ISTORIE 


SOCIETATE & 
CIVILIZAȚIE 


Constanţa Vintilä-Ghitulescu 


ÎN SALVARI 
SI CU ISLIC 


Bisericä, sexualitate, 
căsătorie şi divorţ 
în Tara Românească 


a secolului al XVIII-lea 


` VA pă 
HA 

! (e) 

? | _ 


j 
i 
ri LU 
% A à 


HUMANITAS 


iu 
i A 
d'A 
r AS Es 


Constanta Vintilä-Ghitulescu este doctor în istorie si civilizatie la 
École des Hautes Études en Sciences Sociales, Paris. Cercetätor la 
Institutul de Istorie „Nicolae Iorga“. Profesor asociat la Facultatea 
de Sociologie a Universităţii București. Colaborator la săptămânalul 
de cultură Dilema Veche. 

Scrieri: În salvari si cu ișlic. Biserică, sexualitate, căsătorie si divorț 
în Țara Românească a secolului al XVIII-lea (Humanitas, 2004). 
Cartea a primit mai multe premii: premiul de debut „Prometeus“ al 
revistei România Literară (2004), premiul „Nicolae Bălcescu“ al 
Academiei Române, premiul Fundaţiei Naţionale de Ştiinţă şi Artă 
a Academiei Române (2005), premiul de debut al Uniunii Scriitorilor 
din România (2005); Focul amorului: despre dragoste si sexualitate 
în societatea românească (1750-1830) (Humanitas, 2006), tradusă în 
germană cu titlul Liebesglut: Liebe und Sexualităt in der rumänischen 
Gesellschaft 1750-1830, Frank&Timme, Berlin (2011); Evgheniţii 
(Humanitas, 2006). 

Coordonator al următoarelor volume: From Traditional Attire to Modem 
Dress:Modes of Identification, Modes of Recognition in the Balkans 
(XVIth-XXth Centuries), Cambridge Scholars Publishing, 2011; Le corps 
etses hypostases en Europe et dans la société roumaine du Moyen Âge 
à l’époque contemporaine, aläturi de Alexandru-Florin Platon, NEC, 
2010; Social Behaviour and Family Strategies in the Balkans (16th — 
20th Centuries) /Comportements sociaux et stratégies familiales dans 
les Balkans (XVI-XX? siècles), alături de Ionela Bälutä, Mihai-Răzvan 
Ungureanu, NEC, 2008; Spectacolul public între tradiție si moderni- 
tate: sărbători, ceremonialuri, pelerinaje şi suplicii (secolele XIV-XIX), 
alături de Mária Pakucs Willcocks, Institutul Cultural Român, 2007; 
Les bonnes et les mauvaises mœurs dans la société roumaine d'hier et 
d'aujourd'hui, EDR, NEC, Bucureşti, 2005, alături de Ionela Bälutä. 


Constanta Vintilä-Ghitulescu 


IN SALVARI 
SI CU ISLIC 


Bisericä, sexualitate, 
cäsätorie si divort 
în Tara Românească 
a secolului al XVIII-lea 


Ediţia a Il-a 
revăzută şi adăugită 


HUMANITAS 
BUCUREȘTI 


Seria „Societate & civilizaţie“ 
este coordonată de 
Constanţa Vintilä-Ghitulescu 


Redactor: Maria Muşuroiu 

Coperta: Angela Rotaru 
Tehnoredactor: Manuela Măxineanu 
DTP: luliana Constantinescu 


Tipărit la R.A. Monitorul Oficial 
O HUMANITAS, 2004, 2011 


Descrierea CIP a Bibliotecii Naţionale a României 

VINTILÀ-GHITULESCU, CONSTANȚA 

În salvari şi cu islic: biserică, sexualitate, căsătorie si divorţ 

în Tara Românească a secolului al XVIII-lea / Constanţa Ghitulescu. — Ed. a 2-a, rev. — 
Bucureşti: Humanitas, 2011 

Bibliogr. 

ISBN 978-973-50-3285-2 

392(498.1)°17” 


EDITURA HUMANITAS 

Piaţa Presei Libere 1, 013701 Bucureşti, România 
tel. 021/408 83 50, fax 021/408 83 51 
www.humanitas.ro 


Comenzi online: www.libhumanitas.ro 
Comenzi prin e-mail: vanzari@libhumanitas.ro 
Comenzi telefonice: 021 311 23 30 / 0372 189 509 


În memoria tatălui meu 


Cuprins 


Introducére::n în ct Larsen datent sata a dattes à 


PARTEA ÎNTÂI 
Privirea Bisericii Ortodoxe asupra familiei 


I. Ierarhia ............... AR EEE EAA EEA 
„În dealul Mitropoliei“ .............................. 
Competența consiliului ecleziastic ..................... 
Mitropolitul:. sed name 3 ie dut sr gal zi 
Episcopii i re aaa ore 0 ere nr ete ee een a 
Protopopul ........................................ 
Preoți si enoriași ................................... 


IL. A spune si a face „dreptul“ ....................... 
Discursul oficial al Bisericii Ortodoxe cu privire la familie 

si la păzirea bunelor moravuri ........................ 
Codul de legi si limitele sale .......................... 
Dreptul trăit și transgresarea legii ..................... 
Pregătirea „judecătorilor“ ........................... 
Atmosfera din sala de judecată ........................ 
Soborul ecleziastic între justiție si „voie vegheată“ ........ 
Zilele de judecată si perceperea timpului ................ 
Durata procesului si cheltuielile presupuse .............. 
„Citaţia““ sau aducerea la Mitropolie ................... 
Capacitatea juridică a femeii ......................... 


III. A fi si a părea: comportament, discurs și mărturii .. . 
À (111,1 ae ft i a e ariei ai at i ra aa 


8 ÎN SALVARI SI CU ISLIC 


Dieci, logofeți, „notari publici“ ....................... 82 
Mijloace probatorii ................................. 85 

a) Actele:scrise nn czara citi ete ete aa te au dea 85 

b) Ancheta judiciară ............................... 87 

c) Cartea de blestem ............................... 88 

d) Martori şi mărturii .............................. 90 
Mărturie si solidaritate .............................. 97 
Mărturia feminină .................................. 99 

e) Experții şi expertiza ............................. 101 

f) Proba ca indiciu sau „semnile“ .................... 103 

g) Jurământul +. fesses einen lee dia ca 106 
Înfăţișarea și construirea apărării ..................... 108 

PARTEA A DOUA 
Aventura cuplului 

I. Alegerea partenerului ............................ 117 
Impedimente legale şi religioase ....................... 127 
Legături incestuoase, legături primejdioase .............. 134 
Autoritatea și implicarea părinților .................... 142 
II. Femeia şi zestrea sa ............................. 148 
Cum se alcătuieşte o zestre ........................... 148 
Elaborare si validare ................................ 151 
Ladă'de:zestre. ss scari Due rue faune nine ed 159 
Zestrea — între promisiune și realitate .................. 167 
Vânătorii de zestre.................................. 170 
Fra zestre 5. ren a ala ee tes mean aaa 175 
III. Logodna sere pacea e cr a a tea ta 185 
Pețitorii: n ae sodică de-a dir cata aa aa e buci sa e Ai Agar cada ba 185 
Logodna si schimbul de inele ........................... 187 
Ruperea logodnei: „să-mi dai inelul înapoi“ .............. 193 
Rusin Caragic vs Ilinca Bucsäneasca .................... 196 
Mareş mazilul vs Iorga Dolete ........................ 200 


Darurile dinaintea nunţii .............................. 204 


CUPRINS 9 


PARTEA A TREIA 
Viaţa în doi 

Nunta rite ie te ata ma Da tt dă pai d 211 
Taina nunții ...................................2, 211 
ZU MUNIE Jun eraai o ae Dre vi de musee Mir a atacata să So ue 220 
Spectacolul nunții .................................. 221 
Numţi boierești ..................................... 225 
II. În familia sotului : 22.445400 reia ei ate e etate a ata 237 
Darurile de luni și prețul virginității .................... 237 
Virginitatea între onoare și şantaj ...................... 238 
Vat in doi 22e ca iaca a 0 e e abate Pants 244 
Sofia marelui ban Grigore Greceanu ................... 252 
Văii seca ata E a E a name ame atata totala în ari 256 

PARTEA A PATRA 

Despre divorț 
I. Vrăjmăşia vieții ................................. 270 
„Amărătă viață eee eee 275 
Soacră, soacră... ................................... 280 
Lazăr, abagiul din București vs Maria din Craiova ........ 283 
Vräjmäsia feminină ................................. 286 
Vecinii. cai menim e o ben tete a Dea 291 
II. Desfrâul conjugal ............................... 296 
Desfrâul feminin ................................... 303 
Într-o vară la țară: Stiria vs Neaga .................... 311 
Desfrâul masculin .................................. 314 
Neagu Drăgulinescu vs Dumitrache Georgică ............ 316 
Boierii si imoralitatea .............................. 321 
„În jurul unui divorț“: Costandin Brezoianu vs 
Marica Filipescu ................................... 326 
III. Alte motive de divorţ ........................... 338 
Părăsirea domiciliului conjugal ....................... 338 
Neacsa din Răzvad vs Voico .......................... 343 


BISAMIQ svt cave Aaaa eue Deca lea rii JE cn ate a ca că 348 


10 ÎN SALVARI SI CU ISLIC 


BOGLĂ: ina sia ae ate atata aaa înca ate e 4 0 e Bea iz dată 351 
Secretele trupului ................................... 355 
Boala si practica judiciară ........................... 362 
Diverse Motivés sin ss te ta i cala ro aaa ala de 365 
IV. Divortul — între sancţiune şi reconciliere ........... 370 
Zapisul de împăcare ................................ 370 
Compromis si pedeapsă .............................. 374 
LA GTOS" ra nn tă carat As ne aan D A MA a 385 
Pedeapsa-dezonoare ................................ 395 
Sentina e ie eee Se sers t ace ee ee Lee De 397 
V. După divorț n see ine ae aa ann ht 407 
„+.Să-și ia copiii să şi-i crească“ ...................... 407 
Zestrea femeii, darurile bărbatului ..................... 410 
Copiii, părinţii si divorțul: 

Costandin Stroiescu vs Bălașa Cärpinisanu .............. 415 
CONCIUZII 2 mosia de oies ee EEA 419 
Glosar- ions sn nt ns cu e atata a it at lat 427 
Abrevieri = sein nn tr daca dna a Rate ns 430 


Introducere 


Dacă cineva ar dori să studieze sau numai să se informeze 
asupra unor subiecte ca familia, dragostea, căsătoria sau di- 
vortul ar avea mai întâi la dispoziţie marile sinteze Histoire 
de la famille, Histoire de la jeunesse, Histoire des femmes 
en Occident, Histoire des mœurs şi în fine Istoria vieții pri- 
vate. Apoi fiecare temă în parte a cunoscut o serie de abordări 
şi reflecţii care au dus la apariția unor studii capitale şi ne 
gândim la lucrările lui L. Stone, A. Farge, E. Shorter, C. Kla- 
pisch-Zuber, J.L. Flandrin, M. Foucault, N. Elias. După cum 
bine se poate observa, toate aceste sinteze şi studii privesc 
lumea occidentală. Istoriografia românească a fost mai puţin 
preocupată de subiecte care tin de istoria socială sau de cea 
a mentalităților, chiar și după 1989 ea continuând să se aplece 
cu precădere asupra vechilor teme de istorie politică si eveni- 
mentialä şi mai nou asupra istoriei contemporane, în speţă 
asupra comunismului. Și totuşi câteva nume trebuie amintite 
aici, întrucât studiile şi cărţile lor constituie un început de 
drum în acest domeniu, este vorba de Andrei Pippidi, Violeta 
Barbu, Maria Magdalena Szekely, Mihai Răzvan Ungureanu, 
Toader Nicoară şi Gheorghe Lazăr?. Subiectul comun care 
îi reunește pe toți este familia privită din diferite unghiuri, 
cel al istoriei mentalităților si al reprezentărilor, cel al antro- 
pologiei istorice sau cel al sociologiei. 


! Pentru detalii vezi bibliografia. 
2 Ibidem. 

Cartea de față propune o incursiune în universul familiei 
româneşti, o analiză ce are la bază interdisciplinaritatea şi 
surse inedite. 

Valahia şi secolul al XVIII-lea reprezintă domeniile, cel 
geografic şi cel cronologic, ale acestei analize. De ce aceste 
decupaje? Ele au o explicație comună: bogăţia documentară 
oferită de sursa principală, este vorba de condicile ecleziastice. 
Până la 1739, când mitropolitul Neofit Cretanul (1738-1753) 
înc&pe transcrierea proceselor judecate la Mitropolie şi 
constituirea în mod practic a unei arhive, informaţiile privi- 
toare la familie sunt dispersate şi trebuie de cele mai multe 
ori culese din interiorul unor documente care au ca obiect 
principal proprietatea. Am încercat în câteva studii să anali- 
zăm unele aspecte legate de familie în secolul al XVII-lea, 
ele ne vor fi de folos pentru a marca evoluţia şi noutăţile 
aduse de noul secol, dar mai ales de noua practică. Prin urmare, 
decupajul cronologic corespunde dezvoltării unui tribunal 
ecleziastic pe lângă Mitropolia din Bucureşti, care produce 
o cantitate însemnată de documente în centrul cărora se află 
individul. O asemenea instituţie exista si în Moldova, la Iaşi, 
dar noi ne vom concentra atenția numai asupra Ţării Româ- 
nesti, întrucât cunoaştem mult mai bine sursa, manuscrisele 
păstrate aflându-se la îndemâna noastră, iar bogatul material 
păstrat ne impune limitarea spaţială. Ce se află în aceste 
manuscrise? Condicile ecleziastice ţinute de logofetii can- 
celariei mitropolitane în anii 1739-1850 cuprind: documente 
referitoare la administrarea averii bisericești, circulare ale 
mitropolitului cu privire la respectarea unor sărbători, scu- 
tiri ale preoţilor de dări, plata ploconului cârjei, dar şi un 
număr important de procese privind încălcarea diferitelor taine 
bisericești. Începând cu 1764 pricinile de căsătorie si alte litigii 
referitoare la devierile de la morala creştină sunt păstrate în 
condici speciale şi care poartă acest nume. Manuscrisul 637 
are următorul titlu pe prima pagină „Condică cuprinzând 
anaforale, zapise de căsnicii si altele de la anul 1781-1786“ 

sau manuscriul 638 care enumerä câteva aspecte notate între 
paginile sale: „Condică de zapise de împăciuire între casnici 
side alte feluri, cărți de despărțire si foi de zestre, leat 1782 
până la leat 1784.“ 


Arhiva judiciară constituie o şansă extraordinară pentru 
istoricul de azi, punându-i la dispoziţie nu numai informaţii 
despre bogatii boieri, ci şi despre mii de bărbaţi si femei ano- 
nimi rămași în istorie tocmai datorită unei jalbe înaintate pu- 
terii. Cenzurată sau nu, de logofătul cancelariei, petiția oferă 
amănunte diverse cu privire la sentimentele şi trăirile acestor 
oameni, la relaţiile pe care le întreţin unii cu alții, la corp 
şi sexualitate, detalii care altfel nu ar fi cunoscute, deoarece 
nici boierilor, nici oamenilor simpli nu le-a trecut vreodată 
prin cap ideea de a nota pe hârtie întâmplările variate din 
viaţa lor cotidiană. Ne gândim, de pildă, la jurnalele sau me- 
moriile care, în această epocă, devin o modă printre nobilii, 
burghezii şi chiar artizanii din Franţa, Anglia sau Italia. Mici 
însemnări pe cărţi de cult apar si la noi şi au în vedere notarea 
unor evenimente care au marcat viața individului: naşterea 
copiilor, data căsătoriei sau moartea unui membru al familiei. 
Care este tipul de document util analizei noastre? După cum 
am spus, începând cu Neofit Cretanul funcționează pe lângă 
Mitropolie un mic tribunal ecleziastic, iar acesta are ca 
sarcină instruirea proceselor referitoare la familie şi individ. 
O curte de judecată care a produs, de-a lungul timpului, un 
număr important de documente, căci fiecare proces cu toate 
piesele sale este trecut în condică. Un caz (ruperea logod- 
nei, seducţie, răpire, viol, neînțelegerile între soţi, divorţ) 
se organizează în jurul următoarelor acte: jalbe adresate 
mitropolitului sau domnului, cercetarea în teritoriu, cartea 
de blestem, depoziţiile martorilor, anaforaua finală adresată 
domnului, cartea de judecată, zapisele de împăcare, zapisele 
de chezäsie, alte acte scrise care pot constitui probe într-un 

anume proces. Interesul nostru se îndreaptă mai ales asupra 
micilor evenimente capabile să lase o urmă documentară 
prin aducerea indivizilor în fața instanţei si care aşază în 
prim-plan o serie de fapte, de gesturi, de cuvinte. Ne-am 
aplecat nu numai asupra proceselor complete, soluționate 
printr-o sentință, ci am luat în discuţie şi jalbele rămase fără 
răspuns, rapoartele de anchetă efectuată într-o comunitate, 
scrisorile-denunt adresate puterii, fie de o parte a parohiei, 
fie de parohia întreagă, actele prin care însăşi Mitropolia se 
sesizează ca urmare a zvonurilor care circulă şi încearcă prin 
intervenția ei să stopeze anumite fenomene, zapisele de che- 
zăşie cerute străinilor care vor să se căsătorească în Tara 
Românească. Pentru reconstituirea aventurii cuplului am 
folosit un număr important de foi de zestre, testamente, acte 
de proprietate, corespondenţă, cât şi micile descrieri etno- 
grafice operate, atât de unii călători străini, cât şi de unii 
cronicari contemporani. 

Miezul analizei noastre îl constituie totuşi această arhivă 
judiciară; din acest motiv anumite precizări se impun. Cele 
420 de cupluri prezente în faţa instanţei pentru a divorța, la 
care se adaugă alte 160 implicate în procesele de seducţie, repre- 
zintă numai o mică parte din populaţia Ţării Românești care, 
de-a lungul secolului al XVIII-lea, a oscilat între 1 200 000 
şi 1 500 000.1 Nu toată lumea divorța; au existat fireşte si 
cupluri „fericite“, altele mai puţin „fericite“ şi destule cele 
care, de ruşinea lumii, au suportat în tăcere fără să aleagă 
calea indiscretă a Mitropoliei. Din moment ce nu ne-am pro- 
pus să facem un studiu statistic sau demografic, şi nici nu 
avem pretenţia de a restitui „adevărul aşa cum a fost“, con- 
siderăm că putem încerca cel putin să construim, fără să lä- 
săm deoparte rigoarea ştiinţifică, o părticică dintr-o posibilă 


! Louis Roman, „Démographie et société aux Pays Roumains (XVIe- 
XIXe siècles)“, în Nouvelles Études d'Histoire, 1980, p. 292. 

realitate. Suntem constienti de faptul cä arhiva judiciarä 
reprezintă un risc pentru cercetătorul neavizat, fiindcă ea este 
produsul instanţei care a creat-o: cancelaria mitropolitană. 
Se poate spune că nucleul acesteia îl reprezintă scandalul, 
că logofătul a transcris şi reformulat discursul jeluitorului, 
că petentii mint si construiesc scenarii, în fine, că „realul“ 
a fost deformat. Dar poate cineva defini „realul“? Miile de 
cărți scrise nu reprezintă oare interpretarea autorilor asupra 
surselor păstrate? Pe de altă parte, faptele prezentate fac parte 
din universul cotidian, chiar şi atunci când creează un sce- 
nariu, individul are ca sursă de inspiraţie realitatea imediată 
din simplu motiv că „povestea“ sa trebuie să fie infirmată 
sau confirmată de alte personaje care fac parte din aceeaşi 
micro-societate. 

Cuplul devine materie primă pentru analiza noastră da- 
torită faptului că el se impune în mod vizibil pe parcursul 
arhivei judiciare. El este o prezență activă şi trăieşte cu inten- 
sitate fiecare moment din lunga sau scurta sa aventură, depla- 
sându-se pe o axă temporală si morală fixată de Biserică, 
oscilând între observarea, interpretarea sau transgresarea re- 
gulilor jocului marital. Prin intermediul acestei surse vom 
putea citi norma stabilită de Biserică, de comun acord şi în 
colaborare cu puterea laică, şi apoi multiciplitatea interpre- 
tărilor sau rezistenţa la această normă venită din partea su- 
biectilor sociali. O altă miză importantă oferită o constituie 
posibilitatea de a reface raporturile care se leagă între individ, 
grup social şi putere.! | 


! Cu privire la neajunsurile acestui tip de sursă, dar si la datele esenţiale 
pe care le poate oferi vezi Arlette Farge, Le goût de l'archive, Seuil, Paris, 
1989; eadem, „Les archives du singulier. Quelques réflexions à propos 
des archives judiciaires comme matériau de l’histoire sociale“, în Histoire 
sociale, Histoire globale?, Actes du colloque des 27-28 janvier 1989, 
CNRS, EHESS, Paris, 1989, pp. 183-189. 

În ciuda numeroaselor războaie, a ciumei, a foametei, a bi- 
rului, probleme curente ale românilor din secolul al XVIII-lea, 
dragostea a ocupat mult timp din viața oamenilor de altădată, 
iar procesele de divorţ, seducţie, răpire sau viol o arată foarte 
bine. Ţăranii si boierii şi-au consumat o mare parte din timpul 
lor prin tribunal, încercând să-și afle „dreptatea“, şi în 
speranța dobândirii ei trec pe la toate departamentele de 
judecată. Cum şi prin intermediul cui împarte vodă drepta- 
tea supușilor săi? Cum se asigură că aceasta a ajuns la omul 
de rând? Iată ce ne propunem să aflăm în prima parte a cărții 
atunci când aducem în discuţie consiliul ecleziastic al Mitro- 
poliei. Acele pagini nu sunt un studiu de istorie a Bisericii 
Ortodoxe române sau de teologie ortodoxă, ci au doar intenția 
de a recrea cadrul în interiorul căruia se dezbat probleme 
importante din viaţa individului. Am acordat un spațiu amplu 
analizei soborului ecleziastic, deoarece Biserica se află în 
primul plan al vieţii cotidiene, guvernând existentele 
oamenilor. De fapt, ea controlează familia şi în jurul ei se 
coagulează societatea. Biserica îşi impune punctul de vedere 
cu privire la căsătorie, divorţ, bunele moravuri, stabileşte 
normele în jurul cărora se organizează cuplul, controlează 
relația conjugală si oferă sfaturi cu privire la „dragostea“ 
dintre soţi, se angrenează în reglarea nefericirii conjugale. 
Ne interesează să aflăm cum reuşeşte să se impună si cum 
pătrund ideile propagate de ea până în cele mai îndepărtate 
cătune; cum reacționează la evenimentele cotidiene din viața 
individului şi cât de implicată este în educaţia acestuia. 

În celelalte părţi ale Europei, statul preia încetul cu încetul 
controlul asupra familiei. Vom vedea ce se întâmplă în Tara 
Românească şi în ce măsură cele două puteri, laică si 
ecleziastică, se coordonează în privința acestui domeniu. 
Simultan este de cercetat „baza de jos“ a sistemului juridic 
ecleziastic, dat fiind faptul că înainte de a ajunge la 

mitropolit, enoriașii își deapănă necazurile în fața 
notabilitätilor locale, în speţă protopopul si preotul. Pentru 
a avea un răspuns la aceste întrebări analiza asupra 
aparatului juridic ecleziastic devine necesară în condiţiile 
în care o astfel de cercetare lipseşte. 

Cu partea a doua vom începe de fapt incursiunea în aventura 
cuplului, încercând să stabilim care este relaţia dintre aportul 
economic şi cel afectiv în constituirea unei familii, având în 
vedere importanța pe care societatea o acordă dotei în realizarea 
unui mariaj. Aceasta reprezintă numai o primă etapă din 
experiența împărtăşită de un cuplu si, ca urmare, în continuare 
ne vom apleca asupra spectacolului nunții si al vieţii comune 
pentru a sesiza în ce măsură si prin ce mijloace partenerii se 
inserează în țesutul familial si social si pe ce criterii își orga- 
nizează rețeau de solidaritate, unde se află rudele şi unde 
colectivitatea în interiorul acestei rețele, ce tipuri de relații 
sociale se stabilesc cu cele două grupuri. Aceste teme vor 
constitui centrul şi pentru ultima parte a cărții, deoarece divorţul 
nu este doar o problemă a cuplului, ci una care implică rudele, 
vecinii, întreaga colectivitate. Divorțul, prin însăşi forma sa 
de manifestare, ne va pune la dispoziţie date pentru a defini 
sfera publicului si sfera intimului, modalitățile prin care se între- 
pătrund și în ce măsură formele privatizării, aşa cum sunt ele 
definite de Philippe Ariès!, au cucerit societatea românească. 

Un alt obiectiv al acestor pagini este să observe relaţiile 
sociale dintre sexe şi să stabilească poziţia femeii în raport 
cu lumea masculină. Unde se plasează ea si ce rol îi atribuie 
societatea? Cum îşi concepe propria poziţie şi cum o folo- 
seşte? Cunoscut este că nu numai în lumea occidentală, ci 
şi în lumea orientală, femeia ocupă un loc de subordonare 
în raport cu bărbatul, loc datorat păcatului originar care a 


! Philippe Aries şi George Duby, Istoria vieții private, Meridiane, 
Bucureşti, 1995, vol. v, pp. 5-23. 

stigmatizat-o, transformând-o într-o ființă inferioară şi 
păcătoasă prin chiar natura sa. Biserica şi societatea româ- 
nească îi atribuie acelaşi rol, dar, spre deosebire de Italia 
medievală!, de exemplu, unde femeia nu are personalitate 
juridică, în Tara Românească ea se bucură de o largă 
capacitate juridică care îi dă dreptul nu numai să înainteze 
o jalbă, ci şi să se apere singură în faţa instanței. Cum s-au 
împăcat cele două poziţii diferite? Cum s-a strecurat femeia 
printre ele? Acestor întrebări li se alătură altele, la fel de 
semnificative. Ce tip de probleme preocupă cuplul secolului 
al XVIII-lea? Cum afectează sărăcia datoriile economice, 
amanta, abandonul, boala, beţia, relaţia conjugală? Unde se 
plasează pragul de toleranță care îi împinge pe soți să ceară 
separarea? Cum se defineşte acesta în funcţie de fiecare 
individ în parte? Cum arată o viaţă insuportabilă în ochii 
unei soţii şi cum arată aceeaşi viață în ochii unui soţ? Iată 
numai câteva aspecte pe care ne propunem să le descifrăm 
în paginile ce urmează. 

Vocabularul pe care l-am folosit inevitabil nu mai este de 
mult al nostru. Cuvinte de origine turcă, slavă sau greacă se 
amestecă în limba română din secolul al XVIII-lea pentru 
a reda o situaţie, o stare, un obiect, un sentiment care nu aveau 
încă echivalente în vocabularul epocii. Multe dintre aceste 
cuvinte au fost îndepărtate, unele chiar în perioada respectivă, 
altele au murit pe parcursul secolului următor ca urmare a 
noilor experienţe sociale în care limba franceză a avut un 
rol esenţial. Am decis să le păstrăm ca atare nu numai pentru 
că ele fac parte integrantă din limbajul timpului, ci mai întâi 
pentru că încadrează cu exactitate un fenomen, apoi pentru 
că unele obiecte, cele de îmbrăcăminte îndeosebi, îşi găsesc 


1 Simona Cerutti, Giustizia Sommaria: pratiche e ideali di giustizia 
in una societă di Ancien Regime (Torino, XVIII secolo), Feltrinelli, 
Milano, 2003 

cu greu un echivalent astäzi. Concomitent, ele pästreazä un 
anumit farmec si o savoare a epocii care pot fi surprinse gra- 
tie acestui vocabular. Pentru a uşura lectura cititorului si 
pentru a-l scuti de apelul la un dicționar de specialitate, le-am 
„tradus“ uneori în text, între paranteze rotunde, mai ales 
atunci când ele sunt destul de frecvent folosite, dar pentru 
majoritatea am alcătuit un glosar. 

Titlul, un pic provocator, invită cititorul să exploreze un 
univers care nu este foarte diferit de cel contemporan: cer- 
turile între vecini, bătăile între soți, nunțile cu spectacolul 
lor fastuos, alcoolismul şi violenţa limbajului fac parte şi 
astăzi din principalele ştiri care ne umplu si domină existența 
prin intermediul mass-mediei. Cine suntem ? Iată o între- 
bare la prima vedere banală, dar repetată totuși din ce în ce 
mai des de istoricii timpului prezent. Răspunsul nu poate fi 
decât o continuă căutare în trecut, căci studierea trecutului 
nu se limitează numai la adunarea si înşiruirea faptelor, ci ar 
trebui să fie şi un bun mijloc de a înțelege mai bine prezentul. 


PARTEA ÎNTÂI 


Privirea Bisericii Ortodoxe 
asupra familiei 


I 
Ierarhia 


„În dealul Mitropoliei“ 


Mare parte din informațiile folosite în această carte provin 
de la o instanță de judecată care a funcționat de-a lungul seco- 
lului al XVIII-lea pe lângă Mitropolie. „Consiliul ecleziastic“, 
„tribunal ecleziastic“, , dicasterie“, sobor şi chiar Mitropolie 
sunt denumirile utilizate pentru a desemna această instituție, 
primele trei se regăsesc în lucrările cercetătorilor de azi, ultimele 
două în documentele epocii.! Sediul tribunalului ecleziastic se 
află în dealul Mitropoliei din București, singura curte de ju- 
decată, din Țara Românească, care pe tot parcursul secolului 
al XVIII-lea beneficiază de un centru stabil?. Celelalte depar- 
tamente de judecată își desfăşoară activitatea în casele boierilor 
care le conduc si uneori alegerea de judecători este condiționată 
de deținerea unei case cu o poziţie centrală. 


1 Am exclus din analiza noastră termenul de dicasterie întrucât el 
începe să fie întrebuințat foarte târziu, către 1810. Vezi asupra acestui 
subiect, Valentin Al. Georgescu şi Petre Strihan, Judecata domnească 
în Tara Românească si Moldova, 1611-1831, partea I, Organizarea 
judecătorească, vol. II (1740-1831), Editura Academiei Române, 
Bucureşti, 1981, p. 126; Instituţii feudale din Țările Române. Dicţionar, 
coordonatori Ovid Sachelarie şi Nicolae Stoicescu, Editura Academiei 
Române, Bucureşti, 1988, p. 156, vocea dicasterie. 

2 În Moldova, aceste pricini sunt judecate la Mitropolia din Iaşi, de 
către mitropolit. Pentru detalii a se vedea Mihai-Răzvan Ungureanu, 
Convertire și integrare religioasă în Moldova la începutul epocii mo- 
derne, Ed. Universităţii „Al. loan Cuza“, Iaşi, 2004. 

Cum nu există termene de judecată dinainte stabilite, 
curtea Mitropoliei este mai tot timpul anului plină de jeluitori 
şi pârâti. Cel mai adesea săraci, țăranii nu-și permit să plătească 
o cameră la un han sau să închirieze o chilie la vreo mănăs- 
tire, aşa că dorm alături de animale în curte sub cerul liber, 
fie vară, fie iarnă. Procesul durează uneori foarte mult timp, 
cam între trei şi șase luni, perioadă în care reclamantul, însoțit 
de martori, trebuie să rămână în București, hoinărind ziua 
pe străzile oraşului şi dormind noaptea în curte pe un mindir 
de paie alături de alți zeci, dacă nu sute, de „năpăstuiți“, de 
unde mizerie, aglomeratie şi o vânzoleală continuă, greu de 
controlat. În plus, anumite pricini nu pot fi judecate decât 
la Mitropolie şi numai de către mitropolit. Treptat, treptat, 
„a urca dealul Mitropoliei“ devine sinonim cu a divorța. La 
începutul secolului al XIX-lea, Anton Pann culege urmă- 
toarea maximă: „Duminică cununie/Si luni la Mitropolie“; 
şi tot el este şi mai exact atunci când prezintă într-un tes- 
tament primul său divorţ în versurile următoare: „a fugit şi 
m-a lăsat/ si dealul Mitropoliei/ necontenit l-am urcat,/ 
arătând la judecată/ că ea pe altu-a voit/ si, cu mine cununată,/ 
cu minciuni s-a pomenit“. 


Competența consiliului ecleziastic 


La Mitropolie sunt judecate toate procesele considerate 
cu „caracter bisericesc“, de la cele în care sunt implicaţi cle- 
ricii până la cele privind proprietăţile şi averea Bisericii, sau 
cele referitoare la familie şi individ. Analiza noastră le are 
în vedere mai ales pe cele din urmă. 

În secolul al XVIII-lea, familia şi individul se află sub 
protecţia Bisericii. Întreaga existenţă a individului se des- 


! Anton Pann, Povestea vorbii, Facla, Timișoara, 1991 [prima ediţie 
1834], pp. 304 şi 7. 

făşoară sub semnul Bisericii. Aceasta participă la introduce- 
rea omului în lumea creștină prin taina botezului, apoi îi 
supraveghează întreaga viață, fie prin inițierea în celelalte 
taine, fie prin sancţionarea abaterilor de la morala creștină. 
Tot ceea ce este considerat de Pravilă sau de cutumă ca de- 
viere de la morala creştină revine spre cercetare si sanctionare 
Mitropoliei. De competenţa soborului sunt următoarele pri- 
cini civile cu implicaţii de drept canonic: neînțelegerile dintre 
soți si divorturile, desfacerea logodnei, neînțelegerile dintre 
părinţi si copii, pricinile pentru zestre, moștenire si împăr- 
tirea moştenirii, anularea testamentelor, dar şi următoarele 
pricini penale cu implicaţii de drept canonic: amestecarea 
de sânge, violurile şi răpirile de fecioare, seducerile şi prosti- 
tutia, bigamia si sodomia. 

Prin codul de lege Pravilniceasca Condică, publicat la 1780, 
pricinile referitoare la preacurvii, răpiri şi violuri intră în com- 
petenta domnului!, de aceea Valentin Al. Georgescu şi Petre 
Strihan în Judecata domnească susţin că, din acest moment, 
ele încep să fie judecate de către instanţa laică?. Prin acelaşi 
cod de lege, marele spătar si marele agä primesc competența 
de a-şi judeca slujbasii din subordine pentru diverse pricini 
mărunte printre care se află şi adulterul, cu obligativitatea 
de a nota totul în condicile numitelor departamente, în speță 
spătăria şi agia. În ce măsură acești doi dregători au pus în 
aplicare prerogativele ce le reveneau prin lege, în materie 
de adulter, nu ştim deoarece condicile nu s-au păstrat. Ei ca- 
pătă, mai degrabă, dreptul de a-i amenda și a-i pedepsi pe 
cei vinovaţi de adulter si nu de a le face si carte de despărţire, 


! Pravilniceasca Condică 1780, ed. critică, Editura Academiei Române, 
Bucureşti, 1957, pp. 76-77. 

2 Val. Al. Georgescu si P. Strihan, op. cit., p. 123. Valentin Al. Geor- 
gescu şi Ovid Sachelarie, Judecata domnească în Țara Românească și 
Moldova 1611-1831. Partea a II-a Procedura de judecată, Editura Aca- 
demiei Române, Bucureşti, 1982. 

calitate pe care o are numai Biserica.! În practică, litigiile 
enumerate rămân mai departe şi de competenţa Bisericii, iar 
jalbele trimise chiar de domn spre cercetare şi judecare 
mitropolitului demonstrează acest lucru, fiindcă poartă, de 
regulă, această rezoluţie: „vătașe dă divan să înfățișezi pe 
amândoaă părțile la Prea Sfintia Sa Părintele mitropolit, 
ca să facă cercetarea si izbrănirea (dezlegare, soluționare) 
cea cuviincioasă“2. Totodată, multe dintre aceste pricini sunt 
considerate chiar de domn „ca o pricină ce s-au căzut bise- 
ricească“ şi împricinaţii sunt îndreptaţi către Mitropolie. 
Numeroasele documente din perioada 1730-1800 demon- 
strează că procesele de seducţie, viol, răpire, sodomie, adulter 
sunt trimise la diferitele departamente de judecată, dar că 
mai totdeauna ajung la sobor. Acest tip de pricini vin la 
Mitropolie pentru că implică: administrarea unor probe rezer- 
vate numai Bisericii (cum este proba cu jurământ), pentru 
că apare şi problema căsătoriei, de natură religioasă, pentru 
că necesită o pedeapsă canonică dat fiind păcatul trupesc. 
Soborul anchetează pricina trimisă de domn, propune o so- 
lutie şi trimite o anafora către cancelaria domnească. Schim- 
bările aduse de această perioadă sunt de altă natură. Până la 
1780, mitropolitul are întreaga independență asupra liti- 
giilor bisericeşti, el judecă şi are drept să dea atât sentința 
canonică, cât şi pe cea penală, punerea în aplicare a acesteia 
aparţine fie clericilor, fie slujbaşilor laici. După această peri- 
oadă colaborarea dintre cele două instituţii se impune: 
Mitropolia trebuie să facă cercetarea bisericească după Sfânta 
Pravilă, să propună o soluţie, să stabilească pedeapsa cano- 
nică si pe cea penală, dar aprobarea şi punerea în aplicare 
a acesteia aparţine instanţei civile. Nu întotdeauna colabo- 
rarea se realizează si „birocraţia“ complică mult şi inutil 


1 Pravilniceasca Condică, pp. 74-76. 
2 DANIC, mss. 140, f. 123r. 

traseul unei jalbe: cancelaria domnească, unul din departa- 
mentele de judecată, din nou domn, Mitropolie şi iarăși domn. 
Cercetarea se face atât de instanţa civilă, cât şi de cea ecle- 
ziastică, împricinaţii se înfăţişează când la un tribunal, când 
la altul, fiecare propunând soluţii. De regulă, autoritatea şi 
prestigiul mitropolitului primează si punctul lui de vedere 
este ascultat și impus prin sentinţa finală dată de domn. 

Competența Bisericii este într-adevăr micşorată în proble- 
mele referitoare la moştenire, zestre sau anularea testamen- 
telor. În aceste domenii, mitropolitul începe să fie secondat, 
din ce în ce mai des, de boierii diferitelor departamente de 
judecată delegaţi de domn, iar decizia finală nu-i mai apar- 
tine!. Problemele legate de logodnă, căsătorie si divorț (ca 
şi litigiile ce se referă la preoți si la caterisirea lor), rămân pe 
mai departe numai de competenţa Bisericii, iar cărțile de des- 
pärtire sau zapisele de împăcare sunt emise de cancelaria 
mitropolitană purtând pecetea mitropolitului. 

La sfârşitul secolului al XVIII-lea şi începutul celui ur- 
mător se constată că justiția funcționează de-a valma?, pri- 
cinile sunt judecate când de instanţele laice, când de cele 
bisericeşti sau mai des şi de unele, si de altele, fără să existe 
o evidenţă a acestora. Acest lucru îi va încuraja pe împricinați 
să apeleze la ambele instanțe, atunci când nu sunt mulțumiți 
de sentința primită. 


Mitropolitul 


În secolul al XVIII-lea Mitropolia se confundă de fapt cu 
persoana mitropolitului. Vlădica împarte dreptatea, oficiază 
diferitele slujbe legate de alungarea lăcustelor, a ciumei sau 
de invocarea ploii, se ocupă de administrarea averii Mitropoliei, 


1 Val. Al. Georgescu, P. Strihan, op. cit., partea a II-a, vol. II, p. 122. 
2 Ibidem, p. 161. 

de organizarea si buna funcţionare a Bisericii, participă la se- 
dintele şi judecätile Divanului, tipăreşte cărți, se implică activ 
în viața politică etc. Totodată, el are în grijă problemele credin- 
cioşilor săi. Toate procesele se judecă la Mitropolie sub supra- 
vegherea lui, iar competenţa sa religioasă si juridică se întinde 
asupra întregii țări, nici o decizie nu poate fi luată în absenţa 
sa, de fapt numai el poate da o hotărâre. Când pricinile sunt 
prea numeroase un consiliu de clerici (soborul) analizează si 
cercetează faptele după care supune hotărârea lor spre apro- 
barea mitropolitului. Dar şi hotărârea sa trebuie supusă, la 
rândul ei, aprobării domnului. Procesul se încheie întotdeauna 
cu anaforaua finală, un raport trimis spre aprobare domnului 
cu următoarea mențiune: „Într-acestași chip făcând cercetare, 
facem ştire Mări< >i Tale, hotărârea cea desăvârșită rămâne 
a se face de către Măriia Ta. Și anii Märi<i> i Tale, rugăm de 
la domnul Dumnezeu să fie mulți si norocifi şi poartă sem- 
nătura mitropolitului: „4? Mâri< i Tale către Dumnezeu a 
pururea fierbinte rugătoru și smerit părinte sufletesc, Grigore 
al Ungrovlahii.“! Domnul răspunde în felul următor: „gă- 
sind dreaptă și cu cale hotărârea Părintelui Mitropolit, o în- 
tărim ca să o urmeze la toate cum scrie mai jos, şi zapciu să 
o împlinească“. 

Această procedură începe cu domnul Alexandru Ipsilanti 
(1774-1782), primul domn care încearcă să-și subordoneze 
tribunalul ecleziastic. Mitropolitul Neofit (1739-1753), de 
exemplu, nu alcătuiește astfel de rapoarte către domn. Actele 
sunt emise în numele său şi îi poartă semnătura, închein- 
du-se astfel: „Și aşa am judecat si am hotărât cu fraţii arhierei 
întărind cartea aceasta cu iscălitura Smereniei Noastre.“ 2 Nici 


1 Acte judiciare din Tara Românească 1775-1781, ediţie întocmită 
de Gheorghe Cront, Alexandru Constantinescu, Anicuta Popescu, Theo- 
dora Rădulescu, Constantin Tegăneanu, Editura Academiei Române, 
Bucureşti, 1973, p. 354. 

2 DANIC, mss 139, ff. 218'—219r. 

mitropolitul Grigore (1760-1787), în prima parte a păstoririi 
sale, nu alcătuieşte anaforale către domn. Hotărârea este luată 
de el şi de arhierei sau clericii Mitropoliei. Această practică 
are loc odată cu domnia lui Alexandru Ipsilanti si ar trebui 
legată de întreaga activitate legislativă a acestui domn. După 
el, practica s-a păstrat, unii domni au întărit cu pecetea lor 
anaforaua trimisă de mitropolit, alţii nu s-au mai implicat. În 
toate cazurile parcurse, sentința dată de mitropolit a fost con- 
siderată de domn ca fiind cea mai bună, rareori a intervenit şi 
a făcut-o numai pentru a nuanţa lucrurile, când i s-a părut că 
mitropolitul a fost prea blând. 

Aşa procedează Alexandru Ipsilanti la 2 mai 1777, când, 
pe lângă hotărârea dată de mitropolit conform „pravilei bise- 
ricești“, consideră că este necesară si o pedeapsă conform 
„pravilei politiceşti““, deoarece pe „unii ca aceștiia să-i pe- 
depsim, mai vârtos pentru pilda și rău nărav al altora ase- 
menea carii fără dă pricină vrednică vor să să dăsparță“. 
Este vorba de Maria Copcioaia din Slimnic, judeţul Râm- 
nicu Sărat, care ceruse divorțul fără să aibă un motiv serios 
(o recunoaște si mitropolitul, deşi i-l acordă) si care făcuse toate 
eforturile pentru a-l obţine: jalbe la episcopul de Râmnic, 
jalbe la ispravnicii de judeţ, jalbe la domn şi la mitropolit. 
După obținerea divorțului a continuat să se plângă de cel care 
nu-i mai era soţ, ba pentru zestre, ba că i-ar fi mâncat averea 
primului soţ. Insistentele l-au supărat pe Vodă care încearcă 
prin pedepsirea femeii — trimiterea la un schit de maici — să 
dea un exemplu tuturor celor care umblă prin judecăţi fără 
să aibă un motiv serios.! Plus, colaborarea dintre puterea laică 
şi puterea ecleziastică este necesară, iar mitropolitul, mai ales, 
resimte această necesitate, dându-și seama de slaba eficiență 
a pedepselor canonice și a celorlalte tipuri de pedepse pe care 
poate să le aplice. El cere ajutorul puterii domneşti care are 


! Acte judiciare din Tara Românească, pp. 353-354. 

la îndemână mult mai multe mijloace coercitive, capabile 
să-i sperie pe supuși. 

Mitropolitul nu judecă singur, o „curte de judecată“ îi stă 
întotdeauna alături. Cine face parte din această „curte“? Soborul 
Mitropoliei, cum apare în documente, este format din slujbaşii 
permanenți ai Mitropoliei pe care îi regăsim pe parcursul mai 
multor ani ca semnatari ai anaforalei finale. Ei ocupă diferite 
trepte în ierarhia ecleziastică, cunosc Pravila si cutuma si fac 
întreaga cercetare: de la ancheta în teren si până la luarea unei 
hotărâri pe care o supun apoi mitropolitului. 

La şedinţele soborului mai participă întâmplător şi alte 
personaje. Boierii Divanului fac parte deseori din curtea de 
judecată, atunci când se află din întâmplare la Mitropolie, 
cu vreo problemă personală sau trimişi de domn, sau atunci 
când au un interes în procesul respectiv, de exemplu, dorința 
de a proteja vreun împricinat. Episcopii, aflaţi în capitală 
cu diferite afaceri, sunt chemaţi de mitropolit să asiste la ju- 
decäti. Lor li se alătură, din când în când, diferiții patriarhi 
de Constantinopol, Antiohia, Alexandria etc. aflaţi în vizite 
canonice prin ţările române. Participarea lor la şedinţele 
soborului mitropolitan este văzută ca o adevărată binecuvântare 
cerească pentru că oferă ocazia clericilor să se îm- 
părtăşească din experiența acestora. Patriarhii sunt consultați, 
de altminteri, ori de câte ori apare o chestiune juridică cu 
două rezolvări, una cutumiară si alta legislativă. Dilema îi 
determină să facă apel la înțelepciunea şi cunoştinţele patriar- 
hului de la Constantinopol. În acest mod procedează mitro- 
polit Neofit care îl consultă pe patriarhul Paisie II (1742; 
1744-1748) în chestiunea moştenirii în cazul văduvilor, iar 
acesta îi răspunde, oferindu-i o solutie.! În teritoriu, mitro- 
politul este ajutat de episcop, protopop si preot. 


! DANIC, mss. 139, f. 128", orig. gr. Mulţumim doamnei Emanuela 
Popescu-Mihut care ne-a pus la dispoziţie acest document. 

Episcopii se ocupă rareori de astfel de pricini. Din docu- 
mente reiese că ei judecă mai degrabă procesele pentru zestre 
sau clarifică disputelor dintre rude, atunci când împricinatii 
locuiesc în eparhia lor. Procesele mai grele se pare că nu le 
revin. La 8 octombrie 1776, episcopul Cozma al Buzăului ju- 
decă şi dă o sentință într-un caz de divorţ. Împricinatii locuiesc 
însă în eparhia Râmnicului si presupunem că este mai degrabă 
vorba de poziția și puterea deţinute de acesta, devenit mitropolit 
la moartea lui Grigore în 1787, şi nu de o competenţă pe care 
şi-o exercită.! De altfel, este un caz singular. În schimb, epis- 
copii pot să instrumenteze procesul şi chiar să propună o sen- 
tintä, dar nu să decidă. Este cazul episcopului de Râmnic, 
Parthenie, care la 4 iunie 1767 refuză să-şi dea acordul într-un 
proces pentru desfacerea logodnei, deși jeluitoarea îi este prie- 
tenă. El nu poate decât să facă o anchetă asupra cazului, după 
care să trimită cercetarea Prea Sfinţiei Sale părintelui mi- 
tropolit, singurul în măsură să decidă. În actul dat de mitropolit, 
12 zile mai târziu, se amintește cercetarea făcută de episcopul 
Râmnicului: o obligaţie a acestuia, deoarece împricinaţii se 
află în eparhia sa.2 Episcopul Iosif al Argeșului (1793-1820) 
are obiceiul de a merge prin cele două judeţe ale eparhiei sale, 
Argeș şi Olt, şi să primească jalbe, să judece, dar întotdeauna 
anaforaua cu pricina si cu hotărârea propusă de el o trimite 
spre cercetare mitropolitului. 


Protopopul 


Numit de mitropolit, la propunerea episcopului și ales din 
rândul preoţilor, protopopul este cel care poartă răspunderea 


! Acte judiciare din Tara Românească, pp. 353-354. 
2 Dumitru Stănescu, Viaţa religioasă și influența ei asupra vieții pu- 
blice, Bucureşti, 1906, pp. 390-395 

unui judeţ. El trebuie confirmat de domn.! La numirea în 
slujbă, protopopul primeşte o carte de învestire cu sarcinile 
de urmat. Printre acestea se numără cele privitoare la buna 
conduită a enoriașilor, și anume: „să cerceteze și pentru curvii 
si preacurvii (adulter) si de amestecături de sânge, de frate 
cu soră, de văr cu vară, de cumetri cu cumetre, de vor face 
curvii, de fete mari si văduve, de să vor afla greale, de ceia 
ce răpesc featele cu de-a sila si de ceia ce fin posadnice 
(amante) şi sàd necununafi, si de cei ce fin a patra nuntă; şi 
de cei ce vor cununa pe unii ca aceştia, ori preoți ori naşii 
lor, de votri sau voatre (proxeneți); de fermecătoare si de 
învrăjbitoare“2. El are misiunea de a-i împăca pe împricinati 
prin propunerea unui compromis. De asemenea, el îi poate 
pedepsi prin privarea de libertate pe toți cei care nu vor să 
se supună. Femeile sunt închise la închisoarea protopopului, 
iar bărbaţii la închisoarea politicească, aceasta din urmă 
aflându-se sub supravegherea ispravnicilor de judeţ. Dacă 
nu reuşeşte să-i împace, protopopul are datoria să-l anunţe 
pe „Prea Sfintia Sa mitropolitul ca să le facă cea după pra- 
vilă hotărâre de pedeapsă“. El se ocupă si de anchetarea 
pricinilor trimise de mitropolit, cu consemnarea în scris a 
mărturiilor, cu administrarea probelor, cu întocmirea rapor- 
tului de cercetare la faţa locului. Pentru fiecare împăcare, 
protopopul primeşte doi taleri şi jumătate. Realizarea anchetei 
şi scrierea de jalbe constituie alte surse de venituri, de aici 
acuzaţiile de corupție si abuzuri în executarea acestor sarcini. 

Astfel, vodă Ipsilanti constată că pentru împăcări nu ridică 
taxa de doi taleri şi jumătate așa cum se prevede, ci mai mult; 
unii cer şi plata gloabei, fără să aibă un motiv real, alții sunt 
şi mai îndrăzneţi şi fac „prepuneri și năpăști ca să globească 


! Instituții feudale din țările române, pp. 392-393, vocea protopop. 

2 Nicolae Iorga, „Documente câmpulungene“, în Studii și documente, 
t. VII, Bucureşti, 1904, pp. 53-54, 21 mai 1762. 

3 Acte judiciare din Tara Românească, pp. 744-745, 1 martie 1779. 


IERARHIA 33 


fără dă nu a fi vină dovedită“. lată si un caz concret petrecut 

în aprilie 1790. Protopopul Stefan al județului Teleorman îi 
cere preotului Dumitru din satul Urluiani suma de 20 de taleri 
pentru a-i judeca o pricină bisericească a nepoatei sale. Cum 
popa n-are banii respectivi, protopopul încearcă să-l intimi- 
deze. „M-au spânzurat cu picioarele în sus si am şăzut un cias 
spânzurat si mi-au dat părintele protopop si cinsprezece pari 
de baston, făcând părintele protopop multe fapte necuvioase, 
că cere bani de la preoti si dacă nu va să dea îi bate în falangă“, 
povesteşte preotul.2 Protopopul a pretins aşadar de cinci ori 
mai mult decât i se cuvine, ba mai mult, a folosit bătaia şi nu 
blândetea așa cum i-ar fi cerut poziția deținută. 

Tot protopopul are dreptul de a ridica gloaba (amenda) pe 
păcatul trupesc. Până la reforma lui Constantin Mavrocordat 
şi la apariţia ispravnicilor (1739), el are un concurent, în plan 
politic, în persoana vornicului care are printre competențele 
sale abaterile de la bunele moravuri şi perceperea gloabei.3 
După această dată, chiar dacă ispravnicul nu mai primeşte astfel 
de atribuţii, şi le asumă abuziv tocmai datorită importantei surse 
de venit pe care o reprezenta amenda. 


Preoți şi enoriaşi 


Protopopii sunt ajutați întotdeauna de preoții parohiali. 
De altfel, preotul este omul cheie al sistemului. În ierarhia ecle- 
ziastică preotul parohial ocupă una dintre ultimele trepte şi 
cu toate acestea rolul său în viața socială si spirituală a unei 
comunităţi este foarte important. El este un instrument în 
mâinile puterii, omul din teren al mitropolitului, care pune 
în aplicare dispoziţiile ecleziastice şi care veghează la respec- 
tarea moralei creștine. Pe de o parte, el devine un exemplu 
care se oferă enoriașilor, are o familie pe care trebuie s-o 


! Acte judiciare din Tara Românească, pp. 744-745, 1 martie 1779. 
2 D. Stănescu, op. cit, pp. 497-498. 
3 Val. Al. Georgescu, Judecata domnească, partea 1 , vol. I, pp. 123-125. 

gestioneze cât mai bine cu putinţă şi, dacă se poate, fără să 
greşească. Pe de altă parte, păcatele pentru care este caterisit 
sau numai suspendat din slujbă sunt cât se poate de lumești 
şi aparțin societăţii din care face parte. Bigamia, incestul, 
beţia si scandalul, furtul, curvia, iată numai câteva din päca- 
tele care îi sunt atribuite de documente şi împotriva cărora 
ar trebui să lupte. 

O analiză cu totul specială asupra tagmei preotesti între- 
prinde mitropolitul Antim Ivireanul (1708-1716). Manualul 
său Învățătură besericească, adresat preoților şi tipărit la 1710, 
reia „învăţăturile“ despre tainele religioase, dar mitropolitul 
merge mai departe în încercarea de a spori importanţa preo- 
tului în comunitate. Familia constituie din acest moment 
competenţa Bisericii, iar preoţii sunt învățați în ce domenii 
ale vieţii familiale pot interveni şi cum. Manualul, tipărit 
pentru învățătura preoților, urmează a fi dăruit acestora.! Uti- 
litatea si circulaţia manualului sunt susţinute de retipărirea 
la 1741, în tipografia şcolii de la Văcăreşti şi din nou în 1744, 
tot la București, de către Constantin Râmniceanu.? Alte învă- 
täturi adresate preoţilor se tipăresc si la 5 octombrie 1724 de 
către episcopul Damaschin al Râmnicului și își propun să 
explice modalităţile de oficiere a celor şapte taine bisericeşti. 

În veacul al XVIII-lea, comunitatea se organizează în jurul 
bisericii si implicit în jurul preoţilor. Fiecare sat și fiecare 
mahala au una sau două biserici la care slujeşte un preot, 
ajutat uneori de un diacon. Din a doua jumătate a secolului, 
numărul preoților creşte la doi sau trei pentru aceeaşi biserică. 
Aceştia se recrutează, în marea lor majoritate, din rândul tära- 
nilor în mediul rural şi din rândul mahalagiilor în mediul 


! Antim Ivireanul, Opere. Didahii, ed. Gabriel Strempel, Minerva, Bucu- 
reşti, 1996, p. 324. 

2 Ibidem, p. XV. 

3 Grigore Tocilescu, „Teologia dogmatică şi moralicească“, în BOR, 
tom XIV, 1890, nr. 1-6, pp. 438-439. 

urban.! Un preot nu se deosebeste cu nimic de un enorias. 
La sate, în afară de orele când slujeşte Sfânta Liturghie, se 
ocupă de agricultură la fel ca şi ceilalți membri ai comunității. 
Astfel, diaconul Stan, aflat într-un proces la București, îşi 
pune chezaşi că va veni oricând la judecată, dar acum „fiind 
vremea lucrului“ trebuie să plece acasă la Reci, judeţul 
Teleorman, „pentru ca să nu mi să prăpădească ale casii‘?. 
La oraş, unii dintre preoţi au mici afaceri personale, o mică 
prăvălioară sau o cârciumă, aşezată de cele mai multe ori 
„strategic“, lângă biserică. Avantajul unei astfel de meserii 
îl constituie scutirile de dări acordate din când în când de 
unii domni. Totodată, dările plătite de preoți sunt pe tot 
parcursul secolului mult mai ușoare decât cele ale țăranilor. 
Din această cauză are loc sporirea neîntemeiată a numărului 
preoților si dorința țăranilor de a intra în cinul preoţesc. Dacă 
în vremea lui vodă Ipsilanti numărul lor se ridică la 3 500, 
sub Mihai vodă Suţu deja ajunsese la 5 850, pentru ca la 
1815 să fie înregistraţi nu mai putin de 8 138 de preoți.? 
Alegerea preotului din sânul comunităţii face ca el să 
fie foarte aproape de enoriași şi să cunoască bine pro- 
blemele şi experienţele pe care aceştia le parcurg de-a 
lungul existenţei cotidiene. Atunci când ştie să scrie si să 


! În Franţa secolului al XVIII-lea, preoţii sunt rareori recrutaţi din 
rândul poporului. Ei aparţin clasei de mijloc (fii de mici negustori, de 
mici slujbaşi, de țărani bogaţi sau de „arendași“, nobili şi burghezi etc.), 
iar situaţia lor materială trebuie să fie net superioară în raport cu cea a 
poporului asupra căruia pästoreste. De altfel, înainte de a fi hirotonisiti, 
preoţii au obligaţia de a-și declara averea, iar familia trebuie să garan- 
teze în fața notarului si a martorilor că lasă viitorului preot o serie de bunuri 
de care se poate folosi cel puţin pe perioada cât posedă acest „benefi- 
ciu“. Vezi Jean-Pierre Gutton, La sociabilite villageoise dans la France 
d'Ancien Régime, Paris, 1979, mai ales capitolul VI, Paroisse et com- 
munaute, pp. 185-219. 

2 DANIC, mss. 141, f. 154", 25 mai 1797. 

3 N. Stoicescu, „Regimul fiscal al preoţilor din Tara Românească, până 
la Regulamentul Organic“, în BOR, nr. 3-4, 1971, pp. 342-343. 

citească, preotul este „notarul“ satului sau al mahalalei. Tot- 
odată, aşa cum stabileşte si Antim Ivireanul în Capete de po- 
runcă!, preotul devine martorul fără de care nu se poate face 
o foaie de zestre sau un testament. Semnătura sau numai simpla 
prezenţă consemnate în document dau credibilitate actului res- 
pectiv. Datorită prestigiului funcţiei pe care o deţine, el este 
în același timp un martor indispensabil în derularea unui litigiu. 
El trebuie să povestească desfășurarea faptelor si totodată este 
cel mai îndreptăţit să vorbească despre reputaţia celui aflat la 
un moment dat în faţa justiţiei. 

Onoarea este un lucru foarte important într-o comunitate 
şi soarta celui anchetat depinde în mare măsură de buna sau 
proasta sa reputație. Un individ trăieşte şi muncește într-o 
comunitate care „îl priveşte si pe care o priveşte“2. Faima 
unei persoane constituie o mare parte din materialul unei 
anchete în cazul unui proces, indiferent de subiectul acestuia. 
Puterea încredințează sarcina efectuării cercetării preotului 
parohial având în vedere următoarele lucruri: îşi cunoaşte 
bine enoriaşii, misiunea sa este să-i ajute pe oameni si deci 
nu va încerca să favorizeze pe cineva, nu va ascunde nimic 
din ceea ce ştie. Această misiune vine să confirme presti- 
giul de care se bucură atât printre enoriaşi, cât şi în viziunea 
puterii. Onoarea este un lucru greu de menţinut într-o socie- 
tate „întemeiată pe rumoare, bârfă, intrigă si schimbul de 
daruri“ si ea trebuie administrată cu mari precauţii.? Ca si 
ceilalți membrii ai comunităţii şi preotul trebuie să lupte 
pentru câştigarea si menţinerea onoarei.4 


! Antim Ivireanul, op. cit., pp. 351-355. 

2 Arlette Farge, La vie fragile. Violence, pouvoirs et solidarités à Paris 
au XVIII siècle, Hachette, Paris, 1986, p. 58. 

3 Daniel Barbu, Scrisoare pe nisip. Timpul si privirea în civilizația 
românească a secolului al XVIII-lea, Antet, Bucureşti, 1996, p. 20. 

4 Vezi si Arlette Farge, Familiile, onoarea si secretul, în Istoria vieții 
private, vol. VI, Meridiane, Bucureşti, 1995, pp. 331-375 şi Julian Pitt- 
Rivers, Anthropologie de l'honneur, Hachette, Paris, 1997; Constanţa 
Vintilä-Ghitulescu, „Vecini, reputatii si control social în societatea 
românească (sec. XVIII)“, în RIS, nr. 8-9, 2003-2004, pp. 144-174. 

Preoteasa are nevoie de aceeaşi bună preţuire si reputație. 
Virtutea ei constituie aproape întotdeauna ţinta bârfelor din 
parohie. Alături de soț, preoteasa joacă un rol important, iar 
conduita sa este mai expusă şi mai supravegheată decât a 
celorlalte femei din comunitate.! Câteva zvonuri, lansate pe 
uliţă despre caracterul ei, sunt suficiente pentru a distruge 
cariera şi onoarea soțului. Reputația acestora se confundă 
cu cea a soților şi mai ales cu practicarea meseriei. Nu numai 
preotul își asumă o misiune la hirotonisire, ci şi femeia sa. 
Printr-o astfel de situaţie trece popa Florea din Mitreni, ju- 
detul Ilfov. Nu se ştie cine a răspândit zvonul că preoteasa 
ar umbla în fapte netrebnice de curvie. Ispravnicii judeţului 
au preluat zvonul, au alcătuit o jalbă către Mitropolie, pre- 
zentând faptele şi cerând îndepărtarea preotului. Mitropo- 
litul se conformează: preotului i se ridică „darul preoţiei“, 
soţia lui este trimisă surghiun la mănăstire să-şi plângă 
păcatele. Enoriasii, solidari cu preotul, ştiind că atât el, cât 
şi soția lui sunt oameni buni, cinstiți si cu frica lui Dumnezeu, 
reacționează foarte repede. Ei redactează o jalbă prin care 
îşi cer preotul înapoi, lămurindu-l pe mitropolit cum de a 
fost posibil să apară astfel de zvonuri: „nişte preoți, tovarăşi 
de ai lui, văzând că noi sătenii ţinem la acest preot, i-au 
aruncat pricini de curvie preotesei gândindu că cu acest 
cuvânt o lipsi pă preot de la Sfânta Biserică“2. 

De aceeași bună preţuire se bucură şi preoții Pashalie din 
mahalaua Popa Soare si Iordache din mahalaua Sârbilor?. 
Ambii sunt caterisiti dintre pricina zvonurilor lansate de 
această dată chiar de soțiile lor, care, povesteşte unul dintre 


! Arlette Farge, La vie fragile, p. 135. 

2 DANIC, mss. 143, ff. 210-211", 29 martie 1793. 

3 Atunci când mă voi referi la mahalale voi avea în vedere capitala 
pentru că în jurul ei ne-am centrat cercetarea. Pentru celelalte oraşe, Cra- 
iova, Ploieşti sau Târgovişte, se va face referire la denumire, deoarece 
chiar locuitorii se prezintă ca atare fără a face o referire practică la o or- 
ganizare administrativă internă. 

documente, plecând de la atitudinea preotesei, „cam iute din 
fire din dihonie fămăiască au bănuit că ar fi având a face 
cu soția unui mahalagiu“. Mahalagiii fac jalbă la Mitropolie 
cerându-si preoții înapoi, punându-se chezasi pentru buna 
purtare a lor şi a soțiilor lor: „noi mahalagiii pă dânsul îl 
cerem cu toată inima (este vorba de preotul Pashalie) a ne 
fi preot si ne făgăduim înaintea lui Dumnezeu si a Prea Sfinții 
Sale că-l vom avea tot într-aceiași evlavie ca şi mai nainte“. 

Dar atunci când aceste zvonuri nu mai sunt simple bârfe 
răuvoitoare, ci fapte notorii, întreaga comunitate se aliază 
împotriva unui asemenea comportament. Fie nu-l susţine pe 
preot în demersul său de a-și relua slujba, fie pune la cale 
înlăturarea si pedepsirea lui.? Deşi popa Nica este om de 
treabă, mahalaua Ceauş Radu nu se poate împăca cu com- 
portamentul preotesei. De aceea mahalaua, în frunte cu 
Stoian, Preda, Paraschiva, Iane şi Ilie, se prezintă la mitropo- 
lit cerând măsuri împotriva acestei femei, care, prin 
purtările ei, necinsteşte Sfânta Biserică. Pentru a-și întări 
spusele, ei acceptă să jure cu mâna pe Evanghelie că 
preoteasa Maria „face curvie cu popa Vladislav, dar şi cu un 
fecior al Paraschivei, dar si cu alții. ..“3. Tot comunitatea este 
cea care îl demască pe popa Stoian pentru că întreține relații 
netrebnice cu fina sa. Atât sătenii din Bogdănești, judeţul 
Vâlcea, cât şi cei din Urluiani, judeţul Teleorman, se plâng 
mitropolitului, cerând pedepsirea celui care încercă să scape 
fugind din judeţ în judeţ.+ De remarcat cum cele două tabere, 


! DANIC, mss. 143, ff. 56-57", 1 decembrie 1792. 

2 În Europa Occidentală, reforma tridentină a impus imaginea preo- 
tului pur şi cast. Populaţia intervine deseori pentru a-l denunța pe clericul 
care se îndepărtează de la acest ideal. Asupra acestei teme vezi studiul 
lui Robert Muchembled, L'invention de l'homme moderne. Culture et 
sensibilités en France du XVe au XVIIE siècle, Flammarion, Paris, 1988, 
pp. 71-75; Alessandro Stella, Le prêtre et le Sexe. Les révélations des 
procès de l'Inquisition, André Versaille éditeur, Paris, 2009. 

3 DANIC, mss. 139, f. 230". 

4 DANIC, mss. 139, f. 127. 

de o parte preotul si familia sa, de cealaltä.parte enoriasii cu 
familiile lor, se supraveghează si se sancţionează reciproc. 

Cum trebuie să se comporte un preot şi care ar trebui să 
fie relaţiile lui cu enoriașii aflăm tot din informaţiile pe care 
ni le oferă documentele. Un tip de document ar fi angaja- 
mentele pe care răspopii si le iau în momentul în care doresc 
să fie reprimiti în slujbe. Ei prezintă mai întâi faptele ne- 
trebnice de care se fac vinovaţi şi pentru care au fost cateri- 
siti, şi, în paralel, imaginea ideală pe care vor încerca să o 
atingă. Preoţii se angajează: „să se ferească de fapte netrebni- 
ce“, „să păzească cinul preoţesc“, „să-i cinstească, să-i iubeas- 
că pe mahalagii, să se poarte cu blândete si cu evlavie cu toți“. 
Iată angajamentul luat de preoţii de la Biserica Albă din 
București, ce urmează a fi puși la „opreală“ si necinstiti cu 
„bătaie în falangă“ pentru că s-au îmbătat chiar în „Săp- 
tămâna Luminată“ şi din trei nici unul nu şi-a adus aminte 
că trebuie să oficieze slujba. „Deci, de acum înainte, să avem 
a ne purta cu toată cinstea si orânduiala întru toate precum 
să cade cinului preoţesc, să păzim Sfânta Biserică cu Sfintele 
Slujbe, nerămâind nici la o zi nesăvârșită. La băuturi betive 
şi la adunări de necinste să nu mai mergem nicicum, cu 
nimenea să nu ne mai gâlcevim, ci apururea să fim în dra- 
goste, unul asupra altuia cum şi asupra mahalagiilor“. An- 
gajamentul poartă semnăturile preoţilor Barbu şi Iane si a 
diaconului Fotie!. 

În parohie, preotul ocupă un loc esenţial, loc recunoscut 
de credinciosi?, de puterea ecleziastică, de societate, asumat 


! BAR, mss. 637, f. 120", 3 aprilie 1787. 

2 Sătenii din Cretulesti, judeţul Ilfov, vih cu mic cu mare la Mitropolie 
şi-şi cer preotul, închis pentru că avusese îndrăzneala să-l pälmuiascä 
pe un grämätic nesupus. lată discursul lor : „....și l-au pus la închisoare 
de sânt astăzi cinci zile de când şade biserica închisă și satu tot fără 
preot ca oile fără cioban și sânt și oameni bolnavi și copii și femei și 
au si murit...“. Ei pun accentul pe prezența indispensabilă a preotului 
în mijlocul comunităţii sale zi de zi si ceas de ceas (BAR, mss. 644, ff. 
144-145, 24 noiembrie 1802). 

de el prin glasul preotului Manole atunci când afirmă că preo- 
ţia este dintre „toate tagmele <cea> mai de cinste“!. Prin 
numeroase porunci, mitropoliţii încearcă să transmită ace- 
laşi mesaj, cerându-le celor ce au îmbrățișat acest cin „să 
se ferească de fapte netrebnice“, „să păzească cinul preo- 
fesc“, „să-i cinstească şi să-i iubească pe mahalagii, să se 
poarte cu evlavie si cu bländete cu toți“, „să se poarte cu 
toată cinstea şi orânduiala întru toate precum se cade cinului 
preoţesc, să păzească Sfânta Biserică cu Sfintele Slujbe, 
nerămâind nici la o zi nesăvârșite“2. O asumare a misiunii 
nu poate veni decât din partea unei persoane „învățate“, 
căreia i s-au transmis prin filierele cunoaşterii nu numai 
importanţa destinului cât şi dimensiunea gestului social. Este 
ceea ce susține Eufrosin Poteca predicând fără încetare şi 
în orice împrejurare „învățătura preoţilor“, cerință ce se pare 
că-i atrage ura colegilor de breaslă şi chiar a mitropolitului?. 
Aflat la Pesta (1828) nu poate să nu facă comparații şi să 
consemneze în jurnalul său: „2. În toate bisericile catolicesti 
si evanghelicesti sânt preoți oameni înţelepţi si învățați si 
foarte buni predicatori si pentru duminici si pentru 


! DANIC, mss. 141, ff. 149:—150v, 21 septembrie 1798. 

2 Fragmente din angajamentele preoților judecaţi la Mitropolie pentru 
comportamentul lor. Vezi în acest sens Constanţa Ghitulescu, Preoți si 
enoriași, art. cit., pp. 121-136. Despre raportul dintre „cultură“ si „moder- 
nizare“ vezi Alex Drace-Francis, The Making of Modern Romanian 
Culture. Literacy and the Development of National Identity, Taurus Aca- 
demic Studies, Londra, New York, 2006. 

3 BAR, mss. 1564, f. 16". La 1828, înainte de a pleca la Pesta, Eufrosin 
Poteca merge să-şi ia rămas-bun de la mitropolitul Grigore, dar acesta 
îl primeşte foarte rece: „iar mai ducându-mă să-mi iau ziua bună, mi-au 
zis numai du-te, dar mâna nu mi-au dat-o să i-o sărut, nici nu să uita 
la mine. Eu eram foarte păcătos înaintea lui, nu atâta pentru că mâncam 
și beam, nu pentru că nu păzeam la beserică bäbeste, nu pentru că mă 
uitam cu dragoste la fete, pentru că așa trăiesc toți oamenii cei înţelepţi, 
ci pentru că propovăduiam neincetat legea dreptății, iertarea robilor şi 
învățătura preoților“. 

sărbători deosebit. 3. Universitatea din Pesta este mult mai 
bună decât cea din Pisa în Italia, unde fusesem noi mai ales 
la ştiinţele filosoficesti, care toate să învaţă în limba lati- 
nească“. „Lumina“ este reprezentată de tipografie pentru că 
face posibilă cunoaşterea. De aceea tipărește o lucrare de 
filosofie „spre luminarea rumânilor carii în toate locurile 
până acum au fost foarte proști şi neinvățaţi“|. 

Pentru enoriași preotul trebuie să fie o persoană de încre- 
dere la care să apelezi în orice moment. De exemplu, Anas- 
tasia din mahalaua Sf. Gheorghe găseşte un refugiu în casa 
preotului Stefan, ori de câte ori este bătută si alungată de soțul 
ei.2 Popa Stan, duhovnic, povesteşte cum deseori a intervenit 
între Sima grecul si Antita, sfătuindu-l pe soţ să nu mai bea 
si să nu-şi mai bată soţia; şi tot de atâtea ori a salvat-o pe 
Antita din mâinile lui Sima, astfel încât acesta, nemulțumit, 
într-una din zile, l-a bătut, lovindu-l cu pumnii în văzul tuturor.3 
Preotul este chemat de enoriaşi să le medieze diferitele 
conflicte cotidiene, iar mitropolitul îi recunoaşte această ca- 
litate. Atunci când totuşi conflictul ajunge la Mitropolie, 
preotul primeşte misiunea să conducă anchete pentru afla- 
rea faptelor şi, dacă este posibil, cu „vorbe blânde“ şi cu 
exemple biblice să-i împace pe enoriaşi. „Armele“ folosite 
sunt vorbele duhovniceşti şi, uneori, chiar amenințările cu 
răzbunarea divină ce s-ar putea abate asupra celor care nu 


! Ibidem, ff. 26-27. 

2 DANIC, mss. 143, f. 205-205", 1793 iunie 21. Vezi si cazul dia- 
conului Dragnea din satul Poienari, rănit grav de un chefliu, în timp ce 
încerca să-și facă datoria. Chemat în miez de noapte de către Costandin 
cârciumarul să acorde împărtășanie tatălui său, aflat pe patul de moarte, 
diaconul nu s-a putut abtine să nu apostrofeze pe unul dintre clienții câr- 
ciumii: „fătul mieu de ce mănânci carne si brânză că iaste postul Cră- 
ciunului“. Cu aburii alcoolului în cap, lanoș, a sărit la bătaie, rănindu-l 
cu cuțitul de a zăcut numitul diacon timp de trei luni. BAR, mss. 636, 
ff. 37-381, 13 aprilie 1781. 

3 BAR, mss. 636, ff. 81—82”. 

se supun. Armonia existentă în familia sa joacă, de asemenea, 
un rol important. De aceea, multe dintre cuplurile aflate în 
impas sunt îndrumate să trăiască o anumită perioadă de timp 
în casa preotului parohial, pentru a învăţa din exemplul ofe- 
rit de acesta şi de soţia lui, pentru a asculta de sfaturile lor. 
Raportul întocmit de acesta la sfârşitul perioadei de probă 
va cântări mult în faţa mitropolitului. 

Religia populară din secolul al XVIII-lea din lumea româ- 
nească ortodoxă este un amestec de creştinism, rituri păgâne, 
cult al icoanelor si al sfinţilor, în care farmecele, vârcolacii 
şi stafiile ocupă un rol principal. Preoţii sunt produsul acestei 
religii populare și nu al unor seminarii teologice.! Abia cu- 
nosc liturghia şi oficiază cele şapte taine după ureche, dar 
participă alături de enoriașii lor la toate celelalte practici po- 
pulare pe care mitropolitul, bun cunoscător al dogmei creştine, 
le poate considera păgâne. Preotul din secolul al XVIII-lea 
este foarte aproape de enoriașii săi. Chiar dacă nu cunoaște 
Sfânta Liturghie sau celebrarea botezului în conformitate cu 
canoanele conciliare, el se bucură de respectul și încrederea 
enoriașilor. Este, totodată, singurul învestit cu putere spiri- 
tuală de către Dumnezeu, numai el poate oficia anumite taine, 
tot el mediază conflictele cu cei mari sau pe cele din cadrul 
familiei, le oferă sfaturi, le citeşte actele şi scrisorile, le 
redactează testamentele, este unul de-al lor.2 


1 Asupra termenului vezi Michel Vovelle, /deologies et mentalités, Seuil, 
Paris, 1982, mai ales partea a III-a Le populaire en question, pp. 129-210; 
Aron Gurevich, Medieval popular culture. Problems of belief and per- 
ception, Cambridge University Press, Editions de la Maison de Homme, 
1990; Peter Burke, Popular Culture in Early Modern Europe, Ashgate, 
1994, idem, What is Cultural History?, Polity Press, Cambridge, 2004. 

2 Pentru amänunte cu privire la preotime vezi Constanta Ghitulescu, 
„Preoţi si enoriaşi. Exemplul Ţării Româneşti în secolul al XVIII-lea“, 
în RI, nr. 1-2, 2002, pp. 121-136, şi Pompiliu Eliade în /nfluenta fran- 
ceză asupra spiritului public în România. Originile. Studiu asupra stării 


IERARHIA 43 


Alți slujbasi. Puterea îi pune la dispoziţie mitropolitului, 
atunci când este cazul, propriii ei slujbaşi. Este vorba mai 
ales de ispravnici, zapcii, armäsei, mumbasiri si spătărei. 
Deşi trebuie numai să-l sprijine pe protopop sau pe preot 
să-şi ducă la bun sfârşit misiunea, acești slujbaşi își arogă 
atribuţiile acestora şi contra unor sume de bani dau cărți de 
despărţire sau judecă unele pricini care nu sunt de com- 
petenta lor. Mitropolitul Grigorie intervine la 21 mai 1772, 
interzicându-le să se mai amestece în treburile protopopilor 
sub ameninţarea afuriseniei şi a pedepsei bisericesti!. 


[i 


societății românești în vremea domniilor fanariote, Humanitas, Bucureşti, 
2000, pp. 39-47. 
! Nicolae Iorga, op. cit., pp. 53-54. 


Il 
A spune şi a face „dreptul“ 


Discursul oficial al Bisericii Ortodoxe 
cu privire la familie si la păzirea bunelor moravuri 


O asemenea politică presupune, din partea Bisericii, de- 
finirea atât a bunei morale creştine, cât şi a „desfrâului“. Şi 
una, şi alta, pentru a fi cunoscute şi combătute, trebuie făcute 
publice fie prin predicile clericilor, fie prin „dezbateri“ la 
nivelul societăţii. Păcatele, identificate atât de către Biserică, 
cât şi de către puterea politică, sunt adulterul, curvia, bigamia, 
amestecarea de sânge, violul, seducerea, răpirea. Odată de- 
pistate, ele se sancţionează în public pentru a servi drept 
exemplu si celorlalți membri ai comunităţii. 

Si, cu toate acestea, desfrâul n-a devenit subiect de predici 
aşa cum se întâmpla în Occidentul aceleiaşi epoci. Aici 
17,50 % din predicile publicate la sfârşitul secolului al XVII-lea 
si în cel următor cuprind sfaturi, atentionäri si reprosuri 
„legate de căsnicie, feciorie şi sexualitate“, desfrâul ocu- 
pând primul loc în rândul păcatelor lumesti.! Prin urmare, 
nu numai Tara Românească se confruntă cu probleme legate 
de concubinaj, separare, prostituție, viol, răpire, incest, seduc- 
tie. Occidentul are aceleaşi probleme pe care la fel de greu 
reuşeşte să le controleze. Ceea ce lipseşte țărilor române este 
dezbaterea din jurul acestor teme şi mai ales conştientizarea 


! Jean Delumeau, Păcatul și frica. Culpabilitatea în Occident (seco- 
lele XIII-XVIII), Polirom, laşi, 1998, vol. II, p. 127. 

lor. În Anglia, din a doua jumătate a secolului al XVII-lea, 
proiectele de legi care privesc concubinajul, căsătoria şi 
divorțul provoacă aprinse discuţii parlamentare, antrenând 
societatea şi Biserica.! În Franţa, prostituţia duce la naşterea 
unui important număr de cărţi si proiecte. Unul dintre ele 
îi aparţine lui Retif de La Bretonne. Proiectul intitulat Le 
Pornographe des idées d'un honnête homme sur un projet de 
règlement pour les prostituées propre à prévenir les malheurs 
qu 'occasionne le publicisme des femmes şi apărut la 1769 a 
stâmit discuţii furtunoase la Paris, poate si pentru că autorul 
propunea înființarea unei mănăstiri a dragostei.?2 O altă carte 
deosebit de importantă care analizează toate tarele societății 
pariziene este cea a lui Louis-Sébastien Mercier, Tableau de 
Paris, publicată între 1781 si 17882. 

În țările române discursul Bisericii este foarte firav. Vocea 
societății poate fi surprinsă numai prin prisma documentelor 
judiciare, importante fiind mai ales mărturiile comunităţii si 
mai ales scrisorile-denunt adresate puterii. Există câteva 
încercări strict personale aparţinând unor mitropoliți care, 
după analiza situaţiei existente, propun soluţii. Este cazul 
mitropolitilor Antim Ivireanul (1697-1716), Neofit Creta- 
nul (1739-1760) sau Grigore (1760-1787). Primul, în pre- 
dicile sale, denunţă desfrâul, insulta, lipsa respectului față 
de părinţi, nerespectarea sărbătorilor religioase, absenţa de 
la biserică, pe scurt, „năravurile cele rele şi obicéele cele ne- 
cuvioase“. Spre îndreptare le oferă enoriașilor pilde biblice 


! Lawrence Stone, The family, sex and marriage in England 1500-1800, 
Oxford University Press, London, 1979; Idem, Road to divorce. England 
1530-1987, Oxford University Press, London, 1990; Peter Laslett, Family 
life and illicit love in earlier generations. Essays in historical sociolo- 
gy, Cambridge University Press, London, 1977; Daniela Lombardi, 
Matrimoni di antico regime, il Mulino, Bologna, 2001 

2 Erica-Marie Benabou, La prostitution et la police des mœurs au 
XVIIF siècle, Perrin, Paris, 1987. 

3 Louis-Sébastien Mercier. Le tableau de Paris. Paris.1979. 

Şi îi ameninţă cu judecata de apoi.! Mitropolitul Neofit şi suita 
sa efectuează două vizite canonice în țară, în anii 1746 şi 1747. 
Relatările acestor călătorii sunt destul de sărace în informaţii. 
Mitropolitul este mai putin interesat de enoriașii săi si de sta- 
rea bisericilor din mediul rural. Interesul se îndreaptă cu pre- 
cădere spre starea bunurilor Mitropoliei.? Episcopii catolici din 
Italia modernă cer mult mai multe informații de la preoții paro- 
hiali. Chestionarele cuprind întrebări cu privire la numărul de 
credincioşi dintr-o parohie, cărţile citite de credincioşi, imagi- 
nile pe care le privesc, adulter, concubinaj, desfrâu etc.3 
Biserica este sprijinită deseori în politica sa de supraveghe- 
re a familiei si a individului chiar de populaţie. Denunturile 
şi zvonurile o ajută să-i descopere pe cei căzuţi în păcat. Viaţa 
de familie nu are încă ziduri, iar scandalul, prin natura sa, 
impune prezenţa celorlalți. „S-au făcut zvon si au ajuns si la 
auzul Prea Sfinţiei Sale Mitropolitul şi pe dată l-au cateri- 
sit“ sau „zvonul acesta a ajuns şi la urechile ispravnicilor 
de judeţ şi pe dată l-au ridicat şi l-au pus în fiare“. Totodată, 
devierile sexuale sunt sancţionate de cutumă. Vinovatul 
trebuie să plătească o taxă numită „dușegubină“ sau „gloaba 
pântecelui“. Această dusegubinä se percepe de la un bărbat 
vinovat de relaţii sexuale înainte de căsătorie, o femeie care 
naşte un copil din flori, pentru orice relaţie sexuală ilegitimä“. 
Taxa se ridică la 12 galbeni, dar slujbaşii nu se mulțumesc 
numai Cu atât şi de aici o serie de abuzuri, fiind „ridicaţi uneori 


! Vezi predicile rostite cu prilejul diverselor sărbători şi „cuvintele 
de învățătură“, în Antim Ivireanul, op. cit., pp. 3-210. 

2 „Jumalul călătoriilor canonice ale mitropolitului Ungrovlahiei Neofit 
I Cretanul“, trad. si prezentare de Mihai Caratasu, Paul Cernovodeanu, 
Nicolae Stoicescu, în BOR, tom 98, nr. 1-2, 1980, pp. 243-315. 

3 Peter Burke, The historical anthropology of early modern Italy. 
Essays on perception and communication, Cambridge University Press, 
London, 1990, pp. 44-45. 

4 Instituții feudale din țările române, pp. 180 şi 119-120, vocile du- 
şegubină şi concubinaj. 

la gros“ chiar si oameni nevinovaţi, bägati în închisorile is- 
pravnicilor sau ale protopopilor şi siliți să plătească gloabă. 
Un asemenea caz are loc în aprilie 1793, când cei doi cuscri 
Barbu si Petre din satul Mircești, judeţul Ialomiţa, se plâng 
mitropolitului că protopopul plăşii i-a globit pe amândoi, pe 
unul cu cinci taleri și jumătate, pe celălalt numai cu cinci 
taleri, sub pretextul că „feciorul... ar fi avut păcat cu fie-sa 
până a nu se cununa“l. În plus, acesta le-a cerut alți şase 
taleri pentru a oficia cununia, în timp ce taxa se ridica la nu- 
mai un taler. 

Gloaba este adânc înrădăcinată în mentalitatea colectivă, 
iar cel care a comis un păcat trupesc ştie că trebuie s-o dea si, 
oricât se va ascunde, nu va scăpa. De exemplu, Marin, prins 
că a păcătuit cu stăpâna sa, fuge de teama bătăilor aplicate 
de soțul acesteia, dar nu uită să lase banii de gloabă.? 

Numărul celor judecaţi la Mitropolie este foarte mare, dar 
Biserica n-a folosit informaţia strânsă în condici pentru a 
elabora manuale confesionale sau manuale dedicate familiei, 
nici nu s-a implicat într-o mai bună pregătire a slujbasilor 
săi. Ea s-a mulțumit numai să sanctioneze şi să intervină 
pentru fiecare caz în parte cu sfaturi adecvate sau cu pedepse 
pe măsură. Pentru casnici, ea propune o dragoste cresti- 
nească, dând exemplul dragostei existente între Hristos si 
Biserica sa. Evanghelistul Marcu şi sfântul Pavel sunt deseori 
invocati atunci când se confruntă cu problemele conjugale. 
Pasajele cele mai folosite sunt următoarele: „Că va lăsa omul 
pre tată-său şi pre mumă-sa și să va lipi de muiarea sa şi vor 
fi amândoi un trup“ sau „ce a împreunat Dumnezeu, omul 
să nu despartä“ sau „Bărbaţii să-și iubească muierile ca şi 
trupurile lor, după cum și Hristos a iubit Biserica“. În mănăstiri 
sau la inițiativa vreunui mare prelat sau mare boier se copiază 
traduceri după diversele cărți de învățătură religioasă morală 


1 DANIC, mss.143, f. 144. 
2 DANIC, mss, 143, ff. 103—104", 4 martie 1793. 

de origine bizantină şi slavă sau după „cărțile de desfătare“. 
Din prima categorie face parte, între altele, Cartea ce să chiamă 
Crinii țarinii, sau Flori prea frumoase care s-au adunat din 
dumnezeiasca Scriptură pentru mântuirea sufletească şi s-au 
așezat prin osteneala oareșcăruia bărbat binecredincios. După 
cum anunță si în titlu şi apoi în prefață, autorul s-a inspirat din 
„dumnezeiasca scriptură“ având drept scop „aducerea aminte“. 
Capitolul are printre titluri şi câteva referitoare la cum trebuie 
să se apere crestinul de „patimile cele trupesti şi cele sufleteşti“, 
cum să se „înfrâneze“ sau cum să purceadă la „curăţiia inimii 
şi a minţii şi a sufletului“. Manuscrisul a fost recopiat în între- 
gime sau numai anumite fragmente, de mai multe ori, ceea ce 
dovedeşte o oarecare circulatie.? Din cea de-a doua categorie 
fac parte Floarea darurilor, Pildele filosofesti, Sindipa, copiate 
şi recopiate alături de alte fragmente din cărțile populare sub 
forma unor miscelanee şi ajungând să îndeplinească rol de 
„mici biblioteci portative“3. Floarea darurilor are un capitol 
special intitulat Viciul desfrânării, iar Sindipa oferă citito- 
rului o serie de povestioare în care desfrâul, fidelitatea şi fe- 
meia devin personaje principale în conturarea unor sfaturi 
de conduită.+ Lectura lor se făcea totuși de către un grup destul 
de restrâns de privilegiați ai ştiinţei de carte în condiţiile în 
care analfabetismul atingea cea mai mare parte a populaţiei. 

Violurile şi răpirile, Biserica încearcă să le rezolve prin 
împăcarea pașnică a celor două părți, trecând de multe ori 
peste gravitatea infracțiunilor. Dacă fata nu acceptă căsătoria, 


! BAR, mss. 550, ff. 71v—82r. 

2 Gabriel Ştrempel, Catalogul manuscriselor româneşti, Editura Şti- 
intificä şi Enciclopedică, Bucureşti, 1978. Se înregistrează 27 de manu- 
scrise diferite care cuprind textul acestei cărți. 

3 Alexandru Duţu, Coordonate ale culturii româneşti în secolul al 
XVIII-lea, Editura pentru Literatură, Bucureşti, 1968, pp. 52-55. 

4 I. Ghetie şi A. Mareş (coord.), Cele mai vechi cărți populare în litera- 
tura română, I, Floarea darurilor, ediţie Alexandra Moraru si Sindipa, 
ediție Magdalena Georgescu, Minerva, Bucureşti, 1996, pp. 178-180, 
249-315. 

mitropolitul cere răscumpărarea vinei prin plata unei sume 
de bani care să constituie o zestre destul de atractivă pentru 
un alt bărbat. Această practică folosită chiar de Biserică ajunge 
la sfârşitul secolului al XVIII-lea să nu mai poată fi contro- 
lată. Puterea politică şi cea bisericească încearcă, prin elabo- 
rarea unei anaforale la 4 iulie 1792 şi reluată apoi de mai 
multe ori, să stopeze înzestrarea fetelor pe spinarea bărba- 
tilor.! Despre ce este vorba? Din ce în ce mai multe fete aduc 
în fața instanței bărbaţi pe care îi acuză de seducţie si apoi 
de abandon, miza acestor acuzaţii fiind obținerea unei zestre 
sau a unui soţ. Unii dintre ei, pentru a scăpa de rușine acceptă 
compromisul propus de soborul ecleziastic şi alcătuiesc zes- 
trea cerută de fată, alţii „preferă să-și piardă sufletul“, cum 
spune Biserica, şi jură cu mâna pe Evanghelie că n-au avut 
de-a face cu fata respectivă. Anaforaua descrie cu amănunte am- 
ploarea fenomenului si efectele negative ale acestei situaţii: 
prostituţia, infanticidul sau abandonarea copiilor, concubi- 
najul. Cum reacţionează Biserica? Ea cere părinţilor să-și 
supravegheze fetele şi mai ales să le înzestreze pentru a nu 
mai apela la o astfel de practică şi, ameninţă, totodată, că 
nu va mai primi astfel de jalbe şi nu va mai face nici un fel 
de judecată pentru „înşălătorie“ şi „măglisire“. 

Ba mai mult, fata, părinţii sau cei care au îndemnat-o să 
depună jalbă vor fi pedepsiţi. Anaforaua este citită în toate 
târgurile, satele si mahalalele, trimisă la toţi ispravnicii de 
judeţe si la toți protopopii. Nu se bucură însă de prea mare 
succes si este reluată în anul următor de noul mitropolit 
Filaret, tot fără efect, şi apoi în anii următori.2 Singurul lucru 
bun adus de acest pitac este desfiinţarea gloabei. Mitropolitul 
o cere explicit, considerând, pe bună dreptate, că infanticidul 
nu reprezintă decât efectul acestei practici cutumiare. 


1 V.A. Urechia, Istoria românilor, Bucureşti, 1892, vol. IV, pp. 101-103. 
Pentru detalii vezi şi Constanţa Vintilä-Ghitulescu, Focul amorului, pas- 
sim. 

2 DANIC, mss. 143, ff. 194-1957. 

Codul de legi si limitele sale 


Procesele sunt judecate după Îndreptarea Legii. Trebuie 
menționat că titlul ca atare nu apare niciodată în interiorul unui 
document; se folosesc de obicei următoarele denumiri: Pra- 
vilă, Pravila cea Mare, Pravila cea Sfântă, Sfânta Pravilă sau 
se indică numele autorului textului citat, Constantin, Leu 
(Leon), Armenopol, Sfântul Vasile, precizându-se lista (pagina), 
glava (capitolul) şi zaceala (paragraful), invocate. Codul, 
elaborat şi publicat în vremea lui Matei Basarab (1652), îmbină 
regulile de drept canonic cu cele de drept laic din vechea 
legislaţie bizantină.! El a fost folosit fără întrerupere până la 
Regulamentele Organice (1831 în Tara Românească si 1832 
în Moldova), dar numai în pricinile administrate de către 
Biserică. Între timp, alte manuale sau coduri de legi au fost 
elaborate şi publicate: Proiectele lui Mihail Fotino la 1765, 
1766, 1777 sau Pravilniceasca Condică la 1780 sub Alexandru 
Ipsilanti si, în fine, Legiuirea Caragea la 1818 sub domnul 
cu același nume. Se pare că nici una dintre aceste legiuiri nu 
intră în practica soborului ecleziastic şi că pricinile au continuat 
să fie judecate după glavele şi zacealele vechii Pravile. Cance- 
laria Mitropoliei dispunea probabil de o întreagă bibliotecă 
juridică, de manuscrise după Cartea românescă de învățătură 
sau după opere juridice străine, cea mai importantă fiind lu- 
crarea olandezului Hugo Grotius, De aequitate?. În codul penal 
al lui Alexandru vodă Ipsilanti, care n-a fost publicat, dar care 
a circulat în manuscris, se află o serie de articole referitoare 
la familie şi la bunele moravuri.? Judecătorii ecleziastici s-au 


! Îndreptarea Legii, Introducere, p. 16. 

2 Val. Al. Georgescu, „Contribuţii la studiul culturii juridice române 
în sec. al XVIII-lea“, în AZIAJ, t. III, 1996, p. 219. 

3 Val. Al. Georgescu, „Presentation de quelques manuscrits juridique 
de Valachie et de Moldavie (XVIe-XIXe siècle). Contribution à l’étude 
de la réception du droit byzantin en Roumanie“, IL în RESEE, t. VII, 
nr. 2, 1969, pp. 335-365. 

inspirat cu siguranță şi din acestea atunci când aveau spre 
instruire un caz. Unele articole din Pravi/niceasca Condică, 
referitoare la judecători, vechil, pârâti, zapcii, treapäd, mar- 
tori, jurământ etc., sunt însă valabile şi pentru organizarea și 
funcţionarea soborului ecleziastic. 

Pravila este deseori invocată şi, atunci când este cazul, co- 
piată în anaforaua finală. Ea are rol de îndreptar, propune o 
soluţie pe care membrii soborului o pot discuta si de la care 
pot pleca în luarea unei decizii. De exemplu, la 29 aprilie 1739 
mitropolitul judecă un caz de sodomie. Faptul este descoperit 
printr-o întâmplare, deoarece arhidiaconului Ștefan, pe lângă 
păcatul sodomiei, îi place să fure din când în când diverse 
obiecte de cult. Ancheta scoate la iveală si inclinatiile homo- 
sexuale ale diaconului care „ca un porc de câine au sărutat 
pe un cafegiu al nostru“, povestește un călugăr al mănăstirii 
Mihai Vodă din Bucureşti. Alți doi slujbasi mărturisesc „că 
i-au sărutat cu râvnă curvească, ci încă le-au grăit si cuvinte 
asemenea sărutării“. Patru ani mai târziu, la 15 decembrie 
1742, un alt caz de sodomie ajunge în faţa mitropolitului. De 
data asta, egumenul Teofil al mănăstirii Căldărușani este do- 
vedit „că au făcut sodomie cu țiganii, însă ţiganii făcând cu 
el sodomie“. Pravila are un capitol special intitulat „Pentru 
sodomie, ori ce feliu va fi; si câte feliuri de sodomie sunt; si 
ce feliu de certare li se dă“. Cazurile prezentate mai sus se 
încadrează în glava 333, zaceala 8 care prevede următoarele: 
„De se va afla nestine de în clirosul besearicii să fie sodomlean, 
acela se va sărăci de toate, după cum scrie pravila besearicii, 
de tot binele ce va fi având de la besearică se va opri si de 
besearică şi-l vor duce de-l vor închide într-o mănăstire departe; 
şi mai vârtos îl vor lepăda de totul de în cinstea lui, si atunce 
se va da pre mâna judecătoriului celui mirenesc să-l cearte cu 
moarte, ce să zice să-i taie capul.“! Ambele cazuri se opresc 


! Îndreptarea legii, pp. 304-305. Pentru detalii vezi şi Constanța 
Vintilă-Ghiţulescu, Focul amorului, passim. 

numai la prima parte a pedepsei, adică la confiscarea averii 
şi la trimiterea la mănăstire. Ștefan este trimis la Snagov, 
iar Teofil la Tismana, „ca să-și plângă păcatele acolo“. Cei 
doi nu sunt caterisiti, ci doar decäzuti din rang devenind 
„monahi proşti“!. Cum nu devin mireni, pedeapsa politi- 
cească nu poate fi aplicată. Această sentință susține ideea 
că Pravila are deseori rolul de „manual“, mai degrabă decât 
de lege în adevăratul înțeles al cuvântului? În sprijinul acestei 
ipoteze se află chiar pedepsele prevăzute de Îndreptarea legii, 
unele dintre ele au un caracter sângeros — nasuri şi mâini 
tăiate —, altele sunt foarte grave — tăierea capului, arderea 
pe rug sau trimiterea la ocnă. În secolul al XVIII-lea, acest 
tip de sancțiuni nu mai pot fi aplicate atât de uşor, iar mitro- 
politul încearcă să găsească soluţii cercetând codul de drept 
canonic, sfătuindu-se cu soborul, consultând pe capii lumii 
ortodoxe. Necesitatea „reformulării“ unui articol de lege şi 
adaptarea lui la noile realităţi sociale este evidentă. 

Alteori, mitropolitul se află în fața unor fapte pe care nici 
Sfânta Pravilă nu le-a consemnat, nici nu-i sunt cunoscute din 
practică si atunci nu știe cum să procedeze. Asa s-a întâmplat 
la 7 octombrie 1801, când descoperă o căsătorie între două 
femei oficiată după toate regulile bisericești. Stupoarea mitro- 
politului şi a soborului se citeşte în fiecare rând al anaforalei. 
Cercetarea Pravilei scoate la iveală că legiuitorii bizantini nu 
s-au confruntat cu o astfel de situaţie şi atunci mitropolitul 
improvizează: bătaie şi surghiun la mănăstire pentru fata ce 
s-a dat drept bărbat şi pentru nasa care a cununat-o5. 


1 DANIC, mss. 139, ff. 195", 208208". 

2 Vezi, mai ales, Emanuela Popescu-Mihut, Remarques sur la place 
des textes de droit criminal byzantin dans la pratique judiciare roumaine 
du XVIII siecle, în Etudes byzantines et post-byzantines, I], studii adunate 
şi publicate de Emilian Popescu, Octavian Iliescu si Tudor Teoteoi, Bucu- 
resti, 1991, pp. 181-192. 

3 V.A. Urechia, op. cit., vol. X, tom IV, p. 94. Povestea este mult mai 
simplă decât s-ar putea crede. Femeia fugită de acasă pentru a se ascunde 

Pravila este folosită ca îndreptar şi ca autoritate, iar sen- 
tinta dată apare mai degrabă ca un compromis prin care se 
încearcă nu atât multumirea părților, cât stingerea conflictu- 
lui. Constrângerea este folosită de cele mai multe ori pentru 
a-l impune, iar Franz Joseph Sulzer rezumă la 1781 cel mai 
bine această idee. Aflat în judecată cu un negustor brașovean, 
el se prezintă la starostele negustorilor din Focșani pentru 
judecarea pricinii care s-a rezolvat astfel: „Împacă-te cu acest 
domn, altminteri trebuie să te bag împreună cu hoţii şi tâl- 
harii, căci nu am decât o singură închisoare“!, îi spune ju- 
decătorul acuzatului. Cutuma, numită în limbajul epocii 
„obiceiul țării“, este de asemenea folosită. În pricinile legate 
de proprietate, moştenire, zestre, testamente, ea are întâietate. 


Dreptul trăit şi transgresarea legii 


Care sunt cunoștințele actorilor sociali despre lege, cutumă 
şi practică atunci când se hotărăsc să se adreseze instanţelor? 
Ce este „dreptatea“ pe care o reclamă cu atâta tărie în jalbe- 
le lor? Cine este îndreptăţit să le acorde această „dreptate“? 
Ce-i mână să meargă mai departe si nu se mulțumesc cu 
împăciurea oferită de judecătorii locali? Care este orizontul 
lor de âșteptare? Iată câteva întrebări legitime asupra practi- 
cii judiciare din secolul al XVIII-lea. Procesele sunt în seco- 
lul al XVIII-lea un fapt de viaţă cotidiană, iar cele legate de 


de un soţ violent se deghizează în bărbat şi intră la stăpân; pentru că 
îşi îndeplineşte atribuţiile bine i se propune o alianță matrimonială cu 
fata stăpânului. Ce ar fi putut face decât să accepte pentru a nu se träda? 
Dar relația nu poate dura prea mult timp, pentru că „bărbat“ în ochii celor- 
lalti, ar trebui să-şi îndeplinească atribuţiile conjugale specifice ceea ce 
nu s-ar putea realiza fără a o da de gol. Ceea ce se si întâmplă. 

! Călători străini despre țările române, vol. X, partea I, volum îngri- 
jit de Maria Holban, Maria M. Alexandrescu-Dersca Bulgaru, Paul Cer- 
novodeanu, Editura Academiei Române, București, 2000, p. 467. 

proprietate angreneazä în dispute o mare parte a populaţiei. 
Cu puţin după 1800, Păuna din Boteni, judeţul Dâmboviţa, 
are următorul discurs: „cu lacrimi mă rog Prea Sfinţiei Tale 
ca să-mi poci afla dreptatea după mărturiile care am, că ne 
ştim că avem lege și suntem creștini, iar nu turci‘!. Ce sens 
îmbracă pentru această femeie cuvântul „lege“? Se referă 
oare la Pravila ţării? Sau mai degrabă la practica judiciară? 
Chiar din această frântură de discurs ne dăm seama că de 
fapt femeia face apel la legea scrisă, așa cum a fost probabil 
sfătuită de cel care i-a redactat jalba, ea vrea să-şi afle 
„dreptatea“ plecând de la veridicitatea mărturiilor si 
credibilitatea martorilor. În acelaşi timp, există şi o „lege“ 
cunoscută, dar ea nu se confundă cu Sfânta Pravilă, ci este 
mai degrabă vorba de legea creştină, de dreptul natural si 
de principiile moralei creștine. Actul de justiţie îmbracă încă 
o importantă încărcătură divină, dacă ar fi să ne gândim că 
multe din litigii se mai rezolvă încă cu ajutorul jurământului. 

Invocarea Pravilei se face uneori de către cei veniţi la Mi- 
tropolie, dar se poate observa foarte uşor că acest cuvânt este 
introdus de logofătul care alcătuieşte jalba. Plângerea este 
scrisă în numele jăluitorului la persoana I singular, atunci 
când scribul intervine şi modalitatea de adresare se schimbă. 
De exemplu, „să fie luminată poruncă că de este cu cale după 
Pravilă să ia pă fie-sa în căsătorie sau s-o înzestreze“, deși 
jalba începuse în felul următor, „cu lacrimi jăluesc măriei 
tale pentru Gheorghe de la Negreni sud Ilfov, că el cu o fată 
a mea sunt veri al doilea... şi eu fiind o văduvă săracă au 
tot măglisit-o pă fie-mea...“2 Populaţia este mai aproape de 
practica judiciară decât de legislaţia după care se judecă 
anumite pricini. Atunci când au o problemă, pe care n-o pot 
rezolva prin medierea familiei sau a vecinilor, țăranii apelea- 


! DANIC, Fond Mitropolia Ţării Româneşti, CCCLXVII/1, <19 iulie> 
1819. 
2 DANIC, mss. 140, ff. 114-144. 

ză la persoana care se bucură de prestigiu si de o oarecare 
autoritate în comunitate: preotul sau boierul locului. Ei sunt 
cei care-i vor îndruma spre celelalte centre de putere, în speță 
protopopul şi ispravnicii de judeţ. Abia ajunşi la acest nivel, 
oamenii sunt sfätuiti si, de cele mai multe ori, forţaţi să se 
adreseze mitropolitului sau domnului pentru judecarea pri- 
cinilor lor. 

Cunoaşterea practicii si a autorităţilor competente se face 
din mers pe măsură ce conflictul ia amploare. Cunoaşterea 
practicii judiciare se face si în sens invers, de la mitropolit 
spre împricinat, atunci când cercetarea este provocată de un 
zvon sau de un denunt. Plus, fiecare proces se transformă 
într-o experiență pentru toți cei implicaţi. Pare cea mai 
rudimentară cale de transmitere a informaţiei, dar si cea mai 
eficace. Pentru țărani, prezenţa în București si căile urmate 
de judecată reprezintă uneori noi experienţe pe care le vor 
duce cu ei în satele de unde au venit, vor povesti pätaniile 
prin care au trecut, vor da sfaturi novicilor. Fiecare împri- 
cinat poate fi un potenţial popularizator al practicii judiciare. 
Flecăreala la cârciumă, la clacă sau la biserică difuzează rapid 
informaţiile transmise, or, experienţa unui proces este un 
lucru demn de retinut.! Mahalagiii din Bucureşti cunosc mai 
bine aceste practici şi pentru că se află în imediata apropiere 
atât a administraţiei laice, cât şi a celei ecleziastice. 

Biserica se confruntă deseori cu oameni dificili. Unii mint 
pentru a scăpa de pedeapsă şi recad în păcat chiar de a doua 
zi. Readusi în fața instanţei, ei se angajează, se jäluiesc, se 
vaită, promit. Iertarea si înţelegerea sunt administrate cu 
larghete de către mitropolit, de ele beneficiază atât enoriașii, 
cât şi clericii. Foarte repede si unii, si alții au sesizat această 
slăbiciune de care au încercat să profite. Deşi „după Pravilă 
s-ar fi cuvenit jăluitorului pedeapsă, dar fiindcă şi preotul 


! Vezi Constanţa Ghitulescu, „Spaţiul public / Spaţiul privat. Tara Ro- 
mânească la 1800“, în SMOD, vol. XIII, București, 2001, p. 11. 

l-au iertat au rămas împăciut“, iată cum stinge mitropolitul 
Dositei un conflict izbucnit în iarna lui 1799 între Hrisant, 
brutarul din Răzvad, și preotul Hrisant din mahalaua Hanul 
lui Șerban Vodă, acuzat că întreţine o relație amoroasă cu 
nora primului.! Dintre cei 200 de preoţi, care apar în docu- 
mente, mai mult de jumătate au fost iertati şi repusi în funcție 
la câteva luni după caterisire, deşi acuzaţiile aduse unora 
dintre ei sunt destul de grave. 

La rândul ei, populaţia ştie să speculeze competenţa juri- 
dică a mitropolitului şi se angajează de formă — „ca să scăpăm 
de căzuta pedeapsă am plecat capul“, recunoaşte un acuzat. 
Cäinta şi angajamentul dat nu sunt mai niciodată sincere, 
iar revenirea la tribunal în anii următori o demonstrează cu 
prisosintä. Pedepsele, par suportabile pentru oamenii seco- 
lului al XVIII-lea. De altfel, unele nici nu sunt duse până la 
capăt, pentru că executorii pot fi mituiti. Frica de pedeapsă 
nu este prezentă în minţile oamenilor. Ciuma, războiul, birul 
sau foametea sunt probleme mult mai grave şi de care se 
tem cu adevărat. 

Respectarea unei măsuri si punerea ei în aplicare cer nume- 
roase intervenţii din partea puterii. Slujbaşii „ce s-au obicinuit 
rău a li se porunci pentru câte o treabă de câte trei si de câte 
patru ori“ nu se arată înfricosati de amenințările puterii, mai 
ales că aceeaşi putere mai întâi îi ameninţă, apoi se înduplecă 
şi reia măsura deja transmisă: „iată vă mai scriem încă o dată 
ca să nu rămână la nici unul pricină dă îndreptare că n-a ştiut“?. 
În plus, nici unul dintre codurile de legi ale țării nu prevede 
cu exactitate fapta şi pedeapsa care i se cuvine, lăsându-i jude- 
cătorului o mare libertate în cercetarea pricinii şi luarea hotă- 
rârii?. În aceste condiţii puterea însăşi creează şi încurajează 


! BAR, mss. 3932, ff. 118-119. 

2 Pravilniceasca Condică, Anexa I A, 27 februarie 1779, p. 171. 

3 Cu privire la arbitriu în alte civilizaţii a se vedea şi Michel Porret, 
Le crime et ses circonstances: de l'esprit de l'arbitraire au siècle des 

abuzul şi chiar nerespectarea legii. Când un conflict se rezolvă 
de obicei printr-un compromis, atunci si punerea în aplicare 
a legii poate fi un compromis, o negociere cu zapciul, cu gardia- 
nul puscäriei, de ce nu, chiar cu mitropolitul. Transgresarea 
legii este mai de actualitate decât respectarea ei, iar românii, 
de la țăran si până la marele boier, au învățat cum să se strecoare 
prin labirintul legislativ al puterii. 

Acelaşi țăran ştie să speculeze cu uşurinţă viciile siste- 
mului şi să se prevaleze de practicile pe care puterea prin 
consfintirea sa le-a transformat în „norme“. A-și face o zestre 
de pe urma unui bărbat devine o „normă“ prin sancţiunea 
dată de Nicolae vodă Mavrogheni. El rezolvă acest tip de 
acuzaţii prin căsătorii forţate sau prin obligativitatea plăţii 
unei zestre din partea bărbatului considerat vinovat. Ecoul 
acestei practici persistă patru ani mai târziu atât în mintea 
populaţiei, cât şi a judecătorilor care ştiu că „domnul Ma- 
vrogheni după cum îi era firea de atunci de cununa cu sila“. 
Si tot atunci judecătorii departamentelor propuneau si ei 
căsătoria forțată ca soluţie pentru rezolvarea unui proces de 
seductie.! Încurajate de această practică multe dintre fetele 
sărace o îmbrățișează, părinţii, vecinii, prietenii sprijinin- 
du-le în demersul lor. Unele dintre căsătorii s-au destrămat 
după această domnie, dar practica a continuat, puterii fiindu-i 
foarte greu s-o mai controleze. 

Cum poate Biserica să-i îndemne pe enoriaşi să trăiască 
în curăţenie şi să nu păcătuiască, din moment ce nu există 
responsabilitate individuală pentru faptele comise în fața 
judecății divine? Dumnezeu este mare, bun si iertător, aşa 


Lumières selon les réquisitoires des procureurs généraux de Genève, 
Droz, Geneve, 1995. 

! DANIC, mss. 140, ff. 141-142". Asupra lui Nicolae Mavrogheni 
vezi şi Andrei Pippidi, „Rhigas în lumina descoperirilor de la Sibiu“, în 
RI, nr. 1-2, 1999, pp. 143-150. 

cum se înfăţişează si mitropolitul lor. Vor fi de ajuns câteva 
danii la sfârșitul vieţii şi păcătosul poate cumpăra un loc în 
rai si iertarea păcatelor. Dacă păcatele sunt mai mari, păcă- 
tosul ridică un schit sau o biserică si eventual se retrage la 
sfârşitul zilelor într-o mănăstire pentru a-și plânge păcatele. 
Apoi cei rămași pe pământ au misiunea de a oficia toate ritu- 
alurile specifice pentru a le salva sufletele.! 

În acelaşi timp, măsurile luate sunt insuficiente şi in- 
consecvente. Să luăm exemplul gloabei: ea este desființată 
de unii domni si reînfiinţată de alții, deşi toţi sunt de acord 
că această amendă cutumiară provoacă numeroase abuzuri. 
Alexandru Ipsilanti o interzice prin actul din 6 iulie 1777, 
dar este reînființată de Nicolae Caragea la 22 septembrie 
1782. Este din nou desființată la 4 iulie 1792, dar reînființată 
la 9 decembrie 1795, interzisă iar în 1805, si se pare că încă 
percepută ilegal pentru că la 18 septembrie 1814 Ioan Ca- 
ragea cere mitropolitului să o desființeze, considerând că 
Biserica nu trebuie decât „să dea sfaturi duhovniceşti şi 
ispovedania“ si nu să ceară bani.? Perceperea gloabei repre- 
zenta o importantă sursă de venit pentru organele ecle- 
ziastice şi din acest motiv s-au străduit s-o menţină si chiar 
s-o perceapă ilegal atunci când ea nu mai exista. 


* 


Mitropolitul Antim Ivireanul (1708-1716) restructureazä 
prin „reformele“ sale întregul sistem ecleziastic, inclusiv cel 
familial, acordând o mare importanţă preotului și Bisericii 
în viaţa individului. În Manualul său către preoţi (1710), o 
serie de învățături se conturează, ele sunt adresate acum 
pentru prima dată celor răspunzători de soarta enoriașilor, 
celor ce zi de zi se află în mijlocul turmei, celor ce trebuie să 
vegheze, să ofere sfaturi, să se interpună ca arbitri, să îndrume 

individul către Prea Sfintia Sa părintele mitropolit — adică 
autoritatea centrală — atunci când o problemă nu poate fi 
rezolvată la nivel local şi se transformă în litigiu. Sfaturile 
sale rezumă în cuvinte simple si pe înțelesul preoților de 
parohie practicile matrimoniale larg abordate de pravile, 
ajutându-i astfel să discearnă, să cunoască, să identifice orice 
situație. Utilitatea manualului este nepretuitä într-o cultură 
a oralităţii, într-o lume în care nu există seminarii teologice 
si, deci, o pregătire sistematică si necesară a preotului. El 
primeşte, prin intermediul acestui manual, tot ceea ce trebuie 
să ştie, tot ceea ce trebuie să transmită, tot ceea ce nu s-a 
urmat bine până atunci şi are acum nevoie de îndreptare: 

„În partea cea dintâi s-au pus foarte pe scurt oarecarele 
din cele mai trebuincioase si mai de folos ale sfintei beserici 
și ale sfintelor / taine, carele säntefi datori să le știți şi să le 
păziți nu numai voi, ce si biefii creştini prin mijlocul vostru“. 

„În partea a doao s-au pus învățătura asupra ispove- 
daniei, ca să ştie fiestecare duhovnic cum să cade să îndrep- 
teze şi cu ce mijloc trebue să ispoveduiască pre cei ce vor 
veni la dânsul. 

„În partea a treia s-au pus învățături pentru câte lucruri 
s-au putut afla până întru acest ceas, carele să fac cu 
necuviință si fără cale, si trebue ca de acum înainte să nu 
să mai facă“|. 

Lucrul cel mai important, realizat de către Antim Ivi- 
reanul, îl constituie acordarea unui loc capital preotului în 
acest proces de asumare a domeniului familial ca principală 
competenţă a Bisericii: naştere, botez, logodnă, nuntă, divorţ, 
zestre, diată, moarte, fiecare etapă ar trebui să-l aibă întot- 
deauna în centru pe preotul parohiei, îndrumător, diac, arbitru, 
sfătuitor, supraveghetor al respectării pravilelor, cutumelor, 
bunelor moravuri. 


! Antim Ivireanul, op. cit. p. 324. 

Cu mitropolitul Neofit Cretanul (1738-1753) un alt pas 
se realizează, iar Biserica îşi consolidează şi-şi circumscrie 
familia, moravurile, individul ca domenii de competenţă, do- 
vada clară constituind-o funcționarea pe lângă Mitropolia din 
Bucureşti a unei instituții însărcinate cu analiza litigiilor 
civile şi penale cu implicaţii de drept canonic. În fapt, 
necesitatea apariției unei asemenea instituţii este subliniată 
şi de Antim Ivireanul în încercările sale de a implica Biserica 
în viața cotidiană a individului, de a pune capăt haosului insti- 
tutional în care de la preot la pârcălab, de la megies la căpitan, 
orice notabilitate locală îşi arogă importante competenţe — 
acordarea divorțului, ridicarea gloabei, cununarea fără cerce- 
tare etc. Prin Manualul său, mitropolitul Antim fixează locul 
Bisericii în inima comunității, trasând clar obligațiile slujito- 
rilor: „Încă-și vă poruncim si aceasta: nimeni din voi preoții 
să nu indräzniti a despărți bărbat de muiare, sau muiare de 
bărbat, nici să vă uniți la un gând cu aceia ce îndrăznesc să 
facă această fărădelege, pentru că am înțeles că să face acest 
lucru necuvios în multe părți; că numai de să întâmplă să aibă 
bărbatul cu muiarea vrajbă / între dânşii, indatäsi să duc la 
pârcălabi, sau la altă căpetenie si la preotul satului si la 
megiiași de să despart şi-şi fac carte, care lucru nu creștinii, 
ce nici păgânii nu-l fac. Că unde Dumnezeu au impreunat 
(zice), omul să nu despartä. Ce de va fi de despărțit să să trimità 
aici la scaun, pentru ca să facă despärtealà pe pravilă “|. 
Discursul mitropolitului, dincolo de constatările abuzurilor 
săvârşite până atunci, introduce două elemente esenţiale în 
consolidarea puterii ecleziastice: Mitropolia şi Pravila. 

Neofit Cretanul, în contextul reformelor domnului Con- 
stantin Mavrocordat, pune în aplicare aceste deziderate: 
înfiinţarea unui tribunal ecleziastic?, slujindu-se de pravilă, 


! Ibidem, pp. 338-339. 
2 Pentru folosirea termenilor - sobor, „părinții clerici“, Mitropolie, con- 
sistorie, duhovnicescul departament, adunare duhovnicească, vezi şi 

şi ținerea de condici, cu consemnarea în scris a proceselor. 
Se adaugă vizitele canonice efectuate de acest mitropolit în 
anii 1746 si 1747, de-a lungul Valahiei, cu scopul de a ob- 
serva starea moșiilor, bisericilor, mănăstirilor care aparțineau 
Bisericii; aceste vizite sunt însă si un bun prilej de întâlnire 
cu credincioșii, cu preoții, pentru a-i asculta, a-i sfătui, a le oferi 
învățături, a efectua slujbe, a intra în contact direct cu „turma“!. 
Mitropolitul Grigore (1760-1782) păstrează si consoli- 
dează aceste prerogative ale Bisericii, luând o serie de alte 
măsuri importante. Dar tot acest proces de impunere a Bisericii 
în viața de zi cu zi a individului, început sub Antim Ivireanul 
şi consolidat datorită unor personalități puternice cum au fost 
Neofit Cretanul sau Grigore, n-a fost nici calm, nici liniar, 
nici complet. Pentru a se impune, toate aceste măsuri ar fi 
avut nevoie de participarea activă a slujitorilor din teritoriu, 
de aderarea şi asumarea fără condiții a noi politici 
promovate de Biserică, de o pregătire în paralele a preoților, 
de control continuu si de o permanentă comunicare între 
instituția superioară, slujitorii din teritoriu, credincioşi. 


Pregătirea „judecătorilor “ 


Un proces este judecat plecând de la cunoştinţele personale 
ale unui „judecător“, şi nu de la o pregătire prealabilă a 
acestuia într-o şcoală de drept. De altminteri, asemenea școli 


Vintilä-Ghitulescu, Focul amorului, op. cit.; Mihai-Răzvan Ungureanu, 
Convertire si integrare religioasă, pp. 59-123. Dacă dicasterie este folosit 
în Moldova, în Ţara Românească, termenul apare târziu, în memoriiile 
lui Eufrosin Poteca, egumen la mănăstirea Gura Motrului. În însemnarea 
sa de la 1848, vorbeşte despre „dicasterie“, un departament organizat în 
interiorul Mitropoliei. (Ion Vârtosu, Pagini din autobiografia lui Eufrosin 
Poteca, BOR, nr. 7-10, 1937, p. 7). 

1 „Jumalul călătoriilor canonice ale mitropolitului Ungrovlahiei Neofit 
I Cretanul“, art. cit., pp. 243-315. 

nici nu există în Tara Românească, iar dreptul nu constituie 
o disciplină aparte de teoretizare şi conceptualizare aşa cum 
s-a întâmplat în Vest.! Mitropolitul cunoaşte atât Pravila si 
scrierile Părinților Bisericii, cât şi cutuma. Clericii soborului 
cunosc si ei Pravila, cel putin datorită desei utilizări, dacă 
nu ca urmare a unei formări profesionale. Pästrati mai mult 
timp în consiliu şi judecând cam acelaşi tip de pricini, 
oamenii mitropolitului învaţă din practica de zi cu zi, apoi, 
când un proces pare ceva mai complicat, protopopul sau 
preoţii locului sunt aduși să dea mărturie asupra veridicitätii 
faptelor.2 Pentru a da autoritate actului de justiție, se face 
apel la legea scrisă. Pravila este deschisă, în Pravilă se caută 
la glava şi zaceala corespunzătoare pricinii: „şi am deschis 
sfânta Pravilă“, „şi am căutat la sfânta Pravilă“ spun docu- 
mentele. Nici una dintre circularele domnești sau ecleziastice, 
nici noul cod de legi de la 1780 nu aduc în discuţie pregătirea 
profesională a judecătorilor. În acelaşi timp, nici Biserica 
nu îşi pune problema pregătirii si formării preoților. 

Unii domni se implică asiduu în acest raport între împri- 
cinat si justiţie, cerând slujbasilor atitudini pe măsura slujbei 
lor. De pildă, vodă Mavrogheni îşi trimite judecătorii în 
teritoriu pentru a afla ce se întâmplă: „Din luminata porunca 
măriei sale prea înălțatul nostru domn lo Nicolae Petru 
Mavrogheni voevod, ce au fost dată asupra noastră ca să 
eşim din Craiova si să mergem din judeţ în judeţ să dove- 
dim şi să aflăm pă toți hoţii si făcătorii de rele du prin 
judeţă; să să prinză ca să fie toți lăcuitorii înlini știți si în 
odihnă si făr 'de grijă și frică de făcători de rele. Si deo- 
săbit iarăşi am mai avut poruncă ca pe la conacele unde 


1 André-Jean Amaud (dir.), Dictionnaire encyclopédique de théorie 
et de sociologie du droit, Paris, 1993, pp. 193-197. 

2 Vezi si Val. Al. Georgescu si O. Sachelarie, Judecata domnească, 
partea a II-a, p 170. 

vom merge prin sate, să cercetăm și să judecăm pricinile 
norodului ce vor avea unii cu alții.“ Iată cum domnul Mavro- 
gheni îi scoate din „amorţeală“ pe judecătorii divanului 
din Craiova, obligându-i să meargă din judeţ în judeţ si 
din sat în sat, ascultând si oferind ajutor norodului. Mer- 
gând până la Ioan Caragea care anunţă odată cu instalarea 
în scaun că va avea totdeauna „ușile deschise pentru orice 
pricină a norodului“?. Şi Alexandru vodă Suţu, încă de la 
15 ianuarie 1821, cerea mitropolitului si velitilor boieri „să 
vă adunați de astăzi înainte cu toții la domneasca noastră 
Curte“ spre a judeca „pricinile obștești“ ce „s-au înmulțit 
încât nu să poate trece cu vederea nici cea mai mică prelun- 
gire că este mare trebuință a să da în grabă săvârșirea la 
toate după dreptate ca să nu pătimească norodu'3. 

Alţi „specialişti“ ai Mitropoliei sunt logofetii, slujbaşii 
însărcinaţi cu ţinerea condicilor. La 1 noiembrie 1777, mitro- 
politul Grigore încearcă să pună ordine în rândul acestora ofe- 
rindu-ne astfel o imagine a cancelariei Mitropoliei. Cinci 
logofeti, un diac si un citet au misiunea să ţină condicile la 
zi, consemnând toate pricinile judecate. Scrisul şi păstrarea 
condicilor constituie responsabilitatea lor. De asemenea, ei 
participă obligatoriu la procese pentru a consemna, dar şi 
pentru a oferi informaţii despre alte procese de același tip 
sau despre prevederile legii scrise. Mitropolitul le cere să 
fie prezenţi în permanenţă în preajma sa, fie că e zi de lucru 
sau sărbătoare pentru că pricini pot apărea oricând. Condicile 
se păstrează în cufere speciale, iar cheia poartă numele 


1! Documente privind relaţiile agrare în veacul al XVIII-lea, vol. I 
Tara Românească, ed. Vasile Mihordea, Şerban Papacostea, Florin Con- 
stantiniu, Editura Academiei Române, Bucureşti, 1961, pp. 738-741, 
14 iulie 1786. 

2 V. A. Urechia, op. cit., vol. X, tom II A, p. 498. 

3 DANIC, Fond Mitrop. T. Rom., DXXXI/1. 

judeţului. Lăzile sunt la rândul lor păstrate în chilia logofe- 
tilor, încuiată tot timpul „ca să nu să prăpădească cevasi din 
lăuntru“|. 


Atmosfera din sala de judecată 


Atmosfera din sala de judecată pare foarte relaxată. 
Mitropolitul ascultă cu calm si îngăduință pe toată lumea şi 
uneori revede un proces chiar si de zece ori. El încearcă să 
fie mai degrabă un povätuitor decât un judecător, oferind 
sfaturi şi îndemnând la compromis. Atitudinea membrilor 
soborului se aseamănă cu cea a confratilor lor care fac parte 
din celelalte departamente de judecată, dar aflate sub supra- 
vegherea domniei. Aici domnul intervine de mai multe ori 
pentru a încerca să-i disciplineze. Astfel, mai multe porunci 
domnești încercă să le insufle acestora dimensiunea misiunii 
pe care o aveau, aceea de a împărți dreptatea. „Locul 
judecătoriei este loc a toată cinstea şi evlavia“, sună un pitac.? 
În actele premergătoare alcătuirii codului de legi Pravil- 
niceasca Condică, Alexandru Ipsilanti (1774-1782) trasează 
atribuţiile fiecărui dregător implicat în actul de justiţie, astfel 
de la zapcii la boierii judecători, de la logofeti la ispravnici, 
toţi ar trebui, cel putin teoretic, să se poarte „cu dulceaţă, 
fără dă nici un fel dă pizmuire si cu dăsăvârșită nepărtinire 
la nici o parte, să asculte cu bună luare aminte făr dă 
mâhnire toate cuvintele celor ce să judecă şi să nu cuteze 
a înjura pă cinevasi sau să-l oprească de a-ş arăta curgerea 
pricinii lui orice fel ar fi“3. Sau „judecătorii să aibă mâi- 
nile sale spălate întru Dumnezeu și întru pravilă, adică 
să fie temător(i) de Dumnezeu si drepți si să nu-ş întine 


! Paul Mihailovici, Mărturii românești din Bulgaria şi Grecia 
(1468-1866), Chişinău, 1933, pp. 25-28. 
- 2 V. A. Urechia, op. cit., IX, pp. 432-433. 

3 Pravilniceasca Condică, pp. 161-170. 

mâinile sale cu priimiri de daruri şi mituri“|. lar Pravil- 
niceasca Condică (1780), în capitolul „Pentru judecători“, 
îi îndeamnă să-şi ia în serios atribuţiile şi să nu facă „alte 
vorbe și glume, sau să se prigonească la cercetările ce vor 
face2. 

Câţiva ani mai târziu Nicolae Mavrogheni (1786—1790) 
trimite judecătorilor de pe la departamente următorul sfat: 
“când stau la judecăţi să se păzească de toate alte vorbe si 
glume sau râsuri; șederea să le fie cu cinste si fără de 
ciubuce, fiindu-le gândul numai la trebile judecății si cugetul 
la Dumnezeu, ca să lumineze la dreptate, iar să nu facă 
atuncea în vremea judecății glume, râsuri sau alte vorbe, 
nici să nu cuteze să bea tutun'3. 

La rândul lor împricinaţii continuă să se certe şi chiar să 
se bată în faţa soborului şi a Prea Sfinţiei Sale Mitropolitul. 
Legea le cere să fie „cu cucernicie si supunere“, „să stea în 
picere, când se judecă, si fär de îslic“, dar pârâtii nu numai 
că îi înjură pe membrii soborului, ci chiar îi acuză în plină 
adunare că sunt corupți şi că s-au vândut celui care a avut 
mai multi bani. La 30 iulie 1786, se află în faţa mitropo- 
litului Ilinca Braşoveanca și soțul ei Pană, ambii din Bucu- 
reşti. Procesul se judecă de cinci ani, deoarece femeia, 
nemulțumită de sentință, revine cu nenumărate jalbe. Fie- 
care şedinţă se transformă în spectacol. Ilinca, femeie cu o 
personalitate foarte puternică, nu acceptă să fie contrazisă 
şi, fără jenă, aruncă soțului o serie de insulte vulgare. Astfel 
„fiind înaintea săborului Mitropoliei hăl făcea că este sfrântit, 
hot, betiv, prăpăditor agoniselii şi multe care nu să pot numi“, 
spune condica. Cum toată lumea este împotriva ei, femeia 


1 Ibidem, p. 168. 

2 Ibidem, p. 60. 

3 V. A. Urechia, op. cit., III, pp. 43-44. 

4 Pravilniceasca Condică, p. 64, vezi şi Val. Al. Georgescu şi O. Sa- 
chelarie, Judecata domnească, partea II, pp. 127-128. 

nu mai are ce pierde si trece la atacuri dure la adresa mitro- 
politului si a soborului său, „ci numai umblă ca o fămie în- 
räotätatä şi cu neastâmpărare la un loc, pustiind pă clericii 
Mitropoliei că le-au dat mită soţul ei si i s-a acoperit drep- 
tatea si ia fără de a nu avea nici un fel de dreptate si temeiu 
la zisele ei umblând supărând cu jalbe mincinoase şi pă noi“, 
se apără condicarul.! 


Soborul ecleziastic între justiție 
si „voie vegheată “ 


Membrii soborului sunt deseori acuzaţi de favoritism sau 
de corupţie. Mitropolitul nu trece niciodată cu vederea aceste 
afirmaţii, el cere o anchetă asupra celor acuzaţi că au luat 
mită sau că au făcut „voie vegheată“ în favoarea vreunui in- 
culpat. Rezultatul anchetelor mitropolitane nu ne-a parvenit, 
iar în condică, soborul se disculpă întotdeauna, susținând 
netemeinicia acuzațiilor, nici un cleric corupt n-a fost 
niciodată judecat şi nici măcar acuzat de luare de mită sau 
favoritism. Persoane influente intervin însă nu numai pe 
lângă clericii tribunalului, ci chiar pe lângă mitropolit, în 
avantajul diferiților „protejaţi“. Intervenţiile sunt vizibile mai 
ales la nivelul de sus al ierarhiei sociale, pentru că se exprimă 
deschis şi fără teamă. Unii dintre boieri au o avere consi- 
derabilă, bogăţie pe care o revarsă şi asupra Bisericii, alții 
deţin dregătorii importante care le conferă prestigiu si putere. 
Ar fi şi greu pentru Prea Sfintia Sa să nu ţină cont de opiniile 
lor, mai ales că pe unii dintre aceştia îi frecventează sau le 
este duhovnic. 

În vara lui 1739 se judecă la Mitropolie procesul de divorţ 
dintre Marica şi Costandin Băjescu Merisanu. Mitropolitul 
Neofit respinge într-o primă instanță jalba înaintată de soție, 


1 BAR, mss. 637, ff. 10—13". 

considerând că femeia trebuie să-şi asculte bărbatul şi să se 
supună. Are încredere că Merisanu se va schimba si va renunța 
la băutură, la scandal, la bătăile aplicate soţiei şi la amenin- 
ţările cu moartea. Cum fata este îngrozită de comportamen- 
tul boierului, cere ajutorul unchiului ei, Grigore Greceanu mare 
vistier. Scrisoarea trimisă de acesta mitropolitului schimbă 
verdictul dat cu câteva zile mai înainte. Marele boier nu con- 
sideră că cere o favoare, el îşi face numai datoria de a-i pre- 
zenta marea nedreptate care s-a făcut prin sentința dată. Deşi 
întâmplător persoana suferindă îi este rudă şi tot întâmplător 
cunoaşte întreaga poveste; ar fi procedat în acelaşi mod 
pentru oricare altă persoană: „pentru care eu îmi fac datoriia 
de scriu Sfinţiei Tale, să mai socotesti Sfintia Ta că faptele 
sunt dovedite“. Boierul este foarte politicos, şi, foarte demn, 
îi înfăţişează mitropolitului situaţia aşa cum o vedea el, enu- 
merându-i toate grozăviile prin care a fost obligată să treacă 
Marica şi pe care le consideră motive suficiente pentru un 
divorţ. Nu uită să-i reamintească poziția pe care o deţine, 
strecurându-i printre rânduri următorul amănunt: „aseară viind 
de la Măria Sa Vodă am găsit pă copila cumnatii plângând“. 
În acelaşi timp, marele vistier încearcă să-l convingă că 
moartea fetei nu folosește nimănui si dacă soţul ei o omoară 
la beţie nimeni nu mai poate s-o învieze, și „aduc aminte 
Sfinţiei Tale că atunci poate să zică mumă-sa că n-au socotit 
că se va face moarte“. Și , pentru a nu lungi explicaţiile, îi 
scrie negru pe alb: „Şi în scurt Părinte ia nu va să-l mai ia.“ 
A doua zi mitropolitul reia procesul celor doi şi îl solutio- 
nează pozitiv, Marica primind carte de despärtire.! 
Costandin Brezoianu aflat în divorț cu soția sa, Marica 
Filipescu, se foloseşte si el de influenţa pe care o are pe lângă 
același mitropolit pentru a câştiga zestrea sotiei.? Ilinca So- 
coteanu consideră că nu-şi poate afla dreptatea pentru că cel 


! DANIC, mss. 139, f. 210-210". 
2 DANIC, mss. 139, ff. 218—219". 


68 PRIVIREA BISERICII ORTODOXE ASUPRA FAMILIEI 


cu care se află în gâlceavă nu este nimeni altul decât ne- 
potul mitropolitului Grigorie.! Si exemplele ar putea con- 
tinua la nesfârşit. Alexandru vodă Ipsilanti preocupat de 
această plagă, atât în instrucţiunile premergătoare legii cât 
si în codul de legi, le cere judecătorilor să nu se lase supuși 
influențelor venite din partea unui „obraz tare“ şi mai ales 
să-şi păzească „mâinile curate“, adică „să nu ia mituri“.? 

Acuzatiile de corupție si luare de mită se îndreaptă si către 
micii slujbaşi ai Mitropoliei. Este vorba de cei care fac toată 
cercetarea în teritoriu, de la protopopi şi preoţi, până la is- 
pravnici si armasi. Cum prezumția de nevinovăție nu există, 
acuzatori și acuzaţi ajung în închisorile puterii sau sunt storsi 
de bani înainte chiar de a se afla rezultatul cercetării. Anas- 
tasie croitorul se plânge la 2 iunie 1798 că amantul soției 
sale l-a mituit pe agä si în loc să-l apere „m-au pus de m-au 
bătut la falangä“, mai mult, l-a închis la agie dând astfel po- 
sibilitate soţiei să fugă cu tot ce era în casă. La judecată 
întâmpină din nou alte greutăţi pentru că soţia se află sub 
protecția doctorului Damaris, al cărui „hatâr“ contează mai 
mult decât adevărul. 

Ţăranii, servitorii sau micii slujbaşi se află mai totdeauna 
sub protecţia unui boier. La acesta aleargă în momente de 
restriște sau atunci când au nevoie să le descâlcească vreo 
problemă cu justiția. Numele lui este invocat în jalbă de către 
jeluitor, dar şi de către acuzat atunci când consideră că in- 
fluenta acestuia îi „acoperă“ dreptatea. Nume ca Brâncoveanu, 
Văcărescu, Filipescu sau Pârșcoveanu revin adesea pe buzele 
împricinaţilor ca un fel de paväzä, sperându-se că ar putea 
dacă nu să-i sperie pe judecători, cel puţin să-i influenţeze 
în deciziile finale. Aceste simple invocări nu sunt luate în 
seamă în absenţa efectivă a persoanei sau măcar a unui 


! Acte judiciare din Tara Românească, pp. 663-665, 27 iunie 1778. 
2 Pravilniceasca Condică, p. 60. 
3 DANIC, mss. 140, ff. 24-25. 

interpus trimis cu „vorbă de la dumnealui boierul“. La rândul 
său, boierul intervine de la prima cerere a clientului său si 
încearcă, atât cât îi stă în putere, să-l sprijine. Intervenţia le 
este utilă amândurora, petentului îi dă curaj, iar boierului 
prestigiu. 

Capacitatea de adaptare la sistem e foarte mare. Mita sau 
„hoţia legală“, cum îi spune un boier la 1827!, intervenţia 
şi favoritismul devin foarte repede practici aproape cu va- 
loare de normă. Mai târziu, în secolul următor, ţăranul, îna- 
inte de a ajunge în faţa judecătorului, trebuia să treacă mai 
întâi prin bucătăria acestuia pentru a lăsa ploconul şi abia apoi 
putea să compară în faţa judecății pentru a-şi spune pricina? 


Zilele de judecată si perceperea timpului 


Oamenii secolului al XVIII-lea trăiesc într-un timp al Bi- 
sericii. Anul este jalonat de marile sărbători religioase si de 
marile posturi. Atunci când sunt puşi să dea un soroc sau 
să stabilească cu precizie desfăşurarea unui eveniment, țărani 
şi mahalagii vorbesc de Câslegi, Înălțare, Blagoveştenii, Du- 
minica Floriilor, Ignat, Postul cel Mare, Lăsata Secului. Zilele 
sfinţilor constituie de asemenea importante puncte de reper 
în plasarea faptelor, „în ziua de Sfântul Ilie“, „marți după 
Sfântul Nicolae“ etc. 

Programul soborului poate fi cu greu deslusit din anali- 
za documentelor. Reforma domnului Alexandru Ipsilanti pre- 
vede un orar stabil pentru fiecare departament de judecată, 
cu zilele săptămânii când boierii judecători trebuie să se 
întâlnească pentru a judeca pricinile norodului.? În paralel, 
el hotărăște şi perioada în care nu au loc judecăţi, şi anume: 


1 Memoriul lui Barbu Știrbei de la 1827, apud Val. Al. Georgescu si 
P. Strihan, Judecata domnească, partea 1, vol. II., p. 161. 

2 Jon Ghica, Scrisori către Vasile Alecsandri, ESPLA, Bucureşti, 1953, 
pp. 211-227. 

3 Pravilniceasca Condică, pp. 48-50. 

„pe vremea arăturilor, adică primăvara în toată luna lui apri- 
lie, nici pe vremea secerișului în toată luna lui iulie, nici pe 
vremea culesului de vii de la 15 ale lui septemvrie până la 
octomvrie în 15“. La acestea se adaugă zilele de sărbătoare, 
de exemplu: „12 zile ale Crăciunului“, „săptămâna Pastelui 
cea dintâi“, „săptămâna Patimilor“ şi „săptămâna cea lumi- 
nată“. Fac excepţie de la regulă doar tâlharii care pot fi aduşi 
la judecată în orice zi a anului.! Pornind de la acest „calen- 
dar“ valabil pentru instanţele laice, vom încerca să vedem, 
cu ajutorul datelor din jalbe şi anaforale, dacă este valabil 
şi pentru instanţa ecleziastică. Care sunt, aşadar, lunile aglo- 
merate şi care sunt lunile mai libere? În preajma marilor 
sărbători religioase, tribunalul ecleziastic îşi întrerupe pro- 
gramul obișnuit. Împricinatii aflaţi deja în capitală fie rămân 
aici, fie cer încuviintare de la mitropolit de a pleca pe la casele 
lor. Fiind în săptămâna cea mare din preajma Paștelui „când 
judecăţile nu se tin“, popa Radu din satul Cucuruzi, judeţul 
Vlaşca, cere voie să părăsească curtea Mitropoliei, promițând 
că se va întoarce „luni după duminica Tomii“2. De asemenea, 
programul de judecată este jalonat de calendarul agricol. 
Lucrul la câmp în primăvară şi la cules în toamnă rarefiază 
prezenţa la tribunal a țăranilor. Din noiembrie şi până în 
februarie durează periplul pe la ușile instanţelor de judecată, 
apoi prezenţa scade cu martie şi aprilie şi chiar prima jumătate 
a lunii mai. Ea crește cu iunie, iulie si august si devine din 
nou foarte slabă pentru lunile septembrie si octombrie. Si totuşi 
actul de justiţie are o mare semnificaţie pentru fiecare individ 
în parte, aşa că el lasă totul „jos“ si pleacă să-şi afle dreptatea 
la Bucureşti, indiferent de sărbătoare sau de recoltă. O dată 
ajuns aici, după primele dificultăți întâmpinate, își aduce 
aminte de muncile agricole şi cere grăbirea procesului pentru 
a se reîntoarce acasă la câmp. În ceea ce priveşte orarul, do- 


! Ibidem, p. 154. 
2 BAR, mss. 640, f. 65", 1 aprilie 1792. 


A SPUNE ȘI A FACE „DREPTUL“ 71 


cumentele nu ne oferä nici un indiciu, dar este putin proba- 
bil că este respectat, după cum se întâmplă și în cazul depar- 
tamentelor unde judecătorii uită deseori că trebuie să se afle 
la slujbe în zilele respective, lucru valabil si pentru clerici.! 


Durata procesului si cheltuielile presupuse 


Declanșarea conflictului presupune o seamă de cheltuieli, 
înainte chiar de a ajunge în faţa instanţei. Cel care pierde 
procesul este obligat să plătească cheltuielile de judecată. La 
acestea se adaugă plata logofătului care face jalba, drumul 
până la Bucureşti, chiria şi mâncarea pentru o perioadă ne- 
determinată de timp, pentru jăluitor şi uneori şi pentru 
martori, cumpărarea unei cărți de blestem, mită pentru 
slujbasul însărcinat cu strângerea si înaintarea jalbelor, mită 
pentru a fi introdus mai repede în sale de judecată, bani 
pentru eliberarea unei cărți de judecată. Procesul se pre- 
lungeste la infinit si pentru că mitropolitul refuză la o primă 
înfățișare să dea o sentinţă, cerându-le şi chiar impunân- 
du-le împricinaţilor să se împace. La 27 iunie 1793, Lazăr aba- 
giul din Bucureşti cere cu insistență o sentință în procesul său 
care dura de aproape trei ani si care l-a sărăcit. Si toate acestea 
pentru că mitropolitul a refuzat de fiecare dată să dea o 
sentință, considerând că problemele pe care le are cu soacra 
nu constituie un motiv de divorţ? De asemenea, în absenţa 
unuia dintre împricinaţi procesul nu poate începe. În oc- 
tombrie 1793 Ancuta din Mehedinţi se prezintă la înfăţişarea 
pe care o are cu Barbul Viisoreanu. După două săptămâni 
procesul nu începuse încă pentru că Barbu nu apăruse. La 
insistenţele femeii, se hotărăşte trimiterea unui mumbasir 
în judeţ pentru a-i aduce aminte acestuia să se prezinte la 
tribunal. Dar o altă problemă apare, martorii nu vor să rămână 


! Val. Al. Georgescu, P. Stihan, op. cit., partea 1, vol. II, pp. 178-179. 
2 DANIC, mss. 143, ff. 215217. 

până la venirea acuzatului. „Eu ticäloasa am venit cu marturi 
aici, se plânge Ancuta, dă-i tiu în cheltuială dă sunt dooă 
săptămâni. Si acel mumbasir ce s-au dus ca să-l aducă nici 
într-o lună de zile nu poate veni. Apoi să socotească înaintea 
înţelepciunii Mării Tale de iaste cu dreptate aceasta si cu 
putință a ţinea eu aceşti martori de acum si până într-o lună 
de zile aici în Bucureşti, o ticăloasă ca mine ? Şi mai vârtos 
că nici ei nu vor a mai şădea, aflându-se însărcinați cu dajdiia 
visterii.“! Munca câmpului este un alt motiv de prelungire 
a procesului. Din mai si până spre sfârşitul lui septembrie, 
martorii se aduc cu greu la judecată si se tin şi mai greu în 
Bucureşti dacă nu le spui cu precizie când pot pleca acasă. 
Unii dintre ei refuză să vină, „fiind vremea lucrului“, şi 
promit că vor veni, de exemplu, abia „după praznicul Ador- 
mirii Maicăi Precistii“2. Cererile pentru grăbirea procesului 
se fac mai ales în lunile ocupate cu agricultura, când urmă- 
toarea frază se invocă la nesfârșit „şi pier în cheltuială dă 
atâta vreme, acum pe vremea muncii“. 


„Citaţia “ sau aducerea la Mitropolie 


Convocarea la judecată se face prin intermediul proto- 
popului şi al ispravnicilor de judeţe. Pârâtul ia cunoştinţă de 
conținutul jalbei care s-a dat împotriva sa mai mult indivi- 
dual, deși, prin Pravilniceasca Condică, reclamantul are obli- 
gatia să-l anunţe de acuzaţiile care i se aduc.? În practică însă, 
soborul îşi asumă sarcina înştiințării acuzatului prin trimiterea 
unui ordin de cercetare, în care sunt cuprinse acuzaţiile res- 
pective. Totodată, conducătorul anchetei îl informează asupra 
datei de înfățișare la judecată şi, mai ales, îl atenționează asupra 
obligaţiei de a se prezenta în fața instanţei. Zapciul primeşte 


1 BAR, mss., ff. 50Y—52r. 
2 Acte judiciare din Țara Românească, p. 665, 27 iunie 1778. 
3 Pravilniceasca Condică, pp. 64, 68. 

misiunea de a-i înfățișa pe împricinaţii „uituci“. Pentru recal- 
citranti se foloseşte mumbaşirul.! Spre deosebire de zapciu, 
acesta percepe treapäd, o taxă care se calculează în funcție de 
distanța parcursă si de timpul petrecut pe drum. Alexandru 
Ipsilanti stabileşte în Pravilniceasca Condică sumele care se 
plătesc pentru osteneala slujbaşilor.2 Acelaşi domn constată 
că aceşti slujbași îi pun pe oameni să cheltuiască o grămadă 
de bani pe băutură, mâncarea lor si a cailor, iar atât zapciii, 
cât şi mumbașirii iau treapăd si de la reclamanti, si de la pârâţi.? 

Procesul nu se judecă niciodată în lipsa părţilor şi se 
impune chiar prezența martorilor, iar citarea se face până 
când părţile se prezintă împreună la tribunal. În cazul celor 
nesupusi poruncii, mitropolitul apelează la domn, cerându-i 
imperativ numirea unui zapciu „ca să-i aducă totdeodată 
înaintea noastră, ci când o parte vine, alta nu vine“€. 

În București, situaţia judecătorilor, dar şi cea a împricina- 
tilor este mult mai uşoară. Mahalagiii pot fi aduşi la judeca- 
tă mult mai rapid şi fără prea mari complicaţii. La 23 iunie 
1778 se judecă la Mitropolie procesul pentru moştenire între 
văduva Pulheria Brätäsanu si Ioniță Brätäsanu, nepotul so- 
tului decedat. Cei doi nu reușesc niciodată să ajungă îm- 
preună la judecată; când ajung sunt nehotärâti şi încă 
nepregätiti pentru acceptarea jurământului. Când într-una din 
zile, păhărniceasa se plânge „că este de Ioniță purtată prin 
biserici şi nu va să o pue supt jurământ“, mitropolitul le fixea- 
ză un ultim soroc. În dimineaţa cu pricina, Ioniță pornește 


! Instituţii feudale din țările române. Dicţionar, p. 313, vocea mum- 
bașir. Popa Radu, aflat în proces la Mitropolie, promite că va veni sin- 
gur odată cu reluarea procesului. Nerespectarea angajamentului atrage 
după sine plata unui treapäd de 30 de taleri si pedeapsa cu bătaia. BAR, 
mss. 640, f. 54", 1 aprilie 1792. 

2 Pravilniceasca Condică, pp. 70-71. 

3 Ibidem, Anexa I A, 27 februarie 1779, p. 172. 

4 Acte judiciare din Tara Românească, p. 713. 

spre Mitropolie, decis să se „izbrănească“ o dată pentru tot- 
deauna, dar stupoare, găseşte Mitropolia goală, căci Prea 
Sfintia Sa uitase de soroc si de proces si plecase să slujească 
liturghia la mănăstirea Sărindar. Cum nici păhărniceasa nu 
venise, Ioniță pleacă spăşit spre casă, dar „supt poalele Mitro- 
poliei o întâlnește pe dumneaei venind în grabă la judecată“. 
După ce se sfătuiesc, cei doi se hotărăsc să meargă la Sărindar 
şi să termine toată cearta. Am crede că toate au luat sfârșit, 
că cei doi „s-au izbrănit“, dar sub acoperișul bisericii şi-au 
adus aminte şi de alte neînţelegeri mai vechi ce trebuiau 
musai .cercetate. „Au rămas iarăși, spune documentul, fiind 
pricină ca să mai cerceteze şi pentru altele, să să facă tot dă 
o dată pentru toate un jurământ.“! Documentul oferă detalii 
şi cu privire la orarul soborului, cei doi sunt chemaţi dimi- 
neata, dar şi referitoare la încălcarea lui, chiar mitropolitul 
„uită“ sau pur şi simplu nu respectă orarul. Mai ciudat ni 
se pare faptul că Mitropolia era „goală“ şi că părinţii clerici, 
membri ai consiliului, nu se aflau nici ei la „datorie“. Pre- 
lungirea procesului se datorează şi părţilor, nu numai in- 
stantelor de judecată, după cum bine se remarcă din cazul 
prezentat mai sus. 

Informaţia poate ajunge distorsionată la cei însărcinaţi cu 
punerea în aplicare a poruncii. Cum identitatea celui care 
trebuie adus la tribunal este prezentată în termeni destul de 
vagi, confuziile nu pot fi evitate. Apoi domiciliul împricina- 
tului nu se cunoaşte, el se află pe cuprinsul judeţului, dar nu 
se ştie cu precizie unde. Ispravnicii de judeţ primesc misiunea 
să răscolească tot judeţul şi să-l dea teslim pe acuzat în mâi- 
nile neferului care adusese porunca. Amestecul dintre sluj- 
başii laici şi ecleziastici naște confuzie şi abuzuri în executarea 
sarcinilor primite. Astfel, la sfârşitul lui august 1776 preoții 
din satul Lichereşti, judeţul Ialomiţa, primiseră misiunea de 


1 Ibidem, pp. 640-642. 

a-l prinde şi închide pe bărbatul Stoianei, fugit din Bucureşti 
şi recăsătorit în alt sat fără să divorţeze de prima nevastă. 
Ei se achită de misiunea primită foarte repede, dar intervenția 
slujbasului laic schimbă radical situaţia. Cea de-a doua soție 
cere ajutorul căpitanului Apostolache, aflat în sat. Acesta 
intervine rapid şi „mergând la preoți cu mare zor si începând 
a-i bate, ar fi scos pe acel om şi pă loc au înștiințat Mării 
Tale pentru preoți, cum că sunt răi si zurbagii“. Preoții sunt 
aduși în București şi închişi la Mitropolie, unde zac o lună 
de zile fără ca cineva să se intereseze de soarta lor, fără ca 
Apostolache să vină să stea față şi să-şi confirme acuzaţiile 
prin mărturii demne de crezare. După o lună de zile, preoţii 
cer mitropolitului să-i lase să plece „că le piere toată vremea 
lucrului casii lor şi să pägubeste cu tot“. Procesul se judeca 
în septembrie pe vremea culesului viilor.! La mai mult de 
la o lună de la jalba depusă, acuzatul nu se află încă în faţa 
instanței, iar căutarea lui avea să mai dureze ceva vreme. 


Capacitatea juridică a femeii 


Femeia se bucură de o capacitate juridică foarte largă: are 
dreptul de a da jalbă, de a se apăra singură, de a invoca 
aceleaşi motive de separare ca şi soţul. În procesele de divorţ, 
de seducţie sau de viol, ea se prezintă singură si încearcă 
să-şi apere interesele, să se apere de acuzaţiile care i se aduc, 
să-și prezinte martorii si probele. Poate în egală măsură presta 
jurământ, dacă cauza judecată o cere. În plus, pricina nu se 
poate judeca în absenţa ei, prezența femeii în fața instanței 
fiind la fel de necesară ca şi cea a bărbatului. Această capaci- 
tate juridică se manifestă deplin în cazul văduviei sau în 
momentul separării cuplului, căci atunci când se află sub 
tutela tatălui sau a soțului, femeia rămâne în afara spațiului 


! Acte judiciare din Tara Românească, p. 208. 

juridic. Cei doi bărbaţi preiau toate afacerile familiale si asta 
nu pentru că femeia nu ar putea să se ocupe de ele, ci pentru 
că de multe ori problema îi priveşte în egală măsură şi, 
totodată, pentru că ei se bucură de o mai mare autoritate. 

Si totuşi, în ciuda acestei poziţii juridice puternice, femeia 
continuă să fie considerată inferioară bărbatului. Pravila 
recomandă judecătorilor să se aplice femeii aflate în faţa 
instanţei un tratament mai blând datorită „neputinţii şi slă- 
biciunii firei“. Din acest motiv, „mai putin se vor certa muerile 
decât bărbaţii la greşalele ce vor face“ şi „de vreme ce iaste 
mai proastă și mai lesne spre cădeare (în păcat) decât băr- 
batul“ se recomandă o mai mare indulgență din partea jude- 
cătorilor.! Milă si indulgență din partea judecătorilor nu prea 
există în practică, deoarece aceeași Pravilă dă voie şi chiar 
recomandă bărbatului să-și bată nevasta ori de câte ori 
consideră că este nevoie. 

Imaginea femeii se conturează numai în interiorul unui 
cuplu, ea nu există ca individ decât în situaţia extremă a 
văduviei. Tată-fiică, sot-sotie, soră-frate, iată câteva cupluri 
permanente si în jurul cărora prinde viață femeia. La rândul 
ei, femeia revendică în permanenţă prezența masculină si își 
ţese propriul destin în raport cu cel masculin. Pentru a supra- 
vietui, pentru a procrea, pentru a „şerpui“ în interiorul lumii 
masculine, ea are nevoie de un partener. Îl caută, îl revendică 
în numeroasele procese de seducţie, îl respinge în cele de 
divorţ, şi-l apropie atunci când are nevoie de el în procesele 
de restituire a zestrei. Singură în faţa instanței masculine, 
femeia îşi joacă cu pricepere cărțile, transformând dezavan- 
tajele în avantaje. 

Construcţia masculină despre femeie înglobează o serie 
de elemente negative. Din lectura documentelor vremii se 
desprinde o imagine sterotip: femeia este proastă, limbută, 


! Îndreptarea legii, glava 364, p. 343 şi glava 211, p. 217. 

slabă şi păcătoasă. Astfel, femeia merită bătută, căci ea este 
mai aproape de bârfă şi clevetire decât bărbatul, şi asta din 
cauza naturii ei, adică „iute dă fire din dihonie fămăiască“, 
ea răspândeşte zvonuri şi bârfe „după bănuiala si răutatea 
firii fămeiască“ sau din „proastă firea fămeiască“. Totodată, 
primeşte deseori următoarele calificative ,muerea rea, limbu- 
tă şi gâlcevitoare, spornică la vorbe fără de ruşinare“. Si pen- 
tru că este mai înclinată spre păcat decât bărbatul, ea trebuie 
supravegheată şi pedepsită pentru a fi îndreptată. Biserica 
este întotdeauna alături de bărbat în această luptă de cunoas- 
tere şi stăpânire a naturii feminine. Bătaia şi privarea de li- 
bertate se practică şi de o parte, si de alta pentru a înţelepţi 
firea femeii. 

Si cu toate acestea, femeia se poate apăra liber în fața in- 
stantei. Uneori ea este însoţită în sala de judecată de către 
una din rudele sale — tată, mamă, frate, unchi —, dar ei 
constituie de cele mai multe ori partea păgubită care îşi apără 
drepturile. 

Apariţia vechilului la sfârşitul secolului al XVIII-lea nu 
înseamnă si micşorarea capacităţii juridice a femeii. El re- 
prezintă interesele femeii mai ales în pricinile legate de zestre 
si proprietate. 


III 
A fi şi a părea: 
comportament, discurs si mărturii 


Jalba 


Arhiva judiciară prezintă o importanță deosebită pentru 
reconstituirea destinelor de altădată. Ajunse în faţa instanței, 
cuplurile fac deseori bilanţul vieții lor de până atunci, încer- 
când singure să descopere de ce traiul în doi nu a mers, de 
ce relaţia s-a rupt atât de brutal, analiză cu un dublu scop: per- 
sonală și justificativă. Totodată, pentru a convinge, jeluitorul 
sau jeluitoarea pun în lumină si alte aspecte mai putin 
cunoscute ale vieţii de cuplu sau ale vieţii din comunitate 
si care altfel ne-ar fi sträine.! 

Plângerea, sau jalba, deschide procedura de judecată. Ea 
poate fi orală sau scrisă, deosebire marcată de petent atunci 
când afirmă că a dat jalbă „prin răvaș“. O jalbă poate fi 
însoţită de o contra-jalbă, adică plângerea făcută de partea 
acuzată. Drumul unei jalbe este destul de sinuos; ea nu ajunge 
direct pe masa de analiză a tribunalului ecleziastic, ci jelbasul 
trebuie să negocieze cu logofătul cancelariei pentru a-i fi 
primită sau pentru a „trece peste rând“. Ea singură nu poate 
niciodată să ofere si finalitate unui proces. După primirea 


! Pentru o cercetare comparativă asupra modalitätilor de redactare a 
unei jalbe vezi „Porter plainte: strategies villageoises et institutions judi- 
ciaires en Ile-de-France (XVIle—XVIIIe siecles)“, număr tematic din Droit 
et Cultures, nr. 19, 1990; Natalie Zemon Davis, Pour sauver sa vie. Les 
récits de pardon au XVE siècle, Seuil, Paris, 1988. 

jalbei, mitropolitul declanșează o anchetă la faţa locului. Jalba 
şi contra-jalba pot apărea în același timp în cancelaria mitro- 
politană. Fie părțile sunt într-adevăr nemultumite si atunci 
pornesc jalbă împreună la Mitropolie, fie se pune în practică 
o strategie de deturnare a cercetării de la realitatea faptelor 
şi de semănare a confuziei în rândul martorilor. 

Un proces se învârte în jurul valorilor morale ale unei 
comunități, asupra a „ceea ce este permis“ şi a „ceea ce nu 
este permis“. Alte petiții pun în lumină conflictele colective 
izbucnite în parohie din cauza neînțelegerilor dintre mem- 
brii aceleiași comunități. Bârfa şi zvonul purtate prin sat sau 
mahala îi pot nemultumi pe unii. Înjurăturile şi calomniile 
devin subiect pentru o jalbă. Suspiciunile se concretizează 
uneori în rumoare, apoi în păruială în uliţă şi chiar în bătăi în 
toată regula. Problemele economice nasc deseori conflicte 
între părinți şi copii, fraţi şi surori, iar ele depăşesc cadrul re- 
strâns al familiei. Disputele între socri şi gineri, între soacre şi 
nurori se adaugă conflictelor economice. Recuperarea zestrei 
duce la izbucnirea altor scandaluri oferite spre mediere justiţiei. 

Reclamarea dreptăţii îi împinge pe acești actori să facă apel 
la justiție. Astfel, un fapt cotidian care ar fi murit cu trecerea 
vremii capătă importanță odată cu transformarea lui într-un 
litigiu. Vorbele spuse la mânie, bătăile din uliţă, înjurăturile 
şi bârfele nu mai pot fi trecute sub tăcere, căci cartea de blestem 
amenință cu excomunicarea pe cel care nu vrea să mărturi- 
sească, să povestească. Devenit eveniment, conflictul se mută 
în instanţă şi reaprinde din nou comunitatea. Certurile dintre 
soți, violul sau conflictele dintre vecini sunt de altminteri 
evenimente ordinare prezente în viața de zi cu zi, dar cu rol 
important în construirea sociabilității şi solidarității!. 

Imaginea familiei prezentată de această arhivă judiciară 
apare uneori ca foarte crudă si neagră, dar nu trebuie uitat că 


1 Robert Muchembled, „Anthropologie de la violence dans la France 
moderne (XVe-—XVIIIe siècles)", în Revue de synthèse, nr. 1, 1987, p. 32. 

numai conflictul devine subiect pentru intervenţia puterii şi 
că în condica Mitropoliei nu sunt trecute decât situaţiile de 
tensiune. Normalitatea nu există, căci ceea ce Biserica oferă 
ca exemplu soţilor aflaţi în litigiu se apropie mai degrabă de 
utopie sau de stereotip. Aşadar, între starea de conflict şi 
utopia iubirii de oameni se strecoară realitatea cotidiană care 
le va fi îmbinat pe amândouă, dar care a înclinat cu sigu- 
rantä mai mult spre prima. 

Cine face recurs la „putere“ în secolul al XVIII-lea? Ma- 
joritatea reclamatiilor adresate justiției aparţin oamenilor 
simpli, uneori foarte săraci care îşi câştigă existenţa cu bra- 
tele, fie ţărani, fie mici mestesugari din mahalalele oraşelor 
şi târgurilor: abagii, cojocari, curelari, tăbăcari, croitori, zăbu- 
nari, condoragii, băcani, zidari, islicari, bărbieri, dulgheri, 
lăcătuşi etc. Aceștia sunt urmaţi de micii slujbasi din adminis- 
tratia statului, la fel de săraci: toată armata de polcovnici, 
postelnici, armasi si armäsei, logofeti, vistieri, căpitani, ste- 
gari, ceusi etc. Micii boiernasi si negustorii sunt de asemenea 
bine reprezentaţi în conflictele păstrate în condicile de la 
Mitropolie. Mult mai puţin numeroşi sunt marii boieri, dar 
nu pentru că ei nu divorțează, ci pentru că desfășurarea 
procesului nu se trece întotdeauna în condică, ci cartea de 
despărțire se înmânează celui care câştigă procesul. Pe de 
altă parte, nu trebuie omis faptul că numărul lor este mult 
mai mic în raport cu restul populaţiei. Femeile sunt în marea 
lor majoritate casnice şi uneori completează venitul casei 
sau își asigură un venit acceptând să coasă, să teasä, să 
croşeteze la domiciliu sau să spele cämäsile si ,,primenelile“ 
clienţilor recrutați din mahala. Atunci când exercită o mese- 
rie, ele sunt angajate ca servitoare în diferitele case boie- 
resti şi negustoresti sau deţin mici slujbe, cum ar fi: 
spălătorese, cârciumărese, vânzătoare în diverse prăvălii. 

Personajele sunt cele mai diverse: țărani şi mahalagii ne- 
mulțumiți de comportamentul consoartelor lor, preoți si călu- 

gări acuzaţi de seducţie şi chiar de viol, boieroaice „cu fumuri 
de emancipare“ care pretind un pic de independenţă, femei 
abandonate, văduve plecate fără zestre, tinere seduse etc. 
Bucureștiul dă cel mai mare număr de reclamaţii. Capitala 
reprezintă o mare atracție pentru lumea rurală. Nevestele se 
ascund de soți în mahalalele ei, bărbaţii îşi caută refugiul 
în cârciumile sau casele de toleranţă de aici. De aceea, la 
proces cei veniți de ceva timp în capitală se prezintă ca fiind 
„de aici“, chiar dacă originea lor este cu totul alta. De pildă, 
un cuplu venit special în Bucureşti pentru a divorța, şi stabilit 
în mahalaua Biserica Albă, se prezintă în jalbă ca bucureştean 
şi partenerii nu pomenesc nimic, într-o primă fază, despre 
originea lor. Abia când li se cer mărturii care să le susțină 
acuzaţiile, soții precizează că locuiesc în mahala numai de 
o săptămână si că „traiul“ lor ar fi mai bine cunoscut de 
vecinii din Crângaşi, județul Ilfov, unde au locuit de când 
s-au căsătorit, adică opt luni de zile.! Alte detalii nu se oferă 
şi nici nu se cer pentru că membrii tribunalului sunt interesați 
numai de perioada care a produs un câmp de experienţă 
capabil să fie reprodus şi nu de originea lor geografică. Până 
la urmă cei doi soţi nu au locuit, înainte de căsătorie, nici 
în București, nici în Crângași, dar aparţin locului unde pro- 
cesul i-a surprins. În aceeași situaţie se află şi soții plecaţi 
de acasă în căutarea unui loc de muncă si care din moment 
ce s-au stabilit într-una din mahalale se consideră ca apar- 
ţinând locului, iar la tribunal se declară bucureşteni intrând 
în contradicţie cu partenerii care declară o altă locuinţă şi 
implicit un alt spaţiu geografic. Această lipsă de precizie 
creează fireşte o serie de neajunsuri, unul dintre ele ar fi 
imposibilitatea de a stabili cu exactitate raportul dintre rural 
şi urban în ceea ce priveşte originea celor implicaţi într-un 
proces de divorţ. Cu toate acestea, Bucureştiul rămâne în frunte 


1 BAR, mss. 638, ff. 81-82". 

cu cel mai mare număr de jalbe si pentru că mahalagiii, aflați 
în preajma „puterii“, apelează mult mai repede si mult mai 
frecvent la ajutorul ei chiar şi pentru lucruri mărunte. 

Ţăranii din satele din jurul capitalei se adresează mult mai 
ușor puterii. Mai puţin vizibili sunt locuitorii din regiunile 
Gorj, Dolj. Se poate presupune că multe dintre pricinile lor 
se rezolvă fie cu ajutorul puterii locale, respectiv bănia 
Olteniei, fie cu ajutorul puterii religioase, respectiv episco- 
patele din jur, chiar dacă aceste jurisdicții nu au şi competența 
de a rezolva cazurile de divorț sau de desfacere a logodnei. 

Pricinile sunt şi ele la fel de diverse; fiecare actor încearcă 
să-şi argumenteze cât mai bine „pretenţiile de dreptate“ şi 
să le integreze într-un cadru social cât mai aproape de 
practica judiciară a epocii. În același timp, fiecare actor social 
îşi asumă riscurile și profiturile unui proces, iar cele de se- 
ductie si abandon demonstrează din plin că o judecată în fața 
instanţei poate aduce jăluitoarei „despăgubiri materiale“ nespe- 
rate. ,Despägubirile“ de ordin moral sunt mai degrabă 
invocate de bărbaţi pentru că o bună reputaţie implică un 
loc în comunitate, o slujbă. 


Dieci, logofeti şi „notari publici “ 


Cele mai multe dintre jalbele păstrate sunt copii transcrise 
în condici de către logofetii Mitropoliei. Jalbele originale, 
confecționate şi scrise de către notabilitätile locale, preotul 
sau un alt slujbaș din administraţia statului, se recopiază la 
rândul lor în condică. Originalul fie se ataşează la pagina 
cu pricina, fie rămâne la purtător. Societatea românească din 
vremea fanariotilor este în mare parte tributară acestor câţiva 
posesori ai scrisului care redactează la cerere şi contra cost 
plângerile celor din jur. Ei se numără totuşi pe degete, iar 
gradul de analfabetism atinge cea mai mare parte a popu- 
latiei. Atunci când un ţăran ceva mai stiutor în ale scrisului 

încearcă să redacteze o jalbă, pentru el sau pentru alţii, neîn- 
demânarea si lipsa de experiență sar în ochi de la prima lectură. 
Acelaşi cuvânt conţine uneori aproape toate vocalele cunos- 
cute, cu greu se face distincţie între e şi i, între o şi u, între ia 
şi a etc. Scribi publici care să-şi aibă taraba la colț de stradă 
aşa cum se întâmplă în Franţa nu prea existä.! Si totuși, toți 
acești preoți sau logofeti pot fi socotiți „scriitori publici“, 
mediatori între clasa populară şi boierime, între modul de 
exprimare „vulgar“ şi modul de exprimare „îngrijit“. 
Dacă nu are această plângere, un potenţial jeluitor poate 
face apel la logofetii Mitropoliei însărcinaţi special cu această 
problemă. Mitropolia oferă hârtia gratuit, asta se întâmplă 
mai ales în vremea mitropolitului Grigore (1760-1787) care 
reorganizează cancelaria, dar reclamantul plătește osteneala 
slujbașului.? Pentru o jalbă, logofătul ar trebui să primească 
două parale.3 Dar preţul urcă la 20 şi chiar 30 de parale. 
Petentul plătește şi dacă are nevoie de o copie după un alt 
document, preţul variind în funcţie de mărimea acestuia; 
alcătuirea raportului de cercetare (anafora) este din nou taxa- 
tă şi, în fine, logofătul cere pentru osteneala sa la alcătuirea 
cărţii de judecată o altă sumă de bani.+ Câţiva dintre logofetii 
cancelariei din vremea mitropolitului Grigore apar frecvent 
ca autori ai diverselor acte întocmite în numele soborului 
sau al jeluitorilor. Logofătul Neacșu, de pildă, se ocupă mai 
ales cu transcrierea mărturiilor. La 28 iunie 1779, mitropolitul 


1 Christine Métayer, Au tombeau des secrets. Les écrivains publics 
du Paris populaire. Cimetière des Saints-Innocents, XVI-XVIIF siècles, 
Albin Michel, Paris, 2000. 

2 P. Mihailovici, Mărturii româneşti din Bulgaria si Grecia, p. 28. 

3 Pravilniceasca Condică, p. 174. 

4 Pentru a avea o idee despre prețul fiecărui document compară cu 
cifrele prezentate de Mihai Bărbătescu asupra numeroaselor procese în 
care a fost implicat. Şt. Grecianu, Genealogiile documentate ale famili- 
ilor boierești, Bucureşti, 1913, II, pp. 92-94. 

porunceşte unui împricinat venit cu martorii la tribunal să 
meargă la „Neacșu logofătul Mitropoliei ca să-i ia în scris“!. 
Dar acesta, ca si logofătul Velcea, alcătuieşte si jalbe. Inter- 
ventiile acestor posesori ai scrisului sunt de multe ori foarte 
importante. Ele pot fi uşor identificate pentru că deseori 
logofătul trece de la stilul direct la stilul indirect, de la per- 
soana I singular la persoana a III-a singular. 

Plângerea debutează cu o formulă obligatorie de implorare 
a milei: „Prea Înältate Doamne, cu lacrimi fierbinţi jäluiesc 
măriei tale“, „jăluiesc milei si bunätätii Sfinţiei Tale“, „Prea 
Sfinte Părinte Mitropolit, Cu plecată jalbă jăluiesc Sfinţiei 
Tale“, „Prea Sfinte Părinte, Cu lacrimi fierbinți jăluiesc milos- 
tivirii Prea Sfinţii Tale“. Ea se încheie în acelaşi stil: „robul 
măriei tale Räducan Titean postelnic de la Titu, județul Dâm- 
bovita“, „roaba mării tale Ruxandra de aici, fiica răposatului 
Negoiţă logofăt al treilea“. Între cele două se află declaraţia 
orală transpusă în scris si stilizată ici şi colo de către scrib. 

În ce măsură cuvintele jeluitorului trec în jalba scrisă? În 
ce măsură limbajul popular rămâne ? Unde începe şi unde 
se opreşte intervenţia diacului ? Fidelitatea între declarația 
orală şi transcrierea acesteia este greu de controlat. Înju- 
răturile sunt deseori eliminate si înlocuite cu termenii ,,cu- 
vinte netrebnice“, „vorbe nerusinate şi proaste“, descrierea 
unui comportament este redusă la „umblete si fapte diavo- 
lesti sau netrebnice“. Si totuşi oralitatea are câştig de cauză 
în faţa stilului sofisticat şi pretentios. Lectura unei jalbe te 
poartă prin toate stările şi emoțiile jeluitorilor şi dă posi- 
bilitatea cititorului să-și imagineze scenele descrise. Oralitatea 
se remarcă mai ales în mărturiile culese în parohie. Aici, 
preoții sau logofetii nu se mai ostenesc să stilizeze forma mär- 
turiei sau să excludă expresiile obscene, ci redau pur si 
simplu vorbele martorilor. 


! D. Stănescu, op. cit., p. 396. 

Mijloacele probatorii 


Reclamantul trebuie să prezinte în instanță orice probă care 
poate elucida sau susține cele afirmate în plângere. Numai 
soborul stabileşte importanţa şi temeinicia probei prezentate. 
După Dicţionarul de instituţii feudale din țările române, probele 
sunt „rnijloace prin care împricinatii îşi pot dovedi pretenţiile 
în procesul civil si inculpatul nevinovăția, în cel penal“!. O 
probă este strâns legată de mecanismele mentale şi credințele 
predominante în mediul în care ea se administrează. Aşadar, 
acceptarea unui anumit sistem de probe corespunde modului 
de viaţă al unei societăţi, structurii economice, modului de a 
gândi, concepției despre lume, nivelului de cultură.? Sistemul 
juridic românesc din secolul al X VIII-lea foloseşte încă o parte 
a probelor iraționale (jurământul şi blestemul), dar şi probe 
raţionale (actele scrise, martorii, indiciile). Codurile de legi ale 
vremii insistă foarte puţin asupra statutului acestora şi asupra 
modalitätilor de utilizare. Doar proba cu martori si jurământul 
sunt analizate de Pravilniceasca Condică la 1780 în capitolele 
Pentru Marturi şi Pentru jurământ.? 


a) Actele scrise 


„Înscrisurile“ sunt probele modeme prin excelenţă. Ele 
deţin un rol important numai în cadrul anumitor litigii. Astfel, 
ele capătă o importanță deosebită în procesele pentru recupe- 
rarea zestrei sau în conflictele din jurul patrimoniului. Aici 
foaia de zestre, testamentul sau actele de proprietate se cer 
cu insistență de către judecători. Din a doua jumătate a 
secolului al XVIII-lea, persoanele aflate în litigiu primesc 
acte scrise cu hotărârile judecătoreşti care devin la rândul 


! Instituţii feudale din țările române, p. 386, vocea, proba. 

2 Henri Lévy-Bruhl, La preuve judiciaire. Étude de sociologie juri- 
dique, Paris, 1964, pp. 22-23, 55. 

3 Pravilniceasca Condică, pp. 122-128. 

lor probe în cazul reluării procesului. Domnii insistă prin 
diverse pitace asupra importanţei actelor scrise. Constantin 
vodă Mavrocordat le cere „judecătorilor“ alcătuirea de con- 
dici în care toate pricinile să fie trecute de către un logofetel 
special plătit pentru această slujbă. Alexandru vodă Ipsilanti 
reia această obligativitate pentru fiecare dregător care se 
bucura si de atribute judecătorești. Chiar si Pravilniceasca 
Condică pune accent atât pe necesitatea actelor scrise, cât 
şi pe obligaţia posesorilor de a le autentifica. Fiecare judeţ 
ar trebui să aibă un logofăt şi o condică în care să se treacă 
cărțile de judecată şi toate actele de proprietate ale moșiilor 
din regiunea respectivă. Originalele aparțin proprietarilor, 
dar ei sunt sfätuiti să-și autentifice actele cu semnătura si 
sigiliul autorităţii locale.! În ciuda acestor porunci domnești 
reiterate aproape cu fiecare domnie, aplicarea măsurii ţine 
mai degrabă de hazard, decât de conştiinţa slujbasilor care 
au datoria de a pune în aplicare un ordin. Condicile au o 
importantă funcție socială şi juridică: constituie o dovadă a 
activităţii prestate, păstrează procesele judecate, devin o probă 
şi un punct de plecare în reluarea litigiului, joacă rol de manual 
de care judecătorul se serveşte dacă judecă un caz asemănător. 
Eficienţa existenţei unor astfel de condici este constientizatä 
de judecători prin folosirea lor ori de câte ori se iveste prilejul. 

Actele scrise, utilizate ca probe, prezintă două incon- 
veniente: lipsa de exactitate pe de o parte şi posibilitatea de 
a fi falsificate pe de altă parte. La prezentarea acestora în 
faţa instanţei se procedează la expertiza lor. Astfel un act 
dotal, un testament sau un act de proprietate au nevoie de 
contrasemnătura unor martori demni de încredere, printre 
care se află fie un preot, fie alt personaj de vază al comuni- 
tätii, protopop, sau egumenul unei mănăstirii din apropiere.? 


1 Ibidem, p. 78. 
2 Ibidem, vezi şi Antim Ivireanul, op. cit., pp. 351-353. 

Din acest motiv, posesorii acestor acte încearcă să le întă- 
rească cu semnătura domnului, cu semnătura mitropolitului 
sau a altor înalte fete bisericeşti aflate în trecere prin țările 
române. Cei care nu au acces direct la „putere“ apelează la 
notabilitätile locale, ispravnici, protopopi sau mari dregätori.! 


b) Ancheta judiciară 


Jalba declanşează aproape întotdeauna o anchetă. Soborul 
deschide ancheta la faţa locului, însărcinându-l fie pe pro- 
topopul plășii, fie pe preotul parohial să afle amănunte asupra 
pricinii. lată cum sună o astfel de hotărâre: „acum în cea 
după urmă, am orânduit si pe duhovnicul popa Costandin 
proistosul ot Biserica Sfântul Nicolae de au mers acolo în 
mahalaua ce să află ei säzätori şi au făcut cercetare în faţa 
locului prin vecinii din prejurul locului“. Această cercetare 
este asociată şi cu ideea de primă împăcare a părţilor prin 
medierea spirituală oferită de o față bisericească. Acum 
părţile aflate în litigiu pot accepta compromisul propus de 
trimisul mitropolitului, renunțând la acuzaţii. De fapt, medie- 
rea trimisului bisericesc nu este prima încercare de 
împăcare, rudele şi vecinii au mediat şi ei conflictul. Dacă 
pricina îşi urmează cursul, preotul culege mărturiile celor 
din jur care prezintă o parte din fapte. Martorii n-au fost nici 
ceruti de judecători, nici propusi de jeluitor, dar pentru o mai 
bună judecată ascultarea vecinilor este o necesitate. Astfel, 
în neînțelegerile dintre Luxandra şi Iordache, preotul Con- 
standin alcătuieşte un raport de cercetare în care trece opiniile 
celor din jur. Cine sunt martorii în acest caz? Toţi sunt 
mahalagii si vecini cu cuplul menţionat. Astfel Ioniţă bär- 
bierul este „vecin dintr-un părcte“, Vasilie bărbierul se 
prezintă ca vecin „dă alăturea“, iar Precup săpunarul locuiește 


! Val. Al. Georgescu si O. Sachelarie, Judecata domnească, partea 
II, pp. 164-166. 

peste drum şi se poate spune că aceştia cunosc cam toate 
secretele cuplului.! 

Totodată, este sarcina anchetei să afle ce se ascunde în 
spatele cuvintelor, să controleze acuzaţiile, să se informeze 
asupra conduitei împricinaţilor. Constatarea făcută la faţa lo- 
cului si mărturiile culese constituie primul raport citit şi anali- 
zat de mitropolit înainte de chemarea părţilor la tribunal. 


c) Cartea de blestem 


Cartea de blestem face parte din procedura judiciară ur- 
mată de tribunalul ecleziastic în secolul al XVIII-lea. Ea se 
eliberează de către Biserică la cererea unui împricinat. Acesta 
o cumpără ori de la mitropolitul țării, ori de la un episcop. 
Cărţi de blestem pot fi date si de marii patriarhi ai mo- 
mentului, cărţile acestora bucurându-se de un mai mare pres- 
tigiu, dar la un pret care creşte pe măsura reputației 
personajului.? În 1805, boierul Mihai Bărbătescu plăteşte 3 
taleri şi jumătate logofătului Mihalache de la Mitropolie care 
îi eliberează o carte de blestem.? Cercetarea debutează 
deseori cu citirea unei cărți de blestem în mijlocul mahalalei 
sau al satului. Alteori citirea are loc în biserica parohială 


1! DANIC, mss. 140, ff. 127-128", 18 octombrie 1793 si 1 decem- 
brie 1793. 

2 Pentru această problemă vezi Val. Al. Georgescu şi O. Sachelarie, 
Judecata domnească, partea a II-a, pp. 162-164; Dan Horia Mazilu, O 
istorie a blestemului, Polirom, Iaşi, 2001, pp. 268-275; Instituţii feudale 
din țările române, pp. 50-51; Cristina Codarcea, Société et pouvoir en 
Valachie (1601-1654) entre la coutume et la loi, Editura Enciclopedică, 
Bucarest, 2002, pp. 319-339. 

3 Şt. Grecianu, op. cit. II, p. 85. Din socotelile aceluiaşi boier vom 
vedea ce se putea face cu 3,5 taleri: cu 1 taler a cumpărat 2 perechi de 
opinci, 1 taler şi 24 de parale a plătit croitorului pentru cusutul unei cămăși, 
1 taler şi 30 de parale a costat o pereche de iminei şi chiar cu 3,5 taleri. 
cumpără o pereche de cizme femeiești, în timp ce simbria dascălului pe 
două luni era de numai 2 taleri. 


AFI SI A PĂREA: COMPORTAMENT, DISCURS ŞI MĂRTURII 89 


pentru a acorda o mai mare solemnitate actului ca atare. 
Preotul însărcinat cu efectuarea anchetei primeşte misiunea 
de a citi cartea de blestem tare şi în auzul tuturor, „din 
porunca Sfinţiei Sale Părintelui Mitropolit s-au cetit această 
carte de blestem şi cu groaznică afurisanie întru auzul tuturor 
vecinilor mahalagii sau preoţilor din mahalaua Brezoianul“. 
Ea este nenominală şi se adresează tuturor celor care au 
văzut, au auzit, au aflat despre traiul celor implicaţi într-un 
proces, despre „pricina acelor zvonuri de au fost cu adevăr 
sau de n-au fost“ sau despre „umbletele jupânesei“ sau „ale 
sus numitului soţ“. Scopul declarat al acestor acte este de 
a afla adevărul în cercetarea anumitor pricini. 

Un groaznic blestem se aruncă asupra celor care ar ascunde 
adevărul sau care ar märtunsi strâmb. Blestemul se construiește 
astfel: „lată că vi s-au făcut de la Smerenia Noastră această 
carte cu mare blestem si cu groaznică afurisanie asupra voastră. 
Ci de să fie aşa şi temându-vă de Dumnezeu și de sufletele 
voastre de veți mărturisi adevărul cine precum veţi şti si va fi 
să fiți iertati si blagosloviti, iar de care cumva, adică cine din 
mahalagii si vecini împrejuruşi veţi şti de faptele acestii femei 
de iaste curvă si ce felu de trai si de viaţă au între ei, care va 
tăgădui adevărul, acela să fie proclet şi afurisit de domnul nostru 
Iisus Cristos şi de 318 sfinți părinţi de la Nichea și de sfintele 
soboare (concilii), aşișderea şi de smerenia noastră. Hierul si 
pietrele să să topească și să să răsipească, iar trupul aceluia 
dupre moarte să rämâie întreg si nedezlegat. Parte şi lăcuire 
să aibă la un loc cu Ariia, să moștenească bubele lui Ghezeu 
şi să-l lovească cutremurul şi suspinul lui Cain. Si până nu va 
märtunsi adevărul iertăciune nu va lua. Aceasta scriem, Grigore 
al Ungrovlahiei“! 

Cei direct vizati mărturisesc de teama unei excomunicări 
sau a unei pedepse spirituale în cealaltă lume. Dincolo de 


1! BAR, mss. 637, ff. 38v—39r. 

consecinţele groaznicului blestem valabil mai ales după moarte, 
afurisenia atrage după sine consecințe imediate, excluderea 
individului din comunitatea credincioșilor. Pentru o anumită 
perioadă de timp şi chiar pentru toată viaţa, individul nu mai 
are acces în biserică, iar preotul refuză să-i oficieze ceremoniile 
religioase prezente în viaţa unui creştin. Unii se arată cu 
adevărat prinşi de implicaţiile spirituale ale cărţii de blestem 
şi, deşi acceptă să depună mărturie, nu vor să primească bles- 
temul, ei nu vor să-şi încarce sufletul cu blestemul si cu afu- 
risenia lansată de ierarhul bisericii, alții märtunsesc strâmb fără 
să se teamă de ce va veni după moarte. 

Acest tip de document constrângător surprinde modul de 
funcţionare al unei societăţi. Prin cartea de blestem, sătenii 
şi mahalagiii sunt obligaţi să spună ceea ce au văzut, ceea 
ce au auzit, ceea ce au aflat din bârfa cotidiană, cu alte cu- 
vinte, ea îi invită pe enoriași să se supravegheze, să intervină, 
să denunțe. Dar nu întotdeauna o carte de blestem duce la 
finalizarea faptelor şi la aflarea adevărului, uneori ea nu este 
decât un început pentru alte cărți de blestem, pentru alte 
înfățișări în fața justiției. 


d) Martori şi mărturii 


Proba cu martori rămâne cea mai importantă şi cel mai 
des folosită de către sistemul juridic. Într-o societate orală si 
din care lipsesc registrele parohiale, martorii au o importan- 
tă capitală. Ei sunt chemaţi nu numai la izbucnirea unui con- 
flict, ci şi să legitimeze naşterea, căsătoria şi chiar moartea 
unui membru al parohiei. La tribunal, martorul depune măr- 
turie asupra faptelor sau a persoanelor aflate în litigiu și pe 
care se presupune că le cunoaşte. Numai prezenţa sa la desfă- 
şurarea anumitor evenimente îi legitimează calitatea de martor. 

Nu oricine poate deveni martor, reputaţia şi credibilitatea 
celui desemnat pentru acest rol fac obiectul unei anchete. 
Aceasta cercetează dacă „aste om de cinste“, relaţiile pe care 

le avea cu împricinatul, „ca nu care cumvas de priteşug sau 
de pizmă mărturiseşte“, calitatea socială. Un martor „sărac 
si prost“ cere luarea unor măsuri de precauţie, deoarece se 
crede că un astfel de personaj are toate motivele să mintă, 
„poate ori pentru sfiială ori din neajungerea minţii sau pen- 
tru vreo mituire să mărturisească minciuni“!. 

Mărturia presupune pregătirea spirituală a martorilor: după 
citirea cărții de blestem, preotul îi informează asupra impli- 
catiilor spirituale derivate de prestarea unei mărturii minci- 
noase, apoi candidaţii primesc un răgaz necesar pregătirii 
sufleteşti şi înţelegerii consecinţelor acestui act. Sătenii din 
Căţelu, aduși la Bucureşti de consăteanul lor Manole, aflat 
în proces cu soţia sa, sunt dati în grija preotului din maha- 
laua Mihai Vodă. Lângă altarul bisericii, acesta le oferă infor- 
matii asupra tainei căsătoriei, asupra judecății divine si îi 
avertizează că o mărturie mincinoasă atrage după sine pierde- 
rea sufletului.2 Odată pregătiți, martorii povestesc ceea ce 
ştiu, în timp ce preotul transcrie mărturia în dosul cărții de 
blestem, dacă mitropolitul ar avea nevoie de precizări, ar pu- 
tea invoca prezenţa acestora la tribunal. 

De regulă, o mărturie se construieşte în jurul dihotomiei 
bun / rău, cinstit / neruşinat, cumsecade / desfrânat, toate aceste 
adjective descriind de fapt comportamentul unui individ în 
cadrul parohiei, plecând de la un cod de norme specifice şi 
integrate comunităţii respective. Totodată, mărturia nu poa- 
te exclude simpatiile si antipatiile pe care martorii le au față 
de împricinati, chiar dacă „un adevărat martor ar trebui să 
fie impartial‘3. Această cerință poate fi valabilă în teorie sau 
în manualele de drept, dar nu si în practica judiciară. De cele 
mai multe ori mărturia se apleacă numai asupra faptelor şi 


! Pravilniceasca Condică, pp. 123-124. 

2 BAR, mss. 634, f. 119, 10 ianuarie 1767. Pentru detalii a se vedea 
Constanţa Vintilä-Ghitulescu, Focul amorului, passim. 

3 Henri Lévy-Bruhl, La preuve, p. 146. 

persoanelor aflate în litigiu, dar nevoia de precizie îi îndepăr- 
tează pe unii dintre ei de adevăratul scop al depozitiei. 

În practica judiciară nu se acceptă niciodată un singur 
martor, un număr fix nu există, dar de la doi în sus pot fi 
acceptaţi toţi cei aduşi de jăluitor. Ei au întotdeauna legă- 
turi foarte strânse cu împricinaţii — vecini, prieteni, tovarăși 
de afaceri, rude — şi cunosc sau au aflat câte ceva despre 
viaţa şi reputaţia părţilor aflate în litigiu. Mărturia nu este 
o probă unilaterală ca în alte sisteme juridice!, acuzatul poa- 
te şi el prezenta martori dacă nu îşi poate susține altfel apă- 
rarea sau acuzaţiile pe care la rândul său le aduce celeilalte 
părți. Un soroc se acordă celor două părți pentru a-şi adu- 
ce martori capabili să le susțină spusele. 

În faţa instanţei vin să depună mărturie atât martorii direcţi, 
cât si cei indirecti. Martorii oculari sunt martori de primă mână, 
ei au participat direct la desfăşurarea evenimentelor şi pot oferi 
varianta cea mai credibilă a faptelor. În mărturiile lor se in- 
sistă deseori pe sintagmele „am văzut cu ochii mei “ şi „am au- 
zit cu urechile mele“. Pentru a dovedi soborului că reputaţia 
lui a fost grav ameninţată din cauza destrăbălării soţiei, Vel- 
co, precupet, are nevoie de martori. Persoanele alese sunt 
implicate direct în povestea vieţii lui. Un vecin din maha- 
laua Ceauș Radu întâmplător a surprins-o pe Sava în brate- 
le amantului în cârciuma de peste drum si i-a livrat soțului 
întreaga poveste chiar înainte de a depune mărturie în faţa 
mitropolitului. Gheorghe mărturiseşte „în frica lui Dumne- 
zeu“ ceea ce „eu cu ochii miei am văzut într-o casă de câr- 
ciumă în mahalaua Oltenilor, făcând păcatul curviei cu 
Iordache postăvar, pă Sava, soţia lui Velco precupet“. Gheor- 
ghe este un martor de primă mână, un martor ocular indis- 
pensabil în judecarea pricinii; dar şi Nicolae, jămblar din 


! La Preuve. Recueils de la Société Jean Bodin pour l'histoire com- 
parative des institutions, tom. III, Moyen Âge et Temps Modernes, 
Bruxelles, 1965. 

mahalaua Popescului, este tot un martor ocular care se im- 
plică direct în sancţionarea femeii păcătoase, predând-o stră- 
jii oraşului, după cum singur povesteşte: „m-am dus la trei 
ceasuri den noapte si am găsit într-o pivniță pă Sava cu acest 
Iordache, pă <î>ntuneric amândoi si prinzându-i i-am dus 
la poarta Popii Ioniță până am adus straja. Si i-am dat în mâna 
străjii pe amândoi, pă Iordache si Sava, soțului Velco, fiind 
căpitan Gligorie, căpitan străjii.“ Cel de-al treilea martor, Stan- 
ciul din mahalaua Ceauş Radu, nașul de cununie al celor doi 
soți, îi cunoaşte foarte bine pentru că i-a adăpostit de la sfân- 
tul Dumitru si până la începerea pricinii, în decembrie 1784. 
El nu mai este un martor direct si nu se exprimă categoric 
asupra faptelor pentru că, deşi a văzut-o de multe ori „pă Sava 
fămeia ducându-se acolo la Iordache la casa lui“, nu ştie ce 
s-a întâmplat acolo şi n-a bănuit niciodată că scopul acelor 
întâlniri era amorul şi nu afacerile. Cuplul căsătorit doar de 
câteva luni se află sub supravegherea mahalalei. Femeia abi- 
lă reuşeşte să-l păcălească pe cel în casa căruia trăiește, nu 
poate păcăli restul comunităţii. Complicitatea lumii mascu- 
line o va pierde, căci bărbaţii intervin deseori în favoarea unui 
membru al comunității, livrând femeia găsită în locuri ne- 
potrivite soţului sau autorităților locale. Cum va demonstra 
şi ancheta, mahalaua întreagă cunoaşte „umbletele“ ei şi 
atunci mărturia se construiește în jurul comportamentului 
unei femei măritate care nu-şi respectă statutul şi care nu 
ţine cont de reputaţia soțului în interiorul comunităţii. 
Alteori martorii merg si mai departe cu precizările pe care 
le fac cu privire la sancţionarea unui comportament sau altul. 
Prinsă de soțul ei, dansând într-un sat vecin împreună cu 
amantul, Anca este adusă și plimbată pe ulițele satului spre 
a fi văzută. Ceea ce a reţinut unul dintre săteni are o impor- 
tantä deosebită. Totodată, mărturia lui relevă concepţia unui 


! BAR, mss. 637, ff. 156Y—157*, 10 decembrie 1784. 

ţăran simpiu asupra locului ocupat de fiecare în societate. 
Ca femeie măritată, Anca trebuie să aibă atât înfățișarea, cât 
şi comportamentul unei soții. Grav este că şi-a părăsit soțul 
Şi casa, dar şi mai grav este că ea s-a prins în horă, ca fata 
mare, cu capul descoperit. „Au găsit-o la Tingani, jucând în 
horă fată mare şi aşa cu cosite au adus-o la Cätel de au vă- 
zut-o toți oamenii câți s-au aflat şăzători la Cätel“, poves- 
teşte țăranul. Mărturia lui este susținută şi semnată şi de 
ceilalți săteni. De remarcat plimbarea soţiei prin sat, o pu- 
nere în scenă de care soţul s-a folosit la momentul oportun, 
pentru că sătenii au păstrat această imagine a femeii mări- 
tate comportându-se ca o fată mare şi au relatat-o la jude- 
cată, atunci când li s-a cerut.! 

Martorii indirecti sunt si ei chemaţi să povestească ceea 
ce au auzit sau să depene zvonurile care circulă pe ulițele 
satului sau ale mahalalei cu privire la cutare sau cutare perso- 
naj implicat în dispută. Chiar în cărțile de blestem, mitropo- 
litul cere detalii asupra zvonurilor care circulă pe seama 
jeluitorilor. Mărturia indirectă prezintă mai multe nuanţe si 
se plasează între două extreme: cunoașterea indirectă a su- 
biectului aflat în dispută si simpla preluare a bârfei din uli- 
tă, din „auzirea oamenilor“, cum spune un oarecare. 

Unii subiecți nu cunosc faptele, n-au fost implicaţi si une- 
ori nu cunosc nici măcar persoanele aflate în litigiu. Odată 
la un pahar, într-o cârciumă au auzit discutându-se aprins 
despre nevasta unui mahalagiu sau despre un bărbat întâl- 
nit de un comesean în peregrinările lui prin lumea musul- 
mană şi, dacă se mai povesteşte cum acela şi-a schimbat 
religia, informaţia rămâne întipărită în minte fără prea mari 
eforturi, ea va fi transmisă mai departe cu prima ocazie ca 
o simplă bârfă cotidiană. 


! BAR, mss. 634, ff. 116'—119, 20 ianuarie 1767. 


A FI SI A PĂREA: COMPORTAMENT, DISCURS ŞI MĂRTURII 95 


Costandin bărbierul din mahalaua Sfântul Nicolae nu o 
cunoaște pe Stanca din mahalaua Stelei şi nici nu ştie ce con- 
flict are aceasta cu soțul ei, dar atunci când a aflat că se culeg 
mărturii împotriva acestuia din urmă vine și el să povesteas- 
că ce aflase de la un văr de-al lui. Informaţia oferită este de 
un mare laconism. Cu ani în urmă, într-o călătorie la Iaşi, 
vărul său îl întâlnise pe acest Mihai din mahalaua Stelei care 
trecuse la islam. Instanţa reţine totuşi această märturie.! 

Bârfa de la cârciumă se transformă şi ea în mărturie. Băr- 
batii discută cu patimă despre amor si reputaţia femeilor, de- 
spre disponibilitatea acestora, despre preţul lor. O noapte de 
amor este redată apoi spre auzul tuturor cu amănunte, pen- 
tru că virilitatea face parte dintre valorile lumii masculine. 
Iordache, fost stegar agiesc, cunoaşte o mare parte din băr- 
batii care au trecut prin patul Mărioarei văduva, chiar de la 
candidaţii cu pricina: „mi-au spus un obraz negufätor că au 
avut a face păcatul curvii cu mai sus-numita..., iarăşi ştiu 
că Tomitä stegar agiescu au avut a face curvie cu mai sus- 
numita, spunându-mi însuși acest stegar. Si deosebi mi-au 
mai spus şi un căpitan Sideri că au curvit şi el cu această 
numită Maria.“ Iată trei bărbaţi identificați cu precizie da- 
torită indiscretiei lor, dar şi pentru că o relaţie sexuală ne- 
împărtăşită celorlalți nu are o prea mare valoare. Un martor 
indirect ştie însă foarte bine să facă deosebire între ceea ce 
a aflat de la unul sau altul si ceea ce a constatat personal. 
„Mi-au spus că are ibovnică pe Mărioara, fata lui Pelin cea- 
us, zicând că să ţine cu dânsa... iar cu ochii mei n-am văzut“, 
povesteşte Grigore căpitan la 22 septembrie <1786> în cadrul 
aceluiași proces.? 

Societatea românească a secolului al XVIII-lea este încă 
o societate a oralitätii care îşi potoleşte nevoia de informaţie 


! BAR, mss. 634, f. 105. 
2 BAR, mss. 637, ff. 2841 şi 287”. 

culegând-o şi prelucrând-o cu intensitate. Trasul cu urechea 
la discuţiile altora reprezintă un bun prilej de a mai afla câte 
ceva. „Am auzit gâlceavă şi mergând eu aproape de casă am 
auzit cu urechile zicând popa Neculae cumnată-său că nu-i adu- 
ce de mâncare soții lui, adică soru-sii“, povesteşte un vecin 
curios care şi-a lăsat lucrul pentru a asculta cearta din casa ve- 
cină. Asteptarea îi este răsplătită din plin, căci conflictul din- 
tre cumnati se termină cu pedepsirea soţiei si a soacrei: „şi după 
ducerea preotului au bătut numitul căpitan şi pă soacră-sa şi 
pă nevasta lui“, completează acelaşi vecin.! 

Închirierea unei odăi devine un prilej excelent pentru is- 
codirea si supravegherea nou-venitilor. Cuplurile tinere sunt 
obligate să migreze din casă în casă şi din mahala în ma- 
hala, pe la prieteni, pe la cunoscuţi, pe la rude. Aceștia devin 
buni cunoscători ai modului de viaţă al tinerei familii, expu- 
să privirilor, observaţiei, criticii, bârfei. Gaura cheii, fereastra, 
curtea, gardurile sunt alte locuri de supraveghere folosite. 
Pereţii sunt subțiri, iar tipetele sau numai simpla ridicare a 
tonului pot răzbate „dincolo“, acolo unde priviri şi urechi 
curioase așteaptă cu nerăbdare să prindă din zbor frânturi 
de fraze, scene. Interpretarea lor va aduna mahalagiii sau 
sătenii, ei fiind de altfel primii judecători si mediatori ai tu- 
turor conflictelor din interiorul comunității. 

Scandalul devine spectacol la care cei din jur sunt invitați 
să participe. Vecinii se anunţă între ei, notabilitätile locale 
sunt şi ele puse la curent cu o repeziciune uimitoare, ajutorul 
lor este cerut cu insistență. Tipetele, bătăile şi înjurăturile se 
petrec sub ochii lor, în curte, în uliţă sau la cârciumă, cerând 
insistent intervenţia celorlalți. Strigătele femeii în noapte pot 
fi considerate ca un apel la solidaritate, iar semnalul este dat 
de cuvintele „hoţii, hoţii“, având sens aici de mare pericol 
si trimițând mai putin la realitatea sensului de bază. 


! BAR, mss. 637, f. 282, <1786>. 

Mărturie si solidaritate 


La începutul secolului al XIX-lea, un proces de divorț an- 
greneazä în sistemul juridic toți locuitorii celor două sate 
din care provin jeluitorii, solidarizându-i în funcție de in- 
teresele imediate ale consăteanului lor şi nu de realitatea fap- 
telor. Primul care dă jalbä este soțul, Ispas, cizmar din Potlogi, 
judeţul Dâmboviţa. Dar nici nu se trimite bine ordinul de 
anchetă că la Mitropolie soseşte şi plângerea soției, Păuna 
din Boteni, același judeţ. Faptele sunt următoarele: sătulă 
de bătăile şi înjurăturile soțului (care au început la trei săp- 
tămâni după nuntă), Păuna părăseşte domiciliul conjugal si 
se stabileşte în București unde se şi mărită. Ea nu mai are 
răbdarea necesară să aștepte cartea de despărțire a mitropo- 
litului. Convietuirea n-a fost deloc ușoară nici pentru unul, 
nici pentru celălalt, iar soţii se acuză reciproc de eşecul ma- 
riajului lor. Jalba Păunei descrie o serie de amănunte din via- 
ta comună, printre altele ea îşi acuză soțul că nu s-a bucurat 
atunci când i-a născut un băiat şi că a batjocorit-o atunci când 
beat a urinat în vaginul ei. 

Cele două sate sunt chemate să depună mărturie. Soţul 
aduce 14 martori, soţia are numai zece. Cine sunt aceştia? 
Din Potlogi se prezintă următorii martori: cinci mici meş- 
tesugari (Preda cojocar, Marin cizmar, Mincu cizmar, Ne- 
cola boiangiu, Ioniță boiangiu), trei slujbasi (Anghel 
postelnic, Anton postelnic, Ion Boteanu medelnicer), doi pre- 
oti (Costandin şi Petre), patru a căror meserie nu este pre- 
cizată, dar la trei dintre ei se precizează că sunt sârbi (Zane, 
Stefan şi Stanciu), probabil si ei mici mestesugari. Ion, Pre- 
da cojocar şi Zane sârbul se prezintă si ca vecini apropiați 
cu Ispas. Dintre rude nu se află decât Necola boiangiu, na- 
şul de cununie al soților. Observăm, așadar, o solidaritate 
profesională, dar şi una de sat. Cei 14 bărbaţi își prezintă 
confratele ca „un om bun şi milos“, dedicat familiei, mun- 
citor şi atent la nevoile soţiei sale: „s-au dus în ţară ca să-şi 

mai câştige oaresce ca să-și facă capital şi după ce au tre- 
cut o lună după plecarea lui, i-au şi trimis dă cheltuială un 
galben“. În schimb, ea este înfățișată ca o femeie capricioa- 
să care „au fugit la tată-său nedându-i măcar o palmă“, ne- 
statornică, incapabilă să conducă o gospodărie, infidelă. 
Toate aceste acuzaţii sunt susținute şi semnate şi de unul din- 
tre notabilii satului, medelnicerul Ioan Boteanu, ceea ce duce 
la creşterea credibilitätii mărturiei. 

Femeia are de partea sa opt ţărani si doi preoți. Modul 
lor de identificare este cu totul altul, fiecare prezentându-se 
în raport cu tatăl: Ion, fiul lui Petco, Gheorghe, fiul lui Dumi- 
tru, Cârstea, fiul lui Neagu, Ion, fiul lui Stan, Matei, fiul lui 
Ion, unchiașu Mihăilă, fiul lui Vladu, Vlad, fiul lui Mihăilă, 
Matei, fiul lui Ioan. Preoţii Stefan si Radu întăresc mărturia 
cu semnăturile lor. Mărturia acestora se construieşte în ju- 
rul faptelor la care au asistat şi nu în jurul comportamen- 
telor celor doi. Asa Ioan, fiul lui Petco, vorbeşte despre 
bătăile pe care consăteanca le-a primit de la cununie si până 
la naşterea copilului, când pârâtul „au lăsat-o pe aşternut bol- 
navă si s-au dus“, Matei, fiul lui Ion, a constatat cu ochii 
lui boala Păunei, provocată de soţ, atunci când: „am mersu 
dimineaţa la el acasă şi au îndrăznit de mi-au arătat unde 
să pişa întru ea şi să rădicase bäsicile ca prunele pe alocuri“. 
Ceilalţi susțin spusele celor doi fără să intervină prea mult. 

Deosebirea dintre cele două medii este evidentă. Primii, 
mestesugari cu o oarecare cultură a scrisului si socotitului, 
itineranti si descurcäreti, oameni cu treburi care nu prea au 
timp să stea prin judecăţi. Ceilalţi, țărani simpli din Boteni, 
care nu prea ştiu să scrie şi unii dintre ei n-au ieşit niciodată 
din sat. Mărturia potlogenilor este clară si bine formulată, 
botenii mărturisesc numai frânturi din faptele la care au fost 
martori. Mărturia lor este chinuită, prost scrisă si pe alocuri 
indescifrabilă. Ba mai mult, acești țărani nepriceputi se văd 
acuzaţi de potlogeni că tot ceea ce au mărturisit nu repre- 

zintă adevărul, deoarece „sunt toate rubedeniile ei, iar nu 
oameni străini dentr-acel sat“. Importanța mărturiilor este 
însă acoperită de cununia ilegitimă săvârşită de femeie. Că 
a suferit sau nu contează mai putin, dar „că s-a obräznicit, 
a strica cununia cea dupre lege“ şi „au îndrăznit şi la altă 
cununie duhovnicească“, iată fapte grave care trebuie pe- 
depsite. Într-o primă cercetare, preotul care a săvârşit cu- 
nunia si protopopul Bucurestului nu scapă nepedepsiti, căci 
„au săvârşit cununie fără de lege“ şi fără să se informeze. 
Pentru că nu există un motiv de divorţ, după Pravilă, mi- 
tropolitul decide reîntoarcerea soţiei în patul conjugal, cel 
putin încă un an şi anularea celui de-al doilea mariaj.! 

Oamenii se cunosc foarte bine între ei, secretul nu exis- 
tă şi fiecare trebuie să-şi definească într-un fel sau altul re- 
latiile pe care le stabileşte cu ceilalți membri ai comunităţii. 
Prietenie, poate numai vecinătate, ură, căci indiferența nu 
există şi nu poate exista. În secolul al XVIII-lea, un indi- 
vid nu trăieşte singur, el face parte dintr-o reţea de relaţii si 
se supune unui număr important de constrângeri fără de care 
ordinea socială nu s-ar menţine, aşa că la judecată fiecare 
parte încearcă să producă martorii care îi sunt favorabili. Câş- 
tigarea unui proces este asigurată de aducerea unui număr 
cât mai mare de martori care să susțină cauza celui care i-a 
propus. Cumpărarea mărturiilor se practică, de aici, nece- 
sitatea apartenenţei la o comunitate care să recunoască ca- 
litatea de membru. 


Mărturia feminină 


La originea majorității zvonurilor care se nasc într-o maha- 
la sau într-un sat se află mai totdeauna femeile. Spaţiul public 
le aparţine, iar bârfa din mijlocul ulitei le ocupă probabil o mare 


1 DANIC, Fond Mitropolia Țării Românești, CCCLXVIII/ 1, 2, 3, 4. 
19 iulie 1819, <după 19 iulie> 1819; 8 august 1819; 18 august 1819. 

parte din timp. Cum migrează mai putin decât bărbaţii în cău- 
tarea unui loc de muncă, femeile aşteaptă, supraveghează si 
comentează. Viaţa cotidiană implică o multitudine de „alian- 
te, conflicte, lupte simbolice si reale pentru dominarea unui 
spațiu socializat“!. Gardurile, ulița, biserica şi chiar cârciuma 
sunt intens populate de vecini si vecine care discută cu inten- 
sitate ultimele zvonuri din comunitate. Locurile de cult sunt 
locuri de informare şi de întâlnire. De exemplu, în Franţa se- 
colului al XVIII-lea, episcopul de Tarbes încercă să pună or- 
dine în această viață colectivă a comunităţii organizată în jurul 
vieţii religioase. O serie de interdicții sunt formulate astfel: „să 
nu se așeze sau să se sprijine de altar pentru a asculta predi- 
ca, să nu se vorbească în timpul slujbei, să nu se plimbe, să 
nu bârfească, să nu se întoarcă cu spatele la altar, să nu trăn- 
cănească la cimitir în timpul predicii duminicale“2. Prin aceste 
interdicții, el le cere enoriașilor, de fapt, să lase de o parte bâr- 
fa cotidiană si să-şi concentreze atenția asupra slujbei religioa- 
se. Si în mahalalele bucureștene, susotelile şi certurile dintre 
femei tulbură adesea liniştea liturghiei, obligându-i pe preoți 
să intervină. Multe dintre bârfele din comunitate sunt colpor- 
tate cu acest prilej. Indiscretiile vecinelor duc la pierderea re- 
putatiei, la tragedii familiale si chiar la separare. Fidelitatea 
şi infidelitatea conjugală sunt subiectele discutate cu ardoare. 
Femeile joacă un rol important în controlul social, dar în ace- 
lași timp reputaţia lor constituie principalul subiect de bârfă.3 

Prinsă în tumultul vieţii cotidiene, femeia-martor oferă 
informaţii inestimabile asupra modului de viaţă al celorlalți. 
Ea ştie mai bine să recunoască intensitatea unei trăiri, să des- 


! R. Muchembled, La Violence au village. Sociabilite et comporte- 
ments populaires en Artois du XVe au XVIE siècles, Brepols, 1989, p. 183. 

2 Jean-Pierre Gutton, La sociabilité villageoise dans la France d'An- 
cien Régime, pp. 221-222. 

3 Nicole Castan, „Sectorul public si sectorul privat“, în Istoria vieții 
private, 1995, vol. 6, p. 149. 

cifreze gesturile și atitudinile unui cuplu, să redea cu mai mare 
vervă şi exactitate un dialog. În petitiile lor, bărbaţii sunt 
descriși cu mii de detalii si în culori diferite. Mărturia ei devi- 
ne o sursă excepţională care reușește să pună în lumină viaţa 
cotidiană a lumii româneşti de altădată. Din punct de vede- 
re juridic, mărturia ei are aceeaşi importanță ca si cea mascu- 
lină, şi cu toate acestea femeia martor apare mai rar în cadrul 
unui proces decât bărbatul. În schimb, ea se ascunde în spate- 
le multor mărturii indirecte, fie că soțul dezvăluie sursa infor- 
matiilor sale, fie că nu. În documente frazele următoare revin: 
„Stiu ce mi-a spus nevastă-mea“ sau „viind de la târg, mi-au 
spus soția mea că...“. 


e) Experții şi expertiza 


Din a doua jumătatea a secolului al XVIII-lea, judecătorii 
fac apel la o serie de persoane calificate care ar putea să depu- 
nă o mărturie „tehnică“ atât de necesară în elucidarea anumi- 
tor fapte. Printre acești „experți“ timpurii se află negustorii, 
medicii si moasele. Negustorii au importante cunoștințe în 
domeniul economic, ei știu să pretuiascä obiectele dintr-o 
foaie de zestre sau pot fixa preţul unei bucăţi de moșie aflată 
în litigiu. Starostele de negustori este deseori invocat atunci 
când un proces presupune împărţirea averii sau restituirea 
zestrei. Doctorul devine un expert, invocat pentru a-şi spu- 
ne părerea asupra diferitelor boli sau tratamente urmate, în 
timp ce împricinaţii vorbesc în petitiile lor despre moase, 
doftorite“, babe şi remedii populare!. Astfel, doctorul Mar- 
co a îngrijit-o pe Ruxandra de sifilis, i-a prescris chiar şi o 
dietă pe care femeia a respectat-o cu stricteţe, dar cum soțul 


1 Michel Porret, „Medecine du crime, médecine de l’âme“, Crime, 
Histoire & Sociétés / Crime, History & Societies [En ligne] Vol. 2, n°2 | 
1998, mis en ligne le 03 avril 2009. URL : http://chsrevues.org/ 
index976.html, consulté le 09 septembre 2011. 

ei nu a vrut să se supună prescriptiilor medicale, boala re- 
vine după fiecare contact sexual.! Gheorghe face referire la 
doctorul Dervis care a reușit să-l tămăduiască de impoten- 
tä.2 Doctorul Ghena din satul Poenari depune mărturie asu- 
pra unui bolnav pe care l-a îngrijit. Mărturia sa joacă un rol 
decisiv în pedepsirea vinovatului pentru că judecătorii au 
în vedere gravitatea rănilor provocate de acuzat, de perioa- 
da necesară bolnavului pentru a-şi reveni, de banii plătiți doc- 
torului. Astfel, doctorul informează că rana diaconului 
Dragnea fusese foarte gravă, chiar cauzatoare de moarte, că 
acestuia i-au trebuit trei luni să-și revină, iar preţul îngriji- 
rilor s-a ridicat la suma de 52 de taleri. Starostele de ne- 
gustori si medicii, personaje aflate în imediata apropiere, mai 
ales în spaţiul urban, încep deja să facă parte din peisajul 
cotidian şi se integrează foarte repede în spațiul juridic. 
Soborul îşi asumă la rândul său efectuarea unei expertize, 
atunci când aceasta nu presupune cunoştinţe sofisticate. Mem- 
brii soborului nu sunt specialişti, dar au văzut foarte mul- 
te, iar experiența acumulată de-a lungul a zeci de ani îi 
îndreptățește să „interpreteze“ situaţii ce par mai complica- 
te. Atunci când Joița Pârşcoveanu cere despărțirea de soțul 
ei, Gheorghe Jianu, fost mare medelnicer, pe motiv că-i 
smintit și că ea nu-l mai poate suferi, curtea începe o ade- 
vărată dezbatere pe problema smintelii. Jianu e smintit, dar 
importante sunt cauzele acestei stări. Când s-au căsătorit, 
cu vreo şapte, opt ani în urmă, nu avea acest fel de boală. 
Aşadar, moartea copiilor, problemele cotidiene l-au adus în 
această situaţie şi, la urma urmei, sminteala are şi ea mai 
multe grade, Jianu se află în stadiul ipohondriei şi nu pre- 
zintă nici un pericol. Vecinii au fost şi ei consultaţi cu pri- 


1! BAR, mss. 3932, ff. 68—69", 21 aprilie 1800; vezi L. Stone, Broken 
Lives. Separation and divorce in England 1660-1857, p. 36. 

2 DANIC, Fond Mitropolia Ţării Româneşti, CCCLXI/3. 

3 BAR, mss. 636, ff. 37v—38r. 

vire la stările şi manifestările bărbatului, şi cum ei au dat 
mărtune că nu sare cu arme sau cu lemne, că nu înjură, curtea 
nu vede ce supărare ar putea produce cucoanei, că „de câte 
ori au venit la noi si n-am putut pricepe altă răutate asupra-i 
decât o delungire de barbă i o zăticnire şi o sastiseală (plic- 
tiseală) si nu încape pricinuire la acest cuvânt al dumneacei“. 
Pe scurt, ca soţie, cucoana Joița are datoria să-l îngrijească, 
să-i suporte sastiseala și să i se supună până la moarte.! 


f) Proba ca indiciu sau „semnile“ 


Alte elemente materiale devin probe esenţiale pentru prac- 
tica judiciară. Fesul uitat de amant şi săpunul dăruit se trans- 
formă în probe importante în procesul intentat de Cristea 
soției sale. Semnele au fost găsite de soacră într-o noapte de 
toamnă când şi-a dat seama că nora se afla în pat cu altul, 
în timp ce soțul era plecat la deal să culeagă viile. După ce 
a ridicat întreaga casă cu strigătele ei, soacra a dat buzna 
peste noră-sa, doar-doar o va găsi în astemut cu amantul, 
dar când a aprins lumânarea n-a găsit decât „fesul den cap 
rămas în asternutul ei şi nişte săpun ce-i dăduse acel ibovnic 
al ei“. Acestea sunt aduse în faţa instanţei, iar soţia nu are 
curajul să tăgăduiască.? 

În alt proces, soția aduce ca probă o basma care ar apar- 
ţine amantei. Curtea acceptă proba, dar, pentru că soțul îi dă 
o altă interpretare, posesoarea basmalei este citată pentru a 
da explicaţii. Discuţiile în jurul basmalei cu pricina animă 
întreaga curte, inclusiv pe împricinaţi şi pe martorii aduşi să 
lămurească situaţia; soția continuă să strige că obiectul îi apar- 
ţine amantei, acea Maria pe care soțul ei o tot vizitează în 
ultima vreme; Maria intervine însă cu precizările necesare 
făcute sub jurământ şi înaintea sfintelor icoane: basmaua îi 


! DANIC, mss. 140, ff. 144-145", 17 septembrie 1794. 
2 DANIC, mss. 139, f. 142", 24 noiembrie 1740. 

aparţine, într-adevăr, dar Pană i-a cerut-o să-şi pună niște 
bani în ea ca să nu-i piardă si, nu ar putea păcătui cu soţul 
numitei din simplul motiv că ele două se înrudesc. O altă 
Maria, proprietara casei în care se află presupusa amantă, 
vine si ea în instanță si mărturisește sub blestem că Pană nu 
s-a comportat niciodată ca un ibovnic: „vreo faptă necuvi- 
incioasă zise că n-au priceput că să fi făcut, nici măcar să 
să întinză până la dânsa sau să pomenească cevasi vreoda- 
tă“. Orice indiciu capătă importanţă în cercetarea juridică. 
Deşi în această pricină, femeia se găsea în postura de acu- 
zată, ea primeşte totuşi dreptul de a se apăra si de a-şi sus- 
ţine cauza chiar si cu martori sau cu alt tip de probe de care 
ar dispune. Judecătorii recunosc de altfel că, pe de o parte, 
acuzaţiile aduse de soț sunt numeroase si dovedite, pe de 
altă parte comportamentul soţiei din faţa tribunalului le-a 
reîntărit ideea vinovätiei, „dar ca să nu zică că nu i-am as- 
cultat câte le-au arătat“, acceptă şi acest tip de probă.! 

Pe lângă basma, gestul este judecat ca un important in- 
diciu în descifrarea comportamentului. Interpretarea frazei 
de mai sus ar duce la crearea unei potenţiale conduite a ibov- 
nicului în care esenţiale si vizibile sunt gestul şi cuvântul. 
In public, ele se încarcă cu o anumită semnificaţie în func- 
tie de persoana căreia i se adresează. Numai astfel se poa- 
te stabili cu exactitate dacă gesturile făcute de Pană sunt 
gesturile unui amant îndrăgostit sau gesturile unui sot an- 
gajat. Fiecărei poziţii sociale îi corespunde un set de ges- 
turi şi atitudini pe care cei din jur le surprind, le comentează 
sau le sancţionează imediat. Dacă ar fi fost ibovnic şi-ar fi 
manifestat această calitate prin ciupituri şi mângâieri înso- 
tite de cuvinte dulci şi chiar obscene. Ca soţ, el s-a purtat 
cu prudență, înlăturând orice urmă de bănuială. În altă par- 
te, într-un alt cuplu tocmai gesturile şi „vorbele“ îl lămu- 
resc pe soț asupra legăturii ilicite ce se joacă sub ochii săi. 


! BAR, mss. 637, ff. 10—13", 30 iulie 1784. 

Trupul se transformă într-o probă vie. Ränile vizibile, 
vânătăile, sângele pot susține acuzaţiile făcute în jalbă, iar 
curtea acceptă astfel de demonstraţii: „să văzu jăluitoarea 
bătută foarte rău, fiind cu vână tare lovită şi la un ochi încă 
puţin au fost de a rămâne oarbă“ sau „ci să cunoaște şi sem- 
nile vinete când au strâns-o de gât pă sotiia lui“ sau „mă- 
car că el zice înaintea noastră că cu o frigare ar fi dat, dar 
arătându-ne să văzu în spate cu haine<le> tăiate de cuţit si 
sângerate care tăiături să văzu şi de către zapcii“. Soborul 
face deci distincţia între răni provocate de cuţit si cele pro- 
vocate de o frigare de bucătărie. Pentru secolul XXI, ele sunt 
la fel de periculoase şi la fel de blamabile, pentru judecă- 
torii secolului al XVIII-lea însă, cuțitul reprezintă arma pe- 
riculoasă prin excelență, în timp ce frigarea antrenează răni 
mai puţin adânci, aşadar, mai puţin periculoase. 

În ce măsură aceste lucruri influenţează decizia? Judecă- 
torii se arată impresionați, își exprimă compasiunea față de 
femeile bătute, căci ele formează majoritatea, dar continuă 
să le ceară să se întoarcă în patul conjugal şi să se supună. 
Abia când vecinii mărturisesc, în primul caz, că vräjmäsia 
soțului nu mai cunoaște margini, ei se decid să intervină, dar 
acordând o despărțire temporară de un an de zile.! În cel de-al 
treilea caz, teama de a deveni involuntar participant la o cri- 
mă îl determină pe mitropolit să acorde o hotărâre imediată. 
Trebuie totuși să reamintim că este vorba de un proces ce 
se află sub ochii judecătorilor de vreo trei ani, perioadă în 
care neînțelegerile s-au tot acumulat fără ca soţul să-şi schim- 
be comportamentul, aşa cum se spera.? 

Chiar dacă trupul păstrează urmele violenţei fizice, mitro- 
politul nu decide de la prima înfăţişare despărțirea femeii 
bătute, ci îi cere cu insistență să se supună și să-și asculte 


! DANIC, mss. 140, ff. 28Y—29*, 29 mai 1798. 
2 DANIC, mss. 140, ff. 17-18, 15 octombrie 1793. 

soțul, încredințând-o că acesta se va schimba. Când bărba- 
tul își prezintă rănile, tribunalul masculin prin excelență, re- 
acţionează imediat şi cu indignare căutând la Sfânta Pravilă 
şi citind cu voce tare la cartea 42, titlul 12, lista 343 unde 
zice „că muierea ce va vräjmäsi viața bărbatului cu orice mij- 
loc sau va şti pă alţii că-i vrăjmuiesc viaţa şi nu va spune, 
despartă-să“. Asa că Dobre băcanul din mahalaua Golescu- 
lui obţine divorțul mai repede decât s-ar fi aşteptat. Capul spart 
şi rănile proaspete îi conving pe clerici că vietuirea cu o feme- 
ie afurisită nu este deloc uşoară. În plus, pentru că a îndrăznit 
să ridice mâna asupra bărbatului, ea trebuie să fie pedepsită 
cu închiderea la schitul de maici „să-şi plângă urma faptelor 
sale, al doilea să fie si spre pildă dă îndreptarea altora“!. 

Trupul maltratat, trupul bolnav, trupul suferind devin pro- 
be, dar importanţa lor este judecată în funcţie de sexul acu- 
zatului. Trupul feminin, cel mai adesea invocat, trebuie să 
se afle într-o stare deplorabilă pentru a fi luat în considera- 
tie, în timp ce trupul masculin capătă statut de probă înda- 
tă ce e vătămat în mod vizibil. 


g) Jurământul 


Acest tip de probă este strâns legat de importanţa deti- 
nută de religie în societatea românească a secolului al 
XVIII-lea. Jurământul se impune mai ales atunci când păr- 
tile aflate în litigiu nu au alt tip de dovezi şi nu-și pot sus- 
ţine acuzaţiile sau nu se pot apăra decât prin apelul la acest 
ultim examen. Conflictele din jurul zestrei, procesele de se- 
ductie sau viol se rezolvă frecvent prin prestarea jurămân- 
tului. Dacă una din părți acceptă să-şi susțină acuzaţiile sau 
nevinovăția prin acceptarea jurământului cu blestem, auto- 
mat şi cealaltă parte trebuie să accepte proba propusă, deoa- 
rece respingerea ei ar confirma vinovăția în fața curții. 


1 BAR, mss. 3932, f. 87-87”. 

Prestarea jurământului se face după o pregătire prealabi- 
lă a „jurătorilor“. Acordarea unui soroc de trei zile dă pärti- 
lor timpul necesar pentru a reflecta asupra consecinţelor 
spirituale implicate. Unii renunță şi nu-şi încarcă sufletul cu 
puterea blestemului, alții merg până la capăt şi îşi arată nevino- 
vätia prin acceptarea marelui blestem si a răzbunării divine. 

În ziua stabilită, părţile însoţite de familiile lor merg în 
biserica mitropolitană; acolo clericii îi informează încă o dată 
asupra puterii blestemului după care urmează jurământul cu 
mâna pe Evanghelie. Prestarea jurământului se efectuează 
şi în alte biserici, importantă fiind participarea trimisului mi- 
tropolitului, martor la buna celebrare a ritualului şi cel care 
ia în scris rezultatul final al acestei probe. Alteori procedu- 
ra urmată devine mult mai sofisticată. Martorii aduși de vă- 
duva Mihalcea sunt supuşi unui întreg ritual pe care nici 
jeluitoarea, nici martorii nu-l mai recunosc si chiar cer lă- 
muriri cu privire la semnificaţia acestuia. Astfel, martorii au 
fost introdusi în biserica mitropolitană, un preot îmbrăcat 
cu sfintele odăjdii „le-au dat marturilor făclii aprinse în mâini 
şi le-au stins în apä“!. Practicat în secolele anterioare, acum 
la sfârşit de veac un astfel de ritual îşi pierduse importanţa. 
El a rămas prezent doar în amintirea clericilor care cunos- 
teau nu numai maniera de desfășurare, ci si semnificaţia lui.? 

Apelul la acest tip de probă crește spre sfârşitul secolului 
al XVIII-lea, de aceea, atât puterea politică, cât şi puterea spi- 
rituală încearcă prin diferite pitace să limiteze accesul la jură- 
mânt, prezentându-le supușilor și enoriașilor consecinţele nefaste 
ale acestuia. Răzbunarea divină si pierderea sufletului nu mai 


1 George Potra, Tezaurul documentar al județului Dâmboviţa 
(1418-1800), Târgovişte, 1972, pp. 819-820, 13 mai 1783. 

2 Despre diferitele reprezentări ale jurământului vezi Ştefan Gr. Be- 
rechet, „Dreptul vechilor noştri ierarhi la judecata mirenilor“, în BOR, 
tom. LV, nr. 11-12, 1938, pp. 1-2, Val. Al. Georgescu şi O. Sachelarie, Ju- 
decata domnească, partea a II-a, pp. 148-153. 

constituie un risc pentru mulți bărbaţi care acceptă să jure 
cu ușurință în procesele de seducţie, negând atât păcatul tru- 
pesc, cât şi paternitatea asupra copiilor rezultați din legături- 
le pasagere.! 


Înfățișarea și construirea apărării 


În faţa instanţei, bărbaţi şi femei construiesc o întreagă 
strategie defensivă, iar lipsa avocaţilor pledanti nu se resimte 
în nici un fel. Pledoariile lor sunt argumentate, iar emotii- 
le, lacrimile şi trupul îi ajută să-şi pună în valoare talente- 
le actoricești. Acuzatiile făcute „numai cu gura“ și fără 
susținerea de probe nu se iau în seamă, ba chiar, ele pot atrage 
după sine pedepsirea jeluitorului pentru „pâri mincinoase“. 
Adevărul trebuie întotdeauna dovedit şi, pentru aceasta, jude- 
cătorii au nevoie de cele două părți: acuzatorul pentru a-și 
susține acuzaţiile, acuzatul pentru a da socoteală de pricini- 
le care i se aduc si, bineînţeles, pentru a se apăra; acesta din 
urmă poate chiar să devină din acuzat acuzator dacă îşi întăreş- 
te acuzaţiile prezentate în fața instanței cu probe sau martori. 

Neîncrederea soborului faţă de învinuirile aduse se mani- 
festă în permanență şi pare mai degrabă o tactică adoptată 
de clerici pentru a-i forța pe subiecţi să nu se aventureze în 
poveşti sau minciuni inutile. La rândul lor, martorii trec prin 
același interogatoriu si pentru a elimina orice urmă de neîn- 
credere, ei sunt chemaţi să depună aceeași mărturie la Mi- 
tropolie în fața părinţilor clerici. Si totuși, în ciuda acestor 
măsuri de precauţie, minciuna face parte integrantă din fie- 
care jalbă, din fiecare apărare, iar soborului îi revine sarci- 
na de a discerne adevărul de minciună, exagerarea de 
realitatea faptelor. 

Construirea apărării naște adesea discursuri contradictorii, 
iar pentru a se lămuri, judecătorii apelează fie la rezultatele 


1! VA. Urechia, op. cit., IV, pp. 101-105, 4 iulie 1792. 

anchetei, fie la martori. Unii martori sunt plătiți şi instruiți 
pentru a susține poziţia părților, evenimentele relatate putând 
fi inventate, distorsionate, deturnate. Prezentarea vieții ca 
o „mare de lacrimi“ produce compasiune în rândul judecăto- 
rilor? Sunt ei sensibilizati de nefericirea, durerea si suferința 
unei femei ? Au nevoie, în această situaţie, de mai multe 
dovezi? În faţa instanței, femeia își joacă rolul vieţii ei. Lacrimi, 
răni şi haine sfâşiate, ameninţări cu sinuciderea sunt puse 
în scenă pentru o miză nu prea mare: recuperarea zestrei şi 
o viață fără violență. Dacă miza pare nesemnificativă pen- 
tru contemporanii noştri, pentru o femeie din epocă, zestrea 
are o valoare economică inestimabilă, căci ea o va ajuta fie 
să supravieţuiască, fie să-și găsească un alt soţ. 

Discursul unei femei se coagulează în funcție de miza unui 
proces. Săracă, cu o droaie de copii si cu un soţ alcoolic, 
care nu își îndeplineşte atribuţiile casnice, femeia insistă pe 
inferioritatea ei fizică şi intelectuală, prezentându-se pe sine 
în faţa instanţei ca slabă şi proastă. Femeia-victimă poate 
avea mai multe de câştigat într-un proces de despărţire cu 
recuperarea zestrei şi cu împărţirea averii pentru creșterea 
copiilor. De cele mai multe ori, discursul reflectă realitatea 
cotidiană din majoritatea cuplurilor sărace şi prezente în ar- 
hiva judiciară. Femeia nu greseste cu absolut nimic, descri- 
indu-si viaţa ca pe „o mare de lacrimi“, dar uneori accentuează 
trăsăturile negative ale celui pe care îl acuză. În plus, ea omi- 
te povestirea anumitor fapte pentru a nu se prezenta pe sine 
într-o lumină defavorabilă. Mesajul ei trebuie să fie cât mai 
convingător şi, în același timp, să stârnească mila asisten- 
tei, să smulgă lacrimile soborului. Femeia sărmană nu are 
ca ajutor decât pe bunul Dumnezeu, pe Vodă şi pe Prea Sfin- 
ţia Sa Părintele Mitropolit. Acesta din urmă nu poate comite 
o nedreptate pentru că numai el îi protejează pe cei săraci 
şi neputincioşi, iar femeia face parte din această categorie. 
Ea are nevoie de protecţia lumii masculine si în acelaşi timp 

trebuie apărată de această lume masculină, deseori agresi- 
vă. Cine o poate face mai bine decât mai marii societății, 
domnul si mitropolitul. Fără tată sau frați puternici, feme- 
ia trebuie să joace rolul unei victime pentru a câștiga, și, în 
aceste condiţii jalba devine „un récit du malheur“!. 

Iată cum sună jalba unei văduve la şapte luni de la recă- 
sătorire, refuzată la Mitropolie şi înaintată în apel lui Vodă: 
„Să nu lase o săracă ca mine să să omoare de acel tâlhar aci 
în oraşul mării tale București, ci prin luminata poruncă a Mă- 
rii Tale să fiu despărțită ca să-mi pot căuta de sărăcie si de 
copilaşii ce-i am de la bărbatul dintâi“2. De această strate- 
gie uzează si soțiile vinovate. Simtind că ceva nu merge în 
interiorul cuplului, femeia o ia înaintea bărbatului şi adre- 
sează o jalbă la Mitropolie centrându-şi discursul pe diho- 
tomia femeie supusă și inferioară / bărbat autoritar si superior. 
Ancheta în teren demonstrează însă exact contrariul. Când 
nu mai are ce pierde, femeia îşi schimbă radical discursul, 
nu mai este o victimă, ci o acuzatoare aducând numeroase 
învinuiri lumii masculine, înjurând si blestemând pe toată 
lumea si chiar bätându-si soţul în faţa întregului sobor. 

Alteori apărarea se înfăţişează ca o confuzie şi o incoerentä 
profundă între adevăr si minciună, între mărturisirea şi nega- 
rea acelorași fapte. 

Pitacul domnului loan Caragea din 23 decembrie 1815 sur- 
prinde perfect aceste „abilități“ experimentate de norod în fața 
instanţelor şi cere judecătorilor — se adresează mitropolitului, 
episcopilor, marilor boierilor — mare vigilentä si mai ales ochii 
largi deschişi: „totdeauna iaste vârtos la pricini dă judecăți, 
este cu anevoie a să găsi si a să vâna adevărul pentru că și 
căutându-se dă multe ori nu să poate afla. Și după ce să află, 
nu se poate osebi cu înlesnire de minciună, căci si minciuna 


! Arlette Farge, Des lieux pour l’histoire, Seuil, Paris, 1997, p. 21. 
2 DANIC, mss. 140, ff. 46-47". 


AFI SI A PĂREA: COMPORTAMENT, DISCURS ŞI MĂRTURII 111 


să arată la judecată în chipul adevărului, întru toate ale lui 
adică si la glas si la chip, atât să aseamănă încât de multe 
ori side cei mai cu știință si iscusinţa judecăților nu să cunoaşte 
ce să shimeşte sau să dărapănă cu totul adevărul. Pentru că 
aflarea adevărului după cuviință, cerându-să și de la cei ce 
să prigonesc și de la însăşi ale lor pâri sau răspunsuri, aşte p- 
tându-se ce nu pot, ci să mestesugeascà spre tăinuirea si dără- 
pănarea adevărului când nu le este dă folos a să descoperi si 
mai vârtos când că descoperindu-se să dovedescu ca niște min- 
cinosi și înșelători sau mai bine să zicem nedrepți si hräpitori. 
Iar când precum ca un obiceiu să urmează si acest fel dove- 
dindu-se-nu au frică de vreo pedeapsă pentru înșălăciunea sau 
lăcomia lor. Atunci fără sfiială să războiesc împotriva adevă- 
rului si cu vrăjmășie să pornesc impotriva dreptăţii, ştiind că 
de vor câștiga judecata prea mult să folosesc, iar de o vor perde 
cu nimic dintr-ale lor nu să păgubesc. Dă aceia și când sânt 
buni datori să impotrivesc la plată si făcând simfonie sau 
desfăcându-se umblă cu înșelăciune împotriva simfoniei sau 
desfacerii. Și vânzând sau cumpărând, să poartă cu înșelăciune 
și cu totu ori prin silnicie sau prin viclenie făcând nedreptate, 
fără ruşine se înfăţişează până si la domnescul nostru divan. 
Și fiindcă de la multe pricini de judecată avem știință si din 
cercare, cum am zice ne-am încredinţat că unii ca aceea se 
judecă nu pentru că n-au ştiinţa pravilelor, nici pentru că nu 
înțeleg dreptatea, fac apelatie cerând a să judeca si la mai 
mari judecători, fără numai porniţi fiind ori din îndărătnicie 
spre îndelungarea judecății si zăticnirea judecății sau din 
lăcomie spre paguba celor năpăstuiţi, bizuindu-se mestesu- 
girilor si altor ficlene şi înșelătoare cuvinte“|. 

Am preferat să oferim citatul de amploare din pitacul lui 
Caragea, pentru că el redă foarte bine comportamentul 
individului devenit actor principal în cadrul unui proces, 


1! DANIC, Fond Mitropilia Ţării Româneşti, DXXXVIII/1. 

obligat aşadar „să îmbrace“ altă haină în funcţie de miză, 
de interes, de ceilalți actori. În plus, dacă până atunci, puterea 
se strădui-se să-l „educe“ pe supus, cerându-i insistent să i se 
adreseze, acum îl are, iar prezenţa devine pe zi ce trece din 
ce în ce mai numeroasă, litigiile se aglomerează, țărani, boieri, 
meșteșugari, mahalagii, negustori, bărbaţi, femei se perindă 
ani la rândul trecând, rând pe rând, pe la toate departa- 
mentele, îndemnați de o lege ce le permite acest lucru, de 
o sentință ce nu este niciodată definitivă, de mita ce duce 
la redeschiderea unui proces şi schimbarea verdictului, de 
dreptul de apel ce lasă posibilitatea reînceperii unei pricini 
mai vechi cu rezultat inacceptabil. Scopul intervenţiei lui 
Caragea nu este numai de a prezenta o situaţie ce se agra- 
vează cu fiecare zi, ci mai ales de a lua măsuri capabile să-i 
sperie pe „procesomanii“ îndărătnici care cu jalba în protap 
se plimbă din departament în departament și trec cu ușurință 
de la un judecător la altul. Stabileşte astfel ca „înşelătorii“, 
„viclenii“, „înrăutăţiţii“, neputându-si dovedi dreptatea, ci 
doar purtarea aiurea prin judecăţi, să fie pedepsiţi —,,si măcar 
că noi de multe ori am şi pedepsit pe unii ca aceștia“ -, plus 
să plătească „toată cheltuiala judecății“. Măsura ar trebui 
să aibă drept rezultat „înfrânarea unei astfel de răutăți sau 
mai cu dreptate spre despăgubirea celor năpăstuiți“.! Arată 
o oarecare îngăduință celor care reiau procesul din „îndo- 
ială“. Neîncrezători în prima sentință, ei se grăbesc spre un 
alt departament unde-si arată „mirarea“, „îndoiala“ cu privire 
la valabilitatea şi legitimitatea primei hotărâri. Ce este 
„indoiala“? Oricine se poate prevala de acest cuvânt, el poate 
ascunde multe semnificaţii, uşor de manipulat de un actor 
dibace?. Nu pune însă în discuție aspecte însemnate: functio- 
narea justiţiei si a judecătorilor, autoritatea si credibilitatea 
unei sentinţe, limitarea dreptului de apel. 


! Ibidem. 
2 Ibidem. 

Invocarea sfinţilor, a Sfintei Cruci se face cu uşurinţă 
atunci când se simte o oarecare neîncredere din partea cle- 
ricilor, împricinaţii trecând de la o atitudine la alta, de la umi- 
lintä la obrăznicie, de la respect la o neîncredere totală în 
sistemul judiciar. Femeile, mai ales, se tem tot timpul că pot 
fi oricând păcălite şi manipulate din cauza statutului lor de 
inferioritate. Frica de pedeapsa fizică atrage mărturisirea, dar 
numai pentru urechile curţii, căci o dată ieşiţi pe porțile Mi- 
tropoliei, împricinaţii neagă tot şi chiar pornesc jalbä îm- 
potriva celui ce i-a acuzat, complicând inutil procesul. Alţii 
mai îndräzneti pornesc jalbă la domnie, acuzându-i pe cle- 
rici „Că le-au acoperit dreptatea“. Sensibili la astfel de acuza- 
ţii, domnul şi mitropolitul reiau procesul. Sarcina 
judecătorilor este şi foarte dificilă, căci a discerne cu răb- 
dare între frânturile de realitate pe care fiecare le prezintă, 
între poveștile martorilor, între cercetările prezentate de tri- 
misii la fața locului nu-i deloc un lucru uşor. 

Conturarea unei strategii minimale poate fi observată la 
fiecare jăluitor, mai ales că în lipsa avocaţilor, fiecare în parte 
trebuie să se apere şi să-şi expună cât mai convingător prici- 
na. Minciuna este atât de aproape de adevăr si adevărul atât 
de aproape de minciună, încât soborul se arată întotdeauna 
neîncrezător în acuzaţiile formulate. El trece la propria cerce- 
tare, la propria cernere a faptelor, a cuvintelor, a emoţiilor, 
a mărturiilor. 


PARTEA A DOUA 
Aventura cuplului 


I 
Alegerea partenerului 


Documentele de care dispunem ne vor ajuta să observăm 
cum se desfăşoară constituirea unui cuplu, urmărind urmă- 
toarele teme principale: cine pe cine alege, criteriile impu- 
se, diferențele economice si sociale, strategiile urmărite, 
implicarea părinților si autoritatea tatălui, locurile de întâl- 
nire ale tinerilor unei comunități. În documentele păstrate 
în condicile de la Mitropolie sunt prezente întotdeauna câ- 
teva elemente indispensabile pentru acest tip de analiză. 
Fie că este vorba de un proces de divorț sau de desfacerea 
logodnei, de un proces pentru restituirea zestrei sau pentru 
tutela copiilor, actorii îşi declină întotdeauna identitatea, mar- 
când numele, profesia, locul de origine, numele tatălui şi me- 
seria acestuia. În jalbele pentru solicitarea divorțului, toți îşi 
declină starea civilă, adică statutul fiecăruia în momentul 
în care a avut loc căsătoria: june, fată, văduv, văduvă, că- 
sătorit a doua sau a treia oară, cu copii din căsătoriile ante- 
rioare. Acestui tip de document i se alătură foile de zestre, 
mult mai importante atunci când provin din mediul popular, 
căci regulat sunt notate numele partenerilor cu toate cele- 
lalte elemente de identificare, plus gradul de implicare al 
familiilor în constituirea alianței. De asemenea, analiza poa- 
te fi completată cu procesele din jurul livrării zestrei sau cu 
cele din jurul recuperării zestrei, partenerii de discuţie fi- 
ind în acest caz ginerele şi părinţii fetei; se oferă detalii cu 
privire la condiţiile în care s-a făcut căsătoria, cine a ales, 
despre consimțământul celor doi tineri, despre sentimentele 

din viata unui cuplu. Totodatä, informatiile provenite din cro- 
nicile vremii sau din cronicile familiale ne vor ajuta să com- 
pletăm analiza în ceea ce priveşte clasa boierească si, mai 
ales, să marcăm asemănările şi deosebirile care se contu- 
rează între cele două categorii sociale. Aşadar, demersul nos- 
tru va fi cantitativ, arhiva fiind exploatată pe o perioadă de 
aproape 100 de ani (1700-1800), dar şi calitativ, impus de 
necesitatea interpretării surselor pentru a sesiza itele încâl- 
cite ale strategiilor matrimoniale preferate şi conduse de că- 
tre părinți. 

Documentaţia trece prin toate categoriile sociale ale epo- 
cii, de la țărani si preoţi, la micii artizani şi funcționari ai 
administraţiei, până la boierii mari şi mici. Despre o clasă 
de mijloc, în speţă burghezia, nu poate fi încă vorba. De alt- 
fel, studiile în această direcţie sunt abia la început de drum. 
Nici măcar termenul ca atare nu este folosit în limbajul epo- 
cii. Se vorbeşte de țărani, de micii mestesugari sau prăvă- 
liaşii din mahalalele orașului, de micii boieri intraţi în această 
categorie prin cumpărarea unei slujbe, de marii boieri cu sluj- 
be la curte sau mazili şi locuitori pe moșiile lor. Negusto- 
rii care se stabilesc în ţară preferă se se integreze în sânul 
boierimii prin obținerea unor dregătorii şi prin investiţii im- 
portante în achiziționarea de moşii. Aceste precizări sunt ne- 
cesare întrucât si unii, şi alții — boierii pământeni şi cei de 
origine recentă — acceptă şi chiar promovează o politică de 
înrudire între ei prin intermediul căsătoriei, fără să consi- 
dere acest tip de legătură o mezaliantä.! 


1 Gheorghe Lazăr, Les marchands en Valachie, XVIIe-XVIIIe siècles, 
Bucureşti, Institutul Cultural Român, 2007, pp. 259-267. Mezaliantele 
din interiorul aristocrației franceze si modul cum au fost percepute de 
societate sunt analizate de André Devyver, Le sang épuré. Les préjugés 
de race chez les gentilshommes français de l'Ancien Régime (1560-1720), 
Edition de l’Université de Bruxelles, Bruxelles, 1973. În aceastä privin- 
tä vezi si Pierre Bourdieu, Le sens pratique, Ed. de Minuit si MSH, Pa- 
ris, 1980, p. 251. 

Si totusi, o analizä atât de amänuntitä, cum face André 
Burguière pentru Romainville, nu putem face din varii mo- 
tive.! Chiar dacă registrele ecleziastice ne dezvăluie o se- 
rie de informaţii importante pentru reconstituirea practicilor 
matrimoniale, cum ar fi numele celor doi soţi, originea geo- 
grafică, meseria soțului si cea a tatălui fetei, statutul civil al 
celor două persoane înainte de căsătorie, lipsesc îndeosebi 
studiile suplimentare necesare unui atare studiu cantitativ. 
Pe lângă absenţa unor registre parohiale, studiile de istorie 
economică, demografică sau socială, capabile să restituie 
date importante cu privire la numărul populaţiei, naşteri, 
căsătorii, decese, ocupaţii, nu sunt încă făcute.? Lipsesc chiar 
şi hărţile cu plasarea satelor de altădată, multe dintre ele 
dispărute. Altele și-au schimbat numele între timp, posibi- 
litatea de a le identifica fiind uneori foarte redusă. Vom în- 
cerca să interpretăm datele pe care sursa ni le oferă mai ales 
calitativ, singura metodă posibilă în acest stadiu, urmând 
ca cercetarea să fie reluată şi completată pe măsură ce un 
alt tip de informaţii sau de studii vor apărea. 

Cine pe cine alege? Urmărind jalbele de divorț (420 de ca- 
zuri), pe cele care reclamă seductia (160 de cazuri) si foile 


1 André Burguière, „Endogamie et communauté villageoise: pratique 
matrimoniale à Romainville au XVIIIe siècle“, Annales de démographie 
historique, 1979, pp. 313-336. Vezi si François Lebrun, La vie con juga- 
le sous l'ancien régime, Armand Colin, Paris, 1975, pp. 27-30. 

2 Ar fi de comparat cu situatia din Transilvania. « Centrul de Studiere 
a Populatiei » a produs importante si valoroase volume din care amin- 
tim Sorina Paula Bolovan, Ioan Bolovan, Corneliu Pädurean (ed.), Om 
și societate. Studii de istoria populaţiei României (sec. XVII-XXT), Presa 
Universitară Clujeană, Cluj, 2007; Antoinette Fauve-Chamoux, loan 
Bolovan (eds), Families in Europe between the 19* and the 21* cen- 
turies: from the traditional model to contemporary PACS: papers of the 
international conference, Cluj-Napoca, Presa Universitară Clujeană, 
2009; Ioan Bolovan, Diana Covaci, Daniela Detesan, Marius Eppel, Elena 
Crinela Holom (ed.), În căutarea fericirii. Viaţa familială în spaţiul româ- 
nesc în sec. XVIII-XX, Presa Universitară Clujeană, Cluj-Napoca, 2010. 

de zestre se observă că tinerii provin de regulă din același sat, 
uneori fiind chiar vecini, aparținând aceleiaşi categorii socia- 
le şi având aceeași poziţie economică.! O puternică endoga- 
mie poate fi surprinsă în mediul rural, de-a lungul întregului 
secol, practică specifică întregii Europe după cum reiese din 
Histoire de la famille sau din micile studii monografice 
aplecate asupra unor provincii.2 Aceeaşi tendință apare si la 
țăranul român din secolul al XVIII-lea care, atunci când este 
vorba de un mariaj endogam în interiorul satului, preferă ca 
ginere un vecin sau un consătean. Motive economice şi so- 
ciale îl îndeamnă să aleagă astfel. Mica proprietate cedată fiicei 
ca zestre face parte din moşia satului, ea va fi reunită cu cea 
a ginerelui, dându-i-se acestuia posibilitatea de a o exploata 
mai bine. Totodată, relațiile de vecinătate sunt întărite prin- 
tr-o alianţă de rudenie, cele două familii formând împreună o 
reţea de solidaritate necesară si importantă în derularea exis- 
tentei cotidiene. Această politică, chiar dacă mai putin, inclu- 
de şi dorinţa părinţilor de a cunoaște omul în mâinile căruia 
îşi încredințează fiica. Este adevărat că mariajul are o impor- 
tantă componentă economică, dar după cum vom vedea în ca- 
pitolele următoare, părinţilor nu le este indiferentă vietuirea 
copiilor.3 Dacă totuşi îşi alege ca ginere un necunoscut si lu- 


! Aceeași situaţie apare și în Franţa secolului al XVIII-lea. Vezi în acest 
sens studiul făcut de Anne Fillon, „Frequentation, amour, mariage au XVIIIe 
siecle dans les villages du sud du Maine“, în Annales de Bretagne et des 
pays de l'ouest, tom 93, nr. 1, 1986, pp. 45-75 şi nr. 2, 1986, pp. 171-191. 

2 Histoire de la famille. 2 Le choc de la modernité, volum coordonat 
de André Burguière, Christiane Klapisch-Zuber si Françoise Zonabed, 
Armand Colin, Paris, 1986, pp. 81-86. 

3 În culegerea sa etnografică S. FI. Marian constată că țăranii preferă 
să-şi mărite fetele în sat cât mai aproape de casa părintească. Nemulțumirea 
fetelor măritate în satele vecine se exprimă într-o serie de cântece po- 
pulare unde tristețea, depărtarea şi dorul devin subiectele principale. La 
rândul lor bărbaţii veniţi din alte sate nu sunt văzuţi cu ochi buni de săteni, 
chiar dacă uneori sunt mai bogaţi decât fetele petite. În Nunta la români. 


ALEGEREA PARTENERULUI 121 


crurile nu merg, tatăl însuși face recurs la putere, afirmând că 
fiind străin „nu l-a cunoscut de este om bun sau rău“. 

Dacă alegerea este limitată din cauza numărului mic de 
familii, ţăranii se orientează spre satele din jur, dar nicioda- 
tă prea departe. Locuitorii satelor din jurul Bucureştiului se 
îndreaptă spre mahalalele capitalei, iar părțile se întâlnesc 
fie pe ulițele capitalei în zilele de sărbătoare, fie la cârciumă 
sau la hanuri, atunci când ţăranii vin să-şi prezinte nemultu- 
mirile la Divan sau la Mitropolie sau atunci când micii arti- 
zani coboară în sate pentru a-şi procura materia primă sau 
a-şi vinde marfa. De asemenea, plecarea în ucenicie a tine- 
rilor sau tinerelor, angajaţi ca servitori în oraș sau ca uce- 
nici pe lângă diverşii meșteșugari, creează posibilitatea 
rămânerii acolo după încheierea unei căsătorii. Micile dre- 
gătorii din administraţia statului dau posibilitatea tinerilor 
bărbaţi să migreze prin ţară, acolo unde îi poartă slujba, si 
să-şi găsească aleasa departe de locul de baştină. De exem- 
plu, Costandin Poienaru, mic boier de peste Olt, ajunge cu 
slujba la curtea boierului Dudescu în satul Dărmăneşti, ju- 
detul Prahova, unde o cunoaşte pe nepoata popii Cozma din 
sat cu care se cäsätoreste.! 

Locurile de întâlnire sunt diverse: la munca câmpului, Fro- 
sina din Bucureşti îl întâlneşte pe Iordache pe când se afla 
la Broşteni la culesul frunzei de dud?; la claca care se organi- 
zează în sat pentru prelucrarea lânii, cum este cea organizată 
în septembrie 1797 de către ginerele lui Rusin Poienaru pen- 
tru „prelucrarea unor abale“. Cu această ocazie o serie de 
flăcăi si fete se adună la locuinţa acestuia din satul Ulmu, 


Studiu istorico-etnografic comparativ, Bucureşti, 1995 (prima ediţie 1890), 
pp. 47-61. 

! V.A. Urechia, op. cit., vol. VI, pp. 421-423. 

2 Ligia Livadă-Cadeschi, Laurenţiu Vlad, Departamentul de creme- 
nalion. Din activitatea unei instanțe penale muntene (1794-1795), Ne- 
mira, Bucureşti, 2002, p. 83. 

judeţul Ilfov, inclusiv cumnata venită special din Bucureşti 
pentru a-şi ajuta sora, dar și pentru că evenimentul este un 
bun prilej de întâlnire cu ceilalți tineri din comunitate. Aici 
îşi va pierde Maria virginitatea într-una din seri, lăsându-se 
înşelată de băiatul lui Ion cel Mare din sat.! 

Sărbătorile sunt un bun prilej pentru a se aduna şi a se bucu- 
ra împreună. În unele comunități se organizează chiar mici 
petreceri dansante cu muzici de lăutari țigani unde numai 
tinerii necăsătoriți au dreptul să se prindă în horă. Într-o ast- 
fel de adunare este surprinsă Anca de către soțul ei, cu cosite- 
le pe spate, cu capul descoperit și prinsă în horă ca o „fată 
mare“, fără să ţină cont că nu mai are dreptul să participe 
la astfel de petreceri, fiind femeie măritată.2 Petrecerile de 
nuntă sau logodnă sunt ocazii perfecte pentru întâlnirea ti- 
nerilor unei comunităţi. Astfel la logodna lui Ioniță bărbie- 
rul cu Ilinca, fata unchiasului Chirilă, au participat o serie 
de flăcăi si fete care au chefuit toată noaptea cu „jocuri si 
băuturi‘. 

Alegerea partenerului se poate înscrie în schema propu- 
să de A. Burguière, si anume, repartizarea, în cazul cäsäto- 
riilor exogame, în trei zone geografice: 1. sate limitrofe sau 
vecine, 2. regiuni apropiate, 3. sate îndepărtate.4 

Pentru familiile boiereşti această libertate de mişcare este 
mult mai restrânsă, iar frecventarea şi cunoaşterea tinerilor 
încep abia după ce părinţii şi-au dat acordul, iar ginerele a 
acceptat foaia de zestre. Abia acum tânărul boier începe să-și 
viziteze viitoarea mireasă, dar ei nu sunt niciodată lăsaţi sin- 
guri, ci întrevederea se desfăşoară în prezența mamei sau a 
unui alt membru al familiei cu menirea clară de a veghea 
la onoarea tinerei. Familiile boierești sunt interesate nu nu- 


! DANIC, mss. 140, ff. 271-287. 
2 BAR, mss. 634, ff. 116'—119. 
3 BAR, mss. 637, f. 69. 

4 A. Burguière, op. cit., p. 321. 

mai să-și căsătorească fiii si fiicele, ci mai ales să facă „un 
beau mariage“, cu alte cuvinte „să maximizeze profiturile eco- 
nomice si simbolice asociate la instaurarea unei noi relaţii“!. 
Întreaga politică matrimonială se află în mâinile șefului fa- 
miliei, iar autoritatea lui se impune fie că este vorba de fiice- 
le sale, fie că este vorba de fiii săi. Aceștia trebuie să asculte 
şi să se supună alegerii tatălui, tatăl fiind de altminteri per- 
soana care deţine baierele pungii şi controlul economic al 
familiei. Autoritatea tatălui în conducerea politicii matrimo- 
niale este confirmată deseori de micile însemnări testamen- 
tare atunci când bărbaţii familiei tin să marcheze îndeplinirea 
atribuţiilor care le revin față de copii, mai ales față de fete, 
consemnând următoarele: „am înzestrat-o şi am măritat-o 
într-o casă bună, după un om de cinste“. Alegerea îi apar- 
ţine boierului, iar fiica si fiul au obligaţia de a se supune. 

Iată, de exemplu, cum îşi alege Constantin Bălăceanu gi- 
nerele. Tatăl se oprește asupra lui Constantin Racoviceanu 
din următorul motiv: este fiu de boier „cu iconomie de casă 
boierească“. Acesta este primul criteriu: junele aparţine ace- 
luiaşi mediu social, este un boier ca si socrul. Al doilea crite- 
riu este dat de reputaţia și averea familiei, tatăl-socru ştie 
că familia Racoviceanu are o situaţie economică bună, ceea 
ce-i va permite ginerelui să înceapă viața pe propriile picioare 
cu ajutorul părții de moştenire şi a zestrei primite. Din mo- 
ment ce familia şi-a dat acordul si i-a binecuvântat pe tineri, 
ea nu se poate sustrage de la livrarea celor promise. Boie- 
rul adaugă, pentru a fi si mai clar, că niciodată nu şi-ar fi că- 
sătorit fiica după Racoviceanu dacă ar fi ştiut că este sărac 
sau că nu are „parte din casa pärinteascä‘?. 

Cronica scrisă de marele ban Mihai Cantacuzino ne dă 
de asemenea posibilitatea să observăm cum se construiesc 


! P. Bourdieu, op. cit, p. 250. 
2 Acte judiciare din Tara Românească, pp. 32-33, 6 februarie 1776. 

strategiile matrimoniale în sânul boierimii, întrucât banul vor- 
beşte atât de familia sa, cât şi de celelalte familii boiereşti ale 
epocii. Pentru ban, modelul unei bune stategii matrimoniale 
este dat de strămoșul său Constantin Cantacuzino (+1663) 
care a ştiut să-şi însoare cei șase fii si cele şase fiice cu cele 
mai de seamă familii ale Valahiei, astfel încât a reuşit să teasä 
o adevărată rețea de putere. Această strategie matrimonială 
bine condusă i-a ajutat pe Cantacuzini să domine scena poli- 
tică până la 1716 şi să rămână tot secolul al XVIII-lea o fami- 
lie puternică de care să se ţină seama în orice moment al 
istoriei tärii.! La rândul său, boierul a ştiut să aleagă, soția 
lui fiind Elena, fiica logofătului Costandin Văcărescu şi a 
Mariei Creţulescu, nepoata marelui vornic Iordache Crețu- 
lescu, figură importantă pe scena politică, în prima jumăta- 
te a secolului, si a soţiei acestuia, Safta Brâncoveanu, fiica 
fostului domnitor Constantin Brâncoveanu (1688-1714). Asa- 
dar, iată-l înrudit dintr-odată cu trei mari familii boierești 
foarte importante. De altfel, banul se arată foarte mulțumit 
de această alianță, făcând următoarea apreciere: „cu care în- 
surare el s-a foarte îndestulat, fiind Elena, soţia lui, bogată 
de moșii, vii şi dobitoace“2. 

Alegerea unui partener în clasa boierească se ordonează în 
jurul următoarelor pretenţii: să fie „de neam bun“, „obraz de 
cinste“, „le cinste si de neam bun“. Boierii sunt interesaţi de 
poziţia socială a familiei şi concomitent de puterea economică 
de care aceasta dispune. Printr-un întreg dispozitiv de rela- 
ţii, părinţii încearcă să obțină informaţii despre starea econo- 
micä şi socială, educaţia copiilor, prestigiul şi onoarea familiei. 
Uneori acestor criterii li se adaugă prietenia existentă deja în- 
tre cele două familii şi pe care părinţii vor s-o întărească prin- 
tr-o alianță de rudenie. Atunci când își alege ginerele, în 


! Mihai banul Cantacuzino, Genealogia Cantacuzinilor, ed. Nicolae 
Iorga, Bucureşti, 1902, p. 80. 
2 Ibidem, p. 121. 

persoana lui Costandin Cantacuzino, banul Mihai Cantacu- 
zino mărturisește că admiraţia sa faţă de tatăl acestuia a ju- 
cat un rol important. El îl prezintă pe Matei Cantacuzino ca 
fiind un „om deosebit, frumos, cilibiu, blând şi înțelept“. 
Această admiraţie a trecut peste faptul că viitoarea cuscră, în 
ciuda originii sale nobile, avea un comportament imoral.! La 
rândul său, Răducan Filipescu, atunci când vorbeşte de căsă- 
toria sa, insistă pe poziția socială a familiei cu care s-a aliat, 
prezentând-o pe Maria Văcărescu ca „fată dă boier dă neam 
după cinstea neamului meu‘?. 

La acest nivel social, imixtiunea puterii în alegerea parte- 
nerului se observă deseori. Un mare boier cere binecuvân- 
tarea domnului pentru căsătoriile copiilor săi şi uneori chiar 
îl alege naș. În acelaşi timp, se observă că atunci când are 
interes, Vodă intervine în alegerile făcute de supușii săi mer- 
gând până la a sili un boier sau o boieroaică să accepte căsă- 
toria propusă de el. Cronicile şi documentele din arhivele 
boierești au reţinut o serie de astfel de cazuri în care voința 
lui Vodă devine poruncă de necontestat. Nicolae vodă Ma- 
vrocordat (1715-1716 şi 1719-1730) este unul dintre dom- 
nii care se implică în vieţile familiale ale supușilor săi, după 
cum povestește marele ban Mihai Cantacuzino în cronica 
sa. Vodă intervine în căsătoria pe care văduva Maria Can- 
tacuzino se invoieste s-o facă cu Costandin Zaguriano vel 
grămătic, boier grec din anturajul domnului mai sus-amin- 
tit. Dar Vodă „ca unul ce şi într-acestea se amesteca, de nu 
lăsa nici cununia la voia învoiţilor, a zăticnit-o“, remarcă 
banul, rudă cu văduva Maria aflată în cauză. Cei doi, aflând 
de planurile lui Mavrocordat, se decid să fugă împreună peste 
Dunăre și să se cunune acolo, dar cum Vodă nu doarme, bo- 
ierii sunt prinși la Giurgiu, aduşi la București si pedepsiţi — 


! Ibidem, pp. 286-289. 
2 DANIC, mss. 143, ff. 139r-141r. 

boierul cu surghiunul, boieroaica cu căsătoria după vistie- 
rul Costandin Ramadan. Alegerea lui Nicolae Mavrocordat 
s-a dovedit însă de bun augur până la urmă: „măcar că cu 
sila se măritase, dar cu toate acestea, el fiind om bun, de cin- 
ste şi de bun neam, a trăit ea cu dânsul prea bine“, conchi- 
de acelaşi ban.! 

Ştefan Racoviţă, în numele unui principiu ce interzice că- 
sătoria pământenilor cu străini, refuză să-şi dea acordul la 
mariajul dintre fiul „grecului“ Nicolae mare paharnic cu 
fiica marelui ban Toma Creţulescu, pentru ca în aceeaşi zi 
să-şi prezinte propriul candidat în persoana lui Radu Slä- 
tineanu, se pare tot un intrus de origine străină.?2 La 1776, 
Alexandru vodä Ipsilanti îl desparte pe logofätul Nicolae 
Cantacuzino de cea de-a doua sotie sub pretextul cä nu are 
carte de despärtire de prima sotie, de la arhiereu. Adevära- 
tul motiv este altul, dupä cum märturiseste cronicarul, dom- 
nul dorea să-l însoare pe sus-numitul boier cu o rudă a sa, 
ceea ce a si făcut. Căsătoria unui boier devine uneori o afa- 
cere importantă pentru domn care are interesul să-şi cree- 
ze propria reţea de alianţe în interiorul clasei boiereşti. 
Binecuvântarea îi dă posibilitatea să-și supravegheze boierii 
şi să intervină atunci când propriul interes i-o cere. 


1 Mihai banul Cantacuzino, op. cit., p. 359. Acelaşi domn „aranjea- 
ză“ şi căsătoria dintre Ancuta Filipescu şi Ioniță Ruset, boier moldovean 
din anturajul său. Istoriile domnilor Țării Românești de Radu Popescu 
vornicul, ediţie critică de Constantin Grecescu, Editura Academiei Ro- 
mâne, Bucureşti, 1963, pp. 268-260. 

2 Asupra acestui episod vezi fragmentul de cronică atribuit de Ilie Cor- 
fus banului Mihai Cantacuzino, în Ilie Corfus, „În legătură cu opera lui 
Mihai Cantacuzino“, în RIR, vol. XVI, nr. 2 (1946), Bucureşti, 1947, 
pp. 132-139. 

3 Mihai banul Cantacuzino, op. cit., pp. 348-349. 

a) Vârsta. „Quand une fille a atteint l’âge de treize à qua- 
torze ans, ses parents commencent à s'occuper de lui trouver 
un mari, märturia apartine consulului englez William 
Wilkilson, prezent la Bucureşti între 1815 si 1818!. Potrivit 
Îndreptării legii, o căsătorie devine legală atunci când băiatul 
a depășit 14 ani, iar fata 122. În practică, vârsta de la märitis 
se apropie foarte mult de aceste prevederi ale pravilei: 14/15 
ani pentru fete, 19/20 pentru băieţi, vârste regăsite si în 
celelalte medii româneşti — Banat, Moldova, Transilvania? 
şi care stârnesc reacţiile şi întrebările diverşilor călători sau 
misionari străini, trecători prin țările române{. Se poate 
observa foarte uşor diferența între lumea românească cu 
precocitatea mariajului și lumea occidentală unde pentru 
aceeaşi perioadă vârsta urcă până la 25/26 de ani pentru fete 
şi 27/28 de ani pentru bäietis. Explicatiile tin de valorile 
diferite pe care cele două lumi le promovează. Să luăm doar 
un exemplu: celibatul. Conciliul de la Trento avea să proclame 
superioritatea „virginității şi a celibatului asupra căsătoriei“, 


1! William Wilkilson, Tableau historique, géographique et politique 
de la Moldavie et de la Valachie, Paris, 1821, p. 130. 

2 Indreptarea legii (1652), glava 203, pp. 212 — 213. 

3 Vezi Maria Magdalena Szekely, „Structuri de familie în societatea 
medievală moldovenească“, AG, tom IV (IX), nr. 1-2, 1997, p. 65; Toader 
Nicoară, Transilvania la începuturile timpurilor moderne (1680-1800). 
Societatea rurală si mentalităţile colective, Cluj-Napoca, Dacia, 2001, 
pp. 154-155. 

4 Călători străini despre ţările române, coord. M. Holban, M. M. 
Alexandrescu-Dersca Bulgaru, P. Cernovodeanu, Editura Academiei 
Române, Bucureşti, 2000-2001, vol. IX, p. 352 si vol. X, partea I, p. 
387, partea a II-a, p. 1208. 

5 Peter Laslett, Un monde que nous avons perdu: les structures 
sociales pré-industrielles, Flammarion, Paris, 1969, pp. 92-93; François 
Lebrun, La vie conjugale sous l’ancien régime, Paris, Armand Colin, 
1975, pp. 31-33. 

„interzicerea căsătoriei preotilor“!. Biserica ortodoxă a 
valorificat, dimpotrivă, căsătoria, sfătuind pe fiecare creștin 
să-şi găsească perechea şi considerând celibatul drept o peri- 
oadă destul de periculoasă supusă tentatiilor si care ar putea 
încuraja devierile de tot felul. Din acest motiv, celibatul este 
asociat vieții monahale, unui mediu unde individul şi-a 
acceptat condiţia prin asumarea regulilor monastice. În plus, 
Biserica insistă pe realizarea acestei căsătorii precoce, mijloc 
eficient în controlarea unei sexualitäti premaritale şi 
înscrierea actului sexual în interiorul căsătoriei. Pe de altă 
parte, chiar şi preoţii trebuie să se căsătorească, odată cu 
hirotonisirea, aici condiţiile sunt cât se poate de stricte: o 
singură dată în viață, iar fata trebuie să fie fecioară. Väduvia 
nu îi dă preotului dreptul să se recăsătorească așa cum se 
întâmplă în cazul celorlalte cupluri, iar divorțul antrenează 
teoretic şi caterisirea2. O altă explicaţie a căsătoriei timpurii 
ar ţine de existenţa, în Tara Românească, a unui sistem 
succesoral cutumiar care prevede împărţirea în mod egal a 
patrimoniului între fii, cu excluderea fetelor înzestrate. 
Acelaşi sistem cutumiar introduce obligativitatea părinților 
de a dota şi mărita toate fetele unei familii, practica monastică 
fiind foarte putin dezvoltată şi ținând mai degrabă de opțiune 
personală a fiecărui individ, nefiind o impunere din partea 
familiei. În această situaţie călugărirea unei fete, de exem- 
plu, presupune şi impune înzestrarea; zestrea o va însoți la 
mănăstire şi îi va asigura existenţa cotidiană?. În aceste con- 


! Jean-Claude Bologne, Histoire du mariage en Occident, Paris, 
Hachette, 1995, p. 223. 

2 Călători străini, vol. IX, p. 66. 

3 Preferinta pentru viața monastică se manifestă mai degrabă în a doua 
parte a vieţii când, din diferite motive, partenerii aleg să se retragă la 
mănăstire: singurătatea impusă de celibat sau văduvie îndreaptă indivi- 
dul către mănăstire, boala, suferința, bätrânetea cer, sugerează calmul 
reflectiei, dorinţa „spălării păcatelor“, o viaţă de „recuperare“ a unui timp 

ditii, devine evident că măritarea unei fete si însurarea unui 
băiat, cât mai repede cu putință, pot fi gândite de șeful 
familiei ca o strategie: începutul unei alianţe, de ajutor în 
căsătorirea celorlalți copii, dezvoltarea unei afaceri, constru- 
irea unei cariere politice, consolidarea unei prietenii sau a 
unor camaraderii deja existente. 

Biserica ar trebui, prin intermediul preotului, să supra- 
vegheze respectarea vârstei, să pună întrebări, dar de cele 
mai multe ori n-o face, iar în absenţa unor registre parohiale, 
devierile sunt depistate întâmplător, oamenii vin să-şi spună 
păsurile şi amintesc, fără să-și dea seama, lucruri neacceptate 
de un sistem de putere. Se descoperă, astfel, că Ioniță s-a 
căsătorit cu Catinca înaintea vârstei prescrise de lege. Copilă 
încă, căsătoria s-a încheiat probabil la 11 ani, soţia nu poate 
fizic să îşi îndeplinească datoria conjugală şi, mai ales, să 
procreeze. Acuzator este soțul; el se plânge că numita ar fi 
„beteagă“ şi cere separarea pe acest motiv. Adus ca expert, 
doctorul politiei descoperă de fapt: „că ea (Catinca, n.n.) 
nu are nici un fel de pricină firescu pentru împreunarea 
trupească, decât numai neajungerea vârstei si că poate după 
împlinirea vârstei ar fi datornică împreunării“. Cum soţul 
şi mătușa ei au umblat pe la toate moasele din București 
pentru a afla pricina acestei „boli“, aflăm că fata are 12 ani, 
datorită absenței menstruației, probă incontestabilă a 
imposibilității începerii unei vieți sexuale, abia „peste doi 


petrecut printre păcatele unei lumi laice, o viață dedicată pioşeniei, recu- 
legerii, iertării. Vezi în acest sens Violeta Barbu, De bono coniugali. O 
istorie a familiei din Țara Românească în secolul al XVII-lea, Meridiane, 
Bucureşti, 2003, pp. 119-133. Sorin Iftimi, studiind societatea moldove- 
nească de la sfârşitul secolului al X VIII-lea şi începutul secolului al XIX- 
lea, ne arată că boierii moldoveni aveau obiceiul de a-şi trimite fetele la 
mănăstire, practică determinată de necesitatea păstrării patrimoniului. Sorin 
Iftimi, „Ipostaze feminine între medieval si modern“, RIS, nr. IV-VII, 
1999-2002, pp. 37-51. Despre acest obicei vezi şi Gheorghe Sion, Proză. 
Suvenire contimpurane, EPLA, Bucureşti, 1956, pp. 369-371. 

ani poate a fi de casă“ si capabilă de împreunarea trupească, 
atât de dorită de nerăbdătorul soţ. Adunarea duhovnicească 
hotărăște următoarele: „care chibzuind şi noi hotărâm ca 
Ioniță să aibă a petrece cu Catinca în casile ei de zestre fără 
a avea întâlnire amândoi până când îşi va veni în vârstă de 
ani patrusprezece în care vreme să-și aibă culcarea ei cu 
mătuşă-sa Stana și apoi după ce își va veni în vârstă atunci 
va avea împreunare cu legiuitul ei bärbat“\. 

Maria şi Costandin, ambii slugi la același stăpân din 
mahalaua Staicului, se îndrăgesc, „se iubesc“ şi fac un copil, 
dar nu se pot căsători întrucât se consideră că băiatul este prea 
MIC şi deci „nevrednicu de a ţine casă“. În aceeași situaţie se 
află şi Alexandru cu Ilinca, ambii servitori în casa unchiului 
băiatului, Marin postăvarul. Cererea lor de căsătorie nu poate 
fi acceptată căci „să văzu nevârstnici, vreun mijloc de chiver- 
niseală nu are nici o parte, nici alta“, susţine consiliul ecle- 
ziastic, dar s-ar putea găsi o mică portitä de salvare. Marin, 
în calitate de stăpân şi rudă, ar fi trebuit să-i păzească mai bine 
pentru a evita ca în casa lui să se întâmple așa fapte de ruşine. 
Prin urmare, ar avea datoria să se ocupe de tineri si, ar trebui 
să se angajează că timp de trei ani „Je va purta grija cu toate 
cele trebuincioase“ şi o va înzestra pe fată; astfel căsătoria s-ar 
putea faces. În nici unul dintre cele două cazuri nu se precizează 
vîrsta partenerilor, se poate lesne remarca interesul soborului 
pentru capacitatea bărbatului de a prelua responsabilitätile unei 
familii, în ultimă instanță, maturitatea lui contează mai mult 
decît cea a fetei, considerată bună de măritat din momentul 
ajungerii la pubertate. 

Intervenţie punctuală în cazul Vladei din satul Rädesti, 
judeţul Muscel, în vârstă de 30 de ani; ea îl cere de soț pe 
Ion, olar din acelaşi sat, cu care a păcătuit, cu care are un 


1! BAR, mss. 3935, ff. 671", 22 septembrie 1819. 
2 BAR, mss. 643, f. 721, 11 iulie 1800. 
3 BAR, mss. 3932, f. 37v. 

copil. Sentința judecătorului local, Ianache sluger, trimite 
la prevederile legislative: „pravilele apără a nu săvârși o 
nuntă ca aceasta, a fi mai mare soția decât bărbatul, ci 
totdeauna să fie bărbatul mai mare decât nevasta, că de nu 
se va putea măcar să fie deopotrivă“. Dezechilibrul este 
acceptat doar atunci când vine din partea bărbatului ceea ce 
se întâmplă deseori în realitate, diferențele prea mari sunt 
sancţionate atât de pravile?, cât si de societate?. 

La 16 ani o fată primeşte deja petitori și se poate chiar cäsä- 
tori. Depăşirea acestei vârste aduce din nou intervenția Bisericii 
care cere părinților să-şi păzească fetele şi să le mărite la timp. 
Atunci când, în cazul unui proces de seducţie, se constată că 
vârsta unei fete este destul de înaintată, părinţii sunt aspru cri- 
ticati că nu s-au ocupat de märitisul ei, lăsând-o să cadă în 
păcatul trupesc. În fapt, Biserica încearcă cu ajutorul familiei, 
să controleze sexualitatea tinerilor şi naşterile ilegitime. La 
1 septembrie 1792, mitropolitul Cozma cere domnului Mihai 
vodă Suţu să dea poruncă, prin intermediul ispravnicilor de 


! DANIC, mss. 1558, ff. 37-38", 26 septembrie 1803. 

2 Îndreptarea legii, glava 198, p. 195: „Drept aceaia trebue să căutăm 
să vedem de va fi bine cum se cade, ce să zice să nu fie bărbatul de 50 
de ani si muiarea de 12 ani sau de 15 ani, sau muiarea dă 50 si bărbatul 
de 20. De ce bine, cum se cade si cinstit iaste așa, ca să fie bărbatul si 
muiarea în vârsta ce e pre leage, cum nu se cade și fară de dreptate iaste 
cumu e mai Sus, să fie bărbatul bătrân și muiarea tânără, sau muiarea 
bătrână şi bărbatul tânăr, care lucru nu iaste numai cum nu se cade, ce 
încă e ruşine, dosadă, imputare si batjocoră“. 

3 În ciuda prevederilor de mai sus, lucrurile se întâmplă si chiar dacă 
Biserica nu intervine, uneori şi pentru că nu cunoaşte, reacţia societăţii 
— prin intermediul bârfei — îşi spune opinia. Pe de altă parte există şi 
reacţia actorilor sociali, ei acceptă din diverse motive căsătoria, dar se 
folosesc de acest aspect, într-un moment de criză, pentru a justifica 
alegerea unei relaţii extraconjugale sau pentru a cere separarea. De 
exemplu, Alecu Baiardi, trecut la ortodoxie şi căsătorit la 18 ani cu văduva 
Zamfira de 40 de ani. Baiardi avea să fie îndepărtat de propria familie, 
la rândul său va folosi vârsta soției drept pretext pentru divorț (M.-R. 
Ungureanu, op. cit., pp. 188-192). 

judeţ, ca tinerii şi tinerele să-şi păstreze virginitatea si să evite 
legăturile sexuale premaritale. Domnul întăreşte jalba mitro- 
politului şi o trimite către caimacanul Craiovei şi apoi către 
toți ispravnicii de judet!. Măsura este reluată în anii următori 
fără a avea însă impactul dorit. Cum o căsătorie nu se poate 
face nici atât de repede, nici atât de uşor, relaţiile sexuale 
premaritale sunt iminente, iar cele 210 de cazuri de seducţie 
o dovedesc cu prisosintä. 

În rândul boierilor, căsătoriile se fac în jurul vârstei de 14-15 
ani pentru fete si 19-20 ani pentru băieți. Elena Văcărescu are 
numai 15 ani atunci când se mărită după banul Mihai Canta- 
cuzino. La rândul său, boierul Cantacuzino îşi mărită fiica 
la 14 ani, în timp ce ginerele tocmai împlinise 19 ani, după 
cum reiese din document. Logodna se făcuse cu mult timp 
în urmă, cele două familii aşteptând până „la anul 1769, luna 
lui noiemvre“ pentru ca băiatul să împlinească vârsta de 19 
ani şi pentru a se putea săvârşi cununia.? O căsătorie cu ne- 
potrivire de vârstă între parteneri este imediat percepută drept 
ceva în neregulă, ca aceea între Safta Cantacuzino, măritată 
pentru a treia oară pe la 30 de ani cu Pantazi paharnic, la sfă- 
tuirea vărului ei, Costandin Dudescu. Iată cum vede banul 
Cantacuzino această alianță: „s'a măritat pentru bogăţie, după 
un Pantazi paharnic, om bătrân, trecut peste ani 60, care peste 
6 luni a murit“. De altfel, numita jupâneasă trecuse prin alte 
două căsătorii, la 26 de ani (1732) este divorțată de primul 
bărbat, Barbu Văcărescu, la 33 de ani este văduvă după cel 
de-al doilea, logofătul Negel (1739).3 Putem presupune că 
s-a căsătorit pe la 33—34 a treia oară cu Pantazi paharnic, di- 
ferenta dintre cei doi fiind de aproape 30 de ani. 

b) Înrudirea. Biserica ortodoxă română interzice căsă- 
toriile între rudele de sânge coborând până la a şaptea 


1! DANIC, Fond Achiziţii Noi, CLXXI/19, orig. gr. 
2 Mihai banul Cantacuzino, op. cit., pp. 121 si 289. 
3 Ibidem, pp. 324-325. 

spitä!, oprite fiind chiar si cäsätoriile între rudele spiri- 
tuale. Îndreptarea legii acordă un larg spaţiu înrudirii, luând 
fiecare caz în parte si aplecându-se asupra celor mai mici 
detalii, deoarece legătura de „sânge amestecat iaste un 
păcat si greşeală mai rea şi mai cumplită decât curvia“?. 
De exemplu, doi copii botezați de același nas nu se pot 
căsători, întrucât ei sunt consideraţi frați, având acelaşi 
tată spiritual5. Pedepsele prevăzute de Pravilă merg până 
la pierderea vieţii, dacă păcatul este foarte grav, sau lăsarea 
împricinaţilor la voinţa judecătorului dacă gradul de ru- 
denie nu este atât de apropiat.4 În practică se observă că ju- 
decătorul are o mare libertate în judecarea acestui tip de 
pricini, indiferent de gravitatea păcatului comis. În Occident, 
în Franţa de exemplu, endogamia are si o importantă compo- 
nentă consanguină. André Burguière explică practica căsă- 
toriilor endogame consanguine, pentru Romainville, prin faptul 
că țăranii percep rudenia numai până la cousins issus de ger- 
mains*, cu alte cuvinte, ei nu dau aceeaşi importanță grade- 
lor de rudenie prohibite, aşa cum o făcea dreptul canonic. 
O altă explicaţie ar fi că țăranul doreşte să rămână chez 


1! Compară cu spaţiul occidental unde căsătoriile consanguine con- 
stituie o practică, unul din motive fiind şi acela de a prezerva patrimo- 
niul. Vezi în acest sens Pierre Bourdieu „Les usages sociaux de la pa- 
renté“, în Le sens pratique, pp. 271-331; A. Fillon aminteşte si ea de 
această practică dar ca ceva ce în secolul al XVIII-lea nu mai este la 
modă. A. Fillon, op. cit., partea I, p. 49. 

2 Îndreptarea legii, glava 211, zaceala 1. Vezi şi glava 212 cu cele 
19 zaceale, pp. 216-220. 

3 Constanţa Vintilä-Ghitulescu, „Construire autour du baptême : par- 
rains et filleuls dans la société roumaine (XVII — XVIIIe siècles)“, Guido 
Alfani, Philippe Castagnetti, Vincent Gourdon (ed.), Baptiser. Pratique 
sacramentelle, pratique sociale (XVI-XX! siècles), PUR, Rennes, 2009, 
pp. 261-281. 

+ Îndreptarea legii, glava 211, zacealele 3-16, pp. 216-218. 

* Veri din veri primari (Ib.fr.). 

soi*, adică sur son terrain et avec quelqu'un de sa commu- 
nauté** si din acest motiv se face apel mai totdeauna la dis- 
pensele de căsătorie acordate de către autoritatea ecleziastică. 

În lumea ortodoxă acest tip de legături incestuoase există 
chiar dacă alianțele nu sunt foarte numeroase sau, mai bine 
zis, nu ajung să fie cunoscute decât atunci când sunt desco- 
perite si deferite justiţiei. Dispensele de căsătorie nu există, 
întrucât Biserica nu aprobă sub nici o formă o astfel de uni- 
re. Cu toate acestea, căsătoriile cu amestecare de sânge se fac, 
frecvente fiind cele între doi veri primari şi cele între doi frați 
cu două surori. Aceste nunţi au loc prin înşelarea vigilentei 
preotului local în fața căruia se neagă rudenia sau prin cele- 
brarea căsătoriei într-o altă parohie, unde tinerii nu sunt cu- 
noscuti sau peste Dunăre în cetăţile aflate sub jurisdicție 
otomană. Dacă totuşi o asemenea căsătorie se face, Biserica 
intervine imediat ce este înstiintatä si desface legătura con- 
siderată impură, aplicând pedepse severe preotului care a cu- 
nunat fără să desfășoare o cercetare, părinţilor şi tinerilor.? 
Alături de pedeapsa civilă se află și una de natură canonică. 
După canoanele marelui Sfânt Vasile persoanele implicate în 
păcatul amestecării de sânge pierd dreptul de a se împărtăși 
între 9 si 20 de ani la care se adăugă alte pedepse mai grele 
sau mai ușoare în funcție de voinţa judecătorului.3 


Legături incestuoase, legături primejdioase 


Câteva studii de caz ne vor ajuta să înțelegem mai bine 
implicarea directă a Bisericii în acest tip de legături. În același 
timp, se va putea observa distanța care există între normă 


* Acasă (Ib.fr.). 
** Pe pământul lui și cu cineva din comunitatea lui (Ib.fr.). 
! A. Burguière, op. cit., pp. 318-319. 
2 Îndreptarea legii, glavele 189-196, pp. 186-194. 
3 Ibidem, glava 330, p. 303. Vezi şi Antim Ivireanul, op. ciz., p. 209. 

si practicä în tratarea acestui tip de relatii. Rada tiganca este 
sistematic violată de către socrul ei. Ea încearcă să găsească 
ajutor la preotul Barbu din satul Pietrosita, judeţul Prahova. 
În postul Crăciunului, fiind vremea spovedaniei, îi povesteş- 
te toată istoria: cum socrul o pândeste când merge după lem- 
ne în pădure, cum o ameninţă cu cuțitul de nu vrea să-i accepte 
propunerile indecente sau dacă îi trece prin minte să spună cui- 
va secretul lor. De trei ori Rada s-a furisat în casa preotului 
pentru a se spovedi şi a-i cere ajutorul, dar acesta nu a reac- 
tionat așa cum ar fi trebuit să facă un preot creştin, apărător 
al moralei şi al familiei. Să fie oare vorba de secretul confe- 
siunii? Ne îndoim, căci în alte ocazii, preoții mărturisesc fără 
să-şi facă prea mari scrupule în privința secretului spoveda- 
niei. A trebuit ca gura satului să dea în vileag toată povestea, 
zvonul să ajungă la ispravnicii judeţului şi aceștia să trimită 
zapcii la faţa locului. Am fi tentaţi să credem că într-o socie- 
tate dominată de religie, autoritatea ecleziastică intervine şi-l 
pedepseşte foarte aspru pe bărbatul vinovat. Stupoare însă, pol- 
covnicii din Ploiești îi ridică pe amândoi si îi aruncă în închi- 
soare, dar mai întâi percep gloaba pe păcatul trupesc, în fapt 
singurul lucru care îi interesează cu adevărat. La câteva zile, 
după ce scapă de la închisoare, coşmarul Radei reîncepe: so- 
crul îşi reia vechile avansuri, întrucât pedeapsa nu l-a speriat 
prea tare. La 20 iulie, Rada se spovedeste din nou preotului, 
mărturisindu-i „că socru-său tot îi mai face supărări ca şi mai 
nainte“. Dar preotul nu intervine, până într-o zi când femeia 
disperată îşi strigă durerea în faţa bisericii din sat în văzul si 
auzul tuturor, avertizându-i „că socră-său Nedelea s-au împre- 
unat trupeste cu dânsa“. 

Cazul nu stâmeste reacția comunităţii pentru simplu motiv 
că cei doi sunt robi, inferiori celorlalți locuitori ai satului. 
Or, starea lor civilă este mai totdeauna incertă, obiceiurile 


1 BAR, mss. 640, f. 25v, <1791 august 16-27>. 

şi moravurile lor sunt rele si proaste. Ca atare, cu ei se poate 
întâmpla orice, important fiind să se înmulțească pentru ca 
mănăstirea sau boierul să dispună de cât mai multe brațe de 
muncă. Din acest motiv autorităţile intervin atât de lent şi 
fără a fi interesate să impună pedepse drastice. 

Dar nici atunci când este vorba de propria ogradă, Biserica 
nu se grăbeşte să aplice pedepsele prevăzute de Pravilă, 
lăsându-i în fapt pe împricinați la mila judecătorului. Incestul, 
împreunarea cu soacra sau cu nora, căsătoriile între veri 
primari sau între doi fraţi şi două surori apar ca legături 
obscure şi rușinoase bine ascunse de către familie, ele nu 
sunt date în vileag decât de ochii curiosi ai vecinilor sau de 
vreo întâmplare nefericită. 

Iat-o pe Maria, văduva din Colţul Unghenilor, judeţul Tele- 
orman, mărturisind singură că atât ea, cât şi fiica ei trăiesc 
cu același bărbat, Stanciu holteiul. Această mărturisire este 
determinată de gelozia iminentă, întrucât pârâtul o părăseşte 
într-una din zile, plecând nu singur, ci cu fiica, amândoi fu- 
gind peste Olt, în satul Păroşi, unde se cunună si unde fe- 
meia naște un copil. La rândul ei, mama are un copil cu 
același împricinat, iar cât au locuit împreună, numitul Stan- 
ciu „au petrecut în fapta păcatului şi cu Maria văduva, şi cu 
fii-sa Ilinca“!. Cei trei ar trebui pedepsiți conform glavei 211, 
zaceala 10 care prevede următoarele: „Cela ce se va însura 
si va lua muiare văduvă şi va avea şi o fată cu bărbatul din- 
tâi, de să va cumva împreuna trupeşte cu fata muierii sale, 
acela face sânge amestecat şi se va certa cu moarte.“? Hol- 
teiul schimbase promisiuni de căsătorie și cu mama, si cu 
fiica şi până la urmă s-a oprit asupra celei din urmă. Do- 


1 BAR, mss. 4024, f. 3, 6 si 10 mai 1799. Vezi şi cazul Dumitranei 
văduva care trăieşte trei ani în concubinaj cu soțul verişoarei sale. La 
judecată, Prea Sfintia Sa îi iartă atât de pedeapsa bisericească, cât si de 
cea politicească numai să se împace. BAR, mss. 643, f. 33r. 

2 Îndreptarea legii, p. 217. 

cumentul se opreste aici, dar sentinta poate fi preväzutä cu 
ușurință. Căsătoria dintre cei doi a fost desfăcută, mai ales 
că la cinci săptămâni de la naștere copilul murise, iar fata, 
probabil si mama, vor fi fost trimise la mănăstire să-şi plân- 
gă păcatele. Holteiul cuceritor va fi fost bătut, amendat, în- 
temnitat şi, în fine, eliberat. 

c) Religia. Biserica nu recomandă legăturile cu persoane- 
le de altă religie şi dă întru totul voie soţilor să divorţeze 
atunci când unul dintre ei îşi schimbă religia, chiar şi fără 
carte de despărțire emisă de către autoritatea ecleziastică. 
Glava 183 cu cele 9 zaceale ale sale şi glava 232 prevăd dife- 
ritele situaţii de unire între un eretic şi o creştină, un creştin 
şi o eretică, situaţii asimilate cu preacurvia. În toate aceste 
cazuri, despărțirea apare ca necesară, pentru a da posibili- 
tate creștinului „să se împreune cu alt obraz crestin“!. Tre- 
buie specificat că aceste situaţii sunt gândite ca apărând după 
căsătorie, fiindcă înainte, nici un preot nu ar putea cununa 
o pereche incompatibilă din punct de vedere confesional. 

În epocă, eretici sunt consideraţi evreii şi musulmanii, dar 
nici legăturile cu catolicii sau cu protestanții nu primesc încu- 
viintarea necesară. În schimb, Biserica din Tara Românească 
nu are nimic împotriva unor uniuni cu celelalte etnii balca- 
nice, dar de confesiune ortodoxă. Astfel, căsătoriile mixte 
apar deseori în documente: grecii, sârbii, bulgarii si rușii sta- 
biliti în București sau în alte zone ale țării subscriu la va- 
lorile ortodoxiei şi recunosc competența Bisericii ortodoxe 
române în probleme legate de logodnă, căsătorie sau divorţ. 

Femeile ştiu să se folosească de acest mic pretext şi, pen- 
tru a grăbi procesul de divorţ, pe lângă adevăratul motiv, stre- 
coară şi aşa-zisa erezie a soțului descoperită din întâmplare 
la câţiva ani de la căsătorie, atunci când oricum lucrurile nu 
mai merg. Sofica din mahalaua Biserica cu Brad își aduce 


! Ibidem, pp. 179-180. 

aminte, la doi ani de la căsătorie, că soţul ei, Andrei vizitiul, 
este venit de la Timişoara, oraș locuit în mare parte de unguri, 
de germani si de „papistaşi“. Motivul de divorţ se construies- 
te în jurul ereziei acestuia, femeia invocând nesiguranța în 
care trăieşte zi de zi, deoarece nu ştie de este „creștin sau 
neamtu“. Dintr-odată, religia si starea socială a soțului (pre- 
supune că ar fi țigan) capătă importanţă si sunt oferite in- 
stantei de judecată, bănuind că Biserica nu are cum să nu 
fie sensibilă la astfel de acuzatii!. 

d) Diferenţele de ordin social. Diferenţele sociale nu sunt 
agreate nici de judecători, nici de societate. Ele sunt puse 
în evidență atunci când apar şi, printr-o singură trăsătură de 
condei, fiecare este readus la locul care i se potriveşte. 

În toamna lui 1791, tânărul boier Răducan Topliceanu, 
îndrăgostit de fata lui Tudorache blănar de la Râmnicul Vâl- 
cea, se hotărăşte s-o răpească pe aleasa inimii lui. Deşi se 
stabilesc împreună, deşi fata rămâne însărcinată, noul cuplu 
nu se grăbeşte să legalizeze legătura prin punerea în prac- 
tică a ceremoniei religioase si a nunții, cele două elemente 
necesare în asigurarea validității mariajului. Diferenţele so- 
ciale între cei doi sunt foarte mari: el, fiu de boier, ea, fată 
de „om prost“, în concluzie o legătură inacceptabilă atât pen- 
tru părinţi si rude, cât şi pentru societate, întrucât ar crea un 
precedent periculos. De altfel, frații junelui reacționează cu 
violență, atinându-i calea tatălui, bătându-l şi cerându-i să-și 
ia fata acasă, pentru că fratele lor nu-i de nasul ei. În fața 
instanței, tânărul îndrăgostit susține cu tărie că el vrea să se 
cunune cu fata, din acest motiv a şi răpit-o. Dar dragostea 
nu este suficientă pentru că la mijloc se află o serie de impe- 
dimente care trec dincolo de simpla voință a unui individ. 


1! DANIC, mss. 140, ff. 109-112”, 13 septembrie 1793. Pentru mai 
multe exemple a se vedea și M.R. Ungureanu, Convertire si integrare 
religioasă, passim. 

Aici este vorba de statutul si locul fiecăruia în societate, deja 
stabilite şi recunoscute de ceilalți, de prestigiul și onoarea 
familiei, valori simbolice, dar atât de importante pentru un 
boier, de necesitatea stabilirii unei noi alianţe odată cu rea- 
lizarea unei noi căsătorii. De partea cealaltă se află o fată 
săracă, răpită poate fără voia ei, cu un copil ce urmează să 
se nască. Ce să aleagă? Mitropolitul lasă cazul nerezolvat 
şi-l trimite la cancelaria domnească, amintindu-i că cei doi 
aparțin unor categorii sociale diferite. Nu ştim ce a hotărât 
Vodă, pentru că răspunsul său nu a venit la Mitropolie;! 
probabil cei doi au fost despărțiți, iar Topliceanu şi-a luat 
nevastă potrivit rangului său social, fata putea să-i fie cel 
mult ibovnică, în nici un caz soţie. 

De regulă, pericolul cel mare nu vine din această direcţie, 
un boier sau un negustor înstărit nu coboară în rang pentru 
a-şi lua o nevastă inferioară din punct de vedere social, nu 
numai pentru că nu-i îngăduie statutul social, ci si pentru 
că o poate avea foarte ușor ca amantă și apoi pentru că maria- 
jul este înainte de toate o afacere. Pericolul vine din sens 
invers: a femeilor măritate cu oricine cu condiţia ca acesta 
să nu ceară zestre. La 1780, Pătrana din satul Sălciile, jude- 
tul Ialomiţa, este măritată de cumnatul ei, rămas tutore în 
urma morții părinților, cu prostul satului, „beteag si boşorog“, 
incapabil să ţină casă. Tot satul îl cunoaşte pe Radu, „de mic“, 
calificându-l drept „nevrednic de a fi în orânduiala casni- 
cilor“. Cu toate că ştie, cumnatul, pentru a scăpa de pova- 
ra ce-i picase pe cap, o dă primului venit.? În acelaşi an, noul 
cod de legi, Pravilniceasca Condică, surprinde şi descrie 
acest rău obicei ce-l au fraţii, obligaţi să-şi mărite surorile. 
De fapt, pentru a da zestre mai puţină, ei își coboară pre- 
tentiile sociale mult sub nivelul lor şi, „fără să păzească 
cinstea neamului lor“, le mărită după „obraze proaste şi 


1 BAR, mss. 653, ff. 41v-42r. 
2 BAR, mss. 638, ff. 130-131. 

defăimate“. În încercarea de a pune capăt acestei practici, 
legea hotărăşte ca pe viitor fraţii să nu-și poată căsători su- 
rorile fără acordul rudelor şi al arhiereului locului şi după 
o inventariere prealabilă a patrimoniului patern.! 

Apartenența la un grup social devine, pentru unii, un pre- 
text de orgoliu fără margini: Catrina Alexeanu repetă cu mân- 
drie că „este fiică de neam de boier“, cu zestre de fată de boier, 
măritată din vitregia sorții cu căpitanul Hristea care n-a reu- 
sit să se ridice niciodată la nivelul ei si, mai ales, n-a făcut efor- 
turile necesare să-i asigure bunăstarea datorată poziției 
sociale.2 Sau Uţa, deși violată, refuză căsătoria cu violatorul, 
pe care îl cunoştea foarte bine, de altfel, sub pretextul dife- 
rentelor sociale: ea fiică de mici boieri, el țăran, muncitor cu 
braţele pe moșiile altora.? Aceste câteva exemple demonstrea- 
ză că „societatea ordinelor“ este foarte bine respectată si bine 
individualizată de fiecare categorie socială. Interferarea are bi- 
neînțeles loc, iar cel mai adesea femeile sunt sacrificate, dar 
ele păstrează această distincţie socială ca un lucru ce nu poa- 
te fi şters de o căsătorie aranjată. Una dintre insulte este lega- 
tă de marcarea acestei diferenţe şi îi reamintește bărbatului, 
ori de câte ori are prilejul, că „este de neam prost“ sau „că ea 
este mai de neam decât el“. Cazul boierului Topliceanu nu re- 
prezintă decât excepția de la regulă, iar atitudinea fraților, a 
autorității ecleziastice, si chiar cea a tatălui fetei, îi aduc amin- 
te pe ce lume trăiește. 

Un alt fenomen întâlnit îl constituie încercarea marii boie- 
rimi de a rămâne o castă închisă cu limitarea, pe cât posibil, 
a pătrunderii nou-venitilor. Lectura Genealogiei Cantacu- 
zinilor a marelui ban Mihai Cantacuzino ne arată că, în gene- 
ral, marile familii boierești se căsătoresc între ele, politică 
determinată de nevoia de solidaritate în fața unui domn străin 


! Pravilniceasca Condică, pp. 94-96. 
2 BAR, mss. 638, ff. 155v-157v. 
3 V.A. Urechia, op. cit., vol. V, pp. 210-213. 

care îşi aducea cu el propria camarilä. Am afirmat mai sus 
că Biserica este de acord cu căsătoriile interetnice cu con- 
ditia ca partenerul să fie de confesiune ortodoxă. Aceste că- 
sătorii se înregistrează de-a lungul secolului, cu precădere 
în sânul păturii artizanale din mediul urban, cât si în sânul 
elitei sociale, boieri pământeni înrudindu-se cu personaje im- 
portante din alaiul domnului si invers, dar care de cele mai 
multe ori nu au origini sociale nobile. Nu toţi boierii sunt de 
acord cu această strategie matrimonială, multi dintre ei vă- 
zându-şi poziţiile amenințate de noii parveniti. Pentru a pre- 
zerva clasa boierească și mai ales pentru a-şi conserva 
dregătoriile din administraţie, ei cer ajutor domnului Ștefan 
vodă Racoviţă. În acest context ar putea fi explicată emite- 
rea actului de la 30 iulie 1764. 

Prima parte a documentului se prezintă ca o analiză asupra 
fenomenului si simultan o justificare a necesității măsurilor ce 
vor fi luate. Ce se constată? În primul rând originea etnică a 
noilor veniţi: greci, arbänasi (albanezi), sârbi. În al doilea rând, 
ei sunt împărțiți în două categorii: „oameni mai de cinste şi 
cu neamul știut“ şi „alții proști si neştiuți“. Problema reală o 
reprezintă aceștia din urmă care se separă în „cei cu meste- 
sug“ şi „cei fără mestesug“. Printre ei ajung în Tara Româ- 
nească îndeosebi cei care au comis fapte reprobabile în ţara 
lor de origine si s-au văzut nevoiţi să fugă pentru a scăpa de 
pedeapsă. Îmbogätindu-se prin diverse metode, mai mult sau 
mai puţin oneste, aceşti străini cumpără cu ușurință o dregă- 
torie în aparatul de stat, apoi pentru a fi complet asimilați se 
însoară cu fete de boier, de la care preiau numele, intrând prin 
aceste mijloace „în rândul boierilor cu dregătorie“. Boierii au- 
tohtoni, aflați în spatele acestui document, își manifestă indig- 
narea față de această concurență neloială, considerând că 
noii veniți „necinstesc“ dregătoriile achiziţionate în acest mod, 
„lar neamul boierilor pământeni se ocărăşte“. Concomitent, 
parvenitii preiau dregătoriile, eliminându-i pe boieri de la o 


142 AVENTURA CUPLULUI 


importantä sursä de venit. Aceastä practicä devine responsa- 
bilă pentru toate „relele“ si stricăciunile pe care le-a suferit „pa- 
tria“, multi autohtoni molipsindu-se după exemplul acestor 
intruși. Din nevoia de a stopa acest „prost obicei“ se hotäräs- 
te interzicerea căsătoriilor între fetele băștinașilor si străini sub 
ameninţarea confiscării averii pe seama domniei si alungarea 
din ţară a respectivei familii. Părinții, naşii si preoții vor fi pe- 
depsiti în cazul în care nu respectă hotărârea luată. Cei însu- 
rati deja vor fi tolerati numai dacă rămân „la starea boieriei 
ce să află“ si nu vor „a se înălța la altă treaptă mai mare“. 

Actul emană clar de la boierimea autohtonă care se vede 
amenințată nu atât de micii meșteșugari săraci, cât de per- 
sonajele puternice venite de la Constantinopol în anturajul 
domnului fanariot ce, datorită poziției avute, ocupă o dre- 
gătorie aducătoare de profit, se infiltrează în interiorul bo- 
ierimii locale prin intermediul căsătoriei şi, ce este mai rău, 
rămân după plecare domnului, formând propria grupare, afla- 
tă de cele mai multe ori în conflict cu cealaltă grupare, cea 
a „boierilor pământeni“. Acest hrisov a fost aplicat doar în 
timpul lui Racoviţă, dar şi atunci numai când acesta a do- 
rit şi i-a servit propria cauză; după mazilirea lui, ca şi alte 
acte asemănătoare, si acesta cade în desuetudine.? 


Autoritatea și implicarea părinţilor 


Care este gradul de implicare al părinţilor în căsătoriile 
copiilor lor? Dar al copiilor înșiși? Sunt ei oare întrebaţi asu- 
pra partenerului ales, dacă le place, dacă au vreun sentiment 


1 Pentru aceste disensiuni vezi Gheorghe Brătianu, Sfatul domnesc 
și adunarea stărilor în principatele române, Editura Enciclopedică, Bu- 
cureşti, 1995, pp. 185-193. Acest document se explică şi în condiţiile 
în care reformele sociale ale lui Constantin Mavrocordat au dat o nouă 
formă boierimii, legând-o de dregătorie. 

2 V.A. Urechia, op. cit., vol. III, pp. 147-148. 

față de cel cu care îşi vor petrece cea mai mare parte a vieții? 
Din analiza documentelor de constituire a unei dote şi nego- 
cierea ei se poate observa că vocea fetei lipseşte: „ne-am toc- 
mit si ne-am învoit“, adică eu, tatăl, şi cu dumnealui, ginerele 
meu. Autoritatea acestui „noi“ ne face să credem că fata nu 
este întrebată şi nu se ţine cont de consimțământul ei. La 
rândul său, bărbatul chiar dacă nu se află sub același tip de 
supraveghere şi control, este obligat să aibă acordul părin- 
tilor si al rudelor sale atunci când îşi alege partenera.! Cu 
alte cuvinte, el poate dispune de o oarecare libertate în aceas- 
tă privință, dar alegerea sa este supusă spre aprobare părin- 
tilor. Deseori, bărbatul refuză să-şi ducă la bun sfârşit 
angajamentul de căsătorie pe motiv că nu-l lasă rudele; are 
dreptate să procedeze aşa, deoarece dezaprobarea din par- 
tea familiei merge până la excluderea fiului rebel. 

În constituirea unei familii, fiii şi fiicele au nevoie de con- 
simtämântul si blagoslovenia (binecuvântarea) părinților în- 
trucât aceştia au întreaga putere economică; trecerea peste 
acordul părinţilor poate atrage dezmostenirea în cazul bäie- 
tilor si neînzestrarea în cazul fetelor. În fapt, acordul, voința, 
consimțământul ambelor părţi sunt necesare, în absența aces- 
tora familiile pot refuza restituirea zestrei si a părţii de moş- 
tenire care revine văduvei sub pretextul unei căsătorii fără 
acordul lor. La 19-20 de ani tânărul se află încă sub tutela 
economică a tatălui. El își va primi partea de moștenire odată 
cu căsătoria și în funcţie de supusenia dovedită. În aceeaşi 


! Îndreptarea legii, p. 195. La sfârşitul secolului al XIX-lea, atunci 
când S. FI. Marian își aduna informaţiile pentru culegerea sa etnografi- 
că, consimțământul părinţilor juca încă un rol foarte important în încheie- 
rea unei căsătorii. Blestemul părintesc era considerat ca foarte rău şi capa- 
bil să stârnească mânia lui Dumnezeu. S. F1. Marian, op. cit., pp. 70-73. 
Asupra binecuvântării şi blestemului părinţilor vezi Andreea Iancu, 
„Binecuvântarea şi blestemul părinţilor în discursul testamentar (Bucu- 
reşti, sfârşit de secol XVIII-început de secol XIX). Studiu de caz“ în 
SMIM, vol. XXI, 2003, pp. 67-80. 

situaţie se află fata, înzestrată numai o dată cu märitisul, 
când zestrea este vărsată soțului. Iată-l pe Oprea, fiul unui 
negustor din plasa Blatiştei, judeţul Ilfov, îndrăgindu-se 
cu fiica Ioanei, căpităneasa din Bucureşti, căreia îi promi- 
te că se vor căsători curând, dar în faţa refuzului tatălui de 
a-şi da acordul şi binecuvântarea, nu-şi respectă promisiu- 
nea făcută fetei.! Costandin, fiul lui Moise din Vălenii de 
Munte, judeţul Prahova, refuză să se căsătorească cu Ma- 
ria, fiica Vochitei Väleanca Cireseanca din același sat, deşi 
o vrea, deşi i-a trimis chiar şi „inelul său de matostat din 
deget“ ca semn al pactului stabilit, deși un copil se află pe 
drum. Motivul: tatăl se împotriveşte la această căsătorie, chiar 
dacă partida se prezintă cât se poate de bună, întrucât ei 
sunt oameni simpli, în timp ce Maria aparţine unei familii 
de mici boieri locali. Costandin nu poate trece peste cuvân- 
tul tatălui, pentru că „el nu are nimic, ci tatä-säu îl hrănea, 
îl chivernisea“. Amenintat cu închisoarea dacă nu o înzes- 
trează pe fată după starea ei socială, Costandin se vede obli- 
gat să accepte căsătoria, dar este exclus din propria familie, 
tatăl „gonindu-l de lângă dânsul“. În acest caz, tribunalul 
ecleziastic trece peste acordul tatălui şi peste diferențele so- 
ciale, deoarece Voichita Văleanca Cireseanca nu ar fi avut 
oricum zestrea necesară pentru a-și găsi un ginere de ace- 
lași rang, în ciuda pretențiilor sociale pe care le afişează. Plus 
că fata se află însărcinată și, în starea ei, o altă căsătorie nu 
ar fi fost posibilă prea curând.? De altfel, atunci când este 
vorba de o relaţie sexuală deja începută, de o minimă atrac- 
tie între tineri, de un copil la mijloc, Biserica trece peste con- 
simțământul familiilor, insistând ca tinerii să fie lăsați să 
trăiască în linişte. 


! BAR, mss. 3932, ff. 76—77". 
2 BAR, mss 642, ff. 67:—70v, 14 iunie, 5 iulie, 16 septembrie, 5 oc- 
tombrie, 9 octombrie 1795. 

Consimtämântul tinerilor apare ca o problemă foarte deli- 
cată. Dacă în Franţa o căsătorie nu se putea face fără acor- 
dul tinerilor în cauză, cel putin formal!, în Tara Românească 
se trece peste această etapă şi numai nesupunerea, de cele 
mai multe ori a fetelor, ne atrage atenţia asupra faptului că 
învoiala de căsătorie se încheie între părinţi sau doar între 
părinţi si viitorul ginere. De altminteri, căsătoria se dovedes- 
te a fi un lucru prea serios pentru a fi lăsat la libera alegere 
a copiilor. Pe scurt, învoiala între doi tineri fără acordul părin- 
tilor este considerată nulă. Înțelegerea de căsătorie dintre Stan 
holteiul şi Ilinca nu are nici un temei, deoarece ea nu se bucură 
de binecuvântarea părinţilor. Reclamându-și socrul că se opu- 
ne căsătoriei lor, Stan nu are câştig de cauză, dreptatea fi- 
ind acordată tatălui care are dreptul, conform glavei 254 din 
Pravilă, să se opună căsătoriei. Judecătorul conchide: „oprește 
măritișul fetei unde va fi peste voia părinților“. De ceva mai 
multă libertate se bucură femeia văduvă, dar asta în cazul 
în care nu se întoarce în familia tatălui sau a fratelui, revenind 
astfel sub tutela şefului familiei. 

Fetele se află pe primul loc atunci când este vorba de con- 
testarea autorității paterne. Acest lucru se explică şi prin 
faptul că autoritatea exercitată asupra lor este mult mai apă- 
sătoare decât cea exercitată asupra fiilor. Aflate sub tutela 
tatilor, a fraților şi apoi a soţilor, femeile sunt dependente, 
din punct de vedere economic si social, de această lume mas- 
culină. Evadarea de sub această tutelă nu se dovedeşte de- 
cât o iluzie de scurtă durată, pentru că societatea este 
construită în jurul autorității masculine şi al supunerii femi- 
nine. O fată rebelă nu se bucură de libertatea obținută decât 
pentru scurt timp, iar sancţiunea si dezonoarea sunt deseori 
mai grele decât supunerea însăşi. Rada din mahalaua Izvor, 


! A. Fillon, art. cit. partea I, pp. 53-55. 
2 BAR, mss. 4024, f. 190r. 

măritată de mama ei după Oprea din judeţul Ialomiţa, îşi ex- 
primă opoziţia față de această legătură, pe care n-a dorit-o, 
prin refuzul îndeplinirii atribuţiilor conjugale, astfel încât 
la şase luni de la căsătorie se află încă fecioară curată. Dis- 
perat, soțul cere ajutorul Prea Sfinţiei Sale, dar sfaturile nu 
sunt de nici un ajutor, fiindcă între căsătoria nedorită şi mă- 
năstire, Rada o alege pe cea de pe urmă.! 

În proiectele sale de legi (1765 şi 1766), Mihai Fotino 
acordă o oarecare libertate tinerilor în alegerea partenerilor. 
Astfel, o fată are dreptul să se opună părinţilor, atunci când 
bărbatul ales este „urâcios si defäimat“, în schimb un băiat 
poate să „reziste în faţă alegerii paterne în orice condiţii, dacă 
aleasa nu-i este pe plac“2. Propunerile sale rămân însă în stare 
de proiect, întrucât soborul ecleziastic continuă să ţină cont 
de prevederile vechii pravile şi, mai ales, de primatul auto- 
ritätii paterne în detrimentul voinţei tinerilor. Cazurile prezen- 
tate mai sus au fost toate judecate în a doua jumătate a 
secolului al XVIII-lea, deci după elaborarea proiectelor de 
legi, toate scot în evidență puterea de decizie a părinţilor şi 
supunerea copiilor. 

Un tânăr îşi capătă „independenţa“ după majorat, fixat de 
Proiectele lui Mihai Fotino şi de Legiuirea Caragea (1818) 
la 25 de ani.? Bărbaţi si femei, ajunși la „vârsta cea după 
lege“, devin „stăpâni“ cu drept de a-și administra averea după 
bunul plac şi de a se comporta „cum vor vrea“, cu condiţia 
să respecte pravila. Această putere, primită prin majorat, le-ar 
da dreptul, teoretic, şi unora, şi altora, să contracteze o că- 
sătorie urmând propriile criterii de selecție. Fotino prevede 


1 BAR, mss. 4024, f. 68. 

2 Nomicon Procheiron, élaboré par Michel Photeinopoulos à Bucarest 
(1765-1777), ediţie întocmită de Pan. Zepos şi Val. Al. Georgescu, An- 
nuaire du Centre des Recherches de l’Histoire de Droit Hellénique, tom 
24-26 (1977-1979), Athènes, 1982, pp. 453-454. 

3 Ibidem, pp. 487-488 şi Legiuirea Caragea, Editura Academiei Ro- 
mâne, Bucureşti, 1953, p. 8. 

însă că numai un fiu, „ajuns în etate legitimă, se poate în- 
sura si fără voia părintelui său“ şi ignoră situația unei fiice 
„ajunsă în etatea legitimă“. 

Dragostea este din ce în ce mai prezentă la sfârșitul seco- 
lului, împingând diferite cupluri să aleagă fuga, băieții răpi- 
rea fetelor pentru a trece dincolo de consimțământul părinţilor 
şi a-i pune pe aceştia în față faptului împlinit. „Au căzut în 
dragoste“, iată cuvintele magice care reuşesc să treacă dinco- 
lo de graniţele sociale şi să nu ţină cont de prejudecăţi. Auto- 
rii istoriei familiei constată că mariajul din dragoste este 
privilegiul celor săraci şi că mariajul din rațiuni economice ră- 
mâne în continuare regula pentru întreg secolul. La rândul ei, 
Agnes Walch constată că în Occident până la sfârşitul Vechiu- 
lui Regim, în prim-planul reflectiilor literare si morale se află 
tema căsătoriilor aranjate, bazate numai pe tranzacţiile eco- 
nomice, dragostea estompându-se considerabil.? Și totuşi, dra- 
gostea începe să-şi facă simțită prezenţa din ce în ce mai mult 
şi din ce în ce mai des, astfel încât ea va invada nu numai dis- 
cursul, ci şi vieţile oamenilor odată cu secolul următor. O nouă 
etică a iubirii se naşte și, în acest sens, un rol important l-au 
avut numeroasele ocupaţii ruse si austriece, definitorie fiind 
ocupaţia rusă din anii 1806-1812. Tinerii ofiţeri ruşi si fran- 
cezi, stabiliți la Iaşi şi Bucureşti, aduc cu ei un alt mod de via- 
tä, o altă modă, un nou cod comportamental. Ceva, din toate 
acestea, pătrunsese deja, dar prezenţa efectivă a armatei ruse 
va schimba, de o manieră vizibilă, mai ales la nivelul elitei 
sociale, mentalitätile. 


1 Nomicon Procheiron, p. 456. 

2 Histoire de la famille, p. 132. 

3 Agnès Walch, Histoire du couple en France de la Renaissance à 
nos jours, Edition Ouest-France, Rennes, 2003, p. 83. 


II 
Femeia și zestrea sa 


Cum se alcătuieşte o zestre 


O femeie nu se poate mărita fără a avea o zestre, iar fa- 
milia face toate eforturile sociale si economice pentru a o 
procura. Termenul folosit pentru a desemna partea din ave- 
rea paternă care îi revine fiicei odată cu căsătoria poartă nu- 
mele de „zestre“. Spaţiul românesc operează doar cu un 
singur termen fără a face diferență între dota propriu-zisă 
si trusou.! În fapt, termenul zestre înglobează ambele no- 
tiuni, în foaia de zestre apărând atât obiectele care tin de tru- 
sou (veșminte, bijuterii, lenjerie), cât şi cele care tin de dota 
propriu-zisă (case, moşii, prăvălii, bani etc.). 

Tatăl este cel mai important autor în alcătuirea unei dote. 
El o face pe măsură ce vârsta märitisului se apropie, pre- 
gătirile fiind accelerate de găsirea unui soţ. Alcătuirea unei 
foi de zestre constituie o obligaţie morală foarte puternică 


! Cu privire la acest subiect vezi numărul 7, 1998 din revista Clio. 
Histoire, femmes et sociétés dedicat subiectului „Femmes, dot et patri- 
moine“. Constanţa Vintilă-Ghiţulescu, „Marriage without contracts in 
Romanian Society (18: and 19% centuries)“, in Romanian Journal of 
Population Studies, vol. II, 1, 2008: 5-18; Violeta Barbu, De la comu- 
nitatea patrimonială la comunitatea de destin: zestrea în Tara Romä- 
nească în secolul al XVII-lea, în Violeta Barbu, Gheorghe Lazăr, 
Constanţa Vintilä-Ghitulescu et al., De la comunitate la societate. Studii 
de istoria familiei din Țara Românească sub Vechiul Regim, ICR, 
Bucureşti, 2007, pp. 19-93. 

de care fiecare tată încearcă să se achite în orice condiţii. El 
oferă din toate câte puţin fiicei sale aşa cum singur mărturi- 
seşte în preambulul actului dotal: „din toate câte am avut, 
din toate i-am dat“. Zestrea se alcătuieşte în funcție de starea 
şi posibilitatea fiecărei familii: nici prea mică pentru o fiică 
de boieri, nici prea mare pentru o fiică de țărani. Valoarea 
ei nu este fixată nici de cutumă, nici de lege, fiind lăsată la 
libera apreciere a părinţilor. Si totuși, ea nu trebuie să fie 
nicidecum inferioară rangului si averii familiei. 

Măritarea unei fete constituie o sarcină dificilă pentru toate 
familiile indiferent de rangul şi averea lor, deseori testamen- 
tele pun în evidență această grijă apăsătoare care îi urmărește 
pe părinţi şi dincolo de mormânt. În testament, tatăl încearcă 
nu numai să reglementeze situația moștenitorilor de sex mas- 
culin, ci să pună în ordine şi situaţia zestrelor care s-au dat, 
care nu s-au dat încă, sau care urmează a se da. Moştenito- 
rul casei părintești primește odată cu averea și grija surori- 
lor mai mici. Caz fericit, atunci când tatăl prin testament se 
achită de această îndatorire, lăsându-i fiului numai grija de 
a livra o zestre deja existentă şi înscrisă în testamentul patern, 
mezinului nerevenindu-i decât misiunea de a găsi un soț 
pentru sora sa căruia să-i predea cheile de la ladă împreu- 
nă cu foaia de zestre. Caz nefericit, atunci când tatăl nu lasă 
nici testament, nici averea necesară pentru a dota un număr 
prea mare de fete. În această situație, sarcina trece asupra 
tuturor fraţilor care au obligaţia de a-și înzestra surorile chiar 
din propria avere si totodată de a se ocupa de märitisul lor. 

La începutul secolului al XVIII-lea, Ilinca Brezoianu se 
plânge că, deși fiul ei, Hera, ca unic moştenitor al tatălui 
său, a primit întregul patrimoniu patern, nu vrea să-şi în- 
zestreze sora aşa cum cere obiceiul şi aşa cum hotărâse ta- 
tăl cu limbă de moarte. S-o ascultăm pe mamă, supărată la 
câţiva ani distanță de la eveniment: „după ce au venit fii<cei> 
mele vremea de căsătorie, am zis fii-meu Herii să-i dea 

zestre din casa tätâne-säu, după cum au lăsat banul Mareş. 
El nevrând să dea zestrea soru-sii Ancutii, am avut mare pri- 
cină cu fii-mieu Hera, pentru că el <a> luat toate ale tătâ- 
ne-său“. Mama are dreptul să-și poarte fiul în justiție pentru 
a-i cere să se supună îndatoririlor sale de moştenitor, având 
legea de partea sa. Conflictul nu ajunge până acolo, deși 
mama pare foarte hotărâtă să-l reclame la Mitropolie, da- 
torită intervenţiei unei rude, marele stolnic Pârvu Cantacu- 
Zino, care se erijează în arbitru, obligând-o pe mamă să-şi 
înzestreze fiica cu propria zestre.! 

În acest document trei principii converg: primul principiu 
legislativ prin care tatăl trebuie să-și înzestreze fiica, este 
susținut de Hera; al doilea principiu cutumiar prin care atât 
fratele, cât şi mama au obligaţia de a se ocupa de măritarea 
fetelor, cel de-al treilea se referă la „puterea limbii de moarte“, 
la dorinţele răposatului împărtăşite familiei, în prezența mar- 
torilor si în pragul morţii. Ilinca se prevalează de acest prin- 
cipiu atunci când îi cere fiului să respecte hotărârile tatălui. 
În schimb, arbitrul disputei, marele stolnic, se foloseşte de 
cel de-al doilea principiu, obligând-o pe mamă să-și înzes- 
treze fiica cu propria ei zestre. În paralel, se constată că ho- 
tărârile orale ale tatălui nu sunt totdeauna luate în seamă de 
fiul moştenitor, de aceea şi necesitatea de a le fixa în scris 
pentru a nu fi ignorate sau contestate. 

Două decenii mai târziu, probabil şi sub impulsul învă- 
täturilor mitropolitului Antim, deja această necesitate este 
asumată, aşa cum era firesc, mai întâi de către elita socia- 
lă. Testamentul lui Grigore Filipescu reprezintă un exem- 
plu elocvent în acest sens. La 21 martie 1736, când Grigore 
Filipescu își alcătuieşte diata, el face o trecere în revistă a 
stării fiecărui copil. Patrimoniul se împarte între cei doi fii, 


! DANIC, Fond Achiziţii Noi, CLXXVIII/2, 20 decembrie 1714. 

Radu si Pană, lăsaţi sub oblăduirea si ascultarea mamei. La 
rândul ei, Ilinca primește o mare parte din avere ca o com- 
pensatie pentru zestrea cheltuită în casă la treburile gospo- 
dăriei: „soţiia mea, au avut cule si moşii peste Olt si eu la 
nevoile mele le-am vândut, iar alte cule de ale ei le-am dat 
fie-mea Zoiţii zestre şi am socotit din moşiile mele de i-am 
lăsat ca să să ştie, să stăpânească cât va fi cu zile“, mărtu- 
riseşte Grigore. Toate moşiile lăsate sub stăpânirea soției vor 
fi împărţite, la rândul lor, tot celor doi fii. Grigore Filipescu 
are însă şi două fete: una deja măritată în momentul alcătuirii 
testamentului, cealaltă încă mică, dar destul de mare ca ta- 
tăl să se pregătească de märitisul ei. Astfel, tatăl fixează prin 
testament toată zestrea în moșii şi ţigani ce urmează a se da 
fiicei sale, Maria, stabilind si ce moșii se vor vinde pentru 
a-i cumpăra scule sau pentru a i se face nuntă. De aseme- 
nea, tatăl revine asupra zestrei celeilalte fiice, notând cu aten- 
tie ce n-a putut încă să livreze ginerelui, lucruri ce vor fi 
date de către moştenitorii direcți, anume „ţiganii fie-mea Zoi- 
ţii să-i împlinească după cum scrie în foaia de zestre si să-i 
dea şi opt iape cu mânji, ce i-am rămas să-i dau şi să i să 
cumpere si rafturi, ce nu i s-au dat“. Tatăl încearcă să-şi pună 
în ordine toate afacerile pământeşti, cel puţin pe cele lega- 
te direct de familia sa.! 


Elaborare şi validare 


În Carte de Învățătură către preoți, mitropolitul Antim 
Ivireanul oferă acestora date importante cu privire la ma- 
niera de redactare a unor acte importante care vor guverna 
din ce în ce mai des viaţa socială a norodului. Este vorba 
de testamente şi foi de zestre. El oferă un formular care, din 


1! DANIC, Fond Mitropolia Țării Româneşti, LXXIX/12. 

acel moment, începe să fie folosit din ce în ce mai frecvent.! 
După cum se poate observa, mitropolitul atribuie întreaga 
responsabilitate a alcătuirii unei foi de zestre preotului. El 
trebuie să aibă grijă atât de forma, cât şi de credibilitatea 
acesteia, iar prezența sa este indispensabilă și dă autorita- 
tea necesară actului.? 

Utilitatea socială şi economică a unui astfel de document 
determină „intervenţiile“ societăţii şi ale puterii în cir- 
cumscrierea normativă a foilor de zestre. Prin articolele sale, 
codul din 1780 împinge actul dotal spre o formă cât mai 
completă. Pe lângă semnătura obligatorie a ginerelui, alte 
măsuri vin să acorde valoare și mai mare foii de zestre pe 
piața matrimonială: prețuirea obiectelor din trusou, dubla 
formă — originalul la proprietar, dar o copie trebuie să fie 
transcrisă în condica unei mănăstiri din apropiere —, obli- 
gativitatea fraţilor de a-şi înzestra surorile, statutul soțului 
în raport cu zestrea etc. Numeroasele procese în care actele 
de drept privat (zestrea, testamentele, actele de proprietate) 
sunt invocate permanent, îl determină, şase ani mai târziu, 
pe domnul Nicolae Mavrogheni (1786-1790) să pună în 
practică articolul de lege: o condică pecetluită cu pecetea 
domnească este trimisă la Departamentului de Şapte. Mitro- 
politul primeşte sarcina de a îndruma pe „fieșcare““ către acest 
departament unde slujbasii au misiunea de a „verifica“ dacă 
actul a fost întocmit conform pravilei si de bunăvoie — „cum 
că s-au făcut după toată orânduiala si după pravilă si de este 
adevărat“ - si a-i oferi autenticitate — „să se scrie în condică 
din cuvântu în cuvântu şi să să adevereze de condică si 
iscälinduse şi departamentar<i>i, si aşa să va ținea în seamă 
acele sineturi de adevărat“. Departamentul de Șapte ar trebui 


! Cu privire la această problemă vezi studiul nostru, „Zestrea între 
normă şi practică. Tara Românească în secolul al XVII-lea“, I si IL în 
SMIM, tom XVIII, 2000, pp. 213—222 şi tom XIX, 2001, pp. 255-263. 

2 Antim Ivireanul, op. cit., pp. 353-354. 

să funcționeze ca un fel de „notariat“, iar logofătul ar fi un 
fel de „notar public“!. Chiar dacă pe moment, hotărârea 
domnească nu intră în practica curentă si imediată, efica- 
citatea unei foi de zestre cu pecetea și întărirea domnească 
(semnătura domnului sau a unui reprezentant domnesc, de 
obicei un logofăt) duce treptat, treptat la conformitate. Odată 
cu începutul secolului al XIX-lea, posesorul unei foi de zestre 
trece pe la „notar“ pentru a primi „autentificarea“ necesară. 
Se observă că nu mai este suficientă citirea actului în fața 
martorilor de la logodnă şi a preotului, cel care redactează 
actul şi oficiază ceremonia religioasă a logodnei, ci are loc 
o deplasare de autoritate dinspre cercul familial (familie, 
rude, prieteni, vecini) către o „instituție publică“. Autoritatea 
acestei „instituţii“ este înscrisă și pe document: „cu adeve- 
rinta Logofetiei Mari a Dreptăţii“, se adaugă la sfârşit după 
toate celelalte înscrisuri. Unii folosesc prilejul unei înfățişări 
înaintea unui departament pentru a cere şi „pecetluirea“ foii 
de zestre: „S-au citit în Divan la 7 septembrie 1841 când s-au 
şi înfățișat“ 2. Sfârşitul secolului al XVIII-lea si din nou numă- 
rul mare de procese de divorţ, în care restituirea zestrei se 
cere cu insistență, duc la o altă măsură: prețuirea fiecărui 
obiect din foaie3. Astfel, actul nu mai trece doar pe la preot 
pentru a fi redactat, ci şi pe la un staroste de negustori pentru 


! DANIC, Fond Manuscrise mss. 17, f. 7, 3 mai 1786. 

2 DANIC, Fond Achiziţii Noi, CCCI/9, Adeverirea este adăugată în 
capul documentului cu alt scris, altă cerneală. Foaia de zestre a fost 
redactată la 2 mai 1830 de către boierul Scarlat Creţulescu pentru fiica 
sa, Luxandra. 

3 Din punct de vedere juridic, măsura fusese recomandată de mitro- 
politul Antim Ivireanul la începutul secolului al XVIII-lea, cuprinsă 
apoi în codul de legi (1780), dar unde se prevede prețuirea numai a 
„lucrurilor mișcătoare“ (haine, argintărie, bijuterii etc.) înaintea nunții 
sau la patruzeci de zile după nuntă, nu si a „celor nemișcătoare“ sau a 
„vitelor şi ţiganilor“. Antim Ivrireanul, Opere, p. 354, Pravilniceasca 
Condică, pp. 92-94. 

a primi preţul „corect“ şi valoarea cât mai exact pentru fie- 
care lucru, indiferent că este vorba de o casă, de un şir de perle 
sau doar de un fier de plug, chiar dacă rochia a fost purtată, 
scoarța uzată sau talerelor le lipsesc capacele. În partea stângă 
a actului apare o altă rubrică: „taleri, bani“, adică valoarea 
obiectelor în moneda curentă. 

În linii mari, foaia de zestre începe cu o invocatie religioa- 
să (se invocă mila şi ajutorul Fecioarei Maria, ale lui Isus 
Hristos, ale lui Dumnezeu), urmează obiectele de zestre, res- 
pectându-se o anumită ordine internă și se încheie tot cu o 
invocare a puterii și milei divine. În final se pun semnături- 
le părinţilor, rudelor, vecinilor de moșie și a preotului. Foaia 
de zestre respectă două mari reguli de redactare, în funcție 
de categoria socială din care provine autorul. Pentru un boier, 
actul poate fi redactat în orice moment după nașterea fiicei 
sale. La acest nivel social, structura zestrei nu diferă prea 
mult de la o fată de boier la alta, doar ici şi colo apar ceva 
diferenţe cu privire la forma broderiei sau la culoarea pietre- 
lor prețioase. În rest se întâlnesc cam aceleaşi rochii, aceleaşi 
ţesături (belacoasä, atlaz, ghermesut, casmir), acelaşi număr 
de inele, aceeasi duzinä de prosoape, acelasi numär de ani- 
male. Singura diferență substanțială se întrevede la moşii, si 
robii ţigani dati pe nume, familii, meserii. 

De la începutul secolului și până la 1800, moda variază 
foarte puţin. Ici-colo câte un ceasomic, câte o umbrelă, câte 
un obiect care să surprindă prin raritatea şi modernitatea sa. 
Plecând de la un model folosit de nenumărate ori, de la o 
foaie de zestre pe care a avut-o bunica, mama, sora, boierul 
ştie ce are de făcut. El scrie, ajutat probabil de soție, semnea- 
ză singur fără să aibă nevoie de martori, având în vedere 
autoritatea numelui său și dregătoria pe care o ocupă în apa- 
ratul statului. După căsătorie sau la logodnă, el intervine în 
funcţie de pretenţiile viitorului său ginere. 

Cel de-al doilea tip de act dotal este cel elaborat în interio- 
rul clasei populare. Aici situaţia se schimbă aproape complet. 

Săraci tot timpul şi fără banii necesari unei investiții pe ter- 
men lung, țăranii amână, de voie, de nevoie, nu numai redac- 
tarea actului, ci şi pregătirile pentru märitisul unei fete. În aceste 
circumstanţe, foaia de zestre apare ca un document elaborat 
în pripă şi sub presiunea momentului, textul scris lăsând să se 
întrevadă situaţia precară a părinților, discuţiile fierbinți din 
jurul mesei, nemulțumirile ginerilor şi socrilor, umilinţa fete- 
lor. Foaia de zestre se discută în preziua logodnei, la cârciu- 
mă între bărbați sau acasă cu vinul şi bucatele pe masă pentru 
a muia pretenţiile ginerilor şi cuscrilor, sau numai pentru că 
aşa „se cade“. Momentul poartă numele de „învoiala“ sau „toc- 
meala de la logodnă“. Părinţii propun, socrii ridică suma, ma- 
mele şi fiicele toarnă în pahare şi ascultă cu atenţie vorbele 
schimbate cu îndârjire între cele două părți. 

Numele ginerelui nu este întotdeauna marcat, în mod ex- 
plicit, în document, deşi prezenţa şi influenţa sa se simt în 
redactarea finală. Sava Udrescu din Vaideeni, județul Vâl- 
cea, alcătuieşte foaia de zestre odată ce a găsit un ginere cu care 
s-a înțeles. Să-l ascultăm: „viind vremea căsătoriei, ne-am 
învoit din toate cele ce am mişcătoare şi nemiscätoare“. Gi- 
nerele nu apare în act, dar prezenţa sa se întrevede în spa- 
tele diacului, urmărind cu atenţie dacă toate cele promise 
sunt trecute cu exactitate, dacă calitatea şi cantitatea sunt 
notate cu grijă. Nu-i mare lucru ceea ce-i oferă tatăl socru, 
dar pentru el „2 boi de jug, 1 vacă cu vitelul după ia, 11 oi cu 
miei după ele, 1 porc si doa scro<a>fe“ si 22 stânjeni si ju- 
mătate de moşie înseamnă foarte mult.! Alteori, socrul i se 
adresează direct şi numele îi este marcat alături de cel al vi- 
itoarei soţii. Iată cum sună foaia de zestre a Voicăi din Băr- 
bulet, judeţul Dâmboviţa: „Încredinţăm cu această scrisoare 
a noastră la mâna Ghiocii, gineri-mieu, precum să se ştie 


1 DANIC, Fond Achiziţii Noi, MMDCCXXI/14, 21 mai 1777. 

că, primind a lua în căsătorie cu a noastră copilă, anume 
Voica, din cele ce ne-am învoit i-am dat.“! 

Înțelegerea încheiată, ginerele primeşte foaia de zestre ca 
semn al acceptări învoielii. Ametit si cu foaia de zestre în 
buzunar, el pleacă spre casă, convins că a încheiat o bună 
afacere şi începe pregătirile de nuntă. Alţii îşi dau seama, 
o dată euforia evenimentului trecută, că au fost päcäliti, că 
puteau obține mai mult dacă ar fi insistat, că ei, personal, 
meritau mai mult din moment ce s-au îndurat să le ia fiice- 
le în căsătorie. Nu că ar fi urâte, bolnave sau leneşe, au au- 
zit numai lucruri bune despre vrednicia lor, totuşi ei sunt 
bărbaţii... Returnarea foii de zestre, a doua zi după logodnă, 
arată supărarea ginerelui, care fie a rupt logodna, fie numai 
îşi manifestă nemulțumirea față de prestaţia dotală, si în- 
cearcă în acest mod să-și şantajeze socrul pentru a obţine 
mai mult. Alţii își justifică gestul prin diverse alte tertipuri. 
Că erau ametiti în seara cu pricina de aburii alcoolului si 
s-au lăsat prinși în jocul căsătoriei, dar că sunt prea tineri 
Şi prea săraci pentru a avea o familie, că nu-i lasă rudele sau, 
pur si simplu, că numai s-au amuzat. Putin importä onoa- 
rea fetei, sentimentele şi speranţele pe care şi le-a făcut, in- 
vidia pe care a stârnit-o în rândul celorlalte fete de măritat, 
bârfa iscată odată cu ruperea alianței. | 

La elaborarea unui astfel de act, prezenţa martorilor este 
imperios necesară, atât pentru a da credibilitate şi autoritate 
actului, cât si pentru a evita contestările ulterioare. Preotul 
din parohie apare ca martor și ca instanță de autentificare a 
actului. Alături de el se află membrii apropiaţi ai familiei fe- 
tei, tata, mama, fraţii, unchii paterni şi materni. Poziţia a tre- 
ia este ocupată de vecinii de casă şi vecinii de moşie, mai 
ales atunci când la mijloc se află şi pământ. Cedarea unei 


! George Potra, Tezaurul documentar al judeţului Dâmboviţa (1418-1800), 
Târgovişte, 1972, pp. 906-907. 


FEMEIA SI ZESTREA SA 157 


părți de pământ, aflată de cele mai multe ori în moşia satu- 
lui, trebuie să se facă cu acordul moștenitorilor de drept, cu 
acordul unchilor paterni sau materni, cu ştirea vecinilor de 
moşie. Uneori, martorii din foaia de zestre poartă numele 
de „logoditori“. Actul poate fi considerat un adevărat con- 
tract de căsătorie încheiat între cele două părți, căci prezen- 
ta ginerelui este si ea marcată. Momentul căsătoriei unei fete 
constituie un eveniment deosebit căruia i se acordă toată aten- 
ţia şi importanţa cerute. 

La 14 februarie 1759 şi 20 decembrie 1774, adică la o dis- 
tantä de aproape 20 de ani, două tocmeli de logodnă au loc 
în satele Vineti şi Räjletu, ambele din judeţul Olt, sate ve- 
cine după cum reiese din documente. Deşi văduvă şi săra- 
că, Rada nu ocoleşte obiceiul logodnei, aşa că la tocmeala 
märitisului, ea dă ginerelui Mihai şi fiicei Stanca o parte din 
moşia din sat, de faţă fiind „toţi logoditorii martori“. De par- 
tea cealaltă se află Mihai Belu din Räjletu cu soţia sa Stan- 
ca care cedează la logodnă „partea mea de moșie zestre 
Dumitri (fata poartă numele de Dumitra) i gineri-mieu Du- 
mitru“. Martorii acestei tranzacţii sunt câţiva vecini şi prie- 
teni, fiecare purtând în dreptul numelui particula „logoditor“. 
Cele două momente importante pregătitoare ale nunții — zes- 
trea şi logodna — sunt gândite împreună. Ca act public, lo- 
godna necesită participarea unui număr cât mai mare de 
persoane pentru a da credibilitate actului, în absența unor re- 
gistre parohiale, dar şi pentru că devine o sărbătoare pentru 
orice familie. Printre martorii logoditori ai familiilor se nu- 
mără de obicei vecinii de moşie din sat, îndreptăţiți să-l cu- 
noască pe noul proprietar; prin participarea şi semnarea 
actului, ei îşi dau acordul la intrarea unui străin în moșia sa- 
tului. În primul document sunt prezenţi zece martori, toți băr- 
baţi, din care şapte consăteni: Vlad, fiul lui Stoica, Gligorie, 
Vlad, Tănase, Pârvul, Stoica şi alți doi din satele învecinate, 
rude cu una din familii sau cu moșie la Vineti. Și anume: Milea 
din Bărăşti si Stan din Spineni. Actul este scris de Vlaico, 

martor şi scriitor în același timp, „cu zisa si învățătura“ pă- 
rintilor.! Cel de-al doilea act poartă iscălitura a opt mar- 
tori. Primii trei — Lazăr Găvan, Radu Gävan si Cârstea Găvan 
— sunt fraţii socrului mic, ceilalți sunt trei vecini din sat — 
Radu Corcodel, Radu Trocariu şi Dumitru Găvan. Străini 
de sat sunt numai Stan Pupăză din Vineti si diaconul Du- 
mitru Lupu din Vaţa?. Si într-un caz, şi în celălalt, părinţii 
îşi pun numele în document, în calitate de emitenti ai actu- 
lui. Astfel, tatăl Dumitrei „semnează“: „Eu, Mihai Belu ot 
Räjletu, socru care am dat“, iar mama: „Eu, Stanca, soacră 
cu toți feciorii“. Ea îi reprezintă pe fiii, absenţi din sat în 
momentul desfășurării evenimentului, dar a căror moşie a 
fost prezervată. Cu excepția celui care redactează documen- 
tele, nici unul dintre acești martori nu ştiu să scrie sau să 
citească, nici măcar să-şi pună numele pe hârtie. Numele lor 
sunt iscălite de cel care se însărcinează cu redactarea foii 
de zestre, „cu zisa si învățătura numitilor socri“, iar aceștia 
îşi puneau doar degetele „în loc de pecete“. 

Martorii au o triplă funcţie: dau credibilitate documentu- 
lui, participă la ospätul de logodnă, se pun chezasi pentru cele 
două părți. Ei garantează, atât prin prezenţa lor fizică, cât şi 
prin semnătura din act, că zestrea este cea înscrisă în foaie 
şi nu alta, că alte promisiuni nu s-au mai făcut, că cele două 
părți îşi vor asuma obligaţiile din ziua logodnei. Cu alte cu- 
vinte, ginerele va duce la bun sfârşit nunta, iar socrul va li- 
vra zestrea promisă. În caz contrar, vor plăti cheltuielile făcute 
la logodnă şi gloaba în valoare de 100 de taleri.3 


! Joan lonasco, Biserici, chipuri si documente din Olt, Ramuri, Craio- 
va, 1934, pp. 194-195. 

2 Ibidem, p. 195. 

3 Această prevedere apare într-un document de la 20 ianuarie 1808 
din judeţul Muscel. Nu ştim pentru moment ce răspândire putea să aibă 
în practica cotidiană. Vezi loan Räutescu, Dragoslavele, Câmpulung Mus- 
cel, 1937, p. 165. 

Zestrea este un important indicator economic, o mărturie 
asupra civilizaţiei materiale din epocă. Lectura numeroaselor 
foi de zestre oferă nu numai informaţii de natură economică, 
ci şi detalii asupra societăţii, asupra modului ei de organiza- 
re şi supravieţuire, asupra manierei de a se îmbrăca, de a se 
aşeza la masă, de a-şi reprezenta lumea înconjurătoare şi so- 
ciabilitatea. Foaia de zestre urmează o anumită structură in- 
ternă de repartizare a pieselor în funcţie de utilitatea şi 
asemănarea lor. Ea poate fi împărțită în două mari părți: tru- 
soul cu tot ceea ce ţine de corpul şi activităţile casnice ale 
femeii măritate şi zestrea propriu-zisă formată din moşii, 
bani, robi ţigani şi animale. 

a) Scule și bijuterii. Primele lucruri aşezate în lada de zes- 
tre sunt bijuteriile. O fată de boier primește între 12 si 16 si- 
ruri de mărgăritare, două şi patru perechi de cercei, patru si 
optinele, o brățară, un colan, două paftale. Toate aceste biju- 
terii sunt din aur, ornate cu cele mai scumpe pietre prețioase: 
diamante, perle, rubine, safire, smaralde. Numărul acesto- 
ra creşte sau descreşte în funcţie de poziţia ocupată de tată 
în ierarhia socială, de pretenţiile ginerelui. Alte bijuterii origi- 
nale şi scumpe, menite să sublinieze valoarea şi bogăţia fami- 
liei, se adaugă. Apar astfel brosele sub formă de flori sau 
corpuri cereşti (soarele, luna, stelele), bătute cu diamante, 
ceasornicele din aur și împodobite cu mărgăritare şi stele 
de diamant. Printre bijuteriile tradiționale se numără salba 
de pus la gât, formată din 12 sau mai multi galbeni de aur 
sau alte monede străine, dar din aur (guldenii olandezi, tale- 
rii, Zlotii şi ughi ungurești) şi banii de pus pe cap, „11 taleri 
de pus pe cap“. 

b) Rânduiala hainelor. La rând vin vesmintele. Rareori 
se așază în lada de zestre haine ce tin de intimitatea miresei, 
doar ici si colo un anteriu de noapte. Apar mai degrabă 


160 AVENTURA CUPLULUI 


hainele de ceremonie, făcute pentru a ieşi în public, la bi- 
serică, la curte, la plimbare sau la diverse sărbători şi cele 
pentru viața de zi cu zi. Deosebirea dintre cele două tipuri 
de veşminte este foarte bine marcată. În timp ce primele se 
confecționează din stofele cele mai scumpe aduse din im- 
port, pentru celelalte se folosesc stofele mai puţin preten- 
tioase — bumbac, postav, in sau lână — şi tesute în casă. 
Rochiile din prima categorie sunt însoțite de anterie lungi 
(haine lungi fără mâneci), de dulame si giubele (haine îm- 
blănite şi lungi). O fată de boier primeşte între opt si zece 
rânduri de astfel de haine. Stofe aduse din Italia, Spania, 
Franţa, Anglia şi Imperiul Otoman le sporesc valoarea. Pre- 
dominante sunt tesäturile din mătase, caşmir, lână, brodate 
cu fir de aur sau argint. Lor li se adaugă o serie de podoa- 
be, nasturi si copci, de aur sau diamant, blănuri de hermi- 
nă, jder, nurcă, vulpe. În București, ca şi în celelalte mici 
târguri din ţară, negustorii străini tin prăvălii specializate în 
astfel de mărfuri atât de necesare pentru cucoanele de boier 
şi fiicele lor. Rochiile de purtare se confecționează din ma- 
teriale mai puţin sofisticate, fără broderii, fără pietre pre- 
tioase, fără blănuri. Li se adaugă iile, cămăşile tradiționale 
care urcă până la o duzină de fiecare fată. Si ele comportă o 
serie de broderii cu fire de mătase, aur sau argint. Culorile 
preferate sunt roșul, verdele, albastrul, galbenul si albul. Bas- 
malele şi maramele se numără între şase şi 12, fiind la rân- 
dul lor brodate cu diverse fire si modele. Pentru iernile lungi 
şi friguroase, o boieroaică primește haine lungi și scurte, nu- 
mite în limbajul epocii zăbun, dulamă, tivilichie, ghiordie, blă- 
nite pe amândouă fețele, cu blană de hermină în jurul gâtului 
şi pe poale. Nasturii din aur, mărgăritar sau diamant sunt cu 
sfinţenie trecuţi în foaie, pentru că fiecare în parte constituie 
o valoare în sine. 

c) Rânduiala așternutului. Cea de-a treia subdiviziune a 
trusoului se referă la activitatea conjugalä a tinerei soţii. Dor- 


FEMEIA SI ZESTREA SA 161 


mitorul, cu toate accesoriile necesare, este pus în evidentä, 
deşi patul propriu-zis lipsește. El va apărea abia la sfârşitul 
secolului al XIX-lea şi începutul celui următor când mobila 
de dormitor va constitui o nouă modă. Când este vorba de 
lenjerie se insistă pe cantitatea, fineţea si calitatea tesätu- 
rilor, bogăţia si valoarea broderiilor. Marii boieri oferă un 
prim asternut, un al doilea si un al treilea. Dar cel mai ade- 
sea se vorbeşte de „rânduiala asternutului aşa cum se cade“. 
Sub această denumire sunt trecute trei—patru cearsafuri din 
pânză sau mătase, două plăpumi, salteaua și perinile numă- 
rate după dimensiuni, cele mici între șase şi zece, cele mari 
între patru şi opt.! Toate acestea comportă broderii cusute 
cu fire de mătase și după diferite modele. La rând vin scoar- 
tele si covoarele, unele aduse de la Constantinopol sau Ve- 
netia, altele tesute în casă din lână si borangic. 

d) Rânduiala mesei. Cea de-a patra subdiviziune a foii 
de zestre se referă la activitatea domestică a tinerei şi la lo- 
cul pe care aceasta trebuie să-l ocupe în bucătăria familiei. 
Prosoapele de față si de mâini (12-24), ştergarele şi serve- 
tele de bucătărie (6-12), feţele de masă (2-4) abundă într-o 
descriere plină de detalii asupra calităţii, cantității sau uti- 
lităţii fiecărui obiect. Duzina de linguri apare întotdeauna 
alături de cea de cuțite, ambele din argint, de cele şase ta- 
lere de cositor şi de cele şase tipsii de aramă cu capace sau 
fără, de cäldäri mari şi mici, de pirostrii si sfesnice de ara- 
mă sau argint. Nelipsite sunt ceştile de cafea, maşina de mă- 
cinat cafea, farfuriuta şi lingurita din argint folosite numai 
pentru servitul dulcetii, ligheanul şi ibricul. 

De la căldare, la pirostrii și tingiri, toate aceste obiecte 
casnice au o legătură directă cu principala ocupaţie a soţiei 


! Este vorba de perna propriu-zisă cu fața aferentă, insistându-se une- 
ori şi asupra calității umpluturii, puf sau lână. Maria Mănăilescu primeşte 
14 perne din care zece mari şi patru mici. În acelaşi timp Maria Dedulescu 
dă fiicei sale 18 perne din care 12 mari şi şase mici. DANIC, Fond Ep. 
Buzău, XXV/33 şi Fond Achiziţii Noi, CLXXVIII/3. 

mamă — a-i hrăni pe ceilalți. Ea vine în casa soțului cu abso- 
lut toate ustensilele casnice de care are nevoie pentru a-şi 
îndeplini această atributie. Dar şi celelalte obiecte ale truso- 
ului pun în prim-plan obligaţiile si atribuţiile soției: hainele 
şi bijuteriile îi sunt date pentru a purta cinstea şi prestigiul 
neamului în care a intrat, iar lenjeria aminteşte de atributi- 
ile ei conceptive, femeia ca „viitor receptacul al semintei 
maritale“|. 

Disparate apar ici si colo obiecte care tin de trupul și sufletul 
femeii: oglinda, cädelnita din argint pentru aprinsul tămâiei 
în zilele de sărbătoare şi candela ce arde zi si noapte sub 
icoana Fecioarei Maria. Icoanele apar destul de rar, opt-zece 
pentru tot secolul, mătăniile si cărțile de cult sunt şi mai rare. 
Ele se regăsesc totuși în catagrafiile de avere, dar foarte rar 
se oferă ca zestre, poate şi datorită valorii lor simbolice și 
economice destul de mari. 

e) Moșii, animale si țigani. Partea a doua a zestrei este 
formată din bunuri imobiliare, din animale, din robi ţigani. 
Raportul între domeniile pe care le primeşte o fată ca zes- 
tre şi cele care îi revin fiului sub formă de moştenire se dove- 
deşte inegal. Fiica primeşte câteva moşii care nu constituie 
nucleul patrimoniului familial, de regulă achiziționate foarte 
recent de către tată. Dacă pe aceste moșii se află case, 
cârciumi, prăvălii, mori sau biserici, ele se notează în actul 
dotal pentru că au menirea de a spori valoarea acestora. De 
asemenea, fata poate primi, separat, mori, fânețe, livezi, spe- 
cificându-se numărul si denumirea pomilor, pogoane de vii 
cu pivnițe si toate utilajele necesare producerii vinului, case 
în oraş cu prăvălii. Cedări mari de proprietate intervin abia 
atunci când boierul nu are banii necesari cumpărării lucru- 
rilor tipice prezente în orice foaie de zestre. În această si- 
tuatie, valoarea obiectelor este transformată în moşii ce se 


1 C. Klapisch-Zuber, La maison et le nom. Stratégies et rituels dans 
l'Italie de la Renaissance, EHESS, Paris, 1990, p. 222. 

vor vinde pentru a se cumpăra haine, argintăria sau aşter- 
nutul. Ele pot în egală măsură să fie păstrate de către gine- 
re, dar cu obligaţia de a nu cere obiectele de zestre nedate 
şi înlocuite cu aceste moşii. În acest mod procedează me- 
delnicerul Costandin Hrisoscoleu la 1792. Nu are să dea fiicei 
sale rânduiala asternutului, dar îi dă în schimb moşia de la 
Măgureni și 15 pogoane de vie tot în Măgureni.! Sau Eca- 
terina Băleanu care convertește „sculele cele trebuincioase 
ale zestrei i haine şi aşternuturi“ în moşiile de la Balaci şi 
de la Zambrica, judeţul Teleorman, si „caretă i telegari i calu 
de ginere“ în moșiile de la Zmierani şi Bălteni, vii şi stupi.? 
Maria Cărpinişanu a pregătit totul, sau aproape totul, pen- 
tru căsătoria fiicei sale, cu excepţia câtorva märuntisuri, „hai- 
ne i argintăria mesei şi a cafelii şi [...] butcă cu telegari cu 
hamurile lor“ pentru care preferă să dea ginerelui 5 000 de 
taleri, bani jos, acestuia revenindu-i sarcina de a le cumpä- 
ra pe gustul lui si al soției. 

Animalele — boi, vaci, cai, oi, porci, capre —, stupi de albi- 
ne sunt si ele trecute, ţinându-se cont de numărul, calitatea 
şi starea lor în momentul cedării. Cu alte cuvinte, se face 
foarte bine diferenţa între o vacă stearpă, o alta cu vitelul 
după ea şi alta care se află cu vitelul în burtă. De asemenea, 
se notează cu precizie dacă plugul are 12 boi sau numai patru, 
dacă cele zece iepe sunt însoțite de armăsarul lor sau dacă 
oile au lâna de bună calitate. Din foaia de zestre a unei fete 
de boier nu lipseşte niciodată careta (butca, rădvan) cu patru 
sau şase telegari. 

Robii ţigani constituie un bun de pret. Fiica unui boier 
va pleca din casa părintească însoțită de tiganca care a cres- 
cut-o si de „camerista“ personală, notate aparte ca „fete în 
casă pentru a-i sluji“, şi de alți țigani dati ca ajutor în casă 


! Joan C. Filitti, Arhiva Gh. Gr Cantacuzino, Bucureşti, 1917, pp. 70-71. 
2 DANIC, mss. 143, ff. 2521-2535. 
3 Ştefan Grecianu, op. cit., vol. I, pp. 406-407. 

sau la câmp. Valoarea acestora creşte sau scade în funcție 
de munca prestată, de „calificarea“ avută, de sex sau de vâr- 
stă. De exemplu, Safta primeşte de la mama ei „8 suflete de 
țigani“ din care cinci sunt bărbaţi, iar doi dintre ei au o me- 
serie, unul este bucătar, iar celălalt vizitiu.! 

În ceea ce priveşte clasele populare, zestrea își schimbă 
imediat compoziţia, cantitatea, calitatea, consistenţa. În fapt, 
ea se diminuează, căci raportată la clasa din care provine, 
foaia de zestre a unui fiice de țăran sau mic artizan nu vine 
decât să oglindească poziţia socială si starea economică a 
grupului pe care îl reprezintă. Departe de noi gândul de a vorbi 
de o uniformizare a zestrei în interiorul claselor populare. 
Diferenţele economice se cern imediat şi după o primă lectu- 
ră, între sărăcia extremă şi grupul țăranilor înstăriți existând 
diferite subdiviziuni puse în lumină foarte bine de zestre sau 
de testamente. O rochie, cel mult două, patru-cinci cămăși, 
o haină lungă sau scurtă pentru iarnă, o pereche de papuci, 
cam acestea sunt hainele pe care o fată din clasa populară 
le primeşte la märitisul ei. Tesäturile sunt si ele inferioare 
din punct de vedere calitativ, doar ici si colo sunt pomeni- 
te mătasea sau atlazul, în rest întâlnim postav prost şi greoi, 
stambă înflorată, rară şi proastă (cituri), in, bumbac. Rare- 
ori veșmintele şi lenjeria poartă broderii; atunci când apar, 
firul de aur sau de argint se transformă în fir de borangic. 
Diamantele si mărgăritarele se înlocuiesc cu märgelele din 
sticlă colorată sau urmuz. Dar se pare că valoarea lor este- 
tică este foarte importantă din moment ce în unele foi de 
zestre se găsesc până la 12 şiruri de astfel de obiecte de po- 
doabe. Prezenţa lor într-un număr atât de mare ne arată că 
ele se poartă, fie la zi de sărbătoare, fie duminica la biseri- 
că, fie în viaţa de zi cu zi. Dobrita primește de la fratele ei, 
Negoiţă Cârlan, la 29 ianuarie 1772, unsprezece şiruri de 


! Ibidem. 

mărgean si șase șiruri de urmuz, în timp ce Anghelina pri- 
meste, la 21 decembrie 1772, unsprezece şiruri de märgean, 
şase şiruri de urmuz şi două şiruri de rubine.! Inelele de ar- 
gint iau locul celor de aur, dar si acestea apar destul de rar 
şi mai ales la țăranii înstăriți. Cearsafuri, fete de pernă, fete 
de masă, cergi, scoarte sau covoare se tes în casă din in, bum- 
bac, borangic sau lână. Nu lipsesc nici servetele, stergarele 
sau peschirele de „obraz“, de „mâini“, de „oglindire“, tale- 
rele de cositor sau aramă, cuțite, linguri, dar toate din me- 
tale proaste. Salba si cununa de bani sunt și aici prezente, 
deși valoarea banilor se schimbă, monede simple, curente, 
de argint sau de aramă, găurite si însirate pe atä.? Ele se poar- 
tă la gât sau pe cap în ziua nunții si apoi la zilele de săr- 
bătoare. Atribuţiile casnice sunt si ele marcate prin prezența 
căldărilor mari si mici, a cazanelor, pirostriilor, frigärilor, 
vătraiului pentru menţinerea focului viu în vatră. Animalele 
devin mai puţine pe măsură ce se coboară în ierarhia socia- 
lă, două vaci cu lapte, doi boi de plug, doi râmători, cinci 
capre, zece oi, uneori un cal. De țigani nici nu poate fi vorba. 
La acest nivel nu se poate vorbi de o foaie de zestre com- 
pletä. Combinatiile sunt din cele mai bizare şi arată starea 
de precaritate, graba cu care s-a alcătuit zestrea, în ultimul 
moment, în pragul căsătoriei, când cei din casă au cedat fieca- 
re câte ceva în speranţa realizării unui mariaj si ridicării „pie- 
trei de moară“ din casă. Plus, trebuie remarcat că piesele nu 
mai sunt toate noi sau în perfectă stare. Vechi şi nou se ames- 
tecă şi se adună de prin casă în preziua nunţii. Mama îşi ce- 
dează rochia cea bună, de mers la biserică, dar purtată totuşi, 
tatăl un fier de plug uitat de mult în spatele casei, una din 
surori renunţă la o cămaşă, o saltea mai veche si peticită, 
dar încă utilă, este ridicată din aşternutul băieţilor, se dau 
talere mai vechi, dar cărora li s-au pierdut capacele etc. 


! DANIC, Fond Achiziţii Noi, LXXI/37 şi 39. 
2 Vezi şi Călători străini, X, partea I, p. 386. 

Deseori zestrea se prezintă sub forma unui petec de 
pământ ca singură avere ce poate fi cedată. În interiorul clase- 
lor populare practicile cotidiene arată că pământul reprezintă 
în cele mai multe situaţii singura zestre şi nu bunurile mobi- 
le care lipsesc. Uneori se specifică în actul dotal că domeniul 
se cedează cu titlul temporar până când familia va găsi banii 
necesari pentru cumpărarea lucrurilor de zestre. Este cazul 
Mariei din Pietrari, județul Muscel, care, la 8 ianuarie 1746, 
îşi înzestrează nepoata orfană cu patru fălci de moşie. În mo- 
mentul când se va achita de zestrea promisă, adică „o pătură 
şi o rochie“, Maria își va recupera pământul.! Părinţii recu- 
nosc că este o situaţie excepţională, dar ea este atât de des 
invocată că se transformă în practică cu putere juridică. Ast- 
fel, Rada, soţia lui Stoica din Vineti, judeţul Olt, rămasă vă- 
duvă şi cu o copilă de crescut, apoi de înzestrat și măritat, săracă 
fără nimic din cele ce se dau de zestre, îi transmite „toată par- 
tea tată-său de moşie, câtă s-ar afla“2. Un alt tată sărac mer- 
ge până într-acolo încât decide prin testament, de comun acord 
cu cei doi fii ai săi, să împartă putina moșie avută în trei părți 
egale. Pentru a da autoritate actului, tatăl, cei doi fii şi cele 
două nurori îşi pun numele şi degetele în semn de acord si în 
prezența martorilor.3 

Aceste situaţii devin destul de numeroase: pentru a-și că- 
sători fiicele sau surorile taţii si frații transformă zestrea tra- 
ditionalä în pământ, singurul bun disponibil într-o societate 
în care banii lichizi sunt destul de rari. Totodată, esalona- 
rea datoriilor din foaia de zestre pe o perioadă mai lungă de 
timp, uneori chiar până la sfârșitul vieții părinţilor, aduce 
alte cedări de proprietate ca o compensație a obiectelor prin- 
se în act, dar niciodată procurate din cauza sărăciei. Certu- 


! Constantin Tamaş, loan C. Vasile, Monumente arheologice vâlcene, 
Râmnicu Vâlcea, 1998, p. 80. 

2 I. Ionașco, op. cit., pp. 194-195. 

3 DANIC, Fond Documente Muntenesti, XCVII/3, 27 ianuarie 1772. 

rile și procesele îl constrâng pe tată să cedeze pe moment 
părţi din moşiile deţinute cu speranţa că vor veni zile mai 
bune si acestea vor fi recuperate, că patrimoniul va fi reîn- 
tregit. Dar acele zile nu vor veni niciodată. 

Totul este notat cu precizie si minutiozitate. Haine, bijute- 
rii, lenjerie, ustensile de bucătărie capătă viață sub pana ta- 
tälui, de la formă la material, de la culoare si ornamente la 
numărul nasturilor şi modelul broderiei, nimic nu se uită, 
nimic nu se trece cu vederea. Mosiile sunt scrise cu vecinii 
şi semnele de hotar, ţiganii cu numele şi familiile lor, anima- 
lele cu numărul şi starea lor, ca nimic să nu fie revendicat 
altfel decât a fost dat, ca nimic să nu fie restituit altfel decât 
a fost primit, ca altceva să nu se pretindă decât ce se află înscris 
acolo o dată pentru totdeauna. Acest „inventar“ are multiple 
funcţii, iar munca nu este în zadar. Existenţa lui permite o 
mai bună negociere între ginere şi socru; văduvia sau sepa- 
rarea îi vor da femeii posibilitatea de a recupera mai ușor zes- 
trea adusă în casa soțului, micile detalii îi vor permite să-și 
individualizeze mai uşor propriile lucruri de celelalte exis- 
tente în casă. Toată această muncă de transcriere presupune 
că tatăl are în fața ochilor lada de zestre plină ochi cu lucruri 
şi, cu urechile ciulite la ceea ce soția sau fiica sa îi dictează, 
el notează cu atenţie întrebând de două ori acolo unde nu e 
sigur sau nu a înţeles care ar fi diferenţa între o rochie „dă 
belacoasă roşie cu flori de fir“ şi o rochie tot de belacoasă, 
tot roşie, dar „cu florile în natural“ sau între „cercei de aur 
cu zmaragduri cu trei picioare de balasuri“ şi „cercei dă aur 
cu zmaragduri verzi cu picioarele dă mărgăritar“. 


Zestrea — între promisiune si realitate 


După logodnă, ginerele primeşte foaia de zestre, dar lucru- 
rile intră în casa sa abia cu ocazia nuntirii, când mireasa se 
mută în casa soțului. Livrarea zestrei are loc în cadrul unui 

ritual specific aşa cum se întâmpla în Italia sau Franţa seco- 
lelor trecute!. Cum o căsătorie fără zestre se realizează cu 
dificultate, şi cei mai săraci părinţi se străduiesc să alcătu- 
iască zestrea atât de necesară. Pentru a-și vedea fiica mări- 
tată, tatăl promite un anumit număr de stânjeni, vii, livezi 
sau mori. Odată nunta împlinită, tatăl face uitată această în- 
datorire, dar ginerele are grijă să-i amintească de fiecare dată, 
să facă presiuni si scandal, să-l reclame în justiţie. Certuri- 
le încep uneori chiar de a doua zi după nuntă. Intervenţiile 
rudelor sau ale vecinilor se impun pentru a-i împăca şi pen- 
tru a-i face să ajungă la un compromis. La scurtă vreme, lu- 
crurile se reiau de unde rămăseseră înainte de a se rediscuta 
la cârciumă noua zestre, noua înțelegere. Documente nume- 
roase păstrează detalii asupra acestor neînțelegeri în care socri 
şi gineri se pun din nou la masa negocierilor. Pentru a nu fi 
înşelat iar, ginerele cere cu insistență un act scris cu lucru- 
rile ce nu s-au dat, cu sorocul şi termenul limită de livrare 
definitivă a tot ce a rămas. Alții notează cu atenţie si cu in- 
sistentä în dreptul fiecărui obiect pus în foaia de zestre „s-a 
dat“, „nu s-a dat“ sau „pentru caretă dat taleri 130*2. Alteori 
foaia de zestre devine neîncăpătoare pentru a primi toate mi- 
cile remarci notate de ginere. 

Ruxandra Poienaru are astfel de probleme cu ginerele ei. 
Acesta notează tot. De exemplu, în dreptul inelului cu ru- 
bin ţine să noteze „mititel robinasu si inelu“ şi precizările 
de acest gen se găsesc pe tot documentul. Ele se disting uşor 
de actul dotal pentru că avem de-a face cu un alt scris, cu o 


! Vezi Nicole Belmont, „La fonction symbolique du cortège dans les 
rituels populaires du mariage“, Annales ESC, 33 (3), pp. 650-655; C. Kla- 
pisch-Zuber, op. cit., pp. 215-216; Martine Segalen, Amours et mariages 
de l’ancienne France, Berger-Levrault, Paris, 1981. 

2 Vezi foaia de zestre făcută de Drăghici Bălăceanu, fost mare vornic 
de Târgovişte, pentru fiica sa Safta la 2 aprilie 1721. Şt. Greceanu, op. cit., 
vol. I, pp. 183-184. 

altă cerneală si mai ales că notițele folosesc persoana I sin- 
gular, adică îi sunt autoadresate, pentru buna lui ştiinţă. Măr- 
găritarul i se pare prea mărunt, unul din cearsafuri este vechi 
şi ponosit, salteaua este din atlaz prost, lingurita de argint 
cu farfuria ei nu cântăresc decât 25 de dramuri, din batiste 
nu a primit decât patru, pentru argintăria mesei a trebuit să 
insiste și până la urmă i s-au dat 110 taleri şi patru parale, 
să-şi cumpere singur, în locul ligheanului si al ibricului „mi-au 
dat 6 tipsii de aramă şi le-am făcut lighean şi ibric“, din şase 
iepe una i se pare prea tânără, cei doi bivoli de jug sunt de 
fapt tauri. Scurte notițe de acest gen se regăsesc pe parcur- 
sul întregului manuscris, iar neînțelegerile dintre cei doi au 
fost de multe ori aduse în fața justitiei.! 

Documente de acest fel ne arată dificultățile punerii în 
practică a actului dotal: între alcătuirea actului şi transferul 
obiectelor în casa ginerelui fiind cale lungă. Conform legii, 
tatăl are un răgaz de doi ani pentru a împlini toate cele în- 
scrise. Nerespectarea termenului aduce sancţionarea tatălui 
cu plata unei dobânzi de patru la sută, referința este însă 
ambiguă, incompletă și nefolosită în practica cotidiană.? La 
rândul său, Legiuirea Caragea prevede că oricine promite 
zestre, tată, mamă sau oricare altă persoană, are obligația 
de a o împlini.? Chiar dacă legea apare târziu (1818), se con- 
stată că taţii sunt întotdeauna obligaţi să-și ţină promisiu- 
nile, mai ales atunci când la mijloc se află acte scrise 
doveditoare asupra zestrei promise. Că reclamarea în justi- 
tie se face după un an sau șase, putin importă, socrul se obli- 
gă să dea tot ce a promis prin foaie. 

De exemplu, diaconul Gheorghe din Cäpsuna, județul VIas- 
ca, este purtat prin instanţă de ginerele lui, Ioan, pentru un cal, 


1 DANIC, Fond Documente Istorice, MCDLXXIII/99, 100. 

2 DANIC, mss. 143, ff. 211+-213v. Documentul de la 27 mai 1793 
face apel la Pravila după Armenopol, titlul 8, lista 282. 

3 Legiuirea Caragea, p. 78. 

un râmätor, câtiva pruni si un räzor de vie, lipsa de zestre ne- 
dată de şase ani. În faţa mitropolitului, tatăl se angajează că 
o dată ajuns acasă „să aibu a le face teslim toate în mâna 
protopopului“. Pentru a se asigura că nu va amâna la infi- 
nit şi nu-i va avea peste ceva timp iarăşi la Mitropolie, mitro- 
politul insistă pe prezenţa protopopului ca garant al acestei 
înţelegeri. El va trebui să dea tatălui o adeverinţă de preda- 
re ca semn al finalizării conflictului sau ca asigurare „că 
le-am dat şi cum că nu mai are a cere nimic de la mine“. 


Vânătorii de zestre 


Trimiterea foii de zestre, a doua zi după logodnă, semni- 
fică refuzul bărbatului de a duce mai departe contractul înche- 
iat, motive diverse fiind invocate. Cel mai adesea se leagă 
de dorinţa de a cere mai mult, de a-şi şantaja viitorul socru. 
Istoria unei familii, unde dispunem de toate piesele necesa- 
re reconstituirii evenimentelor pas cu pas, ne dezvăluie ten- 
siunile existente între gineri şi socri. Documentul de la 30 
mai 1794 pune în prim-plan familia şi problemele ei la acest 
sfârșit de secol. În fapt, alături de dificultăţile legate de zestre 
apar si dificultăţile privind convietuirea unei familii recompu- 
se. Situaţia ne oferă ocazia să facem o analogie, deloc forta- 
tă, cu familia lui Moromete de la începutul secolului XX. Vom 
vedea, pe măsură ce naraţiunea avansează, că lucrurile nu 
sunt deloc diferite, că lada de zestre este obiect de conflict 
între fraţii şi surorile vitrege, între fii şi mama vitregă. 

Documentul se construieşte în jurul următoarelor antiteze: 
zestre-povarä, zestre-blestem, fatä-piaträ de moară, multe 
fete-ruina casei, superioritate masculină-inferioritate feminină. 

Mares şătrar se căsătoreşte a doua oară cu Zoita. El are 
deja din prima căsătorie trei băieţi, cu Zoita va face alți şapte 


1 BAR, mss. 637, f. 222-222", 29 iunie 1785. 

copii, din care cinci fete si doi băieți. Familie grea, după cum 
bine se poate observa, care trebuie hrănită, dar mai ales stru- 
nită datorită conflictelor ce se nasc zilnic între frați. Înzes- 
trarea şi măritarea fetelor apar ca una dintre sarcinile cele 
mai dificile nu atât datorită sărăciei, cât mai ales ginerilor 
al căror acord este indispensabil pentru împlinirea mariaju- 
lui. Tatăl are în fața sa cinci fete, venite pe lume una după 
alta, deci şi căsătoriile trebuiesc îndeplinite tot una după alta. 
Mareş muncește pentru copiii săi, strânge, se zbate, face eco- 
nomii. Măritarea primei fiice se va dovedi însă o sarcină difi- 
cilă care îi va solicita toată răbdarea, atenţia şi abilitatea. 

Ajunsă la vârsta de măritat, Catrina începe, împreună cu 
părinţii, pregătirile: mama şi fiica reväd trusoul şi-l com- 
pletează, tatăl se interesează în rândul amicilor asupra bărba- 
tilor de însurat. Eftimie Ghezdovet, căpitan de lefegii, este 
cel ales şi cu el tatăl „au avut voroavă“. De remarcat că fata 
nu se implică în nici un fel, tatăl îşi alege ginerele, urmând 
propriile criterii. După învoială, tatăl alcătuieşte foaia de zes- 
tre şi o dă în mâna ginerelui, convins că poate în liniște să 
se pregătească de nuntă. La câteva zile, acesta îi trimite însă 
foaia de zestre înapoi, cerând mai mult. După cum poves- 
tesc fraţii vitregi, în acest moment, intră în scenă mama vi- 
tregă care ţine cu tot dinandisul ca acest mariaj să se facă 
si cere soțului să accepte noile pretenţii. Mares se lasă con- 
vins, mai ales „că trebuia să-și ridice piatra din casă“, cu 
toate că surplusul cerut constituie de fapt zestrea pentru cea 
de-a doua fiică ce urmează a se mărita. Se consolează cu gân- 
dul că de va trăi şi va fi sănătos „va pune la loc“ ceea ce „a 
dat peste putere“. 

Ginerele nici cu această parte nu se mulţumeşte şi „mai 
cerând încă o sumă de bani, a şi trimis foaia înapoi“. Deja 
bolnav, Mareş se supără foarte tare şi „fiindu-i mai rău, i 
s-a tăiat inima şi pe loc au murit“. Moartea lui complică peste 
măsură lucrurile, aducând la lumină neînțelegerile dintre 

mama vitregä si cei trei fii din prima cäsätorie, conflict am- 
plificat şi de importanta poziție căpătată de Zoita prin tes- 
tamentul soțului. Ea devine moștenitoarea patrimoniului si 
executorul testamentar, lăsându-i pe fii la bunul ei plac. 
Mama se află într-o mare dilemă: continuarea negocieri- 
lor cu ginerele sau abandonarea acestora? Ambele variante 
prezintă mari dezavantaje în condiţiile în care viața sub ace- 
laşi acoperiș cu cei trei devine imposibilă. Certurile sunt 
cotidiene, iar contestările în justiţie se tin lanţ. În jalba lor, 
frații ne dezvăluie întreg scandalul, punctând pas cu pas 
toate nemulțumirile. După părerea lor, tatăl nu ar fi promis 
niciodată o asemenea zestre, cu atât mai mult nu şi-ar fi lăsat 
averea pe seama unei femei, dacă nu ar fi fost „sărit din 
minţi“, din cauza lingorii de care suferise în acele zile. Prin 
punerea în aplicare a acestei căsătorii, ei vor rămâne săraci 
lipiti si cu grija „celorlate trei pietre de fete“ (mezina murise 
Şi ea între timp). Puterea primită de mamă este şi ea contesta- 
tă, plecându-se de la toate argumentele vehiculate de lumea 
masculină în epocă. În primul rând, că muma lor una zice 
şi alta face, cu alte cuvinte lor le-a promis că va opri această 
nuntă şi „pe sub cumpătu Şi în taină“ se grăbeşte s-o împli- 
neascä, săvârşind chiar si logodna: „şi unde ne-am pomenit, 
unde logodesc pe sora noastră cu ierologhie tot cu mai sus- 
numitul“. Aceste fapte demonstrează că mama nu poate fi 
de încredere, nu poate administra o familie, un patrimoniu. 
Comportamentul ei i-a convins că oricând poate aduna to- 
tul din casă şi fugi cu un oarecare: „ne va lăsa mâine, poi- 
mâine pre toți săraci de periusia părintească“, mai vârtos „de 
vreme ce se află la vârsta tineretilor şi cu firea zburdalni- 
că, iubind mai mult cele desarte“. Ideea văduvei tinere gata 
oricând să cadă în păcat apare frecvent sub pana clericilor, 
vârsta fiind considerată ca o stare periculoasă mai aproape 
de lumea păcatelor, decât de cea a pocäintei şi plângerii. 
Fiii vitregi contestă apoi maniera în care a fost gândită 
căsătoria surorii lor. Strategia adoptată de mamă li se pare 

proastă si tipic feminină, căci aceasta nu s-a informat asupra 
celorlalte case care s-au stins datorită unei strategii matrimo- 
niale la fel de prost condusă, nu s-a interesat asupra „poli- 
tiei“ pretendentului. Continuarea acestei politici va face vâlvă 
în sânul tuturor celor care au fete de măritat, va crea un prece- 
dent, iar casa lor va atrage ura, blestemul şi nemulțumirea 
tuturor părinţilor, fraţilor, moștenitorilor. Ei sunt bărbaţi în 
toată firea, capabili să poarte grija casei, să decidă în pro- 
blemele importante privind patrimoniul, ştiu cum să-şi alea- 
gă cumnatii, cum să-şi mărite surorile. 

De fapt, în pretenţiile lor nu se află nimic anormal, ei cer 
restituirea atribuţiilor masculine, trecute în lumea femei- 
lor prin testamentul tatălui. Nu pretind decât să fie „cliro- 
nomi“, alături de mama lor, şi, încetul cu încetul să preia 
întregul control; cu alte cuvinte, „aceşti mai mari să icono- 
misim trebile spre întemeierea si adăogirea ei (casei)“, iar 
mama să nu aibă drept de a decide fără ştirea lor. Pentru a 
dovedi că nu este nimic personal, că ei nu fac decât să se 
gândească la casă şi la ceilalți, jalba se încheie într-o per- 
spectivă luminoasă şi ireală. Să-i lăsăm să ne povestească 
cum va arăta viitorul casei, cu ei, în frunte: „ci cu toţi să ne 
chivernisim din casă, de unde vom si munci. Și după partea 
ce fiescare avem în casă până vom căsători toate surorile, 
însă după starea şi potriva noastră, apoi cele rămase atunci 
le vom împărți frăţeşte.“ 

După mama vitregă, ţinta atacurilor se îndreaptă către vii- 
torul cumnat. Contestarea pretențiilor se construieşte în jurul 
poziţiei sociale si al reputației acestuia. Cine este acest om 
de cere o zestre de peste 40 de pungi de bani? O zestre con- 
siderabilă pe care „nici un obraz mare nu o dă şi de o dă, 
cărui ipochimen o dă?“ Să vedem cine este ipochimenul atât 
de contestat: „„neamu de boier mare să fie nu este, vreun aca- 
ret şi pământ nu se află, fără numai toate acaretele şi chi- 
vermiseala si al său ipsolipsis în jocul cărților rezeamă“, ba 
ei au auzit că este plin de datorii pe care abia aşteaptă să şi 

le achite cu zestrea primită, adică cu partea lor de mosteni- 
re. lată descris în câteva rânduri vânătorul de zestre tipic, 
exploatând la maximum cele câteva atuuri de care dispune 
pentru a obține o zestre frumoasă, cu care să-și achite da- 
toriile vechi si să facă altele noi. Fraţii vitregi ar fi admis 
plata unei atare zestre, chiar dacă se dovedeşte a fi înselätorie 
pe faţă, numai în cazul în care tânărul ar fi fost de neam. 
Inrudirea cu o familie bună i-ar fi ajutat să-şi mărite bine si 
celelalte surori, datorită sistemului de relaţii. Cum ginere- 
le ales nu corespunde nici unui criteriu de calitate, după pă- 
rerea lor zestrea dată nu poate fi comparată decât cu un mare 
blestem ce s-a abătut asupra casei lor. 

Înstintatä prin zapciu, Zoita este obligată să oprească pre- 
gătirile de nuntă si să se prezinte în fața soborului pentru a 
da seamă de toate acuzaţiile aduse de fiii vitregi. Cum scan- 
dalul începuse cu mult timp în urmă, mama a ştiut întotdea- 
una să-și acopere fiecare act comis cu probe menite a-i 
susține deciziile luate. În primul rând, Zoita are la mână testa- 
mentul soțului prin care devenise moștenitoarea de drept si 
de fapt a întregii averi cu misiunea de a se ocupa de cei mai 
mici dintre fraţi şi de a se îngriji de sufletul răposatului. Diata 
poartă semnătura episcopului Dositei al Buzăului, devenit 
între timp mitropolit, şi care n-ar avea cum să-şi conteste 
propria autoritate. Apoi tatăl a hotărât atât asupra diatei, cât 
şi asupra zestrei atunci când avea minţile întregi, după cum 
o dovedește iscălitura analizată cu atenţie de mitropolit, gă- 
sind-o „aleasă, deslusitä, de om în toată firea, sănătos“, sem- 
nătura nu s-ar fi putut face dacă „ar fi fost bolnav şi fără 
minţi“. În acelaşi timp, tatăl, ca un stăpân deplin pe ale sale 
şi agonisite „cu sudoarea si osteneala sa“, a ştiut ce face, că 
de n-ar fi avut de unde, nu ar fi dat. Aşadar, şi această acuza- 
tie cade. Märitisul trebuie să aibă loc în orice condiţii, căci 
în joc este nu numai onoarea fetei, ci şi a celorlalte încă ne- 
măritate, pentru că după logodnă, Eftimie a început să-şi vizi- 
teze viitoarea mireasă cu acordul părinţilor si sub privirile 

vecinilor. Ruperea logodnei ar provoca zvonuri si bârfe cu 
privire la reputaţia bietei fete. Si ce mai încolo si-ncoace, 
nunta trebuie sä se facä, deoarece sertäreasa cheltuise o grä- 
madä de timp si de bani cu pregätirile. Apoi Eftimie nu este 
chiar așa cum a fost descris de jeluitori, ci băiat din București, 
cu fraţi şi surori, cu rude, nu „un om fără căpătâi“. Si to- 
tuşi mitropolitul nu se poate abtine să nu-i ceară acestuia 
să se mulțumească numai cu ceea ce prin foaie a obținut si 
să n-o mai şantajeze pe văduvă. Cu alte cuvinte, chiar dacă 
respinge cererea fraților, el nu poate să nu sesizeze că în spa- 
tele lui Eftimie se ascunde un mic vânător de zestre care de 
n-ar fi fost pretenţiile viitorilor cumnati ar fi profitat din plin 
de tinereţea si ignoranta văduvei. În ceea ce o priveşte pe 
aceasta, i se recomandă să-și păzească cinstea dacă vrea să 
rămână stăpâna casei, căci în eventualitatea unei căsătorii 
sau a unei legături amoroase nu va primi decât zestrea pe 
care a adus-o. În fine, jalba fraţilor nu apare decât ca un act 
de mare răutate, din dorinţa nedeclarată, dar foarte prost mas- 
cată, de „a zăticni märitisul copilei“. 


Fără zestre 


a) „Cutia milelor “ si fetele sărace. Iniţiativa înființării fon- 
dului de ajutor pentru săraci, orfani, văduve şi invalizi apar- 
ţine domnului Alexandru vodă Ipsilanti. Prin documentul din 
10 decembrie 1775, el anunţă înființarea unei cutii a milos- 
teniei şi donează 6 000 de lei pe an pentru constituirea fon- 
dului necesar.2 La menţinerea lui sunt obligaţi să contribuie 
atât marii boieri ai țării, cât si înaltele fete bisericești. De ase- 
menea, creştinii laici sunt îndrumați si sfätuiti, ca prin 


1 V. A. Urechia, op. cit., III, pp. 440-445. 
2 Vezi documentul la Pompiliu Gh. Samarian, Medicina și farmacia 


în trecutul românesc. Vol. III, Asistența publică în trecutul românesc până 
la 1834, Bucureşti, 1934, pp. 205-206 si 216-217. 

testament, sä lase o parte din avere pentru politica socialä 
dusă de domn.! Mai mult, prin noul cod de legi din 1780, 
se prevede în capitolul Pentru diată, obligaţia oricărui cres- 
tin de a testa în favoarea Cutiei milosteniei.? 

Printre cei care beneficiază de ajutor de la Cutia milelor 
se află şi fetele sărace în vârstă de măritat. Ajutorul se acor- 
dă la cererea celei aflate în sărăcie. Fata alcătuieşte o jalbă 
adresată domnului în care își prezintă starea socială și mate- 
rială. lată cum sună jalba alcătuită de Maria preoteasa din 
mahalaua sfântul Ilie: „Mă rog Măriei Tale, fiindcă am o 
copilă de vârstă si am făcut si învoială cu un june de a o că- 
sători. Fiindcă din cele trebuincioase ale căsătoriei îmi lip- 
seşte şi alt mijloc de ajutor nu am, după milostivul 
Dumnezeu, năzuiesc la îndurătoarea milă a Măriei Tale si 
mă rog să fie revărsată şi asupra scăpătăciunii mele si să fiu 
şi eu împărtăşită din noianul milei Măriei Tale, precum mul- 
te obraze scăpătate, de la Cutia cea orânduită de către Înăl- 
timea Ta de milostenie.“3 Jalba este trimisă de domn marelui 
vistier, persoanei care administrează fondul, în speţă tot un 
mare dregător, numit în epocă epitrop. După ancheta la fața 
locului, se alcătuiește un raport asupra faptelor constatate 
şi se recomandă domnului suma ce urmează a fi vărsată în 
funcţie de starea socială a solicitantului. Cu alte cuvinte, dacă 
fata aparține clasei boiereşti, ea primeşte o sumă mai mare 


! Pentru maniera de organizare şi funcţionare a acestui fond vezi ibi- 
dem, pp. 216-266 şi Ligia Livadă-Cadeschi De la milă la filantropie. 
Instituţii de asistare a săracilor din Țara Românească şi Moldova în se- 
colul al XVIII-lea, Nemira, Bucureşti, 2001. 

2 Pravilniceasca Condică, pp. 106-108. Dacă pentru cei morţi fără 
copii se fixa deja suma ce urma a reveni cutiei, la a treia parte din ave- 
re, cei cu copii, adică cu moștenitori, lăsau cât doreau. Dar şi unii, şi 
alții aveau datoria „de a nu uita de cutie“, cum spune domnul, mergând 
până la a-i ameninţa cu stricarea testamentului dacă nu respectau legea. 

3 V.A. Urechia, op. cit., vol. V, p. 370. 

de bani, având în vedere cä trebuie sä contracteze o cäsä- 
torie care solicită o zestre mai mare. Märitisul unei fete sära- 
ce este mai „uşor“ şi primește o sumă mai mică de bani. 
Astfel că preoteasa a primit ajutor de la Cutia milelor numai 
30 de taleri, după cercetarea efectuată la faţa locului de că- 
tre clericii Mitropoliei si slujbasii Vorniciei. 

Cu patru luni mai devreme, la 16 iulie 1793, Bălaşei, 
mamă a opt copii din care şase fete, i se dau de la Cutie nu- 
mai 20 de taleri. Popa Dragomir din satul Seaca, județul Gorj, 
primeşte ca ajutor la măritișul celor cinci fete numai 40 de 
taleri, în timp ce o altă fată de boier beneficiază singură de 
o mie de taleri.! În toate cererile lor, părinţii insistă pe apro- 
pierea momentului căsătoriei, a vârstei märitisului, pe să- 
răcia care face imposibilă trecerea fetelor în această etapă 
importantă a vieţii, binecuvântată de către Biserică si Dum- 
nezeu. În fapt, ajutorul este cerut pentru a duce o viaţă cresti- 
nă, plăcută lui Dumnezeu şi, prin spijinul dat, puterea participă 
la menţinerea ordinii, la înfăptuirea operei divine — sfânta 
familie şi procrearea —, la salvarea fetelor de la o viață imo- 
rală, în speță drumul spre prostituție, deseori inevitabil în 
cazul fetelor sărace. 

b) Boierii si fetele sărace. O altă practică importantă o 
constituie miluirea fetelor sărace cu sume de bani necesare 
înzestrării și măritării lor. Fetele de pe moșiile boierești sunt 
înzestrate de către boieri, fie în timpul vieţii acestora şi pe 
măsură ce fetele se mărită, fie prin intermediul testamen- 
tului. Unii boieri lasă prin testament zestrea gata alcătuită dată 
fetei care se va căsători prima. Acest obicei este considerat 
o pomană necesară pentru a asigura viaţa eternă sau pentru 
a reduce păcatele lumești; prevederea se consemnează în tes- 
tament alături de celelalte pomeni făcute pentru pomenirea 


! Ibidem, vol. V, pp. 44-45, 370-371 şi vol. VIII, p. 153. Vezi şi 
P. Samarian, op. cit., vol. III, pp. 262-263. 

răposatului. Fetele, care primesc o astfel de zestre, au obli- 
gatia de a-l pomeni pe binefäcätor, arătându-şi recunos- 
tinta prin lumânări aprinse la mormântul acestuia si prin 
rugăciuni. Unii dintre boieri îşi justifică gestul insistând pe 
comemorare, „să mă pomenească“. Alegerea fetelor se lasă 
uneori la libera apreciere a moștenitorilor de drept sau a epi- 
tropilor, alteori se prevăd cu strictețe numele şi sumele ce 
le revin. 

Mai întâi sunt înzestrate rudele sărace apropiate, apoi fete- 
le clienţilor, prietenilor şi abia în ultimul rând fetele supusi- 
lor de pe moşie. Atunci când testatorul impune condiţii, 
moştenitorii primesc misiunea de a face o anchetă asupra 
fetelor alese. Ei trebuie să se informeze asupra situaţiei eco- 
nomice a părinţilor, dar mult mai importante sunt calitățile 
si reputaţia fetei. Marele ban Constantin Bălăceanu lasă 5 
000 de taleri pentru dotarea a 20 de fete sărace, fiecăreia 
revenindu-i 250 de taleri, o zestre considerabilă pentru o fată 
de țăran, dar ea nu putea fi obţinută oricum. Fiul legataru- 
lui, Ştefan, în calitate de executor testamentar, trebuie să ob- 
ţină informaţii, „prin bună cercetare“, dacă sunt într-adevăr 
sărace, dacă sunt cinstite şi „nu după poduri“, adică prosti- 
tuate. De fapt, banii se dau numai si numai pentru märitis, 
nu pentru uzul cotidian al părinţilor. Boierul este o adevă- 
rată instituţie caritabilă pentru înzestrat fete sărace, de aju- 
torul lui beneficiind alte opt fete, aparținând anturajului său, 
rude de sânge scăpătate sau rude spirituale. Sumele de bani 
alocate variază în funcţie de locul pe care taţii îl ocupă în 
rețeaua de solidaritate pe care boierul şi-a construit-o de-a 
lungul întregii vieți. Primul loc este ocupat de Elena, o co- 
pilă orfană crescută în casa boierului şi care cu timpul i-a 
devenit ca şi fiică. Ea primeşte 4 000 de taleri, în plus, fiul 
cel mare are sarcina de a se ocupa personal de viitorul ei, cău- 
tându-i un soț pe măsură: „să-i cauţi cu oare si care chiver- 
niseală un om să o cäsätoresti“. Pe locul doi, cu 1 000 de 

taleri, se află Sultana, fata medelnicerului Andrei, fina boie- 
rului. Cu 500 de taleri sunt înzestrate o serie de fete sărace 
şi orfane, fiicele unor mici boieri sau negustori, apropiaţi ai 
boierului, Marghioala și Eufrosina, fiicele răposatului cămă- 
ras Mihalache, copila serdarului Neculaie, cea a pitarului Iane, 
a lui Hagi Ioniță, (aceasta murind între timp, banii au fost dati 
altei fete), şi, în fine, Marghiola, fiica Elenei Drugănească. 
Iată înzestrate dintr-un foc nu mai putin de 28 de fete.! 

Dar nu toţi boierii sunt atât de darnici, Räducan Filipes- 
cu, mare stolnic, înzestrează doar două fete cu 250 de taleri 
fiecare?, în timp ce Sandu Bucşănescu se ocupă de rudele 
sale sărace, fiecare nepoată primind ,,150 de taleri pentru 
haine, o fată de ţigan, o pereche de cercei, un inel si două-trei 
şiruri de mărgăritare“. 

c) A sluji pentru a-și face o zestre. În ciuda ajutorului acor- 
dat de domnie şi de boieri, un număr important de fete nu 
dispun de sprijinul necesar pentru a avea o zestre şi pentru 
a se căsători. În această situaţie, singura soluţie onestă po- 
sibilă o constituie angajarea la stăpân. Tinerele se angajea- 
ză ca slujnice în casele boiereşti sau negustoresti cu speranța 
strângerii banilor necesari alcătuirii măcar a unui trusou. Do- 
cumentele păstrează următoarele denumiri pentru aceste si- 
tuatii: „fată în casă“, „slujnică cu simbrie tocmită“, fată 
„băgată la stăpân“ sau „dată la stăpân“. Între fată și stăpân 
se stabilește un contract verbal care prevede asigurarea tu- 
turor sarcinilor domestice din partea fetei şi înzestrarea şi 
căsătorirea din partea stăpânului. Cu alte cuvinte, noul stă- 
pân preia întru totul atribuţiile tatălui din momentul în care 
îşi însuşeşte munca tinerei. Perioada de timp contractată este 
destul de lungă, între şapte si opt ani. Munca prestată de- 
pinde de casa în care fata slujește. Într-o mare casă boierească 


! Şt. Greceanu, op. cit., vol. II, p. 21. 
2 DANIC, mss. 143, ff. 139—141". 
3 Document publicat în Arhivele Olteniei, 1934, pp. 431-435. 

ea se ocupă, împreună cu celelalte slugi, de un anumit do- 
meniu al gospodăriei, dar în casa unui negustor sau mic mes- 
tesugar se îngrijește de toate, de la aducerea apei până la 
pregătirea hranei si la asigurarea lenjeriei curate. 

De plasarea acestor fete se ocupă rudele sau cunostinte- 
le. Un sistem de relaţii acoperă Bucureştiul şi zonele din jur, 
astfel încât atunci când o fată săracă porneşte din provin- 
cie spre capitală în căutarea unei slujbe, mai totdeauna se 
află o mătuşă care să cunoască o persoană de încredere şi 
care îi găseşte un stăpân. Maria, orfană de părinți, este pla- 
sată de mătușa ei la Stavri cojocaru „cu simfonie să o creas- 
că şi când va ajunge la vârstă să o înzestreze şi să o 
căsătorească“; Bälasa, tot orfană, pleacă din Craiova, în cău- 
tare de lucru, ajunsă în Bucureşti, de ea se ocupă jupânea- 
sa lana, care o ajută să-și găsească de lucru la Riga grămăticul 
ca slujnicä.! 

Unii părinți văd această perioadă ca o situaţie excepțională, 
provocată de moartea unuia dintre ei şi de sărăcie. Cel mai 
bine se exprimă Maria din Nemti, cu fiică de 13 ani si jumă- 
tate, dată la stăpân la 13 ani şi sedusă peste alte şase luni 
de un fecior aflat „acolo aproape la alt stăpân“. Iată cum își 
justifică mama plasarea fiicei: „Milostive Doamne, eu de 
ar fi avut fata mea tată şi de a-și fi putut să o hrănesc, eu 
n-aş fi dat-o a fi slujnicä.“? 

Aspra, din mahalaua Sfântul Ştefan, insistă pe lângă cum- 
natul ei să-i găsească un stăpân pentru cea mai mare dintre 
fete. Fiind văduvă şi cu alte trei fete, ea nu reuşeşte să le 
asigure hrana zilnică, cu atât mai puţin nu poate să le mă- 
rite. După câteva săptămâni de cercetări, cumnatul îl găseş- 
te pe popa Toma care are nevoie de o fată în casă. Contractul 
formal este repede stabilit între cele două părți, fata fiind 


! BAR, mss. 640, f. 30 şi DANIC, mss. 140, ff. 311-325. 
2 BAR, mss 653, f. 60"—60”. 

reprezentată de unchiul şi mama ei. Pentru slujba prestată 
preotul se angajează „să o aibă fată de suflet, să o crească, 
să o înzestreze si să o mărite la vreme“. Mama ţine să-și jus- 
uifice gestul în felul următor: „nu-mi dă mâna s-o înzestre- 
ze că sunt femeie săracă“. Ajutorul preotului apare ca o 
salvare, din acest motiv atunci când contractul se rupe dis- 
perarea mamei şi a fetei sunt reale şi justificate. Situaţia fe- 
tei seduse, cu onoarea pierdută, apare drept o catastrofă. Din 
acel moment mariajul pare imposibil, iar angajarea la un alt 
stăpân va fi întotdeauna legată de această întâmplare. Pe 
scurt, îi va fi foarte greu să găsească pe altcineva la care „să 
slujească şi să-şi scoatä pâinea“, iar mama cere cu insisten- 
tă ca preotul „să primească pe fată în cârca lui, să o chiver- 
nisească“, aceasta devenind o obligație morală majoră şi 
imediată, căci trecerea timpului lucrează împotriva fetei, „vre- 
mea trece şi în vârstă se înalță“. Totodată deflorarea apare 
ca un delict pentru care preotul trebuie să plătească, deoare- 
ce numai o zestre bogată poate să răscumpere virginitatea 
pierdută. Aspra crede că un soț ar fi trecut cu vederea sără- 
cia, dar ar fi cam greu să accepte şi acest al doilea neajuns.! 

d) A seduce și a înzestra. O altă soluţie, mai puţin onestă, 
o constituie acceptarea unei relaţii premaritale pentru a avea 
o zestre sau chiar un soţ. Spre sfârşitul secolului, multe fete 
sărace acceptă o astfel de relaţie în speranţa realizării unei 
căsătorii fără zestre. Totodată, seducătorul dovedit are obli- 
gatia de a înzestra fata sedusă după starea si posibilitatea 
sa, dar ţinând cont întotdeauna si de poziţia ocupată de fată 
în ierarhia socială.? Din 210 cazuri descoperite în arhive pen- 
tru perioada 1750-1830, doar 21 s-au încheiat cu căsătoria, 
dar şi aceasta realizată în condiţii deosebit de meschine, cu 


1 BAR, mss. 640, f. 19", 25 iulie 1791. 
2 Îndreptarea legii, glavele 251-255, pp. 252-256. 

intervenţia mitropolitului, cu aducerea silită a băiatului la 
biserică, cu desfacerea căsătoriei la câteva luni după, cu ame- 
nintäri Aproape jumătate din fetele seduse (92) au fost în- 
zestrate. Cum în toate cele 210 cazuri au avut loc procese 
derulate în faţa justiției, rămâne de la sine înţeles că şi foi- 
le de zestre au fost alcătuite tot la intervenţia si ameninta- 
rea exercitată de mitropolit şi de consiliul ecleziastic. 

Ca atare, zestrea reflectă sărăcia si disperarea în care se 
află aceste fete, orfane sau nu, plecate de acasă în căutarea 
unei slujbe şi reîntoarse pe prispa casei părintești, în cazul 
cel mai nefericit cu grija unuia sau a doi copii. Obligati de 
instanţa de judecată, bărbaţii constituie după luni de tergi- 
versări o zestre. Fata speră că această infimă bogăţie o va 
ajuta să-şi găsească un alt soț care în schimbul zestrei să trea- 
că cu vederea lipsa virginitätii. 

Vintilă bucătarul din Bucureşti insistă cu repetate plângeri 
la Mitropolie pentru a-l obliga pe Stan croitorul să-i dea zes- 
trea promisă fiicei sale. El a renunțat de mult la ideea că- 
sătoriei, dându-și seama chiar de la prima înfăţişare că tânărul 
n-a vrut decât să se amuze în seara cu pricina. Promisiunea 
de căsătorie n-a fost decât o vorbă ca oricare alta, spusă la 
voia întâmplării, doar pentru a o impresiona pe credula fată. 
Tatăl nu a stat nici el cu mâinile în sân şi, de atunci, a tot 
căutat un soț şi l-a găsit în persoana unuia, Blirică, care a 
acceptat s-o ia pe fii-sa dacă îi dă „zestre îndestul“. Bucu- 
ros că în sfârşit a găsit pe cineva, tatăl promite şi speră, la 
rândul său, în ajutorul puterii, date fiind noile conditii.! 

Scopul declarat al acestor fete este acela de a-şi găsi un 
soţ. Biserica, la rândul ei, insistă mai întâi pe realizarea unei 
familii şi apoi pe înzestrare, considerând celibatul prelungit 


1 BAR, mss. 3932, f. 4141". Subiectul a fost dezvoltat în Constanţa 
Vintilä-Ghitulescu, Focul amorului, passim. 

o stare periculoasă. În toate aceste cazuri, zestrea este foar- 
te mică, pentru că cei doi parteneri provin din clasa de jos 
a societăţii. A ceda o vacă sau cinci capre, a plăti gloaba la 
protopopi şi uneori în egală măsură la ispravnicii de judeţ 
nu reprezintă o situație deloc uşoară pentru un ţăran nu prea 
avut şi nici chiar pentru un mestesugar. Ajunşi în faţa in- 
stantei, părinţii şi feciorii se eschivează, inventează, mint, 
jură fără frică şi fără prea mare remuscare pe Sfintele Icoa- 
ne. Atunci când nu reușesc să convingă, seducătorii sunt obli- 
gati să-şi plătească greşeala. Zestrea se negociază cu ajutorul 
mitropolitului si al celorlati clerici din consiliu. Tânărul dă 
o rochie, părinţii fetei vor şi o vacă, intervenţia părinţilor 
băiatului amplifică neînțelegerile, creşte tensiunea deja exis- 
tentă, se proferează amenințări sau se împroașcă cu noroi 
onoarea fetei şi cea a părinţilor, care n-au știut să-și creas- 
că şi, mai ales, să-şi stăpânească copila. Mitropolitul încear- 
că să calmeze spiritele şi să reia negocierile, dar abia cu chiu, 
cu vai se ajunge la un compromis. 

Zamfira îl încarcă pe Ion holteiul cu „o roche de alagea 
şi să plătească şi o căldare“, punându-i soroc până la Paşte 
să achite toate acestea!; Dragomira din satul Buftea, judeţul 
Ilfov, pretinde de la seducătorul fiicei sale, Neagu holteiul, 
taleri 20 şi o vacă, considerate a fi „spre ajutor fii-mii de a 
se putea mărita“2;, Dumitrana, fata din satul Crăsani, județul 
Ialomiţa, se învoieşte cu Barbu flăcăul, fiul popii Dumitru 
din acelaşi sat, să-i dea în loc de zestre „2 boi, 1 vacă, 1 roche 
de samalagea cu anteriul ei şi o tivilichie de mătase blănită 
şi 7 taleri de cheltuială“. Zestrea este simţitor mai mare decât 
celelalte prezentate mai sus datorită statutului tatălui băiatu- 
lui, un preot înstărit, capabil să plătească pentru greşelile 


1 BAR, mss. 640, f. 6". 
2 BAR, mss. 641, ff. 192—193". 

fiului.! Dar multe învoieli se transeazä în bani gheață, sume- 
le încadrându-se între 20 şi 60 de taleri. Dintr-o foaie de zes- 
tre, unde toate sunt pretuite, aflăm, de exemplu, care este 
preţul animalelor şi ce ar putea să-şi cumpere o fată cu ba- 
nii primiţi. La 28 iulie 1811, se putea cumpăra un taur sau 
un cal cu 10 taleri, o vacă valora 7,5 taleri, o bivolitä 25 de 
taleri, o oaie sau un stup de albine numai 2 taleri, iar un râ- 
mător aproape 2 taleri si jumătate.2 Deci cu 20 de taleri ca 
zestre, o fată îşi putea cumpăra două vaci cu lapte şi-i mai 
rămâneau bani si pentru două oi. 


1 BAR, mss. 636, ff. 96—97". 
2 I. C. Filitti, op. cit., pp. 73-75 


III 
Logodna 


Petitorii 


Dar nunta nu se face niciodată singură, între cele două 
familii interpunându-se un al treilea personaj, numit mijlo- 
citor sau petitor. Acest interpus este rudă, prieten, vecin cu 
una dintre cele două familii şi intervine pe lângă părinţi, pro- 
pune realizarea alianței, participă la negocierea zestrei, îi pre- 
zintă pe tineri unul altuia.! De asemenea, un petitor are şi 
rol de chezas în realizarea alianţei, si în ceea ce priveşte cin- 
stea celor doi. El îşi asumă responsabilitatea acestei relaţii, 
ginerii şi socrii neezitând să-l tragă la răspundere atunci când 
intervin neînțelegerile. 

Hagi Avram îşi pune reputaţia în joc atunci când o reco- 
mandă pe Ancuta tovarăşului său de afaceri, Gheorghe bim- 
basa. De aceea, atunci când Gheorghe apare în pragul casei 
şi-i cere socoteală despre necurätenia fetei, Avram rămâne 
efectiv cu gura căscată. lată-l cum descrie scena: „într-o sâm- 
bătă dimineaţă, viind dumnealui bimbasa Gheorghe, soțul 
Anicăi, la mine în casă, mi-au zis cum că numita Anica, fata 
ce o am dat-o eu de soție, n-au ieşit fecioră la împreunarea 
lor. Aceasta spuindu-mi, eu i-am zis că nu este de crezut şi 
cum că să nu vorbească acest fel de glume, că eu nu crez 


! Persona jul apare în egală măsură atât în Franţa, cât şi în Italia, Vezi, 
în acest sens, Christiane Klapisch-Zuber, op. cit., p. 162, şi F. Lebrun, 
La vie conjugale, pp. 33-34. 

la aceasta. În urmä, dumnealui m-au luat, dimpreună fiind 
şi bimbasa Anastasie, si mi-au zis să merg şi să văz.“ Ca 
mijlocitor, Avram este în egală măsură responsabil de dez- 
onoarea fetei, intervenţia sa în aplanarea conflictul devine 
foarte activă, încercând când de o parte, când de alta să obti- 
nă compromisuri.! 

Căsătoria presupune informarea asupra reputației, puterii 
economice si statutului social al viitorului partener. Văduvii 
îşi negociază uneori singuri propria căsătorie. Ilie sudit ru- 
sesc se logodeşte cu Nita la sfatul unor „negustori cinstiți“. 
Între logodnă și nuntă, cei doi văduvi se mută împreună pen- 
tru a se cunoaște mai bine, abia după trei luni are loc nunta, 
după ce „mi-au cunoscut ele (soţia si soacra) firea“, povestes- 
te Ilie.? Alteori, venit de departe, bărbatul întreabă în stânga, 
în dreapta asupra caracterului celei cu care are de gând să 
se însoare. Vecini, prieteni sau stăpâni îl avertizează sau îl 
sprijină în alegerea făcută. Andrei vizitiul, venit de la Timi- 
şoara la Bucureşti, întreabă în mahalaua Biserica cu Brad 
despre Sofica care i-a propus să se căsătorească. Cum nu 
află mare lucru, îi chestionează si pe stăpânii sus-numitei, 
fiind interesat „ce fel de femee este şi în ce chip s-au purtat“. 
Spre surprinderea lui, aceştia refuză să-i oferă vreo infor- 
matie, sfătuindu-l să facă cum va şti „că dumnealor nu se 
bagă nici pă bine, nici pă rău“. Abia căsătoria încheiată, 
stăpâna îl avertizează că Sofica n-ar fi femeie de casă, deoa- 
rece alți doi bărbaţi au fugit de ea tocmai în Moldova.? 

Petitorul îşi continuă drumul început prin cununarea ti- 
nerilor, în cazul în care aceștia nu au nasi sau, dacă aceştia 
nu mai vor să-și asume răspunderea näsitului. Instituţia nă- 
şitului deţine un rol important în sânul unei parohii. Nașul, 
dacă a botezat un băiat are obligaţia de a-l cununa; numai el 


! DANIC, Fond Mitropolia Țării Românești, CCCLXI/3. 
2 DANIC, mss. 140, ff. 67-68. 
3 DANIC, mss. 140, ff. 109'—112v. 

poate să-l dezlege pe fin de respectarea obiceiului si doar cu 
acordul său își poate lua alt nas. Obiceiul nu se urmează me- 
reu şi consecinţele apar: conflicte între nași şi fini care ajung 
până la reclamarea în justiţie. Antim Ivireanul intervine, în 
urma numeroaselor dispute pe care a încercat să le aplaneze, 
cerând preoților să aducă la cunoştinţa enoriașilor că nașul 
de botez nu trebuie neapărat să fie şi nașul de cununie şi că 
un altul îşi poate asuma această sarcină spirituală.! 


Logodna si schimbul de inele 


Conform dreptului canonic ortodox, logodna are putere re- 
ligioasă ca şi „nunta deplină“, dacă s-a făcut cu respectarea 
următoarelor reguli: „arvuna“, „legături crucis“ sau schimbul 
de inele, sărutarea tinerilor. Termenul de „arvună“ apare în 
Pravilă, dar nu si în documentele vremii. Logodna cu „arvună“ 
trimite la o veche practică prezentă în biserica greco-bizan- 
tină, inserată în codul de legi al împăratului Justinian. Codul 
român a introdus sau a păstrat acest articol în capitolul dedicat 
logodnei2. Această „arvună“ ar putea fi darul logodnicului către 
logodnica sa pentru a întări astfel acordul încheiat. La 1818, 
„arvunele“ sunt asimilate cu toate „darurile de la logodnă“, 


statul lor fiind reglementat de leget. 


! Antim Ivireanul, op. cit., p. 342. Asupra rolului näsitului în socie- 
tatea românească vezi H.H Stahl, Contribuţii la studiul satelor devăl- 
mase românești, Cartea Românească, Bucureşti, 1998, vol. II, pp. 125-138; 
Guido Alfani, Philippe Castagnetti, Vincent Gourdon (ed.), Baptiser 
Pratique sacramentelle, pratique sociale (XVI<-XX°* siècles), PUR, Rennes, 
2009; Guido Alfani, Padri, padrini, patroni. La parentela spirituale nella 
storia, Marsilio Editori, Venezia, 2006. 

2 Indreptarea legii, p. 176. 

3 K. Ritzer, Le mariage dans les Eglises chrétiennes du I” au XF siècle, 
pp. 127-129. 

4 Legiuirea Caragea, p. 12. Nu avem încă suficiente documente pentru 
o analiză a termenilor „arvună“, „arvunele“. 

Respectarea acestor etape preväzute de glava 172 dä va- 
loare juridicä logodnei spre deosebire de logodna fäcutä prin 
„legături cu scrisori“, considerată de glava 174 nulă şi fără 
valoare. Importanţa actului social trece în fața documentului 
Scris, iar prezența martorilor devine singura modalitate de 
confirmare sau infirmare a unui asemenea eveniment; cu alte 
cuvinte, oralitatea, ceea ce pot povesti alţii prin viu grai, capă- 
tă o mai mare însemnătate decât scrisul. Logodna devine însă 
legătură de nedesfăcut, numai după citirea „sfintelor mo- 
litve“, adică după ceremonia religioasä.! 

În Dioceza Cambrai, de exemplu, logodna are o compo- 
nentă religioasă importantă, tinerii schimbând promisiuni de 
căsătorie în fața unui preot si făcându-şi astfel publică do- 
rinta de a se căsători. Dar Biserica catolică încearcă să re- 
ducă răgazul dintre logodnă şi nuntă şi chiar să elimine prima 
etapă pentru a evita începerea unei relații sexuale între ti- 
neri.2 La 1765, Mihai Fotino, având în minte experienţa ca- 
zurilor judecate, insistă, în proiectul de lege, ca logodna să 
îmbrace o formă cât mai simplă fără citirea „ierologhiei“ 
(slujba religioasă) şi cu ignorarea „formelor bisericeşti“. Sim- 
plitatea ar avea drept efect, după părerea lui, evitarea teva- 
turii judiciare şi a cheltuielilor presupuse de desfacerea unei 
logodne si „legile divine“ n-ar mai fi dispretuite.3 


1 Îndreptarea legii, p. 174. 

2 A. Lottin şi K. Pasquier, Capitolul II, Les fiançailles rompues ou 
empechees, Alain Lottin si al., La désunion du couple sous l'ancien ré- 
gime. L'exemple du Nord, Université de Lille III, 1975, p. 51. Vezi si 
André Armengaud, La famille et l’enfant en France et en Angleterre du 
XVI-XVIIE siècle. Aspects démographique, SEDES, 1975, pp. 26-27 
unde explică cum după Conciliul de la Trento, Biserica catolică a încer- 
cat să suprime această etapă sau cel puţin să reducă logodna la numai 
câteva zile, dar că această tentativă n-a reuşit peste tot. El dă ca exem- 
plu Corsica şi Vestul Pirineilor unde logodna, sanctionatä prin semnarea 
unui contract şi ceremonia religioasă, este o etapă destul de lungă şi 
marchează începutul vieţii sexuale a tinerilor. 

3 Nomicon Procheiron, p. 453. 

În Tara Românească, logodna rămâne o etapă importan- 
tă înainte de căsătorie, iar răgazul apare ca foarte lax şi lă- 
sat la libera alegere a părților. Tinerii au vreme să se cunoască, 
părinţii încep pregătirile şi cheltuielile pentru festinul nuptial. 
În fapt, de aceştia din urmă depinde prelungirea sau scurta- 
rea perioadei, cu cât pregătirile sunt mai avansate, cu atât 
nunta se face mai repede.! 

După cum am arătat în capitolul anterior, logodna este un 
moment foarte apropiat de negocierea foii de zestre, ajun- 
gând uneori să se confunde sau să se facă în acelaşi timp, 
astfel încât martorii din actul dotal să poarte numele de logo- 
ditori. Dar care sunt etapele surprinse în urma analizei docu- 
mentelor? După negocierea zestrei şi acceptarea de către 
ginere a actului dotal se stabilește data logodnei. 

Timpul dintre logodnă şi nuntă este un timp bine definit 
şi bine marcat de o serie de rituri şi ritualuri. Schimbul de 
inele și/sau sărutarea tinerilor, daruri, ceremonia religioasă 
si, în final, ospätul, iată cum se derulază această perioadă.? 
Să le luăm pe rând. Gesturi rituale (sărutarea tinerilor sau 
sărutarea mâinilor), schimbul de inele, promisiuni de căsă- 
torie sunt cele trei tipuri de comportamente care pecetluiesc 
simbolic acordul dintre cele două familii. Sărutarea tinerilor 
ca gest nuptial important în ritualul de logodnă apare în Pra- 
vilă, dar în practică este mai puţin întâlnit. De asemenea, 
apare sărutarea mâinilor, gest întâlnit o singură dată şi aso- 
ciat cu schimbul de inele. Este însă posibil ca şi sărutarea ti- 
nerilor să urmeze după schimbul de inele, dar fiind o practică 


! Statutele sinodale ale diocezei Cambrai fixează un răgaz de 40 de 
zile între logodnă şi nuntă. A. Lottin et. al., La désunion du couple sous 
l'ancien régime, p. 52. 

2 Inelul si särutarea tinerilor ca gesturi nuptiale importante apar si în 
celelalte regiuni ale Europei, vezi în acest sens P. Laslett, Un monde que 
nous avons perdu, p. 158; F. Lebrun, La vie conjugale, pp. 34-35. C. Kla- 
pisch-Zuber, La maison et le nom, pp. 155-165. 

curentä sä nu mai fie consemnatä în scris. Särutul singur apa- 
re atunci când logodna se face în pripä si familiile n-au avut 
timp sä-si procure inelele necesare schimbului. 

Inelul rămâne, de-a lungul secolului, simbolul ritualic prin 
excelenţă al logodnei depline şi este deseori scris în foaia 
de zestre, iar valoarea lui creşte sau descrește în funcţie de 
starea socială a tinerilor. El are următoarea denumire „ine! 
cu diamant pentru schimb“ sau „inel dă aur pentru schim- 
bul de la logodnă“; inele de aur cu diamant în clasa nobi- 
liară, de argint, de matostat sau de metal ordinar cu cât se 
coboară în clasa de jos a societăţii. Gestul nu este unilateral, 
mergând de la fată spre băiat, ci bilateral, tinerii schimbând 
inele în ziua în care au căzut la învoială să se cunune. Ipo- 
teza este susținută atât de numele pe care acesta îl poartă, 
„inel de schimb de la logodnă“, cât şi de faptul că apare şi 
în testamente, când testatorul dorește ca ambele inele să fie 
păstrate de soțul supravietuitor.! 

Trimiterea unui inel este întotdeauna văzută și percepută 
de cei din jur ca pecetluirea unui angajament de căsătorie. 
Atunci când Zamfir braşoveanul refuză s-o ia în căsătorie 
pe Maria, afirmând că nu are nici o îndatorire faţă de ea, 
fata îi reamintește că au făcut logodnă „cu schimbare de ine- 
le si bohcealâc de ginere“2. Sau atunci când Costandin tri- 
mite iubitei sale „inelul său de matostat din deget“, aceasta 
se crede deja logodită. Chiar dacă în faţa soborului tânărul 
susține că a făcut o glumă, nimeni nu-l crede pentru că ges- 
tul are o importantă simbolistică maritală si este perceput 
ca un angajament de căsătorie.? În aceeaşi situație se află 


l Obiceiul este înregistrat şi în relatările călătorilor străini, ba chiar 
în Moldova, misionarii catolici îi acuză pe tineri că schimbă inele cu două 
sau mai multe fete. Călători străini, IX, p. 315 şi X, partea a II-a, 
p. 1290. 

2 L. Livadă-Cadeschi, L. Vlad, op. cit., p. 85. 

3 BAR, mss. 642, ff. 67v-68r. 

si Ene care dă Pătranei drept gaj pentru promisiunile de cä- 
sătorie făcute inelul său din deget.! Toţi trei aveau să sfâr- 
şească prin a se căsători cu fetele întrucât motive reale nu 
existau pentru a desface o asemenea legătură. 

Promisiunile sunt de asemenea considerate ca gaj al unei 
căsătorii ce urma a se face. După cum dovedesc cazurile de 
seducţie, toate cele 210 fete si femei seduse au primit promi- 
siuni de căsătorie înainte de a avea o relaţie sexuală cu acuza- 
ţii. Aceste promisiuni apar cu precădere în mediile populare 
ale societăţii. Promisiuni se schimbă şi la învoiala de logod- 
nă, dar ele trebuie făcute în prezența martorilor pentru a avea 
legitimitate. Atunci când reclamă promisiunile de căsătorie 
din partea unui bărbat, fetele sunt întrebate dacă au martori 
care să le susțină afirmaţiile. Numai în acest caz, ele pot fi 
considerate ca având putere de angajament de căsătorie. În două 
situații tinerii îşi reîntăresc promisiunile de căsătorie, într-unul 
tânărul promite în fața rudelor sale, un unchi si un cumnat, 
că se va căsători cu fata cât mai repede posibil, în celălalt caz 
junele îşi susține promisiunile cu jurăminte în faţa icoanelor 
şi în prezenţa rudelor fetei, cumnatul si sora acesteia.? 

Schimbul de inele este însoţit de un alt ritual: daruri oferi- 
te logodnicei de către logodnic. Ipoteza avansată ar fi că ele 
sunt unilaterale, venind din partea bărbatului spre fată, fără 
ca aceasta să fie obligată să răspundă în prima etapä În do- 
cumentele care privesc desfacerea logodnei se vorbeşte în- 
totdeauna de statutul darurilor primite de fată din partea 
logodnicului ei. 

Ce fel de daruri se dau? Ilie tabac dăruieşte logodnicei sale, 
Ghena, fiica lui Hristea tabac, „atunci când au schimbat inelele“, 


1 BAR, mss. 641, ff. 90Y—91r. 

2 BAR, mss. 637, f. 283" şi mss. 3932, ff. 27—28". 

3 Același ritual unilateral apare şi în provincia Maine. Numai băieții 
fac daruri, fetele primesc. Darurile sunt cam aceleași, inelul întotdea- 
una ca semn al promisiunii de căsătorie, apoi haine, batiste sau bi jute- 
rii. Vezi A. Fillon, art. cit. nr. 2, 1986, pp. 173-177. 

următoarele, „niște galbeni, o oglindă si 2 basmale si un inel“!. 
La rândul său, Asanache dăruieşte Ilincäi, fiica lui Mitu că- 
pitanul de seimeni din mahalaua Serdarului, la logodnă şi 
în zilele următoare, „o farfurie de argint cu linguriţă ei de 
dramuri 28 i un inel de aur i doao testemeluri i doao perechi 
de conduri roşii“2. Abia într-o a doua etapă fata dăruiește ceva 
logodnicului ei. El primeşte „un cal de ginere“ cu întregul har- 
naşament? şi poate un „boccealâc de ginere“. Cum un ase- 
menea animal este destul de scump, cum echipamentul este 
la fel de valoros, calul de ginere complet echipat apare mai 
ales în clasa superioară a fiecărei categorii sociale. Uneori este 
prevăzut, notat în foaia de zestre, dar în imposibilitatea de a-l 
da tatăl intervine si fie îl şterge“, fie oferă altceva la schimb: „în 
loc di cal di ginere s-au dat o flintă“$. 

Darurile de logodnă sunt diferite de cele ce urmează a se 
face ulterior, până la nuntă, şi care se numesc „daruri dinaintea 
nunţii“. Această deosebire este clar marcată într-un proces de 
rupere a logodnei unde fata, ca vinovată, pierde schimbul, adi- 
că atât inelul dat, cât şi cel primit, „darurile din zioa logod- 
nei“, cât şi „darurile ce i s-au trimis a doua zi“. Alteori toate 
aceste daruri sunt asimilate darurilor dinaintea nunţii. Contem- 
poranii, cunoscând foarte bine ritualul şi momentul când are 
loc punerea lui în scenă nu simt nevoia să dea amănunte, în- 
trucât cel căruia i se adresează cunoaște aceste practici. 


1! BAR, mss. 641, f. 192v. 

2 BAR, mss. 640, f. 5°. 

3 „Un cal de ginere cu sa, cu raft, cu ce trebuieste, cum se cade“, notat 
în foaia de zestre a Ilincăi, sora lui Cornea Corcoveanu, 20 iulie 1705. 
DANIC, Fond Achiziţii Noi, MCMLĂXIII/62. Sau „un cal de ginere cu 
podoabele lui“, în foaia de zestre a Mariei, fiica postelnicului Barbu 
Mănăilescu, 1 mai 1759. DANIC, Fond Episcopia Buzău, XXV/33. 

4 DANIC, Fond Achiziţii Noi, LXXI/37, foaia de zestre a Dobritei 
întocmită de fratele ei Negoiţă Cârlan unde „un cal de ginere“ este şters 
cu o linie (12 februarie 1772). 

5 DANIC, Fond Achiziţii Noi, MMDCLXII/45, 11 februarie 1728. 

După această etapă urmează consacrarea religioasă a lo- 
godnei prin oficierea unei slujbe de către preotul parohial. 
Această slujbă este foarte importantă, iar Biserica conside- 
ră că nunta este săvârşită jumătate, urmând ca cealaltă ju- 
mătate să se săvârşească odată cu ceremonia propriu-zisă. 
Ea se oficiază fie în biserica din sat sau mahala, fie la casa 
logodnicilor unde are loc si ospätul. Prin această ceremo- 
nie religioasă logodna „să adeverează“ şi „să blagosloveşte 
de preoți cu molitve“, având puterea unei „cununii jumăta- 
te citită“. Ospätul de logodnă reprezintă ultima etapă din ri- 
tualul de logodnă. El este organizat de părinţii fetei, si 
prietenii, vecinii, rudele sunt invitați să participe. Iată şi mar- 
torii necesari pentru a da credibilitate pactului încheiat. Fiind- 
că logodna se desfăşoară în cadrul Bisericii, ea nu poate fi 
desfăcută decât de către aceasta. 


Ruperea logodnei: „să-mi dai inelul înapoi “ 


Doar 16 cazuri de desfacere a logodnei sunt înregistrate 
în condicile de la Mitropalie pentru perioada 1764-1800, 
când documentele de acesttip încep să apară cu regularita- 
te. În aceste cazuri se vorbeşte clar de ruperea logodnei, ti- 
nerii sunt numiţi logodnici, iar Biserica intervine prin punerea 
în scenă a unui proces de desfacere a logodnei. La acestea 
s-ar putea adăuga cele 210 cazuri de seducţie, în care fete- 
le susțin că au schimbat, cu băieţii, promisiuni de căsătorie 
înainte de a accepta o relaţie sexuală. Deşi reclamă promi- 
siunile de căsătorie, nici jeluitoarele, nici acuzaţii nu vor- 
besc de logodnă si nici nu folosesc termenii de logodnică sau 
logodnic pentru a se denumi şi a da astfel o altă valoare sta- 
tutului lor civil. La rândul ei, Biserica, atunci când judecă acest 
tip de pricini, nu face niciodată referire la logodnă şi nu con- 
sideră că promisiunile făcute fără martori pot fi considera- 
te drept un angajament. Doar în două cazuri, unde promisiunile 

sunt asociate cu schimbul de inele, iar în alte două făcute 
de față cu martori, Biserica insistă pe căsătoria împricina- 
tilor, deşi nu este pomenit cuvântul logodnă. Poate pentru 
că adevărata logodnă este asociată întotdeauna cu ceremo- 
nia religioasă? 

În cele 16 cazuri, doar o singură logodnă nu a avut con- 
sacrarea religioasă, dar ea a trecut prin toate celelalte eta- 
pe considerate legitime după Pravilă şi cutumă, iar într-un 
alt caz se vorbeşte de logodna care s-a făcut cu schimb de 
inele şi boccealâc de ginere, fără a se pomeni nimic de ce- 
remonia religioasă. Ea va fi fost totuşi împlinită în fața de- 
partamentului de judecată si a protopopului plăşii, aducând 
în prim-plan un alt ritual mai puţin obişnuit — sărutarea mâi- 
nilor: „s-au aplecat numitul Zamfir de i-au sărutat mâna, cum 
şi fata mâna lui Zamfir înaintea noasträ“!. 

Conform Pravilei, logodna poate fi desfăcută pentru ur- 
mătoarele motive: vârsta mai mică decât cea admisă, fata 
deja însărcinată cu un altul, deosebirea religioasă, „îndră- 
cirea“ unuia dintre logodnici (unul din candidaţi posedat de 
diavol), dorinţa de a se călugări şi intervenţia domnului sau 
a unui alt puternic al locului pentru efectuarea unei logod- 
ne silite.2 Dar în practică motivele sunt cu totul altele: opo- 
zitia bărbatului (7), opoziţia fetei (4), opoziţia părinţilor (4), 
impedimente religioase (1). Iniţiativa ruperii logodnei apar- 
ţine bărbatului, restituirea foii de zestre constituie simbo- 
lul acestei rupturi. Nici unul dintre cei şapte bărbaţi nu are 
un motiv anume pentru a-şi justifica gestul. Ioniță bărbie- 
rul invocă vorbele purtate în mahala de fată a doua zi după 
logodnă; Ioniță Racotă se consideră prea sărac si incapabil 
de a ţine o familie; Ivan tabacul s-a răzgândit pur si sim- 
plu; în timp ce Asanache invocă certurile intervenite între 


1 L. Livadă-Cadeschi, L. Vlad, op. cit., p. 85. 
2 indreptarea legii, glava 178, p. 176. 

ei si care au fost în măsură să-i schimbe părerea.! Mult mai 
ciudat pare motivul invocat de Teodor Ciocan. Acesta sus- 
ține că nu se poate căsători cu Anastasia Diamandi întru- 
cât îi miroase gura. Logodnica se apără, negând că ar suferi 
de o astfel de patimă, dar bărbatul nu cedează şi logodna 
se desface.? 

Motivele celor patru fete sunt mult mai simple. Ele nu 
sunt de acord cu alegerea făcută şi sub nici un chip nu vor 
să îl accepte pe cel propus. Maria, fiica răposatului Proco- 
pie logofăt, îl respinge pe Iordache, fost mare vistier, chiar 
la câteva zile de la logodnă „fără nici o pricină, decât numai 
că nu-l va“, spune documentul. Sora se află în aceeaşi situa- 
tie, preferând călugăria decât logodna, în timp ce Maria prefe- 
ră să fugă cu un altul decât să se căsătorească cu logodnicul 
ales de pärinti.3 Într-un singur caz este vorba de un motiv 
religios şi anume păstrarea anului de doliu. Zmaranda Ur- 
dăreanu, fiica slugerului Barbu Ciorogârleanu, s-a grăbit să 
se logodească cu sätrarul Pätrasco Berindeiu, fără a astep- 
ta trecerea anului de doliu şi fără a cere o dispensă din par- 
tea Bisericii. De altfel, cele două motive sunt invocate de cei 
doi, şi nu de către Biserică. După perioada de logodnă, care 
s-a făcut cu tocmeală şi schimburi, fără ceremonia religioasă, 
cei doi au început să nu se mai înțeleagă. În această situație 
este invocată neputinta logodnicei de a săvârşi cununia, „ne- 
slobozită fiind dumneaei cu voie de la Biserică a să căsători 4. 
Probabil că dacă logodnicii s-ar fi împăcat, o dispensă de că- 
sătorie ar fi fost cerută sau căsătoria ar fi decurs fără nici un 
fel de probleme sau urme documentare. 


1! BAR, mss. 637, f. 69", mss. 640, f. 5', mss. 641, f. 192v, V.A. Urechia, 
op.cit., vol. VII, p. 98. \ 

2 DANIC, Fond Mitropolia Tärii Romänesti, CCCLIX/1, 2. 

3 BAR, mss. 634, f. 15", DANIC, mss. 141, f. 123" şi mss. 143, ff. 
224r-226r. 

4 Acte judiciare din Tara Românească, pp. 165-166. 

În aceste cazuri de desfacere a logodnei, vinovatul este obli- 
gat, conform Pravilei şi cutumei, să restituie schimbul, daru- 
rile făcute şi uneori chiar şi cheltuiala presupusă de ospăț si 
lucrurile cumpărate pentru facerea nunții. De pildă, la 31 sep- 
tembrie 1767, Maria, ca principală vinovată în desfacerea lo- 
godnei, trebuie să restituie schimbul (este vorba de inelul de 
logodnă primit), „darurile din ziua de logodnă si să dea și pre- 
tul lor cât face“. Pe lângă toate acestea, sentința decide să plă- 
tească „și darurile ce i s-au trimis a doua zi... că fiindcă pentru 
dânsa le luase“. Totodată ea nu are voie să se căsătorească 
cu un altul înaintea logodnicului refuzat.! La rândul său, Hris- 
tea, vinovat de ruperea logodnei cu Ghena, își pierde inelul 
şi darurile date la logodnă, în timp ce tatăl fetei insistă şi cere 
restituirea celor 100 de taleri, bani cheltuiţi „atunci la schim- 
barea inelelor“, adică cu ospätul logodnei.? 


Rusin Caragic vs Ilinca Bucsäneasca 


La 9 decembrie 1801, mitropolitul Dositei are în faţa sa 
jalba lui Rusin Caragic, fost logofăt al treilea din judeţul Vâl- 
cea, care cere dreptate în procesul cu Ilinca Bucşăneasca. 
Fără să-l anunţe, cucoana a rupt logodna făcută cu ani în urmă 
între copiii lor şi acum se pregăteşte de nuntă, dar cu o alta. 
Tatăl se plânge cum că mai deunăzi s-a pomenit cu foaia de 
zestre „trimisă înapoi şi cu adăogire peste putinţa sa“ şi asta 
la 14 luni de la facerea logodnei. Procesul furnizează infor- 
matii si detalii importante asupra derulării logodnei cu invo- 
carea tuturor ritualurilor prevăzute de lege și cutumă. Dar 
mai presus de toate, documentul se prezintă ca o adevărată 
dezbatere privind validitatea logodnei. Tatăl fetei prezintă 
toate argumentele legale şi cutumiare care dau autenticitate 
evenimentului, în timp ce mama băiatului încearcă să le 


1 BAR, mss. 634, f. 15". 
2 BAR, mss. 641, f. 192v, 16 ianuarie 1797. 

conteste pentru a scädea calitatea acestora si a obtine fie 
anularea, fie recunoasterea din partea puterii religioase cä 
anumite etape nu au fost îndeplinite. Deci logodna nu are 
valoarea necesară şi nu poate fi vorba de intervenţia Bise- 
ricii din moment ce nu a fost legală încă de la început. 
Ştiindu-l pe Rusin că are fată de măritat, Iamandi Râmni- 
ceanu mijloceste pe lângă acesta să accepte ca ginere pe cum- 
natul său, fiul dumneaei Ilinca Bucsäneasca. Tinerii provin 
din rândul boierilor, familiile se află în acelaşi judeţ, se cu- 
nosc, au informaţii despre prestigiul, averea şi onoarea fie- 
căruia. Tatăl acceptă propunerea făcută de petitor şi după 
prima învoială se înțeleg asupra dotei. Iamandi ia foaia de 
zestre, ca semn al acordului încheiat, si o transmite soacrei 
sale. Logodna este în acest caz o afacere a părinţilor, glasul 
tinerilor nu apare, părerea lor nu este cerută. Dacă în pri- 
mul document nici unul dintre copii nu este numit cu pro- 
priul nume, ci în raport cu părinţii, ca fiul dumneaei sau 
copila dumnealui, în cel de-al doilea document aflăm că bă- 
iatul se numeşte Dumitrache, dar numele fetei rămâne în con- 
tinuare nepronuntat. Această situație demonstrează că fata 
se află cu totul sub tutela tatălui, că alegerea nu-i aparţine 
si că ea nu face decât să confirme si să accepte ceea ce al- 
ţii au hotărât pentru ea. Situaţia pare aceeași si în cazul băia- 
tului, mai ales la acest nivel social unde căsătoria nu este 
lăsată la voia întâmplării. Documentul confirmă si întăreşte 
ideea că atât logodna, cât şi căsătoria sunt afaceri dirijate 
întru totul de părinți. Băiatul ar fi putut să se prezinte sin- 
gur, aşa cum o fac alţii în cazurile de rupere a logodnei, dar 
n-o face. Iniţiativa îi aparţine întru totul mamei, atât la fa- 
cerea primei logodne, la desfacerea acesteia, cât şi la face- 
rea celei de-a doua logodne. Se ridică câteva semne de 
întrebare cu privire la capacitățile mentale, vârsta şi puterea 
de decizie ale băiatului. Sau să fie mai degrabă vorba de o 
mamă foarte autoritară care nu lasă să-i scape nimic din 
mână? Cum documentul nu spune nimic despre defectele 


198 AVENTURA CUPLULUI 


fizice sau mentale ale lui Dumitrache, cea de-a doua supo- 
zitie pare mai aproape de adevär. 

Dumitrache, însoțit de cumnatul si petitorul lui, s-au prezen- 
tat la casa lui Rusin Caragic unde are loc „înfățișarea şi vede- 
rea tinerilor“. După o primă vedere se pare că cei doi s-au 
plăcut, cel puţin așa spune documentul, întrucât primirea şi 
învoiala s-au făcut „cu plăcere despre amândouă părțile“. 
Dar această formulare foarte ambiguă lasă loc la diverse in- 
terpretări. Care părţi? Cele două familii care se preocupă de 
realizarea acestei alianţe sau cei doi tineri? Sau tinerii con- 
furmă alegerea părinţilor? 

Cum tânărul june nu are inel de logodnă pentru schimb, 
cumnatul propune sărutarea ca simbol al acordului deja în- 
cheiat. Tinerii se sărută, iar lamandi îi oferă fetei un dar ca 
venind din partea băiatului, aşa cum este obiceiul, poves- 
teste în continuare tatăl. După toate acestea, Iamandi stri- 
gă în gura mare că logodna este gata si îi invită pe toți la el 
acasă unde are pregătit ospätul si unde îi aşteaptă jupânea- 
sa şi alte obraze de cinste. Logodna se derulează urmând, 
etapă cu etapă, toateriturile specifice: învoiala, foaia de zes- 
tre, sărutarea tinerilor, daruri de logodnă, ospăț si în final 
chiar „punerea de soroc pentru nuntă“. 

Din acest moment, tatăl începe să se pregătească de nuntă 
şi să cumpere toate cele necesare pentru ospätul nuptial. Dacă 
în sufletul lui mai sunt poate câteva urme de îndoială, asupra 
tinerii promisiunilor schimbate, ele se risipesc încet, încet 
cu ajutorul Ilincăi Bucşăneasca. Ea începe deja să folosească 
limba jul specific acestui tip de relaţie şi într-o scrisoare din 
23 aprilie 1799 îi dă lui Rusin titlul de cuscru, iar fetei pe cel 
de noră. Întemeindu-se pe toate aceste dovezi, fata se pregă- 
teste de nuntă si aşteaptă sosirea dumnealor cu alaiul si cäl- 
tunii. Dar „l-a tot prelungit pentru săvârşirea nunții 14 luni“ 
şi atunci s-a pomenit cu foaia de zestre înapoi, fiindcă Ilinca 
„Şi-au găsit norocire mai bună la altă parte“. Ba chiar a au- 

zit cä si-a cäsätorit deja feciorul. Ca tatä, el are tot dreptul 
să ceară dreptate, ruperea logodnei fiind asociată atât cu o 
injurie gravă adusă prestigiului lui de boier, dar şi o cu atin- 
gere adusă onoarei fetei. 

La rândul său, Ilinca „umblă a se ajuta cu cuvânt“, cum 
frumos spune documentul, că logodna nu este valabilă întru- 
cât cei doi nu au schimbat inele, după obicei, ci numai s-au 
sărutat. Din punctul ei de vedere, această obiectie, chiar dacă 
folosită ca pretext, poate fi adevărată, deoarece, în tot seco- 
lul al XVIII-lea, inelul de logodnă rămâne simbolul prin 
excelenţă al pecetluirii acordului. Sărutul apare foarte rar şi 
el este mai degrabă specific perioadei de până la Conciliul 
de la Trento. După acest moment, Biserica Catolică a în- 
cercat să reducă din valoarea acestui gest pentru a evita că- 
sătoriile clandestine si îl înlocuieşte cu schimbul de inele. 
În Biserica Ortodoxă el este recunoscut din moment ce apa- 
re şi în Pravilă, dar aceasta este veche şi neschimbată de se- 
cole. Şi totuşi, în practica cotidiană, chiar şi Biserica face 
apel mai degrabă la schimbul de inele între miri decât la 
sărut. La 5 martie 1797, când Prea Sfintia Sa îi logodeste 
pe Neculae si lana, ambii din Târgul Cucului, preferă să pe- 
cetluiască acordul schimbat între cei doi prin inele. „Și în- 
susi Prea Sfintia Sa ne-au schimbat inelile şi ne-au pus soroc 
ca după Paşte să ne şi cununăm“, povestesc tinerii în scri- 
soarea de angajament pe care o dau ca semn al acceptării 
învoielii propuse.! 

Mitropolitul Dositei analizează argumentele părţilor şi 
conchide: dumnealui a avut toate dovezile necesare pentru 
a începe cheltuielile de nuntă, că logodna s-a făcut după toa- 
te regulile. Dumneaei, ca spărgătoare de logodnă, se obli- 
gă prin Pravilă să plătească toată „cheltuiala ce o arată în 
deosebită foaie cu coprindere de 15 condeie, iară suma peste 


1 BAR, mss. 4024, f. 13". 

tot taleri 443 bani 78“. Plata nu se va face la voia întâm- 
plării, ci Rusin va trebui să aducă mărturii pentru fiecare lu- 
cru cumpărat si cu ce pret ca nu cumva să ceară mai mult. 
Cucoana nu se mulțumește cu sentința dată de mitropolit si 
face recurs la Vodă. Mihai vodă Suţu întoarce şi el pe toa- 
te părțile argumentele celor doi şi ajunge la concluzia că lo- 
godna a fost bine făcută, argumentul suprem constituindu-l 
chiar scrisoarea numitei cucoane conţinând termenii cuscru 
şi noră. Or, „dreptate a avut Rusin a se rezăma întru aceste 
temeiuri şi a face cheltuieli ce au fost următoare şi trebuin- 
cioase în pricina aceasta“. Si cu toate acestea sentința lui 
Vodă este mai blândă, obligând pe cucoană să plătească 
numai jumătate din sumă, pentru că hainele ce le-a făcut ta- 
tăl pentru fiica lui îi vor fi oricum de trebuintä mai târziu, 
aşa că să le păstreze si să nu mai ceară contravaloarea lor.! 


Mareş mazilul vs Iorga Dolete 


În vara anului 1794, mitropolitul are în față un alt caz de 
desfacere a logodnei; de data aceasta jalba este înaintată de 
către logodnicul părăsit. Ea este urmată de jalba tatălui care 
cere să fie absolvit de vină în acest proces. Problemele pe 
care le ridică aceste documente sunt din nou controversate, 
unele dintre ele s-au regăsit şi în cazurile prezentate mai sus, 
altele vin să se adauge. Aceleași întrebări asupra consimtä- 
mântului celor doi tineri şi autorităţii paterne revin. Dar care 
sunt faptele? 

În primăvară, Mareş mazilul din judeţul Saac se logodește 
cu fiica lui Iorga Dolete din acelaşi judeţ şi din același sat. 
Logodna se face cu respectarea tuturor canoanelor bisericeşti 
si a tradiţiilor cutumiare, adică cu schimb de inele, cu daruri 


1 V, A. Urechia, op. cit., vol. IV, pp. 190-191, 9 decembrie 1801 si 
1 ianuarie 1802. 

si cu citirea cununiilor de către un preot. Fata însă refuză 
să-și urmeze logodnicul, nefiind acesta „pă plăcerea“ ei. În 
fața refuzului fiicei, Iorga acceptă propunerea de logodnă 
venită din partea unui alt bărbat, Luca din judeţul Ialomiţa, 
împins în față chiar de fiică. El îşi justifică gestul astfel: „şi 
m-am plecat şi eu la voia ei, socotind şi eu ca un părinte 
bine fiicei mele şi trai bun“. Iat-o pe fată cu doi logodnici 
legali, din punct de vedere religios şi cutumiar. Se poate ob- 
serva că într-o primă fază fata nu este în nici un fel întreba- 
tă, prima logodnă încheindu-se între tată şi ginere. Abia în 
fața revoltei acesteia, tatăl, într-un moment de slăbiciune, 
şi sub presiunea celorlalți membri ai familiei, cedează şi se 
alătură lor. 

Contrariat, Mares îi reclamă, pe tată şi fiică, la protopopul 
plăşii, apoi la ispravnicii județului şi ajunge la episcopul Bu- 
zăului. Din nou numele fetei nu este menţionat niciodată, 
procesul se judecă între logodnic şi tată, considerat responsa- 
bil de actele fiicei sale. În fața episcopului, fiecare îşi deapănă 
istoria şi, abia la un moment dat, „au catadicsit treaba să se 
întrebe fata pe cine voieşte“. Cum prezenţa celor doi ar fi 
putut-o intimida, răspunsul său este luat într-o altă încăpere, 
unde se află singură, cu un preot al episcopiei. Ca şi în cele 
două cercetări anterioare, fata răspunde „că nu voieşte pe 
cel dintâi, ci pă cel de pe urmă“, adică pe Luca. Voința ei 
nu contează însă şi se pune întrebarea de ce a mai fost con- 
sultată din moment ce episcopul decide că trebuie să-şi ur- 
meze primul logodnic. Tot el consideră cea de-a doua 
logodnă fără temei, cerând tatălui s-o oblige să-l urmeze pe 
Mareş. Pentru că a îndrăznit să-și logodească fiica a doua 
oară, fără ca prima logodnă să fie desfăcută, Iorga primeşte 
şi o pedeapsă canonică: nu are voie să mai calce în biserică, 
nici preotul nu are dreptul să mai calce în casa lui. Cu alte cu- 
vinte, Iorga nu mai beneficiază, pe o anumită perioadă de timp, 
de serviciile religioase, lucru nu tocmai ușor de suportat 

într-o societate în care viaţa individului se construieşte în 
jurul Bisericii şi cu participarea acesteia. 

Reîntorși în sat, se încearcă cu forța impunerea deciziei date: 
„m-am silit în tot chipul, şi cu bine, şi cu rău, încă în trei rân- 
duri am bătut-o precum ştiu toți, fiindcă ea se împotrivea, zi- 
când că mai bine moarte voiește decât să ia pe Mareş“, 
povesteşte tatăl. În faţa violenței paterne, ajutată de fraţi si de 
alți vecini, fata fuge, într-o noapte, cu Luca la casa acestuia, 
în județul Ialomița. Mareş nu este martorul acestor zbuciumări 
afective şi revolte juvenile, căci după decizia episcopului ple- 
case să-și lucreze o vie ce-o avea într-o altă localitate; abia când 
se întoarce să săvârşească „veselia“, se pomenește că nu are 
cu cine. Furios, el dă jalbă la Mitropolie, considerându-se dez- 
onorat, furat, batjocorit, „am rămas şi scăzut de cinste şi iste- 
risit de aceste cheltuieli“, adaugă cu näduf. Întreaga vină cade 
pe umerii tatălui, deoarece n-a ştiut să-şi educe fiica, s-o stă- 
pânească, s-o supună. Venit la Bucureşti, şi încoltit din toate 
părţile, tatăl aruncă vina asupra fetei şi a celorlalți copii care 
au ajutat-o să fugă, susținând că „noaptea fără ştirea mea au 
fugit la cel den urmă Luca“. 

Mitropolitul, conciliant ca întotdeauna, îi propune lui Ma- 
res să-și primească logodnica, oferindu-i sprijin militar pen- 
tru a o aduce la casa lui. Or, o astfel de propunere i se pare 
indecentă, onoarea lui ar avea şi mai mult de suferit. De atâ- 
tea zile aflată în casa lui Luca, logodnica lui şi-a pierdut „cin- 
stea“, şi nu se poate însura cu o femeie deflorată de un altul. 
Cum are dreptate, nu rămâne decât să se desfacă logodna 
si să-şi primească înapoi toate darurile si toţi banii cheltuiţi 
cu pregătirile pentru nuntă în valoare de 1180 de taleri. Suma 
este mare, iar lorga refuză s-o achite singur, căci „ogari“ la 
răpirea fiicei lui au fost si alții, adică: „Preda cu soţia lui si 
Ghinea Stâlpeanu si Matei frate-său“ şi chiar Luca. Pe scurt, 
nu i se pare drept să dea singur atâta sumă de bani, din mo- 
ment ce şi ceilalți sunt la fel de vinovaţi ca şi el. O nouă 

jalbă este prezentată mitropolitului, o nouă cercetare se des- 
făşoară pentru a se hotărî cât de vinovaţi sunt ceilalți, cum 
se va împărți suma.! 

Între autoritatea părinților şi voința copiilor, Biserica o spri- 
jină întotdeauna pe cea dintâi. Fata se află în acest caz, ca 
şi în altele de altfel, sub „dominaţia lumii masculine‘?, nu- 
mele său, voința sa fiind ignorate. La ce bun părerea ei, din 
moment ce nici o clipă nu s-a ţinut cont de ea? Fata a fost 
întrebată, dar nu si ascultată, cunoscându-i poziţia, judecă- 
torii şi-au construit propria lor tehnică de manipulare, de con- 
trol, de supunere. Cum lucrunle sunt foarte avansate, forța 
nu-i poate ajuta să-şi impună decizia fără a ştirbi onoarea băr- 
batului. Pierderea virginitätii cu altul este singurul lucru care 
o salvează de la o căsătorie silită. Singurul pägubas rămâne 
tatăl, iar pedepsele succesive prin care trece ne pun în gar- 
dă cu privire la necesitatea unui bun control patern. 

Femeia încă necăsătorită este tratată ca un minor care nu 
poate răspunde pentru faptele sale, pedepsele care i se aplică 
corespund cu cele administrate unui copil neascultător: bă- 
taia şi dojana. Revolta sa semnifică slăbiciunea autorităţii 
părinteşti si micşorează prestigiul capului familiei, iar mitro- 
politul nu poate privi cu indulgență o atare situaţie, deoare- 
ce controlul asupra familiei se exercită şi indirect prin 
intermediul şefului familiei. Un tată autoritar controlează or- 
dinea internă şi implicit participă la reglarea ordinii din co- 
munitate. El este pedepsit si pentru că s-a arătat slab în faţa 
copiilor săi. Pilda pe care cei din jur o pot trage din acest 
exemplu nu este aceea de a cere consimțământul fetelor, ci 
de a-şi întări autoritatea si controlul asupra copiilor. 


1 DANIC, mss. 140, f. 124-124" şi mss. 143, ff. 224-226", 12 iulie, 
14 iulie, 22 noiembrie 1793. 

2 Vezi, în acest sens, P. Bourdieu, La domination masculine, Seuil, 
Paris, 1998. 

Darurile dinaintea nuntii 


Cum numai o mică parte dintre logodne se desfac, cuplul 
îşi continuă aventura. Între logodnă şi nuntă, alte şi alte ritu- 
aluri sunt puse în practică, iar logodnicii au dreptul să se 
viziteze si să-și facă din nou daruri. Cu excepţia darurilor, 
am spune tradiționale, oferite de mireasă noii familii, cele- 
lalte sunt mai putin vizibile în documente. Deşi se vorbeş- 
te foarte des de darurile de dinaintea nunții sau de darurile 
de la logodnă, ele nu sunt decât rareori precizate ca atare şi 
apar numai în anumite condiţii, fiind legate de problema mos- 
tenirii sau de cea a restituirii. In aceste circumstanţe, darurile 
aflate în litigiu capătă importanţă, sunt revendicate cu tă- 
rie, sunt descrise cu minutiozitate, sunt menţionate inclu- 
siv persoanele care le-au dăruit. 

Practica darurilor apare ca o înläntuire de schimburi com- 
plexe care antrenează o întreagă rețea de sociabilitate şi soli- 
daritate. Jocul darurilor are menirea, într-o primă fază, să-i 
apropie pe viitorii soți, apoi pe cele două familii prin integra- 
rea nurorii în noua familie, în noua rețea de rudenie. Se poa- 
te spune, concomitent, că aceste daruri „dau autoritate noi 
relaţii, o transformă într-o relaţie completă“!. 

Schimbul de daruri este prezent în toate straturile societă- 
ţii şi se derulează după aceleași reguli si ritualuri. Ca şi zes- 
trea, darul este supus unei analize juridice şi se bucură de 
articole speciale în codurile de legi. Astfel în Îndreptarea 
legii, prin glavele 269, 270, 271 se acordă un statut juridic 
acestor prestații schimbate între soţi, darul apărând ca un 
lucru menit a înlesni „dragostea trupului“, scopul acestuia 
nu este însă de a-i îmbogăţi pe cei doi, prin urmare, valoa- 
rea economică nu trebuie să fie prea ridicată. 

Darurile dinaintea nunţii sunt cele care se fac „mai nainte 
de blagoslovenia bărbatului cu muierea“, adică înaintea citi- 
rii slujbei religioase. Ele au rol de a împodobi mireasa, de 


! C. Klapisch-Zuber, op. cit., p. 194. 

a acoperi corpul miresei spre fala bärbatului. Cum nu se 
spune explicit în ce constau aceste daruri putem presupune 
că este vorba de hainele şi bijuteriile pentru ziua nunţii. Glava 
270 enumeră numai câteva dintre articolele ce pot fi dărui- 
te de bărbat viitoarei soţii, şi anume: „lanţuri, cercei, inele, 
gherdane... haine“!. 

În practică, aceste daruri sunt mult mai numeroase, riguros 
împărţite în funcție de evenimentele aflate în derulare. Se 
vorbeşte despre darurile dinaintea nunţii, darurile de nuntă 
şi darurile de luni, mai apar apoi şi darurile de la logodnă, 
darurile schimbate între soți pe parcursul vieţii şi darurile 
făcute de mireasă socrilor, cumnatilor şi nasilor. Analiza aten- 
tă şi fină a documentelor răspunde la o serie de întrebări cu 
privire la clasificarea, miza, semnificaţia, valoarea, ritualu- 
rile implicate, statutul juridic, relaţiile stabilite cu persoane- 
le prinse în jocul darurilor, obiectele dăruite. 

Primul dar pe care soţii şi-l fac, în mod aparent obliga- 
toriu, îl constituie inelul de logodnă. Urmează o serie de ca- 
douri schimbate între logodnă şi sâmbăta nunţii, numite 
„daruri dinaintea nunţii“. Acestea ar putea fi considerate ca 
o contrapondere a zestrei dacă ţinem cont de faptul că Pra- 
vila prevede ca ele să reprezinte o treime din zestre. La 3 au- 
gust 1776, când mitropolitul Grigore judecă un proces de 
divorţ, cu restituirea zestrei si a darurilor dinaintea nunții, 
el face apel la Pravilă, fără a specifica însă lista, glava, zacea- 
la, susținând următoarele: „dar fiindcă după Pravilă este dator 
bărbatul a da precât vine a treia parte din zestre, dar soției 
lui, care ori mai naintea nunții de le-au dat, ori de n-au putut 
la vreme mai nainte şi le-au dat după nuntă, iarăși dar să nu- 
meste pentru nuntă“ 2. Plecând de la acest paragraf, putem con- 
sidera că bărbatul are obligaţia de a dărui soției sale înaintea 
nunții daruri care să acopere o treime din valoarea zestrei. 
De altfel, mitropolitul îl obligă pe soțul în cauză, Theodor 


1 Îndreptarea legii, p. 268. 
2 Acte judiciare din Tara Românească, pp. 178-179. 


206 AVENTURA CUPLULUI 


Zotul, sä pläteascä sotiei suma de 997 taleri, adicä o treime 
din zestrea care avea valoarea de 2 118 taleri, chiar dacä aces- 
ta susține că nu i-a dăruit decât inelul de logodnă si că de- 
cât pe acela îl consideră dar.! 

Între logodnă și cununia religioasă, soțul dăruieşte soției sale 
haine si bijuterii cu care să se împodobească în ziua nunții pen- 
tru a marca mai bine bogăţia şi prestigiul familiei. Ele sunt 
trimise cu „călțuni“, obicei păstrat până azi. Ar putea fi vor- 
ba de tinerii şi tinerele care aduc hainele miresei, fie chiar în 
dimineaţa nunţii, fie înainte de nuntă. Se numesc cältuni sau 
cältunari pentru că aduc odată cu toate celelalte daruri şi „pan- 
tofii““ miresei care în trecut se numeau si cältuni. Se face apel 
la aceşti intermediari pentru a scoate în evidență familia cu 
valorile ei materiale şi simbolice. 

Costandin negustorul îi trimite soției sale, „cu călțunii“, 
„O floare de mărgăritar, i 10 säre de mărgăritare“2. Pătraşco 
Berindeiu dăruieşte Zmarandei Ciorogârleanu o butcă. De 
fapt, cei doi au negociat chiar şi darunle pe care şi le fac unul 
altuia, iar dumneaei nu a vrut să primească nimic altceva de- 
cât o butcă, nici haine, nici bijuterii, ci butcă.3 Costandin Hri- 
soscoleu dăruieşte, la logodnă, o besactea, iar apoi trimite 
cu cältunii o floare de diamant lucrată în aur. Anastasie dă 
viitoarei sale soții „o tivilichie de hatai cu flori de fir, blăni- 
tă cu cacom, 1 pereche cintieni, 2 mindire, 2 perne cu fete- 
le lor, 1 macat de terpet şi o farfurie mică cu filigea“. Nicolae 
Topliceanu îi dăruieşte personal soţiei sale, Ilinca Caraman- 
lâu, în perioada când are dreptul s-o viziteze, adică între lo- 
godnă si nuntă, un inel cu diamant, o floricică de diamant, 


! Ibidem. 

2 G. Potra, Documente privitoare la istoria orașului București 1594-1821, 
Editura Academiei Române, Bucureşti, 1961, pp. 340-344. 

3 Acte judiciare din Țara Românească, pp. 178-179. 

4 DANIC, Fond Manuscrise, mss. 140, ff. 70v—72r. 

5 BAR, mss. 636, ff. 35r—36r. 

un colan si alte flori märunte.! Cältunarii sunt räsplätiti pen- 
tru misiunea lor cu marame si o oratie de multumire? 

La rândul ei, sotia däruieste sotului un cal de ginere com- 
plet echipat. Harnasamentul este bogat ornamentat cu pietre 
preţioase, aur si argint. Acestui dar i se adaugă „„bohcealâcul“ 
de ginere, o legătură în care se găsesc cămăși si batiste special 
tesute şi cusute pentru el. Aceste două daruri sunt întotdea- 
una prevăzute în foaia de zestre a unei fete de boier, negus- 
tor sau țăran, nu se precizează însă când se desfășoară livrarea 
acestor daruri, în ce moment între logodnă şi nuntă.3 

O altă problemă însemnată care apare ar fi dacă logod- 
na aduce şi libertatea sexuală a tinerilor, având dreptul de 
a începe deja viaţa sexuală. O primă ipoteză ar nega aceas- 
tă eventualitate, iar argumentul incontestabil avansat l-ar con- 
stitui importanţa acordată consumării căsătoriei în noaptea 
nunții însoțită de rituri specifice. O a doua ipoteză ar con- 
firma acest lucru îndeosebi pentru mediile sărace unde sim- 
pla promisiune de căsătorie implică şi începutul unor 
raporturi sexuale, fie că tinerii locuiesc împreună, fie că nu. 
O perioadă, mai lungă sau mai scurtă, de concubinaj se des- 
chide, iar ea este justificată de starea de provizorat creată 
de sărăcie sau de indecizia bărbatului. În aceeași postură se 
găsesc şi cuplurile de văduvi sau al care se mută îm- 
preună de îndată ce au căzut la învoială. În cazul lor „noap- 
tea nunţii“ nu mai are aceeaşi semnificaţie și nu mai 
constituie un motiv de așteptare. 


! DANIC, mss. 143, ff. 178-181". 

2 BAR, mss. 547, f. 5”. 

3 Compară cu informaţiile oferite de S. FI. Marian, op. cit., pp. 125-188, 
mai ales capitolele XXI fncredintarea şi XXV Darurile. Dar aceste in- 
formaţii trebuie privite cu mare atenţie, căci autorul pune împreună ri- 
tualuri şi tradiţii care se referă la Muntenia, Moldova, Transilvania si 
Bucovina, datele provenind cu precădere din aceste ultime două provincii, 
pe de o parte, iar pe de altă parte sunt culese abia la sfârşitul secolului 
al XIX-lea. 


PARTEA A TREIA 
Viaţa în doi 


Nunta 


Taina nuntii 


O serie de teologi au analizat taina nunții de-a lungul Evu- 
lui Mediu si al epocii moderne. Căsătoria apare ca o taină 
al cărui scop imediat devine procreatia. Actul sexual capä- 
tă legitimitate doar în interiorul căsătoriei şi numai în anu- 
mite situații: perpetuarea neamului, îndeplinirea atribuţiilor 
conjugale, evitarea desfrâului, satisfacerea plăcerii. Ultima 
motivaţie este considerată de unii ca un păcat foarte grav, 
de alţii ca fiind mai puţin grav dacă se exercită în cadrul 
unei relaţii legitime.! În fapt, doctrina augustiniană în mate- 
rie de căsătorie se regăseşte şi în Biserica Ortodoxă, doar cu 
mici diferenţe atunci când este vorba de indisolubilitatea ei.? 

Conciliul de la Trento din 1563 a reuşit să-şi impună doc- 
trina matrimonială în tot Occidentul catolic şi să influențeze 
şi celelalte religii. Prin decretul Tametsi se proclamă carac- 
terul sacru al căsătoriei, monogamia, puterea Bisericii de a 
decide în problema obstacolelor, indisolubilitatea, posibilita- 
tea separării de corp, interzicerea căsătoriei preoţilor, superio- 
ritatea virginitätii si a celibatului asupra căsătoriei, calendarul 
liturgic al căsătoriei, competenţa exclusivă a judecătorilor 
ecleziastici în probleme matrimoniale.3 Conciliul încerca să 


! Jean Delumeau, Păcatul și frica. Culpabilitatea în Occident (seco- 
lele XIII-XVIII), vol. I, pp. 252-260. 

2 F. Lebrun, op. cit., pp. 9-21. 

3 Jean-Claude Bologne, Histoire du mariage en Occident, Hachette, 
Paris, 1995, pp. 222-223. 

răspundă protestanților a căror doctrină matrimonială este 
mult mai relaxată și care ar fi putut reprezenta un punct de 
atracție pentru credincioşii abia ieşiţi din reformele religioa- 
se. Ecourile religioase ale conciliului tridentin în lumea ro- 
mânească vor fi existat, dar o serie de diferenţe vor continua 
să marcheze cele două medii, occidental şi oriental. 

În absența unor studii asupra epocii anterioare şi chiar a 
documentaţiei necesare pentru alcătuirea unor astfel de anali- 
ze, se ştiu foarte puţine lucruri despre căsătorie. Si totuşi 
lipsa unor atare studii nu ne împiedică să ne punem câteva 
întrebări asupra cărora să reflectăm pe parcursul cercetării 
de față: Care este evoluţia căsătoriei? Când s-a impus ce- 
remonia religioasă, ca act de validare a unui mariaj? De ce? 
Care este procentul concubinajului în raport cu „nunta“? Ce 
rol are cununia la biserică în ochii enoriașilor? Nunta este 
otaină administrată exclusiv de către Biserică. Cum Biserica 
ortodoxă din Valahia a produs foarte puţine texte teologice 
cu privire la analiza diferitelor taine, încercarea de a 
reconstitui făcând comparaţie cu textele produse de ceilalți 
reprezentanți ai ortodoxiei din Moldova sau Transilvania este 
bine venită!, dar nu se poate să nu ne punem întrebarea în 
ce măsură acele texte au fost accesibile nu numai clerului 
înalt, ci mai ales clerului mărunt, în ce măsură ele au schim- 
bat cu adevărat o regulă, o practică, o cutumă. 

Pravila oferă, în capitolul „Pentru insurarea; si ce iaste 
însurarea“, o primă analiză asupra cununiei: 

„Însurarea se chiamă că deacă se împreună un om cu 
muiare şi care nice o au văzut, nici cu dinsa au vorbit; iar deaca 


! Toader Nicoară constată că, pentru Transilvania, „în urma unirii cu 
biserica romană, biserica românilor din Ardeal își va asuma, cel putin 
la nivelul discursului oficial, elemente din doctrina augustiniană“. În plus, 
Statul, mult mai devreme prezent, prin reformele din vremea Mariei 
Tereza si a lui Iosif al II-lea, se implică în materia căsătoriei, stabilind 
o serie de reguli ce urmează a fi respectate cu rigurozitate de către pre- 
oti (T. Nicoară, op. cit., pp. 148-154). 

se cunună cu ia, atunci el o ia la casa lui si lăcuiaște cu dinsul, 
adecă sed amândoi într-o casă. 

Încă se mai chiamă însurare căce că se împreună si se 
fac amândoi un trup, după cum au zis domnul nostru Isus 
Hristos, cu molitve si cu cununie pre leage de la preot“|. 

Ba mai mult, glava 203 pune accent pe importanţa virgi- 
nitätii premergătoare nunții — „curăția juniei si a fetiei“ — 
pe necesitatea acestui pas ce apropie cuplul de Dumnezeu: 
„Nunta iaste împreunarea bărbatului şi a muierii, adecă 
amestecare si moștenire întru toată viața lor, omului celui 
drept apropiiare de Dumnezeu‘? 

Cu alte cuvinte, cununiei este o competenţă a Bisericii, 
o taină, un sacrament în care „molitvele“ şi preotul ocupă 
locul principal, o apropiere de Dumnezeu prin păstrarea 
„Curăți<i>i“ şi consumarea ei numai după binecuvân- 
tarea religioasă. 

O adevărată analiză asupra acestei taine va face Antim 
Ivireanul în manualul său adresat preoților, în capitolul 
„Pentru taina nunţii cei pre lege“. 

Procrearea constituie primul scop al căsătorie: „Nunta 
iaste împreunare bărbat cu muiare spre împlinirea dum- 
nezeescului acela cuvânt: «Crésteli şi vă îmulțiți». Al doilea 
scop ar fi ajutorul, fidelitatea, acceptarea celuilalt: ,Materiia 
acestei taine iaste bărbatul si muiarea cari vin cu gând desă- 
vârșit / ca să să împreune amândoi si să lăcuiască nedespăr- 
fiți. Iară chipul sânt cuvintele carele amândoi le zic în 
biserică înaintea preotului în auzul tuturor (adecă): Vo- 
iești-mă? Voescu-te; urmând la aceste cuvinte rugăciunile 
și blagosloveniile preotului spre cea desăvârșit împlinire a 
nunții“. Ce se poate observa în acest paragraf? În primul rând, 


1 Îndreptarea legii, glava 198, p. 195. 
2 De adăugat că Biserica acceptă remariajul, până la a treia nuntă, dar 


fiecare nouă căsătorire presupune acceptarea unei pedepse canonice 
(ibidem, p. 213). 

prezența consimtämântului partenerilor spus cu voce tare în 
fața martorilor si mai ales a preotului, oficiantul ceremoniei 
religioase, prin care „nunta“ capătă valoare în ochii lui Dum- 
nezeu şi a comunității. Două elemente esenţiale într-o societate 
a oralității şi în care lipsesc registrele de stare civilă. Al treilea 
scop este reprezentat de înscrierea sexualității în cadrul legitim 
aluniunii conjugale: „Jară sfârșitul iaste înmulțirea neamului 
omenesc si încetarea pohtei cei trupesti, după cum grăieşte 
Sfântul Pavel la cartea cea dintâi către corintheni, în 7 capete 
zicând: «Iară pentru curvie fiestecarele a sa muiare să aibă 
si fiestecaré pre al său bărbat să-l aibă». 

Nu știm în ce măsură aceste recomandări ale mitropo- 
litului au fost preluate de către preoţii, cert este că parte- 
nerii se îndreaptă din ce în ce mai des către Biserică ca 
instituţie de legitimare a legăturii lor, prezență regăsită în 
numărul din ce în ce mai mare al documentelor. În procesele 
de divorţ, jeluitori şi jeluitoare îşi declină starea civilă, 
marcând întotdeauna caracterul căsătoriei, adică „după lege 
şi pravilă“ sau „după legea bisericească si pravilă“. Unirea 
s-a făcut cu respectarea canoanelor bisericeşti prin citirea 
cununiei religioase de către un preot. De-a lungul secolului 
o serie de alte măsuri se prevăd în așa numitele „zapise de 
cununie“ - adevărate certificate alcătuite de preotul unei 
comunităţi. Se regăsesc acolo elemente cu privire la gradul 
de rudenie dintre parteneri, starea civilă înaintea solicitării 
unei căsătorii — june, fată mare, văduv, văduvă, divorțat, 
divorțată, în cazul acestora din urmă dacă au primit si dreptul 
de a se recăsători —, străin de loc şi-atunci are nevoie de 
martori şi chezasi care să-i dovedească si să-i susțină spusele. 

Căsătoria este o instituţie recomandată tuturor creştinilor. 
Celibatul nu capătă importanţă decât în cadrul vieții mona- 


! Antim Ivireanul, op. cit., pp. 333-334. Vezi si V. Barbu, „Pagini din 
istoria căsătoriei...“, art. cit., pp. 113-114. 

hale, în afară fiind gândit ca o stare „periculoasă“, capabilă 
să ducă la „destabilizarea“ individului, la căderea lui în pă- 
catul trupesc. Din acest motiv, el nu este nici recomandat, 
nici valorizat, iar Biserica încearcă să micsoreze cât mai mult 
această perioadă, de aici vârsta precoce la măritiş prescrisă 
de dreptul canonic. Însurarea devine obligatorie și pentru cle- 
rul mirean, hirotonisirea nefiind posibilă în absenţa unei fa- 
milii. Preotul trebuie să-şi aleagă întotdeauna o fecioară ca 
soţie si numai o dată în viață, văduvia nedându-i dreptul să 
se recăsătorească.! Pe de altă parte, divorțul unui preot nu 
este acceptat şi dacă totuși apare el antrenează caterisirea. 
În procesele de divorţ, jeluitori şi jeluitoare își declină 
starea civilă, marcând întotdeauna caracterul căsătoriei lor, 
adică „după lege si pravilă“ sau „după legea bisericească si 
pravilă“. Unirea s-a făcut cu respectarea canoanelor biseri- 
ceşti prin citirea cununiei religioase de către un preot. Mo- 
mentul cununiei religioase capătă o semnificaţie civilă aparte 
în absenţa unor registre parohiale care să ţină socoteala tu- 
turor celor care s-au căsătorit deja. Ea conferă soţilor un alt 
statut, diferit de cel al tinerilor, dar şi de cel al cuplurilor care 
trăiesc în concubinaj si, mai presus de toate, cununia reli- 
gioasă atestă în ochii comunității legitimitatea cuplului şi a 
copiilor care se vor naşte, dreptul acestora din urmă de a re- 
vendica patrimoniul tatălui şi zestrea mamei. Trebuie arăta- 
tă aici distincţia clară între căsătorie şi concubinaj. Interzis 
de canoane, el se practică totuși, dar conform pravilei, în 
această legătură ilicită femeia deţine o poziţie foarte fragilă. 
Bărbatul o poate alunga după o anumită perioadă de convie- 
tuire, fie pentru a-și lua o altă concubină, fie pentru a se însu- 
ra. Concubina se află la discretia bărbatului, iar copiii rezultați 
se găsesc în aceeaşi poziție de inferioritate, bastarzi, depin- 
zând de mila celorlalți. Dacă se încumetă să se plângă la 


! Călători străini, vol. IX, p. 66. 

Mitropolie, femeia nu are niciodatä câstig de cauzä, Bise- 
rica nu poate să ceară bărbatului s-o ia de soţie, pentru că 
ar gira o legătură imorală. 

Documentele însă păstrează numeroase cazuri de concu- 
binaj pentru că supușii nu au întotdeauna mijloacele econo- 
mice pentru a duce la bun sfârșit o relaţie, dar şi pentru că 
multi definesc căsătoria altfel decât Biserica. A se așeza îm- 
preună, a avea copii înseamnă pentru multi căsătorie, fără 
a avea nevoie de consfintirea religioasă atâta timp cât are 
privirile şi complicitätile comunitätii.! 

Suspicioasă asupra bunelor sau relelor intenții ale supu- 
şilor săi, dar şi pentru a evita o serie de „uniuni spurcate şi 
eretice“, Biserica cere preoților parohiali efectuarea unei an- 
chete asupra candidaţilor la căsătorie. Dintr-o serie de do- 
cumente, prin care preotul este pedepsit că a cununat fără 
să ţină seama de sfaturile trimise de la Mitropolie, reies sarci- 
nile ce-i revin atunci când un cuplu cere efectuarea cunu- 
niei. În acelaşi timp, ele sunt prescrise si de Antim Ivireanul 
în manualul său.? 

Parohul, cunoscător al turmei sale, are misiunea de a trece 
la o mică anchetă asupra celor doi candidaţi. Sarcina este 
destul de uşoară atunci când ambii pretendenți aparţin co- 
munitätii. În această situaţie, preotul trebuie să se intereseze 
asupra vârstei, asupra gradului de rudenie, asupra stării civile, 
dacă au cărţi de despărţire emise de marele arhiereu, în cazul 
unor căsătorii anterioare, dacă au dreptul de a se recăsători. 
Lucrurile se complică atunci când unul dintre parteneri nu 
aparţine comunităţii, dar doreşte să se cunune în biserica din 
parohie. „Străinul“ trebuie să aducă zapis de cununie de la 
arhiereul locului prin care să ateste că nu este căsătorit sau 


! Vezi şi Robert Bisha, Marriage, Church and Community in 18th 
Century St Petersburg, in Wendy Rosslyn (ed.), Women and gender in 
18th-century Russia, Asghate, Cornwall, 2003, pp. 217-218. 

2 Antim Ivireanul, op. cit., p. 338 

că a fost, dar s-a despărțit prin învoiala mitropolitului cu toa- 
te actele în regulă. 

Zapisul de cununie apare deseori menţionat în interiorul 
documentelor și constituie o piesă importantă în sine. De 
exemplu, la 3 februarie 1767, când Stanca văduva vrea să 
se recăsătorească, mitropolitul refuză să-i dea „pecete de cu- 
nunie“ până nu va aduce martori care să ateste că n-are bărbat 
şi că nu este rudă cu cel cu care vrea să se cunune. Feme- 
ia aduce trei martori diferiţi, pe „Matei vizitiul de la sfân- 
ta Mitropolie, pe Ivan ot Copăceni şi pe Badea preoteasa 
răposatului popii Calin ot mahalaua Flămânda“, toți trei o 
cunosc pe femeie ca fiind văduvă de cinci ani, că nu s-a mai 
căsătorit şi că Ghinea, viitorul soţ, nu-i este rudă.! Se poa- 
te spune că zapisul de cununie dă dreptul persoanei de a cere 
preotului citirea cununiei religioase, dovedind totodată că 
la mijloc nu se află nici un obstacol. El îmbracă şi o altă 
formă: „zapis de chezäsie pentru căsătorie“. Despre ce este 
vorba în acest tip de document? În momentul în care preo- 
tul bănuieşte că unul dintre parteneri s-ar putea să nu fie în 
regulă din punct de vedere civil, îi cere o scrisoare de che- 
zăşie prin care două sau mai multe persoane garantează că 
tinerii candidați nu sunt căsătoriți în altă parte, că nu au altă 
religie, că nu se înrudesc între ei. Măsura se impune mai 
ales în cazul numerosilor străini veniți din Imperiul Otoman, 
deja căsătoriți acolo şi care devin bigami printr-o nouă că- 
sătorie în Ţara Românească. Mitropolitul Antim Ivireanul 
surprinde acest fenomen în manualul său, avertizându-i pe 
preoți că multi „din Tara Ungurească, si din Tara Turceas- 
că, şi dintr-alte locuri depărtate“ vin şi se însoară în Mun- 
tenia fie devenind bigami, fie încălcând poruncile Bisericii 
care interzic a patra căsătorie. Pretendentii trebuie să-şi pro- 
beze statutul civil prin scrisori de la arhiereii locului sau prin 


1! BAR, mss. 634, f. 99. 

proba cu jurământ. Preoţii sunt, de asemenea, avertizați cu 
privire la comportamentul țăranilor şi al tinerilor: primii pri- 
begesc din sat în sat de sărăcie sau de teama birului, une- 
ori fără a-şi lua şi familiile cu ei; cei de pe urmă, în schimb, 
fug, împotriva voinţei părinţilor, şi fac apel la un popă din- 
tr-o altă parohie pentru a se cununa.! Din acest motiv, se 
simte nevoia unui asemenea document. 

La 20 martie 1768, Gheorghe băcanul din mahalaua Pu- 
tul cu Zale se pune chezas pentru Alexie, ambii sunt veniți 
de la Zagora (Epir), iar primul jură cu mâna pe Evanghelie 
următoarele: „că-l ştiu că iaste tot dintr-un sat cu mine si 
până acum n-au fost însurat nicidecum, şi-l ştiu om fără de 
nici o pricină“2. După cum am văzut si în documentul an- 
terior, zapisul de chezäsie este cerut si pentru un autohton, 
dar care a mai fost căsătorit sau este văduv şi se află tem- 
porar într-o altă localitate decât cea de origine. 

Biserica îşi ia toate măsurile de precauţie pentru a evita 
bigamia, amestecarea de sânge sau căsătoriile între persoa- 
ne de religii diferite. De vigilenta si hărnicia preoților pa- 
rohiali depind respectarea acestor măsuri. Lipsa vigilentei 
preoților este argumentată de un număr important de docu- 
mente prin care anumite cupluri sunt desfăcute pentru că 
„s-au împreunat peste lege“ sau o altă serie de documente 
prin care preoţii sunt sanctionati, deoarece cu bună ştiinţă 
sau fără să facă cercetarea minimă, au cununat si au legiti- 
mat legăturile oprite de canoanele bisericești. 

Cererea unui străin de loc trebuie să ridice o serie de în- 
trebări pentru preotul din parohie înainte de a purcede la în- 
deplinirea ritualului. Totodată, el nu trebuie să se lase înșelat 
de vorbe sau de jurăminte, ci să ceară dovezi scrise asupra 
stării civile a cuplului ce dorește să se cunune, „să cerce- 
teze și să ispitească“, cum spune mitropolitul. Abia după ce 


! Antim Ivireanul, op. cit., pp. 338, 341. 
2 BAR, mss. 643, f. 19. 

are toate dovezile în mână, preotul poate trece la legitimarea 
căsătoriei. 

Taxele percepute pentru efectuarea ceremoniei religioa- 
se, botez, nuntă, înmormântare aduc importante venituri pre- 
otilor de mir. Pentru oficierea cununiei religioase, un popă 
cere o anumită sumă de bani. Din pitacul trimis protopopu- 
lui Stoica al Bucureştiului, la 27 ianuarie 1793, se remarcă 
faptul că taxa de cununie se ridică după Pravilă: „un gal- 
ben de ginere şi de la mireasă 12 coturi de pânză“. Mitro- 
politul îl anunţă că acel obicei nu mai este valabil şi că a 
hotărât să se urmeze alte „ponturi“, adică pentru prima cu- 
nunie „tl. unul vechi, de al doilea cununie tl. unul şi jumă- 
tate, de al treilea cununie tl. doi şi jumätate“!. Pitacul se reia 
la 14 decembrie 1796 cu acelaşi conţinut si se trimite la toți 
episcopii şi toți ispravnicii de judeţe. În plus, se precizea- 
ză că protopopii ar trebui să nu depăşească onorariul pre- 
văzut pentru judecarea pricinilor „care se caută de biserică“, 
dar fără a se menţiona suma.? 

Pentru a-și arăta dezaprobarea, dar si neputinta în fața 
viciilor umane, taxa creşte pe măsură ce numărul căsători- 
ilor sporeşte. Această „sancțiune“ pecuniară se aplică şi în 
alte împrejurări; de pildă bucuria nunții nu poate fi depli- 
nă, după părerea domnului, dacă nuntaşii n-o împărtăşesc 
cu cei săraci prin contribuţii la cutia milelor, aplicându-se 
un tarif pentru boieri: „întâia nuntă tl. 5 <şi> jumătate, a doa 
tl. 8, la a treea tl. 11“ şi un altul, mult mai putin împovărător, 
pentru săraci, „de fiescare nuntă să se dea bani 30*3. Relua- 
rea acestor pitace arată că preoții percepeau în continuare 
vechile sume sau peste sumele prevăzute, obligând cuplurile 


1! DANIC, mss. 143, f. 88r. 

2 DANIC, mss. 141, ff. 108—109". 

3 Daniel Barbu, O arheologie constituțională românească. Studii și 
documente, Editura Universităţii Bucureşti, București, 2000, p. 161, 15 ia- 
nuarie 1765. 

să trăiască clandestin si să amâne „legitimarea“ legăturii de 
azi pe mâine. Un pericol îl reprezintă pseudopreotii care cir- 
culă prin sate şi care îşi oferă serviciile la preţuri de nimic. 
Se pune întrebarea dacă ceremonia lor este capabilă să dea 
autoritatea necesară căsătoriei. Probabil că nu conta prea mult 
pentru oamenii din epocă, important era că cineva le citise 
slujba şi se aflau după aceasta „în rândul oamenilor“. 


Ziua nunţii 


Tärani si boieri se supun timpului Bisericii atunci când 
îşi aleg ziua nunții, iar respectarea sărbătorilor religioase şi 
a posturilor, ce le însoțesc, se cere. Postul este o perioadă 
de penitentä, când nu numai corpul, ci si spiritul trebuie să 
treacă printr-o perioadă de reculegere şi umilință. Or, nunta 
semnifică bucurie, zgomot, abuz de mâncare si băutură. După 
Pravilă, nunțile nu se fac în postul cel mare, adică în postul 
Paştelui sau în postul Crăciunului!. În practică, atunci când 
se vorbeşte despre data căsătoriei, se face legătura cu tim- 
pul fast al calendarului religios, „ne vom căsători, acum după 
Paşti“ sau „după postul Crăciunului“, sau „după postul sfin- 
tei Mării“. Simultan, nunțile sunt condiționate, mai ales în 
rândul țăranilor, de calendarul lucrărilor agricole specifice 
fiecărei regiuni; ele sunt numeroase în lunile septembrie, oc- 
tombrie pentru regiunile de câmpie şi toamna târziu, după 
culesul viilor, în zonele viticole.2 

Ziua nunţii apare în multe documente ca fiind duminica. 
De altfel şi numele darurilor de luni susţine această afirma- 
tie, ele fiind daruri care se fac a doua zi, imediat după nun- 
tă şi consumarea căsătoriei. La 15 mai 1785, Manole, 
cojocarul din Bucureşti, promite că se va logodi cu Stana 


! Îndreptarea legii, glava 202, p. 212. 
2 F. Lebrun, op. cit., pp. 37-38. 

sâmbătă şi că „duminica viitoare, adică maiu 23 să mă cu- 
nun“; și Oprea promite că își va aduce părinții duminică, 
când se va cununa cu fiica lui Iane căpitan.! Într-un singur 
document apare ca zi a cununiei religioase ziua de joi, „şi 
acum joia ce vine să mă cunun cu Pătrana“, promite Ene? 
Fiind vorba de o căsătorie impusă de tribunalul ecleziastic 
care avea tot interesul să-l grăbească pe tânăr, nu se mai acor- 
dă importanță zilei, ci evenimentului. 

În casele boiereşti nunta începe de joia, dar ceremonia re- 
ligioasă şi marele ospăț au loc duminica, „după cum se obis- 
nuieste la Valahia“, spune un boier pe la 1764.3 Preferinta 
pentru ziua de duminică ca zi a nunții apare si în Florenţa 
medievală.4 În schimb, în Franţa, episcopii catolici recoman- 
dă credincioşilor toate zilele săptămânii cu excepţia celor 
dedicate sărbătorilor religioase şi a zilei de duminică. Ca zi 
a Domnului, ziua de dumincă nu poate fi tulburată cu săr- 
bători zgomotoase. Astfel se constată că pentru Rouen, 36% 
dintre căsătorii se celebrează lunea, iar alte 40% la sută mar- 
tea.” Preferinta pentru zilele de luni si marţi ca zile de ofi- 
ciere a cununiei apare şi în Transilvania, probabil sub 
influenţa religiei catolice.$ 


Spectacolul nunţii 


Nunta este pregătită cu mare grijă de familii. Eveniment im- 
portant în viața noului cuplu, ea este prilej de bucurie, de în- 
tâlnire şi socializare, de stabilirea de noi şi noi alianţe și punere 
în valoare a prestigiului, rangului şi puterii economice a 


! BAR, mss. 637, ff. 243r-244r şi mss. 3932, ff. 76'—77r. 

2 BAR, mss. 641, ff. 90v—91r. 

3 I. Corfus, „In legătură cu opera lui Mihai Cantacuzino“, p. 137. 
4 C. Klapisch-Zuber, op. cit., p. 163. 

5 F, Lebrun, op. cit., pp. 40-41. 

6 T. Nicoară, op. cit. pp. 160-161. 

familiilor. Socrii mari si mici pun tot sufletul în pregătirile 
de nuntă. Într-o primă fază și unii, si alţii încep cheltuielile 
pentru haine si bijuterii, pentru mâncare si băutură, pentru 
daruri, pentru cele trebuincioase într-o casă, pentru repara- 
tiile ce se impun în pripä la porţi, la acoperiş sau la prispa 
casei, că doar va veni atâta lume şi nu se cade să găsească 
casa nearanjată. Dar cea care face podoaba nunții este mi- 
reasa. Din cap până-n picioare, ea trebuie cât mai bine îm- 
podobită pentru a arăta tuturor bogăţia familiei. Uneori se 
apelează la prăvăliile din jur, special amenajate pentru a oferi 
bijuterii şi cele necesare nunții. La un astfel de negustor face 
apel Nicolae Topliceanu la nunta sa cu Ilinca Caramanlâu. 
La insistența soacrei sale, el împrumută o floare mare de dia- 
mant, în valoare de 3 000 de taleri, pe care o trimite „cu căl- 
ţunii“* miresei. Cum vor mărtunsi fraţii lui mai târziu, floarea 
a fost restituită a doua zi după nuntă. Bijuteria luată cu chi- 
rie nu constituia un dar, ci „numai drept podoabă la nuntă 
şi după săvârşirea nunții iarăşi au dat-o înapoi plătind chi- 
riia“. Pentru a elimina orice confuzie soțul a păstrat chiar 
şi chitanta, eliberată la 20 decembrie 1790, semnată de doi 
mari boieri martori la acel împrumut pe care l-ar fi făcut nu- 
mai pentru că „dumneaei sărdăreasa soacră-sa l-au îndem- 
nat de au luat acea floare cu havaet de la un negutätor ca 
să facă podoabă nunţii“ şi nici prin gând nu i-ar fi trecut să 
dăruiască un dar atât de scump.! 

Îmbrăcată și împodobită cu darurile trimise prin „călțuni““, 
mireasa aşteaptă venirea celui ales. Mirele, împreună cu alți 
tineri, prieteni şi rude, se duce la casa socrilor pentru a lua 
mireasa. De acolo, merg cu toții la biserică unde se celebrea- 
ză cununia religioasă, citită de un simplu preot sau de însuşi 
Prea Sfintia Sa Părintele Mitropolit, în cazul marilor boieri. 
În timpul slujbei se aruncă în sus alune, nuci, sau alte fructe 


! DANIC, mss. 143, ff. 178—181r. 

uscate, märuntis, toate simbolizând fertilitatea viitorului cu- 
plu.! Marii boieri sunt obligaţi să facă un ocol pe la curtea 
lui Vodă pentru a cere binecuvântarea acestuia. Abia după 
cununia religioasă, când tinerii au primit binecuvântarea pă- 
rintilor si a preotului, marele ospăț al nunţii începe. 

O dată intrată în casa socrilor, mireasa are obligaţia de a 
face daruri pentru socri, cumnati si nasi, daruri trecute în- 
totdeauna în foaia de zestre. Ele sunt preparate înainte de 
către familia fetei, puse în „bohcealâcuri“ speciale şi dărui- 
te în ziua nunţii. Fiecare boccealâc cuprinde lucrurile tra- 
ditionale şi poartă etichetă cu statutul fiecărei persoane vizate: 
„bohcealâc de ginere“, „de socru“, „de soacră“, „de cumnat“, 
„de cumnată“, „de nun“, „de nună“, în legătura fiecăruia 
aflându-se două-trei cămăşi, două-trei batiste, stergare, una 
sau două basmale, marame. Aceste lucruri poartă la rândul 
lor inscripții: cămăşoaie de soacră, testemel (basma) de nună, 
cămaşă de ginere etc. 

Ospätul nunții presupune multe feluri de mâncare din cele 
mai bune, băutură din abundență, muzici de lăutari şi voiosie. 
Invitaţii sunt primiţi cu apă de trandafir, cu şerbet şi dul- 
ceaţă de portocale, cu cafea şi tutun, iar în casa unui boier 
lulele mari din lemn de iasomie sau cireș îi aşteaptă să se 
desfete.2 Un mic boier de la 1800 cheltuieşte o grămadă de 
bani numai pe mirodenii (33 tl.), zahăr (2 tl.), scorţişoară 
(6 tl.), şi alte „confeturi“ (3 tl.), pe horlincă (2 tl.) si lumâ- 
nări (1,5 tl.), dar şi pe hainele ce trebuie să le dăruiască mi- 
relui şi nasului. Astfel a cumpărat pentru mire o pereche de 
nădragi (6 tl.), mătase, fără a ni se spune la ce foloseşte, 
iar pentru nun a plătit două marämi (20 tl.). În lista cu chel- 
tuielile făcute la nuntă se află alte veşminte comandate cu 
acest prilej, pentru propria folosinţă şi pentru ceilalți membri 


1 Călători străini, X, partea I, p. 387 si X, partea a II-a, 1009. 
2 Ibidem, X, partea a II-a, pp. 1208, 1217. 

ai familiei. Boierul îşi comandă un contes roşu (13,5 tl.) care 
are nevoie de nasturi si găitane de 2 zloți, o dulamă de be- 
lacoasă de 22 taleri, o altă dulamă de 11 taleri şi o blană de 
11 taleri, o ghiordie pentru Manea de 7 zloți şi două flori 
de un taler. Lăutarii îl costă o sumă de bani. Pentru nuntă, îi 
aduce pe cei din Berești cărora le plătește 9 tl., dar pentru că 
i-a plăcut mai dă tarafului încă 4,5 taleri. Acestui taraf i se 
adaugă şi lăutarii din Dinta care primesc numai 2,5 taleri.! 

Nunta se încheie cu daruri făcute de invitaţii la acest os- 
pät. Nuntaşii dăruiesc cuplului ce se îndură a da, ştiind că 
la rândul lor vor deveni socri mari sau mici, că vor avea in- 
vitati care vor face daruri ţinând cont de ceea ce au primit. 
Radu, fiul lui Drăgan clucer, participant la nunta unei veri- 
şoare, Nastasiia, îi dăruieşte acesteia un copil de ţigan. Cum 
nu are copilul în momentul respectiv, alcătuieşte o „scrisoa- 
re“ unde martorii sunt trecuţi sub următoarea denumire: „toți 
boierii de pă masă“. Aflăm cu acest prilej cine a participat 
la nunta Nastasiei, măritată cu Dumitru. Printre nuntaşi se 
află Niţu logofăt, Răducan, fiul lui Chițu, Costandin logo- 
făt, Stanca Cioranca, Gheorghe ceaus, însă în absenţa altor 
documente ne este foarte greu să stabilim rețeaua de soli- 
daritate în care sunt încadraţi aceşti invitaţi, gradul de ru- 
denie sau de prietenie cu cele două familii.? 

La nunta clucerului Nicolae Topliceanu cu Ilinca Cara- 
manlâu, nuntaşii sunt mult mai darnici. Ei strâng 210 taleri 
de la nuni si de la alți boieri, plus 20 de galbeni olandezi 
oferiţi de mosul soţiei, logofătul Bălan, plus un „inel dă zam- 
fur dă la păhărniceasa Märiuta a paharnicului Grigore Hrisos- 
coleu“3. Diferenţa apare si pentru că statutul mirilor este altul, 
cei doi sunt boieri ceva mai înstăriți. În mediul popular, nun- 


! DANIC, Fond Achiziţii Noi, CLXXVIII/9. 
2 DANIC, mss. 173, ff. 625-626", 16 octombrie 1735. 
2 DANIC. mss. 143. ff. 178—181". 

taşii dăruiesc ceva märuntis sau produse din gospodăriile lor, 
ei primesc câte un stergar sau câte o maramă din partea mire- 
sei, când are loc şi o oratie.! Darurile fac parte dintr-un rit 
social cunoscut, acceptat si pus în practică de toți, indiferent 
de categoria socială sau de puterea economică. Cum nimic 
nu este lăsat la voia întâmplării, darurile capătă, după nuntă, 
semnificaţie juridică. Conform Pravilei, ele se împart între 
cei doi soți astfel: „darurile de la nuntă după obiceiu, jumă- 
tate să să socotească ale bărbatului şi jumătate ale soției“. 


Nunti boiereşti 


La începutul secolului al XIX-lea, o corespondență asiduă 
se schimbă între două mari familii boiereşti. Între 20 decem- 
brie 1804 şi 31 ianuarie 1805, slugile aleargă între Ogre- 
zeni, Bucureşti si Otetelesani pentru a duce si a aduce 
scrisorile dumnealor. Ce a prilejuit această corespondență? 
Pregătirea nunţii dintre Constantin Oteteleşanu şi Zmaranda 
Cocorăscu naște zeci de scrisori schimbate între mire, soa- 
cra-mare şi mătuşa fetei, Zoita pähämiceasa. Cu ajutorul lor 
se poate foarte uşor lua pulsul unui astfel de eveniment, fieca- 
re scrisoare trădând înfrigurarea pregătirilor, neînțelegerile 
inevitabile şi cotidiene dintre cele două familii, cu privire 
la zestre, pretenţiile miresei şi nemulțumirile soacrei-mari, 
cheltuielile imense ce trebuie făcute. Nunta apare, în aceas- 
tă situaţie, ca o afacere de femei: de o parte se află Safta 
Oteteleşanu care ţine în mână întreaga afacere si suprave- 
gheazä de aproape nu numai pregătirile din propria casă, ci 
şi pe cele din casa „cuscrilor“ săi. Fiul, Constantin Otete- 
lesanu, se implică şi el, dar parcă nu cu atâta forță ca mama. 


! Călători străini, IX, p. 353; BAR, mss. 547, f. 8". Obiceiul este con- 
semnat si de misionarii catolici din Transilvania şi surprins în rândul ti- 
nerilor ortodocşi. Călători străini, vol. IX, pp. 352-353. 

2 Acte judiciare din Tara Românească, p. 19. 

De partea cealaltä, se aflä Zoita pähärniceasa, mätusa Zma- 
randei Cocoräscu, care preia întreaga afacere întrucât mi- 
reasa este orfană si se află sub tutela fratelui său, lanache 
Cocorăscu. În egală măsură sunt pomenite şi alte mätusi 
cărora li se cere sprijinul atunci când este vorba de pregă- 
tirile necesare sau de facerea cumpărăturilor. Astfel, des po- 
menită este mătuşa Bica, rudă cu familia Oteteleşanu si aflată 
cu locuinţa în București. 

Cele două familii, în frunte cu feciorii din casă, sunt într-o 
continuă alertă pentru a procura hainele miresei şi toate cele- 
lalte lucruri trebuincioase unui ospăț. E iarnă, e frig si lucru- 
rile nu merg întotdeauna aşa cum ar vrea boierii noştri. 
Drumul până la Bucureşti e lung, adesea trăsurile rămân blo- 
cate în troiene, negustorii se arată coplesiti de mulțimea ce- 
rerilor şi nu pot răspunde comenzilor aşa de rapid cum ar 
dori soacra-mare. În plus, evenimentul pică foarte prost; 
însuşi domnul se pregătește de nuntă şi atunci negustorii sunt 
aglomerati de cererile venite din partea curții si a boierilor 
divaniti. Ei ştiu să profite de această cerere nemaiîntâlnită 
si ridică preţurile, chiar şi pentru mărfurile de proastă calitate. 

Corespondenta este deschisă de mirele Constantin Ote- 
telesanu care însărcinează pe Zoita păhărniceasa cu pregă- 
tirea hainelor necesare miresei sale. Logodna s-a făcut deja, 
pregătirile de nuntă sunt foarte avansate, întrucât mirii vor 
să se cunune după sărbătoarea Bobotezei. Presat de timp şi 
„fiindcă sorocu nunţii să apropie si face trebuintä de a face 
hainele miresii“, ginerele însărcinează un fecior să ia 5 000 de 
taleri de la cumnatul său, din banii de zestre, şi să-i dea pă- 
hărnicesei pentru a se ocupa de toate cele necesare. Dar nu 
oricum, ci respectând instrucțiunile trimise odată cu banii 
si chiar foita cu hainele ce trebuiesc croite, aşa cum doresc 
ginerele şi mama sa. Politetea dusă la extrem îmbracă această 
rugăciune: „fe rog coconifà, aducând banii, rugăm pă dum- 
neata ca să binevoifi a lua osteneală a face aceste haine 

după foaia ce să trimisă dumneavoastră, pentru care foarte 
rugăm pă coconifa ca să binevoiască a face neste haine. Si 
să ne ierti coconifà de supărarea ce facem dumneavoastră. 
Și mai rugăm pă coconifa de va alege conurile de la biniş 
si alale giubeli, căci să prăpădesc feţele. Si hainele mire- 
sei să se facă bune... că destui bani sunt.“ Scrisoarea este 
completată cu salutări şi urări de sănătate transmise fami- 
liei, adică dumnealui paharnicului, plus un scurtrepros pier- 
dut printre toate aceste politeturi protocolare în care se 
reamintește de zestrea nedată încă de către cumnatul, Iana- 
che Cocorăscu. Mireasa nu este nici ea uitată, soțul decla- 
rându-i dragostea lui fräteascä si dulci särutäri.! 

Din lista ataşată scrisorii aflăm ce haine va purta mirea- 
sa în ziua nunții. Ea are la dispoziție două rânduri de haine, 
toate blănite cu samur. Trebuie specificat că un rând de haine 
presupune un fel de costum compus din rochia propriu-zisă 
şi un anteriu ce se purta peste aceasta. În cazul de față se ada- 
ugă un biniş pentru fiecare rând, adică o haină boierească 
lungă, blănită cu samur şi purtată la solemnitäti de care mi- 
reasa nu se poate în nici un fel dispensa. Și findcă ginerelui 
i se pare că a alocat bani cam multi, cere să se facă şi o giu- 
bea, tot o haină lungă si largă, blănită cu samur. Se mai dă 
comandă pentru o tătarcă de postav, blănită tot cu samur. Bi- 
juteriile vor constitui un alt subiect al corespondentei.? 

Cum sunt multe lucruri care o nemultumesc la această 
nuntă, cum nu are prea mare încredere în dumneaei păhăr- 
niceasa Zoita, soacra-mare se pune pe scris la două zile după 
scrisoarea fiului său, reluând aceleaşi probleme, fiind mult 
mai categorică și lăsând politetea protocolară deoparte. Îi 
cere pähärnicesei să fie foarte atentă cu alegerea hainelor, 
să aibă grijă ca „samurii să nu fie văpsiți“, feţele de la 
biniş să fie bune ca să nu se prăpădească prea repede, să 


1! DANIC, Fond Achiziţii Noi, CCXCVI/18, 20 decembrie 1804. 
2 DANIC, Fond Achiziţii Noi CCXCVI/19, 20 decembrie 1804. 


228 VIATA ÎN DOI 


cumpere „lucru bun şi ieftin“, îi mai cere să nu uite să al- 
cătuiască listă cu tot ce a cumpărat cu preţul alăturea. Tim- 
pul îi presează, căci „după ce va trece Boboteaza să să facă 
nunta, fiindcă dulcele nu este atât de mare“. Soacra adau- 
gă încă un motiv ludic pentru care nunta ar trebui să se facă 
cât mai repede, „și ca să mai aibă si Zmărăndița vreme să 
să mai înveselească pă la zaiafeturi“. Cu alte cuvinte, după 
nuntă urmează un alt ritual de socializare, când tinerii vor 
fi invitaţi să participe la o serie de mici petreceri date în cin- 
stea lor sau prilejuite de celebrarea sărbătorilor religioase. 
Fiecare familie boierească se crede obligată să organizeze 
un mic bal în onoarea noului cuplu, cu atât mai mult dacă 
părinţii sunt boieri mari cu slujbe la curte. În această situa- 
tie, chiar Vodă se preocupă de pregătirea unor baluri pen- 
tru primirea şi integrarea tinerei familii.! 

Din partea soacrei-mari, nunta se poate face chiar a doua 
zi, fiindcă „eu m-am gătit de toate“. Vinovati de prelungirea 
termenului apar ceilalți, pentru că nu se ocupă suficient de 
repede şi de bine de toate cele necesare. 

După ce laudă grija Zoitei față de nepoata sa, Safta Ote- 
teleşanu schimbă imediat foaia şi îi spune verde în față ce 
are pe suflet: „nepoata dumitale să nu socotească că voi face 
nunta până nu se va face toată zestrea teslim că unde să 
află prieteni să nu ne facem dușmani, că mie îmi este urä- 
tă gâlceava“. Dându-și repede seama că a fost cam dură cu 
pähämiceasa care nu este decât mätusä, soacra-mare o în- 
toarce din condei: „măcar că eu nu am nici o vorbă cu dum- 
nealui (este vorba de fratele miresei), ci am cu dumnealui 
paharnicul, iubitu dumitale soț şi prietenu mieu“. Zoiţa si 
soțul ei devin responsabili de desfăşurarea acestei nunţi, nu 
numai datorită gradului de rudenie cu fata, ci şi pentru că 
au fost mijlocitori la încheierea alianței. 


! Unii călători străini descriu sau numai pomenesc despre astfel de 
baluri la care au asistat, Călători străini, X, partea I, pp. 204, 436, 669. 

Desi declarä cä nu este amatoare de gâlceavä, cucoana 
se dovedeste a fi contrariul. Nunta devine o ocazie excelen- 
tă pentru întâlniri cu celelalte boieroaice. În cercul său de 
prieteni, cucoana își exprimă deseori nemulțumirea față de 
viitoarea noră, față de fratele acesteia care nu prea se gră- 
beşte să dea ce a promis, față de pregătirile ce au început, 
dar nu se mai termină. Micile bârfe nu rămân însă în cer- 
cul prietenilor, ci zboară spre celelalte case boierești ajun- 
gând şi la urechile jupânesei Zoita, implicată în această 
afacere. O parte din nemulțumiri, Safta le pune si în cores- 
pondenta pe care o are regulat cu Zoita, dar aici reprosurile 
sunt scurte şi amestecate printre celelalte cereri şi politeturi. 
Ele sunt introduse ici şi colo, niciodată de o manieră coe- 
rentă, niciodată nu se merge până la capăt. Parcă pentru a 
atenua duritatea acestora în mijlocul reprosului, cucoana 
schimbă vorba pentru a reveni câteva rânduri mai jos cu com- 
pletarea, dar din nou se îndepărtează pomenind de cine ştie 
ce, pentru a reveni iarăşi, şi aşa până spune tot ce are de spus. 
Aşadar, după ce într-o frază scurtă şi categorică şi-a expri- 
mat nemulțumirea față de nelivrarea zestrei, cucoana trece 
din nou la ale nunţii de parcă nimic nu s-ar fi întâmplat, re- 
luând tonul prietenesc: „te rog, draga mea, pentru cusături 
înștiințează-mă de sunt gata sau de nu sunt gata“. 

După trecerea Anului Nou, pregătirile sunt reluate, dar din 
cauza încetinelii cu care se mișcă cucoana Zoita, cel putin 
aşa are impresia familia mirelui, nu se poate respecta soro- 
cul pus si din nou se schimbă data. Între timp alte vești vin să 
încurce planurile mamei-soacre care visează şi se pregăteşte 
de o nuntă ca-n poveşti. În preajma Anului Nou, Constan- 
tin Oteteleşanu se pomeneşte cu o scrisoare de la serdarul 
Cocorăscu prin care îl anunţă că „dumnealui nu o să poată 


! DANIC, Fond Achiziţii Noi, CCXCVI/20. 

veni la nuntă, aflându-să bolnav si cum nici banii nu poate 
să-i facă până la nuntă, ci îi face si mai pe urma nunţii“. 
Mama este imediat înstiintatä şi cei doi, fiul şi mama, se pun 
pe scris către aceeaşi păhărniceasă Zoita, ţinta tuturor repro- 
şurilor şi nemulțumirilor. În fapt, ea e singura cu care se poate 
discuta, căci dumnealui serdarul Ianache Cocorăscu le comu- 
nică ce are de comunicat după care îi ignoră. Că nu are toți 
banii pentru zestre e sigur, întrucât la 14 noiembrie 1804, ser- 
darul îşi vânduse la mezat moşii şi vii în judeţul Saac pentru 
a putea împlini zestrea surorii sale.! Cei doi însă nu sunt in- 
teresati de greutăţile prin care trece fratele, nici de faptul că 
Zmärändita nu are mamă. Ei vor zestrea, fiecare scrisoare 
trădând disperarea în care se află mama și fiul că mai sus-nu- 
mitul frate nu se arată atât de maleabil cum ar fi vrut ei. 

În paralel cu corespondenţa de nuntă, Constantin are o 
alta cu cumnatul său în care insistă şi ameninţă cu ruperea 
logodnei şi a alianţei, „dar pentru bani i-am scris cu un cu- 
vânt că nu mai fac nunta până nu-mi va da banii zestrei“. 
Ianache este bănuit că nu vrea decât să-i tragă pe sfoară, „căci 
scoposul dumnealui asta iaste să să vază dumnealui scă- 
pat dă sora dumnealui cât mai curând şi banii să va face 
când va putea peste zece doăozeci de ani“. Presupunerea gi- 
nerelui ar putea fi cât se poate de adevărată, multi frați şi chiar 
taţi tergiversează vărsarea zestrei odată nunta împlinită. Or, 
practica este bine cunoscută de tânărul boier. Serdarul „nu şi-a 
găsit omul“ după cum ameninţă soacra-mare. Scrisoarea Saf- 
tei din 5 ianuarie şi cea a fiului din 9 ianuarie nu contenesc 
cu amenințările şi reposurile la adresa acestuia, siguri fiind că 
ele vor fi transmise persoanei în cauză. Din nou, jupânesei Safta 
îi revine misiunea de a transa lucrurile, „cucoana mea, îi scrie 
ea păhămicesei, eu văzând că sorocul ce s-au pus de dumnea- 
voastră să împlinește, şi dumnealui au dat o sumă din banii 


! C. Perieteanu-Buzäu, Genealogii, vol. I, p. 23 (în manuscris la biblio- 
teca Institutului de Istorie „Nicolae Iorga“). 

zestrelor, eu m-am apucat si am făcut toată găteala nunţii si 
mi-am făcut toată strângerea după cum ştii şi dumneata cum 
se fac toate nunțile, nu mai au rămas lucru pe haine. Ci dra- 
ga mea, cât va plăti dumnealui toată cheltuiala, ci să nu so- 
cotească dumnealui să rămâe nunta de aceste Câșlegi că-mi 
va plăti dumnealui toată cheltuiala.“ Amenințarea este reite- 
rată şi în scrisoarea fiului din 9 ianuarie, dar mai voalată si 
mai edulcorată. De fapt, ei sunt interesaţi de zestre, dacă dum- 
nealui nu vrea să fie la nunta surorii îl priveşte, dar să trimi- 
tă zestrea. „Pentru care i-am dat si eu răspuns, scrie Constantin 
Oteteleșanu frustat, pă cum de nu va veni dumnealui la nun- 
tă, socotesc că cum n-au avut Zmärändita mumă si tată, asis- 
derea voi să socotesc că n-are nici frate si voi trimite eu rude 
de ale mele dă aici si-<o> vor aduce.“ Si cu toate acestea pre- 
gătirile de nuntă își urmează cursul. Mama-soacră trimite nu- 
rorii o pereche de cercei de smarald si o floare de diamant pe 
care să le prefacă „după modiia ce a eşit acum si după cum 
va plăcea Zmărăndicăi“. De asemenea, îi trimite si două ine- 
le de safir din care „să-i facă si doaă ace de prins păru, unul 
să-l ocolească cu diamantele care va rămânea de la cercei“, 
toate acestea „te pohtesc ca să le isprăvească în doaă săptă- 
mâni“, încheie ea.! 

După ce-a primit zapisele dumnealor, jupâneasa Zoita s-a 
sculat şi-a venit la București pentru a se ocupa de cele tre- 
buincioase. Aici dă peste Iancu căruia îi arată întreaga cores- 
pondentä si îi cere părerea. Acesta, la rândul lui, îi arată 
pitacul primit de la dumnealui cumnatul Oteteleșanu. După 
ce se sfătuiesc şi se întreabă reciproc cum să scape de gura 
rea a Saftei, păhărniceasa, informată asupra banilor de zes- 
tre si cu treburile rezolvate, se pune pe scris pentru a-i li- 
nisti pe dumnealor si pentru a le explica mai pe larg de ce 
s-a întârziat atâta. În privinţa zestrelor să stea dumnealor 


1! DANIC, Fond Achiziţii Noi, CCXCVI/21, 22. 

linistiti căci dumnealui Ianache se va descurca cum va pu- 
tea şi va da totul. Dar deocamdată nu i-au venit nici lui ba- 
nii de pe moşia ce o vânduse încă din toamnă; pentru a-i 
potoli pe dumnealor s-a înțeles cu un negustor să-i livreze 
toată marfa pe credit până vor sosi banii. Bijuteriile le-a pri- 
mit, dar deocamdată nu se poate ocupa de ele, fiind obliga- 
tă chiar de a doua zi să se reîntoarcă acasă la Ogrezeni unde 
copiii o aşteaptă. Promite însă că „va lasă toate jos“ şi va 
mai veni peste alte două zile la Bucureşti împreună cu co- 
pila pentru a face giuvaierurile după gustul ei. Samurii sunt 
cam scumpi acum la Bucureşti şi, pentru a evita orice ne- 
înţelegere cu privire la cheltuirea banilor, îi cere să-i dea ca 
ajutor „și pă dumneaei lelea Bica şi cumnatul Oteteleșanu 
a fi şi dumnealor la târguit ca să-mi dea ajutor“. O să mai 
cumpere şi 15 gevrele tot din banii zestrei. Aceste eforturi 
le face pentru că o iubeşte pe Zmärändita, în timp ce soa- 
cra şi soțul s-au grăbit să-și arate răceala si dezinteresul față 
de copilă şi doar interesul pentru zestrea ei, „măcar că de 
dumneavoastră să socotește ca o străină, din cele ce văz că 
ni se scrie“. Scrisorile celor doi au reuşit să indispună pe 
toată lumea, inclusiv pe Ianache, fratele miresei, care „ca 
un copil au fost dă mâhnit pă dumneavoastră că așa scri- 
soare...“ Le confirmă celor doi că lanache este „cam zaif, 
aceasta o adeverez și eu dumitale, dar până într-acolo ca 
să nu poată veni ferească Dumnezeu... dar trebuie să vie 
că are datorie si nu poate face într-alt chip“. Pentru a îm- 
buna sufletul soacrei, pähämiceasa face apel la sentimen- 
tele ei de bună creştină si mamă: „dar creștină ești, mamă 
eşti si lasă să judece dă poci“!. De altminteri, jupâneasa Zoi- 
ta îşi începuse scrisoarea rugând-o pe dumneaei Safta să lase 
de-o parte „toate vorbele cele de prisos“. 


! DANIC, Fond Achiziţii Noi, CCXCVI/17, 14 ianuarie 1805. 

Scrisoarea, trimisă prin loan feciorul, ajunge în câteva zile 
şi la 18 ianuarie 1805, Constantin şi Safta se grăbesc să-i 
răspundă Zoiţei, încercând nu să se justifice sau să se scuze 
pentru atitudinea lor, ci să împingă lucrurile şi mai departe 
sustinându-si cu tărie punctul de vedere. Fiu şi mamă se arată 
mâhniti de reprosurile ce li se aduc. Mirele consideră că a-și 
cere zestrea e un lucru care i se cuvine, cel care a provocat 
întristarea nu este el, ci serdarul Ianache Cocorăscu care ,,atä- 
ta au mâhnit pă cei mai mari ai mei, căci nu poci folosi 
nimic“, ba mai mult, răceala pornită între ei tot sărdarului 
i să datorează.! Mama este încă si mai bätoasä, dar ca şi în 
celelalte scrisori îşi amestecă criticile cu micile detalii co- 
tidiene şi justificările cu constatările banale despre haine sau 
bijuterii. Se arată intrigată de reproșurile ce i se aduc cu pri- 
vire la bârfele răspândite: „văz că-mi scrii dumneata, draga 
mea, ca să las toate vorbele, dar cui i-ar fi fost drag să intre 
într-acest fel de vorbe? Că eu fug cât poci de acestea.“ Din 
nou vinovatul apare nepotul mai sus-numitei cucoane, nu 
vrea însă să zăbovească prea mult asupra acestei probleme 
şi trece la cercei şi alte nimicuri, insistând pe alegerea unui 
bun meșter bijutier. O supără că nora doreşte să păstreze nişte 
mărgăritare pe care ea, personal, nu le consideră prea fru- 
moase, mai ales că „și eu am märgäritar, la care nu-mi va fi 
ruşine să-l pună Zmărăndiţa la gât“. Emite pretenţii cu pri- 
vire la ţiganii ce trebuiau cumpăraţi, dorindu-i deja „califi- 
caţi“, „vreun vizitiu și nescaiva figance cusătoare de vor fi?. 

La 26 ianuarie, Zoita îi anunţă că pregătirile se află în faza 
finală, „am cumpărat toate cele trebuincioase, am si croit, 
unele s-au si ispravit, altele să ispravesc“. Sperä ca luni deja 
Zmaranda să plece spre casa soțului pentru ca „duminica cea- 
laltà a săptămânii acelea, vrând Dumnezeu, să să facă si 


! DANIC, Fond Achiziţii Noi, CCXCVI/23. 
2 DANIC, Fond Achiziţii Noi, CCXCVI/24. 

nunta“. Cucoana nu este foarte sigură că totul se va isprăvi 
chiar la timp şi atunci îşi ia măsuri de precauţie, că poate 
va pleca „pă miercuri, pă joi şi aşa rămâne în cealaltă du- 
minică a lasa mai deseară să să facă nunta“. Plecarea fe- 
tei va fi anunţată cu ștafetă pentru a avea dumnealor timp 
de a pregăti toate cele necesare unei bune primiri. 

Mireasa va reuși să plece abia într-o miercuri, 31 ianua- 
rie, când va lua cu ea scrisoarea mătușii si foaia cu toate 
cheltuielile plătite de frate. În ultima scrisoare, Zoita dă so- 
coteală asupra cheltuielilor, dar şi asupra alegerilor făcute. 
Nuntile domneşti revin ca pretext pentru alegerea cozilor de 
samur, de exemplu, în locul unei blăni întregi, deoarece „nun- 
tele domneşti ce s-au întâmplat rădicându-se acest soiu de 
marfă, mai cu deosebire n-am putut găsi lucruri“ şi tot din 
pricina acestora n-a putut găsi stofele care erau la modă în 
București, toate „orânduindu-se la curte“, dar încheie cucoa- 
na „milostivul Dumnezeu să dăruiască copilii viață ca să 
le poarte, să le spargă si să facă altele mai frumoase“|. 

Nunta s-a făcut, dar problema zestrei a rămas, pentru că 
lanache Cocorăscu mai ceruse un soroc de încă trei luni 
pentru împlinirea restului de zestre. La 1 aprilie punct, Con- 
stantin scrie din nou Zoitei cerându-i să-i trimită banii da- 
torati. Si fiindcă sărbătoarea Pastelui se apropia, „dimpreună 
cu Zmărăndița“ trimite toate urärile sale familiei care i-a fost 
alături: „și sfânta Înviere a Domnului nostru Isus Cristos 
ce vine să o petrecefi dumneavoastră cu bucurie şi cu toa- 
te fericirile pe deplin, acum si la mulți ani întocmai după 
pohte şi dorirea inimii dumneavoastră. Dumneaei maine să 
închină dumneavoastră cu frățească dragoste.“2 

Am văzut cum zestrea rămâne punctul nevralgic al 
alianței. Rudă cu unii, prietenă cu alții, Zoita se gândeşte 


1! DANIC, Fond Achiziţii Noi, CCXCVI/25. 
2 DANIC, Fond Achiziţii Noi, CCXCVI/26. 

să „facă un bine“ si să-i căsătorească pe tineri, ea si soțul 
nu sunt numai simpli petitori, mijlocitori la facerea acestei 
alianţe, ci devin chezaşi pentru ducerea la bun sfârşit. Din 
acest motiv, atât mama cât si fiul i se adresează direct, speci- 
ficând chiar la un moment dat „că eu nu am nici o vorbă 
cu dumnealui (este vorba de fratele miresei), ci am cu dum- 
nealui paharnicul“, adică cu cel care a făcut propunerea, care 
a stat între ei la negocierea zestrei şi care a fost martor la 
încheierea „contractului“. 

Nunta apare ca o negustorie, totul se analizează, se nego- 
ciază, se tranşează: ziua nunţii, hainele miresei, nasturii de 
la binis, beteala de la gevrele, diamantele de la inele, safi- 
rul de la cercei. Dragostea e lăsată după nuntă, acum nu are 
nimeni timp de sentimente. 

Concomitent, corespondenţa pune în valoare întregul uni- 
vers cotidian al unei familii din provincie. Închisi în lumea 
provinciei şi unii, şi alţii îşi rezolvă problemele prin interpusi: 
feciorii care duc corespondența, mătuşa Bica, fericita proprie- 
tară a unei case în Bucureşti, negustorul Hristodor, vechi- 
lul. Venirea în capitală se face pe fugă şi legată de rezolvarea 
unor probleme urgente, nu se poate sta mai mult, căci nu-și 
pot lasă gospodăriile nesupraveghete, „prea bine este stiu- 
tă dumitale greotatea ce o am cu copii mici și altele multe 
care numai unul Dumnezeu mă ştie, dar n-am ce face dragă 
coconiță“, se plânge Zoita obligată să se reîntoarcă la Ogre- 
zeni chiar de a doua zi. Se încearcă scurtarea venirii cât mai 
mult posibil şi totul este aglomerat într-o zi—două. Vizitele 
la negustori, la croitori şi la bijutieri se fac în mare grabă. 
Probe de rochii, modele de văzut, conduri de încercat, în- 
tâlniri cu alți şi alți negustori pentru a lua pulsul pieței, si 
toate acestea numai într-o singură zi. Prezenţa aici este un 
bun prilej de a afla ce se poartă, ce este la modă, de a auzi ul- 
timele bârfe, ultimele noutăți, nunțile domnești dovedindu-se 

un subiect important pentru a fi transmis si celorlalți; din 
cauza lor nu se mai găseşte marfă de bună calitate, tot ce 
este la modă se îndreaptă către curte, negustorii au urcat pre- 
tul, obligându-i pe dumnealor, provincialii, să cumpere ciu- 
rucuri. Să nu-l blestemi pe Vodă că şi-a pus nunta tocmai 
acum? 


IT 
În familia soţului 


Darurile de luni si prețul virginitätii 


După săvârşirea nunţii, tinerii sunt conduşi în camera cea 
bună, atunci când aceasta există, unde patul deja pregătit îi 
aşteaptă pentru consumarea căsătoriei. Virginitatea tinerei 
mirese este răsplătită cu alte daruri exprimate în haine şi biju- 
terii. „Darurile de luni“, cum apar în unele documente, sunt 
darurile făcute a doua zi de nuntă. Ar putea fi considerate 
ca un pret al virginității?! Maria primeşte „un harhal si un 
inel cu diamant, ce i le-au dat a dooa zi de nuntă“; Ilinca 
este dăruită cu „o dulamă de canavät blănită cu pacea de 
samur, i o rochie de belacoasă cu flori de fir, i un şamci, i 
o iie cu sârmă, i un left de aur cu läntisor de argint poleit“; 
pentru Joița Fălcoianu valoarea darurilor de luni se ridică 
la suma de 300 de taleri, cu 16 taleri mai puţin decât valoa- 
rea darurile de dinaintea nuntii.? 

Si aceste daruri aparțin persoanei care le-a primit şi 
care le păstrează odată legătura căsătoriei desfăcută sau în 
caz de văduvie. Singura excepţie o constituie adulterul do- 
vedit al femeii. Chiar dacă are, conform Pravilei, drepturi de- 
pline asupra acestor daruri, femeia face deseori apel la 


! Diana Owen Hughes, „From bride price to dowry in Mediterranean 
Europe“, în Journal of Family History, nr. 3, 1978, pp. 262-296. 

2 Acte judiciare din Tara Românească, pp. 79, 178-179; G. Potra, 
Documente, p. 340. 

ajutorul justitiei pentru a si le recupera fie din casa sotului 
în caz de divorţ, fie din casa socrilor sau a cumnatilor în caz 
de văduvie. Din acest motiv, ele apar menţionate în docu- 
mente cu fiecare divorţ, cu fiecare deces care presupune şi 
restituirea zestrei. 


Virginitatea între onoare şi șantaj 


Moralitatea sexuală conjugală a îmbrăcat întotdeauna o 
dublă semnificație: masculină şi feminină. Dacă imoralitatea 
feminină a fost privită ca o greşeală gravă şi dezonorantă, 
desfrâul masculin a fost, la rândul său, privit doar ca o ba- 
nalitate cotidiană.! În același timp, două construcţii socia- 
le rămân operante de-a lungul secolelor: puritatea sexuală 
feminină si virilitatea masculină.? Codul moral se organi- 
zează plecând de la aceste două concepte ce se construiesc 
diferit. Societatea tradițională ortodoxă valorizează purita- 
tea sexuală feminină, dar insistă foarte puţin asupra celei 
masculine. Onoarea feminină se conturează, de cele mai mul- 
te ori, în jurul purității sexuale a fetei şi a fidelității conju- 
gale a femeii măritate în timp ce onoarea masculină are cu 
totul alte criterii de definire. Un soţ respectabil, dar si o so- 
tie respectabilă consideră onoarea sexuală ca o parte intrin- 
secă a reputației ce le asigură respectul comunității. 

La sfârşitul festinului nuptial, soții consumă căsătoria, pe- 
trecând noaptea împreună. Bărbatul este singurul judecător 
al acestei situaţii, iar sângele virginal îi confirmă aşteptările. 


1! Keith Thomas, „The double Standard“, în Journal of History Ideas, 
vol. XX, nr. 2, 1959, pp. 195-217. 

2 Bernard Capp, „The double standard revisited: plebeian women and 
male sexual reputation in early modem England“, în Past and Present, 
nr. 162, 1999, pp. 70-100. 

3 Asupra acestui probleme vezi J. Pitt-Rivers, Anthropologie de l’hon- 
neur, Hachette, Paris, 1997 si J.G. Peristiany (dir.), Honour and Shame. 
The Values of Mediterranean Society, Chicago, 1966. 

A doua zi, proba virginitätii, cămaşa pătată cu sânge, se ara- 
tă socrilor sau nasilor. S. Raicevich consemnează importan- 
ta acordată, mai ales de mame, virginitäti fiicelor, ca şi 
obiceiul expunerii „semnelor fecioriei““ martorilor: „Les mè- 
res ont un très grand soin de la pudeur de leurs filles, et se 
croiraient déshonorées si le maris, ne les trouvant plus vier- 
ges, venaient ă les leur renvoyer; elles sont très attentives 
de faire voir, après la première nuit de noces les signes de 
leur virginité.“*1 Soţia primeste o serie de daruri, drept răs- 
plată pentru cinstea adusă. Darurile de luni apar de-a lungul 
întregului secol şi prezenţa lor întăreşte importanța acorda- 
tă întâietății soţului în deflorarea soției. 

Virginitatea feminină se defineşte ca o „ofrandă“ oferită 
de familia fetei soţului. Este privită ca o formă de respect 
față de noua familie, de aici dreptul soțului de a divorța de 
soția impură, dreptul familiei sale de a pune în scenă un în- 
treg ritual de repudiere, dorința de răzbunare pentru dezonoa- 
rea adusă. Cutuma sancţionează pierderea virginitätii prin 
plata unei amenzi numită sugestiv gloaba pântecelui. 

Ritualul, descris cu lux de amănunte de către Dimitrie Can- 
temir, apare şi în documente. lată cum avea loc în Moldova 
începutului de secol alungarea unei fete, care şi-a pierdut fe- 
cioria înainte de noaptea nunții: „dacă fiica lor s-a făcut de 
ocară din pricina unei împreunări neîngăduite, mirele îşi adu- 
nă a doua zi prietenii apropiaţi, cărora le arată că şi-a găsit 
mireasa spurcată (cu aceste cuvinte numesc ei femeile ne- 
cinstite). Aceştia aduc pentru ea cea mai proastă căruță si, 


* Mamele se îngrijesc foarte mult de pudoarea fetelor şi s-ar socoti 
dezonorate dacă soții, negăsindu-le virgine, le-ar trimite înapoi acasă; sunt 
foarte atente să arate, după noaptea nunții, semnele virginitätii fiicei (Ib.fr.). 

! Stephan Ignaz Raicevich, Voyage en Valachie et en Moldavie, Pa- 
ris, 1822, p. 143. Autorul, ragusan de origine, a fost secretarul pentru 
limbi străine al domnului Alexandru Ipsilanti şi apoi agent al imperia- 
lilor în Principate. A petrecut în Tara Românească si Moldova 11 ani, 
între 1775 şi 1786. 


240 VIATA ÎN DOI 


cu hamuri rupte, silesc părinții cu bătaia să-şi ducă înapoi 
acasă, ca pe o curvă, fiica aşezată în cärutä.“! În funcţie de 
regiunea din care cuplul provine, ritualul se desfăşoară ur- 
mând mai mult sau mai puţin scenariul oferit de Cantemir. 
Astfel în iulie 1792, Florea din judeţul Argeș îşi goneste soția 
după ce timp de zece zile „ar fi băgat-o în lanţ de gât şi în 
fiare... bătând-o în toate zilele de moarte ca pe hoţi si înfri- 
coşând-o că va să o împuște de nu-i va spune un nume de 
om cu care au păcătuit“. După ce află numele dorit, soțul tre- 
ce la punerea în scenă a ritualului şi asta pentru privirile ce- 
lorlalti, „au pus-o pe un cal schiop şi au trimis-o la trei 
săptămâni acasă cu multe hule şi vorbe proaste“2. 

Un misionar catolic din Moldova consemnează, la mij- 
locul secolului al XVIII-lea, astfel existenţa acestui ritual: 
„se obişnuieşte astăzi la schismatici (adică la ortodocşi), că 
atunci când mireasa nu era fecioară, o duceau înapoi la casa 
ei şi părinţii miresei dregeau lucrurile fie cu bani sau cu vite 
şi astfel o primeau înapoi“. Misionarul nu se poate abtine 
să compare cu ceea ce se întâmpla în spaţiul catolic unde 
mirele rezolvă situaţia printr-o bătaie zdravănă aplicată mire- 
sei, dorind cu tot dinadinsul să cunoască numele „complice- 
lui“ si transformând viața de cuplu într-un iad, „apoi de cele 
mai multe ori ei trăiesc ca câinii‘. 

În cazul în care soţia n-a fost fecioară, soțul are obligația 
de a acţiona imediat. Întârzierea denuntärii acestei situații 
atrage alte probleme: neîncrederea în veridicitatea acuzati- 
ilor aduse si imposibilitatea de a confisca zestrea. Stanciu 
mocan din satul Vârjul, județul Dâmboviţa, îşi trimite so- 
ţia înapoi imediat după „împreunarea lor cea dintâi“, când 
constată că „i-ar fi făcut această ruşine şi nu i-ar fi purtat 
cinstea feciorii“. Insistentele socrului de a-i spori zestrea, 


! Dimitrie Cantemir, Descrierea Moldovei [1716], Minerva, Bucu- 
resti, 1973, pp. 244-245. 

2 DANIC, mss. 143, ff. 125—130". 

3 Călători străini, IX, p. 353. 

numai s-o reprimeascä, nu-l conving, susținând că de i-ar 
da şi zestrea îndoită, tot n-o poate ierta pentru o aşa rusi- 
ne.! Alți soţi însă, fie se lasă päcäliti de diferitele trucuri fe- 
minine folosite pentru a dovedi virginitatea, fie în inocenta 
lor nu știu să deosebească o fecioară de o femeie. Si unii, 
si alţii intervin foarte târziu, abia cu apariţia unui copil îna- 
inte de termen, probă a absenței virginitätii. Hristea din sa- 
tul Codreni, județul Ilfov, îşi alungă soția după cinci luni si 
trei săptămâni de viață comună, după naşterea unui copil care 
evident nu era al lui.2 La două luni după nuntă, Dumitrașco 
Nanoveanu din județul Teleorman este surprins de naşterea 
unui copil şi, cum nu vrea să crească odrasla altuia, îşi go- 
neşte soția, trimiţând-o înapoi cu toată zestrea în brațe.3 

Apelul la un asemenea ritual se face uneori special pen- 
tru a şantaja familia socrilor şi a cere mai multă zestre. Vir- 
ginitatea se transformă foarte repede din obiect de onoare 
în obiect de şantaj. Mai întâi, ginerele lansează zvonul că, 
a doua zi după nuntă si după împreunarea nuptialä, cămaşa 
n-a ieşit pătată cu sânge. Apoi așteaptă; vecinii şi cunoscuțţii 
vor face treaba în locul lui, adică vor împrăștia zvonul şi îi 
vor preveni pe socri. Dacă socrii nu reacționează în această 
primă fază, se trece la cea de-a doua fază, expulzarea soției 
cu zestre cu tot, dar cu menţiunea că el, ginerele, este deschis 
oricărei negocieri. După o asemenea ocară, socrul intervi- 
ne în funcţie de fiica sa, sau îşi acționează ginerele în justiţie 
pentru ofensa adusă, sau plecându-și capul, cedează, numai 
să scape de ruşine. 

La 17 mai 1783, Ispas, din satul Boronesti, judeţul Ialomi- 
ta, îşi goneste soția la câteva săptămâni de la nuntă, când 
sarcina a devenit vizibilă. Soţul îi opreşte toată zestrea, toți 
cei 20 de taleri strânşi „după masă“ în noaptea nunții, si le 


! BAR, mss. 637, f. 69'—69, 27 ianuarie 1786. 
2 BAR, mss. 636, f. 661. 
3 DANIC. mss. 139. ff. 207v—208r. 

cere socrilor alti 45 de taleri, cheltuielile pe care le-a fäcut 
cu pregătirea ospätului. Deşi îşi ştie fiica vinovată, mama 
preia inițiativa si se plânge mai întâi lui Vodă si apoi Prea 
Sfinţiei Sale. Negocierea rusinii fetei are loc în faţa mitro- 
politului şi a întregului sobor. Cu insistență revine întreba- 
rea asupra identităţii primului bărbat cu care femeia „a 
greşit“. Dincolo de curiozitatea sau gelozia masculină, răs- 
punsul îi ajută atât pe soț, cât si pe judecători să plaseze res- 
ponsabilitatea unui asemenea act şi îndeosebi să-l identifice 
pe tatăl copilului şi să stabilească, în acest mod, paternita- 
tea. „Să-i spună un nume de bărbat cu care este greșită“, cere 
cu insistență soţul, folosind violenţa pentru a afla. În cazul 
Stamatei, bărbatul se numeşte Netea, este din același sat, 
dar, la aflarea veştii scandalului, se ascunde, transferând 
întreaga răspunderea pe umerii tatălui. Simpla dezvăluire 
a numelui nu-l mulţumeşte pe Ispas, ci „pricinuia, zicând 
ca să i să mai adauge zestre“. În cele din urmă, tatăl sus-nu- 
mitului Netea cedează 70 de taleri, iar Stamata socoteşte cu 
grijă toți banii pe care soțul ei i-a tot primit, suma ajungând 
la 135 de taleri, osebiti de zestrea adusă la căsătorie. Nici 
asta nu-l mulţumeşte pe soț, copilul abia născut devine o pro- 
blemă care îi va aminti în fiecare moment al vieţii greşelile 
soţiei. În plus, nu-i aparţine şi nu vrea, cu nici un chip, să-l 
vadă în ochi. Smuls din braţele mamei, copilul este dat la 
Orfanotrofie, dând posibilitate femeii să rămână „limpede“, 
cum singură susține. 

Necazul şi ruşinea o fac pe Stamata să accepte orice, să 
se supună numai să scape de întrebările insistente şi batjoco- 
ritoare ale judecătorilor, de disprețul soțului, de violenţa pă- 
rintilor. O căsătorie începută în acest mod are puţine şanse 
să reziste. Chiar actorii de mai sus se redespart odată ajunși 
în sat, căci acordul scris nu împiedică nici gura lumii să cle- 
vetească, nici certurile dintre ei. Reveniti peste alte trei luni 
în faţa instanței, Ispas reclamă vorbele proaste ale soacră-sii 

care i-au provocat scârbä si refuzul de a mai träi cu sotia 
lui. La 18 august 1783, de ochii lumii si de gura mitropo- 
litului, cei doi se reîmpacă si îşi reconfirmă promisiunile.! 

Un boier, de teama dezonoarei, ascunde cu grijă atât ruşi- 
nea adusă, cât şi copilul din flori. Numai neînțelegerile inter- 
venite si un proces de divorț scot la lumină vechile probleme 
tăinuite cu grijă, dar care i-au măcinat ani şi ani de zile pe 
soți. Cantemir consemnează diferenţele care există între cele 
două grupuri ale societăţii. Un boier îşi supraveghează mult 
mai bine fiicele, având grijă ca asemenea lucruri să nu se în- 
tâmple; dacă totuși ele au loc, negocierile se derulează în se- 
cret, tatăl fiind nevoit să sporească considerabil zestrea pentru 
a răscumpăra necinstea; în caz că nu se înțeleg, fata se reîn- 
toarce în casa pärinteascä.? 

Polcovnicul Costandin constată, în noaptea nunţii, că so- 
ţia lui, Smaranda Greceanu, fiica paharnicului Stefan, nu mai 
este fecioară. Luată la întrebări, femeia nu ascunde faptele 
mărturiseşte numele vinovatului şi ziua comiterii păcatului. 
De ruşine, boierul ascunde fapta soției si la insistenţele ru- 
delor o iartă, dar la șapte săptămâni lucrurile se complică 
considerabil când află de la servitori că Smaranda a născut 
un copil. Aceasta, de teama privirilor indiscrete ale celor din 
jur, sub pretext că nu se simţea prea bine, se retrăsese la Mi- 
zil, pe o moşie ce o avea numitul soţ. Unde, în taină, a năs- 
cut bastardul pe care repede l-a omorât si l-a îngropat într-un 
loc secret. Taina ei n-a fost prea bine păstrată, iar unul din 
servitori a dat totul în vileag. Supărarea polcovnicului a fost 
foarte mare. Și-a luat soţia pe sus, plecând la București cu 
gând să se despartă. De teama bârfelor şi a ruşinii, el cere 


1 BAR, mss. 638, ff. 94r—95r. 

2 D. Cantemir, op. cit., p. 245. Ar fi de comparat aici cu ceea ce se 
întâmplă în spaţiul englez unde femeia care și-a pierdut virginitatea îna- 
inte de căsătorie este eliminată de la moştenire, în timp ce în Muntenia, 
tatăl se vede obligat să sporească zestrea numai s-o vadă măritată. Vezi 
în acest sens K. Thomas, art. cit., p. 202. 

mitropolitului sä pästreze secretul si cu ajutorul unui pärin- 
te duhovnic încearcă să afle ce mai ascunde Smaranda. Ca 
şi prima oară, femeia mărturiseşte tot, insistând să fie ier- 
tată şi reprimită, iar mitropolitul o sprijină în demersul său 
Şi cere polcovnicului să-i accepte cererea. De semnalat că 
în toate zapisele, date de-a lungul a zece ani, deflorarea ini- 
tialä nu este uitată si de fiecare dată este reamintită. Dacă 
însă comportamentul boieroaicei ar fi fost altul, ea ar fi fost 
tăinuită cu grijă.! 

Potrivit legii, bărbatul are dreptul să ceară separarea pen- 
tru o astfel de cauză. Dacă alungarea nu intervine imediat 
după constatatea impuritätii, el nu poate confisca zestrea so- 
ţiei.2 Zece bărbați denunță lipsa virginitätii soției din noap- 
tea nunții, dar nu toate procesele au fost deschise a doua zi 
după nuntă. Apariţia unui copil surpriză, dorința de a fi re- 
compensati sau simpla nemulțumire cauzată de dezonoare 
îi poartă pe aceştia prin judecăţi. Ca arbitru, soborul îi 
sfătuieşte, într-o primă fază, să uite necinstea adusă, să pri- 
mească surplusul de zestre promis de socri, să se împace. 
În cazul acuzațiilor false, se oferă cam aceleaşi soluţii, un 
zapis de angajare din partea soțului care promite să nu-şi 
mai acuze soţia pe nedrept. 


Viaţa în doi 


Cum economia acestui studiu o impune, vom încerca să 
citim printre rânduri, oferind spre lectură cel puţin o mică 
parte din „realitatea cotidiană“ a unei familii. Documentele 
de care dispunem ne oferă uneori numai partea mai putin 


! BAR, mss. 638, ff. 37-39. 

2 Îndreptarea legii, glava 218, p. 225; vezi şi Dimitrie Cantemir, op. 
cit., p. 245. În Moldova cutuma este mult mai riguroasă şi impune atât 
Gia aria zestrei, cât şi obligaţia părinţilor de a restitui ginerelui dezo- 
norat toate cheltuielile de nuntă. 

plăcută din viața unui cuplu, ele surprind îndeosebi momentul 
eşecului, povestind lacunar despre cum s-au înțeles în timpul 
vietuirii în comun. Pentru a vorbi mai pe larg despre clipa 
prezentă si problemele pe care le parcurg, soții rezumă în câte- 
va fraze ani buni de căsnicie. Ei, prin intermediul celui care 
îşi asumă sarcina transcrierii jalbei, oferă mici frânturi din viața 
în doi, imagini stereotip care ajung să se repete de la un cuplu 
la altul. Se vorbeşte de înţelegere, de îndeplinirea atribuţiilor 
conjugale, niciodată de dragoste. Viaţa în doi presupune nece- 
sitatea împărtăşirii unui set de gesturi şi cuvinte comune, a tan- 
dretei, încercarea de a atinge un anumit prag al „fericirii“. 
Testamentele povestesc, din când în când, derularea vieții comu- 
ne, dar şi acestea pot fi suspectate de părtinire pentru că ideali- 
zează viaţa în comun și calitățile soției sau ale soțului pentru a 
justifica alegerea acesteia sau acestuia ca clironom. Modelul de 
viață comună propus de Biserică este unul utopic, plecând de 
la exemplul oferit de Hristos sau de cupluri biblice celebre şi 
fireşte că nu are de-a face cu realitatea. 

După consumarea căsătoriei şi recunoaşterea cinstei adu- 
se, femeia intră într-o nouă etapă a vieţii ei. Noul cuplu lo- 
cuieşte probabil o scurtă perioadă cu socrii, până noua casă 
este clădită sau cumpărată. De regulă, numai mezinul rămâ- 
ne în casa părintească, aşa că fiecare fiu îşi ia zborul din mo- 
ment ce se însoară. Fiul de boier primeşte, acum, partea din 
moştenirea paternä, în care se află şi casa unde cuplul se 
mută. Negustorul si mestesugarul îşi caută casă cu chirie prin 
mahalalele Bucureştiului. În ceea ce-l priveşte pe fiul de tä- 
ran, Alexandre d'Hauterive ne informează despre urmă- 
toarea practică: „Părinţii, în două zile, au clădit casa tinerilor 
însurätei si legile țării le lasă două treimi din pământ, 
spre a-l cultiva, dacă au ambiţie.“ Legăturile conjugale se 


! Alexandre d'Hauterive, Mémoire sur l'état ancien et actuel de la 
Moldavie (1787), ediţie I. Bianu si St. Oräsanu, Bucureşti, 1902, p. 322. 
Autorul a fost secretarul domnului Alexandru Mavrocordat (1785-1786). 

desfäsoarä în apropierea si cu participarea celorlalti. Inti- 
mitatea raporturilor sexuale nu există, iar modul de organi- 
zare al interiorului caselor trădează acest inconvenient. Toţi 
călătorii străini descriu locuinţele țăranilor ca foarte sără- 
căcioase, formate dintr-o singură încăpere unde întreaga fa- 
milie doarme, claie peste grămadă, pe cuptorul sobei iarna 
şi pe lavitele din jurul pereţilor vara. Deseori, pe timpul iernii, 
aceste colibe adăpostesc, pe lângă membrii familiei, şi cele 
câteva animale domestice.! W. Wilkinson, consulul Marii 
Britanii la Bucureşti, descrie astfel locuinţele țăranilor: „Sa- 
tele, pe toată întinderea principatelor, sunt compuse, de re- 
gulă, din bordeie, toate de aceeaşi mărime şi construite în 
același fel. Zidurile sunt din lut si acoperișurile din paie, şi 
nici unele, nici altele nu le pot apăra de intemperiile anotim- 
purilor. Atât timp cât vremea le permite, ei ocupă parterul; 
dar în perioada frigurilor iernii, se retrag în aceste gropi prac- 
ticate sub fiecare bordei, şi în care se păstrează foarte uşor 
căldura. Acolo întretin un foc mic cu bälegar sau crengi de 
copaci, el servește, între altele, pentru prepararea alimente- 
lor cu care se hrănesc. Bărbaţii, femeile şi copiii fiecărei fa- 
milii, oricât de numeroasă ar fi, dorm împreună în aceste 
locuinţe subterane, patul fiecărui individ este format dintr-o 
bucată de postav gros care îi servește totodată de saltea si 
de plapumä.‘? Casele boierilor sunt ceva mai bine construite, 
din piatră si cu două sau mai multe încăperi, cu curți mari 
unde se află camerele slugilor, grajdurile şi hambarele.3 Aici 
tinerii boieri se bucură probabil de ceva mai multă intimita- 
te, dar asta până la apariţia copiilor. În mahalalele oraşelor, 
cei săraci locuiesc laolaltă într-o singură încăpere. Specific 


! Călători străini, X, partea 1, pp. 337, 684-686, 766 şi X, partea a 
2-a, p. 940. 

2 W Wilkinson, Tableau historique, géographique et politique de la 
Moldavie et de la Valachie, Paris, 1821, p. 142. 

3 Călători străini, X, partea 1, p. 151 şi X, partea a 2-a, p. 941. 

lumii urbane este fenomenul chiriasului si al celor fără adă- 
post. Femeile, de regulă, simt nevoia de stabilitate şi revendi- 
că o casă a lor unde să-și crească copiii. Cuplurile sărace 
însă se plimbă din gazdă în gazdă şi se mulțumesc să doarmă 
alături de alții la fel de săraci ca şi ei. Dacă pot închiria o 
odaie numai a lor, se află totuși sub supravegherea gazdei. 
Aceasta are dreptul să-i alunge oricând doreşte si sub ori- 
ce pretext. Doar mestesugarii înstăriți sau negustorii au case 
mai mari cu două sau mai multe încăperi sau cu două ca- 
turi, la parter aflându-se prăvălia şi dormitorul angajaţilor, 
în timp ce la etaj se găsesc odăile stăpânilor. În aceste con- 
ditii se derulează viaţa de zi cu zi a multor cupluri. De alt- 
minteri, nici actorii nu resimt această nevoie de intimitate, 
iar actul sexual poate avea loc, fără pudoare, în prezenţa ce- 
lorlalti sau în compania unei slujnice din casă, a soacrei sau 
a proxenetei atunci când se comite ilegal într-o cârciumă. 
În relația maritală, fiecare soț este o rotitä cu rol în func- 
tionarea ,,masinäriei conjugale. Soţul trebuie să se îngri- 
jească de economia familiei, „să producă“ si să aducă în casă, 
îndeplinirea acestei îndatoriri reflectându-se în „haine“, „bi- 
juterii“, „hrană“, „slugi“, casă; în acest mod un soţ îşi ma- 
nifestă grija față de familie şi îşi arată „dragostea“ față de 
soție. În schimb, soția trebuie să „chivernisească“ ceea ce 
primeşte, contribuind la bunăstarea familiei, „să-şi cunoas- 
că soțul de bărbat şi stăpân“, adică să-i fie supusă şi fide- 
lă. Comportamentul afectiv al femeii măritate se rezumă la 
trei ipostaze ale aceleiaşi cerinţe: „în urmă binişor să fi um- 
blat, că cu cuvânt dulce şi supunere să-l fi pipăit“. Gest şi 
cuvânt converg spre realizarea păcii conjugale, iar ingredien- 
tul de bază îl constituie cumpătarea femeii. Faptul că băr- 
batii epocii moderne doresc o soție cu suflet bun si înțeleaptă 
se reflectă şi în proverbele populare. Boierul Iordache Go- 
lescu (1770-1848) culege o mare parte dintre ele si iată două: 
„Muierea cea rea un vifor în casa ta“ sau „Mai bine cu lei si 

cu bălauri la masă, decât cu muierea rea în casă. Că hiarele 
cu mâncarea se îmblânzesc, iar muierea rea nici de mâncare, 
nici de cuvânt ia.“! Tema acestora se învârte în jurul tira- 
niei feminine ce are la bază limbutia. Citite în sens invers, 
ele au acelaşi conţinut ca şi cerința de mai sus. O femeie 
trebuie „să-ți încălzească inima“ cu vorbe dulci şi blânde- 
tea gesturilor şi a privirilor. Răutatea feminină îl îndepăr- 
tează pe soţ, obligându-l să-şi găsească alinare în altă parte. 
Intervenţia puterii nu-l poate constrânge să-și schimbe com- 
portamentul decât la suprafață, întrucât sentimentele au mu- 
rit, iar „inima i s-a răcit“ şi „nu poate a se mai lipi de dânsa, 
încă nici cu ochii a o vedea“2. Cheia înțelegerii conjugale, 
aşa cum apare ea în discursul bărbaţilor şi de-a lungul pro- 
verbelor populare, o reprezintă femeia. 

Domeniul de activitate al unei soții este reprezentat de 
casă. Viaţa domestică îi solicită cea mai mare pare a timpu- 
lui şi devine complicată la apariţia copiilor. Ea trăieşte şi se 
consacră familiei sale. Are deplina libertate în alegerea slugi- 
lor, în instruirea, supravegherea şi concedierea lor atunci când 
nu-şi îndeplinesc atribuţiile sau atunci când devin o ame- 
nintare pentru fidelitatea conjugală a soțului. Sanda din ma- 
halaua Sfântul loan sesizează imediat pericolul pe care îl 
reprezintă tânăra slujnică, prezentă în casă de şapte ani, dar 
pe care Stavri a pus ochii odată ce a crescut şi formele cor- 
pului s-au rotunjit. În ultimul timp o ciupeşte, o atinge si, 
pentru a-i obține favorurile sexuale, îi promite c-o va face 
stăpâna casei. Boieroaica are în sarcina si sub controlul său 
munca robilor ţigani. Din rândul lor îşi alege cameristele, 


! Nicolae Bănescu, Viaţa și scrierile marelui vornic Iordache Goles- 
cu, Vălenii de Munte, 1910, p. 284. 

2 Vezi procesul dintre Costandin logofăt și Maria ce se concentrea- 
ză de fapt în jurul atribuţiilor conjugale. V.A. Urechia, op. ciz., vol. III, 
pp. 516-517, 28 august 1788. 

3 DANIC, mss. 140, ff. 31r—32v. 

doicile, bucätarii, vizitiii, croitoresele etc. Uneori acesti sclavi 
devin foarte apropiati si complici la diferitele aventuri ale 
stăpânelor. Catinca Cernătescu se poartă foarte familiar cu 
tiganul primit de zestre si care o urmează în casa soțului. 
Ea justifică această familiaritate prin faptul că au crescut îm- 
preunä, soțul se arată însă foarte jignit că un ţigan îşi permi- 
te s-o alinte „Catincuţa neichi“, că o mângâie pe obraz, că se 
aşază în pat lângă ea şi explică această apropiere mai degra- 
bă prin „răzgâiciunile“ din copilărie si marea libertate acor- 
dată de pärinti.! Poziţia socială o obligă pe femeia nobilă să 
nu iasă niciodată singură în spaţiul public. Ea este însoțită de 
una sau mai multe slujnice, când merge în vizită, dar si când 
se implică într-o aventură. Maria, soția logofătului Ioniță din 
Greci, pleacă să-l întâlnească pe iubitul ei, căpitanul Ioniţă 
Racotă, într-o casă deocheată, la marginea capitalei, în com- 
pania slujnicei sale?; în timp ce Zoita Dudescu are alături, tot 
timpul, unul sau doi ţigani, plus un slujbas de la curtea bo- 
ierească, atunci când încearcă să ajungă la Constantinopol pen- 
tru a-şi pâri fratele cu care se află în conflict. 

Primul an de căsătorie aduce și primul copil. În absența 
unor mijloace contraceptive, o femeie rămâne însărcinată 
până când, pe cale naturală, nu va mai fi posibil acest lu- 
cru. Banul Mihai Cantacuzino povesteşte că în 16 ani de că- 
sătorie a avut 16 copii, cu alte cuvinte între 1747 şi 1763, 
până la moarte, survenită probabil tot în urma unei sarcini, 
soţia a născut în fiecare an câte un copil.4 Ciudată situaţie, 
dacă ţinem cont de faptul că Biserica impunea o serie de 
interdicții cu privire la perioada în care putea avea loc ac- 
tul sexual, interdicții pe care boierul nu le-a respectat. Cos- 
tandin şi Neacsa au avut în 40 de ani de căsătorie nu mai 


1 DANIC, Fond Mitropolia Ţării Româneşti, CCCLX/1. 
2 BAR, mss. 638, ff. 115—116". 

3 Mihai banul Cantacuzino, op. cit., pp. 287-288. 

4 Ibidem, p. 374. 

putin de 20 de copii. Si într-un caz, si în celălalt, mortali- 
tatea infantilä a fost foarte ridicatä, iar ambele cupluri au 
rămas cu numai patru copii fiecare. De fapt, aşa cum se ob- 
servă din jalbele de divorţ, cuplurile din mediile populare 
au foarte puţini copii, doi-trei, maxim patru este vorba, bine- 
înțeles, de cei care se află în viață în momentul divorțului. 
Chiar şi în această situaţie, mama se vede copleşită, an de 
an, cu o altă ființă de care trebuie să se îngrijească şi pe care 
trebuie să o hrănească, atât timp cât are viață. Täranca îşi 
creşte singură copiii, împărțindu-se între micile treburi co- 
tidiene si grija lor, doar boieroaica îşi permite ajutorul unei 
slujnice şi al doicilor, destul de numeroase în acest mediu 
Şi recrutate din rândul roabelor ţigănci. 

Educaţia revine în întregime familiei: mama se ocupă până 
la şapte-opt ani de copii, după care numai fata îşi continuă 
instruirea feminină, în timp ce băiatul se alătură celorlalți 
membri masculini ai familiei. Deşi prinşi între „fustele 
mamei“, ei încep să muncească de mici: fetele în casă, bă- 
ietii în exterior, fiind, de regulă, păstori pentru vacile, oile, 
porcii sau gâştele familiei. Școli nu există în mediul rural şi 
poate doar fiii de preoţi să beneficieze de ceva învățătură din 
partea tatălui sau cei care datorită milosteniei oferite de vreun 
boier să-şi facă ucenicia la mănăstire sub îndrumarea unui 
dascăl. La oraş, în special în Bucureşti, funcționează câte- 
va şcoli, ca cea de slavonie de la Sfântul Gheorghe sau cea 
de la Sărindar, accesul rămâne însă rezervat unui număr mic 
de băieţi. Trebuie precizat că fetele sunt excluse de la ori- 
ce instruire, multumindu-se numai cu experienţa transmisă 
de mamă. Pe lângă aceste „şcoli publice“, apare şi posibi- 
litatea instruirii băieţilor prin intermediul dascălilor parti- 
culari. De pildă, băcanul Mihalache din mahalaua Zlătarilor 
îl încredințează pe fiul său dascălului Mihalache de la bi- 
serica Grecilor, căruia îi este elev şi ucenic. Se pare că ini- 
tiativa a aparținut mamei care a insistat ca băiatul să fie dat 

la învățătură. Concomitent se constată că şcoala functionea- 
ză cu precădere în zilele de sărbătoare, în celelalte zile co- 
pilul fiind obligat să-şi ajute tatăl în prăvălie.! Fiii de boieri 
sunt instruiți cu ajutorul preceptorilor particulari sau prin in- 
termediul Academiei Domnesti din Bucureşti. Ceausul Mi- 
hai Bărbătescu, rămas tutore al tânărului Mihalache, se ocupă 
vreme de şase ani de educaţia acestuia. Băiatul trece prin 
mâna mai multor învățători, mai întâi la Târgovişte, apoi la 
Bucureşti sub instruirea profesorului de limba greacă de la 
biserica Sfânta Vineri şi a dascălului Dumitrache de la Mi- 
tropolie. Pentru buna desfăşurare a procesului de învăţare, 
tânărul primește hârtie, cerneală, călimări si cărți: două ceas- 
loave, o psaltire, un octoih grecesc. Tânărul are la dispozi- 
tie un fecior care îl însoţeşte la „şcoală“, o tigancä care îl 
spală şi-i face de mâncare. Dacă feciorul ia simbrie pentru 
osteneala sa, tiganca primeşte doar haine, cizme si hrană. 
La un moment dat, tutorele hotărăşte mutarea învätäcelului 
chiar în casa dascălului unde de primeneli si de hrană se ocu- 
pă „dăscălița“, adică soţia profesorului.2 Cele mai bogate şi 
prestigioase familii angajează preceptori italieni, francezi sau 
austrieci. 

Instructia fetei se concentrează în jurul unor activităţi tipic 
feminine: tors, ţesut, brodat, prepararea hranei. Mama îi îm- 
părtăşeşte fiicei tot ceea ce trebuie să ştie despre naştere, 
sexualitate sau cum trebuie să se comporte cu un bărbat. Da- 
torită acestui tip de experiență, legătura mamä-—fiicä devine 
foarte puternică şi se menţine pe timpul mariajului în ciuda 
opoziției soțului. În absenţa unor şcoli speciale pentru fete, 
societatea şi capul familiei plasează această sarcină pe ume- 
rii mamei. Tatăl recunoaşte deseori că nu ştie ce se întâm- 
plă cu fiica, întrucât nu este sarcina lui s-o educe, ci a mamei 
nu numai pentru a-i transmite o experienţă cu totul diferită 


! D. Stănescu, op. cit., pp. 435-444, 1 mai 1767. 
2 Şt. Grecianu, op. cit., II, pp. 57-102. 

de a sa, ci si pentru simplul fapt cä el este plecat mai tot 
timpul. În afacerea de mai sus, Dinu Cernătescu îi spune gi- 
nerelui că nu cunoaște „toate metehnele copiilor săi, ca unul 
ce-şi are petrecerea mai mult la treburile de afară“!. 

Soţia se află la bine si la rău alături de soţul ei. Soţia unui 
boier împărtăşește deseori soarta soțului: urmându-l la în- 
chisoare sau în pribegie, atunci când acesta face o politică 
diferită de cea a domnului, sau bucurându-se de toate ono- 
rurile atunci când se află în grațiile puterii. Safta îşi vinde 
brätärile, atunci când soţul ei, Barbu Bălăceanu, ajunge la 
închisoare şi are nevoie de bani pentru a scăpa; ea îl ajută 
ori de câte ori are nevoie, zälogindu-si ba cercei atunci când 
se aflau în lipsă, ba vânzând câte ceva din zestre pentru a 
plăti pogonăritul, când dumnealui a fugit de teama lui Vodă 
si „au rămas viile pustii“2. 


Sofia marelui ban Grigore Greceanu 


Căsătorit cu Ilinca Obedeanu, încă din vremea lui Constan- 
tin Brâncoveanu, „mai înaintea moscalilor de la Prut cu doi 
ani“, adică de pe la 1709, marele ban Grigore Greceanu con- 
semnează portretul soției de boier care a ştiut să facă față mi- 
siunii sale de soţie, mamă, stăpână, tinându-si rangul cu cinste. 
Alcătuit după 39 de ani de viață comună, testamentul mare- 
lui boier are o mare calitate, este conceput şi scris chiar de Gri- 
gore, care n-a fost nevoit să dicteze cuiva propriile sale aprecieri 
sau să le justifice. Gândurile sale se adună, este adevărat în- 
tr-un moment de criză, boala, care îl sileşte să se pună pe scris. 


1! DANIC, Fond Mitropolia Țării Româneşti, CCCLX/1. Asupra re- 
latiei dintre părinţi si copii importante detalii ne propune şi Andreea Ian- 
cu în studiul „Familie şi patrimoniu. Dezmostenire si adopţie în câteva 
testamente (Bucureştii anilor 1796-1805)“, în SMOD, vol. XIII, 2001, 
pp. 19-28. 

2 Şt. Grecianu, op. cit., vol. I, pp. 194-195. 

Testamentul, terminat la 18 mai 1748, este foarte frumos scris 
şi i-a luat ceva timp, având 13 pagini. Când va reveni, doi ani 
(mai 1750) mai târziu, deja boala si bätrânetea deveniseră evi- 
dente şi-şi puseseră amprenta si asupra scrisului care capătă 
forme neîngrijite mai greu de descifrat. Cele două pagini de 
adăogiri consemnează schimbările care au avut loc în cei doi 
ani în plan familial, dar şi în plan politic. Documentul oferă, 
cu dărnicie, informaţii cu privire la viaţa conjugală, aşa cum 
figurează ea în mintea unui boier din prima jumătate a seco- 
lului al XVIII-lea. 

Ca orice fiu de boier, Grigore a plecat din casa părintească 
cu partea din patrimoniul patern ce i-a revenit în momentul 
căsătoriei. Averea enormă acumulată de-a lungul anilor se 
datorează muncii în doi şi mai ales vieţii tihnite pe care a 
avut-o în interiorul căminului. Ilinca a recunoscut si a respec- 
tat autoritatea boierului: „m-au ascultat la cele ce-i porun- 
ciiam, mi-au fost supusă, de-n cuvântul mieu n-au ieşit“, scrie 
soțul. În cei 41 de ani de căsnicie, cei doi au trecut împre- 
ună prin toate încercările vieţii. Ei au privit neputincioşi şi 
plini de amărăciune moartea celor şase copii care s-au stins 
măricei, la cinci, la zece şi chiar la 17 ani, atunci când cre- 
deau că în sfârşit pericolul a trecut. Boierul nu rămâne in- 
sensibil în fața morţii copiilor, dar nici în faţa suferinţei pe 
care aceste întâmplări nefericite le-au provocat în sufletul 
Ilincäi, peste ani a notat în testament cu grijă acele chinuri 
ce au revenit la bătrâneţe, când spectrul morţii planează din 
nou asupra casei: „şi aducându-mi aminte de durerea inimii 
cea multă ce au avut si are (soţia lui - n.a.), pentru nenoro- 
cirea noastră cea multă ce ne-a venit din mulțimea păcate- 
lor mele, de ne-au murit toți copiii si nu ne-au rămas măcar 
un copil să-l aibă mângâiere la întristăciunea cea mare şi 
nesujferită a morții mele“. Fraza rezumă experienţa unui cuplu 
fără copii care resimte acut absenţa unor legături de sânge 
directe, esenţiale nu numai în transmiterea patrimoniului, 

ci necesare în plan afectiv, să asigure „mângâierea“ sufle- 
tului în vreme de neputinţă si bătrânețe. 

Implicarea în viaţa politică presupune asumarea anu- 
mitor riscuri care merg de la confiscarea averii şi închisoare 
până la pierderea vieţii. Din nou, soţia intervine şi-şi vinde 
o parte din zestre pentru a-l elibera pe boier din închisoare, 
iar altădată pentru a face față cheltuielilor. După ce fuseseră 
jefuiti de cătane și ostași, vinde şi cealaltă parte de zestre. Între 
toate aceste evenimente, ei au cunoscut si satisfacția succesu- 
lui politic, Grigore Greceanu ocupând dregătorii aducătoare 
de venituri, dar şi de consideraţie socială: mare vistier, mare 
vornic şi mare ban. Ascensiunea politică este însoțită de con- 
struirea unei imagini în plan social, necesară pentru a sus- 
ţine reprezentarea socială a rangului său. De fapt, cheltuielile 
de prestigiu şi de reprezentare socială sunt o necesitate, in- 
strumente fundamentale în strategia de afirmare socială a 
elitei sociale. Devine, de altfel, una din manierele prin care 
un boier îşi marchează rangul în societate.! Consecvent cu 
această politică, Grigore Greceanu îşi construieşte case mari 
de piatră, mai întâi la Bucureşti în apropierea curții princiare, 
pentru a fi tot timpul în preajma puterii, indiferent dacă de- 
ţine sau nu o dregătorie. Apoi rangul, bogăţia, prestigiul sunt 
marcate prin construcții impunătoare presărate pe principa- 
lele domenii de la Dragomirești şi Livezeni, în timp ce ce- 
lelalte moşii au case, tot din piatră, dar de mai mici proporții. 
Curțile acestor case sunt populate cu vite şi robi ţigani, cu 
slujitori şi vătafi. Viile beneficiază de aceeași atenţie şi pivni- 
tele din piatră au toate ustensilele necesare producerii vinului. 
Interioarele caselor au toate „dichisele“ necesare primirii de 
oaspeţi, iar în cele din Bucureşti se află chiar şi ceasornice 
pentru măsurarea timpului. Poate aici a primit pe Matei, 


1 Vezi în acest sens mai ales Norbert Elias, La société de cour, Cal- 
mann-Lévy, Paris, 1974, p. 43. 

patriarhul Alexandriei (1746-1766), căruia i-a înmânat per- 
sonal o danie destul de consistentă. Tot aici a primit pe pa- 
triarhul de Antiohia, Silvestru Cipriotul (1724-1766), în cea 
de-a doua vizită (1744-1749) pe care acesta o efectua în Tara 
Românească, şi pe patriarhul de Ierusalim, Partenie 
(1737-1766). Toţi au căpătat danii, după cum mărturiseşte 
boierul în cea de-a doua parte a diatei sale. 

O altă cheltuială de prestigiu obligatorie o constituie cum- 
părarea de haine şi bijuterii necesare apariţiei în public, la 
sărbători sau la ceremoniile si alaiurile domneşti. În tot acest 
proces îndelungat de construire şi menţinere a unei strate- 
gii politice, Ilinca şi-a urmat şi susținut soțul împărtăşindu-i 
experienţele. Sub pana banului revine ca un laitmotiv ima- 
ginea cumpătării soției care a ştiut să-l asculte şi să-l urme- 
ze, câştigându-i încetul cu încetul afecțiunea şi încrederea. 
Răpus de podagră (gută), boierul primeşte toate îngrijirile şi 
toată afecțiunea soției. În fapt, ea pätimeste alături de el, mai 
ales că boala se manifestă cumplit: „cu dureri grele si nesu- 
ferite de mă chinuiam greu şi zioa şi noaptea“, povesteşte 
banul. Și în tot acest timp, Ilinca „să pedepsiia și să chinu- 
ia cu mine denpreună și zioa, şi noaptea, nemâncată și fără 
de somn si fără de odihnă“. Viaţa petrecută împreună i-a de- 
monstrat că ea este singura ființă care suferă cu adevărat ală- 
turi de el şi că numai ea va fi capabilă să se ocupe de sufletul 
lui după moarte: „că sunt încredințat că ia cât va fi cu via- 
td mă va pomeni, iar altul din neamul mieu nu mă va po- 
meni“. Desemnarea ei ca mostenitoare nu reprezintă decât 
o răsplată, singura modalitate prin care boierul încearcă să-i 
mulțumească pentru toate sacrificiile îndurate de-a lungul 
existenţei comune. Îi lasă deplina libertate asupra unei mari 
părți din avere şi o consultă atunci când împarte cealaltă par- 
te, sintagma „cum va vrea Ilinca să facă“ revenind adesea. 

Lectura testamentului dezvăluie portretul boierului patriar- 
hal, preocupat de slujbă şi de familie, aici în sens larg, intrând 

în sfera preocupărilor sale rudeniile mai depărtate şi mai 
apropiate, clienţii şi supusii de pe moşie. Raporturile întreți- 
nute cu rudele sunt foarte complexe şi merg de la intervenții 
în favoarea lor pe lângă instanţele de judecată! până la înzes- 
trarea nepoatelor sărace si căpătuirea nepoților scäpätati. 
Acest tip de raporturi îi asigură şi îi întretin prestigiul contu- 
rat în jurul figurii sale de mare dregător si îi formează o rețea 
de care se poate folosi în menţinerea poziţiei sociale şi câş- 
tigarea puterii politice.? 


Văduvia 


Văduvia atinge atât populaţia masculină, cât şi pe cea fe- 
minină, mult mai vizibilă, de-a lungul documentelor fiind 
aceasta din urmă, întrucât unele dintre soții se decid să păs- 
treze doliu până la sfârşitul zilelor, abandonând ideea recă- 
sătoririi. În schimb, un văduv, după trecerea anului de doliu 
impus de canoanele bisericeşti, se recăsătoreşte imediat. Re- 
gula bisericească nu este respectată întotdeauna si, utilizând 
diverse justificări, bărbatul se grăbeşte să se însoare sau să-și 
ia o concubină. Ion Bengescu se însoară la scurt timp după 
ce şi-a îngropat nevasta; situaţia este în măsură să stârneas- 
că reacţia fostului socru, Constantin Strâmbeanu, supărat că 
ginerele nu ştie să ascundă, măcar în spatele aparentelor, in- 
diferența față de moartea aceleia care i-a fost soție. Dacă nu 
de ochii lumii, cel puţin pentru „că s-ar fi căzut după cum 
ne poruncește Sfânta Pravilă să jăluiască anul acel dă'ntăi 
dăplin ca pe o soţie a lui“. „Anul jalei“ este considerat ca o 
formă de respect față de sufletul răposatului, an în care ri- 
turile funerare se urmează cu stricteţe de către soțul supra- 


! Vezi mai jos intervenţia sa, de pe vremea când era mare vistier, pe 
lângă mitropolitul Neofit, în favoarea nepoatei sale Marica, fiica Ancu- 
tei Contescu, căsătorită cu Costandin Băjescu Merisanu. 

2 DANIC, Fond Documente Muntenesti, XXV/58. 

vietuitor ca una din îndatoririle capitale; socrul observă că 
recăsătorirea l-a făcut pe Ion Bengescu să-şi uite îndatoriri- 
le, deşi păstrase întreaga zestre, deşi insistase ca „întreaga 
gătire“ să fie trimisă la el de către părinţii răposatei, promi- 
tând că se va ocupa el de toate särindarele şi pomenirile.! 
Anul jalei este un timp al lacrimilor, un timp al reculegerii. 

Situaţia bărbatului-văduv este mult mai uşoară, el poate 
alege recăsătorirea până către 60 de ani. Nu acelaşi lucru 
se poate spune despre femeia-văduvă al cărei viitor varia- 
ză în funcţie de vârstă, de poziţie socială, de zestre şi de ab- 
senta sau prezența progeniturilor. Până în jurul vârstei de 
40 de ani, ea are toate şansele să se mărite, după această vâr- 
stă îi va fi mai greu dacă nu imposibil să mai găsească un 
soț. O văduvă tânără intră foarte repede în circuitul oferte- 
lor matrimoniale; prin intermediul ei, tatăl boier leagă o nouă 
alianță, iar săracul o mărită ca să scape de o gură în plus de 
hrănit şi, cu precădere, de sarcina supravegherii. 

Codul de legi reglementează statutul persoanei văduve în 
raport cu patrimoniul defunctului. Averea ocupă locul cen- 
tral si decide îndepărtarea sau păstrarea supravietuitorului în 
sânul familiei. Un alt element esenţial îl constituie copiii în 
numele cărora averea va fi divizată, rezervată sau pretinsă. 
Văduva pleacă din casa răposatului soț cu zestrea şi daruri- 
le dinaintea nunții, plus o treime din „bucatele bărbatului“, 
adică „cât ar avea un copil al ei“, cu condiţia de a fi avut co- 
pii, dar care au murit între timp si de a păstra doliu toată via- 
ta. Această prevedere se aplică şi bărbatului rămas văduv, în 
aceleaşi condiţii. Totodată, femeia poate folosi toate bunu- 
rile după cum îi este voia, numai a treia parte din bucatele 
ei vor reveni copiilor, sub formă de moştenire.2 Dacă se va 


! Alexandru Stefulescu, Gorjul istoric și pitoresc, Târgu Jiu, 1937, p. 38, 
27 iulie 1736. 
2 Îndreptarea legii, pp. 265-266. 

căsători, înaintea anului de doliu, ea păstrează zestrea, dar 
pierde darurile dinaintea nunţii şi nu are drept să pretindă 
nimic din averea sotului.! 

Pravilniceasca Condică face un pas înainte şi dă dreptul 
femeii, indiferent dacă are copii vii sau morţi, indiferent dacă 
păstrează doliu toată viaţa, să ia a treia parte din averea sotu- 
lui. Măsura este justificată prin motive cât se poate de logi- 
ce: recunoaşterea suferințelor îndurate de femeia-mamă, 
„fiindcă au suferit iutimea durerilor, întristăciunilor şi primej- 
diile vieţii din facerea de copii“2. Această parte apare ca o 
răsplată pentru sacrificiile făcute şi ca o recunoaştere impli- 
cită a rolului esenţial al femeii în asigurarea continuității nea- 
mului. Soţia nu este numai un simplu receptacol al semintei 
masculine, prin acest articol de lege, i se recunoaşte si o latu- 
ră afectivă, suferă, se întristează si îndeosebi îşi pune viaţa 
în pericol pentru a îndeplini o obligație divină: procreatia. 
Prin aceeaşi legislaţie se hotărăşte şi răsplătirea cuplurilor 
atinse de sterilitate. Pe lângă zestre şi darurile dinaintea nunții 
o văduvă care n-a născut copii primește si teoritra, adică daru- 
rile de luni, drept recompensă pentru „liniştea traiului“, iar 
bărbatul sterp are dreptul la „așternutul patului si calul de 
ginere“, tot ca o justificare a anilor petrecuţi împreună.3 Pe 
de altă parte, se poate considera că articolele nu reprezintă 
decât transpunerea legislativă a unei practici curente, dacă 
luăm în calcul cazul marelui ban Grigore Greceanu care sta- 
bilea acest lucru încă de la 1748, şi ca el sunt multi alți soți. 

Lectura testamentelor ne dezvăluie o serie de practici coti- 
diene mai puţin obișnuite, folosite cu diverse scopuri. Prin 
testament, soțul se achită întotdeauna de datoria către soţia 
sa, restituindu-i zestrea în întregime sau înlocuind valoarea 
acesteia cu o parte din propriul patrimoniu. Dacă nu devine 


! Ibidem, glava 262, p. 265. 
2 Pravilniceasca Condică, p. 102. 
3 Ibidem. 

mostenitoarea sa, el are grijă să-i lase o parte din avere care 
să-i asigure traiul zilnic. Radu îşi lasă averea şi cei trei băieți 
sub epitropia ginerelui, Tudor. Soţia nu este uitată, dar se pare 
că ea n-a adus zestre prea multă, căci soțul nu-i lasă decât 
un cazan şi o căldare mare. Are însă grijă să primescă în fie- 
care an câte 30 de vedre de vin care să-i asigure traiul, iar 
dacă se va decide să rămână văduvă, casa mezinului îi va 
servi de adăpost până la sfârşitul vietii.! Constantin negus- 
torul este mult mai generos. Neavând copii, el îşi împarte 
averea între cei doi unchi paterni, Panait şi Andrei, ce de- 
vin totodată şi epitropi, sora sa şi Biserică. Ilinca, numită 
cu drag „iubita mea soţie“, îşi primeşte dota, urmărindu-se 
punct cu punct „foiţa ei de zestre“, epitropii trebuie să înlo- 
cuiască toate cele ce „s-ar fi purtat sau s-ar fi stricat, să-i 
facă altele la loc noao“. Primeşte şi toate darurile făcute de 
el de-a lungul vieţii, plus inelul pe care ea i l-a dăruit lui la 
logodnă. La acestea se adaugă case şi vii în Bucureşti şi 100 de 
taleri. O avere considerabilă, suficientă pentru a-i asigura 
o bătrâneţe liniştită. Poate din acest motiv, Constantin n-o 
implică în averea sa destul de complicată, cu prăvălii de ad- 
ministrat, cu datorii de împlinit, altele de încasat, cu pomeni 
de făcut, cu o serie de rude ce trebuiau multumite. Prin de- 
cizia lui, o scuteşte de toate acestea, lăsând pe umerii celor 
doi unchi toate grijile averii şi sufletului său.? 

Si Manea Brăcăceanu, fost căpitan, decis să-şi petreacă ul- 
timele clipe din viață sub adăpostul sfânt şi calm al mănăs- 
tirii, nu uită de Sida căreia îi restituie zestrea, „boi 2, vaci 2, 
stupi 2, o râmătoare“ şi îi lasă multe altele care să-i asigure 
existenţa zilnică, inclusiv „carul cu 4 boi şi pă Badea tiganul 
cu copiii lui, ca să o păzească de mălaiu, de grâu, de lemne 


1 Documentul din 15 decembrie 1808, publicat în Arhivele Olteniei, 
1923, pp. 50-51. 

2 G. Potra, Documentele orașului București, pp. 340-342, 6 februa- 
rie 1735. 

de foc, ori din ce i-ar lipsi şi până la moartea ei“. Soţia nu 
are drept de proprietate decât asupra zestrei, toate celelalte 
revenind mănăstirii, ca şi întreaga sa avere, după moarte.! 

Comisul Stoichiţă Plosceanu, din satul Plosca, județul Te- 
leorman, lasă ca moștenitor al averii sale pe Dumitrana, care 
îi este soție şi mamă a fiului încă minor, cerând rudelor să nu 
se amestece în avere şi să nu-i conteste testamentul, întrucât 
decizia îi aparține. El îşi justifică alegerea prin zestrea adusă, 
dar petrecută la cheltuielile si datoriile casei. Dumitrana păs- 
trează dreptul de proprietate şi în cazul morţii copilului, cu o 
singură condiţie, să cedeze una din moșii mănăstirii de la Dră- 
găneşti unde se află îngropaţi părinţii şi rudele. Probabil tot 
acolo îşi află somnul de veci şi mai sus-numitul comis.2 Nu 
trebuie generalizată această ipostază: alungarea văduvei din 
patrimoniu este la fel de curentă, iar restituirea zestrei se trans- 
formă într-o urmărire judiciară de ani şi ani de zile. 

Ciuma din 1770 îi aduce diaconesei Stanca din Câmpulung 
nu numai moartea celor doi copii, ci şi moartea soțului. Nemai- 
având nici o legătură cu familia diaconului Pătraşco, socrul, 
protopopa Radu „au scos-o pe noră-sa din casă“. Trei ani a 
„umblat din uşă în uşă fără de nici un căpătâi“, cerându-i 
socrului să-i restituie lipsa de zestre şi „parte dintr-ale bărba- 
tă-său, fiindcă au făcut amândoi copii“, dar acesta a alungat-o 
ca şi atunci când a scos-o din casă. Când are loc procesul, cei 
doi sunt puși faţă în față (femeia este reprezentată de un vechil) 
dinaintea arhiereului Dositei si a protopopilor de Muscel, 
Costandin si Ghinea. Foaia de zestre este pretuitä de ,,soco- 
titori“ si, cum socoteala se potriveşte cu cea făcută deja de socru, 
se decide restituirea lucrurilor lipsă sub formă de bani, plus 
darurile dinaintea nunții. Este adevărat, văduva ar merita si parte 
din casa bărbatului ei, dar acesta nu prea a avut ,,chivernisealä“ 


! DANIC, mss. 173, ff. 192—1931, 1 decembrie 1745. 
2 DANIC, Fond Achiziţii Noi, CVII/21, 3 septembrie 1707. 

şi atunci nu are de unde să ia!. Câtă chivernisealä o fi avut 
Pătraşco diacon nu putem şti, dar diata tatălui arată că 
protopopul nu era atât de sărac. Dinastie de preoți, protopopul 
Radu este fiul popii Necula din Câmpulung, frate cu popa 
Ghinea, fiul său a fost diacon şi dacă n-ar fi murit ar fi ajuns 
poate preot. Averea o testează în favoarea ginerelui său, popa 
Ivan, şi a fiului acestuia Scarlat. Prin diată asigură că toată 
lipsa de zestre a diaconesei a fost restituită : „iar pentru zestrea 
noru-mi deaconesii, după hotărârea ce ne-a făcut părintele 
mitropolit, i-am dat întâi tl. 50, în al doilea rând tl. 40, al treilea 
tl. 30“. Protopopul este o figură în sine: minuţios până la 
avaritie, a socotit fiecare lucru din foaia de zestre astfel încât 
socotitorii n-au mai avut decât să iscălească foita; şi-a alungat 
nora, dar i-a restitut banii prin intermediul unui om de credință, 
protopopul Costandin (care prin autoritatea şi prestigiul slujbei 
sale l-ar fi ajutat în cazul altui proces), a notat cu precizie ceea 
ce a luat ea când a plecat din casă, „odoare ce sânt la dânsa“, 
pentru care a făcut foiţă de câţi bani „face“ şi „cât să se tie în 
seamă“, zestrea celeilalte fiice, Ilinca, încă nemăritate, este deja 
scrisă, pecetluitä de mitropolit, si roagă doar să i se împli- 
nească?. Protopopul ne apare ca un om foarte calculat, cu 
catastihurile averii sale ţinute la zi, atent la tot ceea ce face, 
la ceea ce ar putea să se înstrăineze aiurea din propria muncă. 
Nimic nu este lăsat la voia întâmplării, iar mila nu mai poate 
funcționa față de cineva care nu este sânge din sânge, care vine, 
de fapt, să rupă din patrimoniu, care odată înstrăinat și „sterp“ 
(moartea copiilor rupe brutal orice legătură) nu constituie un 
„aport“ benefic pentru neam. 

La aceeaşi epocă, are loc o altă dispută de astă dată între 
soacră şi noră. Păuna a fost măritată cu lane bărbierul din 
mahalaua Biserica Dintr-o Zi, Bucureşti, doar un an şi jumătate. 


1 BAR, mss. 634, f. 53r-v, 8 august 1773. 
2 DANIC, Fond Documente Muntenesti, CXIII/27, 8 decembrie 1775. 

Au împreună pe Mărgărita copila. După moartea lui Iane si 
după anul de doliu, Păuna se mărită şi revendică din casa 
soacrei atât lipsa de zestre, cât şi „rămasurile de la soțul ei“. 
În faţa clericilor de la Mitropolie, se citeşte foaia de zestre, 
„din cuvânt în cuvânt“; lipsa de zestre constatată baba Maria 
este bună de plată. Cum se vaită că n-are de nici unele, nora 
cere prăvălia pe care o avea, de altfel, în administrare de mai 
bine de zece ani. Deşi locuieşte cu noră-sa, cu cel de-al doilea 
soț al acesteia, deşi îi dăduse în grijă prävälia, Maria nu vrea 
să i-o cedeze, susținând că a cumpărat-o cu banii din zestrea 
ei. Nu are însă dovezi. Disputa nu este atât de aprigă ca în cazul 
protopopului Radu; soacră si norä convietuiesc în aceeaşi casă 
Şi se ceartă probabil pe prăvălie zi de zi. Copila Mărgărita este 
cea care le ţine împreună, moștenitoarea de drept a tatălui ei. 
Prăvălia nu aparține nici Mariei, nici Păunei, ci constituie 
zestrea Mărgăritei. Părinţii clerici s-or fi întrebat cine ar fi mai 
în drept să dețină această prăvălie: Maria în calitate de mamă, 
Păuna în calitate de soţie şi mamă a copilului lui Iane sau fiica 
lui? Cine ar fi mai capabil s-o chivernisească astfel încât să 
asigure minima existență a celor trei urmase ale lui Iane, dar 
să „umple“ şi viitorul (zestrea) unei fete? Toate cele trei femei 
au câte un punct slab: Maria este „bătrână, slabă şi neputin- 
cioasä“, Păuna s-a recăsătorit şi ar putea risipi oricând banii 
fără să se gândească la viitorul fiicei sale (ea sau cel de-al doilea 
soț), Mărgărita este încă minoră si mai presus de toate femeie. 
Epitropia pare o soluţie de compromis capabilă să ofere bani 
(din chiria prăvăliei de bărbierie de lângă hanul lui Şerban vodă) 
pentru lipsa de zestre, pentru grija unei babe şi a unui copil, 
dar şi să prezerve moştenirea ce va fi parte din zestre. Păuna 
se făgăduieşte să le ţină pe cele două sub acoperișul ei, dacă 
tot va primi şi bani!. Cazul pune în evidenţă că societatea (prin 
glasul clericilor de la Mitropolie) este atentă, mai întâi de toate, 
la cei „slabi“ pe care încearcă să-i protejeze, apoi gândeşte în 


! BAR, mss. 637, f. 381—39v, 9 noiembrie 1784. 


ÎN FAMILIA SOTULUI 263 


perspectivă: la zestrea si märitisul unei fete. Cu toate că nu 
urmăreşte şi punerea în practică a acestor deziderate, îşi arată 
preocuparea mai ales față de soarta şi viitorul unei fete mai 
mult decât pentru viitorul unui băiat!, presupunându-se că 
acesta îşi găseşte un rost mult mai uşor. 

Se ştie că asigurarea unui loc în rai presupune nu numai 
o viaţă plăcută lui Dumnezeu, ci şi îndeplinirea unui lung 
şir de rituri şi pomeniri, acestea din urmă devenind mult mai 
importante decât primele. Asigurarea lor revine mostenitori- 
lor averii patrimoniale. Cu copii sau fără, cel ce urmează să 
plece se teme întotdeauna pentru sufletul său şi încearcă să 
găsească cea mai potrivită persoană care să nu uite să-i răs- 
cumpere păcatele, care să-l ajute să treacă cu ușurință în lu- 
mea de dincolo prin punerea în practică a tuturor acestor rituri 
funerare. Sărindare, colive, prescuri şi lumânări aprinse tre- 
buie să însoțească sufletul mortului, în primul an des şi re- 
gulat, apoi mai rar, dar obligatoriu până la şapte ani. De cele 
mai multe ori, singura persoană de încredere care să înde- 
plinească pas cu pas acest ritual lung şi costisitor se dove- 
deste a fi soțul sau soţia. 

Bălașa, pe patul de moarte şi în chinurile facerii, nu se gân- 
deste decât la soțul ei, postelnicul Sandu Vărzaru, plecat cu 
treburi prin ţară. Acesta i-a promis că-i va aduce „haine de la 
Bucureşti si islic“, iar femeia aşteaptă, dar treburi urgente şi 
drumul greu se pare că l-au reţinut pe Sandu. Cu limbă de moar- 
te, soţia le cere tuturor s-o îngroape cu cele aduse de Sandu 
în biserica de la Vărzari, judeţul Argeş, şi insistă ca nimeni să 
nu se atingă de zestre, căci ea sufletul şi-l lasă numai „în mâna 
soțului“. Când, în sfârşit, Sandu ajunge acasă, Bălaşa era deja 
moartă şi îngropată, iar întreaga casă jefuită de către mama 
vitregă şi de către țiganii acesteia. A fost nevoie de un şir de 
procese pentru a pune în practică dorințele răposatei.? 


1 Vezi detalii şi în Constanţa Vintilä-Ghitulescu, Focul amorului, pp. 
118-126. 
2 Acte judiciare din Tara Românească, pp. 507-508, 21 decembrie 1777. 


PARTEA A PATRA 
Despre divort 


Cu mitropolitul Neofit (1739-1753) cancelaria mitropoli- 
tană a început ţinerea unor condici speciale pentru probleme- 
le casnicilor. An de an, lună de lună, zi de zi, logofetii 
cancelariei notează toate pricinile judecate în faţa consiliu- 
lui ecleziastic condus de mitropolit. Pricinile de divorţ sunt 
numai de competenţa Bisericii, aşa că mitropolitul are de- 
plină libertate în judecarea unor astfel de cazuri. Procesul 
de divorţ este foarte complex şi se desfăşoară în etape suc- 
cesive. Prima etapă constă în alcătuirea unei jalbe şi depu- 
nerea ei la cancelaria mitropolitană. 

Bărbaţi şi femei pot, în egală măsură, invoca aceleaşi mo- 
tive şi pot înainta o jalbă către tribunalul ecleziastic. Din cele 
420 de cazuri studiate, cererile de divorț pot fi repartizate 
astfel: 269 sunt depuse de femei, 151 de bărbați. Este vorba, 
desigur, de partenerul care ia inițiativa şi se plânge primul 
prin intermediul unei jalbe, întrucât, uneori, imediat după jalba 
primului protagonist, ajunge la Mitropolie şi petiția celuilalt. 
Cifrele prezentate aici nu sunt absolute așa cum se va obser- 
va pe parcursul analizei, căci multe cupluri s-au separat de 
comun acord fără a trece prin faţa tribunalului ecleziastic, 
situaţie valabilă mai ales pentru satele aflate foarte departe 
de capitală. O altă circumstantä ar fi separarea acordată de 
către preotul parohial, separare considerată de enoriaşi la fel 
de importantă, fără să se întrebe dacă preotul are sau nu 
competența necesară. De asemenea, nu poate fi trecută cu 

vederea pierderea sau rätäcirea unui numär important de do- 
cumente. Pentru perioada 1700-1730, cărțile de despărțire nu 
apar niciodată (sau cel puţin nu au fost descoperite de noi 
până în momentul de față) deşi avem informaţii că unii boieri 
s-au separat. Ele încep să devină numeroase şi regulate cu 
1740, dar această dată poate fi pusă şi în legătură cu creş- 
terea numărului celorlalte documente, cu conştientizarea im- 
portantei documentului scris, cu implicarea autorităţilor laice 
Şi religioase în ţinerea regulată a arhivelor.! 

Femeile au iniţiativa, devansându-i cu mult pe bărbați. 
Pentru ele apelul la justiţie reprezintă o portitä de salvare, 
o ieşire din viaţa mizerabilă în care trăiesc. În plus, ele se 
află în frunte şi din cauza faptului că suferă mai mult decât 
un bărbat, iar statutul social care le este atribuit constituie 
una din condiţiile imanente ale suferinței. Bineînţeles că fe- 
meia nu constientizeazä acest statut în sens negativ, ea şi-l 
asumă ca făcând parte din ordinea firească stabilită de Dum- 
nezeu pe pământ. Asta n-o împiedică să se folosească, în sens 
pozitiv, de acest statut dacă apare momentul propice. Băr- 
batul se raportează altfel la propria căsătorie şi poate evada 
în afara spaţiului marital în fața unui refuz sau nemulțumire. 

Conform dreptului canonic ortodox un cuplu se poate 
separa dintr-o serie de cauze, cele mai importante şi cele mai 
des întâlnite în jalbele adresate puterii sunt următoarele: traiul 
rău sau vrăjmăşia vieții, abandonul familiei şi al domiciliului 
conjugal, adulterul şi proasta conduită asociată cu desfrâul, 
boala, călugăria. Motivele sunt mult mai numeroase şi 
Îndreptarea legii acordă largi spaţii fiecăruia dintre ele, dar 


l Vezi şi cazurile prezentate de Violeta Barbu, „Ceea ce Dumnezeu 
a unit, omul să nu despartă. Studiu asupra divorțului în Tara Româneas- 
că în perioada 1780-1850“, RI, nr. 11-12, 1992, pp. 1143-1155 si Mi- 
hai Răzvan Ungureanu, „Granițele morale ale Europei. Despre morala 
cuplului în societatea românească la începutul secolului XIX“, Secolul 
XX, 1997, pp. 95-115. 


DESPRE DIVORT 269 


în practica cotidiană cel mai frecvent apar cele mai sus-men- 
tionate. Lumea catolică, în schimb, n-a reținut decât şase mo- 
tive importante ce puteau fi invocate pentru a divorța, şi 
anume: consimțământul mutual pentru a se călugări, adul- 
terul, erezia, vrăjitoria, violenţa şi traiul rău.! O altă dife- 
rentä existentă între cele două lumi se remarcă: în timp ce 
pentru spaţiul ortodox separarea este definitivă şi dă drep- 
tul celui divorțat de a se recăsători, în spaţiul catolic divor- 
tul implică numai separarea de corp, nici unul dintre soţi 
neputându-se recăsători, pentru că ei nu sunt practic divor- 
tati, ci numai separati.? 


! A. Lottin si al., La désunion du couple sous l’ancien regime, capi- 
tolul V, „Les divorcés “, p. 113. 

2 Jean Gaudemet, Le mariage en Occident. Les mœurs et le droit, Cerf, 
Paris, 1987, pp. 311-331. 


I 
Vrăjmăşia vieții 


În fruntea motivelor de divorț se află separarea pentru traiul 
rău. 209 jalbe invocă acest motiv, din care 168 aparțin soți- 
ilor și 41 soților. „Traiul rău“ îmbracă diferite forme, de la 
violența verbală si până la cea fizică, de la amestecul părin- 
tilor si până la tirania soacrei. Este interesant de văzut cum 
defineşte Sfânta Pravilă „vrăjmăşia vieţii“. Glavele 183, 184, 
185, 220 descriu, într-o serie de articole, traiul rău si maniera 
în care acesta poate fi invocat ca motiv de separare, atât de 
către bărbat, cât si de către femeie. Prima zaceală din glava 
183 gläsuieste astfel: „Muierea poate să ceară voe de la jude- 
cătoriul besearicii să se despartä de bărbatul ei când o bate fără 
de samă şi-i face rane cu arme.“! Mai jos sunt definiti terme- 
nii „bătaie“ şi „răni cu arme“, întrucât o palmă-două, date din 
când în când, nu pot constitui motive serioase de separare. 
Din zaceala a doua aflăm că judecătorul consideră „bătaia ade- 
vărată“ numai atunci când femeia „nu poate grăi către jude- 
cătoriu, să nu-ş spună jalba“, şi „de nu va fi fost bătaia aşa 
tare, să nu se poată despărți“2. Mai departe, glava 185 reco- 
mandă soțului ce tipuri de bătaie poate aplica soției sale fără 
a fi pedepsit, pentru că bătaia nu este văzută ca o umilință, 
ci ca o „îndreptare“. Plecând de la această definiţie, bărbatul 
primeşte dreptul de a-şi pedepsi soția „când va fi cu vină“; se 
recomandă totuşi bătaia „cu măsură“ şi „cu blândeţe“3. Aceste 


1 Îndreptarea legii, p. 180. 
2 Ibidem, p. 181. 
3 Ibidem, pp. 182-183. 

recomandări sunt valabile numai atunci când vina muierii se 
dovedeşte a fi „micşoară“, pe măsură ce vina creşte, bătaia 
îmbracă forme din ce în ce mai dure, iar soțul primeşte de- 
plina libertate în aplicarea acesteia fără a fi pedepsit. 

Despărțirea se acordă numai dacă soția dovedeşte cu pro- 
be indiscutabile că „vrăjmăşia şi răutatea“ se repetă şi sunt 
cauzatoare de moarte. Cei doi termeni definesc o conduită 
des întâlnită şi invocată ca motiv de divorţ. Ea se atribuie 
bărbatului, atunci când acesta își bate soția des, fără vină, 
şi foloseşte ca instrument de aplicare a pedepsei toiagul. Dacă 
bătaia este aplicată „cu palma sau cu pumnul“, nu se con- 
sideră vrăjmăşie, oricât de des ar fi aplicată.! În schimb, dacă 
femeia îndrăzneşte să ridice mâna asupra bărbatului său, des- 
pärtirea se acordă imediat.2 Legea nu face decât să întăreas- 
că poziţia pe care un bărbat o deţine în cadrul familiei sale 
şi să-i dea deplină libertate în controlul acesteia. „Vrăjmă- 
şia“ este asimilată cu soțul datorită poziţiei deţinute în fa- 
milie, dar şi ca urmare a forţei fizice de care dispune si pe 
care o foloseşte din plin.3 

În aceste condiţii, violența domestică, frecvent întâlnită 
în mai toate jalbele înaintate autorităţii ecleziastice, nu repre- 
zintă întotdeauna un motiv serios de separare. Soborul nu 
interzice soțului să-şi pedepsească soția, ci încearcă doar să 
înscrie această violență domestică în anumite cadre: în primul 
rând, bătaia să fie aplicată numai atunci când într-adevăr soţia 
merită si se arată neascultătoare, lăsând soțului libertatea de 
a defini „vinovăția“, în al doilea rând dorește, făcând apel 
la milă, să îmblânzească agresivitatea masculină. 


! Ibidem. 

2 Ibidem, glava 220, p. 226. 

3 Asupra definiţiei termenului vezi si Lawrence Stone, Road to di- 
vorce. England 1530-1987, Oxford, London, 1992, mai ales capitolul 
„The legal definition of cruelty“, pp. 198-206; Elizabeth A. Foyster, 
Marital violence: an English family history, 1660-1875, Cambridge 
University Press, Cambridge, 2005. 

În Occident, violenţa conjugalä a cunoscut un drum aparte, 
cel puţin în plan teoretic. Dacă ea atinge apogeul în secolul 
al XIII-lea prin recomandări asemănătoare cu cele din mediul 
ortodox, prezente într-o serie de vechi cutume, si prin acti- 
varea, la nivel comunitar, a unor ritualuri (charivari) menite 
să sanctioneze bărbatul care nu este capabil să-și impună au- 
toritatea în fața soției, ea începe să intre în declin datorită 
intervențiilor politice numeroase de interzicere a acestor ritu- 
aluri şi abandonarea vechilor cutume. La rândul lor, prescrip- 
tiile de morală ecleziastică ajung, în secolele al XVI-lea şi 
al XVII-lea, să considere că bărbatul păcătuieşte atunci când 
îşi bate soția sălbatic, dar nu si atunci când o dojeneste cu 
blândete; pentru ca în secolul al XVIII-lea să se considere, 
prin Antoine Blanchard, că „bărbatul nu mai e în măsură să 
supravegheze şi să corecteze moravurile soției“, aşadar, se 
contestă violenţa prin care el încearcă să-și impună autorita- 
tea.! În plan social, această evoluţie teoretică este urmată 
de una practică care se manifestă prin treptata emancipare 
a femeii de sub tutela maritală, emancipare surprinsă, mai 
ales, de arhivele judiciare. Prin intermediul acestora se con- 
stată că soția primeşte divorțul, atunci când invocă violenţa 
conjugală, mult mai repede şi mai des decât ar fi putut s-o 
facă în Evul Mediu? Această evoluţie va reuşi să transforme 
comportamentele doar la nivelul elitelor sociale, dar nu va 
putea să elimine sau măcar să tempereze întrucâtva violența 
domestică încă prezentă la începutul secolului al XIX-lea, 
la nivelul păturii de jos a societätii.3 

Cum în jalbă, de regulă, soții declară anii de căsătorie si 
copiii pe care îi au împreună, putem stabili că primii şapte 


! Jean-Louis Flandrin, Familles. Parenté, maison, sexualité dans lan- 
cienne société, Seuil, Paris, 1984, p. 149. Antoine Blanchard a fost prieur 
de Saint-Mars-les-Vendôme si în 1713 a scris o carte „sur tous les com- 
mandements et sur les péchés de plusieurs estats“. 

2 Ibidem, p. 147. 

3 Ibidem, p. 143. 

ani sunt cei mai critici. Luxandra şi lordache ajung din nou 
în faţa instanţei la numai doi ani de căsătorie si trei zapise 
de împäcare; Neacsa din Räzvad, județul Dâmboviţa, dă jalbă 
după trei ani, Adriana cere despărțirea după patru ani, Maria 
şi lanache, bărbier din mahalaua Popa Soare, se despart după 
şapte ani, având doi copii; Maria din mahalaua Fântâna Bou- 
lui dă jalbă tot după şapte ani; singura care iese din acest 
tipar este Neacsa din Bucureşti care îşi reclamă soțul după 
40 de ani de căsătorie si în timpul cărora au rezultat 20 de 
copii, din care mai trăiau doar patru, la acea dată. Chiar dacă 
cuplul ajunge în fața instanţei la câţiva ani de la căsătorie, 
neînțelegerile încep totuşi la câteva zile de la nuntă şi se am- 
plifică pe măsură ce timpul trece.! În documente apar şi cu- 
pluri care se grăbesc să facă apel la ajutorul instanţei din 
momentul în care apare prima fisură în monolitul conjugal; 
si, după trei luni, de exemplu, să ceară separarea. Acestea 
sunt, mai degrabă, excepții. Doar 11 cupluri n-au aşteptat 
împlinirea anului de căsătorie si s-au grăbit să se reclame 
din diverse motive. 

Ca soţ şi soţie, partenerii se studiază reciproc, încearcă 
să se acomodeze unul cu celălalt, să se apropie, să se „iu- 
bească“, să se înțeleagă, dacă viaţa i-a pus împreună. Ma- 
joritatea cuplurilor acceptă să treacă prin această probă de 
început care durează pentru unii numai câteva luni, iar pen- 
tru alții ani buni. Analizând comportamentul individului în 
societate, plecând de la exemplul dansatorilor, Norbert Elias 
ajunge la următoarea concluzie: „la façon dont l'individu 
se comporte en l'occurence est déterminée par les relations 


! Cercetarea lui A. Lottin pe dioceza Cambrai susține același lucru, 
în La désunion du cuple, p. 116. În timp ce Arlette Farge si Michel Fou- 
cault, în studiul lor asupra ordinelor de întemnitare (lettres de cachet), 
constată că reclamarea partenerului intervine după ani buni de căsăto- 
rie, de regulă după 12 ani. În Le desordre des familles. Lettres de ca- 
chet des Archives de la Bastille, Gallimard, Julliard, Paris, 1982, p. 24. 

des danseurs entre eux“*!. Asemenea dansatorilor lui Elias, 
partenerii trebuie sä-si sincronizeze si completeze gesturi- 
le si miscärile pentru a putea räspunde nevoilor cotidiene si 
pentru a se integra în grupul social. Multe cupluri au reuşit 
să rămână în interiorul dansului, adoptând paşii potriviti, al- 
tele n-au ajuns să-şi coordoneze la fel de bine gesturile şi miş- 
cările, abandonând la un moment dat dansul. Vom încerca să 
aflăm, cu ajutorul arhivei judiciare, de ce şi în ce moment in- 
tervine ruptura legăturilor matrimoniale. 

Lipsa afecțiunii se exprimă violent şi ajunge să nu-i mai 
ţină împreună pe soți în ciuda unei oarecare bunästäri mate- 
riale. Cum pot fi descrise sentimentele, emoţiile, trăirile aces- 
tor oameni? Ele nu pot fi negate în măsura în care deşi căsătoriile 
rămân în mare parte aranjate de părinţi, în prim-planul do- 
cumentelor păstrate se află totuşi bărbaţi şi femei cu propri- 
ile lor sentimente, propriile lor trăiri, cu propriile lor aşteptări. 
Dacă în prima fază, ei se supun aranjamentului părinților, 
după primele luni de viață comună revolta intervine. Din- 
colo de neînțelegerile economice, sentimentele joacă un rol 
din ce în ce mai important, atunci când se judecă o relaţie 
conjugală. Cuvintele folosite pentru a arăta incompatibilita- 
tea afectivă sunt foarte dure: scârbă, urâciune, neunire, scâr- 
năvie, dezgust. Alteori, partenera refuză să-şi îndeplinească 
atribuţiile conjugale ca semn de protest contra unei căsăto- 
rii pe care n-a dorit-o si pe care n-o doreşte, susținând în faţa 
instanţei că nu l-a plăcut pe soţ nici înainte de căsătorie, că 
nu-l place nici acum. Bărbatul, la rândul său, refuză să se 
apropie afectiv de soţie, gäsindu-si refugiul în băutură sau 
într-o relație extraconjugală. 

Femeia este cea care preia inițiativa, plângându-se că par- 
tenerul n-o tratează ca pe o soție. „Nu mă are ca pe o so- 


* Comportarea individului în situaţia respectivă poate fi comparată 
cu relaţia dintre dansatori (Ib. fr.). 
1 Norbert Elias, La société des individus, Fayard, Paris, 1991, pp. 55-56. 

tie“, iată sintagma regăsită pe buzele a zeci de femei. Îmbra- 
că această construcție doar o componentă economică sau 
ascunde şi una afectivă? Amândouă la un loc, căci în zapi- 
sele de împăcare bărbaţi si femei se angajează să se iubeas- 
că, să se respecte şi mai ales să aibă grijă unul de celălalt. 
Bineînţeles că dragostea! are o altă semnificaţie decât cea de 
azi, dar ea nu poate fi totuşi gândită în afara unei minime afec- 
tiuni. În epocă, termenul acoperă un sens foarte larg si se re- 
feră la iubirea de semeni, la înțelegere, la prietenie. El este 
folosit atât pentru doi soţi care promit „să se aibă în dragos- 
te“, cât şi pentru doi vecini care s-au certat si la împăciuire 
utilizează acelaşi tip de promisiune; sau pentru un preot aflat 
în gâlceavă cu mahalagiii pe care făgăduiește „să-i aibă în dra- 
goste“. Dragostea, din recomandările soborului, îmbracă for- 
ma unei îndatoriri conjugale pe care soții trebuie să şi-o asume 
reciproc şi înseamnă, în mod concret, aport economic şi în- 
telegere faţă de celălalt. Sintagmele „a cădea în dragoste“ si 
„s-au îndrăgit“ apar destul de rar si au ca protagonişti tinerii 
înainte de căsătorie, implicaţi în procesul de seducţie. 


„Amărătă viaţă “ 


Viaţa în:comun presupune o serie de aşteptări din partea 
fiecăruia, aşa cum remarcă A. Farge şi M. Foucault în car- 
tea lor despre dezordinea familiei în Franţa secolului al 
XVIII-lea.? Cuplul aşteaptă de la viaţa comună următoare- 
le: stabilitate economică, obligativitatea fiecăruia de a spori 
economiile cuplului şi nu de a le risipi, o oarecare armonie 
afectivă, respectul şi păstrarea onoarei familiei. În jurul aces- 
tor aşteptări se vor articula atât jalbele soțiilor, cât şi cele ale 
soților. 168 de femei au invocat „vrăjmăşia“ bărbatului pentru 


! A. Pippidi, „Amour et sociéte; arrière-plan historique d’un problème 
littéraire“, Cahiers roumains d'études littéraires, 3, 1988, pp. 4-25. 
2 A. Farge, M. Foucault, Le désordre des familles, pp. 28-29. 

a se separa. Dar termenul îmbracă forme diferite de la o jal- 
bă la alta. 

Femeia construieşte această sintagmă, plecând de la pro- 
pria experienţă de viaţă comună: pentru unele traiul rău este 
asociat cu violenţa verbală şi cea fizică, pentru altele cu ri- 
sipirea zestrei şi umbletele soțului pe la cârciumă. Suferin- 
ta feminină nu se măsoară niciodată după aceiaşi parametri 
ca cea masculină, ea se simte şi se exprimă în cuvinte, ges- 
turi, emoții, trăiri, răni, crize crunte de epilepsie si îmbra- 
că forma durerii fizice. Suferinta masculină pare mai degrabă 
simbolică şi se construieşte în jurul reputației, onoarei. 

Gâlceava poate izbucni din orice: ruperea unei ramuri din 
grădină, neprepararea hranei, lipsa focului din vatră, urletele 
copiilor, gelozia. Alteori motivele sunt mult mai prozaice: 
nu vrea să locuiască la ţară unde soțul are slujbă, îi este urât 
bărbatul, pur şi simplu, sau îi miroase gura soţiei şi ca atare 
n-o poate suporta. Violenţa verbală deschide seria neîntelege- 
rilor. Soţul îşi tratează soția de curvă, hoatä, risipitoare, lim- 
bută. Luxandra din Bucureşti povesteşte că Iordache 
„apururea strigă în vileag dă mă face curvă şi hoatä şi zice 
că nu mă are de soţie şi, când vine beat, cu fuga scap de el 
că sare cu toporul asupra mea“!. Strigarea în gura mare şi 
în auzul vecinilor constituie o mare necinste adusă femeii, 
căci ceilalți pot urma exemplul soțului şi o pot necinsti la 
rândul lor cu acelaşi tip de înjurături. Bărbatul apare ca un 
sprijin, ca un apărător al cinstei şi reputației femeii în co- 
munitate, dar când el neagă legăturile conjugale stabilite în- 
tre ei, recunoaşterea statutului femeii măritate din partea 
comunităţii devine îndoielnică. 

Violenţa verbală însoţeşte violenţa fizică, ambele fiind mai 
totdeauna provocate de alcoolism. Băutura devine o patimă 
de care cu greu se poate scăpa. Uneori, în cererile adresate 
puterii, femeile nu vor neapărat separarea, ci mai degrabă in- 


1 DANIC, mss. 140, ff. 127-128. 

terventia, sub orice formă, pentru a-l convinge pe soţ să re- 
nunte la alcool, să nu mai risipească agoniseala si, mai ales, 
să-şi hrănească familia. Ana din Bucureşti se plânge mitropo- 
litului de soţul ei, Nitul condoragiul, dedat cu totul la patima 
betiei. Trei ani de căsătorie au fost de fapt trei ani de coşmar, 
căci „dă atunci şi până acum, povesteşte soția, să află în pa- 
tima betiei şi totdeauna cându să culcă beat să pisä în pat, în 
aşternut cu mine“. Aceste acuzaţii sunt completate cu cele de 
natură economică, deoarece soţul „ce câştigă cheltuieste la be- 
tie“. Ea nu cere separarea, ci numai un mijloc de înteleptire 
prin care să fie obligat „ca ce va câştiga să aducă în casä“1. 

Bătăile sunt deseori crunte şi dincolo de palme sau pumni 
orice obiect ieşit în cale poate deveni o armă. Pistolul, pusca, 
toporul, tesla, cuțitul, sabia, iataganul, bastonul, ciomagul, 
parul, scaunul se transformă în instrumente ale torturii. Barbu 
pescarul, de câte ori se întoarce de la cârciumă, își bate nevas- 
ta şi asta după ce i-a risipit toată zestrea. lată ce povesteşte 
Safta despre ultima bătaie: „viind el iarăşi beat acasä-si, la 
patru ceasuri din noapte, după ce ar fi bătut-o foarte rău, ar 
fi dat si cu cuțitul în spate să o junghe şi cum că de nu ar 
fi sărit vecinii să o scoatä putea să i se întâmple şi primejdie 
de moarte“. În acest caz, soţul a risipit zestrea și averea co- 
mună pe băutură. Din lista prezentată de Safta, în fața instan- 
tei, pentru a dovedi veridicitatea spuselor sale, observăm că 
totul poate fi convertit la cârciuma din mahala. Printre lucru- 
rile care lipsesc se numără în primul rând cele care fac parte 
din zestre: haine, bijuterii, vase de bucătărie, lenjerie. Barbu 
pescarul a vândut de la mărgelele de urmuz şi rochia de ala- 
gea şi până la ii, basmale, batiste, şi chiar şervetele din bucă- 
tărie şi plapuma de pe pat.? 

A risipi zestrea sau a vinde lucrurile din casă constituie 
o conduită dezonorantă din partea partenerului. Economia, 


! BAR, mss. 640, f. 81—81”. 
2 DANIC, mss. 140, ff. 117-118. 

si aşa precară, a multor cupluri nu supravieţuieşte în atare 
condiţii. Din acest motiv, soția cere ajutorul celor din jur pen- 
tru a-şi salva zestrea sau a prezerva patrimoniul familiei. Nea- 
ga din Vlăiculeşti, județul Ialomiţa, îşi acuză soțul că nu o 
chiverniseşte şi că nu-i aduce de cheltuială, ba mai mult, că 
în vremea räzmeritei a lăsat-o singură fără mâncare si fără 
protecția necesară. În această situație, s-a văzut obligată să 
părăsească satul şi să-şi caute o slujbă în oraș pentru a se 
hrăni singură. Timp de alţi cinci ani îl aşteaptă răbdătoare 
că „doar va arăta el vreo milostivire asupra ei“, dar cum de- 
clară chiar soțul „scârbindu-se unul de altul“ soluţie de îm- 
păcare nu mai existä.! Femeia notează aici cum situația 
economică a cuplului s-a deteriorat cu fiecare zi, iar bărba- 
tul, care avea obligaţia de a chivernisi casa, s-a sustras aces- 
tei îndatoriri, acceptând ca ea să părăsească căminul pentru 
a se întreține singură. Deci un bărbat care nu e capabil să se 
chivernisească pe el, nu va avea grijă de familia sa. 

Prima grijă a unui soţ este aceea de a se ocupa de casă si 
soţie, cu „căutare“ sau „chiverniseală“. El trebuie să-i asi- 
gure un cămin, o casă cu chirie, în caz că nu are propria casă, 
să aducă de mâncare în fiecare zi, să-i cumpere, din când 
în când, câte ceva de îmbrăcat si încălțat. Neîndeplinirea 
acestor atribuţii reprezintă, dincolo de bătăi şi cazne, o altă 
gravă acuzaţie. Abandonată, flămândă şi goală, femeia în- 
cearcă să îngrijească de sine si de copii, torcând si tesänd 
pentru unii şi alţii, croşetând ciorapi, spălând cămăși şi iz- 
mene. Dacă aceste activități mărunte nu-l supără pe soț, une- 
ori profitând de pe urma muncii femeii, însusindu-si o parte 
din venit, sare în sus în momentul în care soţia, „de capul 
ei“, se angajează ca slujnică. De ce această atitudine? În pri- 
mul caz, el o poate supraveghea, totul se desfăşoară în spa- 
tiul restrâns al casei, sub ochii lui si ai vecinilor, dar lucrurile 
se schimbă din moment ce femeia pătrunde într-o casă străi- 


! DANIC, mss. 140, ff. 156-157. 

nă, în calitate de slujnică. Deplasarea într-un alt spaţiu pre- 
supune că acesta nu-i mai este accesibil bărbatului în mod 
direct. Pe lângă suspiciuni, angajarea soției antrenează şi alte 
neajunsuri: mai întâi ştirbeşte autoritatea bărbatului a cărui 
primă sarcină este să se ocupe de problemele economice ale 
familiei; apoi, tot timpul plecată, femeia nu se mai poate ocu- 
pa de propria casă. De aceea, soțul îşi reclamă soţia, cerând 
cu tărie rezilierea contractului încheiat fără ştirea şi acor- 
dul lui. Soborul sprijină demersul său, dar îl obligă să se an- 
gajeze că, pe viitor, îşi va îndeplini atribuţiile care îi revin 
de drept. 

De asemenea, gelozia provoacă furia bărbatului. Soţul ge- 
los îşi varsă cu furie întreaga bănuială, întemeiată sau nu, 
asupra nevestei. Ştefan, croitorul din mahalaua Sfânta Ecate- 
rina, îşi încuie soția „cu lacăt si cu pecete“, ori de câte ori 
pleacă de acasă. Înstiintat de vecini, tatăl vine şi-i deschide 
uşa fiicei şi mai ales îi aduce de mâncare, dar intervenţia 
acestuia nu face decât să întreţină bănuielile soțului, întors 
de la lucru şi, negăsind lacătul la uşă, începe cearta si bă- 
taia. Chiar dacă bătăile sunt cumplite, chiar dacă „semnele 
vinete“ se mai văd încă pe gâtul soţiei, părinţii clerici nu se 
decid asupra separării. Ei hotărăsc s-o trimită pe Calina la 
schitul de călugăriţe, ca să chibzuiască acolo dacă vrea se- 
pararea sau să rămână cu soțul ei. După patru săptămâni de 
mănăstire, Calina rămâne fermă pe poziţie şi preferă moar- 
tea decât viața cu un asemenea om; pentru cutezantä însă, 
femeia pierde dreptul de a se recäsätori.! 

Toate aceste scene de violență extremă sunt posibile şi 
din cauză că, în mentalitatea vremii, femeia, prin căsătorie, 
devine „proprietatea“ bărbatului de care el poate dispune aşa 
cum doreşte: discursul masculin şi cel feminin se comple- 
tează reciproc în această direcție. Soţul se laudă deseori la 
cârciumă că are deplină putere să-şi omoare soţia, să-i dea 


1 BAR, mss. 637, ff. 5-6", 3 octombrie 1784. 

foc sau s-o spânzure, întrucât îi aparţine şi nimeni nu-l poa- 
te împiedica; la rândul ei femeia afirmă că a suferit deseori 
bătăile şi supliciile, mult mai uşor de suportat în prima par- 
te a vieţii datorită tinereţii, întrucât bărbatul îi este soț şi stă- 
pân. În virtutea acestor calităţi, ea îi datorează ascultare şi 
supunere. Biserica, adepta axiomei inferioritätii femeii şi im- 
plicit a rolului de educator pe care îl are bărbatul, sub orice 
formă, chiar cu violenţa fizică, nu ia deloc în seamă acuza- 
tiile soției la o primă înfăţişare, mai ales dacă urmele agre- 
siunii masculine nu mai sunt vizibile. Ea se mulţumeşte să-l 
dojenească pe soț şi să-i ceară soţiei să se întoarcă acasă şi 
să se supună, sperând că lucrurile vor reveni pe fägasul nor- 
malităţii şi certurile vor rămâne în sfera tolerabilului. 


Soacră, soacră... 


Amestecul familiei în viața cuplului se manifestă în perma- 
nentä. Soacra este de departe prezența cea mai vizibilă şi 
cea mai contestată, si de o parte, si de alta. Convietuirea cu 
mama-soacră devine uneori imposibilă. Nora simte în fieca- 
re minut al vieţii privirile atintite asupra sa, reprosurile ce 
i se aduc pentru fiecare gest, pentru fiecare acțiune. Soacra 
nu scapă nici un prilej să-şi pârască nora, iar în absenţa fiului 
se erijează în apărătoarea reputației acestuia. Certurile şi pă- 
ruielile dintre cele două apar frecvent, iar fiul intervine, de 
fiecare dată, de partea mamei sale. Anastasia Creţulescu se 
plânge, la 1780, de soţul ei, Nicolae Fălcoianu, cu care este 
măritată de patru ani şi cu care a tras „mult amar şi necaz“. 
Pricina neînțelegerilor dintre cei doi se dovedește a fi soacra, 
caracterizată de noră ca: „fămee răutăcioasă şi cumplită“. 
Pus să aleagă între nevastă şi mamă, Fălcoianu refuză să-şi 
părăsească mama, amenințând că „până la moarte nu se va 
deosebi de mumă-sa“. Drama Anastasiei este cu atât mai mare 
cu cât tatăl, Matei Creţulescu, fost mare clucer, nu refuză 

s-o primească, dar nu poate să-i asigure traiul, „fiind slab 
si cu casă grea“!. 

Personajul principal în neînțelegerile conjugale nu este soa- 
cra-mare, ci soacra-mică. Ea continuă să fie alături de fiică 
şi după nuntă, făcându-şi simțită prezenţa si la propriu, şi la 
figurat. Văduvă, ea se mută în casa ginerelui şi cade adesea 
victima violenţei acestuia. Văzută ca factor de instabilitate, 
soacra este îndepărtată de tânăra familie prin suprimarea ori- 
cărei relaţii între mamă şi fiică. De altfel, ginerele cere so- 
borului izolarea soţiei de familia sa, iar acesta îi ascultă 
doleanta, interzicând vizitele sau chiar forțând una dintre fa- 
milii să se mute cât mai departe pentru a evita orice contact: 
„dar soacră-mea nicicum să nu mai vie în casa-mi ca să nu 
mi să mai pricinuiască niscareva gâlcevuri““, cere Mihalache, 
răspunzând jalbei date chiar de Marica, mama soției sale.? 
Un alt ginere este şi mai categoric şi acceptă sfaturile părin- 
tilor clerici cu condiția ca ,muma ei la casa mea să nu mai 
vie că nu o pohtescu“. 

Alături de mama-soacră se găsesc şi ceilalți membri ai 
familiei care intervin în viața cuplului. În plus, nouă taţi au 
dat jalbă la Mitropolie si s-au antrenat în procesul de divorţ 
în numele fiicelor. Fiecare soț menţine în ciuda căsătoriei 
legături foarte puternice cu propria familie, astfel încât in- 
juriile aduse devin motive de ceartă şi chiar de separare. So- 
ţia continuă să fie înconjurată, şi după căsătorie, de protecția 
familiei sale. Ea găseşte refugiu în casa părintească în orice 
moment din zi sau din noapte, iar tatăl, mama sau frații 
îmbrățișează imediat cauza ei. În primii ani de căsătorie, pen- 
dulările între casa părintească şi casa soțului sunt frecven- 
te. După o ceartă sau o bătaie zdravănă, soţia aşteaptă 
momentul prielnic, îşi încarcă toată zestrea într-un car 


! Acte judiciare din Țara Românească, p. 906. 
2 BAR, mss. 636, f. 9%6r. 
3 BAR, mss. 638, ff. 66—67". 

sau doar într-o boccea şi pleacă. Rareori se întâmplă ca ta- 
tăl să-şi trimită fiica înapoi. Se aşteaptă venirea ginerelui 
pentru a da explicaţii, pentru a fi dojenit. Fraţii se erijează, 
la rândul lor, în apărătorii surorilor, gata oricând să se ia la 
bătaie cu cumnatul, chiar dacă în propria familie şi ei îşi mal- 
tratează soțiile. 

Unele dintre aceste femei nu se pot adapta la viaţa de cu- 
plu, iar existenţa lor nu este decât o pribegie continuă între 
cele două familii fără a-şi găsi vreodată locul. Bălaşa s-a 
plimbat timp de 20 de ani între Bucureşti şi casa părinţilor 
săi. Pătraşco tâmplarul se vaită, la capătul acestor ani, că 
nici nu-şi cunoaşte prea bine soţia, pentru că „de câte ori 
am vrut să o dojenesc ca un bărbat, ia s-au sculat şi-au fu- 
git din casa mea, luând-o mumă-sa“. Refugiul la casa pă- 
rintilor devine o soluţie aplicabilă în orice moment şi-i dă 
curaj Bălaşei să îl înfrunte pe Pătraşco atunci când acesta 
îi poruncește „să umble după voia lui, iar nu după voia ei“ 
Şi să-i răspundă că ştie „drumul Turtucaei“, cu alte cuvinte 
drumul către casă. Casa socrilor se dovedește a fi un loc ne- 
primitor pentru ginerele acuzat de toată nefericirea conju- 
gală. De câte ori a încercat să intre acolo, el a fost alungat 
cu ciomagul de către cumnatul său, iar soacră-sa îi striga 
din prag că va avea ea grijă să-i vândă tot şi apoi să-l des- 
partă de fata ei.! 

În acuzaţiile purtate la Mitropolie părinţii fetei sunt în 
frunte, devansându-i cu mult pe cei ai bărbatului. Andrei 
străinul din mahalaua Biserica cu Brad motivează că neîn- 
telegerile sale cu soția se datorează intervențiilor cotidiene 
ale soacrei. Mutarea acesteia în casa lor a avut drept efect 
spargerea familiei. „Dă când au venit această făr de lege fe- 
mee, eu cu dânsa urât am petrecut, făcând felurimi de dia- 
volii, au dat farmece“, susține bărbatul, acuzând-o chiar că 
a vrut să-l scoată din minţi cu tot felul de potiuni magice 


1 BAR, mss. 640, f. 80—80”. 

vărsate în mâncare.! Gheorghe hangiul pretinde că motivul 
neîmpăcării sale cu soţia îl constituie tatăl acesteia care l-a 
bătut chiar în ziua de sfântul Vasile şi apoi l-a dat afară din 
casă, purtându-l prin judecăţi.? 

Recăsătoriile creează la rândul lor alte şi alte probleme, 
părinții favorizându-şi propriile odrasle. Totodată, relațiile din 
interiorul acestor familii recompuse devin tensionate şi con- 
flictuale. Iat-o pe Iana din mahalaua Flămânda dând jalbă 
împotriva soţului ei, Ghionea, şi împotriva celor cinci co- 
pii ai acestuia. Motivul îl constituie neînțelegerile dintre fiica 
ei şi feciorii lui, aceştia din urmă reclamând cu violență 
participarea fetei „la lucrul al viii, al casii şi la sécere“. Mama 
nu vrea cu nici un chip să-și lase fiica să muncească, pro- 
vocând nemulțumirea celorlalți, de aici certuri, păruieli şi 
înjurături. lana aşteaptă ca Prea Sfintia Sa să-i facă drepta- 
te, dar acesta o sfătuieşte să-şi trimită fiica „la un lucru de 
pliveală al viii, la grădină la pliveală şi la lucru casii“. Ast- 
fel, mama se angajează prin zapis că va urma sfaturile mi- 
tropolitului, în timp ce tatăl vitreg se vede obligat să promită, 
la rândul său, că îşi va potoli fiii şi mai ales că nu va mai 
fi de partea lor.3 

Toate aceste acuzaţii demonstrează, încă o dată, puternica 
solidaritate familială care merge dincolo de căsătorie şi care 
este pusă în practică îndeosebi de taţi în apărarea fiicelor si 
de frați în apărarea surorilor. 


Lazăr, abagiul din Bucureşti vs 
Maria din Craiova 


În vara şi toamna anului 1793 se judecă la Mitropolia din 
Bucureşti procesul dintre Lazăr abagiul şi Maria, locuitori 


1 DANIC, mss. 140, ff. 109—112". 
2 DANIC, mss. 140, f. 149—149”. 
3 BAR, mss. 638, f. 19%. 

în mahalaua Protopopului si aflați în proces de trei ani. Plân- 
gerile apar atât la Mitropolie, cât şi la Bănia Craiovei unde 
se află soţia fugită. Acuzatiile curg si de o parte, si de alta, 
dar nici unul, nici altul nu se bucură de sprijinul mahalagiilor. 
Cercetati cu carte de blestem, ei spun că nu văd nici un mo- 
tiv pentru care cei doi ar putea să se despartă. La judecată, 
soţii prezintă o serie de zapise emise între 1791 si 1793 prin 
care fiecare încearcă să convingă soborul că celălalt consti- 
tuie cauza neunirii. De fapt, procesul scoate la lumină toate 
problemele specifice unui cuplu: violența domestică, ames- 
tecul părinților, instabilitatea economică, incompatibilitatea 
afectivă. 

Retrasă la Craiova în casa părintească, sub protecția ma- 
mei si a fratelui, Maria refuză să-și urmeze soțul. În fața au- 
toritätilor de acolo ea povesteşte cum a decurs viaţa ei cu 
Lazăr, în cei 11 ani de căsătorie, precizând în detaliu fie- 
care amănunt care ar fi putut să-l incrimineze pe acesta. 
Traiul rău a început chiar a treia zi de la nuntă, când s-au 
pomenit cu toții invadati de creditori. Inainte de nuntă, La- 
zăr se läudase, în fața soacrei sale, că are prăvălie şi bani si 
cheag pentru a începe o serie de afaceri. Surpriza miresei a 
fost mare în ziua când creditorii au pătruns pe uşa casei, au 
luat totul, inclusiv hainele soțului, oglinda din perete si a 
trebuit chiar să renunţe la salba de la gât pe care abia o pri- 
mise. Din acel moment totul a început să meargă prost, căci 
în locul bogăției promise, Maria a găsit sărăcie, în locul afec- 
tiunii, un soț care i-a smuls fără milă podoaba de la gât pen- 
tru a-şi achita datoriile şi care i-a răspuns cu bătaia atunci 
când a protestat. Poate că lucrurile s-ar fi îndreptat dacă La- 
zăr s-ar fi dovedit om gospodar, mama-soacră s-a arătat în- 
totdeauna gata să-l ajute. O dată a intervenit pentru el pe lângă 
vornicul Pârşcoveanu să-i dea o mosioarä să se chiverniseas- 
că cu ea. Lazăr renunță după un an şi jumătate şi o obligă 
tot pe soacră să-i plătească cei 105 taleri, arenda moșiei. Cum 
nu i-a mers prea bine cu agricultura, Lazăr îi cere soacrei 


VRAJMASIA VIEȚII 285 


să apeleze la acelaşi vornic pentru a-i împrumuta un cal, 
deoarece şi-a propus să facă „neguţătorie pe afară“. Ghinion, 
după trei luni moare calul, iar el n-are de unde să-l plăteas- 
că aşa că tot mama-soacrä, de ruşine, îi achită datoria. Cum 
nici una din afaceri nu i-a reuşit, Lazăr renunţă să mai aibă 
vreo inițiativă şi aşteaptă ca Maria să se ocupe de toate. Ne- 
multumirile cresc cu fiecare zi, iar gâlceava nu are nevoie 
decât de un simplu pretext pentru a izbucni. Într-o zi îi sare 
artagul pentru că nu sunt lemne de foc si el tocmai aduse- 
se carne pentru mâncare. Furia se revarsă bestial asupra Ma- 
riei. Cu uşa încuiată o bate până îi smulge mâna din umăr. 
Altădată pretextul pentru bătaie îl constituie o plapumă, iar 
vecinii speriați au trebuit să spargă uşa pentru a-l potoli. Uşa 
încuiată revine deseori în povestea Mariei şi în poveştile altor 
femei, fiindcă zăvorul reprezintă un real obstacol în interven- 
ţia celorlalți. Maria, ca şi suratele ei, reclamă, imploră, aş- 
teaptă cu teamă, cu nerăbdare intervenţia vecinilor, singurii 
capabili să le smulgă din mâinile soților. 

După asemenea experienţe, Maria pleacă la Craiova unde 
cu ajutorul mamei sale, slujnică la marele vomic Pârşcovea- 
nu, îşi procură o serie de zapise de mărturie asupra vieţii 
comune. Ea are zapise semnate de o serie de boieri din iulie 
1791, 6 si 14 noiembrie 1791. În octombrie 1792, soţii cad 
de acord să se despartă, iar Lazăr invocă sărăcia lucie în care 
se află şi din cauza căreia nu este capabil să țină casă. Bu- 
curoasă că are în sfârşit libertatea, Maria renunţă la zestre, 
ba îi mai dă şi 50 de taleri, numai să scape. Un an mai târ- 
ziu soțul se răzgândeşte şi dă din nou jalbă la Divan. În jalbă, 
el nu pomenește nimic de trecut, Maria l-a părăsit, iar res- 
ponsabilitatea o poartă Păuna, soacra lui, care a încurajat-o. 
Vodă, încrezându-se în spusele lui, dă ordin mumbasirului 
să o ridice pe soţie, „cu voie sau fără de voie“, oriunde ar fi 
găsit-o şi s-o dea în mâna soțului. Revenită în mahalaua Pro- 
topopului, Maria se vede confruntatä cu obräznicia vecinilor, 

pentru că soţul „ca unul ce ştie legătura zapisului, nu s-au 
ispitit să mă mai bată“, dar îi asmute pe ceilalți. Înjurată si 
ocărâtă de către mahalagii, femeia se arată total deceptio- 
nată de caracterul bărbatului. „Şi cu aceasta mă aflu tică- 
loasa în gura ocărilor tuturor, neavând despre el nici un 
razimu şi căutare de nimeni“, îşi încheie jalba din 26 sep- 
tembrie 1793. În faţa tribunalului, Lazăr neagă totul și arun- 
că vina pe soacră-sa care nu-l lasă să trăiască; o face cu atâta 
convingere că se hotărăște alungarea soacrei din Bucureşti. 
Amenintärile cu moartea si promisiunile că nu se va mai re- 
căsători nu-i sunt femeii de nici un folos. La 30 noiembrie 1793, 
cei doi revin la Mitropolie. Din nou soborul crede că mo- 
tive de divorţ nu există, dar pentru că femeia se arată hotă- 
râtă si nu vrea să-şi urmeze soţul se acordă separarea de corp 
pe o perioadă de un an.! 


Vrăjmășia feminină 


Numai 41 bărbaţi invocă imposibilitatea convietuirii co- 
mune din cauza conduitei soțiilor. Unele din aceste jalbe se 
prezintă ca o contra-jalbă ajungând la Mitropolie imediat 
după jalba înaintată de către soţie. Atât în aceste jalbe, cât 
si în construirea apărării, soţii se arată nemulțumiți de limbu- 
ţia şi iutimea firii femeilor, de nesupunerea, lenea, risipa şi 
hotia acestora. Bărbatul îşi construieşte propria imagine de- 
spre sine şi despre îndatoririle sale în noul menaj. El consi- 
deră că trebuie să muncească şi să aducă totul în casă, sarcina 
chiverniselii menajului revenindu-i femeii. Ea trebuie să asi- 
gure hrana cotidiană, să aibă grijă ca soţul şi copiii să pri- 
mească cămăși curate si cârpite la timp, să aducă apă, să 
întreţină focul. În plus, ea trebuie să se arate supusă, să nu-și 
contrazică bărbatul, să nu-l cicălească prea mult, să nu pără- 


1! DANIC, mss. 140, ff. 125-127", şi mss. 143, ff. 215-217". 


VRAJMASIA VIETII 287 


sească casa fără acordul lui, să nu se amestece în afacerile 
lui, să nu fure. 

Aceste exigente privind conduita femeii măritate se con- 
turează încet, încet, din acuzaţiile soţilor şi din mărturiile 
vecinilor. Autoritatea masculină se exprimă cu putere, „o do- 
jenesc ca un bărbat“, „îi poruncesc ca un bărbat a umbla după 
voia mea, iar nu după voia ei“, „nu este supusă ascultării 
ca unui bărbat“, „nu mă ascultă la povätuirile ce-i arăt“, iată 
numai câteva dintre plângerile masculine atunci când auto- 
ritatea îi este contestată. Soţul se arată foarte exigent în ceea 
ce priveşte comportamentul soției sale. Numai simpla bă- 
nuială că ea s-ar abate de la o bună conduită îl îndreptățește 
să o pedepsească. El este sprijinit în demersul său de către 
vecini şi vecine, căci o femeie nu se cade să-şi ocărască sau 
să-şi bată soţul nici în casă, nici în public. Când acest lu- 
cru se întâmplă, nemulțumirile vecinilor cresc cu fiecare cu- 
vânt spus, cu fiecare injurie adusă autorităţii masculine, cu 
fiecare spectacol oferit de către femeie. Ea contribuie prin 
acest tip de atitudine la crearea unei tensiuni permanente în 
interiorul micii comunități. 

Dacă există o tiranie masculină, documentele ne dezvăluie 
Si o tiranie feminină. Ceea ce-i supără cel mai tare pe soți 
este cicăleala. „Iute la fire şi spornică la limbă“, soţia vorbes- 
te şi comentează orice, nu este îngăduitoare, nu se multumes- 
te cu nimic, răspunde atunci când ar trebui să fie supusă, se 
răzvrăteşte atunci când ar trebui să se arate cu blândete. O 
a doua nemulțumire o constituie micile furtişaguri săvârşite 
uneori pentru a se hrăni şi alteori pentru a zălogi sau a vinde 
lucrurile furate la cârciumă. Hoatä şi betivä, soţia își necin- 
steşte casa şi împinge familia la ruină. 

La 4 octombrie 1774, când Maria din mahalaua Fântâna 
Boului îşi reclamă soțul că de şapte ani o bate, o cäzneste şi 
n-o chiverniseşte, vecinii din cele două mahalale, unde cuplul 
a locuit în ultima perioadă, se arată indignati de îndrăzneala 

ei. Mărturiile lor conturează portretul „femeii afurisite“ si pe 
celal „soțului bun şi gospodar“. Popa Mavrodin deschide se- 
ria mărturiilor prin schitarea portretului soţului. El se consi- 
deră îndreptățit să vorbească despre viaţa comună a celor doi 
soți atât ca preot al comunității, cât şi ca vecin, „că văz cu ochii 
mei“, ţine să ne asigure. Dar ce a văzut cu ochii lui? În fie- 
care zi, el l-a văzut pe logofătul Asanache cum „să sileşte cu 
casa, aduce casii toate cele trebuincioase de ale mâncării şi 
lemne i cânepă, inu. Si orice trebuieste dă în mâna soții lui 
ca să le chivernisească şi de nici unele lipsită nu este şi când 
se duce în călătorie îi lasă dă cheltuială.“ Aşadar, iată rezu- 
mate, în câteva fraze, atribuţiile soțului. Asa cum este descris 
si de ceilalți mahalagii, Asanache se prezintă ca „soţ ideal“, 
achitându-se de toate îndatoririle casnice. Vecinii și mahala- 
giii, şi chiar cei doi preoţi, pun în prim-plan atribuţiile eco- 
nomice ale soţului, nimeni nu vorbeşte de sentimente sau de 
afecţiune. Prezentat astfel, cuplul apare ca o mică celulă eco- 
nomică în care prosperitatea, sau numai simpla supravietui- 
re, depinde de fiecare dintre soți. 

De partea cealaltă se află soţia. Comunitatea nu poate înte- 
lege comportamentul ei, dat fiind bunul renume al soțului. 
Nimeni nu înţelege de ce se comportă astfel din moment ce 
are tot ce şi-ar dori o femeie din epocă. Descrierea ei nu se 
conturează în jurul conduitei economice, întrucât nesupu- 
nerea este mult mai puternică şi uneori îi şochează pe cei 
din jur. Primele trăsături se desprind din portretul creionat 
de preot. Marica apare ca o femeie „rea şi gâlcevitoare şi 
nesupusă bărbatului“. Apoi fiecare vecin adaugă mici deta- 
lii, plecând de la ceea ce fiecare consideră nefiresc în com- 
portamentul acesteia. Punctul comun al tuturor mărturiilor 
îl constituie conduita dezonorantă care contribuie la „defăi- 
marea“ soțului în mahala. Toţi vecinii revin asupra necinstei 
provocate de ocările pe care Marica le strigă în gura mare 
în casă, în curte, în uliţă, la cârciumă, în auzul tuturor. lată 

părerea preotului despre acest lucru: „totdeauna şi în tot cea- 
sul îl ocărăşte cu ocări urâte care este de ruşine omului de 
a le auzi şi a le spune dă să miră toată mahalaoa. Și nu nu- 
mai către dânsul îl ocäräste, ci către toată mahalaoa îl ocă- 
räste.“ Indignarea lui este comună si celorlalți mahalagii. „Să 
miră toată mahalaoa“, propoziţie care revine sub o formă 
sau alta şi în celelalte mărturii. Chiar şi o femeie nu poate 
fi de acord cu o astfel de atitudine. Baba Sanda susține că, 
prin comportamentul ei, Marica nu face decât să stârneas- 
că rumoare şi necinste, de aceea a sfătuit-o deseori „să nu-şi 
ocărască bărbatul, că râd oamenii şi şade rău“. Alte şi alte 
amănunte vin să întregească portretul femeii, „să pisä şi să 
spurcă în pat“, curveşte şi petrece cu un flăcău, îşi blestea- 
mă soțul, urându-i „să nu se aleagă ca praful de dânsul“. Toa- 
te aceste fapte urâte au determinat-o pe baba Sanda să-i 
alunge din casä.! 

Limbuţia femeii se manifestă printr-o colorată violență 
verbală. O sumedenie de înjurături şi ocări sunt aruncate asu- 
pra bărbaţilor şi depăşesc cu mult imaginarul masculin. Ia- 
tă-le pe cele mai des folosite: paciaură, bondoc, sfrântit, hot, 
betiv, curvar, pezevenghi, sodomit, foartä, mojic, varvar, pră- 
păditor agoniselii, de neam prost. O parte dintre acestea sunt 
folosite şi pentru soacră, la care se mai adaugă: curvă bă- 
trână, scroafă bătrână, cätea. 

După un an de separare de corp, lacovache, logofăt de 
taină din București, refuză să se mai împace cu Ruxandra, 
fiica Saftei Picătură. După ce l-a acuzat de toate relele din 
lume, inclusiv că a umplut-o de sifilis, e rândul lui lacovache 
să vorbească despre patimile îndurate alături de Ruxandra, 
care nu e deloc un înger, așa cum aceasta s-a prezentat în 
prima jalbă. Într-un an si jumătate, cât au fost împreună, Ru- 
xandra n-a contenit să-l ocărască, „făcându-mă mai întâi că 


! BAR, mss. 635, f, qr_qv. 

sunt mojicu şi varvar şi că n-am fost deopotriva ei, ia fiind 
mai neamu decât mine“. Ocările nu sunt de ajuns, când se 
supără Ruxandra devine violentă, îl scuipă şi aruncă cu ce-i 
vine la îndemână, „până încât şi capul să mi-l spargă cu o 
oglindă de nuc s-au nevoit“. Tinta furiei feminine se îndreap- 
tă şi asupra soacrei care beneficiază de acelaşi tratament. „Pă 
o biată mumă bătrână ce o am, tot floartä şi scroafă bătrâ- 
nă apururea o face, tifle şi scuipiri şi mumă-mea de la dân- 
sa au luat“, povesteşte fiul. Cum violența domestică are doi 
protagoniști, soborul conchide că cei doi soți sunt „iuți de 
fire“ şi că le-ar fi greu să convietuiascä împreunàä.! 

Rareori violenţa verbală feminină este însoţită şi de cea 
fizică. Din cei 41 bărbaţi doar trei se plâng că au fost atacați 
efectiv de către soțiile lor, dar forța fizică n-a fost nicioda- 
tă un atu al femeilor. Una îşi justifică comportamentul violent 
printr-un obicei vechi de când lumea. Nicolae, brutar din ma- 
halaua Sfântul Ioan, se plânge, la 12 aprilie 1784, că venind 
într-o seară cu „chef de vin“ s-a trezit pălmuit de Stana care 
l-a liniştit spunându-i „că aşa iaste obiceiul, într-un an o dată 
să dea muerea palme bărbatului“?. În general, femeia arun- 
că, loveşte şi fuge, conştientă că nu poate face față unei lup- 
te corp la corp. 

Acuzatiile de vrăjitorie, cu scopul de a răpune viaţa so- 
tului, se alătură celorlalte. Vrăjitoria se asociază întotdeau- 
na cu universul feminin. Constantin polcovnicul se află în 
judecată cu soția sa Anica de trei ani, cerând despărțirea cu 
înverșunare sub pretextul că aceasta i-a dat argint viu, „ca 
să mă omoare, spărgându-mi tot trupul de am pătimit boa- 
lă îndelungată“. Maria din mahalaua Fântâna Boului este 
acuzată de vecini, de astă dată, că umblă cu farmece să-şi 


! BAR, mss. 3932, ff. 685-697, 21 aprilie 1800 şi DANIC, mss. 140, 
ff. 16"—17v, din 18 iulie 1800. 

2 BAR, mss. 638, f. 190r. 

3 DANIC, mss. 140, f. 45-45. 

omoare soțul. Matusa Sanda din mahalaua Brostenilor, care 
le-a fost gazdă câteva luni, aduce la Mitropolie legătura cu 
farmece pe care a găsit-o în camera acestora. De asemenea, 
ea, povesteşte cum, în cele două luni cât au locuit la ea Maria 
„au umblat noaptea dăspuiată până în brâu, făcând farmece, 
lucruri dräcesti“!. 

Soborul nu prea ia în considerare acest tip de acuzaţii şi 
nici nu le transformă în capete de acuzare, pur şi simplu le 
trece cu vederea. Ele revin în plângeri, dar nu sunt nicio- 
dată invocate ca probe, cu alte cuvinte nu sunt luate în se- 
rios, deşi superstitia, descântecele şi farmecele fac parte din 
mentalitatea populară. 

Ancheta efectuată la faţa locului scoate deseori la iveală 
că vina neînțelegerilor nu poate fi atribuită numai unuia sin- 
gur, că soţii participă la amplificarea disputelor, chiar dacă 
contribuţia fiecăruia în parte îmbracă proporții diferite. În 
anumite cazuri, vecinii insistă să li se acorde cât mai curând 
separarea, descriindu-i pe soți ca betivi, răi, agresivi, capa- 
bili să se omoare unul pe altul. 

Vecinii 

Vecinătatea funcționează aproape ca o instituţie. Ea ia parte 
la conflictele cotidiene din uliţă, la certurile dintre soți, suprave- 
gheazä, se solidarizează, se emotioneazä, denunță, sanctionea- 
ză. Cu alte cuvinte, se prezintă ca „un actor important în drama 
care se naşte sub ochii ei“2. Prezenţa sa se conturează în fie- 
care jalbă adresată puterii, iar părțile îşi întăresc spusele cu ur- 
mătoarele cuvinte: „cum ştiu mahalagiii“. Un vecin ştie tot, 


vede tot, află tot ce se întâmplă în jurul lui, şi dacă nu este in- 
teresat, el nu poate scăpa, pentru că îi povestesc ceilalți. 


! BAR, mss. 635, f. 44. 
2 A. Farge, M. Foucault, Le désordre des familles, p. 36. 

Faptele se construiesc treptat, treptat, din frânturi de po- 
veşti oferite de fiecare actor, mai întâi variantele soţilor, apoi 
cele ale vecinilor care vin să întregească imaginea cuplului 
aflat în litigiu. Acest lucru este posibil şi pentru că ei se află 
în imediata apropriere. Multe cupluri nu au banii necesari 
pentru a-şi construi o casă a lor, atunci ele închiriază numai 
o cameră ici şi colo, pe perioade scurte de timp şi atât cât le 
ajung banii. Apoi iar se mută, şi iar caută. Unele dintre ele 
au noroc şi găsesc un nas, o rudă sau un simplu vecin care 
le oferă găzduirea din milă sau până îşi vor face un rost al 
lor. Această mobilitate este foarte prezentă în mahalalele 
Bucureştiului, dar aproape absentă în mediul rural, şi contri- 
buie la accentuarea problemelor din viața unui cuplu. 

Vecinul-gazdă devine un supraveghetor asupra bunei con- 
duite a tinerei familii, primul chemat să descrie viața aceste- 
ia. El are, totodată, misiunea de a integra cuplul în rețeaua 
de sociabilitate a mahalalei, dar aceasta nu se va transforma 
în solidaritate decât după un anumit timp. Încrederea se câsti- 
gă, ea nu se acordă oricui, iar soții trebuie să dovedească 
că o merită. Un joc de zile şi săptămâni se ţese între cei doi 
actori, cuplul şi vecinătatea, prinşi în dansul sociabilitätii. 

Construirea unui caz se face şi prin intermediul mărturi- 
ilor. Narațiunea avansează putin câte putin fără să fie ne- 
voie de jalba principală, deoarece vecinii şi vecinele livrează 
toate elementele necesare identificării personajelor princi- 
pale, motivul scandalului, acțiunea, starea lucrurilor. 

Putem urmări derularea unui conflict conjugal numai şi 
numai prin intermediul vecinilor, întrucât jalbele soţilor nu 
s-au păstrat. Tudor abagiul şi Zmaranda locuiesc de două luni 
în mahalaua Mântuleasa, cu chirie, dar proprietăreasa nu le 
cere bani, ci doar să aibă grijă de casă şi curte. Din descrieri- 
le martorilor, mahalaua arată ca un mic centru negustoresc 
format din prăvălii şi băcănii, ateliere de croitorie, altele de 
prelucrat abale, case, o zonă concentrată, cu o vecinătate acti- 

vă. Conflictul se poartă pe întinderea a două mahalale, pentru 
că cei doi actori principali ai dramei familiale locuiau îna- 
inte de a se căsători în zone diferite, Tudor în mahalaua Mân- 
tuleasa, iar Zmaranda în mahalaua Toţi Sfinţii. 

Cunoscut de unii dintre vecini din copilărie, de când a în- 
ceput şcoala de ucenici în ale abagiei şi având încrederea 
lor, Tudor reuşeşte să obțină casa cu pricina, subiect de dispu- 
te cotidiene şi, în final, motiv serios de divorţ. Grija bărba- 
tului pentru această casă creşte cu fiecare zi, teama de a nu 
fi alungat şi a începe o nouă căutare, altă casă, alt proprie- 
tar, îl sperie. Din acest motiv, devine extrem de exigent, cerând 
atenţie din partea soţiei. Teama lui este teama chiriasului să- 
rac ce se vede alungat şi cu boarfele în spate, pe ger sau pe 
zăpuşeală, umblând din mahala în mahala, şi din cunoscut 
în cunoscut, în speranţa găsirii unui loc unde să-și odihnească 
oasele pentru încă o noapte. 

Plecat mai toată ziua la slujbă, bărbatul îşi lasă soţia sub 
supravegherea vecinilor. Căsătorită doar de şapte luni, Zma- 
randa aparține încă familiei sale, iar ziua o împarte între Mân- 
tuleasa si Toţi Sfinţii. Părinţii şi frații fac parte din viaţa ei 
cotidiană, cunoscându-i si împărtăşindu-i traiul, nemultumi- 
rile, neînțelegerile. De când s-au copt perele din curtea casei, 
vizitele surorilor mai mici se întetesc, iar săracul pom se vede 
asaltat. Zmaranda trece peste bombănelile lui Tudor care-i 
tot cere să lase părul în pace, să fie atentă că nu-i casa lor, 
să rărească relaţiile cu socrii și cumnaţii. Scandalul izbuc- 
neste într-una din zile, când întors de la prăvălie găseşte părul 
jumulit cu crengile rupte. Bănuind autorii, îşi începe apos- 
trofările încă din curte. Cum tonalitatea vocii creşte pe măsu- 
ră ce se enervează, vecinii sunt avertizaţi şi încep să se adune 
pe la garduri. Mai întâi apare Ivan croitorul, vecin în aceeaşi 
curte, pus în mişcare de gălăgia auzită şi rămas lângă casă 
din curiozitate. Apoi, de prin prăvăliile şi casele din jur, ies 
si ceilalți: nevasta lui Alecsie băcanul, Constantin grămăti- 
cul, Bogdan vätasul. Cearta se încinge în toată regula, iar 

strigătele se aud din ulitä. Cu dovada în mână, o cracă ruptă 
şi găsită prin curte, Tudor îi zice că „de ce primeşte pe soru-sa 
în grădină, că ştie bine că pe ei i-au lăsat de säd de poma- 
nă în casă şi când va veni stăpâna casii o să le zică cuvin- 
te proaste“. Răspunsul nu se lasă mult aşteptat şi, cu urechile 
pâlnie, toți o aud cum „au sărit cu gura la dânsul“, făcân- 
du-l bondoc si paciaură si că „nu iaste de potriva ei“ şi mul- 
te alte vorbe de necinste. În fața acestui torent de insulte, 
Tudor îi aplică, cu sete, câteva lovituri. Aici opiniile sunt 
împărţite, căci dacă toţi au auzit cearta, nu toți au văzut bă- 
taia, doar cei mai îndräzneti au privit cu atenţie prin feres- 
tre şi prin usa întredeschisă. Conflictul se potoleşte, în cele 
din urmă, dar zvonul se răspândește. Întors de la târg, Alec- 
sie băcanul este asaltat de soţia lui care îi povesteşte de-a 
fir-a-păr toată tărăşenia: cum a venit Tudor acasă, şi despre 
craca ruptă, şi despre gâlceavă şi bătaie. Cearta nu-l surprin- 
de prea mult, căci şi el asistase la alte câteva, ba într-o zi 
l-a chemat Zmaranda, speriată că nu ştia ce se întâmpla cu 
Tudor, şi bănuia că şi-a ieşit din minţi sau că a dat în boa- 
la copiilor. Ba au chemat şi preotul de i-a citit rugăciuni, 
dar după un pahar de rachiu, Tudor şi-a revenit. Misterul a 
rămas, căci Alecsie nu ştie să spună, dacă în acea zi din săp- 
tămâna Rusaliilor vecinul lui a fost „treaz sau beat de vin“. 

După micul incident, conflictul ia amploare. Pândind mo- 
mentul plecării lui Tudor la prăvălie, Zmaranda se grăbeşte 
către casa părintească. Sustinutä de toţi, se reîntoarce, încar- 
că zestrea şi alte boarfe luate la întâmplare şi sfidându-i pe 
mahalagii pleacă „acasă“. În acest timp, fratele nemulţumit 
si excitat de povestea Zmarandei îl caută cu disperare pe Tu- 
dor „să bage cuțitul în el“. 

Actul doi al dramei se joacă în mahalaua Toţi Sfinţii. În trei 
rânduri „au venit Tudor de şi-au cerut nevasta la socră-său“. 
Repede, întrevederea degenerează în scandal, iar Tănase 
băcanul i-a auzit cum „au început a să şi înjura unul pe al- 
tul cu cuvinte proaste“. Toată mahalaua ia parte la acest nou 

conflict care îl opune pe Tudor familiei Zmarandei. Cum- 
natul îl amenință cu moartea si chiar scoate cuțitul, soacra 
strigă în gura mare „să iasă din casa lor“, socrul aleargă la 
banul Dudescu să-i ceară ajutor împotriva blestematului de 
ginere. La rândul său, soțul ameninţă că va face moarte de 
om dacă nu i se dă soția înapoi. Apariţia cătanei potoleşte 
pentru moment cearta, dar o transferă în spaţiul juridic. 

În faţa instanţei, cei din Mântuleasa se află de partea lui 
Tudor, descris ca om bun şi fără patimă, în timp ce pe ea 
au cunoscut-o încă de la început „că iaste femeie rea“. Cei 
din Toţi Sfinţii insistă pe amenințările cu moartea proferate 
de sus-numitul soţ, amenințări care ar putea pune în pericol 
viaţa tinerei soţii. Din nou solidaritatea mahalagiilor arată 
modalitatea de construire a unei reţele în interiorul comuni- 
tätii şi maniera de a se servi de ea la momentul oportun.! 


1! BAR, mss. 637, ff. 69'—71v, 23 august 1781. 


II 
Desfrâul conjugal 


Secolul al XVIII-lea se dovedește a fi o perioadă în care 
domină o sexualitate relativ liberă spre deosebire de seco- 
lul următor care va aduce un alt mod de a se raporta la sex 
prin etica sexuală burgheză.! Sexul devine omniprezent în 
viața oamenilor din epocă. El este invocat, blamat, acuzat, 
expulzat, adorat. El se transformă în discurs, căci judecă- 
tori, medici si simpli actori exprimă toţi în cuvinte gesturi- 
le şi trăirile sexuale ale lor şi ale altora.? Până târziu în secolul 
al XIX-lea, sexualitatea a fost judecată plecând de la un „du- 
blu standard“. Conceptul a fost utilizat de Keith Thomas în- 
tr-un cunoscut articol asupra relaţiilor dintre bărbaţi şi femei 
în sânul aristocrației engleze?, criticat apoi de Julian Pitt-Ri- 
vers din perspectivă antropologicä{ şi reluat în 1999 de că- 
tre Bernard Capp în încercarea de a reexamina „semnificația 
reputației sexuale masculine pentru «pătura mijlocie» şi 
«sărăcimea cinstită»“5. Plecând de la definiţia lui Keith Tho- 
mas, infidelitatea este judecată diferit: chiar dacă este o ofen- 
să, ea este considerată ca una uşoară si scuzabilă dacă vine 
din partea bărbatului, dar capătă o gravitate maximă dacă 


1! Michel Foucault, Histoire de la sexualité, I. La volonté de savoir, 
Gallimard, Paris, 1976, pp. 25-67. 

2 Ibidem, p. 20. 

3 K. Thomas, „The double Standard...“ Vezi si L. Stone, The Fami- 
ly, Sex and Marriage in England 1500-1800, pp. 498-507. 

4 J. Pitt-Rivers, op. cit., pp. 121-124. 

5 B. Capp, „The double Standard revisited...“ 

vine din partea femeii.! Acest lucru a dus la nasterea unor 
maxime care scot în evidentä libertatea acordatä bärbatu- 
lui. K. Thomas noteazä câteva dintre ele: un fost desfrânat 
e cel mai bun soţ sau modernul „este cel mai bine ca bărbatul 
să aibă experiență“. Prima ne duce cu gândul la D. Can- 
temir care nota că tinerii moldoveni considerau „că nu este 
ruşine, ci că este de laudă să preacurvească în taină până se 
însoară“, sfätuiti chiar de taţi.? Sau la Raicevich care se con- 
formează obiceiului elitei masculine valahe în întreţinerea 
unei amante, element de bază în structurarea reputației. Li- 
bertatea sexuală acordată bărbatului devine în această situație 
o componentă importantă a virilitätii, parte a onoarei mascu- 
line. În timp ce o femeie care şi-a pierdut onoarea a pierdut 
totul. În fapt, acest „dublu standard“ este infuzat tinerilor 
prin educaţie. Dacă K. Thomas se bazează pe literatura pen- 
tru domnişoare, noi putem invoca atitudinea femeii (şi aceas- 
ta formată în urma educaţiei primite) în faţa adulterului 
masculin, cât şi „sfaturile“ părinţilor clerici oferite în ast- 
fel de circumstanţe. Acest „dublu standard“ este prezent în 
codurile morale şi legale ale multor popoare şi se manifes- 
tă diferit în funcţie de clasa socială: mai puternic în rândul 
aristocrației, mai slab în clasa de jos unde „tradiţia promis- 
cuitätii este prea puternică pentru a permite apariția unui con- 
cept atât de sofisticat“3. 

Biserica controlează sexualitatea enoriașilor prin prescrierea 
zilelelor permise actului sexual, prin impunerea sexului nu- 
mai în interiorul căsătoriei, prin blamarea unei legături sexu- 
ale extraconjugale sau premaritale. Desfrâul ocupă mai 
totdeauna primul loc în predicile clericilor, fiind considerat 
ca unul dintre păcatele cele mai grave. La Antim Ivireanul, 


1 K. Thomas, art. cit., p. 195. 

2 D. Cantemir, Descrierea Moldovei, p. 233. 
3 K. Thomas, art. cit., p. 206. 

4 J. Delumeau, op. cit., pp. 123-127. 

el se aflä pe pozitia a treia fiind devansat de trufie si iubi- 
rea de arginti, si urmat de mânie, lăcomie, zavistie (ură, in- 
vidie), lene.! Într-un text de învățătură moralăreligioasă, Crinii 
țarinii, recopiat de mai multe ori în secolul al XVIII-lea?, 
deși se vorbeşte de curvie, ea nu se numără printre cele şap- 
te patimi împotriva cărora crestinul ar trebui să lupte. De 
fapt, patimile, aşa cum se explică în capitolul 15, Pentru pa- 
timi si pentru răutățile cele cumplite si care din care să naş- 
te, se află într-o strânsă relaţie progresivă: „curviile cele de 
multe feluri“ fiind rezultatul „îndrăcirii pântecelui“ şi dând 
naştere, la rândul lor, la mânie şi bârfă. În capitolul urmă- 
tor, Pentru patimile cele trupesti din ce să fac si cu ce să le 
biruim pre iale, apariţia „poftei cea trupească“ este strâns 
legată de „prefacerea cea călduroasă“, de „săturarea som- 
nului“ si de „lucrarea Satanei“. Cele trei împreună au drept 
rezultat voyeurism-ul — „să nu-şi ia ochii de vederea cea ne- 
trebnică“, „gânduri de curvie“, visele erotice — „nălucirile 
cele de noapte în somnu“ — si, în sfârşit, „înfierbântarea tru- 
pului“. Textul propune şi măsuri de alungare a acestor pa- 
timi: prin post, cu „pâine şi apă caldă“, înfrânare, rugăciune 
cu lacrimi şi „priveghiiarea cea de toată noaptea“. Pentru a 
se evita însă ajungerea în acest stadiu, orice creştin trebuie 
să petreacă, ziua şi noaptea, „cu luare aminte‘. Trupul inac- 
tiv, molesit de mâncare şi somn, devine pradă a păcatului tru- 
pesc or, numai o viaţă activă în plan religios îl poate salva 
pe creştin în lupta cu patimile. Fragmente din acet text au 
fost copiate alături de alte texte în miscelanee care au cir- 
culat de-a lungul secolului. Vom vedea în paginile următoa- 
re în ce măsură învățăturile propuse au ajuns şi la cunoştinţa 
populaţiei şi cum se regăsesc ele în pedepsele canonice apli- 


! Antim Ivireanul, op.cit., p. 337. 
2 Pentru dataterea textului vezi G. Ştrempel, op. cit., p. 139. 
3 BAR, mss. 550, ff. 76-707. 

cate de Bisericä. Textul nu este unul de inspiratie localä, el 
a fost doar tradus si copiat, introdus apoi aläturi de alte frag- 
mente din maxime sau cärti populare alese în functie de pre- 
ferintele cititorului. 

Dar cum este definitä sexualitatea conjugalä? Procreatia 
legitimä apare ca principalul scop al cäsätoriei. Un alt scop 
al cäsätoriei, minor în aparentä, dar important atunci când 
este vorba de pästrarea familiei unite, îl constituie satisfa- 
cerea nevoilor sexuale, a „pohtei trupeşti“, cum o numeşte 
Antim Ivireanul.! Partenerii unui cuplu au datoria de a se 
„mulțumi“ reciproc şi de a asigura perpetuarea neamului 
omenesc. În aceste condiţii actul sexual devine legitim nu- 
mai în interiorul căsătoriei şi se trasformă în discurs doar 
în cazuri speciale: impotenta, sifilisul, pasiunile masculine 
bizare şi nepermise, sodomia şi pedofilia. 

Sexul oscilează între pudoare şi grosolănie. Pudoarea se 
manifestă în fața instanţei, când bărbaţi şi femei povestesc 
experienţele sexuale prin care au trecut sau când redau poveş- 
tile altora şi înjurăturile cu conotaţie sexuală. Logofătul mi- 
tropolitan cenzurează la rândul său expresiile obscene şi 
vulgare şi le transformă în sintagme decente. Grosolănia ră- 
mâne totuşi în mărturiile transcrise la faţa locului, când pre- 
otul nu are nici timpul, nici pregătirea necesară pentru a le 
transforma, în jalbele împricinaţilor atunci când se prezin- 
tă deja cu ele făcute, în insultele ce nu pot fi cenzurate. 

Dacă în Franţa secolului al XVIII-lea sexul devine o aface- 
re a poliției, în Ţara Românească, sexul se află atât în sarcina 
Bisericii cât şi în cea a poliţiei, cele două puteri încercând să 
controleze şi să sanctioneze o sexualitate debordantă.? Spre 
cele două instituţii se îndreaptă un număr important de jalbe 
care pun în discuţie sexul. Biserica se ocupă în exclusivitate 


! Antim Ivireanul, op. cit., p. 334. 
2 M. Foucault, op. cit., p. 35. 

de cele care vorbesc de acte ilicite comise de actorii cäsä- 
toriti. Astfel, ea primeste spre instruire 68 de cazuri în care 
partenerul cere separarea datoritä unei conduite asociate cu 
desfrâul sau cu adulterul, iar alte două în care moartea a pus 
capăt adulterului. Bărbaţii se află în frunte cu 56 de jalbe, 
iar femeile cu numai 12.! 

Discursul Pravilei se conturează mai degrabă în jurul des- 
frâului feminin, acordând o oarecare indulgență celui mas- 
culin. Pe parcursul a 21 de articole, glava 215 analizează 
desfrâul feminin, trecând prin toate formele pe care le-ar putea 
îmbrăca, şi oprindu-se la cel masculin numai în trei articole. 
Aceeași disproportie se sesizează si în celelalte capitole care 
fac referire la curvie şi preacurvie. Pentru o femeie nimic nu 
poate justifica alegerea unei relații extraconjugale, nici sără- 
cia, nici zgârcenia bărbatului, nici neputinta conjugală, nici 
negli jenţa sexuală. odată cu despărțirea, ea îşi pierde toată zes- 
trea şi toate darurile de nuntă.? În schimb, un bărbat nu pier- 
de nimic, denunţat ca desfrânat, el se obligă numai să restituie 
zestrea soției şi darurile făcute. În plus, el poate avea o po- 
sadnică, important fiind să nu tulbure relația matrimonială le- 
gitimä, şi nu are voie să-şi instaleze ibovnica în casă alături 
de soție, dar o poate frecventa, de exemplu, atunci când se 
află într-o călătorie de afaceri.+ Dacă este totuși instalată în 
casă, soția, părinţii şi chiar judecătorul locului trebuie să-l in- 
vite de două ori s-o părăsească, abia după acest procedeu băr- 
batul poate fi adus în instanță şi numai dacă nu s-a supus 
cererilor se trece la procesul de separare.5 

De asemenea, Pravila operează cu doi termeni atunci când 
este vorba de imoralitatea conjugalä: preacurvia si curvia. 


! În Anglia tot femeile se află în frunte atunci când este vorba de ex- 
cesele sexuale. L. Stone, Road to divorce, pp. 256-257. 

2 Îndreptarea legii, glava 215, zaceala 2, p. 221. 

3 Ibidem, zacealele 7, 8, 9, p. 222. 

4 Ibidem, glava 208, p. 215 şi glava 235, p. 230. 

5 Ibidem, glava 216, zaceala 5, p. 224. 

Diferentele dintre cei doi termeni sunt abia sesizabile, primul 
referindu-se la adulter, iar cel de-al doilea la relatiile extra- 
conjugale si prostitutie. Practica judiciarä îl foloseste mai 
ales pe cel de-al doilea. La 1783, codul penal, rămas în manu- 
scris, defineşte adulterul în felul următor: „Bărbatul ce va 
avea femeia sa și să v<a> împreuna cu alta sau femeia ce 
va avea bărbatul său şi să v<a> împreuna cu altul să chia- 
mă că fac preacurvie.“! Ambele coduri prevăd pedepse deo- 
sebit de grele pentru persoana adulteră. În Îndreptarea legii, 
pedepsele se aplică în funcţie de locul unde se desfăşoară 
adulterul. Adulterul comis în interiorul casei şi în patul co- 
mun dă dreptul soțului să ucidă soţia şi amantul fără să fie 
pedepsit. În afara casei, el nu poate decât să ceară despăr- 
tirea şi să obțină, ca o compensație, zestrea.2 Și în Codul 
penal sancţiunile au în centrul lor femeia adulteră, dar aici 
nu mai este vorba de ucidere. Între 1652 şi 1783, bărbatul 
a pierdut acest drept, chiar dacă nici în perioada anterioară 
nu a uzat de el şi nici puterea nu l-a încurajat s-o facă, el a 
existat totuşi, cel puţin la nivel teoretic.3 Pe lângă „căzuta 
pedeapsă“, adică bătaie, tuns, tăiatul nasului, femeia adul- 
teră este închisă la mănăstire timp de doi ani, perioadă în 
care soţul are timp să se gândească dacă o mai primeşte sau 
nu. În cazul în care refuză, soţia este tunsă călugăriță și obli- 
gată să rămână la mănăstire până la sfârșitul zilelor4 În 
practică, sancţiunea combină o parte din aceste prevederi. 


1 BAR, mss. 1336, f. 24". (Mulţumim doamnei Emanuela Popes- 
cu-Mihut pentru că ne-a pus la dispoziţie o primă transcriere a aces- 
tui manuscris.) 

2 Îndreptarea legii, glava 241, p. 234. Compară cu gravitatea pedep- 
selor pentru adulter prevăzute de legislaţia bizantină la Maria S. Youni, 
Adultery in Byzantine Law: Development and Survivals, în Byzantine Law. 
Proceedings of the international Symposium of Jurists, Thessaloniki, 
10-13 december, 1998, Thessaloniki, 2001, pp. 279-298. 

3 Vezi exemplul prezentat mai jos. 

4 BAR, mss. 1336, f. 24. 

Relatiile sexuale dintre un bärbat si o femeie se construiesc 
plecând de la spaţiul uman în care acestea prind viaţă. Ele 
se exprimă simplu, în termeni populari, cunoscuţi de toți, fără 
să fie codificate sau sofisticate. Gesturi si cuvinte se ameste- 
că în creionarea unei relaţii ilicite. Ascultatul la uşi, priviri 
curioase si indiscrete prin gaura cheii, ferestre sau prin gäuri- 
le făcute în zidurile subțiri redau cu precizie poziţia fiecărui 
partener. Corpuri unite si dezläntuite în patima păcatului 
trupesc, gemete şi cuvinte şoptite, goliciune şi haine arun- 
cate la întâmplare, lumânarea stinsă, locuri deocheate, toa- 
te acestea descriu scene obișnuite în care amorul ilegitim 
este actor principal. Voluptatea si pasiunea se exprimă mai 
degrabă în afara cuplului legitim. 

Apropierile corporale în prezenţa altora devin subiecte de 
şuşoteală şi bârfă. Atingerea dorită, tandră, receptată, carna- 
lă, fugară se distinge de cea rece si întâmplătoare. Jocul mâi- 
nilor şi al privirilor se află sub supravegherea celorlalți. Ene, 
unchiasul din mahalaua Răzvad, lucra în joia Paştelui la niş- 
te cercuri, în prăvălia lui Chiriţă dogarul. Liniştea îi este între- 
ruptă de popa Hristea care trece ca fulgerul pe lângă el şi 
intră în odaia patronului. Știind că acesta nu este acasă, bătrâ- 
nul se apropie tiptil, tiptil de ușă să vadă ce se întâmplă înăun- 
tru. Și „uitându-mă pe o gaură ce era prin perete, lângă 
fereastră, unde l-am văzut pă numitul preot cu ochi miei pus 
deasupra Saftei, nora Hristei brutar, săvârşind păcatul“, po- 
vestește cu deliciu unchiasul. Pătrunderea femeii în casă a 
fost foarte uşoară, întrucât prăvălia are două intrări, pentru 
a evita privirile indiscrete şi complice ale mahalagiilor, Hris- 
tea a preferat intrarea principală, în timp ce Safta a ales in- 
trarea din dos: „iar venirea ei acolo în odaie au fost pe 
dinnapoia prăvălii, chemată de o fată, slujnică, pă despre mă- 
năstire, iar n-au venit tot prin prăvălie“, completează acelaşi 
unchias.! Gheorghe primeşte prostituate la el în casă, în pre- 


! BAR. mss. 643. f. 208. 

zenta sotiei si sub privirile indignate ale vecinilor care au 
reținut următoarea scenă: „într-una din zile ar fi mers la ei 
acasă o fată, ştiută dă multi cu rele näravuri, şi pârâtul ar fi 
început a glumi cu dânsa înaintea soţiei lui şi o au fost tri- 
mitänd pă jăluitoare să se ducă la mumă-sa să rămâie el cu 
acea fată în casa-si noaptea, ca să săvârşească fapte de bles- 
temăţii““|. 


Desfrâul feminin 


Cuvintele, pentru a caracteriza o conduită feminină des- 
frânată, sunt foarte dure. Femeia poartă numele de „curvă 
adevărată“, iar poftele ei sexuale o apropie de animalitate. 
Asocierea între curvă şi cätea revine adesea; ca si anima- 
lul, ea este „neastâmpărată“ şi „nărăvită“, umblă din loc în 
loc, bântuie pe uliţă, pe la cârciumi sau prin băile publice, 
în căutarea de plăceri trupeşti şi uneori nici o pedeapsă nu 
o poate înfrâna. După prevederile Pravilei, o femeie nu are 
voie să-şi părăsească căminul fără acordul soțului ei, cu ex- 
ceptia rudelor pe care le poate vizita. Ieşirea ei din sat sau 
mahala nu o transformă într-o „curvă“, dar naşte suspiciuni 
cu privire la comportamentul ei şi, mai ales, cu privire la 
fidelitatea conjugală care este pusă la ândoială de soţ. 

Fidelitatea femeii măritate constituie esenţa reputației fe- 
minine, bunul cel mai de pret pe care o soţie trebuie să-l pre- 
zerve în orice moment. Principala şi cea mai importantă 
insultă adresată femeii se învârte întotdeauna în jurul puri- 
tätii. Dacă bărbatul poate fi bondoc, foartä sau varvar, fe- 
meia nu primeşte decât apelativul de „curvă“, ca atribut 
principal regăsit în mai toate jalbele, insulta arătând nu nu- 
mai subiectul la care o femeie este sensibilă, ci şi că expe- 
rienta socială pe care o împărtăşeşte este mult mai redusă în 
comparaţie cu cea a bărbatului. Pe de altă parte, de multe 


! DANIC, mss. 140, ff. 46-47". 


304 DESPRE DIVORT 


ori injuriile aduse bărbaţilor de către alți bărbaţi, şi chiar de 
către femei, au ca subiect principal tot puritatea sexuală a 
femeilor, fie că le sunt soţii, mame sau surori. 

Dincolo de umblete, unei curve i se asociază şi alte păca- 
te: fură, bea şi petrece cu oameni străini. Ca în toate cazuri- 
le, şi în aceste situaţii locul vecinilor, în definirea desfrâului, 
rămâne esenţial. Prezenţa unei femei măritate la cârciumă, 
în compania unui alt bărbat, se remarcă cu uşurinţă, iar soțul 
este informat de îndată. Bârfa circulă cu repeziciune, punân- 
du-l pe soț într-o situație delicată, fiindcă, deşi nu şi-a văzut 
nevasta cu ochii lui, se află totuşi în gura tuturor. 

În ce moment al căsătoriei soţia se îndreaptă către o re- 
latie ilicită? Două tipuri de conduite se conturează atunci 
când este vorba de încălcarea moralei casnice: relaţiile extra- 
conjugale şi prostituția temporară şi de ocazie. Să urmărim 
câteva exemple cu privire la primul tip de comportament. 
Nita, slujnică la marele ban Ștefan Văcărescu, se „încârdoşeş- 
te“ cu unul dintre slujitorii aceleiaşi case. Ea îşi justifică 
alegerea prin traiul rău pe care îl duce cu soţul, prin sără- 
cia lucie. Slujba şi amantul o ajută să ţină casa şi chiar pe 
bărbatul ei, împărțind adesea simbria cu acesta.! Armean- 
ca (acesta este numele ei), la rândul ei, afirmă că sărăcia si 
zgârcenia soţului au împins-o în braţele unui amant? În fața 
foametei, femeia trebuie să aleagă, să se descurce, să se hră- 
nească. Cu cheile la brâu, bărbatul refuză să aibă grijă de ea, 
obligând-o să se întrețină singură. Un ibovnic devine o stra- 
tegie de supravieţuire. Plecarea soțului în călătorie de afa- 
ceri constituie un alt moment în care femeia rămasă singură 
se orientează spre un alt bărbat capabil să ia asupra-si 
îndatoririle economice în schimbul unor servicii de natură 
sexuală. Femeile îşi justifică în acest sens alegerile, în timp 
ce soții mărturisesc că au plecat pentru o perioadă lungă fără 


! BAR, mss. 3932, ff. 75r—76r. 
2 BAR, mss. 634, f. 46" —46”. 

sä lase de hranä familiei. Luând în seamä aceste argumen- 
te, părinţii clerici le atribuie o parte din vina păcatului, ad- 
mitând tacit necesitatea unor astfel de raporturi ilicite, 
provocate în mare parte de sărăcie, şi silindu-i pe soţi să trea- 
că peste necinstea suferită determinată în mare parte din ca- 
uza lor. Misiunea bărbaţilor nu este numai aceea de a asigura 
hrana, ci şi de a apăra puritatea sexuală, ei devin responsa- 
bili pentru onoarea femeilor din familii, iar propria lor onoa- 
re „decoule, dans une large mesure, de la façon dont ils 
s'aquittent de cette responsabilite“*!. De aceea, bărbaţii pre- 
tind o conduită morală riguroasă din partea femeilor, dar pe care 
nu şi-o impun. J. Pitt-Rivers consideră drept cauză a acestei 
situaţii statutul social atribuit fiecărui sex şi rolului economic 
pe care soții îl au în interiorul menajului. Obligat să facă față 
„luptei pentru existenţă“, un bărbat nu-şi poate asuma o ,,con- 
ştiinţă morală prea delicată“2. g 

Cine sunt amantii acestor femei? In lumea urbană, soția 
are de unde alege: tovarășii de afacere ai soților, vecini de 
prăvălie si micii slujbasi din administrație. În lumea rurală, 
amantii sunt de regulă alți țărani sau preoții din sat, cârciuma- 
rii, hangiii. Actorii principali sunt însă, si într-un mediu, si 
în celălalt, calfele si slugile din casă. Ei profită de avansuri- 
le făcute de stăpână pentru a se substitui stăpânului în pa- 
tul conjugal. Lor li se alătură notabilitätile locale care nu se 
sfiesc să cocheteze cu soțiile supusilor pe față si fără tea- 
mă. Setrarul Ion se plânge că slugerul Panait Matraca, sco- 
tându-i „soția din fire“, a luat-o într-o zi în butcă, când el 
nu se afla acasă, si au dispărut fără urme.? 

Pe lângă acestă situaţie, determinată mai mult sau mai 
puţin de necesităţile de subzistență, apare şi o a doua în care 


* Se deduce, într-o mare măsură, de felul cum se achită de această 
responsabilitate (lb. fr.). 

1 J. Pitt-Rivers, op. cit., p. 127. 

2 Ibidem, p. 130. 

3 DANIC, mss. 140, f. 84. 

femeia „este curvă din fire“, după cum spun documentele, 
cu alte cuvinte, indiferent de problemele din viața conjugală, 
îşi duce existenţa la cârciumă sau într-un bordel, trecând de 
la un client la altul şi neîntorcându-se acasă decât pentru a 
fugi iar. Bănuiala şi gelozia se amestecă; fiecare soț îşi sus- 
pectează soția fie că are motive, fie că nu. Unii sunt terori- 
zati de temeri, iar nesiguranța îi transformă în tirani. Alţii se 
deghizează în „detectivi“, îşi urmăresc soțiile sau îi roagă pe 
alții s-o facă. Orice gest este interpretat si reinterpretat, ori- 
ce absenţă prelungită devine subiect pentru o scenă, orice re- 
fuz duce la un scandal. Multe dintre certuri izbucnesc din 
simple presupuneri care se dovedesc la cercetare că nu au nici 
o acoperire faptică, dar asta nu-l convinge cu nimic pe soț si 
nici nu-l ajută să-și lase deoparte intrigile născute în mintea 
lui: „sunt în bănuială că nu ar fi sotiia mea întru dreptatea căs- 
nicii, că să duce pă unde îi zic eu să nu să ducă şi ia să duce“, 
se plânge Nicolae brutar ale cărui supoziţii sunt hrănite chiar 
de către soția neascultătoare. De altfel, el nu are nevoie de 
mai mult pentru a-și spori temerile amplificate şi transforma- 
te în capete de acuzare în momentele de euforie alcoolică.! 
Dacă unii se mulțumesc numai să teasä planuri, alţii trec 
la acţiune de la prima umbră de neîncredere. Anastasie croito- 
rul, presupunând că soția lui păcătuieşte cu „feluri de limbi*“, 
se pune la pândă că doar, doar, o va prinde asupra faptului. 
Dorinţa de a-şi vedea confirmate supozitiile îl îmbolnăvește; 
zi de zi n-o scapă din ochi, întrucât bănuiala îi macină su- 
fletul. Aşa că într-una din zile, când soţia pleacă de acasă 
sub pretext că are treabă cu un Zamfir, vătaf de harabagii, 
gelozia bolnăvicioasă a soțului se reaprinde şi creşte pe mă- 
sură ce timpul trece şi nevasta nu se mai întoarce. Orb de 
furie, pleacă în căutarea ei şi o găsește în casa lui Zamfira- 
che, nu singură, ci cu un diacon, înläntuiti amândoi în fap- 


! BAR, mss. 638, f. 190r. 
* Limbă = popor, neam. 


DESFRÂUL CONJUGAL 307 


tele curviei.! Un alt soţ disperat este lanache fustasul. El cere 
ajutor marelui spătar pentru a-și prinde femeia asupra fap- 
tului cu amantul ei. Ca în romanele contemporane cu detec- 
tivi, mai multi slujitori sunt puşi „spre paza lor ca să o vază 
unde le iaste culcarea lor noaptea“. Doar trei zile au aştep- 
tat slujitorii, după care unul dintre ei le-a dat de ştire într-o 
noapte despre ascunzisul Ancăi. Gheorghe căpitan, Hristofi 
ceaus, zapciii şi slujitorii pornesc spre locul cu pricina, iau 
cu asalt casa şi pătrund cu forța. Auzind gălăgie, amantul re- 
useste să se salveze, dar își uită din greşeală „argintul* cel 
purta la piept“ şi cuțitul, trädându-si astfel prezenţa. În timp 
ce Hristofi rămâne s-o chestioneze pe femeie, căpitanul alear- 
gă în urmărirea vinovatului şi îl găsește nu prea departe, ames- 
tecat într-un alt grup de petrecäreti. Pusi față în față, cei doi 
ibovnici îşi recunosc vina, dar tratamentul lor îmbracă for- 
me diferite. Dacă la început amândoi sunt luaţi pe sus şi în- 
chisi la „gros“, la câteva zile bărbatul scapă numai cu plata 
gloabei în valoare de opt taleri, în timp ce femeia rămâne 
aşteptând mila soțului. Cu probele în mână, soțul cere des- 
pärtirea, dar mitropolitul îl sfătuieşte să treacă cu vederea si 
s-o ierte. Aproape opt luni a bătut la usa soborului lanache, 
cerând cu insistență separarea de cea care l-a făcut de râs.2 

Războiul bulversează numeroase familii, iar „criza mora- 
lă“ cuprinde toate clasele sociale. Ofițerii şi soldaţii străini 
creează multe probleme bietilor soți. Cu fiecare nou război, 
cu fiecare prezență militară, alte şi alte cupluri trec prin expe- 
rienta legăturilor ilicite. Noii rivali au toate atuurile de partea 
lor, veșminte ușoare şi strălucitoare, timp liber, bani. Ofițerii 
au mare succes în rândul cucoanelor. Dincolo de uniforma 
atractivă, ei dețin monopolul noutätilor în ceea ce priveşte 
muzica, dansul, moda, bunele maniere, limba franceză. Cu 


1! DANIC, mss. 140, ff. 24Y—25v. 
2 BAR, mss. 635, f. 13. 
* Argint = bani. 

un soţ greoi, obez şi îmbrăcat cu zeci de haine, acoperit cu 
blănuri şi bijuterii din cap până în picioare, imposibil să se 
mişte în pas de dans, o boieroaică se lasă cucerită de un suplu 
ofițer ce mânuieste limba franceză, ştie cum să-i vorbească, 
o poartă în vârtejul dansului, îi povesteşte despre aventurile 
lui, despre modă, despre lume. De multe ori, tot acest luciu 
se şterge după ceva timp, iar adevăratele caractere ies la su- 
prafatä. Femeile nu mai au însă răbdare să aştepte şi se aruncă 
fără să gândească în braţele seducătorilor, convinse că au găsit 
adevărata dragoste. Această situaţie ar putea fi gândită şi ca 
o formă de emancipare şi protest în faţa căsătoriilor aranja- 
te de părinţi, chiar dacă nu se spune explicit. 

La rândul lor, femeile din popor se amestecă cu oştenii 
străini prezenţi în ţară fără să ţină prea mult seamă de culoa- 
rea uniformei. Safta, din mahalaua Podul Calicilor, umblă 
în „voiile inimii ei“, päräsindu-si soţul la fiecare nou război 
şi odată cu apariţia oştenilor în capitală.! Marco, dulgherul 
din mahalaua Podul de Pământ, cere separarea de soţia lui 
după opt ani de căsătorie, perioadă în care a tot încercat „s-o 
stăpânească“ si cu binele, şi cu răul. „„Neastâmpărată la un 
loc“, după cum o descriu vecinii, Ancuta a profitat de înce- 
putul războiului pentru a păcătui când cu turcii, când cu nem- 
ţii, uitând să mai dea pe acasă. Când în sfârşit o prinde, soțul 
cere ajutorul străjii şi o închide la „grosul“ spătăriei timp 
de şase săptămâni. După această perioadă, o iartă şi o re- 
primeşte acasă. La puţină vreme, „viind armiia nemteascä 
în Bucureşti au mai șăzut numita ca trei luni de zile cu băr- 
bată-său si încârdoşindu-se si cu nemții au avut întâlnire cu 
dânşii în câtă vreme au fost nemții aici“, povestesc vecinii. 
Ei mărturisesc, totodată, că şi-au dat seama de umbletele fe- 
meii încă de la început, dar, ca şi soţul, au trecut cu vederea.? 


1! BAR, mss. 640, ff. 58Y—59r. 
2 BAR, mss. 640, f. 411-41v, 17 noiembrie 1791. 

Femeia-curvä se află la discretia tuturor. Ea poate fi întem- 
nitatä, bătută, insultată, batjocorită. Tratamentul îi este apli- 
cat de soţ, de strajă, de sobor, de mitropolit, de domnie. 

Ce se întâmplă cu amanţii? Prinşi, ei sunt bătuţi zdravăn 
de către soți şi vecini, iar dacă straja intervine, pe lângă bă- 
taie, ibovnicii sunt întemnițați câteva zile, după care plătesc 
gloaba pe păcatul trupesc şi reprimesc libertatea. Ion Ghi- 
ca consemnează un alt procedeu valabil, mai ales, în spa- 
tiul urban şi în rândul mestesugarilor. Soţul înşelat 
acţionează în funcţie de breasla căreia îi aparţine, folosind 
ca instrumente ale torturii şi ale răzbunării chiar uneltele me- 
seriei lor: astfel, mäcelarii au obiceiul „să umfle pe galanti 
cu ţeava, ca pe berbeci şi-i trimetea acasă în căruță“, croi- 
torii îşi utilizează foarfecele pentru a-i scopi pe nefericiti; 
iar băcanii îi despoaie pe intruși, îi ung cu catran din cap 
până în picioare, le pun o pereche de coarne si rästigniti pe 
un drug, cu un cälus în gură, îi plimbă biciuindu-i pe ulite- 
le mahalalelor; sau amantii, unsi cu miere şi legaţi la „stâl- 
pul infamiei“, sunt lăsaţi pradă mustelor si viespelor o zi 
întreagă.! Ce este important în tot acest ritual dezonorant 
care se aplică fără distincţie oamenilor simpli şi fiilor de bo- 
ieri? Latura publică este bine pusă în evidenţă şi toate aceste 
sancţiuni includ plimbarea pe ulițele mahalalelor în văzul 
tuturor. În al doilea rând, se remarcă cruzimea fără margini 
şi umilinţa la care este supus amantul. 

Discursul soțului înşelat se conturează în jurul necinstei 
suferite ca urmare a conduitei femeii care prin dezmätul ei 
i-a adus defăimarea oamenilor. Acest sentiment al onoarei 
este foarte puternic la toţi cei care au o oarecare bunăstare 
materială şi deci o reputaţie de apărat şi de menţinut în inte- 
riorul comunităţii, fie că sunt țărani înstăriți, fie că sunt ne- 
gustori sau mici boieri. Se conturează astfel onoarea boierilor, 


! Ion Ghica, Scrisori către Vasile Alecsandri, pp. 66-67. 

cea a negustorilor (care îi include si pe meșteșugari) si onoa- 
rea täranilor. Fiecare grup social are anumite reguli în jurul 
cärora se coaguleazä conceptul de onoare, dar toate trei au 
în comun puritatea feminină pe care fata trebuie să o aibă 
înainte de nuntă, iar în calitate de soție s-o păstreze. „Nu şi-a 
purtat cinstea ca o negustoreasă“ se plânge Cristea cupet de 
soția lui, Stanca, mitropolitului Neofit la 27 noiembrie 1740. 
Si pentru că „a călcat cinstea bărbatului ei“, Stanca pierde 
nu numai dreptul de recăsătorire, ci şi zestrea şi darurile di- 
naintea nuntii.! Radu, ţăran înstărit din Bărăşti, judeţul Tele- 
orman, îşi alungă soția imediat ce o prinde cu sluga din casă, 
care în absenţa lui îi lua locul în patul conjugal. Om de cinste 
şi cu chiverniseală, Radu nu vrea „să sufere defăimarea oa- 
menilor“ şi cere despärtire.? De regulă, soborul insistă pe 
iertarea primei greșeli şi pe împăciuirea părţilor, cerând soți- 
lor „să treacă cu vederea de data aceasta“ şi să spere în în- 
dreptarea femeii. Prima greşeală are drept cauză tinerețea 
şi, după părerea oamenilor bisericii, ea ar trebui iertată de 
către soți. Tinereţea este definită ca „vârstă a patimilor şi 
a lipsei de înțelepciune. În plus, femeia, prin natura ei, cade 
mai lesne în păcat, ea este mult mai vulnerabilă în faţa ispi- 
tei; bărbatul trebuie să ţină cont si de aceste aspecte atunci 
când se confruntă cu problema desfrâului feminin. Ar- 
gumentele, culese din codul de legi şi din Evanghelie, sunt 
folosite de clerici în încercarea de a păstra cuplul şi a evita 
separarea care deseori este cerută la foarte scurt timp după 
căsătorie. Sotilor li se atrage atenţia că au misiunea de a 
fi învățătorii, protectorii şi apărătorii femeilor din famili- 
ile lor. Unii soţi cedează în fața insistențelor şi argumen- 
telor, din ruşine, din teamă, dar, din nou acasă, viaţa lor 
se transformă într-un calvar, astfel că după alte câteva luni, 
cer separarea. 


1 DANIC, mss. 139, f. 1421. 
2 DANIC, mss. 143, ff. 103-104". 

Într-o vară la țară: Stiria vs Neaga 


Evenimentul pe care ne propunem să-l prezentăm mai jos 
va arăta cum se organizează un flagrant delict în cazul unui 
adulter în condiţiile lipsei soțului de acasă. Plecat de acasă 
cu treburi, Stiria, din satul Stefesti, judeţul Saac, își lasă soția 
în grija unei slugi, pentru a o apăra de hoți, şi sub privirile 
satului, pentru a-i supraveghea conduita. Casa, așezată departe 
de celelalte, prezintă un oarecare pericol, dar Neaga nu se 
teme, mai ales că a tot aşteptat de mult această plecare. Ne- 
delco tiganul îi face ochi dulci de ceva vreme, iar ei nu-i este 
nicidecum indiferent, aşa că plecarea soţului pică tocmai 
bine. Aşezată pe prispa casei, aşteaptă întunericul pentru a-şi 
primi ibovnicul, iar pentru mai multă securitate îi cere slu- 
gii să plece cu câinele la stână, sugerându-i că este nevoie 
de ei acolo. Stoica a luat însă în serios misiunea stăpânu- 
lui, mai ales că a remarcat ochiadele schimbate între stăpâ- 
nă şi ţigan şi, în loc să urmeze porunca, merge în sat să-şi 
împărtăşească temerile fraţilor lui Stiria. Nu-i găseşte aca- 
să, aceştia fiind plecaţi la târgul Buzăului. Atunci nimereş- 
te la Panait cupetul, vecinul de alăturea, căruia îi povesteşte 
toată tărăşenia. Panait ascultă, dar nu are nici un chef să se 
amestece într-o treabă murdară, considerând că nu-l priveş- 
te. Văzând că nu are cu cine face treabă, Stoica îl amenin- 
tă că dacă nu-l urmează îl dă pe mâna soțului şi îl spune 
ispravnicilor să-l pedepsească, deoarece participă, prin ne- 
implicare, la o faptă ruşinoasă, condamnată de lege şi cu- 
tumă. Un pic speriat, negustorul întreabă o bătrână, ce se 
afla la el în casă, ce să facă. Aceasta, ca şi Stoica, curioasă 
să afle tot, îl îndeamnă să meargă şi să vadă ce se întâm- 
plă. De voie, de nevoie, Panait pleacă împreună cu Stoica, 
pe la un ceas din noapte spre casa Neagăi. El nu se poate 
sustrage acestei îndatoriri cutumiare, întrucât supraveghe- 
rea moravurilor comunităţii nu se realizează decât cu par- 
ticiparea membrilor săi. Societatea tradițională nu cunoaște 

încă intimitatea, dimpotrivă, pentru a avea sens, anumite ges- 
turi nu se fac decât în public, cum ar fi cele de curtare a unei 
fete, iar altele se ascund tocmai din cauza semnificației lor 
obscene şi deci nepermise. 

Era miercuri spre joi, 22 iunie 1782. În apropierea casei, 
numai Panait înaintează ca nu cumva sus-numita să bănuias- 
că ceva. Pe prispă, în miez de noapte, Neaga încă aşteaptă. 
Prefăcându-se că a pierdut caii, Panait o întreabă de nu 
cumva i-a văzut. Ca să scape de el cât mai repede, femeia 
îi arată livezile pe unde s-ar fi plimbat nişte cai în timpul 
zilei. Reîntors la Stoica, Panait îi cere să plece, bănuielile 
lui nu s-au arătat adevărate, iar numita era singură pe pris- 
pă doar cu o tigancä şi fără nici un bărbat. Stoica insistă si 
insistă şi-i cere să mai meargă o dată „că trebuie să fie“. La 
trei ceasuri din noapte, Panait îşi reia periplul şi ajunge iar 
la uşa femeii. De data asta „la fereastră am simțit că va să 
fie cinevaşi în casă“ si îi strigă din prag: „descuie usa“. Spe- 
riată femeia întreabă „cine este“ şi când află cine o deran- 
jează îi răspunde cu nemulțumire „ce cauţi noaptea la usa 
mea“ refuzând să deschidă. Or, Panait atât aşteaptă, îl stri- 
gă pe Stoica, îl pune paznic la uşă, iar el se suie în pod şi 
pe acolo se lasă în casă şi iată ce găseşte : „pă ţigan încu- 
iat în cămară numai cu cămaşa, aşijderea fiind şi ia numai 
cu iia“, în timp ce slujnica se refugiase de frică sub pat. Ză- 
vorând ușa, femeia încercase nu să apere intimitatea actu- 
lui sexual, ci să ascundă de ochii satului un fapt ce are valențe 
ruşinoase în mentalitatea țăranilor. Că este vorba de frica 
oprobriului public şi nu de intimitate o demonstrează deru- 
larea actului în prezenţa slujnicei, considerată un actor pasiv 
Şi care şi-a continuat nestingherită somnul fără să se jene- 
ze sau să fie deranjată de activitatea sexuală a celor doi. In- 
terventia bărbaţilor poate fi citită ca o îndatorire a fiecărui 
membru comunitar, obligat să vegheze la respectarea cin- 
stei celuilalt. Îndrăzneala le este dată de statutul lor de băr- 
baţi superiori femeilor, indiferent de poziţia pe care acestea 
ar ocupa-0, iar obiceiurile le legitimează acțiunea. In plus, 

se întrezărește dorința răutăcioasă a slugii de a-şi face de râs 
stăpâna, simțindu-se probabil jignită ca urmare a unui refuz 
în fața unor propuneri de aceeași natură. 

Actul, pentru a căpăta o autoritate cât mai mare, are nevo- 
ie de privirile celorlalți şi mai ales de cele ale rudelor. Satul 
se trezeşte spre dimineaţă în strigătele şi tipetele lor, părinții 
femeii sunt aduși „s-o vază dimpreună cu tiganul“. De ruşine, 
tatăl nu îndrăznește să privească un asemenea spectacol, ci 
rămâne în pragul porţii şi furios începe să înjure, zicând ca 
fută cleftul ei, ca o cätea au făcut, ca o cätea să rămâie“ 

În casă, toți se reped asupra ţiganului să-l bată, să- li in- 
sulte, să-l omoare. Legat cobzä, Nedelco aşteaptă cu teamă 
si disperare, cersind îndurare. Înduioșată, Neaga încearcă 
să-i potolească, implorând iertare şi promitâändu-le o pace 
avantajoasă. Părăsită de tată, ea are de partea ei pe mamă 
care intervine şi le propune celor doi să tacă în schimbul a 
„taleri 10 i 2 cămăși i 2 căciuli negre“. Tiganul dă si el 8 ta- 
leri şi un cal, numai şi numai să scape. Diferenţa socială 
apare din nou foarte bine marcată. Măritată de părinți după 
un țăran înstărit din sat, Neaga îşi găseşte alinare în bra- 
tele ţiganului. Rusinea se amplifică, iar tatăl, prin refuzul de 
a-şi salva fiica, marchează tocmai această batjocoră la care 
nu vrea să fie părtaş. 

În timp ce negocierea se derulează fără scrupule, Neaga 
se tânguie şi plânge: „că mai nainte era numai vorbă că are 
a face cu tiganul, iar de vreme ce au ieșit lucru la maidan, va 
să-şi ia lumea în cap, să o ducă să o pierzä". Dar nu-și ia lu- 
mea în cap, aşteaptă şi speră că soţul ei n-o să afle. Întors în 
sat, acesta este repede pus la curent cu aventura soției sale 
si, fără să stea prea mult pe gânduri, pornește jalbă către Prea 
Sfintia Sa. Dezonoarea îmbracă o dublă formă: nu numai că 
a comis un adulter, dar cel cu care l-a comis este un ţigan, 
adică scursoarea societăţii. Chiar dacă ar fi iertat-o pentru gre- 
şeala păcatului, nu i-ar fi putut ierta alegerea.! 


1 BAR, mss. 638, ff. 68—69" şi 72r. 

Desfrâul masculin 


Costantino-Guglielmo Ludolf în vizită la București, în mai 
1780, află de la Raicevich că „nu eşti socotit om de lume 
dacă nu ai o amantă“, Raicevich însuși conformându-se obi- 
ceiului locului şi luându-și o amantă pe care o prezintă fără 
jenă tuturor. Călătorul pune acest obicei pe seama ruşilor 
care ar fi stricat moravurile si care ar fi adus o mare libertate.! 
Informaţia oferită trebuie privită cu multă atenţie, nu ruşii 
sunt cei care aduc acest obicei, el există, dar nu este denunțat 
pentru că face parte din codul de onoare masculin. Femeile 
măritate sau prostituatele, prinse în flagrant delict de către 
straja domnească au întotdeauna parteneri masculini, de cele 
mai multe ori însurati, dar dacă numele lor sunt consemnate 
în condică, rareori se vorbeşte de pedepsele care li s-au apli- 
cat şi aproape niciodată despre reacţia pe care atitudinea lor 
a produs-o în propria familie. Desfrâul masculin mai poa- 
te fi depistat şi ca urmare a sifilisului. Boală venerică con- 
tagioasă, sifilisul trece de obicei de la prostituată la soț si 
apoi la soţie. În 15 jalbe, soțiile se plâng că au fost conta- 
minate cu sifilis de către soţii lor din cauza „umbletelor des- 
frânate“ ale acestora, dar în nici una din plângeri imoralitatea 
conjugală nu trece în prim-plan, ci rămâne în umbră devan- 
sată fiind de suferinţa fizică provocată de boală şi de chel- 
tuielile mari făcute pentru vindecare pe care soţul ar fi trebuit 
să le suporte. 

Desfrâul conjugal masculin constituie numai în 12 cazuri 
obiectul unei petiţii. El îmbracă mai degrabă o formă eco- 
nomică şi nu una dezonorantă, căci soţia intră în panică a- 
tunci când economia cuplului se subtiazä pe zi ce trece. 
Amanta devine prioritatea si soțul deturnează toată puterea 
lui de muncă către casa acesteia. Din cauza ei, bărbatul îşi 
abandonează soţia şi copiii, din cauza ei, soțul îi pedepses- 
te, îi chinuie, îi alungă. Amant si amantă tes planuri diavo- 


1 Călători străini, X, partea I, p. 434. 

leşti pentru a scăpa de soţia nedorită, presupusă că stă în ca- 
lea „fericirii“ lor. Bătaia de moarte este prima metodă fo- 
lositä de soţ. Dacă aceasta nu dă roadele dorite se trece la 
otravă, de pildă, argintul viu. Mihalcea, condoragiul din ma- 
halaua Răzvad, îşi aduce amantele chiar în propria casă şi 
sub ochii soției care îl reclamă că o bate şi-i ia banii, pe care 
„cu mâinile ei“ îi câştigă, să-şi facă „voile inimii“. La cer- 
cetare, vecinii nu pomenesc nimic de adulterul repetat al 
soțului, ci pun accentul pe neglijarea soţiei nevoită să mun- 
cească şi să se hrănească singură. Şi mai departe, deşi sin- 
gur mărturiseşte că „s-a încârdoşit cu muieri curve“, soborul 
consemnează fapta în zapisul de împăcare, dar îl dojeneste 
pentru traiul rău ce-l are cu nevasta, fără a pomeni nimic 
de adulter.! Stamata se plânge si ea că soțul ei, Cârstea ca- 
zac, s-a „înădit“ cu o nevastă din mahala si, din acest mo- 
tiv, viaţa ei s-a transformat într-un iad. La judecată, soția se 
vede şi ea apostrofată de părinţii clerici, deoarece nu-i dă 
soțului „căzuta supunere şi cinste“, îi întoarce vorbele şi-i răs- 
punde cu cuvinte proaste.2 Se remarcă, în primul rând, to- 
leranta soțiilor care nu ajung la tribunal decât atunci când 
traiul rău este agravat de prezenţa altei femei. Adulterul de- 
vine un pretext pentru a-şi argumenta mai bine plângerea, 
şi iată ilustrarea cea mai elocventă a acestei situaţii în exem- 
plul următor. Tudora din mahalaua Gorganului a suportat 
timp de zece ani escapadele soţului, bătăile şi insultele până 
într-o zi, de Crăciunul anului 1783, când Dumitru i-a vân- 
dut rochia cea bună, pentru a petrece cu o „curvă din maha- 
la“. Două luni l-a ameninţat că-l va pârî la Prea Sfintia Sa 
dacă nu-i aduce altă rochie. Soţul a continuat s-o bată şi să 
petreacă cu altele nestingherit, aşa că Tudora a făcut jalbă, 
iar miezul petitiei îl constituie rochia prăpădită cu acea „floar- 
tă de muere“. 


1 BAR, mss. 638, f. 197—197”. 
2 BAR, mss. 636, f. 8—8”. 
3 BAR, mss. 638, ff. 183Y—184r. 

Apoi, se observä toleranta arätatä de autoritätile eclezias- 
tice adulterului masculin. Clericii îi manipulează atât de bine 
pe împricinaţi că până la urmă femeia, care a venit să se plân- 
gă, capătă o parte din vina disputei conjugale. În al treilea rând, 
apare diferenţa în ceea ce priveşte judecarea acestor pricini: 
adulterul feminin constituie o mare atingere adusă cinstei băr- 
batului şi este judecată după Pravilă; adulterul masculin este 
asociat traiului rău care nu implică nici dezonoarea, nici se- 
pararea. De aceea şi sancțiunile aplicate celor două sexe îm- 
bracă forme diferite: femeia adulteră este trimisă la mănăstire 
o vreme, si dacă soțul n-o mai primeşte, ea pierde zestrea, 
darurile dinaintea nunţii şi poate fi călugărită cu sila, după 
ce în prealabil a fost bătută, globită şi „dată prin târg“; băr- 
batul, deşi a comis un adulter, deşi Codul penal prevede ace- 
leasi sancțiuni, cu excepţia mănăstirii, el nu este judecat ca 
atare. Primeşte doar dojană si sfaturi, eventual câteva toiege 
la tălpi în caz de recidivă. În acest tip de relaţie, amanta se pe- 
depseste şi nu soţul, ea este considerată „spărgătoare de casă“. 
Ea este închisă, bătută şi cel mai adesea îndepărtată din co- 
munitate pentru a se evita o eventuală întâlnire. Se pune în 
acest mod capăt legăturii ilicite, considerându-se că perico- 
lul a fost înlăturat. Familia unită, familia sfântă are priorita- 
te în fața unei legături ilicite şi pentru a păstra această imagine, 
amanta este sacrificată. 


Neagu Drăgulinescu vs Dumitrache Georgică 


În toamna anului 1799, târgul Urlatiului este zguduit de 
scandalul dintre vistierul Neagu Drăgulinescu şi ginerele său, 
Dumitrache Georgică. În urmă cu cinci ani, vistierul îşi mări- 
tase fiica după Dumitrache, deşi ştia că acesta are o amantă 
în casă. Atunci Geanache, mijlocitor la facerea nunţii, se an- 
gajase prin zapis şi se pusese chezas că fratele său își va pă- 
răsi ţiitoarea din moment ce își va lua nevastă cu cununie 
şi după lege. Atât a insistat Geanache pentru încheierea aces- 

tei alianțe, că până la urmă tatăl s-a lăsat convins si şi-a dat 
fiica după Dumitrache, dându-i şi o zestre frumoasă. Cinci 
ani a aşteptat vistierul şi, înainte de a cere ajutorul puterii, 
s-a tot certat cu ginerele cerându-i să se ţină de promisiu- 
ne şi să-şi alunge amanta, dar fără nici un fel de succes. 

Procesul are loc între ginere şi socru, fiica nu este pome- 
nită decât rareori și rămâne în plan secundar, deși lupta se 
poartă în numele ei. Conflictul, în schimb, se derulează în- 
tre vistierul Neagu Drăgulinescu şi amanta ginerelui, Tu- 
dora. Întreaga familie a Tudorei se află în slujba lui 
Dumitrache, ea slujnică în casă, copiii cei mari fac de toa- 
te prin curte, iar răposatul soţ, Ion Purcărea Vläsceanu, fu- 
sese paznic la porci până la moartea survenită în urmă cu 
câtva timp. Ajunsă tocmai de prin Vlaşca în județul Săcu- 
iani, familia s-a aciuit pe lângă casa lui Dumitrache. După 
ce a prins cheag n-a vrut să mai plece, apoi s-a înfiripat si 
idila dintre Tudora şi stăpân şi a început să le meargă din 
ce în ce mai bine, deci motiv să se reîntoarcă în locul de 
baştină nu mai exista. 

În jalbele adresate puterii, vistierul îşi exprimă întreaga 
sa nemulțumire față de comportamentul ginerelui său, miza 
întregului proces constituind-o economia familiei şi abia apoi 
onoarea fiicei, înşelată în văzul tuturor. Tatăl accentuează 
cu putere originea socială a amantei provenită din rândul ce- 
lor săraci şi fără distincție socială. Vistierul manipulează pres- 
tigiul oferit de rangul social într-un alt sens. El si ginerele 
său deţin o anumită poziție în comunitate datorită averii şi stă- 
rii sociale, „neam de boier“ spune despre sine. Tudora este o 
intrusă, şi mai mult decât atât, de neam prost, soțul ei nereu- 
şind să depăşească condiția de porcar. Relaţia dintre Georgi- 
că şi Tudora este una de notorietate publică, începută cu mult 
timp în urmă, de pe vremea când era holtei şi nu era legat de 
nici un legământ de fidelitate; a continuat si pe parcursul că- 
sătoriei, devenind vizibilă după moartea încornoratului soţ. 

Acum Georgicä nu este numai amant, ci şi protector al vä- 
duvei de care începe să se îngrijească, asigurându-i o oare- 
care bunăstare materială. Din acest punct încep neînțelegerile 
conjugale şi mai ales conflictele familiale. Atât timp cât re- 
latia celor doi n-a avut şi o componentă economică impor- 
tantă, ea n-a stârnit furtuna nemulțumirilor. Momentul în care 
moşia de zestre ajunge să se numească „via Tudorei“ mar- 
chează paroxismul intolerabilului. Vistierul pune în balanță 
diferenţele sociale existente nu atât pentru a marca dezonoa- 
rea unei asemenea legături, ar fi protestat şi în cazul în care 
amanta avea aceeași poziție socială, dar nu şi-ar fi permis 
să intervină personal. Socrul este interesat să puncteze evo- 
lutia amantei. Săraca porcăreasă urcă treptele ierarhiei so- 
ciale (bineînţeles la nivel local şi pe o arie destul de restrânsă 
a evoluţiei sociale) datorită averii şi, în momentul conflic- 
tului, are „cheag“, adică vite, moşii, vii, iar numele ei se im- 
pregnează asupra proprietăţilor, astfel încât în mentalitatea 
colectivitätii numele vechiului proprietar se şterge. 

Cu insistență sunt socotite bunurile pe care Dumitrache 
le-a îndreptat către casa amantei, bunuri care aparţin, de fapt, 
familiei sau care fac parte din zestre. Exagerările abundă în 
acuzaţiile sale: Ioan Purcärea a fost un om prost şi sărac care 
n-a lăsat nimic la moartea sa, iar toată averea Tudorei este 
făcută pe spinarea ginerelui său. Dacă i-ar fi dat numai de 
la el mai treacă meargă, dar a avut îndrăzneala să-i dăruias- 
că din pământul de zestre şase pogoane pe care tot el i-a să- 
dit vie de a ajuns să se numească chiar „via Tudorii“ şi o 
ajută cu oameni s-o lucreze. Altădată „au împărtăşit-o si din 
vite“ şi i-a dăruit „șase boi mari, cinci vaci, opt viței de acum 
mărunți, unsprezece oi cu mare cu mică“. În plus, Georgicä 
este tatăl copiilor, adică „făcuţi încă după ce au luat-o pă fii-sa“, 
afirmă socrul supărat. Teama reală nu o constituie paterni- 
tatea copiilor, ci vine din faptul că în calitate de protector, 
ginerele ar încerca să aibă grijă de ei, să mărite şi să înzestre- 

ze fetele, să-i ajute pe băieţi să se aşeze la casele lor. Or, 
acest lucru ar însemna să rupă din propria avere, s-o vădu- 
vească pe soţie de bunăstarea promisă la tocmeală si care i 
se cuvine conform poziției sociale pe care o deţine. 

Prima cercetare se efectuează la nivel local de către Cos- 
tandin, episcopul Buzăului, şi de către paharnicul Varlam, 
ispravnicul județului Săcuiani. Dumitrache promite că-și va 
părăsi amanta si se va întoarce la soția legitimă, iar pentru 
a-şi linişti socrul îi dă foaia de zestre înapoi, asigurându-l 
că nimic n-a fost cheltuit. Aici se poate trimite chiar la Pra- 
vilă care la glava 216, zaceala 5 spune următoarele: „De va 
avea altă muiere în casa lui (soţul) şi va dormi cu dânsa, sau 
în alt sat, sau într-alt loc, şi-i va zice muiarea lui sau părin- 
ţii ei, sau altcineva, o dată si de doao ori, să se däpärteze, 
iară el nu va vrea să facă părăsire de tot de cătră acea curvă, 
atunce-l lasă muiarea lui“!. Cu alte cuvinte, socrul, apoi au- 
toritätile locale, în speță ispravnicii şi episcopul locului, îl 
invită pe Dumitrache să-şi părăsească amanta şi pentru că 
acesta se supune, procesul intentat nu mai are obiect. Și cu 
toate acestea, zapisul dat de ginere nu reuşeşte să-l convingă 
pe vistier care, de-a lungul anilor, auzise nenumărate pro- 
misiuni. La rândul ei, amanta nu scapă neinterogată, ea 
devenind personajul principal şi punctul slab al ordinii co- 
munitare. Adusă în fața episcopului si a ispravnicului se pare 
că femeia a mărturisit calitatea de posadnică a lui Dumitra- 
che foarte uşor, cel putin aşa susțin cei doi în raportul pe 
care îl trimit la Mitropolie, dar ei nu pot face mare lucru, 
cel mult o pot închide pentru câteva zile la „gros“, până cei 
mari iau cunoştinţă de caz si hotărăsc în vreun fel. 

Între timp, scandalul ia amploare şi socrul încearcă să-şi 
facă dreptate de unul singur. Eliberarea Tudorei îl scoate din 
minți în aşa măsură că într-una din zile dă buzna peste ea 
în casă, o bate cu bestialitate şi apoi o apucă de picioare şi 


1 Îndreptarea legii, p. 224. 

o târăşte pe ulițele târgului până la „gros“, înainte ca veci- 
nii să se dumirească de ce se întâmplă. Boierul îndrăznește 
să procedeze aşa tocmai datorită diferenţelor sociale exis- 
tente între ei. El profită, statutul social îi permite să intervină 
si s-o pedepsească personal pe porcăreasă fără să stâmeas- 
că nemulțumirea comunităţii sau a autorităţilor. Fratele 
amantei, indignat, adresează şi el o plângere puterii, la 18 de- 
cembrie 1799, prin care neagă orice legătură amoroasă 
între Tudora si Dumitrache şi susţine că adevăratul motiv 
al supărării vistierului ar fi vrajba apărută în căsnicia fiicei 
sale pe care încearcă s-o pună în cârca surorii lui. 

Cercetarea la fața locului dovedeşte că nu Georgică este 
tatăl copiilor. Luaţi pe ani se vede că, după urma răposa- 
tului soț, Tudorei „i-a rămas cinci copii, adică o fată mări- 
tată din anul când au murit tată-său, un fecior ca de ani 20, 
o fată are de vârstă ...!, un fecior are de 12 ani, un fecior 
are de 8 ani, adică cinci“. Si pentru că vistierul insistă, se 
mai face o cercetare şi, din nou, se ajunge la concluzia că 
progeniturile aparțin primului bărbat, dovada o constituie 
vârsta lor, „că nu sunt mici, ci vrednici a să chivernisi sin- 
guri“. Rămâne însă problema averii confiscate încă înain- 
tea cercetării. În acest timp, Tudora este ridicată ca şi cel 
mai înrăit tâlhar de drumul mare şi adusă sub pază la închi- 
soarea ispravnicului. După două luni, mitropolitul nu deci- 
sese încă ce să facă cu ea, dacă să-i dea drumul, dacă să o 
surghiunească, dacă să-i confişte numai averea. 

Manolache se arată îngrijorat de soarta surorii, deoarece 
nu ştie „au murit sau s-au înecat sau s-au surghinit“. 

Întâi se face o analiză asupra averii, iar via îi interesea- 
ză cel mai mult. Întrebaţi vecinii, toți mărturisesc că e vie 
pusă de un an, în vara trecută, de către Georgică si oame- 
nii lui pentru amantă; clericii se arată indecisi asupra solu- 
tiei: via va fi returnată proprietarului de drept, ori va fi 


! Spaţiu gol în text. 

vândutä ca nu cumva sub acest pretext, Tudora sä se reîn- 
toarcă în târg şi să se întâlnească iarăşi cu iubitul ei. Prin- 
tre lucrurile confiscate se află şi ceva bani găsiți în casa 
Tudorei, pe aceia instanţa îi consideră ca aparținând amantei 
şi crede că ar fi bine să-i fie returnati. Încärcati într-o căru- 
tă, Tudora şi copiii sunt izgoniți din târg tocmai peste Olt, 
în plină iarnă, în apropierea Crăciunului, la 22 decembrie 
1799. 

Observăm cum totul se învârte în jurul averii, ea primează 
în defavoarea onoarei care devine un subiect colateral pus 
să lucreze tot în folosul bogăției. Soţia admite mult mai uşor 
prezenţa unei alte femei, dar cu condiţia să nu pericliteze 
averea comună şi mai ales zestrea. În marile case boierești, 
acolo unde averea nu constituie un punct nevralgic, amanta 
este tolerată, iar bastarzii aşteaptă mila tatălui. În plus, băr- 
batul nu este pedepsit în nici un fel, deşi este părtaş în egală 
măsură la relaţia ilicită care ruinează propriul menaj, o sim- 
plă promisiune şi totul se trece cu vederea în dorinţa de a 
nu complica și mai mult legătura sfântă a căsătoriei. Tot- 
odată, soțul rămâne în afara conflictului conjugal, în 
prim-plan aflându-se doi protagoniști, socrul şi amanta, nu 
străini de viaţa cuplului şi cu roluri total diferite: unul se 
erijează în apărător al lui, iar celălalt este văzut ca distru- 
gător. Actorii principali, cei doi soți, cei care ar trebui să-şi 
spună părerea despre situaţia creată, rămân în umbră.! 


Boierii şi imoralitatea 


Reclamarea în justiție, indiferent de motiv, este văzută de 
boier ca o mare atingere adusă cinstei lui. Printr-un proces 
deferit spaţiului public, el şi „casa“ lui ajung subiect de bâr- 
fă în celelalte case boierești, de „batjocora lumii“, după cum 


! DANIC, mss. 143, ff. 84—88”. 

se exprimă unul dintre ei. Pe lângă cinste, un boier are de 
apărat şi noblețea rangului, el este „blagorodnic“!, adică de 
neam ales, cu totul deosebit de restul norodului. O serie de 
constrângeri sociale aparțin acestei categorii sociale, iar une- 
le dintre ele se referă la conduită. Când ajung în faţa mitro- 
politului, care în astfel de situaţii se ocupă personal de 
împricinaţii nobili, acesta le reamintește, înainte de toate, 
de statutul lor social şi de importanţa acestuia în societate; 
ca membri ai unei elite, boierii trebuie să se comporte cu 
multă „cinste“ şi să reprezinte un exemplu pentru ceilalți su- 
puşi: boierul să-şi caute de slujbă, în sensul de dregătorie, 
iar boieroaica de „cinste“, în sensul de fidelitate. 

Situaţia boieroaicei în interiorul familiei este cu totul alta 
decât cea a unei femei de rând, are un nume, aparține unei fami- 
lii nobile importante si are o avere (zestre), de multe ori des- 
tul de mare. Acestea două îi întăresc considerabil poziția. Dacă 
boierului îi sunt permise micile escapade în rândul slujnicelor, 
onoarea soției contează foarte mult. Miza fidelității feminine 
devine esenţială, în condiţiile în care ea asigură o continui- 
tate legitimă a neamului şi garantează moştenitori legali pen- 
tru patrimoniul patern. Educată să accepte aventurile soțului, 
ea nu are de ce să-l reclame în justiție, fiindcă ştie că o sluj- 
nică sau o femeie simplă nu-i pot lua locul niciodată. 

Pe de altă parte, modul de viaţă al boierilor începe din ce 
în ce mai mult să se îndepărteze de cel al poporului şi, mai 
ales, să se ascundă în spatele zidurilor. Dacă la 1730 mai 
este posibil să vedem o boieroaică desfäsurându-si amorul 
în public, după această dată casele lor devin adevărate for- 
tärete unde boierii trăiesc alături de familii şi armatele de 
slugi, departe de privirile celorlalți. Ascunşi de curiozitatea 
bolnăvicioasă a oamenilor, disputele lor nu mai implică parti- 


1 Asupra termenului vezi studiul Violetei Barbu, „Concepţia asupra 
«blagorodiei» în vechiul regim“, în AG, I (IV), nr. 3-4, 1994, pp. 145-156. 

ciparea publicului. Neîntelegerile dintre soţi trec, mai întâi, 
prin medierea rudelor, nici una dintre familii neavând in- 
teresul să rupă alianţa, îndeosebi cea a soțului care s-ar ve- 
dea obligat să restituie zestrea primită. În acelaşi timp, prin 
căsătorie, el intră într-o rețea de alianţe utilă în ascensiunea 
socială, aşadar, nu are nici un rost să o piardă. Soţia se su- 
pune, de cele mai multe ori, înțelegerilor la care s-a ajuns 
pentru că aşa îi cere poziția socială, pentru că cei din jur in- 
sistă, pentru că are copii. Elena spune foarte clar în decla- 
ratia ei că îşi acceptă soţul, pe paharnicul loan Bălăceanu, 
numai pentru că trebuie să se supună constrângerilor socia- 
le cerute de rangul pe care îl poartă, deşi nu are nici cea mai 
mică simpatie pentru bărbat: „că vreo deosebită dragoste cu 
dumnealui nu are, dar purtându-se cu tropot bine şi evghe- 
nicos îl primeste“!. Medierile se realizează în secret pentru 
a nu da prilej de bârfă celor din jur şi, dacă totuşi ajung la 
Mitropolie, ambele părți insistă, într-o primă fază, pe păs- 
trarea secretului, cerând mitropolitului multă discreţie. 
Căsătorite din interes, unele boieroaice își găsesc refu- 
giul într-o relaţie. Amantii lor sunt inferiori din punct de ve- 
dere social pentru că nu au de unde să aleagă, dată fiind 
limitarea spaţiului în care se pot mişca: slugile din casă, ti- 
ganii, micii dregători de la curtea domnească, rareori un bo- 
ier. Situaţia se schimbă după războiul din 1768-1774, când 
preferinţele lor se îndreaptă cu precădere spre ofițerii ruși, 
austrieci sau francezi. În această situaţie se află vornicul 
Matache Racoviţă a cărui cucoană, Mărioara Cantacuzino, 


1! DANIC, Mitropolia Țării Româneşti, CCCLVIII/2. Ulterior cei doi 
soți s-au separat, întrucât micile lor disensiuni conjugale au ajuns în spa- 
tiul public unde cucoana a strigat de câteva ori „că-i iaste ceru înaintea 
ochilor şi nici cum nu-l voieşte de bărbat“. Aceste vorbe nu-i convin pa- 
harnicului şi refuză orice cale de împăcare. Cuvântul grecesc „evghe- 
nie“ înseamnă de neam bun, deci „a se purta cu evghenicos“ are semni- 
ficatia de a se purta conform rangului. Vezi în acest sens Violeta Barbu, 
„Concepţia asupra «blagorodiei» în vechiul regim“, pp. 145-156. 

a fugit, din „uşurătatea minţii“, cu un oarecare, luându-i o 
grămadă de scule şi bani din casă. La insistenţele rudelor 
şi prietenilor, boierul o iartă, dar când Mărioara fuge şi a 
doua oară ruşinea este prea mare pentru a trece totul cu ve- 
derea. Pe lângă despărţire, boierul o obligă pe infidelă să-i 
plătească până la un capăt de aţă tot ce a furat.! 

Stolnicul Răducan Filipescu este şi mai revoltat de com- 
portamentul soției sale, Maria Văcărescu. După ani de căsă- 
torie, din care au rezultat trei copii, cucoana a căzut în 
dragoste cu un ofițer austriac, în timpul războiului din 1789. 
La început, totul se desfăşoară în secret, iar Maria foloseş- 
te diverse tertipuri pentru a-și întâlni amantul si lucrul îi re- 
useste, stolnicul fiind mai tot timpul plecat ba pe la moşii, 
ba prin ţară după chiverniseală. Când acesta îi tot cere să-l 
însoţească, ea găseşte întotdeauna un pretext: că-i bolnavă, 
că are altele pe cap. Când amorul se transformă în pasiune, 
Maria îşi urmează amantul în lume, dar si ea, ca şi surate- 
le ei din popor, se lasă convinsă de ofițer să nu plece cu mâna 
goală. Argintăria, scule, haine şi 3 500 de taleri sunt încăr- 
cate în desagi înainte de plecare. Vorniceasa Văcărescu, 
mama Mariei, aflând de isprava fiicei şi de marea ruşine pri- 
cinuită, cere ajutor domnului pentru a o aduce acasă. Deși 
găsită peste numai câteva zile, soţia risipise o mare parte 
din avere, pentru că împreună cu amantul au tinut-o tot în- 
tr-un chef pe la toate hanurile pe unde au poposit. 

Filipescu nu voiește s-o mai primească, considerând că i-a 
adus „mare stingere şi necinste“ şi chiar dacă nu divorțează, 
refuză s-o mai vadă, alungând-o din casă. El îi interzice să 


1 DANIC, Fond Documente Muntenesti XXVI/78 si Fond Mitropo- 
lia Ţării Româneşti, CCCLVIII/1, 1 septembrie 1804 si 28 februarie 1812. 
În sânul aristocrației engleze dezonoarea provocată de adulterul femi- 
nin se construiește cu totul altfel. Amantul soţiei este la rândul său ur- 
mărit pe calea justiţiei si obligat să plătească pentru ofensa adusă. Exis- 
tă în egală măsură un cod al duelului de care soții dezonorati uzează pentru 
a se răzbuna. L. Stone, Road to divorce, pp. 237-241 si 269. 

se apropie de copii, pe care preferă să-i încredinteze unor 
epitropi decât să-i dea mamei: „ci după faptele dumneaei 
ce arăt mai sus, las ca să nu aibă nici o treabă cu casa mea 
Şi cu copiii miei“. Chiar atrage atenţia epitropilor să nu se 
lase cumva înselati de vorbele ei şi să îi permită să locuias- 
că la un loc cu copiii, „fiindcă dintr-un început s-au arătat 
fără milă şi ca o nebună risipitoare şi nedurere dă inimă dă 
copii şi dă casa mea“. Dincolo de dezonoarea adusă, boie- 
rul Filipescu se arată şocat de atitudinea cucoanei care a pu- 
tut să-şi abandoneze copiii, să-i lase singuri în casă şi să fugă 
mânată de o pasiune efemeră. Chiar dacă o iartă în ceasul 
morții, nu-și retrage totuși decizia asupra copiilor rămaşi în 
grija unchilor paterni şi nu a mamei.! 

La rândul său, boieroaica se arată ofensată atunci când 
este acuzată pe nedrept de curvie. Cinstea şi buna condui- 
tă fac parte din onoarea ei şi îi fixează locul în societate şi 
comunitate. Despina Varipat se simte foarte jignită, ba chiar 
furioasă din cauza vorbele lansate de soțul ei, Bănică Băr- 
bătescu, în sânul comunităţii boierești din capitală. Ea tre- 
ce peste comportamentul soțului, care, în loc să umble cu cei 
de seama lui, a intrat într-un anturaj de „proşti oameni si ți- 
gani“, dar nu poate trece cu vederea „zvonul de curvie“ scor- 
nit. Bănică a spus în auzul tuturor, astfel încât „au umplut 
toate casele boierești si auzurile tuturor celor cu care s-a în- 
tâlnit““. De ruşine, Despina „nici din casă afară nu poate ieşi“. 
În fața instanţei, boierul își reafirmă acuzaţiile, dar când i 
se cer dovezi tergiversează procesul şi invocă un răgaz pen- 
tru a-şi strânge martorii. După alte două soroace, mitropo- 
litul n-are decât să judece în lipsă, căci dumnealui plecase 
la ţară şi lăsase totul baltă. Despina Varipat obține divorțul 
mult dorit, dar, prin cartea de despărțire, ambii soți pierd 
dreptul de recăsătorire. Doi ani mai târziu, la 11 ianuarie 


1 DANIC, mss. 143, ff. 139-141" VA. Urechia, op. cit., vol. VI, 
pp. 427-430, 9 aprilie 1793, 6 iunie 1793, 1 iulie 1793. 

1784, Bănică, invocând tinereţea, cere mitropolitului o dis- 
pensă de căsătorie pe care o si primeste.! 

Adulterul feminin reprezintă, şi la acest nivel social, o 
mare ofensă şi o mare necinste adusă casei. Boierii se stră- 
duiesc să ascundă cât mai bine primele aventuri ale sotii- 
lor, încercând, cu sprijinul familiei, să le îndrepte, fie prin 
exil la o moşie îndepărtată, fie prin surghiunul la mănăsti- 
re. Dacă nici una dintre aceste metode nu dă rezultat, abia 
atunci boierul se hotărăşte și cere divorțul. În cazul în care, 
la insistențele mitropolitului şi rudelor, îşi iartă soţia, boie- 
rul primește în schimb avantaje materiale esenţiale: zestrea 
trece de drept şi de fapt în posesia lui, apoi soția adulteră 
este eliminată din moştenire. Moartea soțului o lasă săracă, 
averea şi zestrea trecând în posesia copiilor şi a rudelor 
decedatului. Acest contract, semnat de soţie şi întărit de pă- 
rinti, rudele ei o transformă într-o slugă oarecare, lăsată la 
mâna stăpânului, „despuiată“ de toate onorurile date de po- 
zitia socială şi avere, fără nici o autoritate în interiorul me- 
najului. 


„În jurul unui divort“: 
Costandin Brezoianu vs Marica Filipescu 


Pe la 1731, în mahalaua Brezoianu era zarvă mare. Mare- 
le boier Costandin Brezoianu, vel armas, dorea să divorțeze. 
Cei doi soți proveneau din marile familii boiereşti ale vre- 
mii. Costandin Brezoianu era fiul lui Pätrasco Brezoianu, 
mare postelnic, mare ban şi mare vornic în vremea domnilor 
Constantin Brâncoveanu (1688-1714) si Stefan Cantacuzi- 
no (1714-1716). Ascensiunea fulminantă a acestui mic bo- 
ier l-a îndreptăţit să ducă o politică matrimonială îndrăzneață. 
Căsătoria fiicei sale, Stanca, cu marele spătar Radu Canta- 


! BAR, mss. 636, f. 117—117” şi mss. 638, f. 196", 17 februarie 1782. 

cuzino i-a asigurat cele mai importante dregătorii în ierar- 
hia politică, dregătorii ocupate de altfel numai în timpul dom- 
niei lui Stefan Cantacuzino, fratele ginerelui său. Cea de-a 
doua fiică, Ilinca, a fost măritată după loan Bălăceanu, iar 
cea de-a treia, Despa, după Cârstea, fiul lui Cârstea Popes- 
cu, mare vornic.! În afară de Costandin, Pätrasco a mai avut 
patru băieți — Fiera, Stefan, Şerban şi Matei.2 Despre căsă- 
toriile şi carierele lor ştim, în momentul de față, foarte pu- 
ţine lucruri.? 

În ceea ce priveşte identitatea Mariei Filipescu, lucrurile 
se prezintă un pic altfel. Istoricul Paul Cernovodeanu crede 
că era fiica lui Grigore Filipescu, mare pitar, si a Voichiţei, 
deoarece cei doi apar ca semnatari ai scrisorii de angajament 
semnată de Marica la 20 septembrie 1731.4 Dar din testamen- 
tul marelui pitar Grigore Filipescu reiese că el nu a fost căsă- 
torit cu Voichita, ci cu Ilinca.5 Printre copiii celor doi se 
număra şi o fată cu numele de Marica, dar ea nu putea fi 
soția marelui armaș Costandin Brezoianu dintr-un motiv foar- 
te simplu: la 21 martie 1736, când tatăl ei îşi alcătuia diata, 
ea nu era căsătorită încă, iar tatăl stabilea ce se va vinde pentru 


l Pentru cariera acestui boier vezi N. Stoicescu, Dicţionar al mari- 
lor dregători din Tara Românească și Moldova, Bucureşti, 1972, pp. 124-125. 

2 N. Stoicescu în dicționarul său nu vorbeşte de Matei. El apare ca 
fiu al marelui ban Pätrasco Brezoianu fie într-o serie de documente indi- 
viduale, cum este cel de la 5 iunie 1729, unde este menţionat ca boier 
hotarnic, fie alături de fratele său Ştefan, în ambele documente declinân- 
du-si identitatea ca fiu al fostului mare vornic Pätrasco. DANIC, Fond 
Mitropolia Ţării Româneşti, CCC/8, CCCXXXI/1, CCCLII/10, 2 februa- 
rie 1722, 5 iunie 1729 şi 8 decembrie 1729. 

3 N. Stoicescu, op. cit., pp. 124-125. Dar şi Mihai banul Cantacuzi- 
no, Genealogia Cantacuzinilor, pp. 313 —315. 

4 Vezi Paul Cernovodeanu, „Date de interes socio-medical într-un izvor 
românesc de la mijlocul secolului al XVIII-lea“, în SMIM, vol. XIII, 1995, 
p. 144. 

5 DANIC, Fond Mitropolia Țării Româneşti, LXXIX/12. Vezi si Irina 
Hoinărescu, „Contribuţii la istoria familiei Filipescu în veacurile 
XVI-XVIII“, în AG, tom V, 1998, nr. 1-2, pp. 295-296. 

a-i face nunta şi pentru a fi înzestrată de către mamă şi cei 
doi frati.! 

Scrisoarea de angajament a Maricăi Brezoianu, născută 
Filipescu, este redactată la 20 septembrie 1731, aşadar, cu 
mult înaintea elaborării testamentului. De altfel, din testament 
reiese foarte clar că această Marica, fiică a lui Grigore, era 
încă o copilă. Totodată, trebuie precizat că cei doi Filipești 
apar în document în calitate de rude şi nu neapărat de părinți. 
Această ipoteză fiind eliminată, rămâne o alta foarte atră- 
gătoare: Marica Filipescu ar fi atunci fiica lui Matei Fili- 
pescu şi a Mariei, soră cu Ancuta şi Voichita.? 

Că de aceasta este vorba ne încredințăm dintr-un alt docu- 
ment de la 1718 aprilie 19, unde Marica şi Costandin Brezo- 
ianu apar împreună. În acest document, Costandin avea drept 
de protimisis în satul Filipești din judeţul Prahova, sat care 
aparţinea prin zestre soției sale. La această dată, popa Dumi- 
traşco din Filipești ceda partea sa de moşie din sat pentru 
o datorie ce o avea la jupân Chiriac de la Câmpina. Pentru 
că deţinea mare parte din moșia satului, Costandin Brezoia- 
nu intervenea si răscumpăra datoria popii Dumitrașco, lăsân- 
du-i totuşi moșia, din milă pentru sărăcia acestuia. Preotul 
nu ar putea niciodată să vândă moşia altcuiva: „să o vânzä 
să nu fie volnic a o vinde altora, ci iar la noi să vie să o vân- 
ză“3. Actul poartă iscăliturile celor doi soţi, iar Marica sem- 
nează cu numele ei de fată, Filipescu. 

Precizarea identității acestei femei are o importanță aparte, 
întrucât miza procesului de divorţ o constituie averea si 
zestrea. Neavând copii de sex masculin, Matei a împărțit în- 
treaga avere între cele trei fete ale sale, o zestre imensă în- 
sotindu-le la märitis. Căsătoriile lor au fost de asemenea bine 


! Ibidem. 
2 Ibidem, pp. 289-290. 
3 DANIC, Fond Mitropolia Țării Românești, LI/1. 

gândite, Matei înrudindu-se cu Brezoianu, Caramanlâu, Stir- 
bei, Bujoreanu si apoi cu Ruset.! 

Supunându-se unei politici matrimoniale familiale, via- 
ta comună le-a demonstrat celor doi boieri că nu prea au ni- 
mic în comun, în afară de averea şi onoarea ce trebuie 
prezervate cu grijă şi transmise intacte moștenitorilor de 
drept. După câţiva ani de căsătorie, Marica încearcă „să-şi 
omoare plictiseala“ cochetând cu Vasile Saigiul si, pe la 1731, 
relația depăşise de mult această etapă, devenind un lucru des- 
tul de serios, capabil să-l îngrijoreze pe soțul înşelat. Obraz de 
cinste, boierul Brezoianu nu poate suferi o asemenea rusi- 
ne, mai ales că majoritatea slugilor si vecinilor cunosc de 
mult „legătura de taină“ a jupânesei. În plus, amantul bo- 
ieroaicei nu este decât un om „prost“, din clasa de jos a so- 
cietätii, aşa cum o arată si numele pe care îl poartă, saigiu 
fiind cel care se ocupa cu strângerea si numărarea oilor în 
vederea perceperii impozitului. Dezonoarea este foarte mare 
pentru boierul înlocuit în patul conjugal de un oarecare. În 
aceste condiţii, cere ajutor mitropolitului ţării, singurul în 
măsură să-şi spună părerea în astfel de cazuri. Mitropolitul 
Stefan citeşte plângerea, reflectează si, deşi adulterul este 
clar dovedit, nu vrea să acorde divorțul, pe motiv că cei doi 
aparțin elitei sociale şi trebuie să reprezinte un exemplu demn 
de urmat pentru cei mulți şi „proşti“ (în epocă cuvântul este 
folosit pentru a-i desemna pe săracii din clasa de jos). 

Dar care sunt faptele? De câtva timp, Marica se îndră- 
gostise, până peste cap, de un alt bărbat pe care-l introdu- 
cea în odaia sa, pe uşa din dos, cu ajutorul slujnicei, Slamna 
tiganca, şi a unei vecine, Ilinca Mucioaia, ambele complice 
la amorul ilicit. Înstiintat de slugile din casă, soțul pune la 
cale un flagrant delict la care-i invită şi pe prietenii lui, marii 


! Irina Hoinărescu, art. cit., pp. 289-290; Vezi şi N. Stoicescu, op. cit., 
pp. 178-179. 

boieri ai Divanului. Participarea acestora nu este întâmplă- 
toare, ei vor deveni martori indispensabili în derularea pro- 
cesului. 

Neştiind ce-l aşteaptă, Vasile Saigiul a venit seara ca de 
obicei, a lăsat calul la vecini si, de aici, însoțit de tigancä a 
purces spre odaia amantei sale unde de obicei „șădea cât îi 
era voia“. De data aceasta, vizita i-a fost întreruptă de feciorii 
din casă care au intrat şi au început să-l ia la pumni. Scăpat 
cu chiu, cu vai din mâinile lor, Vasile se refugiază în casa 
Ilincăi Mucioaia căreia îi povestește speriat aventura 
tocmai încheiată: „după ce au scăpat de la feciori, au mer- 
su la casa ei si i-au spus el cu gura lui ei, cum că l-au prins 
feciorii postelnicului Costandin şi i-au luat inelul den de- 
get şi i-au luat şi taleri 15 den bozänar. Si apoi după ce s-au 
dus de la dânsa acasă au mai trimis cu ginere-să Vasile bani 
de au împlinit taleri 50 cu cei taleri 15 şi i-au dat în mâna 
tigäncii Slamnei, i-au dus de i-au dat feciorilor căci făcuse 
pace cu ei.“ Bătut si jefuit de către slugi, amantul nu renun- 
tä la dragostea pentru jupâneasa altuia. Boierul urmăreşte 
din umbră toată această afacere scabroasă pentru că pozi- 
ţia socială nu-i permite să se coboare la nivelul rivalului său. 
Slugile sunt puse să-i aducă răzbunarea, fiindcă ele aparţin 
aceleiaşi categorii sociale ca si amantul. Tratamentul apli- 
cat pune si mai bine în evidență aceste diferenţe sociale, clar 
marcate atât la nivelul discursului, cât şi la nivel compor- 
tamental. 

Cum rangul nu-i îngăduia să participe la o asemenea rusi- 
ne, boierul așteaptă potolirea lucrurilor şi apoi îşi pune slugile 
să povestească toată täräsenia în faţa celorlalți boieri. Trece 
totul pe hârtie, îi pune să semneze şi cu astfel de dovezi, îi 
cere mitropolitului, mai pe ocolite, să-l despartă fără să facă 
mare tărăboi în jurul cazului. Într-un cerc restrâns, proce- 
sul este judecat. Ilinca Mucioaia depune mărturie în faţa popii 
Mihai de la biserica din mahala si a popii Isac de la biseri- 

ca Creţulescu. Pentru început, mitropolitul propune soţilor 
un compromis: împăcarea cu condiția ca Marica să-şi cea- 
ră iertare şi să promită că se va îndrepta. 

La 20 septembrie 1731, Marica neagă că ar fi greşit susti- 
nând cu tărie că toate nu sunt decât minciuni menite s-o 
piardă. Copleşită de dovezile soţului, femeia se declară în- 
vinsă. În faţa boierilor si a rudelor îşi ia următorul angaja- 
ment: „Adică eu, Marica Filipeasca, dat-am scrisoarea mea 
la mâna dumnealui soțul mieu, Costandin Brezoianu, cum 
să să ştie că bănuind mai nainte dumnealui pă mine cum că 
nu-mi păzescu cinstea si curăţenia, ce fac lucruri necuviin- 
cioase, şi eu prinzându-mă înaintea dumnealui cum că nu 
sunt nici unele de acelea ce aude dumnealui şi sunt toate 
minciuni. lar când au fost acum, căzând eu în vină ca aceia 
şi dovedindu-mă dumnealui au vrut să facă gâlceavă, zicând 
că mă va lăsa. Deci eu am căzut la dumnealui cu mare ru- 
găciune ca să mă iarte, prinzându-mă că de acum înainte nu 
vor mai fi nici unele de acéle şi voi trăi cu dumnealui după 
cinste si după voia dumnealui, luându-mă si tot neamul mieu 
asupra dumnealor.“ Actul poartă următoarele semnături: Gri- 
gore Filipescu mare pitar, văr, Voichita Filipescu, probabil 
mătușă, Pantazi Primichiriu, mare medelnicer, cumnat, so- 
tul surorii Voichita (cele două femei cu acelaşi nume sunt 
personaje cu totul diferite), moartă la această dată, şi Cos- 
tandin Năsturel mare paharnic. Toţi semnatarii se pun che- 
zaşi pentru respectarea angajamentului dat. 

Scrisoarea de angajament, specifică epocii şi instrument 
important în soluţionarea conflictelor familiale, n-o va împie- 
dica pe Marica să penduleze timp de nouă ani între patul 
conjugal şi cel al amantului. 

În toamna anului 1740, sătul de atâta rușine și dezonoare, 
soțul intervine pe lângă mitropolitul Neofit, care îi este si 
duhovnic, să primească carte de despărţire şi toată zestrea 
conform Pravilei. De data aceasta, procesul se desfăşoară 


332 DESPRE DIVORT 


în public si cu participarea publicului. Vecinii sunt chemaţi 
să depună mărturie asupra unor fapte desfăşurate cu nouă 
ani în urmă, întrucât boierul Brezoianu are nevoie de probe 
zdrobitoare pentru a confisca averea si zestrea bogatei sale 
soţii. Acum miza procesului nu mai este onoarea, ci averea. 
Vechile fapte sunt readuse la lumină, vechile documente sunt 
scoase de prin cufere şi puse să lucreze în favoarea boie- 
rului. Numai că Marica n-are de gând să cedeze atât de uşor. 

Dimineaţă de toamnă, 3 octombrie 1740, cele două părți 
se prezintă la Mitropolie în faţa soborului de clerici. Rezulta- 
tul procesului pare previzibil şi Brezoianu îşi savurează deja 
triumful. Mitropolitul Neofit începe prin a asculta cele două 
părți, punând întrebări si de o parte, si de alta. Într-adevăr, 
probele sunt zdrobitoare, dar dumnealui o poate ierta pe dum- 
neaei că doar sunt obraze de cinste şi, atât cât mai există 
şanse de împăcare, de ce să renunţe, conchide Prea Sfintia 
Sa. Nici dumnealui, nici dumneaei n-au de gând să cedeze 
în faţa „cuvintelor duhovniceşti“ si a sfaturilor oferite. Si 
„neputând nici smerenia noastră cu nici un mijloc a-i îm- 
păca şi fiind precum am zis mai sus lucru dovedit“, divor- 
tul se acordă. Lovitură de teatru însă: zestrea nu poate fi 
confiscată pentru că soțul a reprimit-o în patul conjugal, chiar 
dacă a preacurvit cu altul. În susținerea acestei sentințe, mi- 
tropolitul Neofit invocă glava 215, zaceala 15 din Pravilă 
care zice următoarele: „de vreme ce va fi ştiind bărbatul că-i 
curveste muiarea cu alții, şi-i va fi şi zis şi s-au şi jăluit de 
multe ori, iar aşa cu aceastea au tăcut, n-au avut ce mai face, 
nici au vrut să o pârască la judecătoriu, ce o au ţinut în casă 
ca pe o fămeae-şi şi s-au culcat cu dânsa, atunce nu mai poa- 
te nici în viață, necum după moarte, să o pârască la judecă- 
toriu cum au făcut preacurvie, nici poate să-i oprească 
zeastrele, nice alt nemica“. Şi totuşi, mitropolitul îi lasă bo- 
ierului nostru o portitä de salvare. Dacă va dovedi că ea a 

continuat să păcătuiască şi după ce s-a angajat prin scrisoa- 
re, îi va da zestrea. 

Averea Maricăi Filipescu, aşa cum reiese din testamentul 
său, este colosală şi cuprinde un număr important de sate 
Şi moşii care aparțin de generaţii patrimoniului Filipestilor, 
adică moşiile de la Bucov, Filipești, Păpeni, Chiliani, Beri- 
lesti, Căşcioarele, munți în Prahova, țigani, rumâni, scule. 
În schimb, Brezoianu a plecat din casa părintească „numai 
cu trupul“, după cum singur mărturisește în diata sa. Casa 
din Bucureşti a trebuit s-o răscumpere de la ceilalți frați şi 
pentru că se afla în ruină a cheltuit „mulți bani, făcând şi 
curtea şi ceale ce să văd“. Ba mai mult, Costandin a fost 
obligat să se ocupe de fratele său, Matei, să-l îngrijească la 
boală, să-l îngroape, să-l pomenească.! În aceste condiţii, 
apare foarte limpede de ce boierul nostru vrea cu orice pret 
să pună mâna pe zestrea soției sale. 

Într-o săptămână, Costandin aleargă înnebunit să strân- 
gă noi şi noi probe care s-o incrimineze şi mai mult pe in- 
fidela soție. El cere cercetarea vecinilor. Cu cartea de blestem 
în mână, un cleric al soborului se prezintă în mahalaua Bre- 
zoianu şi începe să-i cerceteze pe mahalagii „cum şi în ce 
chip au fost şi precum aţi înţeles den trecutele vremi când 
s-au zvonit cu Vasilache saigiul şi măcar şi dentr-alte părți 
cum să va fi înţeles ver în ce chip“. Mahalagiii nu prea au de 
ales căci Prea Sfintia Sa îi ameninţă cu afurisenia si îi bles- 
temă cum nu se poate mai rău: „să mosteniti bubele lui Ghe- 
zei şi să lovească cutremurul lui Can si să nu să aleagă de 


1! DANIC, Fond Mitropolia Țării Româneşti CCCLXXXII/41, diata 
nu are dată, dar ar putea fi cuprinsă în intervalul 1743 iunie 1—-1744 mai 
3, perioadă în care Fiera Brezoianu este menţionat ca mare vistier. El 
apare în diata marelui armas, Costandin Brezoianu, cu acest titlu, ca mar- 
tor şi în calitate de rudă căreia îi datora 525 de taleri. Asupra dregători- 
ilor ocupate de Fiera Brezoianu vezi Th. Rădulescu, Sfatul domnesc si 
alți mari dregători ai Țării Româneşti din secolul al XVIII-lea. Liste cronolo- 
gice si cursus honorum, Bucureşti, 1972, p. 298. 

agoniseala caselor voastre ca praful si pânä nu veti märtu- 
risi adevärul precum veti sti iertäciune nu veti lua“. La che- 
marea mitropolitului vin cinci vecini: jupân Chiriac, unchiasul 
Vişan, Mihai paharnicul, popa Platon si jupân Gheorghe. Ei 
nu-și mai amintesc mare lucru: bătăi în uliţă, Vasilache care 
s-a bătut cu nu se ştie cine pentru amanta lui, Marica, scan- 
dal, Ilinca Mucioaia implicată cu totul în această afacere îm- 
preună cu ginere-său. Doar Mihai paharnicul aduce ceva nou 
în toată povestea. El îşi aminteşte următoarele: „că au au- 
zit că au mersu Filipeasca cu carăta la acel Vasilache şi s-au 
speriat caii din curtea lui şi au fugit cu caräta si ia au rămas 
acolo“. După ce toate mărturiile au fost culese, procesul poa- 
te să reînceapă. 

Marele armas Costandin Brezoianu se prezintă din nou 
la Mitropolie, dar pentru derularea procesului este necesară 
prezența Maricăi. Cum ea nu se prezentase încă, Prea Sfintia 
Sa se implică direct în aducerea femeii la judecată. În acest 
caz, răbdarea mitropolitului Neofit este greu pusă la încerca- 
re. Transmiterea zilei de judecată se făcuse deja oral prin 
intermediul unui slujbaş al soborului. De altfel, nu prezenta- 
se prea mare dificultate, distanţa dintre Mitropolie şi maha- 
laua Brezoianu, unde locuia Marica, nefiind prea mare. Aşa 
că în dimineaţa judecății prea cucernicul preot chir Emanuel 
şi-a ridicat poalele sutanei si a alergat pe ulițele mahalalelor 
s-o anunţe pe dumneaei că trebuie „să stea față cu jupân Cos- 
tandin Brezoianu“. Marica îl refuză pe prea cucernic sub pre- 
text că „i-au venit caii şi va să plece la ţară“. Cum n-o crede, 
mitropolitul insistă şi, diaconul Neofit pleacă din nou către 
casa numitei cucoane. De data asta, dumneaei nu numai că 
îl refuză, dar „au grăit şi alte cuvinte proaste“. Mitropoli- 
tul nu capitulează şi chir Metodie ia şi el drumul plin de băl- 
toace şi noroaie al ulitelor către mahalaua Brezoianu. Sătulă 
de atâtea insistente femeia promite că va veni a doua zi di- 
mineatä. Încrezători, mitropolitul, arhiereii si pârâtul s-au 
strâns în păr la Mitropolie, dimineaţa devreme, așteptând ve- 

nirea împricinatei. După câteva ore bune de aşteptare, se tri- 
mite un alt preot s-o anunţe că avea pricină de judecată şi 
că trebuia totuși să se prezinte. Nici acesta nu are prea mult 
succes căci o găseşte pe cucoană atât de bolnavă, încât nu 
se poate da jos din pat. 

Supărat că „nici într-un chip nu va să vie să stea de față 
cu dumnealui vel armaș, pentru ca să descoperim lucru mai 
cu adevăr“, Prea Sfintia Sa se hotărăşte să judece în lipsa 
jupânesei. Aşa că, mitropolitul consultă din nou Pravila rumâ- 
nească şi pe Armenopol. Pe baza acestora, îi dă voie boieru- 
lui Brezoianu nu numai să confiste zestrea soției, dar şi a 
treia parte din avere, nefiind copii la mijloc. Totodată, feme- 
ia pierde dreptul de a se mai recäsätori.! 

Deşi a câştigat procesul, Brezoianu nu a intrat niciodată 
în posesia zestrei. Testamentele celor doi soţi, scrise cam 
în aceeaşi perioadă, anii 1742—1744, demonstrează clar că 
Marica şi-a păstrat averea şi a lăsat-o prin testament rude- 
lor sale de sânge, în speţă surorii sale, Ancuta Filipescu, şi 
nepoților? Marica si Ancuta şi-au întocmit diatele tot în aceşti 
ani şi au testat una în favoarea celeilalte, lăsând soarta să 
decidă asupra aceleia care va supraviețui. Ancuta moare la 
11 aprilie 1743, la această dată sora ei era deja moartă, asa- 
dar, ea va fi beneficiara averii Filipeştilor pe care o va îm- 
părţi la rândul său rudelor de sânge, nici ea neavând copii. 

Totodată, nici interdicţia de a se recăsători nu a fost res- 
pectată, Marica măritându-se, probabil în 1742, cu lorda- 
che, fost mare portar. Cei doi au trăit împreună numai cinci 
luni, dar se pare că aceste luni au fost fericite şi cu linişte 
sau cel puţin aşa lasă să se înţeleagă diata acesteia. Prin tes- 
tamentul soţiei, Iordache intră în posesia mosiilor de la 


! DANIC, mss. 139, ff. 217-221"; Documentul a fost folosit si de 
Paul Cernovodeanu, Date de interes socio-medical, pp. 143-145. 

2 DANIC, Fond Mitropolia Ţării Româneşti, LXX/3, 26 mai 1743; 
CCXCIII/39, 1 octombrie 1754. 

Filipesti şi Mägureni, lucru pe care Costandin Brezoianu n-a 
reuşit să-l obțină după multi ani de cäsnicie.! 

Aceste documente pun față în față două mari familii boie- 
reşti cu propriile lor strategii matrimoniale, cu propriile lor 
rețele de solidaritate. Marica Filipescu este descendenta unei 
familii puternice, cu strămoși care au acumulat o avere consi- 
derabilă si care au ştiut să-şi creeze un grup cât mai larg de 
rude, prieteni, clienţi, folosiți la nevoie şi în reglarea diferi- 
telor afaceri de familie. Curajul, îndrăzneala şi independen- 
ta dovedite pe parcursul proceselor se datorează tocmai acestei 
descendente, apartenenţa la o familie bogată, prestigioasă si 
bine ancorată într-o largă reţea de solidaritate. Marica s-a do- 
vedit nu numai un bun administrator, ci şi un bun păstrător 
al averii familiei, cum singură declară: „că eu n-am vândut 
nici O mosie, nici nu sunt datoare nimănui nici un ban“. 

Deşi Pătraşco Brezoianu a ocupat dregătorii importante, 
de mare postelnic, mare vornic, mare ban, timp de doi ani, 
între 1714 şi 1716, vremurile erau totuşi destul de tulburi 
pentru acumularea de averi. Partizan al austriecilor, avea să 
sfârşească sub securea lui Nicolae Mavrocordat care i-a 
confiscat şi întreaga avere.2 Prins în vâltoarea evenimente- 
lor, marele ban nu a reuşit să-şi termine nici măcar biseri- 
ca începută la Brezoaiele în 1715 şi sfârşită abia de fiul său 
Ștefan în octombrie 1748. Soţia, fiicele şi nurorile marelui 
ban au fost imediat închise de către domn, iar fiii au reuşit 
cu greu să scape prin munți în Transilvania. Ei vor reveni 
în ţară abia în vremea domniei lui loan Mavrocordat.? 

Cu toate că bătrânul Brezoianu a încercat, şi chiar a reu- 
şit, o politică matrimonială care să ridice familia în plan po- 


! Ibidem. 

2 Istoria Țării Românești de la octombrie 1688 până la martie 1717, 
ed. întocmită de Constantin Grecescu, Bucureşti, 1959, p. 128. 

3 Al. Vasilescu, Oltenia sub austrieci 1716-1739. I Istoria politică a 
Olteniei sub austrieci, Bucureşti, 1925, pp. 35-36. 

litic şi social, după 1716 aceasta nu-i mai era de nici un folos 
celui mai mare dintre frații Brezoianu. Mazilirea domnului 
Ștefan Cantacuzino, hainirea Bălăcenilor şi politica dusă de 
tatăl său l-au ţinut probabil ani buni în umbră. La 1731 oc- 
tombrie 11, Costandin era postelnic şi va urca numai trep- 
tele micilor dregătorii, mare setrar, mare pitar si mare armas.! 
Dintre fraţi, doar Ștefan va ajunge la 1745 mare vornic de 
Târgovişte pentru o scurtă perioadă de timp.? Fiera Brezo- 
ianu, ajuns mare vistier, nu îi este frate aşa cum presupune 
Nicolae Stoicescu în Dictionari, ci văr, după cum reiese din 
diata lui Costandin Brezoianu. 

Costandin Brezoianu a ieşit din casa părintească „numai 
cu trupul“ şi fără „să moștenească“ o reţea socială de am- 
ploarea celei a Filipestilor, el nu va reuşi nici să avanseze, 
nici să-şi sporească averea. La moarte nu lasă mare lucru 
celei de-a doua soţii şi copiilor minori.4 Marele dezavantaj, 
atât pentru Filipeşti, cât şi pentru Brezoiani îl va constitui 
însă absența moștenitorilor care să continue neamul si pres- 
tigiul pe scena politică a ţării. Copiii, indiferent de sexul lor, 
i-ar fi fost de mare folos în legarea unor alianţe si în con- 
stituirea unor solidaritäti, lucruri importante în ascensiunea 
unei familii boierești.’ 


1 Th. Rădulescu, op. cit., pp., 447, 458, 466, 467. 

2 Ibidem, p. 126. 

3 N. Stoicescu, op. cit., p. 124. 

4 DANIC, Fond Mitropolia Țării Româneşti, CCCLXXXII/41. 

5 Vezi şi C. Klapisch-Zuber, La maison et le nom, vezi mai ales capi- 
tolul III „Parents, amis et voisins“, pp. 59-80. 


III 
Alte motive de divorţ 


Părăsirea domiciliului conjugal 


La Mitropolie au fost înregistrate 54 de cereri care invocă 
abandonul domiciliului conjugal ca motiv de separare, din- 
tre care 35 sunt date de către femei şi 19 de către bărbați. 
Glavele 235 şi 236 analizează părăsirea familiei în funcție 
de sexul partenerului, acordând importanță mai ales abando- 
nului masculin. Soţia trebuie să-și aștepte bărbatul timp de 
cinci ani. Dacă în această perioadă, soțul nu i-a trimis nici 
bani, nici scrisoare, ea poate înainta cerere de despărțire. În 
acelaşi timp, femeia trebuie să probeze cu martori vrednici 
de cinste absenţa soțului, lipsa oricărui contact şi asiduitatea 
cu care a încercat şi s-a străduit să-l găsească. Dacă după 
trei ani bărbatul revine, despărţirea nu se acordă chiar dacă 
acesta a avut tiitoare în altă parte si cu atât mai putin atunci 
când soţul a trimis din când în când ceva bani sau numai 
veşti. 

În practică, abandonul este atât masculin, cât şi feminin. 
Femeile aşteaptă între patru şi 12 ani reîntoarcerea soțului. 
O perioadă destul de lungă şi dificilă din punct de vedere 
economic. Sub pretextul căutării unei slujbe sau exercitării 
acesteia, soțul pleacă de acasă şi uită să se mai întoarcă. Ple- 


! Îndreptarea legii, pp. 230-231. În Anglia, termenul se prelungeşte 
până la şapte ani, după care femeia se poate teoretic recăsători. L. Stone, 
The Family, Sex and Marrige, p. 38. 

cat cu negustoria, Nicolae din mahalaua Golescului rămâ- 
ne la Constantinopol. După şase ani revine în Bucureşti cu 
treburi, dar nu trage „acasă“. Deşi poartă turban si salvari, 
foştii vecini îl recunosc şi îi cer să se reîntoarcă la soție. Aces- 
ta îşi neagă identitatea, afirmând că se numește Ismail, dar 
ține să le spună că soţia este prima vinovată de turcirea sa. 
Mărturiile vecinilor o vor ajuta pe Stana să obțină separarea.! 
Nicolae nu este singurul, şi alți bărbaţi plecaţi în Imperiul 
Otoman cu diverse treburi, fie nu se mai întorc căsătorin- 
du-se acolo, fie trec la islam, organizându-si viaţa în funcţie 
de noua identitate. Părăsirea soţiei nu presupune întotdeau- 
na neînțelegerile conjugale sau migrarea în căutarea unui loc 
de muncă. În unele cazuri lucrurile sunt clare încă din capul 
locului: evadarea din puşcărie, frica de datorii sau de bir, 
hotia sau plata gloabei îi împing pe unii bărbaţi să aleagă 
calea cea mai lesne de urmat, fuga. În majoritatea cazurilor, 
dispariția băbatului este percepută tot ca o dezertare, un aban- 
don, pentru că femeia nu a fost informată cu privire la in- 
tentiile lui, doar a constatat absenţa care s-a prelungit cu 
fiecare zi de așteptare. 

Soţia are întotdeauna obligaţia de a-şi căuta soţul, de a 
pune întrebări tuturor negustorilor, mestesugarilor sau călă- 
torilor străini care trec prin sat sau mahala la un moment 
dat. Ea oferă semnalmentele soțului şi toate celelalte elemen- 
te necesare identificării în speranţa aflării vreunei informaţii, 
căci situaţia este incertă si grea. Așa află Stanca din maha- 
laua Stelea că bărbatul ei, Mihai logofetelul, plecat de patru 
ani, se stabilise la Țarigrad unde ţinea o prăvălie. Informati- 
ile îi sunt oferite de Gheorghe croitorul, vecin de prăvălie 
cu sus-numitul timp de şapte luni, acolo la Țarigrad. Odată 
venit în București si stabilit în mahalaua Lucaci, Gheorghe 
este căutat şi chestionat de soția părăsită. Radu negustorul 


! BAR, mss. 634, f. 39-39”. 

din mahalaua Olari completează, povestindu-i soției cum l-a 
văzut pe Mihai cu şalvari, turban şi în toväräsia unor turci 
la Crâm (în Crimeea), într-o cârciumă, atunci când a făcut 
popas împreună cu alți negustori.! Ce poate face o femeie 
în această situație? Zi de zi întreabă şi aşteaptă că poate soţul 
se va întoarce, dar când disperarea şi sărăcia ajung la limită, 
ea ia drumul Mitropoliei, cerând separarea pentru a se putea 
recăsători. 

Asteptarea devine din ce în ce mai grea cu fiecare an si mai 
ales când toate cercetările nu dau nici un rezultat, când soția 
disperată nu ştie de soarta soțului „de-i viu sau mort“. Cel 
mai bine exprimă această stare de incertitudine, de sărăcie şi 
de umilință Gherghina de la Bâcu, judeţul Ilfov, părăsită de 
soț după 15 ani de căsătorie şi având patru copii. La capătul 
a cinci ani de aşteptare, mama se află în pragul disperării, „ne- 
având nici o corispondentie scrisoare sau prin trimişi“, nimic 
de la soțul rătăcitor. Dar dincolo de lipsa informațiilor apare 
sărăcia extremă. Singură şi cu „patru pietre de fete“, toate în 
vârstă de măritat, în „lipsă şi sărăcie“, numai un alt soț o poa- 
te ajuta să se descurce, crede femeia. 2 Cu siguranță Gherghi- 
na nu ştie scrie sau citi si atunci de ce așteaptă o scrisoare? 
Ce reprezintă pentru ea actul scris? Nimic altceva decât do- 
vada că soțul se află în viaţă şi se arată interesat de soarta ei 
şi a copiilor. Petecul de hârtie capătă o cu totul altă valoare 
decât conţinutul propriu-zis. Poate că preotul din sat ar fi aju- 
tat-o să descifreze slovele şi ar fi aflat ceva veşti, corespon- 
denta însă n-a venit, iar ea nu poate să mai aştepte. 

Pe lângă această aşteptare pasivă se conturează şi o alta 
activă în care femeia ia practic „urma“ bărbatului, plecând 
în cautarea lui, deplasându-se încet şi pe baza informaţiilor 
căpătate pe parcursul drumului şi din cârciumă în cârciu- 


! BAR, mss. 634, ff. 104r-105r, 107. 
2 DANIC, mss. 141, f. 124124", 16 iunie 1799. 

mä, adeseori singurul loc de unde se poate afla câte ceva. 
Zoita, din mahalaua Popa Nan, pleacă în căutarea bärbatu- 
lui la câteva zile după ce constată prelungirea absenței aces- 
tuia de acasă. Cercetând în stânga şi-n dreapta, dând detalii 
cu privire la înfăţişarea soțului şi descriind în amănunt hai- 
nele cu care era îmbrăcat înaintea dispariţiei, află că aces- 
ta ar fi fost văzut în Buzău. Prin munți şi după doi ani de 
căutări, Zoita îşi găseşte în sfârşit bărbatul viu şi nevătămat 
în cetatea lui Vintilă Vodă. Matei călărașul nu se arată prea 
impresionat de efortul soţiei şi nici nu se grăbeşte s-o ur- 
meze, sfătuind-o să plece si promitându-i că va veni si el peste 
putin timp. Reîntoarsă la București, Zoita așteaptă încă trei 
ani şi jumătate venirea omului ei înainte de a lua din nou 
drumul Buzăului. De astă dată eforturile ei sunt zadarnice, 
la capătul drumului află că Matei plecase încă de atunci în 
altă parte de lume. Obosită şi fără cale de ieşire, Zoita re- 
vine acasă, cerând despärtirea.! 

Abandonul feminin este însoţit întotdeauna de o conduită 
desfrânată sau de hotie. O soție nu pleacă niciodată singură: 
ea fuge cu un oarecare — cu sluga din casă, cu un arnăut sau 
soldat aflat în trecere prin mahala, cu nașul şi chiar cu cum- 
natul, cu un vecin sau un tovarăș de afaceri al soțului — si după 
ce a golit casa. Înainte de a cere separarea, bărbatul are obli- 
gatia de a cerceta si a întreba din trecător în trecător, că poa- 
te se va ivi cineva care să-i ofere informaţiile necesare pentru 
a decide într-un fel sau altul. Zambila de la Cucuteni, jude- 
tul Dâmboviţa, fuge „în lume“ cu un ţigan läies, abando- 
nându-şi cei cinci copii şi soțul după 19 ani de căsătorie. 
Un an şi jumătate, Stan a căutat-o „peste patru judeţe“ şi 
n-a putut să-i dea de urmă. El are tot interesul s-o facă, căci 
Zambila i-a luat toți banii si toate sculele din casă. Cu cinci 
copii, bărbatul se descurcă foarte greu, după cum singur 


1! BAR, mss. 644, ff. 31-32”, 31 august 1801. 

märturiseste, si cere voie sä se recäsätoreascä, deoarece co- 
piii au nevoie de o mamă. Pentru a grăbi procesul, Stan adu- 
ce 13 martori din sat si din împrejunmi care confirmă eforturile 
susținute ale bărbatului în încercarea de a-și găsi sotia.! 
Spre deosebire de soție, soțul poate cere separarea după 
o perioadă de timp mult mai redusă, un an, doi, trei ani de 
absenţă şi nu i se cere să aştepte împlinirea sorocului de cinci 
ani. Se poate spune că singurătatea masculină este mult mai 
grea în comparaţie cu cea feminină, că deşi „inferioară“ şi 
„neajutorată“, după cum se crede în epocă, femeia se des- 
curcă mai uşor decât bărbatul. Ce poate fi mai exemplifica- 
tor decât cazurile prezentate mai sus unde paradoxul este clar 
pus în evidenţă: Stan primește divorțul după un an si jumäta- 
te, în timp ce Gherghina are obligaţia de a aştepta cinci ani, 
răgaz cerut de lege. În plus, abandonul feminin este judecat 
mult mai aspru, întrucât părăsirea căminului presupune „alte- 
rarea“ fidelității conjugale a femeii măritate. Fidelitatea devine 
mai importantă decât abandonul în sine si acest raport inver- 
sat contează mult mai mult în practica soborului care va ju- 
deca cazurile făcând referire la o altă glavă cu un conţinut 
total diferit decât cea utilizată pentru aceleaşi cazuri, dar în 
care actor principal este bărbatul. Este vorba de glava 214, 
zaceala 5 care spune: „de va mâna muerea afară fără ştirea 
bărbatului ei la case streine unde nu-i vor fi rudeniile ei să 
să despartä“. Plecând de la enunţul acestei glave, constatăm 
că timpul şi motivul nu contează, ci gestul în sine capătă im- 
portanță: fuga femeii, fără ştirea soțului, într-un loc străin care 
poate presupune dezonoarea. În fapt, analiza asupra aban- 
donului masculin/feminin ne arată percepția pe care socie- 
tatea românească o are asupra raportului social între sexe şi 
diviziunea socială a muncii: părăsirea căminului de către soț 


| e 


tul economic esenţial si de protecţia necesară; fidelitatea mas- 


1 BAR, mss. 640, f. 52", 12 ianuarie 1792. 

culinä nu deţine nici un fel de importanţă, după cum am vă- 
zut legea chiar îi îngăduie să aibă o tiitoare în altă parte pe 
o perioadă limitată de timp; părăsirea căminului de către so- 
tie determină, în primul rând, o atingere de natură sexuală 
si abia apoi una de natură economică. 

Viaţa comună a acestor cupluri este foarte scurtă, uneori 
aproape inexistentă. Cu excepţia a trei cupluri care au petre- 
cut împreună, 19, 17 şi respectiv 15 ani, celelalte au între 
şase zile, trei săptămâni, două luni şi până la trei ani, pe- 
rioadă de timp în care zestrea le asigură minima existență 
cotidiană. Când aceasta nu mai există, soțul fuge, fie pen- 
tru că este prea tânăr pentru a-și asuma răspunderea econo- 
mică a unei familii, fie din diverse alte motive. Unii ar putea 
fi bänuiti că s-au căsătorit numai pentru a intra în posesia 
zestrei şi după însuşirea acesteia să-și lase soțiile şi să ple- 
ce în căutarea unei alte surse de venit. Cazul lui Necula din 
mahalaua Delea Nouă este revelator în acest sens. El locuies- 
te cu Catrina doar două luni, timp în care vinde cele două 
vaci primite ca zestre, îşi cumpără haine şi pantofi, după care 
fuge, luând cu el şi restul lucrurilor din zestre, un brâu si 
două peşchire (prosoape). După şase ani de aşteptare, Ca- 
trina cere separarea, povestind si pätania prin care a trecut.! 
În poveştile lor, femeile amintesc întotdeauna și acest epi- 
sod al risipirii zestrei, premergător părăsirii familiei. Băr- 
baţi şi femei primesc în egală măsură separarea si mai ales 
dreptul de a se recăsători în toate cele 54 de cazuri. 


Neacsa din Răzvad vs Voico 


La 7 septembrie 1783, Neacşa din Răzvad, judeţul Dâm- 
bovita, înaintează o jalbă către Prea Sfintia Sa Părintele Mi- 
tropolit prin care îi cere separarea de soțul ei, Voico. 


! BAR, mss. 636, f. 74. 

Căsătoria lor s-a făcut în urmă cu zece ani şi jumătate, dar 
traiul în comun n-a durat nici măcar câteva luni, chiar dacă 
nunta s-a încheiat cu bună înţelegere din partea ambelor părți. 
Orfană de părinţi, Neacsa s-a tocmit singură cu Voico, cre- 
zând, probabil, că fiind din acelaşi sat şi cunoscându-l nu 
poate avea mari surprize. Curând viaţa comună devine in- 
suportabilă, nesigură, rătăcitoare, îngrozitoare. Ori de câte 
ori are chef, Voico fură agoniseala comună si fuge. Astfel 
Neacsa îşi petrece primii trei ani din viaţa de cuplu în cău- 
tarea şi aducerea soțului acasă. Cum nu poate cere despăr- 
tirea fără să facă propria anchetă, femeia întreabă, cercetează 
Şi rătăceşte „pă unde i-au ştiut umbletele lui“. Neavând co- 
pii, ea se vede obligată să abandonează gospodăria şi să ple- 
ce în căutarea soțului, urmând firul fragil si discontinuu al 
amănuntelor furnizate de cei care l-au recunoscut după de- 
scrierile oferite şi, mai ales, ghidându-se după bănuielile care 
s-au adeverit de fiecare dată când a plecat de acasă. Regă- 
sit, soțul se reîntoarce şi promite că se va schimba. 
Neacsa nu pomeneşte niciodată în jalba ei unde şi-a gä- 
sit soțul, şi nici pe unde l-a căutat. Pentru a vedea care este 
traseul unui bărbat plecat de acasă vom folosi un alt docu- 
ment în care chiar personajul principal îşi povesteşte aven- 
turile. Bunea s-a născut şi a copilărit în satul Dobroşăşti din 
judeţul Ilfov unde rămâne până când pleacă în București şi 
intră slugă la stăpân. Aici o cunoaşte pe Stefana cu care se 
căsătoreşte şi, prin nu se ştie ce concurs de împrejurări, este 
hirotonisit, devenind diacon. La trei ani de la căsătorie, fără 
vreun motiv aparent, Bunea pleacă de acasă, lăsându-și so- 
ţia în mahalaua Biserica cu Sivinele. Rătăcind ceva vreme 
prin ţară, proaspătul diacon se îndreaptă spre Moldova si 
ajunge la Iaşi unde decide să rămână timp de un an de zile, 
după care pleacă, nu spune de ce, şi se stabileşte la Rădeni, 
sat probabil în apropierea Iaşului. După ceva timp, pleacă 
şi de aici într-un alt sat, Floreşti, unde se îndrăgostește de 

Neaga cu care hotäräste sä se cunune. Pentru prima datä în 
drumul säu, Bunea este chestionat cu privire la identitatea 
sa de către protopopul locului care refuză să-i dea rävas de 
cununie. Pus în această situație, Bunea nu se poate abtine 
să nu se laude că si el face parte din cinul preoţesc şi-i ara- 
tă protopopului cartea de hirotonie pe care o păstrase cu gri- 
À atâţia ani. Bănuind că este ceva în neregulă cu acest diacon, 
protopopul îl pune la închisoare timp de opt săptămâni, după 
care îl tunde, îi confiscă documentul şi-i dă totuşi voie să 
se însoare fără să-l întrebe dacă este cumva căsătorit în Tara 
Românească. Timp de 17 ani s-a tot perindat prin Moldo- 
va, până într-o zi când şi-a amintit că are rude la Bucureşti 
de care l-a apucat, deodată, dorul. Ajuns în capitală, rămâ- 
ne surprins când află că Stefana se află încă în viață. Pe loc 
se gândește să se reîntoarcă acasă, dar femeia, părăsită de 
atâta vreme, refuză să-l primească în ciuda sfaturilor duhov- 
niceşti ale clericilor. Aceștia trec cu vederea căsătoria din 
Moldova a răsdiaconului. Dezamăgit de refuzul neaşteptat 
şi de frica pedepsei, Bunea hotărăște să se călugărească şi 
să părăsească de bună voie „toate cele lumesti“!. 
Bineînţeles că drumul urmat de Bunea nu este acelaşi 
cu cel urmat de Voico, dar el ne oferă o idee despre „călăto- 
riile“ în spaţiu si timp ale celor din trecutele vremi. Ca şi 
diaconul, şi Voico a rătăcit ici şi colo, oprindu-se să se odih- 
nească o vreme si cheltuind economiile pe care le avea asu- 
pra sa, după care a plecat din nou la drum până ce s-a 
încrucișat cu soţia lui plecată pe acelaşi itinerar. Reîntors 
acasă, convins nu de rugämintile soţiei, ci pentru că risipi- 
se totul, soțul acceptă propunerea de a se îngriji împreună 
de o cârciumă la Herăstrăul domnesc de lângă Târgovişte. 
Afacerea începe să meargă, Voico se plictiseste însă repe- 
de şi la câteva săptămâni ia banii strânşi şi fuge. Pentru 


1 BAR, mss. 636, ff. 43—44", 15 octombrie 1782. 

Neacsa începe un nou periplu în care existenţa ei se deru- 
lează în funcţie de „zvonurile“ cu privire la soț oferite de 
cei cu care intră în contact. 

De astă dată căutarea durează mai mult; şapte ani si ju- 
mătate încearcă să-i dea de urmă, întrebând la toate cârciu- 
mile, pe la toți negustorii, alergând acolo unde „informatorii'“ 
îi spuneau că a fost văzut. Fuga bărbatului implică şi mo- 
bilitatea soţiei. Fără un domiciliu stabil şi obligată tot tim- 
pul să cerceteze, Neacşa migrează din casă în casă şi din 
stăpân în stăpân, câștigându-și existenţa cu lucrul mâinilor 
şi cu furca de tors. Nesiguranta și solitudinea o aduc în pra- 
gul disperării şi crede că numai un alt bărbat o poate salva 
din mizeria extremă în care zace de şapte ani. Întreg discursul 
femeii se centrează pe această necesitate umană, căsătoria, 
căci singură şi fără părinți nu se poate ancora niciunde, mai 
ales că ai ei, „supăraţi si neajunsi şi împresuraţi de necazuri- 
le ce au“, nu vor să se implice în nici un fel, refuzând s-o pri- 
mească în casele lor. Recăsătorirea se prezintă ca o rază de 
speranță care ar ajuta-o să scape de foame, de „golătate şi ne- 
statornicie“. Ca martori pentru toate eforturile şi suferințele 
pe care le-a îndurat, Neacşa îi invocă pe sătenii din Răzvad, 
pe episcopul Buzăului, pe protopopul din Târgovişte si pe toți 
străinii care i-au ascultat povestea la un moment dat. 

Mitropolitul, deşi citește povestea ei, crede că poate com- 
portarea ei l-a împins pe bărbat să fugă si cere sătenilor să 
descrie conduita fiecărui soț în parte. Ţăranii din Răzvad îi 
ştiu pe cei doi foarte bine, cunosc problemele lor, pentru că 
sunt „şezători cu toţii în sat“. Ei vorbesc de tenacitatea cu 
care Neacşa a încercat să-și găsească bărbatul de fiecare dată, 
eforturi zadarnice, consideră ei, întrucât soțul nu le merita 
câtusi de putin. Sătenii creionează portretul soțului ca fiind 
leneş, iresponsabil, hot si pribeag. După părerea lor, numai 
„mişălătatea şi patima lenii“ l-au făcut să fugă şi să-şi aban- 
doneze casa şi nevasta. 

Dupä ce a cules märturiile si a anchetat bine cazul, mitro- 
politul caută la Sfânta Pravilă la lista 216, glava 235 care 
zice următoarele: „că muerea ce i să duce bărbatul întru-alt 
loc şi cinci ani să zăbovească de la casa lui şi nu-ş va adu- 
ce aminte nemica de muiarea lui, sau să-i trimeatä de chel- 
tuiala hranei ei, sau carte, ce o va lăsa de tot fără de nice 
un ajutoriu, împreunare ca aceaia să se däspartä de tot fără 
de nici o opreală şi să fie volnică muiarea să-ş ia alt bărbat 
pre lege“. El constată că Neacşa are voie să ceară separa- 
rea, mai ales că a aşteptat şapte ani şi jumătate, depăşind 
cu doi ani şi jumătate timpul prevăzut de lege. Prin cartea 
de despărțire de la 21 octombrie 1783, ea obţine dreptul de 
recăsătorire, atât de mult dorit.! 


* 


Probabil că cititorul a observat asemănarea izbitoare din- 
tre Zoita din Popa Nan sau Neacşa din Răzvad cu Vitoria 
Lipan a lui Sadoveanu. În societatea românească traditio- 
nală, femeia este obligată să plece în căutarea soțului, alt- 
fel nu se poate recăsători pentru că ar fi comis un mare păcat, 
cel al bigamiei, asta în cazul în care preotul ar fi acceptat 
să o cunune fără cartea de despărțire. Femeia nu pleacă de 
capul ei sau pentru că ar fi fost mânată de sentimente, ci ea 
se supune unei practici vechi de sute de ani şi prescrisă de 
Biserică, pe care fie că vrea, fie că nu, trebuie s-o urmeze. 
La rândul lui, bărbatul chiar dacă aşteaptă mai puţin, se su- 
pune, în practică, aceluiaşi itinerar al căutării, altfel el nu 
poate obține libertatea necesară unui nou început, adică drep- 
tul de a-şi lua o altă nevastă. Numai în cazul în care vor să 
rămână singuri sau să îmbrace rasa monahală, oamenii se- 
colului al XVIII-lea sunt scutiţi de astfel de căutări. 


! BAR, mss. 638, ff. 151-154. 


348 DESPRE DIVORT 

Bigamia 

Plecarea la muncă constituie un bun prilej pentru a con- 
tracta o nouă căsătorie fără a o declara pe prima. În acest 
mod procedează micii meșteșugari sau negustorii balcanici 
veniţi din Imperiul Otoman. Ei încheie, în Valahia, o altă 
căsătorie täinuindu-si starea civilă sau negând existenţa unei 
alte relaţii. Cum preoţii nu se arată întotdeauna vigilenti, bi- 
gamia apare. De altfel, ea ajunge să fie cunoscută numai 
datorită unor întâmplări nefericite în care oamenii sunt 
amestecați si care le dezvăluie adevăratul statut. Arhivele 
au păstrat 16 cazuri de bigamie, dar fără a lua în seamă con- 
cubinajul, deoarece asemenea legături, deși socotite ilicite 
si päcätoase, nu au întinat taina sfântă a nunţii. Dima plăcin- 
tarul grecul, după ce se instalează la Bucureşti, se căsăto- 
reste cu Maria, dar fără a o avertiza că are soţie şi copii în 
„ţara lui“. La fel procedează şi Dumitru sârbul care se că- 
sătoreşte în judeţul Saac cu Maria Istodoroaia, fiind însă că- 
sătorit şi la Drâstor!; sau Gavrilă croitorul căsătorit la Iaşi 
cu Sanda si la Bucureşti cu Ancuta?. 

Un bărbat realizează mai uşor o altă căsătorie decât o 
femeie, pentru că se deplasează mai mult (15 cazuri de băr- 
baţi bigami, numai o femeie bigamă). Cel mai adesea, pen- 
tru a evita toate etapele nefericite şi costisitoare ale unui 
proces de divorţ, soțul părăseşte domiciliul conjugal şi se 
aşază într-un alt sat şi într-un alt judeţ, cât mai departe de 
casă, unde nu este cunoscut şi unde se căsătorește a doua 
oară. Vasile este căsătorit în satul Jiblea, judeţul Argeş, dar 
într-una din zile pleacă din sat şi se stabileşte în satul Gra- 
bicina din judeţul Buzău unde se căsătoreşte a doua oară. 
Nimeni nu-l întreabă nimic, iar episcopul Buzăului îl hiro- 


! DANIC, mss. 139, f. 145" şi Acte judiciare din Tara Românească, 
pp. 81-82. 
2 BAR, mss. 636, f. 84. 

toniseste dându-i darul preoţiei. Numai o simplă întâmplare 
face ca totul să iasă la lumină. Când Vasile fură caii noului 
său cumnat şi fuge, este dat în urmărire şi astfel episcopul 
află ce gravă eroare a comis. Prins, Vasile este tuns şi cate- 
risit nu din cauza furtului, ci a bigamiei.! 

După Pravilă o asemenea legătură se pedepseşte foarte 
aspru, fie cu tăierea capului, fie cu închisoarea la ocnă și con- 
fiscarea averii, căci legea consideră că nu mai are nevoie 
de avere din moment ce şi-a pierdut cinstea. Apoi un ritual 
dezonorant se pune în aplicare pentru a arăta tuturor ruşinea 
si gravitatea păcatului comis. Bărbaţii bigami sunt plimbaţi 
„pre ulite cu pielea goală, şezînd călare pre măgari, şi-i tot 
bat cu dooë furci ce torc muierile“. De acelaşi tratament be- 
neficiază şi femeile bigame, numai că furcile de tors sunt 
înlocuite cu islice.? 

În practică, mitropolitul îşi dă seama că nu poate pune în 
aplicare pedeapsa capitală. Din momentul în care bigamul 
îşi recunoaşte vina şi imploră mila judecătorilor, căindu-se 
cu adevărat pentru greşeala comisă, el este iertat, dar ame- 
nintat că în caz de recidivă ştie ce-l aşteaptă. Dar ce se în- 
tâmplă cu cele două căsătorii? Cine are prioritate? Cea de-a 
doua căsătorie, contractată prin înşelăciune, este considera- 
tă nulă încă de la bun început. Prima soţie are întotdeauna 
prioritate, iar judecătorul ține seamă de ceea ce vrea ea, senti- 
mentele sau dorinţele soțului bigam nu contează. Dacă prima 
soție îşi cere soțul înapoi, soborul îl obligă să se reîntoar- 
că în patul conjugal, amenintându-l cu pedeapsa în cazul unui 
refuz. La 15 ianuarie 1777, mitropolitul Grigore îi impune 
lui Drăgan să se întoarcă la prima lui soţie, Ilinca din Craio- 
va, respectând astfel dorința acesteia. Cea de-a doua soţie 
din satul Nămăieşti, judeţul Muscel, va primi doar ajutor 


1! DANIC, mss. 139, f. 195", 26 iunie 1742. 
2 Îndreptarea legii, glava 237, pp. 231-233. 

material pentru cresterea copilului rezultat din cäsätoria lor 
ilegitimä. Drăgan încearcă să se apere, să protesteze, să re- 
fuze hotărârea luată, dar nimeni nu-l ascultă. Se consideră 
că nu există „vreo vină de care să să poată despărți de la bi- 
serică“ de către prima lui sotie!. 

Soborul îşi justifică toleranța în judecarea unor astfel de 
cazuri prin necesitatea stabilirii păcii în sânul familiei, deşi 
recunoaşte că bigamul „este vinovat dă pedeapsă pentru fap- 
ta ce au făcut“; i se acordă iertarea numai „să trăiască bine 
cu soţia lui“. Aplicarea Pravilei ar amplifica inutil neînte- 
legerile dintre soţi, iar de confiscat nu prea este ce, căci toți 
cei implicaţi în astfel de pricini sunt săraci lipiti. 

Special este cazul Radei din Bucov, judeţul Saac. La 1784, 
tatăl o mărită după Andrei din satul Glina, judeţul Ilfov. După 
doi ani de căsătorie se descoperă că, de fapt, numitul ginere 
mai are încă o soție de care nu se despärtise. Măsura luată 
de mitropolit pare halucinantă la prima vedere: întemnita- 
rea Radei la închisoarea protopopului, pe când soțul, care 
este lăsat liber, trebuie doar să se reîntoarcă la prima soție. 
Or, adevărații vinovaţi sunt cei trei bărbați implicaţi în acest 
mariaj: mai întâi Andrei care a minţit, a ascuns existenţa pri- 
mei sale soţii, a încălcat legea, a înşelat buna-credintä a unui 
tată, al doilea vinovat este tatăl care a aranjat căsătoria fără 
să facă cercetarea necesară prin vecini si cunoscuţi asupra 
stării civile a viitorului ginere. De asemenea, preotul care 
a oficiat căsătoria este la fel de vinovat, căci avea obligația 
să efectueze propria anchetă cu privire la starea civilă a celor 
doi candidați sau să ceară răvaş de cununie. Bărbaţii nu pă- 
tesc însă absolut nimic, iar Rada devine victima acestui 
scandal pentru că este considerată obiectul dezordinii. Din 
acest motiv, este îndepărtată din comunitate în speranţa re- 


! Acte judiciare din Tara Românească, pp. 264-265. 

stabilirii păcii sociale. Intervenţia tatălui nu-i va schimba cu 
nimic situația, ea capătă libertatea, dar casa părintească se 
transformă în temniţă, cu tatăl gardian. Acesta este prețul 
eliberării cerut de mitropolit tatălui care are misiunea de a 
veghea şi supraveghea pentru ca cei doi să nu se întâlneas- 
că şi să nu fugă împreună, reaprinzând astfel conflictul.! 


Boală 


Diversele maladii constituie de asemenea un bun motiv pen- 
tru divorţ, dar nu orice boală şi nu orice bolnav poate cere se- 
pararea. După Pravilă se acordă despărțirea pentru lepră, 
indiferent care dintre soți se află bolnav şi indiferent în ce mo- 
mental vieţii a intervenit boala.? În ceea ce priveşte epilepsia, 
lucrurile se complică, fiindcă dacă boala a intervenit după că- 
sătorie, separarea nu se mai poate face nici pentru soţ, nici 
pentru sotie.? Cele două maladii sunt singurele pentru care 
se poate invoca separarea; se adaugă impotenta. 

Boala apare ca motiv principal de divorț în 35 de cereri. 
În 17 cazuri sunt bărbaţii cei care dau jalbă la Mitropolie şi 
în alte 14 jalbe femeile invocă boala soțului (dintre care şapte 
privesc neputinta masculină) si alte 4 jalbe, unde femeile, 
cunoscându-și situaţia, îi dezleagă pe soți de legământul 
matrimonial. Argumentatia bărbaţilor este cât se poate de 
simplă: s-au căsătorit pentru a avea un sprijin economic în 
casă şi pentru a evita păcatul curviei, iar o femeie bolnavă 
nu le poate fi de nici un folos, mai mult, prin neputinta ei 
contribuie la ruina menajului. Chiar femeia recunoaște că 
„nu mai poate să tie casă cu el şi să-l chivernisească dăspre 
cele fămeești de vreme ce din păcatele ei si din voia lui 


! BAR, mss. 637, ff. 286-286", 22 aprilie 1786. 
2 Îndreptarea legii, p. 227, glava 225. 
3 Ibidem, pp. 229-230, glava 234. 

Dumnezeu i s-au întâmplat acea betejiune“. Asa cum am spus 
deja, cuplul este înainte de toate o mică celulă economică 
în care contribuţia fiecăruia contează foarte mult. Boala nu 
face decât să scoată din circuit unul dintre parteneri şi să 
plaseze pe umerii celuilalt sarcinile ce-i revin în mod obiş- 
nuit. Situaţia pare mai gravă în cazul bărbatului cu copii 
pentru că se vede copleșit de sarcinile cotidiene cărora sin- 
gur nu le poate face față. Comunitatea, chemată să depună 
mărturie, are în minte aceeaşi schemă, ineficacitatea econo- 
micä şi sexuală a persoanei bolnave. Adusi să mărturiseas- 
că despre soţia lui Penciu, vecinii din mahalaua Flămânda 
tin să precizeze că soţul nu se bucură de grija soției sale, că 
nu are „nici o căutare de sotiia lui, nici de mâncare nu i-au 
făcut, nici cămășile nu i-au spälat“!. În timp ce un alt soţ 
cere dreptul de a se recăsători cu o femeie sănătoasă, „ne- 
maiputând răbda văduvia şi necăutarea de sotie“2. 

Bolile invocate sunt teribile: lepra, ologeala, lingoarea (fe- 
bra tifoidă), orbirea, epilepsia, sifilisul, nebunia. Aceste ma- 
ladii apar de obicei după căsătorie, căci dacă ar fi existat 
înainte bărbatul ar fi refuzat să se însoare cu o femeie bol- 
navă. Există însă şi cazuri când atât femeia, cât şi rudele ei 
ascund boala numai şi numai pentru a efectua căsătoria. De 
asemenea, epilepsia este prezentă şi în alte cazuri de despăr- 
tire, dar ea nu constituie singură un motiv de divorţ, ci este 
asociată cu traiul rău sau cu curvia, acestea din urmă deve- 
nind motive principale, în timp ce maladia ca atare trece în 
plan secundar. 

Istoriile povestite de aceste femei, despre secretele pro- 
priului lor corp maltratat de dureri atroce, sunt teribile, iar 
cuvintele devin insuficiente pentru a le descrie. Corpuri în- 
covoiate de durere, picioare şi mâini fără vlagă, ochi fără 
lumină, fete schimonosite de crize epileptice, minţi rătăci- 


1 BAR, mss. 638, f. 198. 
2 BAR, mss. 637, ff. 49—50". 

te, iată expresiile puse în lumină de către soți. Unii se ara- 
tă speriaţi, alții indiferenți şi grăbiţi să se recăsătorească. 

Pinca din mahalaua Săpunarilor s-a îmbolnăvit la un an de 
la căsătorie de gubăvie (lepră), timp de alţi trei ani sub ochii 
soțului, situaţia ei s-a deteriorat şi „i s-au muiat mâinile şi 
picioarele cât n-au putut în multă vreme să lucreze, nici un 
lucru de al casei, nici să-și caute de bärbat“!. Si Ilinca de la 
Slănic sud Muscel a fost atinsă de aceeași boală care devi- 
ne cumplită. lată ce povestește femeia: „zgârcindu-mi-se 
mâinile şi picerile, la care din ceas în ceas şi din zi în zi, 
aşteptând că doar îşi va face Dumnezeu milă cu mine de a 
mă îndrepta“, dar „au început a mi se dezliga şi tot trupul 
pă la încheieturile oaselor“2. Maria de la Radovan a orbit 
la doi ani de la căsătorie, soțul a mai aşteptat-o încă un an 
după care a cerut separarea.? La Stana din satul Voivoda, 
sud Teleorman, se declanşează imediat după căsătorie o se- 
rie de crize de epilepsie care devin cu fiecare zi din ce în ce 
mai puternice şi mai dese. Boala este comparată cu îndră- 
cirea datorită simptomelor, „lovituri ca de iele“, spune Sta- 
na. Ea se manifestă aproape „în toate zilele“, şi atunci nu 
mai poate face nimic, deoarece „zac ca o moartă, nesimtin- 
du-mi trupul“, povesteşte aceeaşi femeie. După spusele ei, 
crizele ar fi declanşate şi de îndeplinirea îndatoririlor con- 
jugale. O despărţire trupească îi aduce pentru o vreme „uşu- 
rarea“, dar nu şi dispariţia bolii. 

Epilepsia face parte din viața multor cupluri din secolul al 
XVIII-lea. De multe ori apare după căsătorie ca urmare a bă- 
tăilor numeroase şi crunte suportate de către soție, „m-au bă- 
tut până am dat în boala loviturii“, se plânge una dintre ele. 
Cum crizele devin din ce în ce mai violente si mai oribile la 
vedere, soțul se îndepărtează, „se scârbeste“, refuză să mai 


1! DANIC, mss. 139, ff. 212-213", 15 noiembrie 1739. 
2 BAR, mss. 640, f. 17", 15 iulie 1791. 

3 DANIC, mss. 139, f. 147", februarie 1741. 

4 BAR, mss. 637, ff. 49-50", 11 mai 1785. 

participe la o astfel de experientä. Särban dulgheru din Bucu- 
resti a încercat orice pentru a mântui boala soției sale. Mihal- 
cea este atinsă de cinci ani de „o boală grea, a nebuniei şi 
epilepsia copiilor“ care se manifestă „necontenit, apururea, ne- 
încetat“. Rugăciunile şi cheltuielile făcute pe la biserici şi „dof- 
torese“ nu l-au ajutat prea mult. Cum crizele ajung violente 
şi dese, soțul trebuie să angajeze o femeie cu simbrie care s-o 
supravegheze pe ea, casa şi mai ales copiii încă mici. Alături 
de această imagine casnică se află o altă imagine, cea a rete- 
lei de sociabilitate la care Särban ţine la fel de mult. „Nici 
oameni dă ai mei, prieteni nu vor să intre în casă“, susține 
acesta cu regret. Dincolo de toate aceste inconveniente fi- 
zice, apar cele economice: bani cheltuiţi pentru întreținerea 
femeii bolnave, pentru leacuri, acatiste, rugăciuni, slujnică, 
plus incapacitatea ei fizică. Şărban îşi pledează cu disperare 
cauza deoarece tot ce agoniseste se risipește ca vântul fără 
să ştie pe ce, soţia lui nefiind capabilă nici măcar să judece. 
Mila îl îndeamnă să aştepte şi să spere, dar ajuns la pragul 
cel mai de jos al sărăciei şi al disperării, când „nici sânge 
în mine n-au mai rămas şi scurtare dă viață si îngreoiată dă 
multă datorie“, bărbatul cere măcar preluarea sarcinii îngri- 
jirii femeii de către mănăstirea Sărindar ca el să poată să-şi 
vadă în linişte de copii şi casä.! 

În patru cazuri este invocată nebunia, două plângeri îna- 
intate de soți si două de soții. Dacă boierul Jianu se dove- 
deste a fi un nebun cuminte, nu acelaşi lucru se poate spune 
şi despre cele două femei.? Crizele şi manifestările lor pun 
în pericol viaţa celor din jur. Marica din satul Corneşti, ju- 
detul Dâmboviţa, încearcă, „la leat 1782, într-o zi de marţi 
după sfintele Paşti“, să-şi omoare bărbatul cu toporul. Al- 
tădată îi cere ajutor fiului de zece ani să-l omoare pe tată 
pentru a-i vinde carul cu boi şi a fugi în lume.? La rândul 


! BAR, mss. 3932, f. 60—60”, 10 ianuarie 1800. 
2 Vezi cazul prezentat pe larg în capitolul „Experții şi expertiza“. 
3 BAR, mss. 640, f. 21-21", 28 iulie 1791. 

ei, Tudora din mahalaua Flămânda este cunoscută de toți ca 
nefiind întreagă la minte, punând în pericol viața copilului 
abia născut. Ea refuză să-l alăpteze, dar nu-i refuză dragos- 
tea maternă. Asa că ori de câte ori poate, îl răpeşte pe micut 
de la doică „şi-l punea în albie, şi-l legăna, si nu vrea să-l dea 
la altă parte“, povestesc vecinii speriați. Povestea este la trecut 
pentru că pruncul n-a trăit decât trei săptămâni, iar moartea 
lui a contribuit la deteriorarea sănătății mamei care, timp 
de alţi trei ani, a rătăcit „prin păduri şi câmpuri şi pă unde 
au nemerit“!. 


Secretele trupului 


Corpul apare ca un domeniu al secretului, iar sexualitatea 
face parte din acest secret. Sotiile descoperă „celălalt sex“ 
odată cu căsătoria: pentru unele, această nouă descoperire 
face parte din ordinea firească a lucrurilor, pentru altele ea 
se arată a fi o taină pe care cu greu o pot descifra. Cum soţii 
nu au nici răbdare, nici timp pentru a aştepta, nemultumiri- 
le apar destul de repede. Unele refuză îndeplinirea atributi- 
ilor conjugale în semn de protest pentru alegerea efectuată 
de părinţi, altele pentru că nu le cunosc. Si unele, si altele 
sunt tratate de „femei cu firi sălbatice“, sintagmă asimilată 
mai degrabă cu nebunia. Totodată, educate de mame şi ur- 
mând sfaturile preotului, soțiile nu acceptă decât poziţia cla- 
sică — bărbatul deasupra femeii culcate pe spate — atunci când 
este vorba de îndeplinirea obligaţiilor conjugale. Este, de alt- 
fel, poziția recomandată si de părinţii Bisericii.2 Orice „ino- 
vatie“ venită din partea soțului este privită cu suspiciune, 
orice cerere trezește nemulțumire și refuz. Să luăm câteva 


1! BAR, mss. 638, f. 198, 12 mai 1784. 

2 Jean Delumeau, Păcatul și frica. Culpabilitatea în Occident, vol. I, 
p. 255; Jean-Louis Flandrin, Le sexe et l'Occident. Evolution des atti- 
tudes et des comportements, Seuil, Paris, 1981, pp. 125-130. 

exemple. Zamfira, din satul Cälinesti, judetul Muscel, îsi re- 
clamă soțul „că ar fi silit-o să facă împreunare si peste fire“!. 
Anastasia face mare vâlvă în mahalaua Sf. Ecaterina după 
o noapte când soțul îi cere „să facem împreunare amândoi 
pe dinapoi“, iar refuzul este însoțit de o bătaie zdravănă. Re- 
clamat la Mitropolie, soțul se vede obligat să promită că nu 
va mai face astfel de cereri, întrucât se consideră că nu fac 
parte din „orânduiala cea obişnuită“. Ancuta din mahalaua 
Popa Mihalcea îşi reclamă soțul, după un an de căsătorie, că 
îi cere „să facă împreunare păste orânduiala caznicilor“, şi 
în acest caz refuzul duce la „cazne şi bătăi“3. Avem de-a face 
aici cu două tipuri de comportamente anormale privind 
viaţa sexuală a cuplului: unul se referă la nerespectarea „ca- 
lendarului“ vieţii intime prescris de Biserică, iar celălalt la 
„devierile““ masculine. 

Prin ce se defineşte această „orânduială a casnicilor“ invo- 
cată de femei în jalbele lor? Să fie oare un calendar impus 
de Biserică pentru a limita numărul nașterilor, aşadar, o meto- 
dă contraceptivă? Sau este, mai degrabă, vorba de respectarea 
calendarului religios strâns legat de sărbătorile religioase şi 
de interdicțiile impuse de acestea? Sexualitatea conjugală res- 
pectä un anumit calendar prescris de Îndreptarea legii. Aceas- 
ta recomandă abstinenta soților în toate zilele de sâmbătă 
şi duminică, cu ocazia tuturor sărbătorilor religioase, în pos- 
tul mare al Crăciunului, în postul mare al Paștelui, fiindcă 
postul nu este numai alimentar, ci şi trupesc. Apoi dumini- 
ca este ziua Domnului, iar Biserica o consideră o zi sfântă 
care nu trebuie pângărită prin păcatul cărnii. Împärtäsania 
presupune de asemenea o pregătire spirituală, iar abstinenta 
face parte din această pregătire. Astfel, cu trei zile înainte 


1! BAR, mss. 636, f. 61:61", 7 iulie 1781. 
2 BAR, mss. 638, f. 107, 17 iunie 1783. 
3 BAR, mss. 637, f. 150, 24 octombrie 1784. 

de împărtăşanie şi două zile după, se cere păstrarea unei 
continente sexuale totale. Enoriasul care nu respectă acest 
tip de post nu are dreptul să se împărtășească, să ia ana- 
fură sau să sărute sfintele icoane.! În plus, se interzice ac- 
tul sexual în perioada de menstruatie, perioadă asociată cu 
impuritatea. Astfel, în conformitate cu glava 331, timp de 
şapte zile pe lună, femeia nu poate primi nici una din tai- 
nele bisericeşti, nu are voie să intre în biserică, „nici să se 
împreună cu bärbatulu-si până ce se va curăţi“2. Nerespec- 
tarea acestor îndrumări atrage pedeapsa canonică, dar cum 
cunoaşterea perioadei de menstruatie depinde de fiecare fe- 
meie în parte, sancţionarea nu se face decât atunci când so- 
ţia se plânge de abuzul soțului în perioada nepermisă. Nu 
trebuie uitată şi perioada de lăuzie când din nou femeile 
au dreptul să-şi refuze soţii. La această orânduială fac fe- 
meile aluzie în petitiile lor. 

Importante sunt şi jalbele în care soţia îşi acuză soțul de 
sodomie, acuzaţii asociate uneori şi cu traiul rău. Termenul 
de sodomie se referă, în vocabularul teologic creştin, la o serie 
de practici sexuale care înglobează pe lângă relaţiile intime 
între indivizii de același sex şi raporturile sexuale anale sau 
orale.? Biserica a considerat întotdeauna aceste tipuri de ra- 
porturi ca păcate foarte grave, deoarece puneau în pericol 
scopul primar al actului sexual: procreatia. Cäsätoriti pen- 
tru a respecta convențiile sociale, bărbaţii își ascund cu greu 
înclinațiile homosexuale, ştiind că acestea sunt blamate de 
societate si, mai ales, de Biserică, dar ele ies la iveală în patul 
conjugal. Stana vine tocmai din satul Costeşti, judeţul Vlaşca, 
să-şi reclame ca sodomit soțul; Barbul din Dobrotești, 


! Îndreptarea legii, p. 173. 

2 Ibidem, p. 303. Pentru spaţiul occidental vezi J. Delumeau, op. cit., 
vol. II, pp. 128-129. 

3 Jacques Solé, L'amour en Occident à l'époque moderne, Editions 
Complexe, Bruxelles, 1984, p. 207. 

judeţul Dâmboviţa, se află la al doilea zapis prin care promi- 
te că nu-şi va mai înspăimânta soţia cu „cereri scârnave“ de 
sodomie; Tudor cojocarul din mahalaua Lucaci dă două za- 
pise de schimbare în cinci luni, pentru ca, peste alte trei luni, 
să accepte despărţirea cerută de sotie.! Atât timp cât poate 
fi îndreptat, sodomitul primeşte canon bisericesc pentru fap- 
tele sale si, cu angajamentul trecut în condică, este lăsat liber. 
Abia când înclinațiile sale depăşesc cadrul restrâns al fami- 
liei, autoritatea laică intervine şi-l pedepseşte. Panait grecul, 
deși fusese reclamat în două rânduri de soţie, este pedepsit 
abia când îşi ademeneste ucenicul din prăvălie. Imediat ce 
află, marele agă intervine şi-l închide, apoi îl bate şi-l glo- 
beste după care îl lasă liber.2 De observat că, în plan politic, 
sodomia este pedepsită ca oricare alt păcat trupesc prin plata 
gloabei, apărând din nou distanţa față de legea scrisă care 
prevede o pedeapsă teribilă: arderea păcătosului sau tăierea 
capului. În plus, este de reținut diferența de judecată a acelo- 
raşi fapte, dar manifestate în medii diferite: în interiorul cu- 
plului, sodomitul este iertat, în timp ce ademenirea unui 
partener de acelaşi sex devine abatere de la buna morală, 
sanctionatä ca atare. Dacă luăm în considerare pedepsele apli- 
cate — canon bisericesc, închisoare’, bătaie, amendă — ele 
sunt totuşi mult mai blânde în raport cu ceea ce spune Pravi- 
la şi, mai ales, în comparaţie cu ceea ce se întâmplă în alte 
medii ca Franţa sau Anglia. De exemplu, la sfârşitul secolului 
al XVII-lea, la Moulins, un soț acuzat că şi-a constrâns soția 
să întrețină raporturi contra naturii este ars în piața publică.+ 


1 BAR, mss. 636, ff. 14, 30'—30Y şi mss. 638, ff. 151, 122". 

2 BAR, mss. 636, ff. 55-57", 9 iulie 1781. 

3 Vezi şi cazurile călugărilor închişi la Snagov şi Tismana. 

4 J. Sole, op. cit., p. 208. Elizabeth A. Foyster, Manhood in early mo- 
dern England: honour, sex, and marriage, Longman, 1999, pp. 117,231; 
Gerard De Kent, Gert Hekma, The Pursuit of sodomy: male homosexua- 
lity in Renaissance and Enlightenment Europe, The Haworth Press, 
1989; Michel Rey, Police et sodomie à Paris au XVIIIe siècle: du péché 

Alte execuţii au loc pe parcursul secolului următor, chiar dacă 
unii filozofi iluministi au încercat să pledeze „în favoarea indi- 
ferentei guvernului si a societății față de o greşeală privată“. 

La spovedanie, creştinii ar trebuie chestionati asupra sexu- 
alitätii lor. Preoţii sunt sfätuiti să insiste şi să ceară mărturi- 
sirea „devierilor sexuale“ şi a secretelor trupului ascunse de 
ochii curioşi ai lumii înconjurătoare. Prima întrebare pusă 
unui enoriaș se referă la masturbare: „Spune-mi fiule, au doară 
ţi-ai stricat curätiia ta cu malachia (masturbarea)“, sună prima 
întrebare din chestionarul mitropolitului Antim Ivireanul. So- 
domia, un alt păcat grav, vine din urmă, abia apoi apar curvia 
şi adulterul, mitropolitul clasând gravitatea păcatului în func- 
tie de statutul civil al femeii cu care el s-a comis: văduvă, ne- 
vasta altuia, călugăriță, rudă, propria soţie. Se poate comite 
un păcat si în interiorul unei relații maritale, atunci când băr- 
batul cere mai mult decât i se dă si insistă să se împreune cu 
soţia lui „peste fire, afară din fire“2. Teama de pedeapsă i-a 
făcut pe multi probabil să treacă peste aceste „greşeli“ si să 
nu le confeseze duhovnicului sau poate că ele nici nu sunt cer- 
cetate de către preoți aşa cum îi sfătuieşte mitropolitul. Secretul 
spovedaniei ne împiedică să ştim ce-şi spuneau preoții şi eno- 
riaşii la 1800. Cert este că ele ajung în spațiul public al justi- 
tiei datorită indiscretiei celor din jur. 

Reclamatiile legate de trup sunt mai degrabă unilaterale, 
femeile reclamă dorinţele sexuale nepermise ale soţilor, cât 
si neputinta masculină, doar în câteva cazuri apar femeile 
ca acuzate din cauza refuzului îndeplinirii obligaţiilor 


au désordre, in Revue d'histoire moderne et contemporaine N° 29, Paris, 
1982, pp. 113-124. 

! Ibidem, p. 216. Pentru Anglia, L. Stone prezintă două cazuri de so- 
domie în interiorul familiei care sunt judecate, după părerea lui, surprin- 
zător de uşor. In cele două cazuri, sodomia este asimilată cu traiul rău. 
Autorul se întreabă de ce această toleranță, când atât judecătorii, cât şi 
norodul erau total împotriva homosexualității. Road to divorce, p. 193. 

2 Antim Ivireanul, op. cit., pp. 206-207. 

conjugale färä a fi vorba de o maladie. Sterilitatea nu con- 
stituie un motiv de divort nici în codul de legi, nici pentru 
practica judiciarä a soborului. În schimb, neputinta mascu- 
lină devine pricină de separare în şapte cazuri. Nu trebuie 
confundată impotenta cu sterilitatea, ceea ce le separă pe cele 
două este tocmai actul sexual: imposibil în primul caz, dar 
posibil în cel de-al doilea chiar dacă nu are ca finalitate 
procreatia. Or, circumscrierea acestuia într-un spaţiu con- 
trolabil reprezintă unul din obiectivele Bisericii. 

Asupra dovedirii neputinței masculine documentele vor- 
besc foarte putin. Cum reprezintă un motiv de divorţ, ar 
trebui ca soborul să deschidă o anchetă sau cel puţin o ex- 
pertiză medicală asupra soțului neputincios, aşa cum pro- 
cedează si în celelalte cazuri sau cum se întâmplă în Franța 
Vechiului Regim. Aici acuzaţiile aduse soțului sunt contro- 
late prin „proba de ejaculare“ care presupune „îndeplinirea 
integrală a îndatoririlor conjugale în prezența martorilor“!. 
Există, în egală măsură, si instituţia „împreunării“ (le con- 
gres), definită ca o probă a putintei şi neputinței soților în 
prezența medicilor şi a moaşelor, şi se aplică atunci când 
este vorba de nulitatea unei căsătorii.? 

Cum reuşeşte Biserica Ortodoxă să controleze veridici- 
tatea acuzațiilor aduse în acest tip de procese? E sigur că 
ea nu pune în scenă nici o „probă de ejaculare“, nici o „îm- 
preunare“, ambele fiindu-i străine şi totuşi acuzaţiile trebuiesc 
dovedite. În primul rând, soțul are un răgaz de trei ani pen- 
tru a-şi îndeplini obligaţiile conjugale sexuale si pentru a-şi 
dovedi virilitatea.? Abia după trecerea acestei perioade, so- 


1 Pierre Damon, Le tribunal de l'impuissance. Virilité et défaillan- 
ces conjugales dans l'Ancienne France, Seuil, Paris, 1979, p. 15. 

2 Ibidem, p. 209. Ă 

3 Îndreptarea legii, glava 217, p. 225. În Anglia, trei ani de impoten- 
tă prelungită atrage anularea căsătoriei. L. Stone, The Family, Sex and 
Marriage, p. 37. 

tia poate da jalbä. Toate cele sapte cazuri respectä rägazul 
prescris de cätre Pravilä. În jalba ei, femeia nu se plânge de 
neputinta soțului ca de ceva care ar împiedica-o să aibă co- 
pii, nu se vorbește niciodată de perpetuarea familiei, feme- 
ia reclamă mai degrabă dreptul ei de a beneficia de virilitatea 
soțului pentru a nu cădea în păcat cu un alt bărbat.! 

Începerea unui proces pentru impotentä nu presupune si 
o separare imediată. Soţul primeşte un alt răgaz de câteva 
luni pentru a se vindeca cu „doftori şi doftorii“, după care 
el are obligaţia de a-şi „arăta“ virilitatea, nu în prezența mar- 
torilor, dar în „auzul“ acestora. 

Iată-l pe lanache condoragiul, din mahalaua Sfântul loan 
cel Nou, acuzat de soţia sa că în cei trei ani de căsătorie nu 
s-au putut împreuna niciodată. La început, soțul jenat se plân- 
ge, la rândul său, că de fapt soția nu-l vrea, sfătuită fiind de 
mama ei; apoi că i-a fost ruşine să se apropie de soție, datori- 
tă lipsei intimitätii, locuind împreună cu socrii săi. În fața 
acestor acuzaţii, soborul îi acordă dreptul de a-şi arăta viri- 
litatea în absenţa socrilor, dar sub supravegherea protopopu- 
lui locului. Soţul neputincios primeşte un soroc de zece zile 
pentru a se apăra. Pentru îndeplinirea acestei „probe“, cu- 
plul va locui timp de zece zile în casa protopopului. Nici 
după trecerea răgazului, lanache nu se arată vrednic de casă, 
deși, cum singur recunoaște, s-a străduit în tot chipul: „mă- 
car că m-am silit într-acea săptămână şi începusem ca să mă 
caut cu doftori, să-mi găsesc leacul. Dar întâmplându-se de 
n-am putut de a mă tämädui, nici împreunare n-am făcut.“ 
Si totuşi bărbatul nu renunță, mai cere trei luni de răgaz în 
care să se caute cu doctori, tratamentul are însă nevoie de 
o femeie pentru a fi aplicat, deci soția trebuie să rămână lân- 
gă el. „Am căzut cu rugăminte la Prea Sfintia Sa, ca să mi-o 


1 Vezi cazul Mariei din Ciotesti care a căzut în păcatul curviei la patru 
ani de la căsătorie din cauza neputinței soţului si care revendică un soţ 
sănătos şi viril. DANIC, mss. 143, f. 134. 

mai dea pe numita sotiia mea încă trei luni de zile ca să mă 
lecuiesc cu ea“, promițând în scrisoarea de angajament că 
după această perioadă va renunţa si îi va da libertatea, dacă 
se va dovedi neputincios. După trei luni de zile, lanache se 
află în aceeaşi situaţie, iar soborul, socotind bine perioada 
de căsătorie si trecând deja trei ani şi zece luni, dă voie Ma- 
riei să se căsătorească cu un alt bärbat.! 


Boala și practica judiciară 


Din cele 35 de cazuri în care boala devine motiv de sepa- 
rare, 31 dintre ele sunt judecate pozitiv. Doar patru cazuri 
sunt respinse, întrucât ele nu antrenează si neputinta eco- 
nomică a partenerului. Despre cazul boierului Jianu am vor- 
bit deja într-un alt capitol, rămân deci alte două cazuri în 
care siflisul apare ca motiv de divorţ. În două cazuri se acor- 
dă numai separarea de corp pe o perioadă de un an, răgaz 
socotit suficient de către consiliu pentru ca soții să se vin- 
dece de sifilis. Cel de-al patrulea este ceva mai special: Nita 
nu are dreptul să invoce orbirea soțului drept motiv de di- 
vort, fiindcă îi cunoștea situaţia încă înainte de căsătorie si, 
de vreme ce a acceptat, înseamnă că „l-a plăcut“ aşa orb, cei 
cinci ani de viață comună o demonstrează. Asa se argumen- 
tează refuzul de a-i acorda separarea.? 

Divorturile pentru boală se prezintă drept cele mai usoa- 
re cazuri, întrucât soţii s-au pus deja de acord asupra sepa- 
rärii, iar cel bolnav doreşte uneori să-şi petreacă restul vieţii 
la mănăstire. Și totuși, soborul nu-i crede întotdeauna pe je- 
luitori si invocă prezenţa persoanei bolnave în fața instanţei, 
pentru că are nevoie să constate cu propriii ochi, pentru că 
vrea să facă propria expertiză. Costandin din satul Tătărani, 


! BAR, mss. 653, f. 5", 21 octombrie 1790 şi mss. 640, ff. 18-18, 
16 iulie 1791. 
2 BAR, mss. 638, f. 147”. 

judeţul Dâmboviţa, îşi aduce soţia „cu carul în orașul Târ- 
govişte“ pentru a avea expertiza judecătorilor. De faţă se află 
protopopul şi alte obraze de cinste, părinţii şi alte rude ale 
femeii. Corpul inform şi schimonosit de suferință este trans- 
portat pe braţe până în sala de judecată, pentru că Stanca 
nu se mai poate de mult deplasa. Boala a intervenit la o săp- 
tămână de la nuntă şi după şase ani și jumătate „au rămas 
oloagă, trăgându-se de-a buşilea“. La rândul său, micul con- 
siliu face propria evaluare si constată că „fiind osul salelor 
peste mijloc smintit din încheieturi“, femeia nu-şi mai poa- 
te îndeplini nici atribuţiile casnice, nici pe cele conjugale.! 

Spre sfârşitul secolului al X VIII-lea încep din ce în ce mai 
des să fie menționați medicii ca experți în asemenea cazuri. 
Chiar dacă ei nu vin întotdeauna în fața instanţei, prezența 
şi mărturia lor este cerută cu insistență de către judecători. 
Lor li se alătură o serie de alte personaje specializate în orice 
Şi printre care se numără, de multe ori, o serie de sarlatani. 
Medelnicerul Șerban Andronescu descoperă din întâmplare 
un astfel de şarlatan, o femeie ce se intitula „doftoreasă“, 
dar care este căutată pentru infanticid. 

Documentul este de o importanţă capitală, pentru că scoate 
în evidență atât credulitatea şi naivitatea oamenilor, cât si dis- 
perarea în fața numeroaselor boli care-i bântuie. Ce poate 
crede un om simplu lovit de crize de epilepsie, o femeie care 
orbeşte brusc sau o alta care de la o zi la alta nu-și mai poate 
controla minţile? Toţi cei 35 de bolnavi îşi explică bolile în 
plan religios, totul vine de la Dumnezeu, binele, ca şi răul. 
Fiecare crede că este pedepsit pentru faptele sale sau ale nea- 
mului său şi că ajutorul nu poate veni decât de la Dumnezeu. 
Apelul la moaşe, doftorite sau alţi şarlatani itineranti apare 
ca o rază de speranţă în viaţa lor amărâtă. Din acest motiv, 
Miţa doftoreasa se bucură de succes în rândul norodului. 
Ea se laudă tuturor că are darul vindecării şi, printr-o singură 


1 BAR, mss. 637, f. 19'—19', 8 august 1784. 

atingere, poate pe „orbi să-i facă cu ochi, <pe> schiopi cu 
picioare“, sau să vindece de orice boală. Darul l-a căpătat în 
urma epilepsiei de care ea însăși suferă. În faţa unor astfel 
de promisiuni, norodul dă năvală, cu speranţa că poate Dum- 
nezeu îşi va revărsa darul şi asupra lui. Dacă poporul se lasă 
înşelat cu uşurinţă, nu acelaşi lucru se întâmplă cu trimisul 
domnesc. Cercetând în stânga şi-n dreapta, în rândul bolna- 
vilor tratați de Miţa, n-a găsit nici unul vindecat. Aşa că me- 
delnicerul conchide, „din patima epilepsii ce are, s-au desteptat 
în fandasii şi norodul, înşelându-se la multele ei basme, sin- 
guri, nechemati aleargă la dânsa si cu toate că din cei ce näzuiesc 
la dânsa, nici unul nu şi-a aflat ajutorul, dar părăsire nu fac“. 
Pentru a pune capăt acestui cerc vicios, Şerban Andronescu 
propune protejarea norodului de o aşa amăgitoare, prin trimi- 
terea ei în surghiun la schitul Ostrov.! Vânzători de speranțe 
şi iluzii, aceşti şarlatani se bucură de un mare succes la pu- 
blic. Rezultatele muncii lor nici nu contează în ultimă instan- 
tă, în prim-plan aflându-se amăgeala dulce a vindecării pe care 
o propun fie şi numai prin simple vorbe. 

Separarea pentru boală este o afacere a familiei întregi, pen- 
tru că ea nu priveşte numai pe soţi, ci şi pe cele două familii. 
Din nou părinţii şi rudele fetei sunt în frunte şi se află men- 
tionati în toate cele 21 de cazuri, apărând ca persoane direct 
implicate în derularea procesului. Fie că alege călugăria sau 
nu, femeia revine, în mod obligatoriu, în propria familie care 
se vede încărcată cu această nouă povară. Din acest motiv, ea 
este prezentă în zapisele de separare, şi i se cere acordul. Bol- 
navul devine o povară pentru societate, iar domnia nu-și poa- 
te asuma întreținerea şi îngrijirea medicală. Nici mănăstirea 
n-o face. Ea primeşte bolnavul care vrea să se călugărească, 
ritualul de trecere în lumea monahală este chiar parcurs, dar 
îngrijirea revine familiei, şi numai după ce se însănătoşește 


1 L. Livadă-Cadeschi şi L. Vlad, Departamentul de cremenalion, 
pp. 53-54, 24 ianuarie 1795. 

el poate intra în ciclul monahal. Familia rămâne în conti- 
nuare principalul sprijin pentru cei bolnavi. Mitropolitul are 
nevoie de angajamentul membrilor ei, dat în scris şi în pre- 
zenta clericilor, că se vor achita de această sarcină si că nu 
vor abandona bolnavul în stradă, la porţile spitalului sau ale 
vreunei mănăstiri. 


Diverse motive 


Diverse alte motive pot fi invocate pentru a cere despăr- 
tirea. 28 de cereri prezintă aproape fiecare o altă cauză de 
separare: amestecarea de sânge (4), călugărirea unuia din- 
tre soți (9), hotia bărbatului (4), căsătoria silită (2), diferen- 
te sociale (3), la a patra căsătorie (1), nepotrivirea de vârstă 
(2), căsătorie prin rapt (1), sodomie (2). 

A mestecarea de sânge este văzută de Biserică ca legătu- 
ra cea mai detestabilă: „sângele amestecat iaste un păcat şi 
o greşeală mai rea şi mai cumplită decât preacurvia“, glă- 
suieste glava 2 11.! Pravila consideră că relaţiile incestuoase 
dintre părinţi şi copii, dintre fraţi şi surori, dintre bunici şi 
nepoți prezintă gradul cel mai mare de periculozitate. Aceste 
relaţii se pedepsesc cu moartea, în schimb, celelalte legă- 
turi de rudenie si alianțele spirituale se lasă la voia judecă- 
torului.2 Amestecarea de sânge nu devine decât rareori 
subiect pentru o jalbă, ea fiind descoperită, mai degrabă, da- 
torită altor probleme pe care oamenii le au sau pur şi sim- 
plu întâmplător, prin intermediul unui denunt din partea unui 
membru al comunității respective. 

Gheorghe şi Maria din satul Stefanda, judeţul Vlasca, sunt 
fraţi vitregi. Ei fug împreună la Giurgiu* unde se căsătoresc 


1 Îndreptarea Legii, p. 216. 

2 Ibidem. Vezi şi J. Darrouzés, „Questions de droit matrimonial: 
1172-1175", în Revue des Etudes Byzantines, tom 35 , 1977, pp. 107-156. 

* Zonă aflată sub jurisdicție otomană. 

şi unde rămân timp de cinci ani. Orice întoarcere în ţară le-ar 
aduce pedeapsa, întrucât legătura lor încalcă normele Bise- 
ricii. Traiul într-o lume străină, departe de casă şi fără aju- 
torul familiei n-a mers aşa cum se aşteptau probabil, căci 
după cinci ani revin späsiti. Pentru a scăpa de pedeapsă, la 
3 noiembrie 1791, ei se prezintă singuri în fața mitropolitu- 
lui, se umilesc şi se pocăiesc, susținând că n-au ştiut că au co- 
mis un păcat atât de grav. Oare i-a crezut Prea Sfinţia Sa? Chiar 
erau inocenți aşa cum voiau să pară? Mitropolitul nu i-a cre- 
zut, dar a închis ochii pentru a nu da amploare cazului, mai 
ales că la mijloc se afla un copil. Cei doi primesc separarea 
şi, ca urmare a tinereţii lor, au şi dreptul de a se recăsători, cât 
mai repede posibil, pentru a nu cădea din nou în păcat unul 
cu altul. În ceea ce privește fata, aceasta îi revine mamei, dar 
cu obligaţia tatălui de a contribui la creşterea şi înzestrarea ei.! 

Un alt caz, judecat de Mitropolie la 21 ianuarie 1787, este 
cel al lui Petco şi Neaga, din Singureni, judeţul Vlașca. Ei 
au fugit împreună la Giurgiu, la opt zile de la nunta fraților 
lor, unde s-au cununat si unde au făcut şi un copil. Scenariul 
pare identic cu cel mai sus prezentat. La un an de la căsăto- 
rie şi în fața greutăților cotidiene, Petco se reîntoarce, îşi lasă 
soția şi copilul la casa părinţilor lui, iar el revine la Giurgiu, 
ştiind că, de ar fi prins, nu ar scăpa nepedepsit. Autorităţile 
locale intervin imediat, iar Neaga este ridicată la închisoare 
pentru a fi trimisă în surghiun la mănăstire. Se consideră că 
din moment ce va fi închisă între zidurile mănăstirii, se va 
evita întâlnirea şi astfel se va pune capăt unei legături păcă- 
toase. Măsura se opreşte însă la jumătate, deoarece tatăl fe- 
tei intervine şi promite că se va transforma în gardian pentru 
fiica sa. El propune îndepărtarea ei din sat, şi astfel devine 
slujnică undeva, pe Podul Mogoşoaiei, la un unchi gata s-o 


1 BAR, mss. 640, f. 39. 

primeascä. Totodatä, tatäl se angajeazä sä vegheze asupra 
ginerelui pe care promite — dacă s-ar întoarce — să-l predea în 
mâinile autorităţilor locale.! 

Hoţia constituie motiv de divorț numai în patru cazuri, 
dar ea apare alături de abandonul conjugal în trei cazuri şi în 
alte trei cazuri este asociată cu traiul rău. Pravila acordă sepa- 
rarea atunci când se poate dovedi că bărbatul fură, jefuieste 
biserici şi morminte sau este tâlhar de drumul mare.2 Neaga 
din satul Moldoveni cerea despărţirea de soțul ei, după pa- 
tru ani de căsătorie. Gheorghe este un hot notoriu înfierat 
în frunte, care și-a ascuns foarte bine năravul. La şapte luni 
după nuntă şi-a reluat vechea activitate şi a reînceput prin 
a sparge biserica Negutätorilor din Buzău de unde a furat 
cărți si odăjdii. Prins, închis, eliberat, Gheorghe sparge o altă 
biserică la Ploieşti. De data aceasta, pedeapsa se agravea- 
ză, fiindcă judecătorii decid să-l transforme în exemplu pen- 
tru restul comunității: după ce i s-au tăiat nasul si urechile 
şi după ce a fost plimbat prin târg, hoțul este trimis la ocnă. 
Soţia cere separarea tocmai pentru a se proteja, temându-se 
ca urgia domnească să nu se abată si asupra ei.? Viața alături 
de un astfel de bărbat este întotdeauna nesigură. Soţia se teme 
pentru propria viață şi pentru cea a copiilor. Stabilitatea, de 
care un cămin are nevoie, devine imposibil de controlat, ave- 
rea comună şi zestrea putând fi oricând confiscate ca urma- 
re a comportamentului masculin. Hoţul, ajuns la închisoare, 
nu mai reprezintă un sprijin pentru familia sa, ci o povară. 
Iată de ce femeia refuză să continue o astfel de relaţie şi în- 
cearcă să se elibereze prin intermediul unui divorţ. 

Călugărirea unuia dintre parteneri este un alt motiv de di- 
vort. De fapt, dorinţa de a îmbrăca rasa monahală, singurul 
motiv acceptat cu ușurință de către Biserică, nu necesită nici 


! BAR, mss. 637, ff. 111Y—112r. 
2 Îndreptarea legii, glava 221, p. 226. 
3 BAR. mss. 634. ff. 15-16. 

o cercetare, nu impune acordul partenerilor. Este suficient 
ca unul dintre soti sä vrea sä se retragä la mänästire ca divor- 
tul să se acorde imediat.! Opţiunea se face fie la bătrâneţe, 
când ambii parteneri aleg să-şi petreacă restul zilelor la mă- 
năstire, fie în cazul bolii, când bolnavul speră că astfel Dum- 
nezeu îi va veni în ajutor şi-l va tămădui. Primele etape din 
procesul de călugărire au loc imediat după acordarea divortu- 
lui, în incinta Mitropoliei, când se stabileşte şi spre ce mănăs- 
tire se va îndrepta solicitantul. Neştiind ce-l așteaptă, el poate 
cere un răgaz de acomodare cu viața monahală în care să 
chibzuiască dacă i se potriveşte sau nu călugăria. Bolnavă 
de epilepsie, Maria din satul Petresti, judeţul Vlașca, alege 
viaţa la mănăstire în locul căsătoriei şi, fiindcă nu cunoas- 
te „orânduiala“, îi cere mitropolitului s-o trimită cinci luni 
la schitul Valea Mare din județul Muscel unde maica stare- 
tă s-o „povăţuiască... până să să facă gătirea de hainele că- 
lugării“. Dorinţa ei este respectată şi i se acordă nu cinci, 
ci şase luni de chibzuinţă, luni care reprezintă concomitent 
şi o perioadă de cercetare din partea staretei asupra voinței 
şi conduitei candidatei.? 

În faţa traiului rău şi alte femei cred că speranța lor de su- 
pravietuire n-o reprezintă decât mănăstirea, singurul loc de 
refugiu în faţa violenței masculine. Pentru a obține divorțul 
mai uşor, după două sau trei tentative eşuate, soția promite 
că, dacă i s-ar reda libertatea, se va îndrepta spre mănăstire. 
Aceste promisiuni sunt cât se poate de sincere în momentul 
divorțului şi uneori convertirea începe imediat, dar recluziu- 
nea în spatele zidurilor, singurătatea şi rigorile vieții monaha- 
le devin repede incompatibile cu propria lor ființă şi nu se 
pot adapta la noua existenţă oricât de mult ar dori. 

Stoiana din Bucureşti parcurge o astfel de experiență. După 
cinci ani de convietuire cu lane cojocarul, crede că numai 


! Îndreptarea legii, glava 219, pp. 225-226. 
2 BAR, mss. 636, f. 44", 28 aprilie 1781. 

la schit poate gäsi linistea si mântuirea de chinurile pe care 
le-a îndurat, mai ales că soțul nu şi-a respectat niciodată pro- 
misiunile date în fața soborului. Acesta, în loc să-i despartă, 
îi pune să facă un alt zapis de împăcare. Ajunsă la schit, Sto- 
iana îşi dă repede seama că nu este făcută pentru o astfel 
de viață si aşteaptă un bun prilej pentru a renunța. Acesta 
apare într-o zi, când află că soțul ei a plecat la Țarigrad. Din 
moment ce motivul pentru care se află la mănăstire nu mai 
există, Stoiana fuge cu prima ocazie şi se reîntoarce în Bu- 
curesti reluându-și viața de laică. Norocul ei nu durează prea 
mult, întrucât într-o zi, pe neaşteptate, pe una dintre ulițele 
mahalalei, se întâlneşte cu Iane. Acesta a dat, fără zabavă, 
jalbă la Mitropolie, cerându-si nevasta înapoi. Pusă din nou 
să aleagă între călugărie si căsătorie, Stoiana preferă viaţa 
conjugală care i se pare mult mai uşor „de purtat“!. 

Cinul călugăriei nu se potriveşte oricui şi nu este acordat 
oricui. Chiar dacă promite să renunţe la viața lumească, o 
dată ajuns între ziduri, candidatul se räzgândeste şi revine 
asupra deciziei inițiale. 


1! BAR, mss. 636, f. 58-58", 14 iulie 1783, 14 august 1783, 30 iulie 
1787. 


IV 
Divortul — între sancțiune si reconciliere 


Zapisul de împăcare 


O primă prezentare în instanță se încheie rareori cu o sen- 
tintä definitivă. Mitropolitul si soborul său încearcă să îi îm- 
pace pe împricinați propunându-le o serie de soluții de 
compromis. În această primă etapă, mitropolitul pare mai 
curând un împăciuitor care ascultă răbdător, încearcă să cal- 
meze spiritele şi să ofere sfaturi. În acest prim moment al 
judecății, împricinaţii acceptă compromisul impus de mi- 
tropolit, şi este de ajuns ca o parte să fie de acord cu soluţia 
oferită, fiindcă cea de-a doua parte poate fi convinsă cu uşu- 
rintä prin mijloace deja experimentate. Clementa se impu- 
ne atunci când „păcătosul“ îşi recunoaşte păcatele în fața 
soborului, a sfintelor icoane şi se cäieste. Promisiunea lui de 
îndreptare este acceptată şi i se acordă o nouă șansă, ba chiar 
este iertat de pedeapsa politiceasă ce i se hotărâse, nu poate 
însă scăpa de cea bisericească. 

Medierea oferită dă uneori roade şi, pentru a conferi o mai 
mare autoritate învoielii, se redactează acte scrise: „şi pen- 
tru ca să aibă temeiu zisele lui au dat şi zapis în condica Sfin- 
tei Mitropolii cu tare prindere şi legătură că va petrece bine 
la vietuirea cu soţia lui“. Scrisorile sunt bilaterale, semna- 
te de martori şi schimbate în faţa curţii. Cu zapisele de îm- 
păcare în mână, părţile se întorc acasă și totul pare să reintre 
în normal. Unii acceptă din jenă sau din teamă, căci anga- 
jamentul se ia sub ameninţarea pedepsei, „ca să scap de că- 

zuta pedeapsă“, susține un acuzat. Alteori, bătaia si închi- 
soarea au fost deja folosite pentru a înmuia îndărătnicia ne- 
supusului sau nesupusei. În aceste condiţii, semnarea unui 
petec de hârtie pare soluția cea mai uşoară pentru a evita o 
altă bătaie, o altă privare de libertate. Manea, dulgherul din 
mahalaua Sfântul Spiridon, după ce într-o primă instanță a 
negat toate acuzaţiile aduse de soție, îşi schimbă poziţia în 
faţa rezultatelor defavorabile ale anchetei din teren. Din acest 
motiv, bărbatul se umileste si imploră iertarea numai si nu- 
mai să nu fie pedepsit. lată ce spune: „ca să scap de pedeap- 
să am căzut cu mare rugăciune la părinţii clerici de au stătut 
mijlocitori către socră-mieu i către soacră-mea si către so- 
ţia mea, Nita, de mi-au ertat greşelile de astă dată“. Zapi- 
sul are trei părţi: prezentarea faptelor, Manea îşi bate soția, 
îşi înjură socrii „cu vorbe proaste de nesuferit“, nu aduce 
de mâncare în casă, de la căsătorie nu i-a cumpărat nici mă- 
car un „petec“ de îmbrăcat, toate aceste acuzaţii se reiau în 
cea de-a doua parte şi se transformă în promisiuni de îndrep- 
tare în jurul cărora se va construi viitorul cuplului; cea de-a 
treia parte cuprinde pedeapsa ce se va aplica în caz de ne- 
respectare a promisiunilor date: „iar de nu voi fi următor 
celor mai sus zise, atunci să mă pedepsească cum va fi mai 
rău“. În zapis, vinovatul este pus să memoreze nu numai 
angajamentul, ci şi terifianta pedeapsă ce i s-ar cuveni si de 
care nu va scapă dacă va recidiva. Ea este scrisă, citită şi 
recitită în faţa soborului şi în auzul inculpatilor pentru a le 
aduce aminte că doar indulgenta netärmuritä a mitropolitu- 
lui i-a ajutat să scape. Recăderea în păcat îi va îndepărta de 
această clementä si le va aduce, pe lângă pedeapsa canoni- 
că, şi pe cea „politicească“. De altminteri, ameninţarea cu 
pedeapsa politică şi cu judecata domnească funcționează ca 
un fel de sperietoare, fluturată pe sub nasul subiecţilor ori 


1 BAR. mss. 638. f. 12". 16 iulie 1782. 

de câte ori nu vor sä se supunä compromisului oferit. So- 
borul se foloseşte si el de acest joc, intimidându-i pe pro- 
tagonisti cu spectrul judecății Prea Sfinţiei Sale care le-ar 
aduce, cel puţin în imaginar dacă nu în plan real, o sentin- 
tă mult mai defavorabilă decât soluția propusă. 

Pârâtul şi pârâta, pe lângă promisiunea că îşi vor schim- 
ba comportamentul, trebuie să-şi asume şi pedeapsa în caz 
de eșec şi de nerespectare a angajamentului luat în fața in- 
stantei, căci mitropolitul îşi ia toate măsurile de precauţie, 
propunând pedepse sau despăgubiri materiale. Anca promite 
să devină femeie de casă şi să nu mai fugă de la soţul ei, ea 
îi dă dreptul soțului „să-mi taie nasul şi buzele şi să mă lase 
si el să-şi facă casă“. Scrisoarea-angajament este semnată 
de alți zece martori și chezasi printre care se găseşte tatăl 
ei şi naşul de cununie. Si totuşi acest zapis n-o va împiedi- 
ca să-şi părăsească din nou soțul, dar îi va da acestuia drep- 
tul să ceară separarea definitivă.! 

Alţii nu se lasă însă atât de uşor convinşi; promisiunea în 
fața soborului devine o strategie cu ajutorul căreia se poate 
scăpa de pedeapsă şi se mai poate amâna pentru câtva timp 
sentinţa finală. Iordache are la activ trei zapise de împăcare, 
toate trecute în condica Mitropoliei, dar de fiecare dată s-a 
reîntors la vechile obiceiuri. Nici a patra oară, mitropolitul 
nu este convins că ar trebui să acorde despărțirea definitivă, 
ci hotărăşte o separare pe o perioadă de şase luni „că doar se 
vor împăca“. Iacov brutarul dă şase zapise de împăcare în 
opt ani de căsătorie din care şase i-a petrecut prin tribunal.3 

Rudele devin garanti pentru respectarea angajamentelor 
luate si își asumă, ca şi împricinatii, responsabilitatea îm- 
păcării, dar şi pedeapsa în caz de neascultare. Părinţii sunt 


! BAR, mss. 634, ff. 116-119", 10 ianuarie 1764 si 20 ianuarie 1767. 
2 DANIC, mss. 140, ff. 127:—128r. 
3 BAR, mss. 636, f. 60-60", 7 iulie 1781. 

primii ceruti chezasi atât de gineri, cât si de tribunal. Ei tre- 
buie sä accepte pedeapsa în locul fiicei nesupuse, dar au si 
obligaţia de a plăti ginerelui toate cheltuielile făcute cu 
căutarea si aducerea soției fugite prin ţară si banii cheltuiţi 
de acesta prin tribunale.! În aceste cazuri, responsabilitatea 
individuală în fața justiţiei se diluează considerabil. Până la 
căsătorie, greșelile copiilor intră în responsabilitatea părin- 
tilor. Astfel un tată poate fi excomunicat pentru greșelile 
fiicei, un altul poate fi aruncat în închisoare pentru că fiul 
lui nu s-a prezentat la judecată. Aducerea fiului la tribunal 
ca să dea seamă pentru faptele sale devine tot obligaţia ta- 
tälui care, dacă nu se sträduieste suficient, poate fi pedep- 
sit în locul fiului absent.? 

Naşul revine deseori în calitate de chezas al multor cupluri 
care se confruntă cu probleme în primii ani de căsătorie. În 
calitate de rudă spirituală, el are datoria de a-i îndruma „pe 
calea cea bună“ şi de a le oferi sfaturile necesare realizării 
unei bune căsnicii. lată cum sună legământul luat de un che- 
zaş: „Eu Preda paharnicul sunt chezas pă numiții — Miha- 
lache şi Catrina din mahalaua Flămânda — că vor trăi bine 
căsniceşte, cum să cade cât vor fi säzätori la mine, iar de să va 
întâmpla vreo gâlceavă sau altă întâmplare rea, adică băta- 
ie sau vreo slutire vreunuia din ei, atunci eu să am a răs- 
punde la orice judecată şi în vina pedepsei să fiu.“ În acest 
caz, chezas este gazda celor doi soți fără nici o legătură de 


1 Ilina şi Pătru morar din Uesti, judeţul Argeș, se angajau să n-o mai 
primească pe fiica lor fugită de atâtea ori de la soţul ei, Ion Ungureanu 
din judeţul Ilfov. Ei trebuiau să-i plătească ginerelui toate cheltuielile 
făcute pe la tribunale. De asemenea, ei urmau a fi pedepsiţi dacă nu res- 
pectau angajamentul luat. BAR, mss. 637, f. 143-143"; Sanda Merisan- 
ca vorniceasa, Anicuta Conteasca si Arghira medelnicereasa, mama, soa- 
cra si mätusa, se puneau chezase pentru Costandin Bäjescu care promitea 
că se va purta bine cu soţia sa, Marica. DANIC, mss. 139, ff. 209-210, 
25 mai 1739. 

2 DANIC, mss. 140, ff. 271-287 şi mss. 143, ff. 224r—226r. 


374 DESPRE DIVORT 


rudenie.! El garantează pentru liniştea conjugală atât timp 
cât cuplul se află în casă şi sub supravegherea sa; dacă cer- 
turile continuă, el poate să-l alunge din casă, încetând ast- 
fel şi responsabilitatea lui sau să se dezlege de răspunderea 
asumată, tot printr-un act scris în faţa soborului. 


Compromis si pedeapsă 


Mitropolitul acţionează de cele mai multe ori ca un arbi- 
tru încercând „să restabilească pacea şi nu să impună legea“, 
pentru că păstrarea ordinii este mult mai importantă decât 
aflarea adevärului.? Pe de altă parte, mitropolitul nu poate 
accepta cu uşurinţă luarea unei decizii definitive care contra- 
vine convingerilor sale religioase. El este judecător, dar în 
acelaşi timp şi preot, or, în calitate de reprezentant al Domnu- 
lui pe pământ trebuie să spere, să încerce, la infinit, să salveze 
sufletele, să propună dragostea în locul urii, înțelegerea în 
locul disputei, iubirea de aproape în locul scandalului. El 
este un mediator şi în ultimă instanță un judecător, iar în cali- 
tate de protector al familiei şi al moralei creştine, mitropoli- 
tul încearcă să păstreze aceste valori cu orice risc. Actionând 
aşa, conflictul ajunge să nu se stingă aproape niciodată, chiar 
învoiala propusă şi arbitrată de mitropolit şi de clerici nu 
aduce şi stingerea conflictului. 

Indulgenta arătată de mitropolit ar putea fi văzută si ca 
o teamă în faţa concurenţei reprezentate de către celelalte re- 
ligii, în speță islamismul, catolicismul şi protestantismul. Elef- 
theria Papagianni crede că supușii Bisericii grecești — este 
vorba de creştinii ortodocşi din Imperiul Otoman — „n-aveau 
aparent nici un scrupul în a recurge la tribunalele otomane, 


! BAR, mss. 636, f. 96. 

2 Thomas Kuehn, Law, Family and Women. Toward a legal anthropo- 
logy of Renaissance Italy, The University of Chicago Press, Chicago, 
London, 1991, p. 21. 

la cadi, si pentru a obtine un divort chiar de a se converti 
la islam“!. Si în Tara Românească se observă, nu atât recursul 
la justiția otomană, cât fuga soților şi a tinerilor la Giurgiu, 
Brăila sau Drâstor (Silistra), zone aflate sub jurisdicție oto- 
mană, şi chiar convertirea la islam atunci când întâmpină 
opoziţia Bisericii. La rândul ei, Biserica Ortodoxă română 
reprezintă o tentatie pentru catolicii de la frontiera țării și pen- 
tru cei din interior care îmbrățișează noua confesiune numai 
pentru a putea divorța. Câteva cazuri se regăsesc în pagini- 
le condicilor unde, mai ales femeile, au trecut la ortodoxie 
şi, foarte aproape de momentul convertirii, au intentat un pro- 
ces de divorţ. În documente ele sunt încă identificate după 
vechea confesiune purtând apelativul de „papistaşa“, „bote- 
zata“ sau fiind menţionat locul de origine, de obicei, „ţara 
nemţească“ şi trecerea la „pravoslavnica credință“. 
Pedeapsa se folosește din plin pentru impunerea compro- 
misului. Bărbaţi si femei primesc cam același tip de pedep- 
se. Cea mai simplă, dar şi cea mai răspândită este bătaia. 
Privarea de libertate apare şi ea frecvent, atunci când sobo- 
rul are nevoie de acordul acuzatului la învoiala propusă. lată 
cum reacționează o femeie fugită 194 de zile de la soțul ei 
în trei ani de căsătorie. La prima înfăţişare, ea acceptă să 
revină acasă, mijlocitori fiind tatăl şi clericii curții de judeca- 
tă, se fac chiar zapise de împăcare cu „ponturi date unul la 
altul“ şi trecute în condică. Când să iscălească, femeia se 
räzgândeste si dă clericilor, în loc de semnătură, o jalbă prin 
care îşi acuză bărbatul de vrăjmăşie. Curtea uimită de atâ- 
ta „obrăznicie“ o trimite la schitul de maici, dată fiind tine- 
reţea ei şi conduita desfrânată de până atunci. Acolo, la schit, 
un trimis al soborului o vizitează pentru a vedea dacă s-a 


! Eleftheria Papagianni, Droit byzantin contre pratique judiciaire. Une 
affaire de divorce au XVIII siècle, în Byzantine Law. Proceedings ofthe 
international Symposium of Jurists, Thessaloniki, 10-13 december, 1998, 
Thessaloniki, 2001, p. 244. 

räzgândit si dacä a revenit la sentimente mai bune. Bucuroa- 
să ca va ieşi din închisoare, femeia promite că-şi va da acor- 
dul si va semna zapisul de împăcare. Ajunsă în faţa curții de 
judecată, refuză din nou să-şi dea iscălitura. Judecătorii o 
retrimit la schit, considerând că nu îi pot acorda libertatea, 
pe de o parte pentru că este tânără şi umblă din loc în loc 
si, pe de altă parte, pentru că nu vrea să-şi primească soţul, 
deci va rămâne acolo până se va decide să se întoarcă aca- 
să. Când „luni la doao ceasuri“ femeia s-a înduplecat şi a 
semnat zapisul de împăcare, bucuria tuturor a fost foarte 
mare. Precizarea datei are o importanţă capitală în această 
situaţie, deoarece ne ajută să vedem câtă valoare are un ase- 
menea acord. „A doao zi, marţi la 2 ceasuri den noapte“, ea 
a fugit, dar nu cu mâna goală, a furat tot ce se putea fura 
din casa soțului. Pentru că şi-a călcat legământul, mitropo- 
litul se hotărăşte să-i facă soțului carte de despărţire. Jude- 
cata se face în lipsă, pe ea n-au găsit-o, dar nici nu mai conta, 
faptele fiind clare. Din păcate, tatăl preia obligaţia de a res- 
titui fostului ginere tot ceea ce fiică-sa furase în repetate rân- 
duri.! Nu este un caz singular, iar tergiversarea luării unei 
decizii nu face decât să complice lucrurile, să crească chel- 
tuielile împricinaţilor, si mai ales să aglomereze tribunalul 
cu sute de pricini. 

Pedeapsa se aplică mai ales în această perioadă de nego- 
cieri, când curtea de judecată încearcă să găsească o soluţie 
pentru stingerea conflictului şi salvarea sufletelor celor aflați 
în dispută. Tribunalul ecleziastic are dreptul să aplice pedep- 
se corporale în diverse faze ale derulării procesului ambelor 
părți implicate, indiferent de acuzaţii sau de vină. Nesupu- 
nerea în fața hotărârilor luate de părinții clerici atrage pedeap- 
sa fără să se țină cont de faptul că persoana respectivă venise 
să se plângă şi că, prin urmare, este o victimă. Nevestele 


1 DANIC, mss. 140, ff. 108-109, 5 septembrie 1793 si 17 septem- 
brie 1793. 

suportä, de regulä, acest tratament, vinovate fiind cä nu vor 
sä se supunä sfaturilor de a se reîntoarce acasä. Lor li se apli- 
că „bătaia la scara“ Mitropoliei sau „bătaia la piatră“. Feme- 
ia primeşte pedeapsa în curtea Mitropoliei, la scară în văzul 
tuturor. Loviturile se dau pe trup, numărul variază în func- 
tie de vină si se înscrie între 20 şi 100 de bete sau toiege. 
Datorită constituţiei fizice fragile, ea va primi mai puţine 
lovituri decât bărbatul, iar judecătorul trebuie să arate mai 
multă indulgență. Nu scapă de pedeapsă nici dacă este însăr- 
cinată, sau este scutită temporar până naşte după care se tre- 
ce la punerea în practică a măsurii punitive. „Am poruncit 
domnia mea de s-au ridicat trei zile la închisoare, cu hotă- 
rârea ca după ce va naște să se pedepsească cu bătaia la trup 
de față în târg pentru pilda si înfrânarea altor curve, iară acum 
s-au slobozit fiind îngreuiată“, așa se decide în privinţa Ni- 
tei, dovedită că a făcut acuzaţii false şi mai ales că de patru 
ani se plimbă din tribunal în tribunal fără teamă.! 

„Certare cu bătaie“ poate primi atât o soție neascultätoa- 
re, un fiu rebel, o soacră limbută, o fiică nerusinatä, cât si 
un soţ risipitor. Un membru al familiei face recurs la putere, 
cerându-i ajutorul în instaurarea ordinii în propria casă. Nici 
preoții căzuţi în „greșeală“ nu sunt scutiți de aplicarea pe- 
depsei corporale, numai membrii clasei nobiliare nu „bene- 
ficiazä“ de această pedeapsă dezonorantă şi nici de privarea 
de libertate în instituţiile puterii. Bärbatilor le este rezerva- 
tă tot bătaia, numai că maniera de aplicare diferă. Ea îmbra- 
că mai multe forme: bătaia cu toiagul, bătaia la falangă — un 
par gros, susținut pe umeri de doi oameni, de care cu o sfoa- 
ră este atârnat vinovatul cu tălpile în sus, ca să poată fi bătut 
de alți doi oameni —, bătaia la tälpi.? Ultima este preferata 


! VA. Urechia, op. cit., IV, pp. 107-108, 10 octombrie 1791 şi 2 no- 
iembrie 1791. 

2 Instituţii feudale din Țările Române, pp. 39-40. În Pravilniceas- 
ca Condică (Capitolul VII, articolul 6), se prevedea că vor fi bătuţi 

judecätorilor, iar loviturile pot ajunge pânä la 200 de bete 
sau toiege. 

Pe lângä aceastä pedeapsä corporalä, ce se aplicä în in- 
cinta Mitropoliei si în timpul procesului, există şi bătaia ce 
precede începutul procesului si este administrată de către 
slujbaşii spătăriei!, ai agiei? şi de ispravnicii de judeţe. Cine 
sunt protagoniștii? După cum am văzut în capitolele prece- 
dente, femeile adultere, amantele şi amantii, prostituatele se 
află la discretia slujbasilor statului. Marele agă are printre 
atribuţiile sale şi pe aceea de a asigura paza moravurilor în 
capitală, având practic deplina libertate în urmărirea acestor 
delicte şi chiar în a defini ce este şi ce nu este deviere de la 
buna morală. Spătărei, armasi sau stegari intervin, dar nu 
se mulțumesc numai cu reținerea persoanei şi încredințarea 
ei organelor competente pentru a-i stabili vinovăția şi în con- 


numai cei care îi înjurau pe judecători, dar pedeapsa nu se aplica dacă 
judecătorul înjurase primul. În practică, după cum am arătat, pedeapsa 
corporală se aplică în mod curent şi face parte din procedura de jude- 
cată. Pentru detalii cu privire la pedeapsă a se vedea şi Constanţa Vintilä- 
Ghitulescu, La „scara Mitropoliei“: pedeapsa publică ca spectacol în 
societatea românească (1750-1834), în Constanţa Vintilä-Ghitulescu, 
Mária Pakucs (eds), Spectacolul public între tradiție și modernitate: săr- 
bători, ceremonialuri, pelerinaje și suplicii (secolele XIV-XIX), Insti- 
tutul Cultural Român, București, 2007: 147-178. 

1 Spătaria este un sediu al poliţiei capitalei pentru că şeful acestei insti- 
tutii are atribuţii de poliţie si justiție penală. Marele spätar are în grijă mai 
ales paza şi ordinea în cartierele märginase ale capitalei, dar si a celorlal- 
te judeţe ale țării. Printre atribuţiile sale se află şi aceea de a judeca pricini 
mărunte ca furt, bătaie, injurii, beţie, cu deosebire în mahalalele Bucures- 
tilor. Pe lângă această instituţie se găseşte o închisoare. Instituţii feudale 
din Țările Române, pp. 449-450; Val. Al. Georgescu, P. Strihan, Judecata 
domnească, partea I, vol. IL pp. 135-138. Pravilniceasca Condică, p. 74. 

2 Agia devine spre sfârșitul secolului sediul poliţiei din capitală. Agia 
are judecătoria proprie şi o închisoare, iar marele agă asigură ordinea 
în centrul capitalei, fără să se ocupe şi de mahalale, acestea aflându-se 
sub jurisdicția marelui spätar. El are controlul pieţelor, al cârciumilor, pre- 
venirea si stingerea incendiilor, poliția moravurilor. Val. Al. Georgescu, 
P. Strihan, Judecata domnească, partea I, vol. II, pp. 144-147. 

formitate cu aceasta si pedeapsa. Vinovatä sau nu, simpla 
prezenţă a femeii într-un loc public sau o acuzaţie din par- 
tea unui vecin, cu privire la presupusa ei conduită desfrâ- 
nată, dă dreptul acestor mici funcționari s-o bată pe loc, sau 
la sediul spătăriei sau al agiei. Amantul se plasează în aceeaşi 
situație, dar bărbat fiind, scapă mult mai uşor, negociind cu 
agenţii executivi sau fugind pur şi simplu. O femeie adul- 
teră, de pildă, poate fi bătută, într-o scurtă perioadă de timp, 
de mai multe ori: când este prinsă asupra faptului de către 
strajă, apoi la spătărie şi în fine la Mitropolie. 

O altă sancțiune aplicată norodului este „darea prin târg“. 
Numai anumite vini se pedepsesc cu târgul: adulterul şi biga- 
mia. Nu trebuie considerat că asta îi scuteste pe bigami sau 
pe adulteri de bătaie, de regulă pedepsele se combină între ele. 
Darea prin târg presupune plimbarea desfrânatului pe uliţă, că- 
lare pe măgar, cu strigarea faptei. Impactul vizual si auditiv 
este foarte putemic, iar caracterul dezonorant devansează du- 
rerea fizică, el pune în lumină fapta reprobabilă pe care o pro- 
hibeste. Din aceeași categorie de pedepse face parte si „punerea 
în jug“. Înființată de Alexandru vodă Ipsilanti, îndeosebi pen- 
tru cei care nu merg la biserică şi nu respectă sărbătorile re- 
ligioase, ajunge să fie aplicată, cu precădere, bărbaților violenti, 
betivi şi risipitori. Jugul este amplasat în faţa bisericii si exis- 
tă unul la Mitropolie. Persoana vinovată este imobilizată în 
jug duminica şi în zilele de sărbătoare, pentru a fi văzută de 
câți mai multi enoriași. De pildă, la 19 noiembrie 1781, Ca- 
lin din mahalaua Dichiului „a fost canonisit cu băgarea în jug“, 
întrucât apucându-se de băutură si de „curvăsărie“ îşi necin- 
steşte părinţii şi trăieşte rău cu soția. Reclamatia vine din par- 
tea tatälui.! Sau Dragul din mahalaua Precupetii Vechi este 
„băgat de gât înjug“ ca să-şi „vină în simtire“, deoarece ame- 
nintä că își va încuia nevasta în casă si îi va da foc? Instalat 


! BAR, mss. 636, f. 91r. 
2 BAR, mss. 638, f. 220". 

la poarta bisericii parohiale, jugul poate fi väzut ca un stâlp 
al infamiei. 

Bătaia, darea prin târg si punerea în jug, iată o introdu- 
cere în scenă a pedepsei publice astfel încât ea să devină 
„ceremonia recodificării nemijlocite“!. „Cine face ca mine, 
ca mine să păţească“ par să spună trupurile sfârtecate de bici 
la scara Mitropoliei sau capetele atâmând în jug la uşile bise- 
ricilor. A pedepsi devine un spectacol care nu atinge „mă- 
retia“ celui din Franta?, dar rămâne totuşi un spectacol în 
care ochii şi urechile sunt intens solicitate. Publicitatea pe- 
depsei face parte din sistemul represiv al puterii, iar utili- 
tatea pedepsei-spectacol constă în faptul că ea ar trebui să-i 
potolească şi pe cei care suferă şi să-i avertizeze şi pe cei 
care privesc. Puterea ecleziastică insistă pe „efectele latera- 
le“, cum le numeşte Michel Foucault, ale pedepsei, adică 
ea „trebuie să aibă efectele cele mai puternice asupra celor 
ce nu au comis greşeala“. Într-o societate a oralitätii, în 
care analfabetismul atinge cea mai mare parte a populaţiei, 
reprezentarea pedepsei devine o necesitate. „Să fie pildă şi 
altora“ cu aceste cuvinte se încheie aproape toate hotărâ- 
rile soborului. Caracterul public al pedepsei devine o miză 
si asigură difuzarea acesteia în rândul norodului purtat de 
curiozitate în fața supliciului. Chiar şi locurile de punere 
în practică se aleg astfel încât să dea posibilitatea unui număr 
cât mai mare de oameni să privească „spectacolul supliciu- 
lui“: curtea Mitropoliei, târgul, biserica. Vizibilitatea pedep- 
sei presupune umilirea condamnatului şi implică colaborarea 
publicului care îi asigură un caracter moralizator. În acest 


! Michel Foucault, A supraveghea și a pedepsi. Nașterea închisorii, 
Humanitas, București, 1996, p. 172. 

2 Ibidem. 

3 Arlette Lebigre, La justice du roi. La vie judiciaire dans l’Ancienne 
France, Editions Complexe, Paris, 1995, pp. 133-134. 

4 M. Foucault, op. cit., p. 149. 

mod „spectacolul pedepsei este integrat cotidianului“!, iar 
condamnatul este „vestitorul propriei lui condamnări“. 
Cu toate acestea, în secolul al XVIII-lea are loc o îmblânzi- 
re a pedepsei, după cum remarca Michel Foucault.3 Ar trebui 
să facem aici o comparaţie între prevederile pravilei şi apli- 
catiile ei. Judecătorii au o mare autonomie atunci când este 
vorba de interpretarea legii şi de punerea ei în practică, chiar 
codul scris lasă la libera alegere judecarea anumitor delic- 
te: „sau să se judece după cum va fi voia judecătorului“, sună 
unele articole din Îndreptarea legii. Această libertate nu se 
foloseşte pentru a mări pedepsele, ci pentru a le micşora și 
îmblânzi. Să luăm două exemple despre care am tot vorbit: 
adulterul şi bigamia. Delict foarte grav, adulterul se pedep- 
seşte prin Codul penal din 1783 cu bătaia, tăierea nasului 
si recluziune la mănăstire pentru femei; cu bătaia şi tăierea 
nasului pentru bărbaţi. Punerea în practică a unei asemenea 
prevederi ar fi însemnat mutilarea unui număr considerabil 
de persoane atât de sex masculin, cât şi de sex feminin. Or, 
consiliul nu ia niciodată în calcul această variantă. Având 
libertatea de a interpreta legea, el exclude mutilarea şi alege 
bătaia si întemnițarea. Simultan, tot prin lege, soțul înşelat 
primeşte dreptul de a-și ucide soția şi pe amantul acesteia 
prinşi asupra faptului. Grăitor în acest sens este un caz 
petrecut la 1780 când boierii-judecători îi reamintesc lui 
Mihalache Uescu că trăiește într-o ţară cu un „aparat juridic 
şi legislativ“ functional. Într-adevăr, după lege soţul încor- 
norat avea tot dreptul să-l ucidă pe serdarul Ioniță Slătineanu, 
atunci când l-a prins în propria casă şi în timp ce cocheta 
cu soţia lui, dar dacă fiecare îşi face astfel „dreptate“ atunci 


! A. Lebigre, op. cit., p. 136. 
2 M. Foucault, op. cit., p. 86. 
3 Jbidem, p. 125. 

care mai este rolul „instituțiilor“? Ei, judecătorii, aveau mi- 
siunea de a-l ajuta oricând si mai ales de a-i oferi sfaturile 
necesare pentru a ieşi dintr-o asemenea situaţie. Şi nu numai 
ei. lată discursul: „,... nu osândește sfânta pravilă spre moarte 
pe Uescu, ca un ucigaș, dar cu toate acestea Uescu, având 
multe mijloace de a-și afla dreptatea, de a-și înfrâna soția 
și de a dăzbăra pă sărdaru Slătineanul de casa lui si necău- 
tând-o, sau prin mijloace prietenești, sau prin cercetări 
bisericești, sau prin jălbi către vreunul din cinstifii dregă- 
torii înălțimii tale, sau către preasființiia sa arhiereu țării, 
cine este duhovnicescu părinte de obşte sau şi amesos către 
înălțimea ta [...] de unde si de la care putea el a afla 
dreptatea si înpotrivnicul său, a avea şi certare si milostivire, 
ci, într-o țară, întru care putea găsi toate acestea, să în- 
drăznească să facă singur și judecată şi răsplătire şi încă 
răsplătire cu ucidere, este vrednic de mare pedeapsă care 
face trebuință a i se face“. O serie de „instituţii“ sunt enu- 
merate, „instituţii“ personalizate, de altfel şi coagulate în jurul 
unor poziții de putere: domn, mitropolit, mari boieri, clerici 
etc. Cu alte cuvinte, o astfel de practică este descurajată, iar 
judecătorii propun ca Mihalache să primească „mare pe- 
deapsă“, „pentru ca să să facă pildă si la alții“, şi mai ales 
pentru a se evita ca pe viitor soţii să se creadă îndreptätiti 
să-şi facă dreptate singuri, ocolind sistemul juridic!. 

O evoluţie la nivelul mentalităților se produsese cu sigu- 
rantä, chiar dacă un alt caz asemănător nu mai există, pentru 
secolul al XVIII-lea, se poate constata acest lucru din atenţia 
pe care boierii judecători o acordă fiecărui detaliu, încercând 
să stabilească premeditarea actului şi gradul de vinovăţie al 
fiecărui protagonist în parte şi din teoretizarea importanței 


! Acte judiciare din Țara Românescă, pp. 909-911. Documentul a mai 
fost comentat şi de V. Barbu, „Ceea ce Dumnezeu a unit...“, art. cit., 
pp. 1149-1150. 

sistemului juridic într-o tarä civilizată, opusă barbariei. Pe 
de altă parte, transformările care au avut loc la nivel mental 
pot fi observate şi din compararea cu un alt caz petrecut în 
secolul al XVII-lea, când femeia adulteră este salvată de se- 
curea călăului numai de intervenţia mitropolitului şi a dom- 
nului țării care cer milă si iertare de la soţul încornorat, 
acesta având dreptul şi puterea să le refuze.! De fapt, aceas- 
tă politică se împleteşte cu cea princiară care se sträduieste să 
excludă pedeapsa capitală dintre pedepsele penale si s-o con- 
vertească pe cât posibil în întemnițare.? 

În cazul bigamiei, judecata merge chiar mai departe mar- 
când evoluţia care a avut loc la nivelul mentalităților, făcând 
deosebirea între veacul trecut şi veacul de acum care are un 
alt mod de a se raporta la fapte. Veacul trecut nu este neapă- 
rat asociat cu barbaria, dar este altceva, sigur era o epocă unde 
bigamia se pedepsea cu moartea. Veacul de acum este în schimb 
un secol al umanităţii, al compasiunii, al „civilizației“ unde 
bigamia este pasibilă numai cu darea prin târg si bătaia, dar 
şi de acestea se poate scăpa dacă vinovatul își recunoaşte gre- 
şeala faptelor si se căieşte, promitînd reîntoarcerea la prima 
familie. Se aminteşte totuși bigamului vechea pedeapsă cu sco- 
pul de a-l înfricoşa şi pentru a-l avertiza în acest fel că poa- 
te oricând să fie pedepsit mai rău, în caz de recidivă. 

Sanctiunea pecuniară se prelungeşte si în secolul al 
XVIII-lea. Duşegubină sau gloaba pântecelui atinge fa- 
milia, dar cum am tot vorbit despre acest subiect nu vom 
mai insista. 

Clericii consiliului au propriile maniere de a-i trata pe oa- 
meni şi de a impune, până la urmă, soluţia pe care ei o consi- 
deră cea mai bună. Judecata nu este aceeaşi pentru toți si 


l Vezi cazul analizat de C. Ghitulescu, Familie si societate, p. 111. 
2 Val. Al. Georgescu, P. Strihan, Judecata domnească, partea I, vol. II, 
p. 170. 


384 DESPRE DIVORT 


nici legea nu poate fi aplicată la fel pentru toate categoriile 
sociale. Nobilii au diverse privilegii de care tribunalul ecle- 
ziastic trebuie să ţină seamă. În primul rând litigiile marilor 
boieri sunt judecate doar de către mitropolit sau de domn, 
boierii de treapta a doua şi mazilii se mulțumesc să compa- 
ră în faţa clericilor, membri ai tribunalului ecleziastic. Apoi 
limbajul şi formulele de adresare sunt altele decât cele pen- 
tru poporul de rând. Scutiti de bătaie, de dare prin târg sau 
de punere în jug, boierii primesc totuși sfaturi şi li se propun 
compromisuri; cum nu mai are şi mijloacele coercitive ne- 
cesare pentru a le impune, mitropolitul se vede obligat să 
fie ceva mai transant şi să opereze mai repede afacerea în- 
cepută. Pentru restul populaţiei însă acceptarea unui com- 
promis are în general și o latură coercitivă. În fața nestiintei 
norodului si a fricii de cei mari şi puternici, clericii îşi încep 
cercetarea prin oferirea primului compromis: zapisul de îm- 
păcare cu angajamente de îndreptare din partea ambelor părți. 
Pentru a-l impune se utilizează trei tipuri de amenințări: ra- 
portul între prevederile pravilelor şi avantajul soluţiei oferite, 
coercitia, puterea domnească. Prima ameninţare scoate în 
evidență clementa clericilor care trec cu vederea gravitatea fap- 
telor şi oferă cu generozitate iertarea în schimbul unui an- 
gajament de schimbare a atitudinii. Fireşte că bărbatul, de 
regulă, nu se lasă convins numai cu atât, şi pentru a-l în- 
spăimânta i se citeşte pravila la litera şi articolul cu prici- 
na astfel încâtvinovatul să fie conştient că „după pravilă era 
să se pedepsească mai rău“. Dacă această ameninţare nu dă 
rezultate se trece la metode coercitive care îşi arată eficien- 
ta imediat, dar nu pe termen lung. De cea de-a treia ame- 
nintare se face uz numai dacă vinovatul se arată foarte reticent 
şi continuă să treacă peste pedepse si sfaturi. El este amenin- 
tat cu urgia domnească care are la îndemână ocna şi securea. 

Manipularea are efecte diferite. În fața consiliului ecle- 
ziastic ruşinea, timiditatea, umilinţa, spaima se amestecă. 

Clericii ştiu să speculeze orice amănunt si orice prilej. Buni 
vorbitori, ei reușesc, pe moment, să acapareze atenţia celor 
prezenţi, să-i facă să se simtă jenati, să-i întoarcă din dru- 
mul pe care au pornit. „Dar fiind postul cel mare, ne-au sfă- 
tuit părinţii clerici să ne împăciuim de această dată“, se 
supune smerit lovcea din mahalaua Batiştei la 29 martie 
1783, adică în postul Paştelui.! De multe ori „de data aceas- 
ta“ revine şi a doua oară, si a treia oară. Ce se întâmplă cu 
cei incorigibili? Pedeapsa creşte pe măsură ce individul se 
arată mai recalcitrant şi trece de la bătaie la ocnă în plan 
„politicesc“, şi de la mătănii la afurisanie în plan spiritual. 


La „gros“ 


Amenzile şi pedepsele corporale însoțesc deseori reclu- 
ziunea în spatele zidurilor. Cei care într-un fel sau altul încal- 
că regulile scrise sau nescrise ale societății sunt pedepsiţi, 
iar închisoarea apare ca o soluție detestabilă de care socie- 
tatea nu se poate lipsi.? Este surprinzătoare puzderia de pus- 
cării existente pe teritoriul Valahiei, practic orice dregător 
beneficiază, de drept sau numai de fapt, de o temniţă şi nu- 
mim câţiva dintre ei: ispravnicul, marele ban, marele spätar, 
marele agă şi marele armas, apoi domnul şi după înființa- 
rea departamentelor de judecată, departamentul de cremena- 
lion. În plan religios li se adaugă cele ale protopopilor în 
fiecare judeţ, ale episcopilor si, în fine, temnita Mitropoliei. 
Constantin Mavrocordat (1730, 1731-1733, 1735-1741, 
1744-1748, 1756-1758, 1761-1763) hotărăşte desființarea 
închisorilor ţinute de protopopi si de episcopi, considerând că 
aceştia comit o serie de abuzuri, amestecându-se în probleme 
juridice care nu sunt de competenţa lor, numai pentru a-şi 


1 BAR, mss. 638, f. 86". 
2 M. Foucault, op. cit., p. 344. 

spori veniturile prin perceperea taxei de eliberare.! Ei au con- 
tinuat să-şi ţină închisorile şi pe mai departe, fără să se je- 
neze prea mult de porunca domnească. Dovada o constituie 
codul penal de la 1783, când Alexandru Ipsilanti porunceş- 
te, sprijinindu-se pe Pravilă, desființarea temnitelor existen- 
te pe lângă dregătorii locali şi pe lângă episcopi; cei ce nu 
se supun poruncii sunt ameninţaţi cu „închisoarea cea pu- 
blicească“ unde vor sta atâtea zile cât a stat şi cel închis în 
temnitele lor.2 Puterea ecleziastică foloseşte concomitent mă- 
năstirea ca spaţiu punitiv, deşi, după cum vom vedea, îi dă 
o altă interpretare. 

Cine sunt candidaţii la aceste locuri de recluziune? Obser- 
văm conturându-se, de-a lungul secolului, două tipuri de în- 
temnitäri : închisoarea corectivă si „închisoarea-pedeapsă'3. 
Prima formă de întemnitare deţine prioritatea în sistemul ju- 
ridic al tribunalul ecleziastic. Misiunea Bisericii de a îndrep- 
ta individul depăşeşte pe aceea de a pedepsi. Pentru a-şi pune 
în aplicare acest atribut, ea beneficiază de două tipuri de tem- 
nite: puscäria şi mănăstirea. Se recurge la întemnițare, ca şi 
la bătaie, în trei momente ale evoluţiei procesului: pe tim- 
pul derulării când vinovatul/a se pedepseşte pentru relația 
pe care o are cu acuzatul/a; când una din părți nu vrea să 
accepte compromisul şi, în acest caz, apare ca un mijloc de 
convingere; la sfârşit, şi face parte integrantă din sentința 
pronunțată. Primele două au drept scop să-l „prelucreze“ pe 
individ, mănăstirea contribuind la „reeducarea“ lui, astfel 
încât să se poată reintegra în familie complet schimbat. Fe- 
meile limbute şi cele curve ajung la mănăstire imediat după 
începerea procedurii, intenția având drept obiectiv acorda- 
rea unui răgaz necesar pentru a reflecta asupra vieții lor. 


! Val. Al. Georgescu, P. Stihan, Judecata domnească, partea I, vol. II, 


p. 7. 
2 BAR, mss. 1336, f. 16-16". 
3 M. Foucault, op. cit., p. 346. 

Vinovatä, femeia are prilejul să se gândească între zidurile 
mănăstirii. În schimb, bărbatul violent poate fi închis tot la 
mănăstire, dar mult mai frecvent se face apel la puşcăria 
Mitropoliei sau la temnitele puterii civile. Viaţa la mănăs- 
tire poate continua sau chiar deveni o soluție permanentă dacă 
nu se acceptă compromisul propus de consiliu. Interpreta- 
rea acordată acestei măsuri este una de natură spirituală: un 
canon pe care îl primește aşa cum primeşte un număr de ru- 
găciuni sau de mătănii. Din acest motiv are si o limită, între 
patru săptămâni si şase luni. O soție, victimă a violenţei con- 
jugale, ajunge în „mănăstirea-temniță““ dacă este tânără şi 
nu are copii. Se presupune că libertatea constituie un peri- 
col şi pentru ea, şi pentru societate, de aceea se recurge la 
această măsură menită să apere comunitatea, şi îndeosebi 
familia, de o femeie tânără şi proaspăt divorțată. Să luăm un 
exemplu. La 4 mai 1782, mitropolitul acordă carte de des- 
pärtire lui Vlad sârbul de către Ruxandra, la insistenţele aces- 
teia care nu mai suportă sărăcia. Motivul nu are nici un temei, 
în ochii autorităţii ecleziastice, dar a cedat în fața numeroa- 
selor amenințări cu sinuciderea venite din partea femeii. Deşi 
a cedat santajului, mitropolitul are grijă ca soţia să nu pri- 
mească și libertatea: tânără şi fără copii ea reprezintă un po- 
tential pericol ce trebuie izolat. Soborul se teme că ar folosi 
libertatea pentru a vizita „locuri netrebnice“ şi pentru a se 
deda la „fapte rele“. Schitul Hagi Dina din Bucureşti o pri- 
meste pe Ruxandra pentru a număra singură zilele ce le mai 
are de träit.! Cel de al treilea, când face parte din sentință, 
are un dublu caracter: corectiv şi punitiv. Chiar dacă şi exem- 
plul de mai sus se poate încadra în acest ultim moment, to- 
tusi el apare cu precădere în cazul curvelor, amantelor si 
prostituatelor. Pentru o femeie adulteră, codul penal preve- 
de doi ani de întemnitare la mănăstire ca pedeapsă pentru 


1 BAR, mss. 636, ff. 71v—72r. 

fapta comisä si, dupä aceastä perioadä, dacä sotul nu accep- 
tă împăcarea, judecătorul are dreptul s-o călugărească cu 
forta.! Această prevedere din codul penal se combină cu o 
altă prevedere din vechea pravilă. Numai în anumite cazuri 
de preacurvie, pe lângă despărţire, femeia adulteră se tri- 
mite la mănăstire, pe o perioadă nedefinită. Măsura ţine 
cont de o serie de circumstanţe printre care se numără: vâr- 
sta, gradul de viciere al trupului şi al minţii, absenţa sau pre- 
zenta rudelor. O curvă notorie, fără şanse de schimbare si 
fără rude care s-o supravegheze, nu trebuie să beneficieze 
de libertate. Bălașa, nevasta lui Toma aprod, primește un ast- 
fel de calificativ mai ales după ce mărturisise în faţa sobo- 
rului că nu se poate schimba; de fapt, atitudinea ei forțează 
mâna judecătorilor obligaţi s-o izoleze la schitul Bâtcov, de- 
parte în judeţul Argeș, cu aceeaşi veşnică justificare: „una 
ca să-şi plângă păcatele, al doilea să să vegheze şi altile care 
să vor ispiti a nu păzi cinstea bärbatului‘?. În anumite îm- 
prejurări, consiliul constată că nu poate aplica acest tip de 
pedeapsă oricât de mult ar dori şi oricât de mult ar merita 
vinovata. Viaţa la mănăstire presupune frică şi smerenie din 
partea condamnatei, o oarecare acceptare a sanctiunii sau 
cel puţin o conştientizare a infracțiunii comise. Soborul crede 
că penitentei i se oferă şansa să se căiască şi să se îndrepte. 
Această politică are nevoie de doi actori pentru a-și atinge 
țelul — păcătosul si mănăstirea —, primul însă nu împärtäseste 
această opinie şi ignoră poruncile clericilor, fuge de la mă- 
năstire şi persistă în păcat. Ilinca este un astfel de personaj. 
Ea şi-a petrecut ultimii ani de căsnicie mai mult în puscä- 
ria agiei, decât acasă. Când Ioan vistierul cere separarea, sin- 
gură se angajează în faţa tribunalului că se va călugări. 
Promisiunea are o valoarea efemeră si o folosește ca să sca- 
pe de bătaie şi surghiun. La mănăstire petrece doar câteva săp- 


1 BAR, mss. 1336, ff. 24r—27v. 
2 BAR, mss. 637, ff. 22r—24p. 

tămâni, după care, sub pretextul unei vizite la casa părinteas- 
că, se reîntoarce în patul conjugal, o tactică cât se poate de in- 
teligentă prin care speră să obțină libertatea. Înaintează jalbă 
la Mitropolie şi cere, ca urmare a „greşelii“ comise, „s-o tri- 
mită iarăşi muiare“. Discursul clericilor este cât se poate de 
elocvent în această privinţă şi arată ineficacitatea închisorii 
corective în cazul unor asemenea indivizi incorigibili: „am 
socotit că de vom călugări-o noi peste voia ei (precum de- 
dese ia făgăduință la noi mai nainte) si fiind cu fire şi nă- 
ravul defäimate şi pomitä spre cele lumești, nu-i va fi cälugäria 
de vreo spăsanie, ci de osândă“!. Termenii-cheie ai discur- 
sului — späsanie şi osândă — relevă clar misiunea pe care o are 
fiecare dintre instituţiile sistemului represiv: mănăstirea asi- 
gură mântuirea, în schimb puscäria numai ispăşirea unei con- 
damnări, una are o importantă conotaţie spirituală, cealaltă 
numai una punitivă. 


Pentru întemnițarea femeilor, mitropolitul are la dispo- 
zitie două mănăstiri: Viforâta si Dintrunlemn. Pentru băr- 
baţi se preferă mănăstirile Snagov, Cernica şi Căldărușani. 
Obisnuitii acestor locuri de recluziune sunt preoții si cälu- 
gării care au încălcat regulile ecleziastice şi uneori câte un 
boier rebel. În iunie 1798, Acachie ieromonah, Dionisie mo- 
nah şi Gherasim monahul au fost puşi la „popreală la mă- 
năstirea Znagov unde să fie şăzători până la sfârşitul vieții 
lor“, pentru că „abătându-se la rele petreceri, umblând pe 
la locuri netrebnice prin cafenele i prin cârciume după be- 
ţii şi mişelii cu cântece i jocuri, umblând pe poduri în des- 
fătări, care sunt spre defäimarea cinului preoțesc“2. Aşadar, 
mănăstirea joacă rolul unui „aparat de transformat indivizii“ 3. 
Locul nebunilor este tot la mănăstire. Ignatie ierodiacon, 


! BAR, mss. 634, ff. 128-129", 17 mai 1765. 
2 DANIC, mss. 139, f. 30r-30". 
3 M. Foucault, op. cit., p. 345. 

căruia i „s-au întâmplat de s-au smintit mintea si nebun de 
multă vreme umblând pă ulițele Bucureştilor spre râsul no- 
rodului“, este închis la Snagov!; la aceeaşi mănăstire ajun- 
ge şi Nicolae care dă foc caselor din mahalalele Bucurestilor?, 
sau loan Pricea care a fost un „nebun cuminte“ până când, 
într-un acces de furie, şi-a omorât tatăl’. În aceste cazuri, izo- 
larea oferită de mănăstire — „fiind loc înconjurat de apă“ — 
are întâietate, deoarece nebunii trebuie ținuți departe de co- 
munitate, din cauza pericolului pe care îl reprezintă pentru 
lumea exterioară. Internarea acestora din urmă nu mai îm- 
bracă un caracter corectional, ci unul izolationist. O altă ca- 
tegorie de prizonieri ai mănăstirilor o constituie soții rău 
platnici sau cei reclamati pentru comportamentul lor violent. 
Vasile lemnar rămâne închis la mănăstirea Snagov vreme de 
doi ani, exilat acolo din poruncă domnească ca urmare a bă- 
täilor crunte aplicate soției la betie.4 

Chiar dacă îi acceptă pe cei „greşiţi“, mănăstirea nu are 
mijloacele necesare supravegherii şi „educării“ lor. De 
fapt, ea este obligată de putere să se ocupe de toți acești pă- 
cătoşi, dar nu primește si ajutorul necesar pentru o bună des- 
fäsurare a procesului de pedepsire şi refacere morală. 
Arhimandritul Gheorghe, starețul mănăstirii Cernica, cere 
domnitorului Alexandru Moruzi (1793-1796) să nu mai tri- 
mită pe nimeni acolo la „popreală“, pentru „că nu este acel 
schitu destoinicu a-l avea întru paza cea cuviincioasă, nea- 
vând vrun îngrădiș împrejur cu tărie de zid“. Îi recomandă 
domnului mănăstirea Căldărușani care „este mănăstire cu 
îngrădiş tare de zid şi poate fi mai cu bună pace şi deose- 
bit să poate orişice a să căuta şi cu cele trebuincioase'“5. În 


! DANIC, mss. 139, f. 115", 7 octombrie 1793. 
2 V. A. Urechia, op. cit., IV, pp. 124-126. 

3 DANIC, mss. 140, ff. 192v-193r. 

4 BAR, mss. 638, ff. 86'—87r. 

5 DANIC, mss. 141, f. 55", 27 februarie 1795. 

aceeași situaţie se află şi mănăstirile de femei, la Viforâta, 
de exemplu, fiica Ecaterinei Ciubucioaia riscă să moară pen- 
tru că, bolnavă fiind, călugărițele nu se ocupă de ea şi nici 
nu ştiu măcar cum ar trebui s-o facă.! Dincolo de caracte- 
rul moral şi de puterea de exemplu, acordate de clerici acestei 
pedepse, primează izolarea individului, necesitatea îndepăr- 
tării lui din societate pentru a o proteja. Individul nu devine 
nici călugăr, deci nu poate fi integrat vieţii monahale, nu este 
nici un simplu laic, ci doar un intrus impus schitului sau mă- 
năstirii, o responsabilitate în plus care cere supraveghere, 
întreținere si „educare spirituală“. De multe ori, implicarea 
starețului se limitează numai la prima dintre atribuţii, supra- 
veghere, şi lasă pe umerii familiei grija hranei zilnice, iar în 
ceea ce priveşte „reeducarea“, ea revine individului, izolat 
între pereţii chiliei şi obligat în acest mod să „mediteze“. 

Rolul de „închisoare-pedeapsă“ este îndeplinit de temnițe- 
le puterii laice. Slujbaşii agiei si spătăriei rețin noapte de noap- 
te personaje diferite fie ca urmare a unei descinderi ad-hoc, 
fie folosind informaţiile primite. Capitala arată ca un mic târg 
care nu va avea, în tot secolul, mai mult de 50 000 de locui- 
tori, unde toată lumea cunoaște pe toată lumea, unde bâr- 
fele circulă destul de repede. Problemele unui cuplu sunt 
împărtăşite de vecini, iar devierile nu rămân neobservate, 
în ciuda faptului că se trec frecvent cu vederea, după plata 
gloabei. Intervenţia soțului necesită si apariţia documentu- 
lui scris care arată că nevasta adulteră si amantul ei ajung 
deseori la „grosul“ spătăriei sau al agiei şi, în provincie, la 
„grosul“ ispravnicatului. 

Amantele şi prostituatele, acuzate că distrug familia, trec 
si ele prin aceste temnițe. Femeia nu se bucură de o cerce- 
tare dreaptă, se consideră că vinovăția este dovedită chiar 
de natura ei. În aceste cazuri, dincolo de privarea de liber- 
tate, pe o perioadă nedeterminată de timp, femeia suportă 


1! V.A. Urechia, op. cit., IV, p. 23, 14 noiembrie 1800. 

şi pedeapsa: surghiunirea cât mai departe de casa presupu- 
sului amant, pentru cä pästrarea si protejarea familiei are pri- 
oritate. Luxandra din Găeşti, judeţul Vlasca, este închisă, 
de mai multe ori, la mănăstirea Dintrunlemn, considerându-se 
a fi cauza certurilor dintre soții Costandin şi Maria; o altă 
femeie din Slănic, judeţul Saac, se vede obligată să-şi vândă 
tot avutul şi să părăsească pentru totdeauna satul şi regiunea 
unde vietuieste amantul, pe seama căruia se îmbogăţise, aşa 
cum afirmă fiul.! În București, spătăria și agia purtau nu- 
mele celui care în momentul respectiv conducea această in- 
stitutie. La 2 octombrie 1763, la „grosul dumnealui Pantazi 
Câmpineanu“ este adusă Trandafira, soţia lui Ioniță cojo- 
carul din mahalaua Gorganului, prinsă de straja domneas- 
că „într-o casă pă Podul Calicilor la 4 ciasuri din noapte, 
fiind cu doi neguțători“2. Aceste mici locuri de recluziune 
au un caracter temporar şi tranzitoriu, femeia si cei doi clienți 
ai ei vor petrece acolo între două si patru săptămâni. Perioa- 
da depinde în mare parte de rapiditatea slujbasilor si de iu- 
teala dezlegärii limbilor, până se află statutul persoanelor 
prinse în păcat, până se anunţă soțul, până se porneşte jal- 
bă spre pedepsirea vinovaţilor. După identificare şi plata gloa- 
bei, bărbatul își recapătă libertatea. Nu acelaşi lucru se poate 
spune şi despre femeie: şi ea plăteşte gloaba, dar, pentru a pă- 
răsi temnita, are nevoie de acordul soțului; dacă nu îl primeş- 
te, de la „gros“ este trimisă la mănăstire unde rămâne până 
când acesta se decide s-o ierte sau s-o reclame în justiție. 
La „închisoarea-puşcărie“ se trimit cei cu vini foarte grave 
sau cei „cu nume de vinovaţi“, uneori şi cei nevinovaţi rămân 
închişi până când ancheta va stabili adevărul, apoi aşteap- 
tă decizia domnului pentru a părăsi celula. Dobre este tri- 
mis la „temnița pușcăriei“ pentru că refuză să plătească 
zestrea soției sale. După cinci săptămâni de temniţă prefe- 


1 V.A. Urechia, op. cit., III, p. 516; DANIC, mss. 140, ff. 7—9r. 
2 D. Stănescu, op. cit., p. 455. 

ră să vândă tot ce are, dar să fie liber. În acelaşi timp, soția 
îl iartă pentru că închis nu îi este de nici un folos, nu poate 
munci şi deci nu poate câștiga banii necesari pentru reface- 
rea zestrei.! Munca silnică se aplică cu deosebire bărbați- 
lor şi se asociază mai ales unui caracter recalcitrant şi căzut 
de mai mute ori în păcat. Evcea, lumânărarul din București, 
este trimis salahor la casele domnești, pe o perioadă de un 
an de zile, pentru că de trei ani se afla prin judecăţi cu ne- 
vasta şi nici o altă pedeapsă nu l-a făcut să renunţe la rele- 
le tratamente aplicate acesteia, la risipirea zestrei şi a averii 
comune.? Alții sunt trimişi să muncească la diverse construc- 
ţii ale domniei de prin ţară sau chiar din Bucureşti. Ocna 
este rezervată, de regulă, criminalilor şi presupune munca 
forțată. Necula din mahalaua Totoiescului este trimis la ocnă, 
unde a șezut un an si jumătate pentru că a încercat să-și îm- 
partă nevasta cu ceilalți soldaţi tovarăși de-ai lui.? 
Închisorile se află într-o stare şi mai jalnică decât mănăsti- 
rile. Cele din teritoriu, cel putin, constau dintr-o cameră trans- 
formată la nevoie în loc de detenţie. Paza este asigurată de 
oamenii celui care deţine temnita, în speță protopopul, epis- 
copul sau ispravnicul şi care pot ajunge la înţelegere cu con- 
damnatul. În capitală, sistemul de organizare pare, cel putin 
la prima vedere, ceva mai bine pus la punct. Și totuşi, „strim- 
te, dărăpănate şi fără de trebuincioasele împrejmuiri“, „fără 
de îngrădirea curţii lor precum se cade“, temnitele nu re- 
prezintă încă un obstacol pentru cei care vor să evadeze. De 
altfel, „în două rânduri s-au spart temnita noaptea de către 
vinovaţi şi au fugit câți au putut scăpa de la închisoare“. 
Pentru cei rămași între zidurile puscäriei viața este un coşmar. 
Celulele, mici si puţine, devin neîncăpătoare pentru mulțimea 


! DANIC, mss. 140, ff. 52Y—53", 16 septembrie 1798. 
2 DANIC. mss. 140, ff. 28Y—29r, 28 mai 1798. 
3 DANIC, mss. 139, f. 229, 3 ianuarie 1742. 

vinovaţilor: cei „cu bănuială de vinovăţie“ sunt aruncaţi la 
un loc cu ,,vinovatii şi ucigaşii“ şi de multe ori „se încinge 
boala între dânşii bolnăvindu-se şi cei sănătoși“. Iarna nu 
există lemne pentru foc, dar, chiar de ar fi, nu se poate încălzi 
temnita pentru că „neavând ogeac spre räsuflare, din care 
pricină a putorii şi mai ales a fumului cărbunilor ce se obici- 
nueste, încingându-se cei închişi de boala lingorii au murit 
cei mai multi vinovaţi“. Din această cauză, din când în când, 
deținuții sunt lăsaţi să cerşească prin oraş, căci Vodă nu le 
oferă decât „pâine şi lumânări“, dar şi acestea foarte rar. Unii 
dintre ei profită de libertatea acordată şi „au lucrat fapte necu- 
viincioase, omorând şi pre paznicii lor ca să scape“. 

Închisoarea şi regimul ei nu constituie o preocupare pen- 
tru societatea românescă a secolului al XVIII-lea. Nu exis- 
tă programe sau regulamente care să fixeze norme cu privire 
la statutul deținuților, iar izolarea prizonierilor de lumea 
exterioară este departe de a constitui o realitate. Izolarea 
individuală ca „principiu de bază“ al privării de libertate şi 
solitudinea ca „instrument pozitiv de reformare“ par irea- 
lizabile.? Şi totuşi, temnita este asociată de unii cu moar- 
tea, ca şi în mormânt, între zidurile puşcăriei individul intră 
într-o cumplită stare de degradare: „Și va fi păcat că pieiu 
si putrezescu la închisoare având casă si copii“, sună jalba 
de grațiere a unui detinut.3 

Michel Foucault constată că foarte curând spre sfârșitul 
secolului al XVIII-lea, închisoarea a devenit „forma esen- 
tialä de pedeapsă“. Argumentul în susținerea acestei ipoteze 
îl constituie codul penal francez de la 1810, şi apoi cel aus- 
triac şi rus puternic influențate de ideile beccariene, unde, 
între moarte şi amenzi, închisoarea ocupă „întregul câmp 


1V. A. Urechia, op. cit., I, pp. 566-568, 18 decembrie 1803 şi 5 oc- 
tombrie 1804. 

2 Michel Foucault, op. cit., p. 351. 

3 DANIC, mss. 140, ff. 27"—28r, 19 mai 1798. 

al pedepselor posibile“!. Pentru Tara Românească, atât cât 
se poate urmări o evoluţie, se observă o utilizare intensă a 
sistemului penitenciar, numai dacă ţinem cont că temnițe se 
aflau mai peste tot aducând importante venituri, „banii grosu- 
lui“ fiind amenda plătită de întemnițați pentru a fi eliberaţi. La 
nivel legislativ nu are loc o convertire a amenzilor, mutilărilor 
sau a pedepsei capitale în detenţie, ba chiar micul cod penal 
conține pedepse foarte aspre: tăierea nasului, a mâinilor, a pe- 
nisului?, a capului. Abia la 1818 prin Legiuirea Caragea s-ar 
crede că această evoluţie devine vizibilă şi că mai multor de- 
licte le corespund în plan punitiv închisoarea sau ocna. Sunt 
lăsate în afara codului sancțiunile aplicate litigiilor judecate de 
Biserică. În câmpul experienţei judiciare schimbarea se pro- 
dusese deja în momentul în care domnii, urmând o politică „lu- 
ministă“ şi umanistă, au încercat pe cât posibil să evite aplicarea 
pedepsei cu moartea sau a mutilărilor de orice fel. Fireşte că 
această politică s-a răsfrânt şi asupra sistemului juridic şi trep- 
tat-treptat închisoarea devine o „soluţie detestabilä“, dar nece- 
sară. Consiliul ecleziastic s-a adaptat şi el foarte repede, mai 
ales că iertarea si clementa sunt atribute esenţiale ale justiției 
creştine. Spre deosebire de sistemul de încarcerare francez, de- 
scris de M. Foucault, cel românesc nu are în spate o ideologie, 
nici teoreticieni, dar starea închisorilor este practic aceeaşi. Lip- 
sa fondurilor necesare întreținerii sau construirii altora repre- 
zintă justificarea principală a puterii.3 


Pedeapsa-dezonoare 


Pedepsele sunt percepute de unii bărbaţi ca dezonoran- 
te. Expunerea în piața publică cu strigarea faptei săvârşite 


1! M. Foucault, op. cit., p. 178. 

2 BAR, mss. 1336, f. 17", pedeapsă aplicată pentru persoanele care 
întretin raporturi sexuale cu animalele. 

3 A. Lebigre, op. cit., pp. 167-177. 

atrage dispretul comunitätii masculine. Acest sentiment al 
onoarei apare mai putin în lumea femeilor. Dacă bărbaţii con- 
sideră bătaia drept un lucru dezonorant, femeile nu cer de- 
cât milă şi iertare fără să-şi exprime poziţia. Ele nu se plâng 
niciodată, ci mai curând încearcă diferite tertipuri pentru a 
scăpa. Bätuti la rândul lor pentru că-şi bat nevestele, băr- 
batii acceptă în fața instanţei zapisul de împăcare, dar când 
ajung din nou acasă îşi varsă şi mai cumplit furia dezonoa- 
rei suferite: „de la împăciuire încoace mai cu cumplite bă- 
tăi şi cazne o bate, închizând-o în casă si puindu-i lacăt 
prepuindu-o cu nume de curvă“ sună plângerea unei neves- 
te la 3 octombrie 1784.! Alteori nemulțumirea se exprimă 
în public, pentru a fi transmisă puterii, deoarece cu o femeie 
care te-a făcut de batjocură în fața tuturor nu se mai poate 
trăi. Costandin, logofăt din Găeşti, judeţul Vlașca, recu- 
noaste că, după ce „au pătimit atâta necinste şi pedeapsă, 
în puşcărie şi în butuci multă vreme şi la zid cărând cu 
targa“, nu mai poate trăi cu soţia lui care l-a defăimat prin 
judecăţi şi pe la boieri. Din această cauză, „cu totu răcin- 
du-i-se inima nu poate a se mai lipi de dânsa, încă nici cu 
ochii a o vedea“2. 

Recursul la putere are loc în diverse momente din viața 
unui cuplu, chiar si pentru cele mai mici certuri se face apel 
la tribunalul ecleziastic, nu neapărat ca instituție de sepa- 
rare, ci mai degrabă ca instituţie de mediere. Soborul înce- 
pe mai întâi cu vorbe duhovnicești si exemple biblice. Cum 
ar fi şi greu să convingă, numai cu atât, „prelucrarea“ îm- 
bracă şi o formă coercitivă. După o bătaie zdravănă sau 
câteva zile de întemnitare, individul acceptă spăşit orice, sem- 
nează orice, îşi cere iertare, promite că se va schimba. Cer- 
tarea cu bătaie a soției greşite nu este văzută de soț ca o 


! BAR, mss. 637, ff. 5—6”. 
2 V. A. Urechia, op. cit., III, pp. 516-517, 28 august 1788. 

dezonoare. Nici intervenţia puterii în propriile probleme fa- 
miliale nu se percepe ca o ştirbire a autorității şefului fami- 
liei. Or, prin pedepsirea soţiei, soborul nu face decât să-și 
atribuie o parte din autoritatea pe care bărbatul o are asu- 
pra familiei sale, să împartă cu acesta puterea. Ilinca din ma- 
halaua Boteanului, reclamatä de soț că umblă în „lucruri 
rele“, este „dojenită“ de către părinţii clerici cu bătaie si cu 
câteva zile de închisoare. La capătul acestor zile şi după un 
astfel de tratament, femeia se roagă „cu plângere“ şi „tare 
prindere“ să fie iertată, promițând că va fi supusă. La un ase- 
menea angajament „au intrat chezasä Ancuta, mätusä-sa, că 
va păzi prinderea şi mă va asculta şi va fi supusă mie ca unui 
bărbat“, declară soțul multumit.! Trebuie precizat încă o dată 
că solicitările vin din partea clasei de jos a societăţii, că bă- 
taia se aplică numai acestora. La nivelul clasei boiereşti ră- 
mâne doar mănăstirea ca formă de pedeapsă şi pentru boieri, 
şi pentru boieroaice. 


Sentința 


Arbitrajul si voinţa judecătorilor joacă un rol important 
în pronunțarea unei sentinţe. Fiecare amănunt este pus în 
balanță, cântărit, analizat, chestionat: sexul, vârsta si con- 
stitutia fizică, originea socială, averea, refuzul de a coope- 
ra sau de a participa la descâlcirea intrigii conjugale. Toate 
acestea vor hotărî împăcarea, separarea de corp, divorțul, 
dreptul de recăsătorire, întemnițarea, bătaia. Legea este de- 
seori invocată ca autoritate, dar luarea unei decizii arată foar- 
te clar că raportul dintre practică şi normă înclină în favoarea 
primeia, cu toate că consiliul încearcă înscrierea hotărârii 
în cadrul rigid al legii. Pentru fiecare caz în parte se caută 
la Sfânta Pravilă echivalentul legislativ, dar de multe ori se 


! BAR, mss. 634, f. 65-65". 

constată că oamenii şi problemele lor sunt mult mai com- 
plicate decât prevederile legii. Aşa că sentința se negocia- 
ză cu părţile ori de câte ori acestea se prezintă la tribunal: 
mijloace pentru acceptarea unor soluţii de compromis exis- 
tă. Experienţa are o mai mare importanță pentru tribunalul 
ecleziastic decât norma.! Prima înfăţişare nu aduce rezol- 
varea conflictului decât în cazuri foarte grave sau în litigii 
care nu au de ce să fie amânate. Tergiversările se practică în 
majoritatea proceselor, indiferent de motivul invocat, argu- 
mentul fiind răzgândirea părţilor, după ce li se oferă sfaturi 
si soluţii se presupune că partenerii pot merge mai departe 
împreună; pe de altă parte prima greşeală se iartă mereu, cre- 
zându-se că are cauze independente de vinovat: tinereţea şi 
nestiinta. Plecând de la aceste principii, cuplurile se perin- 
dă de mai multe ori prin faţa soborului înainte de a obține 
rezolvarea dorită, în speţă divorțul. Primul compromis im- 
pus paşnic sau cu forța este împăcarea. Ea poate fi reimpu- 
să, îndeosebi în cazurile ce reclamă traiul rău. O femeie are 
câştig de cauză numai dacă dovedeşte că bărbatul este o „fia- 
ră“: o bate cu cruzime, o torturează, atacă vecinii care in- 
tervin, dă foc casei etc. Există o strânsă legătură între 
siguranța femeii şi ordinea publică, împreună determinând 
soarta bărbatului. Biserica nu răspunde într-o primă fază aces- 
tor cereri de separare şi pentru că ea defineşte „vrăjmăşia 
vieţii“ ca pe un lucru foarte crud, repetat şi care să lase urme 
fizice. Or, atunci când se prezintă într-o primă instanță, fe- 
meile nu sunt chiar la limita disperării, nu pot proba cu pro- 
priul trup că violenţa a provocat răni grave, că bătaia îi poate 
cauza moartea. Din acest motiv, soborul îi sfătuieşte pe soți 
să se împace prin zapise, să dea jurăminte în fața icoane- 


! Pentru raportul între practică şi normă vezi mai ales Simona Cerutti, 
„Normes et pratiques, ou de la légitimité de leur opposition“, în Ber- 
nard Lepetit (dir.) Les formes de l'expérience. Une autre histoire sociale, 
Albin Michel, Paris, 1996, pp. 127-149. 

lor, îi pedepseşte atunci când nu vor să se supună. Pedeap- 
sa şi jena îi îndeamnă pe unii să accepte şi să promită că 
vor încerca să se schimbe. Despre 164 de cazuri aflăm ex- 
plicit că au mai fost judecate de câteva ori, că soţii au schim- 
bat scrisori de angajament cu promisiunea că vor încerca să 
se împace. Nu toți actorii prezenţi în fața justiţiei pot fi acu- 
zati de rea-vointä. Unii dintre ei chiar vor să se schimbe şi 
se arată de bunä-credintä. Majoritatea însă trec prin trei, 
patru astfel de încercări de-a lungul mai multor ani, căci din- 
colo de neînțelegerile cotidiene, apariţia urii si a „scârbei“ 
nu-i mai poate ţine împreună pentru nimic în lume. 

O altă soluţie găsită de tribunal o constituie separarea de 
corp. Ea poate fi văzută ca o prelungire a zapisului de 
împăcare sau drept o altă formă a aceleiaşi soluţii, întrucât 
obiectivul este acelaşi: reconcilierea partenerilor. Perioada 
de separare ţine cont de motiv si de conduita soţilor, variind 
între şase luni si trei ani. În mod practic, soții sunt despărțiți, 
dar nu divortati, ei locuiesc separat, femeia şi-a recuperat zes- 
trea, sau este pe cale s-o repecureze, pe scurt fiecare îşi vede 
de viaţa lui. Cu toate acestea nici unul, nici altul nu se pot 
căsători. Trebuie specificat că raporturile sexuale între soți 
sunt cu desăvârşire interzise, existenţa lor duce la anularea 
deciziei. Abia după acest răgaz are loc o nouă anchetă, mai 
degrabă o consultare a părților, prin care se aprobă împăcarea 
sau divorțul. Separarea de corp se pronunță și pe un interval 
indefinit în funcţie de îndeplinirea anumitor condiții: găsirea 
unui chezas, împlinirea zestrei sau până când vinovatul „îşi 
va veni în simţire“. Această din urmă condiţie ascunde o 
mare doză de libertate acordată, de regulă, soțului care poate 
afirma că s-a schimbat după două zile sau după doi ani. O 
simplă cerere din partea sa şi separarea se suspendă, iar soția 
este obligată să se reîntoarcă acasă. Deşi interdicția de recă- 
sătorire este clar formulată, populaţia îi dă o cu totul altă 
interpretare și consideră că separarea de corp are aceeași va- 
loare ca si divorțul. 

Divortul reprezintä o solutie imediatä pentru cazurile de 
părăsire a domiciliului, boală, călugărie, amestecare de sânge, 
curvie, în mare parte, şi devine şi pentru trai rău numai după 
epuizarea celorlalte compromisuri. Dar nici în această etapă 
divorțul nu îmbracă aceeași formă pentru ambii membri ai 
cuplului. Dreptul de căsătorie se află în mâinile mitropolitu- 
lui, iar el îl acordă în funcţie de obstinenta, vârsta şi grese- 
lile partenerilor. Astfel, el poate retrage dreptul de recăsătorire 
ambilor parteneri atunci când nici unul, nici altul nu au fă- 
cut nici cel mai mic efort pentru a se împăca. La 2 iulie 1793, 
când. Zoita Fălcoinu se prezintă pentru a doua oară în fața 
instanţei cerând separare de soțul ei, Nicolae logofătul, mi- 
tropolitul hotărăşte separarea acestora, dar ambii pierd drep- 
tul de a se recăsători, întrucât pricina invocată de soţ este 
considerată „fără temei“!. Neaga şi Anastasie Dascălu din 
Voiculesti, judeţul Ialomiţa, primesc amândoi dreptul de a 
se recăsători după separare, dată fiind tinerețea lor, cu alte 
cuvinte, ei se află încă la „vârsta patimilor“, iar Biserica în- 
cearcă s-o înscrie în cadrul legitim al căsătoriei, pentru a evi- 
ta păcatul trupesc şi implicit dezordinea sexuală.? 

Sau, numai unul dintre parteneri poate pierde dreptul de 
a se recăsători dacă el a fost cauza neînțelegerilor din inte- 
riorul cuplului ori dacă s-a opus împăcării. În această ulti- 
mă situaţie se află Sanda din mahalaua Sfântul Ioan care 
refuză să-l mai primească de bărbat pe Stavri cojocarul. Aces- 
ta are toate defectele din lume, curvar, betiv, risipitor, dar 
are un mare avantaj, nu vrea despărțirea. Mitropolitul in- 
sistă pe lângă femeie să treacă cu vederea, să uite şi să-l re- 
primească. Cum aceasta nu vrea să se mai reîntoarcă în patul 
conjugal, separarea este acordată, iar Sanda are obligaţia de 
a păstra celibatul.3 Alteori măsurile sunt chiar mai dure. La 


1! DANIC, mss. 143, ff. 220-221". 
2 DANIC, mss. 140, ff. 156—157". 
3 DANIC, mss. 140, f. 49—49”. 

19 martie 1779, la Mitropolie se prezintă Stana cu soțul ei, 
Istrate din satul Frasin, județul Vlașca, aflaţi în căsătorie de 
cinci ani. Cum soțul este „cam neputincios“, Stana cade în 
păcatul trupesc cu un alt bărbat la numai doi ani după nun- 
tă. Reclamată de soţ, femeii i se cere să se întoarcă acasă, 
instanța neluând în considerare neputinta fizică şi sexuală a 
soțului. Adusă în fața mitropolitului Grigore, Stana refuză ca- 
tegoric să revină la soţul ei, motiv pentru care se decide călu- 
gărirea ei cu forţa la mănăstirea Dintrunlemn de peste Olt. 
Măsura se justifică în felul următor: „că iaste şi loc mai de- 
părtat si cu sträsnicie şi să poată a să umili şi a-şi veni în con- 
ştiinţă, cunoscând gresala ei ce au făcut“. Adevăratul motiv 
al exilării îl constituie însă tinerețea care ar fi împins-o, în 
anii următori, să păcătuiască şi cu alţii, punând în pericol or- 
dinea publică şi instituția căsătoriei. În schimb, soțul primeş- 
te dreptul de recăsătorire, căci se văzu „om tânăr şi cam 
neputincios“. Mila mitropolitului se revarsă asupra acestui băr- 
bat, prin acordarea dreptului la viață atât cât ar mai avea de 
trăit fără să se gândească că o altă femeie ar proceda în ace- 
laşi mod ca şi prima soție, căci neputinta este evidentă. Ho- 
tărârea finală ia în considerare numai vârsta şi nevoile sexuale 
ale bărbatului, ignorändu-le pe cele ale femeii. În acelaşi timp, 
sentința pleacă de la prejudecata că o femeie, odată pornită 
pe drumul pierzaniei, nu se mai poate opri niciodatä.! 

O dispensă de recăsătorire poate fi cerută după câţiva ani 
de la separare, motivul invocat fiind tinereţea şi necesitatea 
satisfacerii nevoilor sexuale în interiorul căsătoriei. Un alt 
motiv ar fi sărăcia şi faptul că o femeie nu se descurcă, din 
punct de vedere economic, fără sprijinul financiar al unui băr- 
bat, în timp ce un bărbat, mai ales dacă are copii din căsă- 
toriile anterioare, nu-i poate creşte fără ajutorul unei femei. 

Fără să vrea, Biserica întreține acest focar al violenţei do- 
mestice tocmai datorită tolerantei arătate comportamentului 


! Acte judiciare din Tara Românească, p. 776. 

masculin, dar nu face decât să se înscrie în mentalitatea epocii. 
Cum egalitatea între sexe nu apare decât în secolul XX, 
secolul al XVIII-lea se construieşte în jurul superiorității 
bărbaţilor si, implicit, al inferioritätii femeilor. Chiar dacă 
tru lumea secolului al XVIII-lea, o ființă inferioară, capabi- 
lă să cadă mai uşor în păcat decât bărbatul, să greseascä mai 
ușor, să nu ştie să aleagă întotdeauna între bine şi rău.! Din 
acest motiv, ea trebuie să se afle în permanenţă sub supra- 
vegherea lumii masculine încon jurată de „zidurile“ familiei. 

Hotărârea, indiferent de forma pe care o îmbracă, are în- 
totdeauna si o parte canonică, iar în anafora se specifică „şi 
le-am dat si canon“. Penitenta si cäinta capătă o importanță 
mult mai mare în conştiinţa soborului şi fiecare individ în 
parte este prelucrat din punct de vedere spiritual, explicân- 
du-i-se implicaţiile legământului acceptat la căsătorie, vătă- 
marea trupului şi a sufletului prin comiterea unui păcat. 
Excomunicarea este cea mai grea sancțiune de natură ca- 
nonică ce poate fi dată unui creştin, dar ea apare foarte rar 
Şi se acordă cu precădere celor ce nu mai pot fi salvaţi şi per- 
sistă să trăiască în păcat. Alte sancțiuni canonice aplicate 
sunt: post, mătănii, rugăciuni, pierderea dreptului de a se spo- 
vedi sau împărtăşi. Pedepsele bisericești se aplică în func- 
tie de canoanele Sfântului Vasile, cel mai des invocat de 
justiţia ecleziastică. De altfel, codul de legi Îndreptarea 
legii cuprinde — în cea de-a doua parte a sa — alături de ho- 
tărârile celor mai importante sinoade — canoanele marelui 
sfânt Vasile. Pentru curvie, sfântul Vasile prevede, la cano- 
nul 56, următoarea sancțiune: „Preacurvariul ani 15 să nu 


! Asupra construirii celor două sexe vezi mai ales Joan Scott, „Gen- 
re: Une catégorie utile d'analyse historique“, în Les Cahiers du GRIF, 
nr. 37-38, 1988, pp. 125-153 ; Susan Dwyer Amussen, „Feminin / Mas- 
culin: Le genre dans l’Angleterre de l’époque moderne“, în Annales ESC, 


nr. 2, 1985, pp. 269-287. 

se priceştuiască [împărtăşească]: 4 să plângă, 5 să asculte 
dumnezăieştile scripturi, 4 să cază, 2 să stea cu credincio- 
şii, împreunându-se cu dinşii numai la rugi; după aceea să 
se pricestuiascä.“ Aplicarea acestui canon are consecinţe ex- 
trem de grave pentru un credincios atât din punct de vede- 
re spiritual, cât şi din punct de vedere social. Pe o perioadă 
de patru ani, crestinul păcătos nu poate să intre în biserică 
Şi nici măcar în curtea acesteia, ci la poarta bisericii trebuie 
să ceară iertare tuturor credincioşilor si să-și plângă sincer 
păcatele; urmează alți cinci ani în care păcătosul avansea- 
ză către uşile bisericii unde rămâne să asculte sfânta litur- 
ghie; alți patru ani, el are dreptul să asiste la slujbă alături 
de alți creștini, dar nu asistă la sfârșitul acesteia când i se 
cere să părăsească biserica. Ultima etapă o constituie par- 
ticiparea deplină la slujbă, dar şi de data aceasta o altă restric- 
tie se impune, dreptul la împărtăşanie pe care îl va recăpăta 
numai la ispăşirea pedepsei.! Punerea în practică a acestui 
tip de pedeapsă atrage după sine participarea întregii comu- 
nitäti, căci exilat la porţile bisericii păcătosul este obligat 
să-şi strige păcatul şi să obțină iertarea pentru a trece în ce- 
lelalte etape. El se află totodată sub supravegherea preotu- 
lui, sub ochii parohiei, pe buzele tuturor. 

Ca şi în plan penal, în plan religios osânda ajunge rareori 
la excomunicare, împărtășanie sau spovedanie, oprindu-se 
la post, rugăciuni, mătănii si surghiunul la mănăstire dacă 
îi dăm acestei măsuri aceeași valoare ca părinţii clerici. lată 
si un exemplu. Zamfira din mahalaua Scaune se plânge pen- 
tru a doua oară la Mitropolie de soțul ei, Andrei, care de 19 
ani o bate şi o căznește. Timpul a „biruit-o“, iar trupul nu 
mai rezistă răului tratament şi cere ajutorul mitropolitului. 
Hotărârea nu le acordă decât un răgaz de refacere, o separa- 
re de corp în care Andrei trebuie să arate că este capabil să 


! Îndreptarea legii, pp. 543 şi 548. 

se schimbe. Pus sub supravegherea preotului parohial, Andrei 
are obligația de a urma un program strict, în mijlocul că- 
ruia se află biserica si viața spirituală: „şi să meargă la sfân- 
ta biserică în toate duminicile şi sărbătorile, să asculte sfintele 
slujbe şi în posturi să să ispovidească după datoria crestineas- 
că şi fiind vrednic să să si precestuiascä“!. Programul trasat 
aici nu este unul cu totul excepțional, ci ar trebui urmat de 
orice creştin de rând, soborul doreşte numai să-i ordoneze 
viața acestui bărbat, sperând că biserica si exemplul celorlalți 
enoriaşi îl vor ajuta să se îndrepte. Pe de altă parte, nu se 
poate trece cu vederea faptul că destul de mulți oameni nu 
trec pe la biserică, nu se spovedesc, nu se împărtăşesc decât 
în situaţii limită, boala sau apropierea morții, din moment 
ce soborul a fost obligat să intervină la un nivel atât de jos 
si atât de simplu al vieţii de zi cu zi. El transformă o da- 
torie a oricărui creştin într-un canon. Eficienţa pedepselor 
canonice este foarte limitată în condiţiile în care mersul la 
biserică se face destul de rar, iar spovedania şi împărtăşania 
şi mai rar. O serie de pitace domneşti încearcă să-i aducă 
pe enoriași la slujbă pentru care Alexandru Ipsilanti înființea- 
ză jugul din faţa bisericii, iar Nicolae Mavrogheni merge si 
mai departe amenintându-i pe absenteisti cu bătaie fără milă 
şi porunceste ispravnicilor să-i strângă la biserică, obligân- 
du-i „să se ispovidească şi să se grijească, parte bărbătească 
şi parte femeiască cu copiii lor“2. Mergând la biserică de 
„frica poruncii“ şi nu „pentru dragostea lui Dumnezeu“, cum 
notează Dionisie Eclesiarhul, norodul revine la vechile obi- 
ceiuri odată pericolul înlăturată. 

Hotărârea se transcrie într-o „carte de judecată“. Teore- 
tic, toţi actorii sociali care au trecut prin instanță si care au 


1! BAR, mss. 636, f. 2". 
2 VA. Urechia, op. cit., I, p. 401; III, p. 48. 
3 Hronograful (1764-1815), ed. Dumitru Bălașa, Bucureşti, 1987, p. 40. 

câstigat trebuie sä primeascä o astfel de carte cu rezultatul 
cercetării şi cu hotărârea luată, pentru că, în eventualitatea 
reluării procesului, acest tip de acte se cer cu insistență de 
către noii judecători. Diferite pitace domneşti din vremea 
lui Alexandru Ipsilanti insistă pe obligativitatea alcătuirii 
de cărţi de judecată pecetluite la mâna împricinatilor, dova- 
dă că judecătorii nu se prea grăbeau să mâzgäleascä hârtia 
Şi să recopieze documentele pentru fiecare individ în parte.! 
Nici Mitropolia nu prea se ţine de această sarcină, iar la relua- 
rea procesului, ceea ce se întâmplă frecvent, se preferă cău- 
tarea în condică, fie după anul sugerat de jăluitor, fie după 
numele persoanei care s-a ocupat de anchetarea cazului. 

Protopopii şi preoţii parohiali sunt anunţaţi cu privire la 
hotărârile luate. Măsura urmează mai ales în cazul separă- 
rilor dintre soţi, deoarece unii nu mai capătă dreptul de a se 
recăsători, iar alţii nu primesc decât separare de corp pe o 
perioadă limitată de timp. În același timp, preotul parohial 
trebuie să supravegheze efectuarea pedepsei canonice pri- 
mită de vinovat, administrarea împărtăşaniei sau spovedania 
aflându-se între sarcinile sale. El are misiunea de a-i suprave- 
ghea pe „păcătoşi“ în îndeplinirea atât a angajamentelor făcu- 
te, cât şi a pedepselor primite. 

Dar o sentință nu este niciodată definitivă, autoritatea lu- 
crului judecat nu există, procesul reluându-se oricând, deoa- 
rece aducerea de noi probe sau de noi argumente duce la 
redeschiderea lui chiar în timpul aceluiași domn.? 

Apelul. Nemulțumit de judecata făcută la Mitropolie şi 
de hotărârea primită, împricinatul poate face recurs la ju- 
decata domnească. De exemplu, Vasile salvaragiul din Bu- 
cureşti nemulțumit că mitropolitul îl tot trimite la spătărie, 


! Val. Al. Georgescu, O. Sachelarie, Judecata domnească în Țara Ro- 
mânească, partea a Il-a, p. 176. 

2 Vezi şi Ovid Sachelarie, „Autoritatea hotărârilor judecătoreşti în ve- 
chiul drept românesc“ în SMIM, tom. VII, 1974, pp. 243-249. 

se adresează domnului cu următoarea petiție: „Prea Înälta- 
te Doamne, Cu lacrimi jăluiesc Măriii Tale pentru soacră-mea 
Tudora, dă aici, că nouă ani sunt de când tot tragu judeca- 
tă cu ea, pentru că mi-au luat soţia. Si din pricina protopo- 
pului Stoica nu-i numai îndreptare cum poci dobândi de la 
judecata Prea Sfinţiei Sale Părintelui Mitropolit, ci încă prea 
rău tot sunt jăfuit şi mă trimite pă la spătărie de mă spăi- 
mântă tot cu bătăi ca să nu-mi mai cert sotia“!. Ca şi în alte 
cazuri de apel, domnul trimite jalba la Mitropolie şi cere efec- 
tuarea unei anchete. De asemenea, mitropolitului i se cere 
să trimită anaforaua cu judecata finală şi cu hotărârea lua- 
tă. Plimbarea jalbelor între Mitropolie şi Divan se practică 
frecvent. 

Prestigiul judecății domneşti este foarte mare, iar țăranii 
simpli fac apel la acest tip de judecată în speranţa unor re- 
paratii morale şi materiale neaşteptate, fiind convinşi că toți 
ceilalți i-au nedreptăţit. Domnul rămâne judecătorul suprem 
cu autoritatea absolută în probleme de justiție, având drept 
să schimbe orice hotărâre, să mărească sau să micşoreze pe- 
depsele, să pedepsească cu moartea, cu ocna sau cu exilul, 
să ierte. Alexandru Ipsilanti a încercat să limiteze termenul 
de apel la 60 de zile după cercetarea pricinii, termen păs- 
trat apoi şi în reglementările din codul de legi?, dar „este 
greu de vorbit, în vechiul nostru drept de procese definitiv 
terminate“3. 


1! DANIC, mss. 140, ff. 99-100, 15 iulie 1793. 

2 Val. Al. Georgescu şi O. Sachelarie, Judecata domnească, partea a 
Il-a, pp. 182-183; Pravilniceasca Condică, pp. 175-176. 

3 Ibidem, p. 184. 


V 
Dupä divort 


„..„Sd-și ia copiii să și-i crească“ 


Descendenții devin subiect de analiză în interiorul unui 
proces pentru divorţ, mai ales atunci când conduita mamei 
este pusă în discuţie. În genere, ei sunt repartizați în funcție 
de sex si de vârstă, fetele şi sugarii revin mamelor, băieții 
şi cei trecuţi de pericolul primilor ani revin tatilor. În cazul 
fetelor, tatăl păstrează obligaţia de a le plăti întreținerea până 
la vârsta märitisului si apoi de a se ocupa de înzestrarea si 
măritarea lor. 

Fără zestre, fără parte din averea comună, fără rude, 
obligate să intre la stăpân pentru a se întreţine, unele mame 
renunță la copii. „Că este păcat ticăloasa de mine să-i crescu 
copii lui (Hagi Ioniță, tatăl copiilor — n.n.) cu furca şi să tiu 
casă cu chirie“, se plânge una dintre ele în jalbă. Dincolo 
de retorica frumoasă si de ajutor în susținerea unei cereri, 
se află totuşi o realitate: Ruxandra este mamă a trei copii şi 
cere ajutor pentru creşterea lor!. Tatii se află în aceeaşi stare 
de săracie, dar sunt bărbaţi şi se presupune că-şi pot găsi o 
slujbă mult mai repede, că se pot descurca mult mai bine 
decât o mamă împovărată cu o droaie de copii. 

Despa din București încearcă într-o primă fază să păstreze 
toți copii asupra sa, dar după ceva timp, în imposibilitatea 
de a se descurca, revine şi cere: „şi fiindcă am făcut cu dânsul 


1! DANIC, mss. 140, ff. 83r+, 20 august 1789. 

(soţul, Iancu Gropescu —n.n.) trei fete, însă doao fete care 
sunt mai mari să le ia asupra lui, iar o copilă mai mică să 
rămâe asupra mea să o crescu si pentru creşterea copilii să-mi 
dea taleri 20“1. Creşterea copiilor nu presupune numai hrană, 
ci multe alte lucruri ce necesită timp, efort susținut, supra- 
veghere, resurse umane si financiare. Iancu Gropescu nu se 
dedică personal copiilor săi, dar munca lui este mult mai bine 
răsplătită decât munca femeii astfel încât să poată plăti pentru 
întreținerea pruncului. Cât despre cele două copile, tatăl are 
şansa de a fi „mărişoare“ si ele pot contribui la treburile din 
gospodărie. Dar îi revine, totuși, importanta sarcină a supra- 
vegherii menită a le păstra onoarea, de a se îngriji de înzes- 
trarea şi măritarea lor. 

Când adulterul sau desfrâul feminin constituie motivul de 
divorţ, tribunalul ecleziastic cântărește foarte bine posibilitatea 
încredințării copiilor unei astfel de mame. Unele dintre ele 
nu şi-i doresc, ştiind că ei vor constitui o piedică considerabilă 
atât în găsirea unei slujbe, cât si într-o posibilă recăsătorire. 
Timp de 15 ani, cât s-a perindat prin lume, Maria din maha- 
laua Popa Cozma, Bucureşti, n-a ştiut că are două copile. 
Când Chițu zidaru cere separarea, Maria îşi aduce aminte de 
copii, de zestre, de casa care ar putea fi a ei în schimbul 
creşterii acestora. „Fire nestatomică“ şi „risipitoare“, cum este 
descrisă de soţ şi mahalagii, Maria nu poate avea câştig de 
cauză, întrucât viitorul şi grija copiilor primează. Tribunalul 
crede că le e mai bine alături de tatăl lor, cât despre zestre 
rămâne Chițu a fi „nesupărat pentru acele lucruri de zestre“, 
pierdute de femeie datorită comportamentului ei?. 

Cele două exemple arată implicarea tatilor în creşterea 
copiilor mai mult decât am fi tentaţi să credem. Tribu- 
nalul ecleziastic încearcă responsabilizarea ambilor parteneri: 


! BAR, mss. 636, f. 74", 27 septembrie 1781. 
2 DANIC mss. 140, ff. 37-38", 5 iulie 1798. 

femeia păstrează copiii, mai ales în primii ani de viață. Odată 
„ridicaţi“ şi trecuţi de primele boli ale copilăriei, ei sunt 
repartizați după sex: fetele rămân pe lângă mama lor, în timp 
ce băieții sunt dati în grija tatălui. Dar si în cazul fetelor, 
tatăl trebuie să-și asume responsabilitatea märitisului şi a 
înzestrării. Dacă mama îşi exprimă dorinţa de a-i păstra pe 
toți, atunci tatăl primeşte grija financiară: plata hranei pe 
fiecare zi, haine, „educaţia“, „plata dascălilor“ — „şi copilul 
am găsit cu cale să fie asupra mume-sii, să-l lase în seama 
dascălului să înveţe carte“ etc!. Suma variază în funcţie de 
venitul şi posibilităţile fiecăruia: 10 parale pe fiecare zi, până 
la măritişul fetei, când tatăl o va înzestra „după starea şi pu- 
terea lui“ sau 5 taleri în primul an, după care suma se ridică 
la 10 taleri pe fiecare an?. 

Deşi am fi tentaţi să preluăm termenul de „la mère 
cruelle“3, deși ar putea fi judecate astfel, aceste femei sunt 
sărace şi doar practice. De altminteri, soluția cedării copi- 
ilor sau împărțirii responsabilitätilor nu le aparține decât 
rareori. Tribunalul ecleziastic se implică activ în trasarea unei 
politici sociale astfel încât minorii să nu fie abandonați si 
să ajungă pe această cale la Orfanotrofie{. Biserica Ortodoxă 
nu a avut niciodată o politică socială directă. Nu se ocupă 
direct şi concret de copii, bătrăni, săraci, nevoiaşi; nu are 
instituţiile necesare, nu le-a creat de-a lungul timpului, nu 
are acestă atributie înscrisă în misiunea ei pe pământ. Din 


! D. Stănescu, op. cit. p. 406, 7 mai 1765 

2 BAR, mss. 653, ff. 18Y—19v, 25 iulie 1791; DANIC, mss. 1558, 
ff. 37-38". 

3 Kapisch-Zuber, op. cit., p. 249. 

+ Instituţia Orfanotrofie a fost înființată prin hrisovul prințului Ale- 
xandru Ipsilanti, 1 martie 1781 şi se numără printre măsurile „iluministe“ 
ale acestui despot luminat. Urma să aibă în grijă copii orfani, săraci, 
abandonaţi. Dar, cum veniturile acestei instituţii se bazau pe ajutoarele 
oferite de creştini la „Cutia milelor“, ea n-a funcţionat cu adevărat 
mai niciodată. 

acest motiv, politica ei socialä se bazeazä pe familie si are 
în vedere păstrarea şi acceptarea celui slab de către familie. 
În interiorul familiei, individul poate fi mult mai uşor con- 
trolat: tatä-soti-copii, ordine domestică—ordine socială, iată 
piramida prin care Biserica încearcă să impună ordinea în 
comunitate. Observăm cum toate sfaturile, sentintele, me- 
dierile, ordonantele se coagulează în jurul acestui dezidarat: 
soția să rămână alături de soţ, chiar dacă traiul rău este de 
notorietate publică, divortata să-și primească zestrea, pentru 
a se putea mărita şi reintegra într-o altă familie, sau să revină 
în casa tatălui, în aceeaşi situaţie se află şi văduva, soțul este 
pedepsit că nu-și îndeplineşte atribuţiile conjugale, este obli- 
gat să restituie ceea ce a primit si mai ales devine parte activă 
în creşterea copiilor. 

Punctul slab al acestei politici constă în inconsecventa 
punerii în aplicare. Tribunalul ecleziastic se străduie să me- 
dieze, să ofere soluţii, dar mai niciodată nu urmăreşte şi 
rezultatul acestor decizii. Tergiversări, reveniri, reluări, perin- 
dări de ani şi ani de zile arată de fapt că zestrea, patrimoniul, 
moștenirea se pierd în certuri, procese, amânări, înfățișări 
eterne. Inexistenta autorității lucrului judecat face ca procesul 
să fie reluat la o altă instanță, retrimis la Mitropolie, rejudecat, 
dar, odată schimbată domnia, actorul reia si procesul. În plus, 
Biserica nu are în teritoriu slujitori capabili şi instruiți care 
să urmărească îndeplinirea unei porunci, chiar dacă au primit 
această misiune. Astfel încât ceea ce se construieşte la nivelul 
tribunalului eceziastic ajunge să nu aibă întotdeauna impactul 
scontat în interiorul comunității. 


Zestrea femeii, darurile bărbatului 


Femeia este proprietara absolută a zestrei primite din par- 
tea părinţilor. Din moment ce intră în familia soțului, zes- 
trea rămâne în proprietatea sa, dar sub administraţia soțului 

care se bucură de uzufructul acesteia. El este numai adminis- 
trator, nu proprietar, şi, în caz de separare sau văduvie, are 
dreptul să păstreze uzufructul, dar nu şi zestrea. Soția poate 
în orice moment al căsătoriei să-şi reclame soțul care n-a 
fost prea vigilent cu privire la buna administrare a zestrei 
sale şi că după câţiva ani de mariaj s-a cam dus pe apa sâmbe- 
tei tot ce adusese în casă. 

La 28 octombrie 1782, Ioana, fata Lechii măcelar, îşi adu- 
ce soțul în fața tribunalului ecleziastic cu gând să divorte- 
ze. Motivele sunt multe şi serioase, după cum singur soțul 
recunoaşte: „şi traiu rău am cu soţia mea, dă o bat şi o căz- 
nesc, uneori când sunt în beţie, alteori în trezie, făcând-o şi 
curvă“. Adevărata teamă a soției este legată de zestrea pe 
care soţul începuse s-o risipească pe băutură. În faţa instan- 
tei, el se angajează „că măcar un cap dă aţă să nu am a pră- 
pădi dintr-această zestre a soției mele, ci toată să fie în 
păstrare şi pă deplin“ şi recunoaşte că a cam exagerat cu 
bătaia şi cu băutura mai ales că loana „curvă nu este“; pro- 
mite că se va schimba si de băutură se va lăsa.! Așadar, zes- 
trea trebuie întotdeauna prezervată, folosită, dar nu risipită, 
pusă în valoare, dar nu vândută. 

Separarea cuplului, prin mijlocirea mitropolitului şi a tri- 
bunalului ecleziastic, aduce un nou statut al zestrei şi al daru- 
rilor. Cele mai neînsemnate amănunte capătă importanţă în 
ziua procesului: ulucile si locul casei, rodul viei, chiria vinu- 
lui, boarfe peticite, fiare rătăcite, bijuterii sparte, vase incom- 
plete. Toate acestea, indiferent de starea lor, sunt revendicate 
de o parte, si de alta. Maria cere de la Chitu zidaru locul pe 
care se află casa, susținând că-i aparține. Se adaugă alte lu- 
cruri din zestre prăpădite de-a lungul vremii printre care se 
află: „1 pilotă, 2 perne mari cu feţele lor, 2 perne mici cu 
fețele lor, 1 căldare de mijloc, 1 ladă seacă“2. Märuntisurile 


! BAR, mss. 638, ff. 89'—90v. 
2 DANIC, mss. 140, ff. 371-387. 

se transformă în capete de acuzare, Maria pretinzând totul 
indiferent de starea lor. 

Motivul de divorţ joacă un rol important în recuperarea 
zestrei, condiţiile pierderii sau păstrării acesteia fiind bine 
marcate în Pravila țării. Conform legii, glavele 214 şi 215, 
femeia îşi pierde zestrea şi toate darurile de la nuntă în cazul 
adulterului temeinic dovedit de către soţ si a curviei asoci- 
ate cu prostitutia.! Celor două motive le sunt adăugate o serie 
de alte reguli care fixează cu precizie locul şi statutul femei 
în casa soțului. Importante şi des întâlnite în documente ră- 
mân cele două amintite mai sus, singurele care în mod real 
o fac pe femeie să-și piardă zestrea. În toate celelalte pricini 
de divorţ, zestrea o urmează fie în casa părinţilor, fie în casa 
noului soţ. Între lege şi practica cotidiană distanţa este foarte 
mare, fiindcă soțul nu se grăbeşte niciodată să restituie ceea 
ce a primit cu ani în urmă. Pe de o parte pentru că zestrea 
fusese risipită şi cheltuită cu mult înaintea divorțului, pe de 
altă parte pentru că nu vrea să-şi ciuntească din propria avere 
pentru a da ceva celei care oricum nu-i mai este soţie. 

Două lucruri sunt importante în recuperarea zestrei. 
Primul, şi cel mai însemnat, îl constitue documentul, foaia 
de zestre ce trebuie păstrată cu sfințenie, probă incontesta- 
bilă în susținerea pretențiilor si fără de care nu se poate face 
mare lucru, a spune „numai cu gura“, fără a avea şi docu- 
mentul probator nefiind suficient. După citirea jalbelor şi a 
foii de zestre în fața consiliului ecleziastic, aceasta din urmă 
este trimisă spre preţuire la starostele de negustori. Exper- 
tiza merge repede la staroste, dar se complică atunci când 
la faţa locului se evaluează starea obiectelor, făcându-se dis- 
tinctie între cele care „au pierit în casă“, cele „în proastă sta- 
re“ şi „cele ce pot fi încă restituite“. Abia după parcurgerea 
acestei etape începe procesul propriu-zis în care soțului i se 


1 Îndreptarea legii, pp. 221-224. 

cere restituirea zestrei chiar dacă la mijloc nu este vorba ne- 
apărat şi de separarea cuplului. Între restituirea de drept şi 
recuperarea de fapt se află un lung şir de procese, nici una 
din părți neavând intenţia sau interesul să cedeze. În acest 
moment, intervine al doilea element important în recupera- 
rea zestrei: vechilul, o persoană puternică care să reprezin- 
te femeia la aceste procese lungi, costisitoare şi epuizante. 
Vechilul poate fi un membru apropiat al familiei, tatăl, fra- 
tele, unchiul sau administratorul de pe moşie care este în- 
sărcinat şi cu grija acestor pricini. Femeia nu îl însoţeşte decât 
atunci când nu are interesul să grăbească cursul procesului, 
dar, în cea mai mare parte a cazurilor, ea este prezentă ală- 
turi de persoana care o reprezintă. 

După lege, soţia are tot dreptul să-și ceară zestrea, iar băr- 
batul indiferent de situaţia sa materială trebuie să-şi asume 
sarcina restituirii aşa cum şi-a asumat-o şi pe cea a însuși- 
rii. lată cum sună glava 265: „Bărbatul de va hi şi sărac, zes- 
trea carea au luat o plăteşte.“! 

Mitropolitul îi sfătuieşte frecvent pe soți să aibă grijă de 
fostele soții, rugându-i chiar să cedeze o mică părticică din 
propria avere pentru a le asigura o minimă existență. Aceas- 
tă rugăminte se prezintă mai degrabă ca un sfat, deoarece 
nu-i poate obliga. Lui Matei, stegar agiesc, i se cere, la des- 
pärtirea de Maria, să-şi asume grija fostei soţii şi a copilu- 
lui ce-l au împreună. Soţia vrea să primească pentru hrană 
„Viişoara lui ce o are la sud Saac“. Matei refuză, „zicându-i 
că atâta acaret are“ şi se arată gata să-i dea 100 de taleri. 
De data aceasta, femeia refuză, pretextând că este „cap de 
femeie si poate să-i präpädeascä“. De fapt, ea se foloseşte 
de o stategie, mizând pe inferioritatea ei, pentru a câştiga 
via care în timp i-ar fi adus mai multe venituri decât banii. 
Bărbatul nu se lasă păcălit şi până la urmă nu-i cedează 


! Ibidem, p. 266. 

decât 10 taleri. Documentul nu specifică însă dacă sunt dati 
o dată pentru totdeauna sau suma trebuia reînnoită în fie- 
care lună pentru a asigura creşterea copilului.! 

La rândul său, soțul pretinde lucrurile furate şi insistă pe 
restituirea acestora sau a contravalorii lor. De exemplu, la 
2 iunie 1798, Anastasie croitorul vrea înapoi tot ceea ce so- 
ţia lui, Smaranda, a furat de câte ori a fugit. Printre lucru- 
rile enumerate se află multe stofe şi pânzeturi necesare în 
meseria sa. Dacă ar fi să-l credem pe soț, femeia a furat toa- 
tă prăvălia: „35 de coti de pânză, 1 roche de malteh, 1 roche 
de citera de India, 4 topuri marame, 12 şervete, 1 fes roşu, 
3 peşchire lungi, 6 servete, 3 cämäsi de pânză, 1 cămaşă de 
borangic, 1 cole dă fir, 1 pereche de conduri etc.“. Într-una 
din zile a găsit în târg pe un muşteriu ce tocmai cumpăra- 
se opt coti de stambă saliu şi pe care i-a recunoscut ime- 
diat, după flori, că erau ai lui şi nu l-a lăsat pe bietul om 
până n-a venit cu el la Mitropolie si a mărturisit în faţa tu- 
turor că Smaranda îi vânduse stamba.? La separarea, inter- 
venită după 20 de ani de căsătorie, Păun bucătarul nu vrea 
să-i restituie zestrea Nitei până când aceasta nu-i dă îna- 
poi toate lucrurile zălogite la cârciumă pe băutură, un 
schimb echitabil, consideră soborul, care-i lasă să se des- 
păgubească reciproc.? 

În disperarea obţinerii divorțului, unele femei renunță la 
tot, plătesc în plus, se angajează şi acceptă orice, numai să 
obțină separarea. Ecaterina Dărasca îi lasă soțului „pe Stefa- 
na tiganca i doi boi i doao vaci şi o bivolitä si celelalte haine 
care s-au răpus în casa dumnealui“. În plus, ea se angajează 
să crească copila oarbă pe care tatăl refuză cu înverșunare 
s-o recunoască, îndepărtând-o chiar de la moştenire.+ 


1 DANIC, mss. 143, ff. 193Y—194r şi 208". 
2 DANIC, mss. 140, ff. 24—25". 

3 BAR, mss. 644, ff. 40v—41v. 

4 DANIC, mss. 140, ff. 4-6v. 

Copiii, părinţii şi divorțul: 
Costandin Stroiescu vs Bălașa Cärpinisanu 


Copiii pot deveni, şi ei, obiect de şantaj în negocierea unui 
divorţ, soțiile folosindu-se de calitatea lor de mame pentru 
a cere bani şi hrana necesare în asigurarea existenței cotidie- 
ne a familiei descompuse. Situaţia poate fi mai bine percepu- 
tă în rândul boierilor sau negustorilor bogaţi unde astfel de 
cereri au o acoperire materială, iar averea există. Aici, femei- 
le socotesc cu grijă cheltuielile presupuse de fiecare zi pentru 
mâncare, haine şi alte märuntisuri necesare ei, slujnicii, une- 
ori şi doicii copilului, apoi cu lista în mână se prezintă la 
tribunal şi cere împlinirea tuturor acestora. Rezolvarea aces- 
tor cereri se dovedeşte uneori mai dificilă decât procesul în- 
suşi de divorţ pentru că fiecare soț îşi apără cu înverșunare 
punctul de vedere. 

La 1 septembrie 1732, Costandin Stroiescu se desparte prin 
bună înțelegerea de cea de-a doua soție, Bălașa Cärpinisanu. 
În faţa unui număr important de boieri, printre care se numă- 
ră Barbu Oteteleșanu, Tănasie Târnoveanu, Barbu Zătreanu, 
Ilinca Cärpinisanu si Pârvu Fotache, soții schimbă zapise de 
separare în care fiecare încearcă să se achite de îndatoririle 
pe care le are față de celălalt: soțul restituie zestrea, soția îi 
dă libertatea de a se recăsători cu cine doreşte. Cu o zi înain- 
te, la 30 august 1732, în oraşul Craiovei, soțul restituise, obiect 
cu obiect, zestrea primită fraților Cărpinişeni, iar Tănasie Târ- 
noveanu, ispravnicul judeţului, notase cu precizie starea tu- 
turor lucrurilor primite cu preţul lor. La rândul ei, Bälasa a 
insistat ca şi progeniturile ce le au împreună să nu fie uitate 
şi să aibă parte egală în averea tatălui, ca şi cele rezultate 
din prima căsătorie. Tatăl îi primeşte cererea şi le cedează 
pentru hrana lor de zi cu zi un sălaş de ţigani, „adică cinci 
suflete de țigani de peste Olt“. Ele primesc, în același timp, 
si dreptul de a intra în moştenirea paternă la moartea tatălui, 
singura condiției impusă fiind aceea de a pune la mijloc, 

aläturi de restul averii, sälasul primit. Mama se aratä mul- 
tumitä de înţelegerea încheiată si cere ispravnicului să is- 
călească în numele ei zapisul, fiindcă ea nu ştie carte. 

Ar părea că lucrurile s-au aranjat şi că fiecare soţ îşi va 
urma propriul destin fără să se mai supere unul pe altul. Lu- 
crurile însă nu stau deloc aşa, înțelegerea de mai sus consti- 
tuind de fapt începutul proceselor. Sfătuită de rude, Bălașa 
îşi sporeşte pretenţiile, sub pretextul creşterii copiilor şi „pă- 
rându-mi-se că nu mi s-ar fi dat toate zestrile deplin“ îşi asal- 
tează fostul soţ cu tot felul de cereri, aducându-l de data 
aceasta în fața instanţei la 21 martie 1740. La opt ani de la 
desfacerea căsătoriei, ea reuşeşte să mai stoarcä 100 de taleri, 
iar „pentru tl. 20 şi pentru două vaci mi-au dat casele dum- 
nealui din Bucureşti şi la vremea grâului să-mi dea 4 chile 
de grâu cu banita de oca 22“. Poziţia fiului supraviețuitor, 
Gheorghiţă, este reîntărită şi, negru pe alb, se notează în zapis 
că va avea parte egală în moştenirea paternă alături de celă- 
lat fiu, Sandu, provenit dintr-o altă căsătorie. 

Jupăneasa nu se arată mulțumită nici de această înțelegere. 
Un an mai târziu, iat-o iar la Mitropolie, susținând că des- 
pärtirea lor nu a fost canonică, deci soțul a părăsit-o cu bună 
ştiinţă, pe ea si pe copii, obligând-o să se descurce singu- 
ră, cu alte cuvinte îi era încă dator hrana copiilor pe 12 ani 
de zile. Mitropolitul Neofit analizează cererea şi găsind-o 
dreaptă şi cu cale, încearcă, în prima fază, să-i oblige pe cei 
doi soți să-şi reia viața împreună, după care, nereuşind, îi 
cere postelnicului Stroiescu să-i mai dea dumneaei încă 410 
taleri. Soţul nu are banii şi trebuie să-şi zălogească moşia 
Stroiesti la căpitanul Alecsie si la egumenul Sofronie al mä- 
năstirii Sărindar de la care obţine numai 320 de taleri, insu- 
ficient pentru aş achita toată datoria. Înglodat în datorii, 
Costandin alege fuga în Moldova, măcar pentru o vreme, 
în speranţa că Bălaşa se va potoli. 

Între timp, fiul cel mare devine bărbat în toată regula şi 
preia toate nemulțumirile mamei. În calitate de urmaş al Stro- 

ieştilor, se crede îndreptățit să revendice moşia şi toate bu- 
nurile tatălui său. Mai întâi adună tot ceea ce Costandin Stro- 
iescu lăsase în urmă: şapte boi la Mircea şi la Lepădat de 
la Fierbinti, 45 de stupi de pe moşia de la Stroieşti lăsați în 
grija lui Rizea stuparul, o groapă de grâu, o alta de orz. Bu- 
nurile achiziționate nu-l mulțumesc în nici un fel şi intră şi 
în posesia moșiei de la Stroieşte fără să țină cont că se află 
zălogită. Creditorii, indignati de atâta îndrăzneală, se gră- 
besc să-l tragă pe tată la răspundere, cerând restituirea 
banilor. Urmärit până în Moldova de trimişii celor doi credi- 
tori, tatăl redactează o scrisoare virulentă la adresa fiului prin 
care îi arată unde îi este locul: „Fătu mieu Gheorghiţă, să- 
nătate îți pohtesc de la Dumnezeu, să-ți dăruiască. Alta n-am 
a-ţi lungi cu scrisoarea fără cât auziiu că stäpânesti tu mo- 
şiia Stroieştilor şi n-ai vrut să laşi să o stăpânească cei ce am 
luat bani dă v-am dat vooä. Câine, de-ti trebuieşte moşie dă 
banii părintelui şi căpitanului Alexie, că bine ştii tu că acei 
bani vă i-am dat tie şi mäne-ta si dă pieirea prădăciunii am 
fugit.“ Scrisoarea continuă pe acest ton şi reamintește 
toate necazurile pe care le-a tras cu Bälasa, toate cheltuie- 
lile la care a fost obligat. Acum situaţia se prezintă şi mai 
rău, tatăl riscând să fie vândut rob pentru datorii, fără ca fiu- 
lui să-i pese, ba chiar cu un pic de ajutor din partea sa: „dar 
tu să iei şi acestea toate şi banii şi să iei şi moșia şi pă mine 
să mă dai să mă închiză şi să mă vânză rob, dar Pravila nu 
zice să vânză feciorul pă părinte, ci zice să vânză părintele 
pă fecior“, îl apostrofează Costandin, amenințându-l că 
„în scurtă vreme voi veni şi cu mine vei avea judecata cea 
mai mare“. 

Stroiescu se crede eliberat de nevasta cea rea şi hräpäreatä: 
„ci de pieirea măne-ta am fugit din Tara Rumânească, iar 
acum dacă m-au mântuit Dumnezeu de dânsa, peste puţină 
vreme voiu veni şi eu“!. Eliberarea a durat aproape 12 ani 


! BAR, Fond Documente Istorice, LXXXI/ 80, 81, 83b, 84, 85, 86. 

si a presupus ruina bärbatului, cel putin asa reiese din toa- 
te documentele pästrate. Cei doi mici boieri s-au purtat prin 
instantä nu pentru a divorta, subiect unde au cäzut de acord 
foarte repede, ci pentru a elucida problema zestrei si pe cea 
a copiilor. Bälasa a invocat totdeauna cheltuielile presupuse 
cu creșterea lor, chiar si atunci când a rămas numai cu unul 
singur şi acesta a devenit matur, capabil să se descurce sin- 
gur. Cererile ei nu au fost niciodată refuzate la Mitropolie, 
toată lumea considerându-l responsabil pe tată pentru hrana 
copiilor săi şi pentru asigurarea dreptului de moştenire, mai 
ales că nu şi-a negat paternitatea, dovada cea mai bună con- 
stituind-o semnătura pusă pe scrisoarea adresată fiului: „Al 
tău părinte Costandin Stroiescu“. 


Concluzii 


Societatea românească din vremea fanariotilor este foar- 
te puţin cunoscută de către cercetători şi cu atât mai puţin 
de public. Deunăzi, într-un autobuz oarecare din Bucureşti, 
un bătrânel explica pasagerilor că regimul politic actual este 
mai rău decât cel fanariot. Și pentru că îl priveau mirati, fără 
să înțeleagă sensul comparatiei, bătrânul i-a întrebat: „Dar 
voi ştiţi ce-i ăla un fanariot?“ O tinerică cu un copil în braţe 
a mormăit ca pentru sine: „Am auzit ceva când eram la şcoa- 
lă, da’ acum...“ „Ei, bine“, a început bătrânul si s-a pierdut 
în explicaţii care nu aveau nimic de-a face cu fanariotii si 
cu societatea de atunci. Exemplul surprinde nu atât prin lip- 
sa informaţiilor, care pentru această perioadă sunt foarte re- 
duse, şi au fost distorsionat prezentate chiar în manualele 
şcolare din vremea regimului comunist, ci prin faptul că o 
societate întreagă este redusă la etichete: „epocă întuneca- 
tă“, „biruri“, atât şi nimic mai mult, iar omul lipseşte. Prin 
intermediul acestei cărți am încercat să restituim o altă fa- 
tetä a acestui secol fanariot întoarsă către individ si proble- 
mele cotidiene. Am studiat aici numai anumite forme ale 
vieţii familiale care nu sunt nici exhaustive şi nici nu epui- 
zează complet ceea ce s-ar putea spune despre comporta- 
mentele indivizilor. Cartea de față ar putea fi urmată de o 
alta, luând în discuţie alte aspecte ale universului cotidian, 
dar plecând de la aceeași sursă. 

Omul secolului al XVIII-lea îşi duce existenţa într-un ca- 
dru social ale cărui norme sunt stabilite de către principiile 

moralei crestine. Biserica a fäcut parte integrantä din viata 
individului nu numai ca instituţie de iniţiere în principalele 
rituri de trecere, nu numai ca instanță de judecată, ci îndeo- 
sebi prin prezenţa ei în cotidian. Implicarea ei în viața indi- 
vidului a avut ca prim efect pozitiv nașterea unei arhive 
capabile să dezvăluie aventura unui cuplu de la primele mo- 
mente ale constituirii şi până la frământările din jurul destră- 
mării. Silueta ei se întrevede în fiecare etapă: la alegerea 
partenerilor, atunci când stabileşte reguli de natură religioa- 
să şi socială, la pregătirea zestrei, la logodnă, la cununie, la 
pronunțarea divorțului. 

O altă caracteristică importantă pentru familia românească 
din epoca fanariotă o constituie preponderența componentei 
economice în constituirea, supraviețuirea şi dezmembrarea 
unui cuplu. Negocierile din jurul zestrei devin deseori foarte 
aprige si surprind modalitatea în care puterea economică a 
unei familii este greu pusă la încercare în condiţiile obliga- 
tivității măritării tuturor fetelor. Simultan are loc „aranja- 
rea“ unui sistem de relaţii, util în toate grupurile sociale. 
Nunta devine o afacere dirijată numai de către capul fami- 
liei, iar consimțământul şi sentimentele nu sunt decât lucruri 
colaterale şi efemere. Averea redevine o miză în momentul 
separării, când redistribuirea reaprinde spiritele. Instanţa de 
judecată îi acordă locul cuvenit, încercând să nu defavori- 
zeze pe nimeni, din acest punct de vedere, şi are grijă ca fe- 
meia, cel puţin teoretic, să-şi recupereze zestrea chiar dacă 
nu obţine divorțul. 

Deşi la prima vedere divorțul se acordă foarte repede 
şi pentru orice motiv, idee de care s-au lăsat furati multi din- 
tre călătorii străini, dat fiind faptul că instituţia nu exista în 
mediul lor de origine sau îmbrăca alte forme, la o analiză 
atentă se observă că, de fapt, mitropolitul chibzuieşte înde- 
lung si întoarce pe toate feţele argumentele şi contraargumen- 
tele prezentate de candidați. Sintagma „ceea ce Dumnezeu 

a unit, omul să nu despartă“ pare a fi înscrisă pe frontonul 
instituţiei dacă ne gândim la lungul proces prin care trec so- 
ţii, la negocierile, compromisurile şi pedepsele impuse îna- 
inte de a capitula în fața cererilor conjugale. De ce Biserica 
a luptat să ţină împreună nişte vieţi nefericite? De ce a pri- 
vit cu indulgență violența domestică şi desfrâul masculin? 
Un prim răspuns ar fi că ea acţionează în numele unor va- 
lori pe care şi le-a asumat şi pe care încearcă să le impună 
societăţii. Astfel, ea percepe societatea plecând de la valo- 
rile religiei creştine şi dreptului canonic, de la valorile mo- 
rale predicate de numeroșii părinți ai Bisericii. Chiar dacă 
o căsătorie nu este indisolubilă, familia reprezintă valoarea 
de bază a societăţii pe care Biserica încearcă s-o prezerve 
în orice condiţii, pe care o predică în orice moment. Între 
ordinea domestică şi cea socială există o legătură intrinse- 
că, unanu poate fi menținută fără cealaltă, iar supunerea fe- 
meii devine esenţială în păstrarea raporturilor sociale. 
Condiţia femeii se construieşte astfel în funcţie de sistemul 
de dominație existent în societate, care este unul masculin. 
De aici, imaginea unei femei abuzate, oprimate, supuse, do- 
minate şi cea a unui bărbat puternic, dominant, superior. În 
fapt, această imagine frapează cititorul la o primă lectură, 
căci, după o cercetare în profunzime a discursurilor mascu- 
line şi feminine, se observă că relaţiile umane sunt mult mai 
complexe. Ele presupun confruntarea, negocierea, violen- 
ta, iar o femeie nu rămâne niciodată în afara acestora, ci par- 
ticipă foarte activ la construirea propriei imagini. Chiar dacă 
sistemul îi este defavorabil, femeia se strecoară cu abilita- 
te prin labirintul juridic şi încearcă să folosească la maximum 
cele câteva avantaje de care dispune printre care se află şi 
posibilitatea de a se prezenta si a se apăra în fața instanţei. 


Cuplul nu trăiește singur: părinții, rudele vecinii sunt gata 
oricând să intervină, să-i picure în urechi soțului veninul 

bârfelor, sä concilieze sau sä despartä, sä depunä märturie, 
să mintă, să denunte. Presiunea celor din jur, unde părinții 
se află în prim-plan, se observă cu fiecare caz în parte şi se 
manifestă ca prim mijloc de reglare a disputelor familiale. 
În jurul unui conflict izbucnit în mahala se adună vecinii 
care intervin într-o primă etapă ca mijlocitori şi într-o a doua 
etapă ca martori. Mărturia despre relaţiile conjugale scoa- 
te în evidență importanța reputației care se construiește pe 
baza observaţiei, bârfei şi judecății vecinilor. Plecând de la 
aceste poziții esenţiale pe care indivizii le deţin în interio- 
rul comunităţii, am putut observa cum se compun adeziu- 
nile şi fracturile din interiorul unui sistem social, ca şi 
strategiile de solidaritate şi contra-solidaritate care reglea- 
ză polii sociabilitätii. Vecinătatea se dovedeşte a fi o ade- 
vărată instituţie, chiar dacă nu a fost validată ca atare din 
punct de vedere politic şi administrativ, dar a funcţionat ca 
un adevărat organism capabil să reglementeze şi să sanc- 
tioneze comportamentele si atitudinile. 

Despre un proces de „privatizare“ nu poate fi încă vorba, 
doar mici forme ici şi colo, la nivelul cel mai de sus al elitei 
sociale. Aici boierii încep să se izoleze de restul lumii prin 
curți devenite adevărate fortărețe, nu ştim însă cum se îm- 
parte interiorul, dacă apare o „specializare“ a încăperilor, 
dacă cei doi soți au dormitoare separate, dacă apar locuri 
dedicate lecturii în tăcere etc.! Elita socială şi omul de rând 
se îndepărtează totuşi din ce în ce mai vizibil unul de altul. 
Dacă la 1730 o boieroaică mai riscă încă o dragoste ilegi- 
timă pe ulițele mahalalei, peste doar o jumătate de secol aşa 
ceva nu mai este posibil. Boierii îşi fixaseră foarte bine pozi- 
ţia de dominanti şi privilegiați: sunt judecaţi numai de mitro- 
polit sau de domn, procesul nu mai este un spectacol public, 
ei cer si obțin discreţie şi chiar păstrarea secretului. Discursul 


1 Philippe Aries, „Pentru o istorie a vieţii private“, în loc. cit., pp. 10-16. 

mitropolitului are alte forme, iar compromisul nu mai poate 
fi impus prin metode coercitive, întrucât un boier se bucură 
de o serie de privilegii printre care se află şi scutirea de orice 
formă de pedeapsă fizică sau de privarea de libertate. Aceasta 
din urmă va fi aplicată numai de domn si pentru vini foarte 
grave, nu pentru neînţelegeri conjugale. Toate aceste meca- 
nisme fac parte dintr-o strategie menită să pună clar în lumi- 
nă diferenţele dintre elită şi popor. Boierii vor constitui 
motorul procesului de „privatizare“ şi civilizare început acum 
în forme abia perceptibile. 

Viaţa norodului curge mai departe în spaţiul public, iar mo- 
dalitatea de organizare a spaţiului de locuit, maniera de func- 
tionare a sistemului juridic scot în evidență granița fragilă 
dintre public şi intim, impunând de fapt acest tip de existen- 
tă şi respingând orice formă de izolare interioară a individu- 
lui. Unele documente, cum ar fi cartea de blestem, mărturia, 
zapisul de împăcare, chezäsia, şi chiar punerea în aplicare a 
pedepsei nu ar avea valoare în afara unui astfel de sistem, ele 
au sens tocmai datorită fragilitätii acestui raport. Etalarea vie- 
ţii familiale devine un lucru firesc într-o asemenea societa- 
te. În mahala se trăiește, în mahala se iubește, în mahala 
se moare, sub ochii lumii şi cu complicitatea acesteia. Maha- 
laua devine un personaj „singular-colectiv“ căruia nu i se 
poate ascunde nimic: „știe toată mahalaua“, „a auzit toată ma- 
halaua“, „a văzut toată mahalaua“, iată maniera de perma- 
netă întrepătrundere a publicului cu familialul şi de raportare 
a individului la colectiv. 

S-ar putea presupune că satul este mai rezervat, mai 
„cuminte“, dar şi el trăieşte împreună cu individul drama 
divorțului sau bagatelizeazä istoria unei nunți. Că este aşa 
o demonstrează multitudinea detaliilor de natură personală 
cunoscute de săteni despre viaţa celuilalt şi pe care le ex- 
pun în faţa tribunalului. Izolarea satului face însă ca el să 
nu fie la fel de expus ca şi oraşul, aici nu ajung noutăţile, 

tentatiile sunt ceva mai reduse, preotul rămâne personajul 
principal care dă tonul vieţii de zi cu zi, relaţiile umane şi 
controlul social se coagulează la nivel local în condiţiile în 
care toată lumea cunoaşte pe toată lumea şi din generaţie 
în generaţie. Nu trebuie însă generalizat si căzut în cap- 
cana satului românesc imobil şi conservator. Trebuie făcu- 
tă o netă deosebire între satele concentrate de pildă în jurul 
unui oraș, satele pe teritoriul cărora se află conace boiereşti 
sau centre ale puterii locale şi cele într-adevăr izolate din 
punct de vedere geografic. Ţăranii circulă mai mult decât 
am fi tentaţi să credem: vin la „judecată“ cu diverse pro- 
bleme, pleacă în căutarea unui loc de muncă, fug cu fami- 
lii cu tot de frica birului sau dezertează pur şi simplu coplesiti 
de grijile cotidiene. Fireşte, există şi țărani care n-au ieşit 
niciodată din satul lor si care își limitează întreaga existen- 
tä la universul rural. Este însă un fenomen căruia ar trebui 
să i se dedice o cercetare întreagă. Datorită surselor noastre, 
am intrat în contact cu țăranul „călător“, plecat de-acasă să-şi 
rezolve problemele familiale şi care înainte de a ajunge la 
Bucureşti s-a perindat prin județ pe la protopopiat sau is- 
prăvnicat. Experienţa judiciară i-a marcat existenţa într-un 
fel sau altul. 

Oraşul conţine prin natura sa mult mai multe tentaţii decât 
satul: cârciuma, cafeneaua, bordelul, jocurile de noroc. Bucu- 
restiul, pentru că la el ne-am referit pe tot parcursul analizei 
noastre, este un oraş cosmopolit în care oamenii circulă cu 
mare uşurinţă. Izolat de Europa Centrală si Occidentală până 
către 1780, el se deschide în schimb spre Imperiul Otoman 
de unde primeşte noutăţile în modă, gusturi, mentalități. 
Aproape de graniţa cu „lumea balcanică“ devine un loc de 
refugiu pentru o serie de greci, bulgari, sârbi, aromâni, alba- 
nezi, evrei angrenati în micul comerț şi în dezvoltarea meste- 
şugurilor. Implicati în afaceri, ei se vor îndrepta încetul cu 
încetul spre un nou mod de viață, „privată“, dar care va fi 

vizibil mult mai târziu în secolul următor. Pe de altă parte, 
Bucureştiul este centrul puterii laice şi ecleziastice, reşedinţa 
domnilor si a marilor boieri. „Orăşenii“ aflați în apropierea 
puterii fac mult mai uşor şi mult mai des recurs la putere 
decât ar putea face un sătean „cenzurat“ în acţiunea sa de 
distanță, ruşine, sărăcie. Recursul „orăşeanului“ este unul 
prolific din punctul de vedere al scrisului încă dintr-o pri- 
mă fază dacă ţinem cont de faptul că el se adresează direct 
instanţei superioare, tribunalul ecleziastic, spre deosebire de 
țăran sau de „ceilalți orăşeni“ (locuitorii celorlalte oraşe) care 
trec mai întâi prin faţa notabilitätilor locale fără a se con- 
semna neapărat în scris întreaga acțiune judiciară. Cu toate 
acestea, nu credem că există nişte valori ale lumii rurale şi 
alte valori ale lumii urbane, mai ales în absenţa unei bur- 
ghezii puternice care să-şi definească propria identitate şi 
să-şi impună propriul stil de viață. Credem că cele două lumi 
împărtăşesc acelaşi sistem de valori morale, diferenţa apa- 
re doar la nivelul asimilării şi al practicării acestora. Mai 
profunde în mediul rural, cu o puternică dezvoltare a unui 
cult al ruşinii si al unui control social pus în aplicare prin 
intermediul unei instituţii colective: „gura satului“. Mai su- 
perficial asimilate în lumea urbană ca urmare a modului de 
organizare socială şi spaţială a orașului. 


Războaiele de la sfârșitul secolului vor aduce pe lângă 
suferinţă şi o mare dezordine morală. Balurile şi petreceri- 
le date de ofiţerii ocupatiilor ruse şi austriece la Iaşi sau Bu- 
curesti, dincolo de caracterul lor monden, impun treptat, 
treptat un alt mod de a gândi şi de a imagina raporturile din- 
tre sexe, vizibil mai ales la începutul secolului următor, când 


xee 


o nouă „graniță morală“ se deschide. 


Glosar 


aba = postav de lânä groasä. 

abagiu = cel care face sau vinde abale. 

alagea = stofä orientalä tesutä în vergi, din fire de mätase, argint si 
in, în diferite culori. 

anafora = raport întocmit de cancelaria mitropolitului cu privire la 
o problemă judecătorească prin care se comunica domnului re- 
zultatul cercetării şi se propunea soluţia. 

anteriu = haină boierească pusă peste cămașă, lungă până la gleznă. 

atlaz = stofă fină, lucioasă pe o singură faţă (satin), tesutä din fire 
de mătase, adesea înflorată. 

balaş = rubin. 

belacoasă = stofă prețioasă italienească din fire de mătase şi aur în 
diferite culori. 

besactea = läditä frumos lucrată şi ornamentată cu pietre preţioase 

bimbasä = căpetenie peste o mie de oameni. 

biniş = haină lungă şi luxoasă de ceremonie şi paradă, din postav, 
fără mâneci sau cu mânecile despicate şi îmblănite pe margini. 

bohcealâc = legătură în care erau strânse darurile oferite mirelui sau 
nasilor. 

bogasiu = materie coloratä si lustruitä. 

bulucbaşă = comandantul unei unități militare cu efectiv de 50—70 
de oameni. 

butcă = caretă, trăsură cu 4 sau 6 cai. 

cacom = hermină. 

canavät = pânză rară de mătase din care se făceau anterie. 

cataveicä = haină de jupâneasă, lungă până la genunchi si îmblăni- 
tă cu cacom sau vulpe. 

cältuni = cizme scurte din postav, pâslă sau fetru. 

ceapraz = ciucure de mătase, bumbac sau lână. 

cintieni = şalvari purtaţi de jupânese, lucraţi din ghermesut sau alte 
materiale. 

ciohodar = slujitor al curții. 

cit = stambă lustruită şi înflorată. 

clironom = moştenitor. 

condoragiu = pantofar. 

contes (contos) = haină boierească de ceremonie foarte elegantă si 
scumpă. 

diată = testament. 

dulamă = haină lungă boierească de ceremonie încheiată în față cu 
ceaprazuri şi uneori cu câte 24 de nasturi de fir. 

epitrop = tutore, dar şi executor testamentar. 

filigea = ceascä mică fără toartă şi pusă pe un suport numit zarf (far- 
furioară). 

fustaş = ostaş român din garda voievodului, înarmat cu suliță şi care 
avea misiunea de a păzi interiorul palatului domnesc. 

gevrea = batistă de muselină sau mătase cu broderie în fir de aur şi 
fluturaşi. 

gherdan = şirag, colier, lanţ de aur. 

ghermesut = postav oriental scump de atlaz înflorat. 

ghiordie = haină scurtă femeiască croită pe talie, mai largă în poale 
cu mânecile strâmte, îmblănită cu sangeap sau samur. 

giubea = haină lungă de postav cu mânecile despicate, lucrată din 
postav. 

glavă = capitol de lege. 

gros = puşcărie, închisoare. 

harhal = salbă, läntisor purtat la picior după moda turcească. 

hataia = stofă de mătase care avea în țesătură fire din aur sau argint. 

iminei = pantofi. 

ipohondrie = depresie, deprimare. 

islic = căciulă orientală lucrată din miel, catifea sau samur. 

izbrănire = desfacere, soluţionare. 

leat = an. 

left = medalion, ban vechi de aur, colier. 

nefer = mercenar în slujba domnului fanariot. 

odobaşa = mic comandant militar. 

pacea (de samur) = blana de la picioarele unui animal. 

paceaură = cârpă ordinară, ca înjurătură devine sinonim cu târfă, 
femeie uşuratică. 

pafta = agrafă dintr-o placă metalică. 

peşchir = pânză de şters mâinile sau faţa. 

pezevenghiu = 1. mijlocitor neonest, codos. 2. înjurătură trivială. 

posadnică = amantă, uneori îmbracă şi sensul de prostituată. 

preacurvie = adulter. 

protimisis = dreptul de întâietate al vecinilor sau rudelor de a cumpăra 
pământ sau alte bunuri. 

raft = piese de harnasament. 

saia = postav venețian cu ţesături de bumbac. 

saigiu = agent fiscal însărcinat să numere oile pentru perceperea taxei. 

samur = zibelină cu blană neagră si lucioasă. 

sângeap = blană de jder sau de veveritä cenușie, albă sau neagră. 

suia = mâner de sabie, dar şi briceag. 

şamalagea = alagea de mătase şi fir de aur adusă din Asia Mică, mai 
ales din Damasc. 

tafta = mătase lucioasă şi netedă. 

tătarcă = cojoc lung cum purtau tătarii. 

teslim = predare, a preda, a transmite. 

testemel = basma mare pătrată cu câmpul negru, galben-roscat si pe 
margine cu flori colorate. 

tivilichie = haină lungă femeiască fără mâneci. 

votru = mijlocitor, proxenet. 

zaceală = paragraf, articol de lege. 

zăbun = haină lungă boierească, fără mâneci, lucrată din sandal de 
Veneţia sau alte stofe scumpe. 

zait = bolnav. 


Acest mic glosar a fost alcătuit cu ajutorul următoarelor lucrări: 
Al. Alexianu, Mode și veșminte din trecut, Meridiane, Bucureşti, 
1987; Ovid Sachelarie şi Nicolae Stoicescu (coord.), Instituții feuda- 
le din țările române. Dicţionar, Editura Academiei Române, Bucu- 
reşti, 1988; Lazăr Şăineanu, Influenţa orientală asupra limbei şi 
culturei române, 1. Vorbe populare, 2. Vocabularul, Socec, Bucu- 
reşti, 1900; H. Tiktin, Rumänisch-deutsches Wörterbuch, vol. I-III, 
Bucureşti, 1903-1924. 


Abrevieri 


AARMSI = Analele Academiei Române. Memoriile Sectiunii Isto- 
rice 

ATIAI= Anuarul Institutului de Istorie şi Arheologie „A. D. Xeno- 
pol“, Iaşi 

AG = Arhiva Genealogică 

BAR = Biblioteca Academiei Române 

BOR = Biserica Ortodoxă Română 

DANIC = Direcţia Arhivelor Naţionale Istorice Centrale, Bucureşti 

RESEE = Revue des Etudes Sud-Est Européennes 

RI = Revista Istorică 

RIR = Revista Istorică Română 

RIS = Revista de Istorie Socială 

SMIM = Studii şi Materiale de Istorie Medie 

SMOD = Studii şi Materiale de Istorie Modernă 

Studii = Studii. Revistă de Istorie 

Este inutil să te proiectezi într-un trecut idilic și exemplar și să 
dai astfel un chip ideal prezentului. Luate filă cu filă, condicile 
ecleziastice din Tara Românească a secolului al XVIII-lea scot 
la iveală oameni și fapte care seamănă uimitor cu românii si 
isprăvile lor de astăzi în pricini de iubire, sexualitate (uneori 
deviantă), cuplu, căsătorie si divorţ. Si pe atunci, oamenii, fie 
boieri și târgoveti, fie ţărani, se iubeau, se căsătoreau, se certau, 
se despärteau și ajungeau la judecată, pentru că toţi erau datori 
să se supună rânduielilor laice și bisericești. Dar mai nimeni, 
până la Constanţa Vintilä-Ghitulescu, nu a valorificat cu atâta 
bună intuiţie, minutie si simpatie filonul de istorie socială prezent 
în arhivele micului tribunal ecleziastic de pe lângă Mitropolia 
Ţării Românești, pentru a expune si a înțelege moravurile 
societăţii românești de atunci. Și cumva, ţinând seama că structu- 
rile sociale si mentale au o viaţă mai lungă decât oamenii, ale 
celei de astăzi. 

